
Bette-nek, Rachelnek és Jonathannek 


Bevezetés 


Mózes nélkül sem a judaizmust, sem a kereszténységet nem lehetne 
elképzelni: sőt még az iszlám is ezen a hatalmas, magas, félig 
mitologikus alakon nyugszik. Tízéves korom óta a Biblia olvasója 
vagyok: olvasom a szépsége és irodalmi varázsa miatt, olvasom a 
pompás lejtése miatt, olvasom csodás és kíméletlen történeteit. A 
világ népeiből csak a zsidók írták meg apológia nélkül a 
történetüket - lejegyezték a legrosszabb pillanatokat, és a 
legjobbakat is, és minden egyes alkalmat, amikor Mózes törvényeit 
és parancsolatait megszegték. Olyan istent imádtak, aki a jót 
megjutalmazza, a rosszat megbünteti. 

Álljon itt Mózes bemutatása a Bibliából, Mózes második 
könyvéből. 


, És elméne egy Lévi nemzetségéből való férfiú és Lévi-leányt 
vőn feleségül. Es fogada méhében az asszony és fiat szüle; és látá, 
hogy szép az és rejtegeté három hónapig." 


(A fáraó elrendeli, hogy a zsidók fiúgyermekeit öljék meg.) 


,De mikor tovább nem rejtegetheté, szerze annak egy 
gyékény-ládácskát, és bekené azt gyantával és szurokkal s beletéve 
a gyermeket és letevé a folyóvíz szélén a sás közé. Az ő nénje pedig 
megáll vala távolról, hogy megtudja: mi történik vele? 


, És aláméne a Fáraó leánya, hogy megfürödjék a folyóvízben, 
szolgálóleányai pedig járkálnak vala a víz partján. És meglátá a 
ládácskát a sás között s elküldé az ő szolgálóleányát és kihozatá azt. 
És kinyitá és látá a gyermeket; és ímé egy síró fiú. És könyörűle 
rajta és monda: A héberek gyermekei közül való ez." 


BEVEZETÉS 


, Az ő nénje pedig monda a Fáraó leányának: Elmenjek-é s 
hívjak-é egy szoptatós asszonyt a héber asszonyok közül, hogy 
szoptassa néked a gyermeket? És a Fáraó leánya monda néki: Eredj 
el. Elméne azért a leányzó, és elhívá a gyermek anyját. És monda 
néki a Fáraó leánya: Vidd el ezt a gyermeket és szoptasd fel nékem, 
és én megadom a te jutalmadat. És vevé az asszony a gyermeket és 
szoptatá azt. És felnevekedék a gyermek, és vivé őt a Fáraó 
leányához, és fia gyanánt lőn annak, és nevezé nevét Mózesnek, és 
monda: Mert a vízből húztam ki őt." 


Az Exodusban legközelebb már ezt halljuk Mózesról: 


, Lőn pedig azokban a napokban, mikor Mózes felnevekedék, 
kiméne az ő atyjafiaihoz és látá az ő nehéz munkájokat... 


Tehát születése pillanatától odáig, amikor agyonüti az egyiptomi 
felvigyázót, és el kell hagynia Egyiptomot, egyáltalán nem tudunk 
meg Mózesról semmit: sem a gyermekről, sem az ifjúról, sem a 
fiatal férfiról. 

Távolról sem vagyok bizonyos abban, hogy az ezer évvel később 
élt rabbik túlzottan sokat tudtak volna az egyiptomi hercegek 
életéről, de a meséik elbűvölőek, nekem nagy hasznomra váltak, 
különösen azok, amelyek Dél-Egyiptomról, a Nílusról és Kus 
földjének misztikus világáról szólnak. Könyvem más részeit 
teljességgel a képzelet szülte, de igyekeztem a lehető leghitelesebb 
maradni. 

Mikor negyven évvel ezelőtt megírtam ezt a könyvet, 
megmerítkeztem az egyiptomi történelemben, az ókori 


egyiptológiában - de hát ennek már négy évtizede. A történet 
legjavát abból a hatalmas mitológiából merítettem, amelyet a 
Talmudot író rabbik alkottak - de hogy mindez történelemként 
mennyit ér, arról sejtelmem sincs. 

Történelmi regényeim közül talán ez a munkám a leggazdagabb 
és legszínesebb. Írás közben elképzeltem a folytatást is, Mózes, a 
felszabadító történetét, de ezt a tervemet soha nem sikerült 
megvalósítanom, és most, nyolcvanöt évesen már nem is valószínű, 
hogy sikerülne. 

Úgyhogy itt a könyv az ezredfordulón. Olvassák lassan, ízleljék 
meg, jöjjenek velem az ősi Egyiptomba, abba a mesés, színes 
kultúrába, ahol az egyistenhit megszületett, és ahol egy Mózes nevű 
ember az istenét kereste. 

HOWARD FAST 
1999 decemberében 

ELSŐ RÉSZ 


Egyiptom hercege 


1 
Most, hogy a fiú betöltötte a tizedik évét, nagybátyja, a király 
hajlandó volt fogadni őt, szemügyre venni, megáldani, és talán még 
beszélgetni is vele egy-két szót. 

A fiú félt. Amikor anyától megtudta, mi vár rá, csak nézett 
mereven, sötét szeme elkerekedett. Az anya látta, hogy nagyon fél, 
de most nem akarta ebbe beleélni magát. Önmagáért aggódott, és 
néhány hónapja csak fokozódott az aggodalma. Az az igazság, hogy 
nehezére esett felidézni a régi időket, amikor még teljesen 
egészséges volt. Most, ha nem a feje, akkor a gyomra fájt, ha pedig 
egyik sem, akkor átjárta a fáradtság, fájtak az ízületei, és valami 
húzást érzett az ágyéka táján. - Hát fiatalabb nem lesz - jegyezte 
meg az orvosa, ő meg durcásan csak annyit mondott, hogy 
harminckilenc év még nem olyan sok, sem férfinak, sem nőnek, és 
hogy nem azért fizeti, hogy filozofikus megjegyzéseket tegyen, 
hanem hogy orvosi hivatását gyakorolja. Kis lódítása, amit inkább a 
bosszúság, mint az aggodalom szült (már a negyvenkettedik évében 
járt, egy évvel volt fiatalabb bátyjánál, a királynál) szelíd 
mosolygásra késztette a doktort. 

A nő később a tükörbe nézett és sírva fakadt. Emlegették néha 
valójában egyetlen tragédiát tudott szívből átérezni: szépsége 
múlását; még a betegséget sem, a fájdalmat és a fáradtságot sem, 
csak hogy elmúlt a szépsége, amelyet kápráztatóbbnak tartottak 
még Nofertitiénél is, legyen átkozott a neve és az emléke. 

Ezért aztán az önmaga iránti szánakozás most már hónapok óta 
valóságos megszállottsággá vált benne. Ki ismeri a hosszú, sötét 
éjszakák gyötrelmét, amikor a végtelenségig nyúlik az idő, és 
amikor ő felváltva sír és imádkozik? És azokat az órákat, amelyeket 
mindenféle  balzsamok,  kenetek, kenőcsök, gyógyírok és 
varázsszerek társaságában tölt, szemérmetlen  vajákossággal 


próbálva megigézni gadesi és arzawai szajhaistennőket és egyéb 
távoli, pogány címzetteket? Kit lehetne jobban sajnálni nála? 
Amikor az orvos még délután megérkezett, így szólt hozzá, inkább 
esengve, mint keserűen: 

- Nézzen rám! Nézze a bőrömet, a karomat! Nézze az arcomat! A 
szemem karikás; mindenütt ráncok, árkok, táskák. Kérem... Kérem - 
könyörgött. - Segítsen rajtam! 

A doktor - kövér, cingár lábú figura, akit Széthinek neveznek 
(királyi név egy ilyen fontoskodó kis alaknak), a falu sarából 
felkapaszkodott, közönséges ember, aki csak a jó szerencséjének 
köszönheti, hogy az anyját, mikor még fiatal volt és vonzó, 
megszerezte egy pap, és így támogató került a fiának, hogy jól 
fizető álláshoz juttassa -, a doktor úgy vélte, végtére 15 mindannyian 
ugyanabból a szövetből valók vagyunk, a pap és a paraszt is, a 
hercegnő és a falusi szajha is, mindannyian ugyanabból a romló és 
hazug húsból vagyunk alkotva; a hercegnő is, akinek fűszerei 
vannak, szarkofág várja, és örök élet, ugyanúgy, mint az ő anyja, aki 
egyszerűen múlt ki, és faládában temették el, gyolcs és balzsam 
nélkül: az egyik is éppolyan gyenge, esendő és védtelen, mint a 
másik. 

Ez volt a véleménye - amire valaha, a régi időkben a hozzá 
hasonló ember gondolni sem mert volna, hiszen akkoriban a 
hercegnő istennőnek számított, aki előtt a puszta gondolat sincs 
biztonságban; de hát a régi idők elmúltak örökre, és Enekhaszamont 
kevesen nevezték volna istennőnek, nemhogy egy orvos. 
Megpurgálta, hogy oldja a belek feszültségét, és azt tanácsolta neki, 
egyen szőlőt, jó a fáradtság ellen. A bőréről a tudománya nem 
szolgált biztos tudással, de mivel a hercegnő amúgy is mindenféle 
kenőcsöt és balzsamot összevásárolt a papi kuruzslóktól, akik a 
királyi családot drága áruval látták el, ő is megígérte, hogy 
legközelebb hoz neki a saját csodatevő balzsamából. 


Az asszony épp a kereveten feküdt és szőlőt evett, mikor Mózest 
hozzá vezették, és még az önmaga iránt érzett aggodalma fátyolán 
át is látnia kellett, mennyire karcsú és magas a fia. Fekete haját a 
homlokán egyenesre vágták, hátul hosszúra és szögegyenesre, úgy 
állt, mint a cövek - ahogy a hercegeknek tanítják; válla egyenes volt, 
a bőre barna: igazi egyiptomi. Magasan ívelt orra inkább 
Felső-Egyiptom népére emlékeztetett, itt a Deltánál kevésbé volt 
gyakori, és csak magas termete és súlyos csontjainak tömege 
különböztette meg számos testvérétől. De a fiú egészsége, ifjúsága 
és életereje csak felhívta a figyelmet az asszony betegségére, aki 
ezért bizalmatlanul kérdezte: 

- Mi tartott ilyen sokáig? Nem vagy jó fiú! Nem vagy 
engedelmes! Más fiú rohant volna beteg és gyenge anyjához. De te 
nem. Te csak lófrálsz mindenfelé, csak hogy ne kelljen az anyád elé 
jönnöd. 

- Bocsánat - lihegte a fiú. Valójában rohant végig, át a kerteken, a 
palota végtelen termein, a magas oszlopok között, és még most is 
kapkodta a levegőt. - Siettem, ahogy tudtam, anyám. Ne haragudj, 
anyám. Szeress engem, anyám. Ahogy megtudtam, hogy hívattál, 
azonnal jöttem. 

- Csacsi gyerek. - A fiú tudta, hogyan kell az anyjának bókolni, 
és érezte, hogy szükség is van a bókjaira. - Nem voltam mérges, 
csak ingerült. A betegségtől az ember türelmetlen lesz és 
rosszkedvű. De ez neked nem jelent semmit. Te csak a játékot 
ismered, a nevetést, a napfényt - miért is ereznél részvétet egy beteg 
és csúf öregasszony iránt? 

Könyörgése olyan szánalmas és átlátszó volt, hogy még a fiú is 
keresztüllátott rajta, és tiltakozva mondta: nemhogy nem csúf és 
öreg, de fiatal és gyönyörű. És az ő szemében bizonyos értelemben 
az is volt: hiszen nem volt a szépség döntőbírája, és ahogy az anyja 
ott feküdt - tagjai barnán domborodtak az átlátszó géz alatt, 
gömbölyű kebleit épp csak elrejtette a hártyavékony, ékköves 


mellpánt, arany fülbevalói, nyakláncai és karkötői szikráztak és 
ragyogtak a napban, amely a szoba nyitott tetején át besütött -, az 
asszony olyan szép volt, hogy Mózes szebbet sohasem látott. így 
fog rá emlékezni. Rajongása és hízelgése a gyerek rajongása és 
hízelgése volt, de ebben a bágyadt pillanatban az asszony 
sütkérezett benne. Ugyanakkor a fiú is most látta meg életében elő- 
ször teljes, erotikus valóságában mint meztelen nőt, az izgalom és a 
vágy tárgyát. Ettől a gondolattól kijózanodott, és mikor az anyja 
kérte, lépjen közelebb és csókolja meg, nem tudott 
engedelmeskedni, mintha félne. 

Enekhaszamon maga sem tudta, hogy észrevette a fiúban 
moccanó férfiúi érdeklődést, csak a hangjából érződött, amikor 
pajkosan így szólt: - Csacsi gyerek, gyere, és csókold meg az 
anyádat. - Átölelte a fiút, ő pedig megcsókolta. - Anyádnak csodás 
híre van a számodra. Kitalálod? Biztosan kitalálod. 

De a fiúnak fogalma sem volt - hiszen mire is vágyna egy herceg? 
Hercegnek lenni annyit jelent, mint semmire sem vágyni. Mások 
vágyakoznak, egy herceg vagy hercegnő soha. Elég idős volt már 
ahhoz, hogy érezze, milyen sok mindenre vágynak egyesek - érezte 
a hatalmas palotában élő papok, írnokok, pohárnokok és orvosok 
rajának kapzsiságát és irigységét - de a herceg, az más, legalábbis ő 
így gondolta. 

Nem csak herceg volt, hanem a herceg - és mégsem. Mert bár 
sosem mondták ki, különösen nem hangosan, érezhette, hogy 
sokkal inkább ő a herceg, mint a többiek, ő, a fejedelmi testvérpár, 
az istenkirály Ramszesz és húga, Enekhaszamon frigyének 
legendás, isteni gyümölcse. De volt itt valami, amiről csak halvány 
sejtése volt, a pletykánál semmivel sem biztosabb tudása: elejtett 
célzásokat hallott arról, hogy ő egyáltalán nem Ramszesz fia. A 
palotában lakott még vagy száz különböző életkorú testvére és 
unokatestvére, és úgy tünt, szinte minden héten újabb sivalkodó 


gyermekkel bővül a kör. De a számuk ellenére mindannyian 
hercegek voltak, a királyi család tagjai. 

Milyen vágya lehetne akár őneki, akár a többieknek, hacsak az a 
szentségtörő vágya nem, amely időnként belefacsart a szívébe, hogy 
bárcsak ne volna herceg? Mennyire gyakran szeretett volna 
kihajolni fejedelmi testvéreivel együtt a Nílus-parti, hatalmas terasz 
falán, és nézni, ahogy a széles tengerről befutó hajók kikötnek, és a 
sásból font hatalmas tutajok lefelé sodródnak Felső-Egyiptomból, a 
vízesések és hegyek távoli, rejtélyes világából, nézni az önfeledt 
(vagy annak látszó) családokat, akik a tutajon élnek, meg a 
meztelen, barna gyerekeket, akik olyan vadak és szabadok, mint az 
égben a madár! Ezekben a gyerekekben nem élt a fejedelemség 
rettenete, hiszen amikor a tutaj közel sodródott a terasz falához, 
vidáman üdvözölték a királyi ivadékokat, éles, neveletlen kiáltással, 
amelyből nem hiányzott a megvetés sem, és mindenféle csudákról is 
kiáltoztak, amit útközben láttak - a délen élő feketére festett 
emberekről, az oroszlánokról és leopárdokról, az óriás elefántokról, 
amelyek mellett az ember akkora, mint a hangya, és a majmokról 
meg a színes vízimadarakról és az antilopok végtelen csordáiról - és 
sok minden másról, amiben az igazság a képzelettel és a 
hazugsággal is keveredett, mert azért irigyek és keserűek is voltak. 
De ezt sem Mózes, sem a többiek nem tudták. 

- Nem, anyám, mondd el inkább te. 

Az anyja kiszívta a szőlő levét, aztán a héját és a magokat 
finoman elvette ajkáról, és egy tálkába tette az ágya mellett álló 
asztalra. 

- Holnap, fiam, fogad minket az istenkirály, megnéz a saját 
szemével, beszél veled, és - ki tudja? - talán meg is áld. - A fiú 
félelmét az anyja most inkább türelmetlenül, mint megértően 
fogadta. Ramszesztől fél! Az ő apja, Széthi Merneptah az igen, ő 
félelmetes volt. Még nemrég, az ő ifjúsága idején is más idők jártak, 
más szokások uralkodtak, és bár akkor is sok gyerek élt az 


udvarban, nem hemzsegett ez a tömeg, ami most belepi a palotát. Az 
apja hideg, keserű ember volt, a nevét adó isten dühös karjának 
tekintette magát. Nemigen törődött az egyiptomi asszonyokkal 
azontúl, hogy beléjük vetette magját, dühödt hódításain és 
építkezésein kívül másra alig maradt ideje. Az egyiptomiak nem 
szeretetből, hanem félelemből adták nevét a gyerekeik ezreinek. De 
Ramszesz, Enekhaszamon bátyja más: ő valóságos bika, vagy talán 
fajdkakas, aki csak ránéz egy nőre, és máris megkívánja. Egy 
országot be tudna népesíteni a saját magjával, dicsekedett sokszor, 
és amikor Enekhaszamon látta, hogyan áradnak ki zúgó folyamként 
a palota folyosóira a gyerekek, el is kellett hinnie a bátyja dicsekvő 
szavait. 

Ezek a gyerekek voltak Mózes társai, akikkel - az anyja nem is 
sejthette - mélységes, végtelen vitákba merültek, olyan tilos 
kérdésekről például, mint Ramszesz istensége, amelyet a 
halhatatlansággal azonosítottak. Hittek is benne, nem is, féltek tőle, 
gúnyolódtak rajta, imádkoztak hozzá és káromolták is: 
belekapaszkodtak, mivel akár alacsonyak, akár magasak, akár 
kövérek, akár soványak, akár orrfolyós porontyok, akár büszke 
vezéralakok voltak, mindannyian hittek benne, hogy Ramszesz és 
Enekhaszamon magán viseli az istenséget. De Mózes nem hitte: ő 
úgy járkált közöttük, mint valami betolakodó, nem káromolt annyit, 
mint a többiek, és a nagy uralkodó istenségétől jobban félt, mint 
amennyire hitt benne. Az anyja sohasem sejtette, milyen mély és 
megrengethetetlen volt benne ez a félelem: fel sem tudta volna 
fogni, ha Mózes elmagyarázza. Enekhaszamon háta mögött kétezer 
év istenség állt, és ráadásul az a tudat, hogy ez sem jelent 
mentsvárat a betegségek elől, sem különösebb örömöt. Az 
egészségét és szépségét elrabló betegség nem mondott ellent annak, 
hogy valamilyen mértékben mégiscsak halhatatlan - de Mózes 
gondolataiban az élet és a halál, az istenség és a halhatatlanság 


fogalmai alaposan összegubancolódtak rövid élete bizonytalan 
szálaival. 

Mikor azt mondta: - Ne, ne, kérlek, anyám, ne. Nem akarom. 
Kérlek... - az anyja nem sejtette, milyen élénken él az 
emlékezetében egy alig néhány héttel korábbi eset. Éppen 
játszottak, volt egy kis szünetük a tanárok, a papok és a 
fegyverforgatást . oktató tisztek órái között, és egyre 
felszabadultabban  tekeregtek a palota egyre  bátorodó 
hangözönében. A hatalmas épület két óriás szárnyát összekötő 
széles, oszlopos folyosón két herceg vetélkedett, melyikük tud 
előbb felmászni az oldalt függő vászonra. Az élénk színűre festett, 
díszes lenvászon függönyök az oszlopok között kifeszített rudak 
karikáin függtek a magasban. A kőoszlopok tizenhárom méternél is 
magasabbak voltak, de Mózes és a többi gyerek még magasabbnak 
látta őket súlyos valóságuknál. Nem Mózes volt az egyetlen, akinek 
inába szállt a bátorsága, ahogy a két fiú a magasba kapaszkodott. De 
ők csak másztak, mint a majmok, majomügyesen, mindkettő 
megragadta a hatalmas vászon egy-egy végét, és húzódzkodtak, 
hogy előbb érjenek föl, mint a másik. Aztán a tizenegy éves, sovány 
kisfiú, aki az első lett, igazi vér szerinti, isteni Ramszesz-utód épp 
csak megérintette az oszlop tetejét, amely a magas, árnyékos 
mennyezet alatt alig látszott, amikor a vászon hirtelen kiszakadt a 
karikából, a fiú elvesztette rajta a fogást, és a földre zuhant. Mózes 
úgy látta, végtelen hosszan esik, végig sikítva a félelemtől, míg 
végül le nem érkezett: a fejére zuhant, szörnyűséges véres halomba, 
a gyerekek meg sikítottak tovább, és nézték ezt a rettenetes, kicsi 
kupacot, ami az isteni halhatatlanságból maradt. 

Ez jutott most Mózes eszébe, ahogy anyjának könyörgött, aki 
ettől csak ingerült és türelmetlen lett. 

- Nem is tudom, mint mondjak! Nem tudom, mi lelt hirtelen. 

- Kérlek, anyám. 


- Bolond gyerek! - förmedt rá. - Üss meg! Vágd ki a szívem! 
Akkor örülsz majd, ugye? 

- Nem... nem, anyám. 

A fiú szeme megtelt könnyel, és ez meglágyította az anyát. Nem 
sok fiú törődik az anyjával ezekben a bizonytalan időkben. - És ha 
meghalnék, és ott feküdnék Széthi lábánál, sírnál-e utánam? Hát 
nem érted? Ha Ramszesz isten rám parancsol, és én azt felelem: , Ó, 
de hogy, bátyám, hiába szeretnéd látni a fiamat, Mózest, ő nem akar 
találkozni veled", akkor mi történne? Nem volnék halott? És kinek a 
keze sújtana le? 

- Nem az enyém, anyám. Kérlek, ezt ne mondd! - Most már 
őszintén sírt, a könnyek végigfolytak lapos arcán, és ettől olyan 
gyönyörű, magas és szenvedélyes lett, hogy az anyja akaratlanul is 
megsajnálta, kitárta a karját, és a fiú fejét a keblére szorította, 
közben gyengéden letörölte a könnyeit. 

- Na gyere - súgta -, ebből elég. Velem jössz holnap, és fogadod 
az isten áldását. Nincs az egész palotában még egy ilyen csinos fiú. 
Én már alig várom. Holnap reggel elküldöm Reát, a saját 
fodrászomat, hogy fésülje ki a hajad, és porozza be aranyfüsttel a 
fürtjeidét. A karodon pedig Amon szent karkötőit fogod viselni, 
amiket én kaptam anyámtól, de most neked adom, gyermekem. 
Most már mindig a tiéd lesz, nem száll velem a sírba. Csak 
ágyékkötő lesz rajtad, azt akarom, hogy lássa a tested mezítelenül, 
lássa, milyen finom és tökéletes, de a lábadra vegyél ezüstszandált. 
Kitisztíttataom neked. Az arany nyakékemet is megkapod, hiszen 
most már azonos a méretünk. Olyan herceg leszel, amilyet még nem 
látott ez a palota, és ezt az istennek is látnia kell. Lehet, hogy isten, 
de attól még a bátyám, és ezt nem felejti el olyan könnyen - amíg 
élek, biztos nem. Tessék, fiam. Hát hogyan félhetsz egy ilyen 
csodálatos pillanattól? Hát mitől lehet itt félni? 

A fiú elhúzódott az anyjától, felállt, aztán lassan, de határozottan 
és komolyan ezt mondta: - Vissza fog dobni a vízbe. 


- Tessék?! 

Látta, ahogy az anyja arcán hirtelen elárad a kétely, a rémület és a 
gyötrelem, de a saját félelme arra kényszerítette, hogy 
megismételje, amit az előbb mondott. - Vissza fog dobni a vízbe. 

- Ezt meg ki mondta neked? - kérdezte az anya rekedten. 

Mózes a fejét rázta. 

- Mózes, áruld el! - szinte sikoltott. - Megparancsolom. 

A fiú ismét a fejét rázta. - Szavamat adtam, a becsületemről van 
szó. 

- És az én becsületem? 

- A becsületemről - ismételte meg keservesen a fiú. 

- Pap volt? Ó, ezek a közönséges, féltékeny, piszkos papok! 
Tudom. Mindenütt ott vannak: hallgatóznak, terveket szőnek, 
intrikálnak. De én tudom, mi a különbség egy pap és Egyiptom 
hercegnője között! Elvágom a torkát ezzel a két kezemmel! 

- Nem pap volt - könyörgött a fiú, megrémülve a szokatlanul 
heves kitöréstől. 

- Akkor valamelyik szerencsétlen szajhának a porontya, akikkel 
az én fejedelmi bika bátyám minden éjjel összefekszik. 

- Nem árulhatom el. 

Az anyja hirtelen előrenyúlt, és olyan erősen szorította meg a fiú 

karját, hogy az felkiáltott a fájdalomtól, és olyan hideg haraggal 
szólt hozzá, ahogy Mózes sohasem hallotta beszélni: 
- Hazugság, fiam: gonosz, mocskos hazugság. Egy nap majd 
rájössz, milyen sokat és milyen könnyen hazudnak. Úgyhogy ezt 
töröld ki a fejedből, egyszer s mindenkorra. Most már felnősz, a 
gyerekkorodnak egyszer véget kell érnie. Hallgass énrám. Sohasem 
árultam el neked, hogy ki az apád. Most sem mondom meg. Erre 
megvannak az okaim. De egyet elárulok. Ramszesz isten éppolyan 
ember, mint bárki más. Tudom. A testvére vagyok. Egy ágyban 
feküdtem vele. Érted, amit mondok, fiam? Mózes nyomorultul 
bólintott. 


- De egy dologhoz ragaszkodom: nem szabad félned 
Ramszesztől. Valaha - folytatta elkeseredett szenvedéllyel - elhitték 
volna, hogy istennek született. Néhányan most is hisznek benne, 
hogy istenként fog meghalni, és felül Széthi mellé a trónra. Lehet, 
hogy így van - de ki jött vissza, hogy bizonyságot tegyen? Amellett 
emlékezz: neki több félnivalója van tőlem, mint nekem őtőle, és 
egész biztosan több, mint neked. Most menj játszani, hagyj 
magamra. 

De Mózes csak állt, fogva tartotta saját kínzó bizonytalansága, és 
mikor az anyja kérdőre vonta, csak annyit tudott felelni, hasonló 
szenvedéllyel: 

- Lehet, hogy az isten - az uralkodó - az apám? 

Az asszony arca fáradt volt és meggyötört, és nyugodt hangja 
csak betetőzte Mózes rémületét: - Mindent elmondtam, amit 
akartam. Ezt pedig soha többé ne kérdezd tőlem, fiam. Az anyád 
vagyok, de a Nagy Ház királyi hercegnője is, és senki, sem a fiam, 
sem Egyiptom szent földjének egyetlen lakója sem merészelhet 
tőlem olyasmit kérdezni, ami sért. Most menj játszani. Elegem van 
belőled, bolond. Hagyj magamra. 

Mózes kimenekült a függönyök közt, az ajtót tárva-nyitva hagyta, 
végigrohant a fölé tornyosuló oszlopok során, ki az édes levegőre és 
a napra - bent pedig az anyja sírni kezdett. Siratta a sorsot, amely így 
elbánt vele, önmagát, az elveszett ifjúságot és szépséget, még saját 
meddő méhét is. Sírt féltékenységében, mert gyűlölte a bátyját és az 
ágyasokat is, akik olyan odaadóan ékítik a bátyja ágyát - sírt 
dühében is, mert neheztelt a hatalmas palota minden lakójára - 
egyedül arra az egyetlen gyermekre nem, aki most megkapta 
szeretetének teljes, bár szerény készletét. 

Mózes már majdnem kiért a napfényre, kinyíltak előtte a fényes 
kertek, amikor meghallotta a halk, hízelgő hangot: - Mózes, Mózes: 


hova ilyen gyorsan és dühösen? Nézz hátra, fiú. - Visszaperdült, és 
meglátta a papot, ahogy egy zsámolyon ül az oszlop kellemes 
árnyékában, — puha, kövér testét fehér ruha rejtette, 
holdvilágábrázatán keskeny, gunyoros mosoly ült. - Gyere csak ide, 
fiú, és ne remegj, mint a kanca, ha a csődör szagát érzi. Mi 
ijeszthetett meg, ami engem ne ijesztene? Ha én így rohannék, mint 
te, menten meghalnék, akkor aztán lenne mit balzsamozni. Nem, 
Mózes? Akarod, hogy úgy nevezzelek: , az ijedős herceg"? 

- Ne, ne, kérem szentségedet, ne. 

A papnak tetszett a játék, kuncogni kezdett, vidámsága 

végighullámzott teste redőin. A köntöse szétnyílt, és a hatalmas, 
rázkódó has látványára Mózes el is felejtette a félelmét. 
- És ne szólíts , szentségnek" - kuncogta. - Csak a halottak szentek, 
ezer tonna kőszikla kell, hogy úgy is maradjanak. Tudod a nevem: 
Amontef vagyok, te meg Mózes. Már akkor ismertem az anyádat, 
Enekhaszamont, mikor te még meg se születtél, amikor fiatal volt 
és gyönyörű, és én is elég fiatal voltam, és elég sovány is, hogy 
megnézhessek magamnak egy szép nőt, ha százszor hercegnő is. 
Igen. Látod, én emlékszem a nevekre, csak te nem, mert én Amon 
papja vagyok, te meg csak egy üresfejű gyerek - üresfejű, mint a 
többiek. Na, mitől ijedtél meg, Egyiptom hercege? - Már nem 
kuncogott, élesen nézett Mózesra, apró szemében melegség és 
rokonszenv ragyogott. 

- Semmitől - felelte Mózes, szinte meg is feledkezve riadalmáról. 

- Semmitől? - ismételte meg a pap, és szúrósan nézte. - Egy 
félelmetes semmitől? Egy szarvas semmitől? Hallgass rám, fiú, én 
jó barátod vagyok, és ha nem volnál ilyen kis üresfejű vakarcs, 
tudnád értékelni az olyan ember barátságát, amilyen az öreg, kövér 
Amontef. 

Szavai semmit nem jelentettek Mózesnak, aki úgy érezte, van 
annyi érzéke a dolgokhoz, hogy észrevegye, amikor egy házi pap 


egy herceg kegyeibe akar férkőzni. Eletében először tudatában is 
volt, milyen okos, és csak úgy mellesleg kérdezte meg a paptól: 

- Akkor te, Amontef, biztos ismerted az anyámat, amikor 
születtem? 

A kövér arcról eltűnt a vidámság és a melegség, a pap hirtelen 
hűvös és közömbös lett. Idegen hangon felelte: 

- A palota tele van porontyokkal. Mit gondolsz, Mózes, talán bába 
vagyok én, hogy emlékezzek minden világra ellett kölyökre? Eredj 
játszani, fiú! - De még tíz lépést sem tett, amikor a pap utána szólt: 

- Egyiptom hercege, mit gondolsz, mikor leszel felnőtt? 

- Most is az vagyok - felelte Mózes mérgesen, és hozzágondolta: 
, Felnőttebb, mint te, kövér bolond." 

- Taknyos, üresfejű gyerek vagy - felelte a pap élesen. - Ha úgy 
gondolod, felnőttél, keress meg, elmondok majd neked valamit. 

Ramszesz ez idő szerint - bár alig múlt negyvenhárom éves - 
huszonhat éve uralkodott már. Az egyszerű emberek, a parasztok, 
akik a Nílus gazdag folyami talaján művelték kicsiny földjeiket, azt 
mondták: még egy hozzá hasonló isten sem szentelte meg Egyiptom 
trónusát. Apjával, Széthivel ellentétben, aki az igazságot - a 
lelkiismeretnek ezt az ősi felfogását, amely az egyiptomi ember 
számára a legértékesebb jellemvonás - keményen, hideg haraggal és 
könyörtelen ítélkezéssel gyakorolta, Ramszesz olyanfajta ember 
volt, akit az egyszerű nép talán azért is tisztel és szeret, mert 
uralkodói érzéketlenségét nemes egyszerűségének tulajdonítja. És 
voltak emberi jellemvonásai is, ami mindig biztató az istenekben. 
Hogy például szégyentelenül henceg és hazudik. Hogy nagydarab, 
erős, jóképű férfi, aki mindent nagyban és kéjjel tesz. Ramszesz 
rengeteget evett, hatalmas étvággyal és örömmel, rengeteget ivott 
anélkül, hogy elvesztette volna a fejét, és olyan gazdagon volt 
megáldva a férfitermészettel, hogy ha más nem, ez mindenképpen 


meggyőzhette alattvalóit: istensége megdönthetetlen tény. De ha 
zabolátlan férfiassága - vagy egyesek szerint kéjvágya - 
szadizmussal párosul, ami nem volt ismeretlen a korábbi egyiptomi 
uralkodók között, vagy ha kisszerű és beteges jeleket mutat, a nép 
azt is elfogadja és tolerálja - a trónon ülő istenség kivédhetetlen 
aberrációit mindig elfogadják -, nála azonban ez olyan méreteket 
öltött, annyira nem voltak előzményei, annyira nem ismert határt, 
hogy a nép büszke volt a hírnévre, amelyről az egész ismert világ 
beszélt. 

Ehhez a büszkeséghez azonban el kellett fogadni Ramszesz 
mindenre kiterjedő, egyetemes étvágyát. Igaz, a dolgok ősi rendje, 
Egyiptom öröktől való, megváltoztathatatlan szilárdságának hite, 
amely az idők ködös mélyéről eredt, mostanra kezdett felbomlani, 
de azért az nem volt szokásos az egyiptomi istenkirályok között, 
hogy maguk járják a dokkokat, ahol a távoli tájakról érkező hajók 
kikötnek, és személyesen keressenek maguknak hálótársat. Mert 
kialakíthat egy uralkodó olyan szokásjogot, hogy egyetlen csinos nő 
se kerülhesse el az ágyát, akire egyszer szemet vetett, de Ramszesz 
ráadásul a világ minden népéből választotta az ágyasait - idegen, 
pogány nőket, feketét, fehéret, barnát, olyan távoli és alig ismert 
helyekről is, mint a filiszteusok földje, Dardania, Hatti, Szicília, 
Kréta és Szardínia, Kus és Babilon, Pedesia és Arzawa, Ugarit és 
Megiddó, és még húsz másik város és törzs és nemzet tagjait - és 
fejedelmi jogokkal ruházta fel az összes porontyot, akit ezek az 
idegen asszonyok elpottyantottak. Bármibe fogott Ramszesz, tudni 
lehetett, hogy nagyobb mértékben és látványosabban viszi véghez, 
mint bármely fejedelmi őse. 

Nem érte be azzal, hogy a rá szálló ősi címet - a fáraóét, amely 
Nagy Házat jelent - képletesen értse, mint az elődei. Ha egyszer őt a 
Nagy Ház uraként tisztelik: e háznak létre kellett jönnie: 
kiválasztotta — Taniszt a  Deltánál, — elnevezte önmagáról 
Ramszesznak, és elhatározta, olyan hely lesz belőle, amilyet még 


nem látott a világ. A város közepére építtette saját palotáját, a 
valóságos Nagy Házat, amely olyan hatalmas volt, olyan sok 
szobából, lakrészből, folyosóból, teraszból és kertből állt, hogy azt 
beszélték, tíz évig is élhetett benne valaki anélkül, hogy teljesen 
kiismerte volna magát a falak közt. Azelőtt nem volt ilyen palota 
Egyiptomban, sem máshol a világon, sem olyan város, mint 
Ramszesz. Az uralkodó dokkokat és raktárakat építtetett, amelyek a 
világ kereskedelmének központjai lettek, és jöttek a hajók 
Ramszeszbe közelről-távolról, minden olyan néptől, akik a tengeren 
kereskedtek. Az uralkodó hatalmas síremlékeket is állított, és olyan 
kőszobrokat rendelt meg, amelyek mellett minden más eltörpült 
Egyiptomban. 

A kő és a köszerkezetek valóságos szenvedélyévé váltak. A kő és 
az ember halhatatlansága az egyiptomi tudatban régóta és mélyen 
összekapcsolódott, Ramszesz pedig telhetetlen volt: soha semennyi 
munka nem volt elég, hogy felépüljön, amit ő felépíteni vágyott. 
Ami elkészült, az már nem számított. Még a széles tróntermet is 
kicsinek vélte egy istenhez, ahol uralkodott és ítéletet hozott, bár 
Mózes, aki ma járt itt először, olyan hatalmasnak találta, olyan 
lenyűgözően ragyogónak, hogy úgy érezte magát, mint a Nílusba 
pottyant béka, amely eltűnik észrevétlenül. 

Valójában az uralkodói terem úgy harminc méter hosszú és húsz 
méter széles volt - korántsem a leghatalmasabb a palotában. A 
padlót fekete bazalt borította, ugyanaz a gyönyörű, kemény kő, 
amelyet Mózes mindig megcsodált, amikor a nagy nádtutajok 
felhozták a Níluson Kus távoli földjéről, ahol bányászták; a trónus 
emelvénye fehér mészkőből készült, amelyet arany- és 
ezüst-illesztékek szegélyeztek, a trónt magát, ahol Ramszesz a 
hagyományos királyi tartásban ült, a leghalványabb alabástromból 
faragták - egyetlen hatalmas tömbből, és a támlája nem volt 
magasabb tizenöt centiméternél. A szoba oldalsó függönyeit lenből 
szőtték, ott függtek fent a gránitoszlopok között tíz méter 


magasban, a rájuk hímzett hieroglifák az uralkodás történetét mond- 
ták el - nem éppen hűségesen -, többek között a Hatti ellen viselt 
nagy háborúét. Az uralkodó mögött fényes mozaikból kirakott fal 
látszott, Ramszeszt ábrázolta, ahogy harci kocsiján állva jogarával 
csapást mér az ellenségre, és a lovai felágaskodnak a hettita 
halottakkal borított csatatéren. 

Maga a király a napisten, Ré öltözetében ült ott - e ruhát, amely 
egyszerűségében igen jól mutatott erős, izmos testén, egyre 
gyakrabban öltötte magára. A teljes dísztelenség - se nyaklánc a 
vállán, se karkötő a karján, se gyűrű az ujjain - kiáltó ellentétben állt 
a teremben jelenlevők hivalkodó és csillogó szemléjével. De hát mi- 
lyen ékkő emelte volna Ré dicsőségét? Ő, minden ékkövek mestere 
tudatta, hogy nincs szüksége egyetlenegyre sem. A fején Ré 
aranykoronáját viselte, egyszerű, dísztelen aranypántot, amely a 
szemöldöke fölött futott körbe a fején, és tíz centiméter 
magasságban ragyogott, akár egy csonka, megfordított fez; ölében 
nyugvó jobb kezében pedig hagyományos aranysarlót tartott. Nem 
volt más öltözéke, mint egy sima, térdig érő fehér, rakott lenvászon 
kötény. Mezítláb volt, és a lábát nem borította, nem is díszítette 
semmi. 

Mózesnak, aki messziről már többször is látta a királyt, de ilyen 
közelről soha, ez a szegényes öltözet csalódást okozott és zavarba 
hozta. A trónteremben mindenki más - a papok és a pohárnokok, a 
király kísérői és a különféle, megnevezhetetlen helyzetű és 
rokonsági fokú hölgyek, a hadvezérek, a jószágfelügyelők és a 
férfivá érett örökösök, az idegenek, akiknek furcsa hajviselete és 
öltözete elkápráztatta Mózest, Enekhaszamon hercegnő, de még 
Mózes maga is - mindenki más gazdagabban és díszesebben 
öltözött, mint a király. Mózes nem fogta föl, hogy csak egy erős, 
uralkodói személyiség engedhet meg magának ilyen dísztelenséget. 
Életében először kételkedni kezdett Egyiptom élő istenének 
mindenhatóságában - így aztán uralkodni tudott félelmén; 


de segítségére voltak a látványosságok és a színek, az orrát 
csiklandozó illatszerek és fűszerek, a hieroglifákban elmondott 
történet és különösen a hatalmas, fényes mozaik a trón mögött - a 
romantikus csatakép, a halott hettiták és az ágaskodó, győztes lovak 
-, melyek mind segítettek elvonni a figyelmét a királytól való, 
gyorsan apadó félelméről. 

Ahogy telt az idő, már hosszabban is rá mert nézni a királyra, és 
észrevette, mennyire hasonlít Enekhaszamonra: ugyanaz a széles 
állkapocs, a telt, húsos száj, az íves szemöldök, a kicsi, keskeny orr. 
Hihetetlen, menynyire nem illett az ismerős fej a kemény, izmos 
vállakra. Éppen, amikor anyja odasúgta: - Mózes, ne bámuld! -, a 
király tekintete találkozott az övével, aztán felismerte 
Enekhaszamont. Keskenyen elmosolyodott - de nem úgy, ahogy 
Mózes egy istentől várta volna -, és egy bólintással magához intette 
húgát, majd egy-két szóval elküldte a papot, aki éppen beszélt 
hozzá. Miközben a pap kihátrált, Mózes megfigyelhette, hogy senki 
nem lép hat-hét méternél közelebb a trón emelvényéhez, hacsak a 
király maga oda nem inti - és hallotta, amint az anyja még 
figyelmezteti: 

- Ne felejtsd el, hogy az emelvény előtt hasra kell feküdnöd, 
onnan csak lassan kúszhatsz előre, amíg ajkaddal meg nem érinted 
az isten lábfejét. Akkor feküdj a földre, és amíg nem szól, hogy 
felkelhetsz, maradj úgy. 

Mózes merev tartással lépett előre, megtanulta, hogy a hercegnek 
ünnepi alkalmakkor hogyan kell járnia, de nem látszott rajta, 
hallotta-e anyja szavait. Érzékelte, hogy a hangok duruzsolása 
elhalt, és bár hátranézni nem mert, tudta, hogy a palotában minden 
szempár rajta és az anyján függ. Még a trón mögött álló őrök is 
kíváncsian figyelték, és amikor a királyra emelte a tekintetét, a 
fekete, mélyen ülő szemekben ugyanazt a kíváncsi érdeklődést 
láthatta. Miközben letérdelt, hogy kúszva jusson fel az emelvény 
hideg fokain, látta a mellette eltökélten lépdelő anyja lábát - de ő a 


maga részéről boldog volt, hogy ott kell feküdnie a földön, és hason 
vergődnie az isten elé. Mert ez nemcsak védelmet nyújtott reszkető 
lelkének, de késleltette az isten arcának látványát is. Ahogy ott 
kúszott, hallotta a testvérek üdvözlő szavait. 

- Nahát, húgom: te most is ugyanolyan szép és fiatal vagy. 
Örülök, hogy látlak. 

- Te is tudod, hogy ez nem igaz. Nem vagyok sem fiatal, sem 
szép, csak fekszem naphosszat betegen és kínok közt a palota egyik 
eldugott sarkában. Egyetlen nő sem lehet nálam magányosabb és 
elhagyatottabb. 

- Bár tudtam volna... 

- Nem érdekes. Amúgy attól tartok, bátyám, hogy az én 
szenvedésem sosem fájdítaná meg a szívedet. De nem veszekedni 
jöttem. Eleget veszekedtünk, és én a magam részéről szívesen el is 
felejteném az egészet. Azért jöttem, mert öt évvel ezelőtt 
megígérted, hogy a tizedik születésnapján szemügyre veszed a fiam, 
és isteni áldásod adod rá. 

- Megígértem? 

- Neked ez nem fontos, bátyám, de nekem annál inkább. 
Megígérted, jól emlékszem rá. 

- Mindig is jó volt a memóriád, Enekhaszamon, az enyém 
viszont gyenge. Tehát ő a fiad? 

Mózes ott reszketett előtte a földön, arcát az isten csupasz 
lábfejére szorította, az erőteljes parfüm illatától alig kapott levegőt, 
és azt gondolta: , Kérlek, szépen kérlek, drága isten, engedj 
elkúsznom, ne kelljen eléd állnom." 

De az istennek máshogy tetszett, és egész kedvesen azt mondta: - 
Kelj föl, fiú, hadd lássalak. 

Mózes megpróbált fölállni, de meglepő módon a mozgást 
irányító akarat nem jutott el a végtagjaihoz, ott feküdt bénultan, 
könyörgött magának, a lábának és a karjának, hogy mozduljanak 
már. Ramszesz szelíden megbökte az arcát a lábfejével. 


- Gyere, fiú. Kelj föl! Senki sem bánt, nem kell félned. - 
Enekhaszamontól pedig annyit kérdezett: 

- Hány éves is a gyerek, mit mondtál? 

- Tízéves, te is tudod, bátyám. Na, Mózes, kelj fel! 

Az anyja hangjára oldódott benne a görcs, Mózes pirulva végül 
lábra tudott állni, és látta, hogy Ramszeszt valami nagyon 
mulattatja, talán jobban, mint egy fiú ijedelme. Lesunyta a fejét, 
Ramszesz pedig Enekhaszamonhoz fordult: 

- Drága húgom, bocsánatot kell kérnem. Persze hogy 
emlékszem. A névről minden eszembe jut, persze ez a név. Csak az 
én drága húgom dacolhatott az ezeréves szent hagyománnyal. 
Mózes, csakugyan! Na, fiú - fordult Mózeshoz, akit csak az 
vigasztalt, hogy Ramszesz halk hangját legfeljebb az emelvényen 
állók hallhatták -, ne lógasd az orrod, mint valami buta, piruló lány. 
Húzd ki magad, hadd lássák, hogy egyiptomi herceg áll előttük. 
Nem eszlek meg, fiú! 

- Tudom, szentséges úr. 

- És ne szólíts , szentségesnek" - ismételte szinte szó szerint a 
papot. - Ez a megszólítás divatos manapság Egyiptomban, de nem a 
mi családunkban. Nem talál: én nem vagyok szent életű: szabados 
vén kecske vagyok, anyád bármikor elmondja, ha fél szóval kérded. 

Valami vetélkedés volt ez Ramszesz és az anyja között: Mózes 
csak annyit értett az egészből, hogy a halál biztosan lesújt rájuk. 
Mert azok után, ami elhangzott, sem ő, sem Enekhaszamon nem 
remélheti, hogy élve elhagyja a termet - és Mózes tiszta szívéből 
könyörgött az anyjának, hogy vigyázzon, fékezze a nyelvét. De az 
asszony egyáltalán nem olvasott a gondolataiban, hanem 
sértődötten felelte: 

- Nincs jogod, bátyám, hogy így beszélj! Hol az igazságérzeted, 
hol a szíved? Én csakis tiszteletre és odaadásra tanítottam Egyiptom 
trónjának istene iránt. 


- De drága húgom, engem csak mulattat a neve, te meg úgy 
állítod be, mintha mindenféle gonosz szándékom volna. Egyetlen 
beteg asszonyt se láttam, aki ennyire keserű lett volna, mint te. Add 
a kezed. 

Mózes még inkább zavarba jött: látta, ahogy anyja megfogja 
Ramszesz kezét, és közben megvetően, mégis tisztelettel mosolyog 
- legalábbis ő így érezte, noha mostanában nemigen látta 
mosolyogni az anyját. Mindenesetre ettől elég bátorságra kapott, 
hogy megkérdezze: 

- És mi a baj a nevemmel, Ramszesz úr, atyám? 

- Látod, Enekhaszamon - mondta aranysarlóját meglengetve 
Ramszesz -, a legénynek van nyelve, és használja is bátran, hogy 
úgy mondjam. - Aztán Mózeshoz fordult: - Semmi baj sincs a 
neveddel, mint puszta névvel, fiatalember, de ez csak a fele egy 
névnek, és hol a másik fele, kérdezhetnénk? Nem rajtad mulatok, 
hanem az én királyi húgomon, aki olyasmit tett, amiről más álmodni 
sem mert volna - nyugtalanító tulajdonság egy nőben, Mózes. Ami a 
nevedet illeti, amit mond, az rendben is van: , gyermek adatott". Az 
asszonyhoz fordult: - De hol a másik fele, húgom? - hangja enyhén 
gunyoros volt. - Széles Egyiptomban nincs még egy Mózes, mert a 
Mózes egyáltalán nem is név. Ez a kérdés, húgom: és meglehetősen 
bosszantó kérdés. 

Enekhaszamon a fejét rázta, szeme vészesen összehúzódott. Ha 
Mózes most látja, minden félelme nyomban visszatér, de ő éppen a 
királyt nézte elmélyülten, aki vállat vont: 

- Csak tréfáltam, legény. Ha a neved Tut-Mózes vagy 
Amon-Mózes, Anubisz-Mózes vagy húsz egyéb Mózes lenne, senki 
nem szólna egy szót sem. Nekem ráadásul tetszik is a Mózes. 
Gyermek adatott: ez elég. Ne nézz így rám, húgom - mert úgy 
érzem, ezzel mindketten megtisztítottuk a szívünket. Térdelj le, 
Mózes, megáldalak Egyiptom isteneinek áldásával. Figyelni fognak 
rád, elhárítják a nyakadról a nyilakat és a szívedről a késeket. Lehet, 


hogy félni is fognak tőled egy kicsit, úgyhogy ha majd a földjükre 
lépsz, nem tagadják meg tőled az örök életet, ami az egyiptomi 
hercegek öröksége. 

Ahogy ott térdelt és érezte a király kezét a fején, felsóhajtott a 
mélységes megkönnyebbüléstől, hogy minden ilyen jó véget ért. 
Fiatal volt még, hogy az örök élet érdekelje, de ahhoz már elég idős, 
hogy legalább addig akarjon élni, amíg e kiszámíthatatlan ember 
közeléből kijut. 

Meglepő, milyen gyorsan elszállt a félelme. A gyerek még egy isten 
palotájában is gyerek marad, Mózesra pedig több öröm várt, mint 
szomorúság. Teljes életet élt, és bár látta néha a hatalmas palota 
falairól a parasztgyerekeket, és irigyelte őket, az utcafiúkat, a folyó 
lelenceit, akik olyan szabadon szaladgálnak, ahogy a levelet viszi a 
szél, arra mennek, amerre nekik tetszik, ott és akkor alszanak, ahol 
és amikor nekik tetszik, azért elég bölcs volt, hogy érezze: az ő 
szabadságuk kurta, a saját sorsa viszont, akármit rejteget is, 
szerencsés. És még a királyi örökösnek is jutott több óra szabadideje 
játszani - igaz, még több óra telt el az iskolában, ahol végtelen 
utasításokat kaptak, hogyan forgassák a fegyvert, szigorú 
szabályokat tanultak, hogyan kell a hieroglifákat rajzolni és mire 
valók, hogyan kell a klasszikus stílus szabályai szerint verselni, 
megjegyezni a Halottaskönyv varázslatait és rítusait - mindazt, amit 
az egyiptomi hercegek kulturális ismereteihez elengedhetetlenül 
szükségesnek tartottak; vagy hasonlóképp megjegyezni a 
legüdvösebbnek tartott zsoltárokat és imákat, megtanulni a 
matematika lépéseit és az asztronómia elemeit, gyakorolni az öt 
tánc pontos mozdulatait, tökélyre vinni a viselkedés száz meg száz 
rítusát, amelyek mindig elárulják, ki előkelő és ki nem az - és végül 
megtanulták, hogyan fejlesszék az egyiptomiaknak azt a furcsa és 


féltékenyen őrzött tulajdonát, amelyet maatnak neveztek, és 
amelyet az egyiptomiak nem szívesen fordítottak le más nyelvre, 
mivel úgy vélték, ez a tulajdonság csakis Egyiptomban él, és a 
külföldiek amúgy sem értenék meg - s amelyet Mózes később 
, igazságérzetnek" fordított, bár ahogy egyre inkább elsajátította, 
néha , igazságnak" is érezte, vagy , rendnek", máskor meg annak a 
szomjnak, hogy az ember egy kevéssel jobb legyen önmagánál és 
bárki másnál. 

Teljes élet volt ez, és bár a napok nem nyúltak el, nem is számolta 
őket senki. Mózes később úgy érezte, ennek az időnek nem volt 
kezdete, bár véget érni, mint a gyerekkor nagy része, véget ért a 
kamaszkor első fájdalmaival és bánataival. De most még minden 
nap egybeolvadt az előzővel, az elmúlt napok átderengtek a 
végtelen jelenbe. Ezen a földön a nap örökké ragyogott, ami volt: 
öröktől volt és örökké megmaradt. Mikor Mózest fejedelmi 
testvéreivel együtt elvitték egyszer a palota egyik csodás bárkáján, 
hogy megtekintsék a fényes gízai piramisokat, az ősi múlt félig 
elfeledett királyai által építtetett hihetetlen hegyeket, amelyek azóta 
is fényesen és tisztán állnak, háborítatlan felszínükön ugyanúgy ott 
ragyognak a színes, mázas cserepek: a látvány a szavaknál sokkal 
erősebben megmutatta Egyiptom abszolútumát. Erősebben, mint 
amikor a tanító-pap rituálisan kántálva felolvasott nekik a Kezdetek 
könyvéből, és hallhatták: az istenek úgy teremtették Egyiptomot és 
az egyiptomiakat, hogy megőrizzék saját isteni személyüket. De 
amikor Mózes büszkesége túlzottan magasra és szabadon szárnyalt, 
kétségeinek férge azonnal rágni kezdte az oldalát. 

A testvérek célzásait és szurkálását még megmagyarázhatta: 
irigyek az isten testvérhúgának fiára, egyetlen fiára - mert Ramszesz 
isten bonyolult házastársi és házasságon kívüli viszonyai 
megkülönböztették egymástól a fejedelmi utódokat. Bár a király 
furcsa elfogultságában nem engedte, hogy ágyéka egyetlen 
gyümölcsét is megfosszák a jogaitól, az anyák közötti különbség 


mégis változatossá tette a fiak helyzetét. A Ramszesz ágyába került 
szűz rabszolgáknak a gyermekei közös hálóteremben éltek, mert 
anyjukat általában hamar eladták különféle távoli helyekre. Az 
ágyasok a fejedelmi háremben laktak, és bár gyermekeik velük 
maradhattak hét-nyolc éves korukig, ezután már a palota papjainak 
keze alá kerültek, ők nevelték tovább a fiúkat. 

Csak az istenkirály igazi feleségei éltek a Nagy Házban, ők 
rendelkeztek saját lakosztállyal, szolgákkal és háztartással, de 
közülük is csak kevesen voltak olyan gazdagok és függetlenek, mint 
Enekhaszamon. 

Úgyhogy Mózes joggal számíthatott irigységre, rosszindulatra vagy 
keserűségre, de a fél név elől, amit viselt, és amely annyi támadás 
célpontja lett, sehogy sem menekülhetett. Saját személyisége is két 
részre oszlott: az egyiptomi hercegre és a Mózesra, a megadatott 
gyermekre, aki nem úgy adatott, mint más gyerekek, hanem 
valamilyen rejtélyes módon, a gyerek számára rettenetes és baljós 
módon, így tehát az egyik személyisége a másik vállára nehezedett. 

Mégsem annyira, hogy ne nevetett és játszhatott volna ifjúsága 
teljes szabadságának és szerencséjének tudatában. Születése 
herceggé tette, és ahogy teltek a napszárította napok, hetek és 
hónapok, Mózes hercegi termetet is öltött: magas, telt izmú fiúvá 
serdült, ruganyos mozgásúvá, széles vállaiban hatalmas erő sejlett. 
Arca is változni kezdett: hamarosan eltűntek róla a 
felső-egyiptomiakra emlékeztető megnyugtató vonások. A thébai és 
karnaki családokra jellemző magas ívű orra keskenyebb lett, 
sólyomszerűbb, orrcimpái viszont kiszélesedtek, enyhe ívbe 
hajoltak. Magas, erős járomcsontjáról eltűnt a gyermeki puhaság, 
álla kemény lett és hegyes, nem mutatkozott rajta az a szelíd, puha 
szépség, amelyre a királyi család olyan büszke volt. De a változás 
időbe telt, akár Mózes növekedése és érése. 

Délben, amikor a nap a legmagasabban áll, ezért nem süt a szembe, 
a fejedelmi gyerekeket fegyverforgatásra oktatták. Később 
megmoshatták gőzölgő testüket a palota kertjeiben díszelgő tavak 
vagy szökőkutak valamelyikében, meztelenül élvezhették az 
egészség és az ifjúság örömeit, aztán megkenték magukat illatos 
olajjal, elfogyasztották ebédjüket: fügét, szőlőt, fÍrissen sült, 
ropogós, lapos kenyérszeleteket és nagy serlegből vizet. Talán ez 
volt a nap legjobb része: ekkor érezhették a legférfiasabbnak 
magukat, ekkor lehettek leginkább tudatában húgaik bámulatának, 
akik a harci udvart körülvevő széles erkélyről lestek őket. 

De ennek előbb meg kellett fizetni az árát, márpedig a komor, 
sebhelyes kapitányok, akik Ramszesz gyermekeit edzették, egy 
szem könyörületet nem mutattak, mivel mint mondták, a lándzsa 
sem tesz különbséget a csatában fejedelmi és közönséges vér közt, 
és az e világon élő istenek éppolyan gyorsan halnak meg és hagyják 
itt a testüket, mint az őket szolgáló szegény halandók. 

A hercegeket életkor szerint csoportokra osztották, és minden 
csoport naponta gyakorlatozott valamelyik fegyverrel: tőrrel, 
karddal és pajzzsal, lándzsával, a hosszú, fekete kusita bottal, a 
fényes ebonitrúddal, amely olyan hosszú, amilyen magas, aki 
hordja. De ahogy nőttek a fiúk, egyre többet forgatták az íjat, 
Ramszesz legkedvesebb fegyverét is. 

Volt idő, tudta meg Mózes a többiekkel együtt, amikor a 
cédrusfából készített könnyű íj volt az egyiptomiak fegyvere, amit 
még egy nő is ki tudott húzni; és hosszú időn át távol is tudták vele 
tartani a Kus földi feketéket és a líbiai sivatag vadembereit. De 
aztán több mint kétszáz éve elkezdődött a Hatti elleni harc, amely- 
ben Egyiptom a hatalmas, másfél méteres harci íjakkal találta 
szembe magát, amelyet lemezeit szarurétegekből készítettek, és 
olyan ereje volt, hogy a nyílvessző úgy hatolt át a fapajzson, akár a 


papíron, de ugyanígy az emberen is: átfúrta még a mögötte álló 
ember szívét is. Ezzel az íjjal és a szörnyű harci szekerekkel igázta 
le Hatti Egyiptom szent földjét, és egy időre még az isten trónjára is 
felült. De aztán Egyiptom mesteremberei is eltanulták a lemezeit íj 
készítését, és a megszálló ellen fordították a fegyvert - és akkor 
fordult a kocka: Hattit visszaűzték a sivatagba, és mint az állatot, 
bezárták a Kánaán városfalainak karámjába. 

A harci íj illett ugyan Egyiptom falaihoz, de a fejedelmi 
utódoknak nem sok okuk volt, hogy szeressék: a karjuk és a hátuk 
fájt, a könyörtelen gyakorlás mégsem akart véget érni. De ahogy a 
férfikorba értek, már inkább az íj hajlott a kezükben, mint ők az 
íjnak, és egyre többször érezték, hogy a kilőtt nyíl igazán a célba 
talál. 

Akárcsak most, amikor jól ment az íjászat, és tanáruk, az öreg 
Széthihop sem fukarkodott annyira a dicsérettel. A fiúk hosszú 
sorban álltak az udvar falával szemben, amely előtt egy sor szalma 
céltáblát helyeztek el, mindegyikük számára külön célt, amely már 
fénylett a belelőtt nyilaktól. Mózes mellett Ramszeszemszéthi állt, a 
kevés fiú egyike, aki éppolyan magas volt, mint ő, és akiben máris 
érett a kevélység, felváltva a hercegek gyermeki jóindulatát. 
Gyakorlott íjász volt, talán a legjobb a csoportban, és ahányszor lőtt, 
gondosan válogatott sértéseket súgott oda Mózesnak. - Ezt figyeld, 
varjúorr! - vagy - Szárítsd meg az ujjad, ha lőni akarsz! - vagy - 
Súlyosan száll a nyilad, barátom: nedves a tollad? 

A sértések se tőle, se mástól nem voltak újak. Mózes közöttük élt, 
és elég idős volt már, hogy belássa: ha a célzások hamisak, akkor 
úgysem érnek fel olyan valakihez, akinek a származása olyan 
magas, mint az isteneké, akik valaha Egyiptom trónján ültek, ha 
meg mégis igazat mondanak, a válasszal csak az elkerülhetetlent 
siettetné. A maga részéről nyugodtan lőtt, könnyedén, ösztönösen 
érezte az íj rugalmasságát és a nyíl vonalát, és nem törődött a 
mellette álló fiúval. A célt már a mereven tartott karjára fektetett 


íjjal bemérte, agya a parabola ívét ösztönösen megérezte és 
kiszámította. Ugyanezzel a figyelemmel érzékelte maga körül a 
társait, és amikor észrevette, hogy Ramszeszemszéthi nyílhegye 
enyhén megemelkedik, tűnődni kezdett, miért akarja a fiú fentről 
eltalálni a célt. Abban a pillanatban meglátta, hogy a bokorban egy 
öt év körüli meztelen kisgyerek kuporog a fal tövében, a harctéri 
szolgák gyereke, akinek csak a kerek képe látszott, ahogy boldogan 
lesi a nyilazó királyi sarjakat. 

A felismerést azonnal tett követte: miközben Ramszeszemszéthi 
kiengedte a nyilát, Mózes ellökte, hogy elesett, és a nyíl a földre 
hullott, tíz-tizenkét lépéssel előttük. A fiút elöntötte a düh, 
felpattant, és tudni akarta, ki ért hozzá. Az íjászat abbamaradt, 
tapintható, halotti csend támadt a hercegek közt, és abban a 
pillanatban a gyerek kiugrott a bokorból, és ordítva elrohant az 
udvarból. Az öreg Széthihop tűnődve nézte a szolgagyereket, aztán 
Mózeshoz lépett, arca szomorú volt és komoly - és Mózes abban a 
pillanatban ledobta az íját, és bólintott fejedelmi unokatestvérének. 

- Szóval te voltál, te szentségtelenítettél meg! Te ütötted meg a 
testemet! - kiáltotta mérgesen a fiú. 

Mózes életében először érezte azt a halálos keserűséget, hogy 
igaza van, de nem tudja bizonyítani - tudta, hogy magyarázkodnia 
nemcsak reménytelen, hanem hátrányos is volna. Ok nélkül 
érintette meg egy istenség testét, és tettének dicstelenségét saját 
isteni származása sem enyhítette. Nem herceghez méltóan 
viselkedett, hanem mint valami alacsony származású utcagyerek 
vagy folyó melletti lelenc, és amikor Ramszeszemszéthi hozzá 
lépett és egyenesen az arcába köpött, Mózes teste megmerevedett, 
mint a vas, de nem mozdult, nem hajlott meg. A szívében viszont a 
harag vörös lángja lobbant, és olyan gyilkos indulat támadt benne, 
hogy be kellett hunynia a szemét, és imádkoznia kellett minden 
istenhez, aki csak az eszébe jutott, hogy segítsenek uralkodni 


magán, — nehogy  testvérgyilkosságot kövessen el, és 
megbecstelenítse önmagát, az anyját és minden isteni ősét. 

Mikor végre kinyitotta a szemét, egyedül maradt Széthihoppal, 
de elfordította a fejét, nehogy az öreg íjász meglássa szemében a 
harag könnyeit. Széthihop Mózes vállára tette a kezét, és kíváncsi 
melegséggel, szinte sajnálkozva mondta: 

- Merj, és felejtsd el az egészet, herceg. Az ember előbb magán 
uralkodjon, azután másokon, mert ha nem tévedek, kezdesz emberré 
válni - és nem is rossz íjásszá. Bár nekem lett volna a te korodban 
olyan jó szemem, hogy ilyen pontosan meglássam a bátyád célját, 
ahogy te. Ami meg a közbelépésedet illeti: egyesek szerint egy 
szolga élete semmit sem ér, mások mást mondanak. A magad 
válaszát neked kell megtalálnod, Mózes. 

Mózest hónapokkal később mégis emlékeztették az esetre, bár 
egyáltalán nem hiányzott neki ez az emlék, mikor az anyja 
lakosztályára visszatérve találkozott a kövér pappal, Amonteffel. 
Alkonyodott, a bukó nap vörösre festette a hatalmas, tető nélküli 
oszlopok csúcsát, és a fakó gránitot olyan földöntúli ragyogásban 
fürdette, amilyet a világon csak Egyiptom ismer - és Egyiptom is 
csak napnyugtakor. Mózes ott állt a kőerdőben, bámulta a 
szépséget, ahogy a fekete oszlopok előbb vérvörössé, aztán 
rózsaszínűvé válnak a levendulaszínű ég alatt, majd ahogy a mély 
bíbor csíkjai hírül adják a sötétség érkezését, a vérszín felkúszik az 
oszlopokra, és a rózsaszínből karmazsin, végül fekete lesz. 
Ahányszor Mózes látta ezt a jelenséget - bár a látvány soha nem volt 
ugyanaz -, egyszerre fogta el a boldogság és a bánat, a 
kifejezhetetlen boldogság és a mélységes bánat, hogy egy 
személyben éli át és érti meg a világ minden örömét és fájdalmát a 
kezdet kezdetétől. A fiú nemrég kezdett serdülni, de ezen a földön 


hamar érett a gyümölcs, bár talán fonnyadni is hamar kezdett. 
Mózes nézte, ahogy elmélyül a sötétség, és a sötétből egyszer csak 
reszelős hang szólt hozzá egy árnyék mélyéről: 

- Nos, herceg, mit gondolsz erről a szépségről? Ami engem illet, 
azt hiszem, azért tárták elénk az istenek, hogy megtévesszenek, 
iriggyé tegyenek, sőt ha túl hosszan nézzük, még el is émelyedjünk. 

A fiú először megriadt, de mikor rájött, hogy csak Amontef az, a 
pap, megnyugodott, és az is eszébe jutott, hogy egyszer régen 
alulmaradt egy szóváltásban. Úgyhogy most fiatalos, de szigorú 
hangon felelt, bár igyekezett halkan beszélni: 

- Nem hiszem, Amontef, legalábbis én nem gondolom, hogy a 
szépség bárkit elémelyíthet. Én úgy hallottam, hogy inkább a hét 
gyümölcsöző áldás közé tartozik, és mivel az istenek rendelték így, 
nyugalmat és békét hoz. 

- Úgy! Szóval úgy hallottad, igaz? - horkant fel az öreg pap a 
sötétben. - Hol tanultál így beszélni, Mózes? Be akarod bizonyítani, 
hogy a nyelv halott? Halott, mint a múmiák, amelyek a sivatagban 
bűzölögnek? 

- Nahát! - kiáltott fel Mózes. 

- Hogyhogy nahát? Ha szentségtörésre gondolsz, mondd ki, hogy 
szentségtörés. De semmi nahát. Mondtam neked, hogy ha felnőttél, 
keress meg és beszéljünk, de te úgy nyivákolsz, mint egy lány. 
Mintha nem is az az ember volnál, aki egy istent a szentséges képén 
törölt, hogy "megmentsen egy tökéletesen szentségtelen 
rabszolgakölyköt... 

- Hol hallottál erről? - tátogta Mózes. 

A pap formátlan alakja kiemelkedett a homályból, kézen fogta 
Mózest, és így szólt: - Sétálj egyet velem, fiú, légy az öregember 
társasága. - Magával húzta Mózest, és olyan biztosan és 
határozottan lépkedett, hogy a fiú arra gondolt, bizonyára a lábának 
is bagolyszeme van, közben pedig kifejtette, hogy a Nagy Házban 
nemigen történik olyasmi, amiről ő ne szerezne tudomást. Ha az 


ember a földre tapasztja a fülét, magyarázta Mózesnak, még azt is 
meghallja, ahogy a sáska összedörzsöli a szárnyát; ő pedig csak azt 
akarja megtudni Mózestól, hogy csakugyan úgy gondolja-e, hogy 
egy szolga élete ér annyit, hogy megüssön érte egy istenséget, és 
megéri-e az ilyen döntés a következményeit. 

- Nem gondoltam sehogy - felelte Mózes. - Nem volt időm 
gondolkozni. 

- És igazán úgy érezted, hogy pusztán a nyílhegy állásából 
tudtad, hova céloz? 

- Igen, Amontef, nem olyan nehéz az, ha az ember érzi már az 
íjat. 

Az öreg szippantott egyet, elismerte, hogy Mózes előtt íjászként 
komoly jövő áll. De hozzátette, hogy más szempontból már inkább 
aggódik a jövője felől, és megkockáztatta, hogy a józan ész 15 egész 
hasznos lehet az embernek. 

Mózes nem tudta, sértésnek vegye-e a célzást vagy sem, inkább 
arra hivatkozott, hogy az anyja már biztosan keresi, és mennie kell. 

- Fura fiú vagy - mondta a pap, és a hangjából Mózes úgy érezte, 
hogy mosolyog. - Látom, megvan benned a herceghez méltó 
kevélység, de az önbizalmad nincs meg, amit többre tartok a 
testvéreid hülye sznobságánál. Az anyád nem keres, Mózes. 
Otthagytam a folyó menti teraszon, és ott is fog maradni, míg a hold 
fel nem jön az öreg Nílus Anya fölé, aki se nem gyűlölködik, se nem 
kevélykedik, viszont elég szeretet és ragaszkodás van benne 
mindenki számára, jut belőle nekem, neked és Enekhaszamonnak is. 

- Miért... miért mondasz ilyen dolgokat? - kérdezte Mózes. 

- Ha szörnyű szentségtöréseimre és az élő isteneket sértő 
célzásaimra gondolsz: nos, Mózes, ezek buta szavak, amelyek egy 
papnak előbb-utóbb az eszébe jutnak. Különben elvághatná a 
torkát, és mehetne, hogy a saját szemével utánanézzen, mi igaz, mi 
nem igaz a Halottaskönyvből - amire én még nem készültem el 
egészen. Látod, Egyiptom hercege, ha elveszel egy nőt, és mellé 


fekszel, a hozzá fűzött romantikus illúzióid legtöbbje elszáll - talán 
mindörökre. Az sem igen különbözik ettől, ha egy istent veszel el. 

- Anyám ma este is sírt? - kérdezte Mózes. 

- Nem, amikor vele voltam, nem. Légy türelmes anyádhoz, 
Mózes. Nehéz dolog észben tartania, hogy valaha ő volt a legszebb 
és legkívánatosabb asszony Egyiptomban, ha a többiek közül már 
olyan kevesen emlékeznek erre. Sokan szerették az anyádat, 
némelyikük bármikor letérdelt volna, és megcsókolta volna a földet, 
ahol jár. 

Egy széles belső udvarra értek, ahol már oszlott a sötét, 
átragyogtak rajta az első csillagok, és fényüket felerősítve verték 
vissza az udvar fehér mészkő lapjai. 

- Ne rám nézz - folytatta a pap. - Én már túlságosan öreg és kövér 
vagyok, hogy ilyen buta emlékeken járjon az eszem. A 
csillagvizsgálóba megyek, Mózes. Jártál már ott? 

Mózes bevallotta, hogy járt ugyan - hiszen volt-e a palotának 
olyan sarka, ahol ne fordult volna meg? -, de éjszaka soha; mire a 
pap megjegyezte, hogy a csillagvizsgálónak az éjszaka kivételével 
viszonylag kevés értelme van. Átvágtak az udvaron, és 
felkapaszkodtak a szemközti fal menti lépcsőn, a pap hangosan 
fújtatott Mózes nyomában. 

A csillagvizsgáló kőemelvénye körülbelül hétszer hét méter 
széles volt, márvány mellvéd fogta közre, a bejáratát Izisz és férje, 
Ozirisz kőszobra őrizte kétfelől. A csillagfényben a két halhatatlan - 
a hold és férje, a halottak és a holtak birodalmának ura - hihetetlenül 
elevennek tűnt. A két isten között afféle összekötőként négy fehér 
ruhás pap állt, akiknek halk, lebegő éneke, , Az Éj szaka Zsoltára" 
Mózest félelemmel és nem kis meglepetéssel töltötte el - ahányszor 
hallotta ezt a hangot a sötét beálltakor a palota fölött, sohasem tudta, 
honnan jön és mit jelent. 

Amontef most megállította Mózest, akinek épp csak a feje ért az 
utolsó lépcsőfokok fölé, és odasúgta neki: - Várd meg, amíg véget 


ér a zsoltár, mert a zene kedves az éjistenek fülének: hadd tudják 
meg, hogy tanulni jöttünk, és elismerjük a tudást, nem hozunk 
veszélyt az égitestekre. - Amikor véget ért a zsoltár, felhágtak az 
emelvényre. Az egyik pap kíváncsian tekintett Mózesra, mire 
Amontef megkérdezte: - Nem ismered meg? Enekhaszamon fia, 
Mózes. 

- Egyiptom hercege - üdvözölték barátságosan. Az egyik pap, egy 
apró öregember közelebb jött, és szigorúan, de nem ellenségesen 
fürkészte Mózes arcát: - Olyan dolgokat tanulhatsz meg itt - mondta 
-, amelyekről a tanítóid nem is tudnak, vagy nem mernek beszélni - 
persze csak ha tanulni akarsz. 

Mózes csak bólintott, mert nem bízott a hangjában. Érezte, hogy 
olyan titkokkal találkozik itt, amelyről kevesen tudnak. 

- És hozzáteszem: ha van benned tisztelet. Tisztelet nélkül nincs 
tudás, fiú. Az ősi, ősi időkben a tudásnak tisztelet járt, és a 
tudósokat elismerték. Ma már nem. Ma az ifjú istenek kevélyek, 
vérszomjasak: mi mást akarnak a testvéreid, mint háborúzni? Te is 
ezt akarod, herceg? 

Talán a körülmények is belejátszottak a kérdésbe: az ezüst 
csillagfény, az édes, tiszta sivatagi levegő, a kő-emelvény, amely 
olyan magasan emelkedett az éjszakába, hogy a palota legmagasabb 
csúcsa volt, a fehér ruhás papok, akik Mózest a pap szó ősi 
értelmére emlékeztették, amely a régi egyiptomi nyelven tisztát 
jelentett, a zene, amellyel Iziszt, a holdat üdvözölték - Mózes min- 
denesetre rájött, hogy ezek az öregemberek, akik Iziszt és rokonait, 
az éjszakai ég isteneit szolgálják, különböznek a terveket szövő, 
intrikus klérustól, akiket olyan jól ismert. Bár az is lehet, hogy már 
régen várt erre a pillanatra. Akárhogy is, mikor felhangzott a kérdés, 
hogy ő is azt akarja-e, mint a testvérei - háborút, dicsőséget, 
hatalmat -, Mózes megérezte, mit kell felelnie. Ismeretlen érzés 
volt, hiszen eddig soha nem sóvárgott úgy a lelke és egész valója, 
hogy elsajátítsa a tudást, fölfejtse a végtelen misztériumokat, 


ismerhesse a teljes választ és a megoldást. Mindezt persze nem 
tudta szavakba foglalni, még értelmes gondolatokká sem, csak 
tapasztalta, hogy amit érez, vérrel és szenvedéllyel önti el, hogy a 
szíve gyorsabban ver, és egész testében remeg - de csak a fejét rázta. 

- Nem akarod? Az aranyat és az ezüstöt, és a dc$ágaköveket sem, 
herceg? 

Mózes csak rázta a fejét. 

- Nyelved nincs, fiú? Gyerünk, Egyiptom hercege, beszélj! 

- Hagyd a fiút - szólt közbe Amontef. - Én hoztam ide. Nem 
látod, hogy fél, hiszen ki ne félne, ha ennyi vén gazember venné 
körül, akik bármely pillanatban ellophatják a hátáról a kabátját? 
Hagyjátok békén. - Amontef nevetett, a többiek vele nevettek, aztán 
még mindig kacagva átsétáltak a csillagvizsgálóba, Mózest magára 
hagyták, ők meg összedugták a fejüket, és sugdosni kezdtek. 

Mózes a maga részéről megkönnyebbült, hogy már nem rá 
figyelnek, a korlát mellett arrébb sétált, egészen megmámorosította 
a magasság, a szeszélyesen kivilágított palota látványa, a fényes 
Nílus, ahogy dél felé, a Deltánál kiszélesedik, és Ramszesz egész 
nyüzsgő városa: a pompás épületek és az apróbb paloták, 
melyeknek ablakában és udvarában lámpa világított, és a szegé- 
nyebbek hajlékai is, amelyek beleolvadtak a sötétbe. - Jaj, de remek 
- gondolta -, ha van az embernek egy ilyen palotája, és minden este 
felkapaszkodhat ide, olyan magasra, hogy ha felnyújtózik, szinte 
megérintheti a holdistennőt - azzal felemelte a karját, és közben 
meghallotta a háta mögött Amontef horkantását. 

- Hosszabb kar kellene, hogy elérd, Mózes. 

Mikor a fiú megfordult, a papot meglepte, milyen izgalom ragyog 
hosszú, sasorrú arcán, úgyhogy meg is kérdezte, annyira szereti-e 
Mózes a csillagokat. 


- Boldog vagyok - felelte Mózes, bár az okát maga sem tudta. 

A pap bólintott, egyik karját a fiú vállára helyezte, a másikat az 
ég felé tárta. - Hatalmas, különös rejtély ez, Mózes: számtalan más 
ok mellett ezért nehéz egy papnak, hogy a hivatásához hű maradjon. 
Valaha, azt mondják, tiszteltek bennünket, méghozzá joggal, talán 
mert kevésbé voltunk mohók, és könnyebben hittünk, vagy több 
volt bennünk az áhítat. Bennem mellesleg ma is van áhítat, de 
megengedem magamnak azt a fényűzést, hogy el tudok képedni - 
amiről valaha, amikor a te korodban jártam, az én hajdani 
tanítómnak az volt a véleménye, hogy veszélyesebb az aranynál, a 
nőknél és a hatalomnál. De én csak Egyiptom elképedésében 
osztozom, amely az ősi dicsőség után nyavalyog, és azzal a hi- 
hetetlen pompával akarja kárpótolni magát, amelyet a hatalmas 
Széthi isten és fia, Ramszesz isten, a nagybátyád hozott el nekünk. 
És ezért alázatosan köszönetet mondunk Izisz anyánknak, akit ott 
láthatsz emelkedni a Delta nádasának vad világa fölött. 

- Ezt nem értem - mondta Mózes, aki szokatlanul szabadnak 
érezte magát, mint akinek joga van bármit kimondani, ami az eszébe 
jut. 

- Persze, gondolom, hogy nem érted - felelte Amontef. - Bár 
szentségtörőnek tartasz, nem érzed, hol a dolog gyökere. Látod, 
herceg, mi, akik órákat töltünk itt fönn, és a csillagokat figyeljük, 
egy kicsit mindannyian szentségtörők vagyunk, mert a csillagok és 
a nap szerénnyé teszik az embert. Azt hiszem, az alázat és a 
szentségtörés nem is esik olyan távol egymástól, mint gondolnánk. 
Vagy azt hitted, Iziszt nem csak az erényeiért dicsértem? 

Mózes teljesen összezavarodott, megrázta a fejét, a pap pedig 
súlyosan folytatta: - A hold Ízisz vagy Izisz a hold, ugye, Mózes? A 
szerelmesek ölelkezés után a holdra néznek, de a paraszt, aki a 
földet szántja, hogy kalászt termeljen, amely nemcsak téged és 
engem, hanem a szerelmeseket is élteti, és ruganyosságot és erőt ad 
hosszú tagjaidnak, és melegíti az én öreg csontjaimat, nos a paraszt 


a napot akarja érezni barna hátán, és mikor érzi a melegét, tudja, 
hogy az élet mindenütt elindul. Mondd, ifjú Mózes, te, Egyiptom 
hercege, akit annyira jól neveltek, hogy mint a Nílus ura a föld 
minden lakójával egyenrangú vagy, ha nem nagyobb náluk: mondd, 
mi a neve ennek a lobogó tűznek, amely nap mint nap melenget 
bennünket? 

Ez visszatérítette a fiút a valósághoz, végre örült, hogy érti is, 
amit hall, ezért így felelt: - Ezt aztán mindenki tudja, Amontef: a 
szent Ré szemtől szemben áll Ozirisszel, a halál ura és a nap istene 
együtt! 

- A hideg és a meleg, ugye, Mózes? 

- Pontosan - bólintott Mózes hevesen -, mert magában mindkettő 
eltűnne az anyagtalanban, de együtt... 

- Jaj, Mózes - sóhajtott a pap -, ne akarj velem teológiai 
kérdésekről vitatkozni, mert csak a rövidebbet húzhatod. Látom, 
hogy helyesen tanítottak, és feltételezem, hogy több passzust tudnál 
idézni a Halottaskönyvből, mint én magam, amilyen rossz lett a 
memóriám. A válaszodból ráadásul látszik, hogy érdekelnek a 
tanulmányaid. Tehát ő a nap istene, ugye? Napisten, folyóisten, 
égisten, árvízisten, jaj, annyi van belőle, és olyan régóta. Eszedbe 
jutott-e valaha, Mózes, miért építették az ősi népek olyan magasra a 
gízai kőhegyeket? 

Mózes megrázta a fejét. A piramisok valóban magasak, de hogy 
miért magasak, azon sosem gondolkozott, és egyáltalán kinek juthat 
eszébe ilyesmi? 

- A régiek egyszerűbb emberek voltak - mosolygott a pap. - A 
királyok mind arra gondoltak, hogy olyan emelvényt építtetnek 
maguknak, amely Ré istennel egy magasságba emeli őket. 
Egyszerűek voltak, Ré is egyszerű volt. Tudod-e, Mózes, hogy 
amint az ember okosodik, úgy okosodnak az istenei is? 


- Nem értelek, Amontef. Nem. De majd megértesz, mert az 
értelem lassan nyílik, Mózes. Megmondtad a napisten nevét, de a 
nap nevéről eddig nem beszéltél. 

- A nap, az a nap - mondta Mózes lassan, kérdő hangsúllyal. - 
Nincs neve. 

- Te pedig Enekhaszamon fia vagy, aki Széthi isten lánya, mégis 
van neved neked is - talán kissé szokatlan, talán csak egy fél név -, 
de azért megteszi. A nap kisebb volna, Mózes? 

- Nem tudom. 

- Még nekem, a kövér, öreg Amontefnek is van nevem, sőt a 
macskámnak is van neve - csak a napnak nincsen? Mózes: 
hallottad-e valaha azt a szót, hogy Aton? 

- Nem emlékszem - felelte Mózes lassan, kissé ijedten. Úgy 
érezte, az éjszaka körülzárja, a hold, Ízisznek, az anyának, az élet és 
halál nővérének ezüst lemeze már a horizont fölött járt, és az ő 
igazságérzetét  vallatta, a lelkét kutatta: milyen szörnyű 
gondolatokra ragadtatja magát egy pillanaton belül. Szinte vadul 
nézett körül, mint a fogoly állat, látta, hogy a többi pap már 
elfeledkezett róla, vagy szándékosan nem figyelnek rá, csak a 
maguk dolgával törődnek. Hosszú rézrúdjaik egyik végén hurok 
volt, és e hurkok segítségével a csillagok útját követték. Néha 
letették a rudakat, hogy feljegyezzenek valamit a papiruszcsíkokra, 
aztán ismét összedugták a fejüket, és titokban sugdolóztak. 

- Mágia - suttogta Mózes. 

- Ugyan, fiú! - horkant fel Amontef. - Nem közösködünk ezzel az 
új keletű mágiával! A munkánkat végezzük, és az én munkám most 
éppen az, hogy felnyissam egy kicsit a te sötét tekinteted. 

- Miért? - kérdezte Mózes. 

- Miért? Mindent egyszerre akarsz megtudni. Hamarosan úgyis 
megtudod. Egyelőre nem mondhatok többet, csak amennyit anyád 
mondanom enged. De légy nyugodt, gyermekem, hogy rendkívül 
fontos helyed van az álmainkban - amelyek nem maradnak örökké 


álmok. Most ne is gondolj erre többet, hagyjuk a jövőt. A te 
számodra, herceg, csak a holnap létezik, de az én holnapjaim 
réges-rég elmúltak. Félsz? 

- Nem akarok. 

- De amikor kimondtam, hogy Aton, a szíved megrettent. Öreg 
ember vagyok én már, Mózes, nem akarok én gyerekeket 
ijesztgetni, nemhogy egy egyiptomi herceget. Hát te? Férfi vagy-e 
már, aki megérzi, ha egy szép nő elmegy mellette, vagy a szépség 
csak szó? 

- Nem vagyok gyerek - felelte Mózes dacosan. 

- Talán férfi sem. De ha Egyiptom összes szépségét itt látnád, 
akkor se látnál olyan szépet és bájosat, mint Nofretete királynő. Az 
ő neve is megrémiszt? És az istené, akivel megosztotta trónját: 
Ehnaton királyé? 

- Legyen átkozott a neve - súgta Mózes. 

- Ajaj, fiú, fiú - sóhajtotta az öreg, miközben egyik kezét a fiú 
vállára tette, a másikkal könnyedén megsimította az arcát. - Milyen 
gyorsan átkozódsz. És ha arra tanítanak, hogy átkozd meg anyánkat, 
a Nílus folyamot, azt is megtennéd, vagy a lágy hajnali szelet? 
Megátkoznád? Nem, Mózes, nem - mondta gyengéden, halkan és 
meggyőzően -, az átkoknál közelebb jutunk, tanulunk valamit, te 
meg én. Te nem vagy már olyan fiatal, én nem vagyok még olyan 
öreg. Szerinted csekélység, hogy a kezedbe helyezem az életemet? 
Öreg vagyok, meg kövér és csúnya, de azért az élet édes, és a 
testvéreimé 1s az. Mi: történik, ha fogod magad, és elmondod isteni 
nagybátyádnak, hogy én itt Ehnaton nevét emlegettem? 

- Nem mondom el - fogadkozott Mózes, érezve, hogy élete 
legszörnyűbb percét éli át. - Nem mondom el. 

- De ha el kell mondanod? 

- Akkor te meghalsz, Amontef - dadogta a fiú, és a szeme 
könnybe lábadt. - De nem mondom el. 


- Azt hiszem, valóban nem - mormolta a pap. - Vagy mert bolond 
vagyok, vagy mert jól ismerem az embereket, ha fiatalok is. Mondd, 
Mózes: azt gondolod, hogy gonosz dolgokat mondok neked, és 
gonosz útra vezetlek? 

Mózes megrázta a fejét. 

- Nem: igen fontos vagy nekem, és ez már magában is megéri a 
kockázatot. Ehnaton jó és szelíd ember volt, és ahogy most mi a 
csillagokat nézzük, úgy nézte ő a napot, érezte a melegét és a 
jóságát, és azt mondta magában: , A nap neve Aton, és ha nem 
tekintene ránk kedvesen, nem adna bőségesen a saját meleg véréből, 
mind odavesznénk az örök éjszakában. Melyik isten ilyen erős?" 

- Ehnaton el akarta pusztítani az isteneket... 

- Nem, fiú, nem! Micsoda hazugságokat beszélsz! Gondolod, hogy 
az istenek olyan könnyen meghalnak? Hidd el, Ehnaton nem azért 
fordult a naphoz, hogy elpusztítsa az isteneket, hanem hogy azzá 
tegye őket, aminek lenniük kell: hogy egybefogja őket azzal, aki 
mindent teremtett, aki mindennap leragyog ránk. Mindannyian 
Atonnak, apánknak a gyermekei vagyunk, és vajon baj-e, ha egy 
gyerek igazán meg akarja ismerni az apját? Baj az, ha a gyermek 
tudja, hogy az apja jó, és hogy örökké érte ontja forró aranyát? 
Miért kellene sokféle néven neveznünk és sokféle vonást 
tulajdonítani neki? Csak egy tulajdonsága van, ami számít: a 
hatalmas aranyszíve. 

A pap elhallgatott, és hosszú ideig nem szólt, tekintete messze a 
márvány mellvéd mögé révedt, Mózes pedig csak figyelte, és a 
félelme eloszlott. Végül ő szólalt meg: 

- De hát ennek már sok-sok éve, ugye, Amontef? 

- Neked sok - bólintott a pap. - Nekem: csak tegnap. Az én 
nagyapám Aton papja volt, Ehnaton alatt. Tehát látod, nem is volt az 
olyan régen. De most már késő van, Mózes. Indulj anyádhoz. - 
Felemelte és megcsókolta Mózes kezét, a többi pap is a fiú felé 


fordult és bólintott, ő pedig valami furcsa, átfogó örömmámorban 
indult le a mellvédről, és lassan leballagott a kőlépcsőn. 

A férfikor már belecsípett Mózesba, aki magasabb is lett, és ajka 
fölött megjelent az első puha, barna pehely. Tagjai megnyúltak, 
kerek izmai letapadtak és megkeményedtek. A belsejében furcsa 
nedvek keringtek, nyugtalan, fájó gyötrődésre késztették, amelynek 
nem volt neve, és amit nem is értett. A világ hirtelen újjászületett, és 
száz dolog kapott új értelmet. 

Ramszesz fiai gyakran úsztak a Nílusban. Az udvarban tiltani 
ugyan nem tiltották, de nem nézték jó szemmel a dolgot, az ifjaknak 
viszont folyton próbára kellett tenniük az erejüket, és dacolniuk 
kellett a kihívással. Mikor leszállt az éj, lecsúsztak a palota külső 
lépcsőin a kövezett folyópartra, ahol a fejedelmi bárkák álltak, 
hangtalanul beugrottak a langyos vízbe, és kiúsztak, kockáztatva azt 
is, hogy egy krokodillal találkoznak, amely a Delta mocsaras 
világából úszott föl. 

Néha bátrabb húgaik is csatlakoztak hozzájuk, és így esett, hogy 
egyik éjjel egy Neftu-Ízisz nevű, kerek, érett és bimbózó lány úszott 
Mózes mellé. Valami megijesztette, vagy csak úgy érezte, 
mindenesetre Mózesba kapaszkodott, lesüllyedtek a víz alá. Mózes 
viszonozta az ölelést, és úgy érezte, még egyetlen lány keze nem 
érintette így. Új és csodás érzés volt, egész teste beleremegett, és 
még akkor is szorította a lányt, mikor a víz színe fölé emelkedtek, 
mintha nyugtatná, hogy nincs mitől félni: ő, Mózes amúgy is itt van, 
megküzd bármivel. 

- Olyan erős vagy - mondta a lány, mintha előtte egyetlen nő sem 
mondta volna még ki ezeket a szavakat, Mózes pedig szándékolt 
könnyűséggel taposta a vizet, miközben felelt: 

- Nem is tudom. Azt hiszem, elég jól úszom. 


A lány is úgy úszott, mint a hal, hiszen a palota medencéiben és 
szökőkútjaiban nőtt föl, de gyorsan kijelentette: - Én viszont rosszul 
úszom, igaz, Egyiptom hercege? És olyan hamar kifáradok. 

Mózes szerénynek találta, és elbűvölőnek, hosszú, fekete haja 
legyezőszerűen terült szét a vízen, és a fiút életében először hozta 
izgalomba a női mell látványa. Kérte a lányt, kapaszkodjon meg 
benne, majd könnyű, hosszú tempókkal kiúszott a partra. Nem tudta 
biztosan, de mintha a véletlen egy másik partra vezette volna őket, 
mint ahonnan indultak. A levegő hűvösödött, Mózes átkarolta a 
lányt, hogy melengesse. Egymás mellett feküdtek a kövön, a szikla 
még mindig meleg volt a naptól, és Mózes nem is sejtette, hogy a 
lány mennyivel többet tud a szerelemről, mint ő. De a lány nem 
rejtette véka alá tudását, és a fiú, aki szinte semmit sem tudott, 
megtelt imádattal és rajongással. Bár fiatalabb volt a lánynál, aki 
már elmúlt tizennégy éves, tehát alig kilenc hónapja volt hátra, hogy 
a házasságra érett legyen, Mózes azonnal a szívébe zárta, más nőre 
nem is tudott volna gondolni, és legalább egy hétig teljes 
bódulatban élt. 

Nem sokkal később azonban, mikor fejedelmi testvérei épp a 
lányról beszéltek, Mózes megtudta, hogy legalább hat hónapja 
eljegyezték egy filiszteus herceggel: Ramszesz a lányait is arra 
használta, mint a legtöbb embert: hogy politikai hidakat verjen. 
Mózes megtört szíve nagy nehezen meggyógyult, amiben a 
hercegnők is segítségére voltak. Erkölcsi kódexükben nem szerepelt 
a szüzesség, a fiúban pedig annyi visszafojtott szenvedély élt, hogy 
gazdagon és könnyedén bánt az érzelmeivel. 

De szerelem nélkül szeretett, az első pillanat egyedülálló csodája 
nem tért vissza. Mégsem követte fejedelmi unokatestvéreit, akik 
valósággal a nők után vetették magukat - talán mert isteni atyjukat 
akarták utánozni, de talán vetélkedtek is vele -; Mózes kivételnek 
számított az uralkodó Nagy Házában, mert herceg létére alig volt 


benne kevélység, és a nők talán éppen ezért tisztelték jobban annál 
is, amit az életkora indokolt. 

Persze a szerénysége, amely nemcsak a nők szerelmét, hanem 
néhány szelídebb, általában fiatalabb testvére barátságát is kivívta, 
nem csak magától alakult: segítették az udvari csillagászok is, akik 
bizonyos szempontból gyámságuk alá vonták a fiút. De bármilyen 
távolabbi terveik voltak is - Mózes és önmaguk számára -, a fiú nem 
tudott róluk, és a körülmények úgy alakultak, hogy a titok még 
évekre megmaradt. Mózes elfogadta szeretetüket és különös 
tiszteletüket, mert szelíd embereknek tartotta őket, és a tanaik is 
szelídek voltak. 

A csillagászok nem csalták a toronyba, nem is várták el, hogy 
jöjjön. Ha magától érkezett, örömmel fogadták, de ha egy hétre 
vagy még tovább elmaradt, azt sem tették szóvá. Amontef tanította 
továbbra is, Mózes hamarosan Aton egész történetével 
megismerkedhetett. 

A minden dolgok ura és teremtője - tudta meg Mózes - 
nemzedékek hosszú során át szeretettel és szánalommal tekintett le 
Egyiptom földjére, mert bár Aton, a nap mindenek alkotója és atyja 
volt, mégis Egyiptom földjére adta szent áldását, és az 
egyiptomiaknak hozta el az igazság és az igazságosság szent 
tudását. Az egyiptomiak ennek ellenére elfordították tőle arcukat, 
idegen és hideg isteneket kezdtek imádni, és mindinkább a halál és 
az árnyékvilág felé fordultak. Atont annyira nem értették, hogy 
kőhegyeket építettek, hogy a kisebb istenek is felérhessenek Aton 
magasságába, és fel sem fogták, hogy Aton megközelítése a 
pusztulást jelentené, hiszen aki csak hosszan néz Atonra, 
megtapasztalja, hogy az isten örökre elveszi a látását. 

Aton szánta őket érte, és balgaságukat és bűneiket gyakran vitatta 
meg fiával, aki a keblén belül élt. Aton szent fiának neve Sé volt, a 
végzet, a dolgok végső beteljesedése. Aton végül elhatározta, hogy 
elküldi szent fiát az emberekhez, hogy megváltsa őket, és tudassa 


velük végzetüket, Sé pedig beleegyezett, noha tudta, hogy el kell 
hagynia atyja örökkévaló szépségét. Sé leszállt a földre, és a 
legistenibb ember alakját öltötte magára, Amenhotepét, Egyiptom 
uralkodójáét. Ez a szent király uralkodásának hatodik évére esett, és 
amikor megtörtént, mivel tisztában volt vele, hogy mi történt, a 
nevét Ehnatonra változtatta, mert a névvel is hangsúlyozni akarta, 
hogy Atonnak szenteli magát, és háborút visel minden isten ellen, 
aki az egy igaz istentől különbözik. 

De végül Egyiptom földjére mégis visszatértek a sötétség és a 
gyűlölet istenei. Ehnaton meghalt, a fia pedig gyenge volt, nem 
lobogott benne Sé szelleme. A gonoszok, kapzsik és hatalomvágyók 
pedig Aton ellen fordultak, és a sötét terveket szövő Ozirisz isten 
vezetésével győzedelmeskedtek - Aton követőinek meg ezrével 
kellett meghalniuk. Mindez alig egy évszázada történt, de Aton hite 
tovább él néhány hívében, akik az életüket kockáztatják. 

- Látod, Mózes - magyarázta Amontef -, a papok belül nem olyan 
egyformák, mint kívül, ahogy a hercegeket sem egy kőből faragták. 
A palota tele van olyan papokkal, akik akkor jutottak hatalomra, 
amikor Aton néhai papságát megölték, és mivel bárkit tönkre tudtak 
tenni pusztán az Aton-eretnekség vádjával, hatalmuk azóta is egyre 
terjed és növekszik. Amíg Ramszesz isten uralkodik, valamennyire 
korlátozza őket, mert vaskeze van, és féltékeny a hatalmára. De 
isten óvjon minket, ha majd egy gyenge uralkodó követi! Akkor a 
papok csontig lerágják Egyiptom húsát. 

Mikor Mózes a tizennegyedik éve közepén járt, azaz pontosan hat 
hónappal múlt el tizenhárom éves, végleg elhagyta a gyakorlóteret, 
ahol a gyerekeket fegyverforgatásra oktatták, de nemcsak a 
fegyvergyakorlatok értek véget, hanem egész neveltetése és 


oktatása is. Ettől fogva férfinak tekintették, felruházták a férfiakat, 
sőt a Nagy Ház hercegeit megillető jogokkal. 

Mostantól joga volt rabszolgákat venni és tartani, férfiakat és 
nőket egyaránt, mert megkapta Ramszesztől az első hercegi 
aranyjárandóságát. Joga volt, hogy feleséget keressen magának, 
feltéve, hogy anyja vagy az istenkirály nem szervezte már meg a 
házasságot. Joga volt, hogy saját lakrésze legyen, ha már nem kíván 
együtt lakni az anyjával. Joga volt arra járni-kelni, amerre akar, 
vadászni a Delta mocsaraiban, fegyvert viselni és - Ramszesz külön 
engedélyével - részt venni bármelyik határ menti büntető 
hadjáratban, amelyet a barbár betörések  visszaszorításáért 
indítottak. Még sokféle új joga volt, de a legfontosabb kiváltság 
nem következett magától értetődően a nagykorúságból: nem 
viselhette az ujján a szent kartust, amelyre a fejedelemség egyik 
isteni attribútuma volt vésve, a vu, azaz a parancsolás isteni joga. 
Ezt a jogot csak maga Ramszesz ruházhatta rá, ha kijelöli a helyét a 
trónhoz jutás sorában. 

De a férfikor mégis dicsőség volt. Mikor Mózes a harctérről 
egyenesen az anyjához ment, teljes harci vértezete súlya nyomta - a 
tőr, a kard, a marhabőr pajzs, a lemezeit íj és a tegez, a kusita bot és 
a gerely -, alig tudott járni a teher alatt, mégis mindenáron mutatta, 
hogy semmi az, csak pehely: hiszen melyik egyiptomi herceg ne 
tudná elvinni a hátán a fegyvereit? 

Enekhaszamonnal az évek egyre ridegebbül bántak, és 
mindinkább visszahúzódott a szobáiba. Az utóbbi években nem vett 
részt az udvari ünnepségeken és látványosságokon, és szinte 
minden megmaradt barátját kerülte. Három régóta nála szolgáló 
rabszolganőn és Mózeson kívül csak Széthit, az orvosát fogadta, és 
Amontefet, aki mostanában hetente meglátogatta. Enekhaszamon 
fejfájásai egyre gyakrabban jelentkeztek, minden újabb roham után 
gyengébbnek érezte magát, a gyógyulásra egyre kevesebb ereje 


maradt. A gyötrődés és az önsajnálat a maradék szépségét is 
felszámolta - nyúzott lett, és sovány. 

De ma újra eltöltötte a büszkeség: a boldogsághoz régen nem volt 
ilyen közel, és a hosszú lábú, napbarnította fiú helyén, akit lehúzott 
a fegyverek különös arzenálja, szenvedélyes és erős, bosszúszomjas 
férfit látott maga előtt, aki erős jobbjával bármilyen ellenséget le 
tud sújtani. 

Mózes észrevette ezt a hirtelen ragyogást, és ahogy az anyja 
felállt, letette fegyvereit, és átölelte. Már legalább egy fejjel 
magasabb volt nála, és ahogy átfogta az anyját, érezte a fejét puszta 
mellkasán, és a büszkeség könnyeinek nedvességét is - mélyen 
meghatódott, és megbánta azokat a napokat, amikor órákon át 
játszott, és nem törődött az anyjával. Mózes megfogadta, hogy 
mostantól máshogy lesz: most már újfajta megértés él benne, amely 
nem a gyermeké. 

Enekhaszamon mentegetőzött buta könnyeiért, és aggódott, 
vajon mit gondol róla most Mózes. 

- Csak a legjobbakat gondolom rólad, anyám. 

Az anyja kérte, hogy álljon hátrébb, távolabb, hadd lássa újra: 
úgy legeltette rajta a szemét, mintha nagy éhség után ehetne újra, de 
annyit, hogy attól visszatér az egészsége. - Micsoda szép, erős 
ember! - gondolta, és Mózes valóban minden elfogultság nélkül 
daliás volt, lába vékony és erős, a háta egyenes és széles, a válla már 
a leendő férfi erős válla. 

- Éppolyan vagy, ahogy mindig is álmodtalak, fiam, csak 
egyetlen dolog hiányzik. 

- És mi az? - mosolygott Mózes. 

- Az isteni kartus az ujjadról - súgta az anyja. 

- Anyám, édesanyám - felelte, miközben öregebbnek, 
bölcsebbnek és a szenvedélyektől szabadabbnak érezte magát, mint 
az anyja volt valaha -, hát ki vagyok én, hogy Egyiptom trónjáról 
gondolkozzam? 


- Ki? Az egyetlen. Ki venné föl a versenyt veled, Egyiptom 
hercegével? 

Mózes a fejét rázta. - Anyám, Ramszesz istennek száz fia van, 
vagy még több, és mennyi lánya? Én még csak abban sem vagyok 
biztos, hogy a fia vagyok. 

- Ezt meg miért mondod? - csattant föl az anyja. - Beszéltem 
neked erről? Vagy ki mondta? 

- Beszélik. 

- És te elhiszed, amit beszélnek, a közönséges szóbeszédet? 

- Hogy élhetnék ebben a házban, ha nem hinnék a szóbeszédnek? 

Enekhaszamon sóhajtva visszadőlt a fekhelyére. - Fáradt vagyok, 
hogy küzdjek veled, fiam. Talán igazad van, nem az apád. És ha 
téged egy nagyobb isten nemzett? - kérdezte sóvárogva, ahogy ott 
feküdt, meggyötört arcán átsuhant a fiatalság és a remény, Mózes 
pedig egyszerre érzett részvétet és egy kis haragot is ezért a 
gyerekes megjegyzésért. Elég idős volt, tudta, hogy egyetlen isten 
sem nemzette, már ha az istenek valaha is nemzettek halandókat - 
amiben Amontef időnként kételkedett. 

Mózes a fejét rázta, gyöngéden és szenvedélyesen nézett az 
anyjára. 

- Talán azért, mert férfi lettél, most már mindent tudsz, fiam? 
Vagy mert férfi lettél, úgy döntöttél, hogy én csak afféle buta nő 
vagyok, aki semmi lényegeset nem tud? 

- Anyám, kérlek - könyörgött Mózes -, ne vádolj ilyesmivel. Ha 
férfi vagyok, azért lehetek, mert te lehetővé tetted, hogy az legyek. 
És épp mivel férfi vagyok, vagy legalábbis kezdek az lenni, tudom, 
hogy itt valami igencsak bűzlik, amiről én eddig nem tudtam. 
Mindenesetre nem hiszem, anyám, hogy mi ketten könnyedén 
alhatnánk továbbra is Ramszesz istennel egy fedél alatt. Arra 
gondoltam, most már elköltözhetnénk a palotából. Sohasem 
kérdeztem, hogy van-e saját vagyonunk, de ha csak egy kicsi is van, 


elmehetünk. Úgy hallom, a felsőegyiptomi Luxorban jól meg lehet 
élni, és az olyan távol van, hogy Ramszesz isten is elfelejt minket... 

- Nem felejt olyan könnyen - mosolygott Enekhaszamon, hogy a 
fia, aki még tegnap is kisfiú volt, ilyen komolyan és őszinte 
meggyőződéssel beszél -, és nem vagyok benne biztos, hogy 
elengedne. Szereti, ha a bosszantó dolgok a közelében maradnak, 
hogy szemmel tarthassa őket. És Mózes, szerintem gyerekes dolog 
arról beszélni, hogy itt valami bűzlik. A Nagy Ház pontosan az, 
aminek nevezik: egy jókora ház. Van, amit még mindig nem értesz - 
nem a te hibád, hanem az enyém. Ami a vagyont illeti, te nemsokára 
Egyiptom egyik leggazdagabb embere leszel, és én se tudnám neked 
emlékezetből felsorolni, milyen rézbányák, aranybányák, milyen 
nyájak és búzamezők tartoznak a birtokomba. Nem gondolok rájuk, 
mert elég kevéssel járultak hozzá a boldogságomhoz, ahogy nem 
gondolok a hajóimra sem, amelyek a hatalmas tengert szántják 
egyik végétől a másikig, és száz föld értékű vagyont hoznak. Erről 
Amontef tudna beszámolni, és mindet te öröklöd. Ne akard, hogy 
olyan tájakra utazzam, amelyek neked is csak a képzeletedben 
élnek, fiam. Beteg asszony vagyok én, és itt fogok meghalni - nem 
is olyan sokára, sajnos. De nem félek. Te vagy az egyetlen, akit 
sajnálok itt hagyni. 

- Ne beszélj így, anyám! - kiáltotta Mózes. - Bár száradt volna le 
a nyelvem, hogy ne okozhassak neked fájdalmat. 

- . Fiam, fiam - nyugtatta az anyja -, semmivel sem okoztál 
nekem fájdalmat. Az én fájdalmam bennem lakik, mindig is ott 
lakott. Hogyan is érthetnéd meg ilyen fiatalon és egészségesen? A 
fejem mindennap jobban fáj - épp ma reggel biztatott Széthi, hogy 
engedjem felnyitni a koponyámat, hogy kiszabaduljanak a mérges 
gőzök, és egy kis nyugalmam legyen. 

Mózes arcára kiült a csupasz rémület, térdre borult a fekhely 
előtt, kezébe fogta és az arcához emelte az anyja kezét, úgy 
könyörgött: - Ne, anyám, kérlek, ne! Ne engedd! Megölnek a 


lékeléssel, mindig ezt csinálják! Amonteftől tudom, azt mondta, 
inkább meghal, mint hogy engedje, hogy felnyissák a koponyáját! 
Azt is mondta, hogy Széthi nem orvos, nem igazi orvos, csak 
felfuvalkodott bolond, mágus! Ne hagyd nekik! 

Enekhaszamon inkább örült ennek a kitörésnek, és egyáltalán 
nem zavarta: segített neki a tudat, hogy a fia így törődik vele, mert 
olyan bizonytalan és bizalmatlan volt a szeretet dolgában, hogy még 
Mózesnak is folyton bizonygatnia kellett a ragaszkodását. 
Gyöngéden megsimította a haját, megnyugtatta, hogy nem Széthi, 
hanem Egyiptom legkiválóbb orvosai végzik az operációt, ha 
egyáltalán sor kerül rá. Ez még mind a jövő - és Amontef sem tud 
azért mindent. De persze jó ember, tette hozzá gyorsan, miközben 
felemelte a fiú könnyes arcát, és a szemébe nézett. 

- Egy férfi nem sír, fiam. Amontefre pedig jól figyelj: olyan 
embert farag belőled, amilyenre Egyiptom már nem is emlékszik. 
Kevés ilyen tanár maradt Egyiptomban. 

- Hát tudod? - suttogta Mózes. - Tudod, miféle dolgokat tanít? 

- Hogyne tudnám? Még ha ő maga nem is mondaná el? Minden 
éjszaka, igen, Mózes, minden éjszaka rólad szövünk álmokat. Az 
istenekről én keveset tudok, de a politikáról annál többet, és ez a két 
dolog összetartozik. Talán azt hiszed, nem találtam volna a 
számodra védőistent, amikor Mózesnak neveztelek, és csak 
Mózesnak? Biztos vagyok benne, hogy Ramszesz isten is sejti, mit 
jelent ez a furcsa név, amely valóban csak a fele egy névnek, és 
amin a bolondok csak nevetnek. Hát csak nevessenek, fiam. 
Nevessen Ramszesz is, mert ő sokat tud, de arról semmit se tud, 
hogy ki vagy igazán - és talán hibáztam, hogy ennyi ideig titkoltam 
előled az igazat. Most már csak egy kicsit várj. Már férfi vagy, de 
még gyarapodnod kell, nőnöd, erősödnöd, okosodnod: még egy év, 
legfeljebb kettő. Addig is, fiam, viselkedj úgy, mint egy isten, ne 
csak ahogy egy egyiptomi herceghez illik, hanem ahogy Egyiptom 
hercegéhez. Aki lát, vegye tudomásul - de ne szavakból, hanem a 


járásodból, a benned lakó igazságból és igazságérzetből, a 
tekintetedből és a tartásodból. Most már nem kell sokáig várni. 

Enekhaszamont elfárasztotta a beszéd, és bár Mózes kérlelte, 
csak feküdt némán az ágyon, és egy szót se szólt többet. 

Mózes volt olyan józan és racionális, hogy ne tehessék sebezhetővé 
vad álmok és súlyos illúziók: úgy gondolta, kevesebb oka van 
istenként viselkedni - ami legjobb esetben is meglehetősen elméleti 
és Zavaró fogalom -, mint amennyi okkal férfiként viselkedhet, ami 
valóságos kívánság volt, és hihetetlen előnyökkel és izgalmakkal 
járt. 

A vele azonos helyzetben levő fejedelmi unokatestvéreihez 
hasonlóan ő is hamar beleunt, hogy naphosszat cipelje 
húsz-huszonöt kilogrammos harci felszerelését, és akárcsak a 
többiek, ő is egyetlen bronztőrre faragta a készletet. Még ez is 
hetvenkedésnek hatott egy olyan békés és nyugodt helyen, mint 
Ramszesz Nagy Háza, de másfelől a combjához lapuló hideg 
fegyver megtámogatta Mózest új helyzetében. Járta a város zajos 
piacterét, költötte aranyait, és a szabadság ízével együtt megízlelte a 
nyüzsgő nemzetközi bazár színeit és izgalmát - hiszen itt, alig száz 
méterre a víztől és a hatalmas dokkoktól, amit Ramszesz építtetett 
kedvenc városa számára, megláthatta a világ összes kereskedőjét és 
az árut, amit idehoztak: selymet Kína legendás földjéről, ahol az 
embereknek állítólag sárga a bőrük és ferde a szemük, mint a 
macskának; gyönyörű elefántcsont szobrokat a legalább olyan 
legendás Gangesz-parti városokból; szárított halat és fekete gyapjút 
Trójából; királyi bíborszínű gyapjút és vásznat Föníciából; húsos 
fügét és vert ezüstöt a filiszteusok földjéről; kemény füstölt kolbászt 
és fűzfakérget Szardíniáról; cédrust Libanon dombjairól; sót a 
tengeri népektől, Mürmidia, Locria és Argosz kalózaitól; vert 


aranyat és bort Krétáról; borsot és szegfűszeget Hatti kereskedőitől, 
akik egyenesen a világ végéről hozták a fűszert; agyagedényeket 
Achaiából és Szalamiszról; tollat és irhát Kus földjéről; oroszlánt és 
leopárdot ketrecben a Kusnál is délebbre eső földről; khatot és 
datolyát Arábia  beduinjaitól; és ínycsiklandozó szárított 
gyümölcsöket Babilon kertjeiből. 

De még az áruk pompás kavalkádjánál is érdekesebbek voltak 
maguk az árusok: Ramszesz Egyiptoma egyáltalán nem számított 
már afféle eldugott földnek, amelyet körülzár a tenger és a sivatag. 
Ellenkezőleg: itt volt az egész világ tengelye és piaca, a tudás, az 
idegenek iránti tolerancia és a világi finomságok földje. Mózes 
láthatott itt festett kaukázusi barbárokat, akik épp könyörögtek 
valakinek, hogy adjon el nekik vasat, vasdarabot, bármilyen vasat - 
az Egyiptomban épp divatba jött varázsfémet - cserébe az ő 
gyönyörű, de az örök nap földjén meglehetősen mellőzhető 
szőrméikért; de itt voltak Mezopotámia kereskedő urai, 
mindegyiken hosszú gyapjúruha, kúp alakú kalap, göndör hajuk és 
szakálluk olajtól fénylett, az arcuk kerek volt, és orrcimpáik ívesek 
itt voltak háromméteres dárdáikkal és hatalmas, kerek, frissen 
festett pajzsaikkal a tengeri népek; voltak sivatagi beduinok koszos, 
tépett ruhában, akik kevélyen, gyanakvóan és tartózkodóan 
viselkedtek; voltak kusbeli emberek: szénfeketék és mély hangúak; 
filiszteusok: felsőbbrendűek és megvetőek; voltak kemény markú, 
kemény izmú tengeri kapitányok, és jöttek csodarakományok 
Föníciából; voltak hettiták, kánaániták, festett, félvad kereskedők 
Sekeles és Serden vidékéről - még a távoli Etruszkföldről is érkezett 
néhány kevély, bronzba öltözött herceg. 

És itt volt a rabszolgapiac is, ahol csak egyiptomiak árusíthattak, 
mert ez Alsó-Egyiptom örökletes családi monopóliuma volt, és a 
külföldi kereskedők csakis velük és általuk köthettek üzletet. Mózes 
izgatottan állt itt - nem ítélkezett, hiszen ez a látvány ugyanúgy 
hozzátartozott mindennapi életéhez, akár a homok és az ég, mégis 


az erkölcshöz és a bűntudathoz igen közeli érzés fogta el, amikor 
elnézte a szegény, csupasz, láncra vert szerencsétleneket, a 
gyerekeiket, a csecsemőiket, akik az anyatejjel szívják magukba a 
szolgaságot, a fiúkat és lányokat, a fiatal nőket és férfiakat, az 
öregeket, betegeket és haldoklókat - aztán egy másik, ismeretlen 
érzést is meg kellett tapasztalnia, amikor a napnyugtával véget ért a 
piaci nap, és látnia kellett, ahogy a rabszolga-kereskedők szolgái 
kést szúrnak az eladhatatlan, gyenge, beteg emberek szívébe, hogy 
ne kelljen tovább etetni őket. 

Mózesban föltámadt a félelem és az undor, amit persze nem 
támogatott semmilyen logika vagy társadalmi ismeret, ezért pusztán 
érzelmi áramlat maradt, méghozzá nem is nagyon mély. De 
hozzátartozott a neveltetéséhez, és ahhoz, ahogyan Aton különös és 
veszélyes vallása hatott rá. Érzelmeit más benyomások is táplálták. 
Életében először tudatosult benne, hogy Egyiptomban csak nagyon 
kevesen vannak, akik a Nagy Ház lakóihoz hasonlóan magasak, 
izmosak és egészségesek. A városban kisebb növésű és soványabb 
egyiptomiakkal találkozott, akik nem voltak illatosak, testszaguk 
volt és koszszaguk, sokuknak hiányzott a foga, betegek voltak, 
csontsoványak, kidagadt a hasuk. A gyerekek csupaszon 
futkároztak a piacon, mint az állatok, dzsungel volt ez, ahol 
cafatokért, — kenyérmorzsákért — harcoltak, — ahol  koldulniuk, 
könyörögniük és lopniuk kellett. 

Persze nem Mózestól és testvéreitől koldultak, az ő útjukból 
kitértek, eltakarták az arcukat, az idősebbek pedig mélyen 
meghajoltak, vagy valamilyen módon félrehúzódtak. Ahol az 
egyiptomi hercegek jártak, szabad volt az út, és ha valamelyik 
paraszt mégis valamilyen véletlen folytán hozzáért egy herceghez, a 
földre vetette magát, és kegyelemért könyörgött. 

Mózesnak eleinte tetszett a dolog, de nehezére esett, hogy olyan 
megvetően viselkedjék, mint a testvérei. Könnyen mondja az anyja, 
hogy viselkedjen úgy, mint egy isten: ez a fogalom nem illett 


Mózeshoz, a piactéri hajlongás hamarosan untatni és idegesíteni 
kezdte. Ezután már csak vásárolni ment ki. A vásárlásban viszont 
nagy öröme telt. A férfikor többet kívánt az egyszerű fiús 
ágyékkötőnél: egyik első alkalommal egy tucat rakott lenkötényt 
vásárolt, Egyiptom nemeseinek szent öltözetét. Aztán következett a 
szandál, majd az arany nyakék ragadta meg a képzeletét, hozzá illő 
karkötővel és övvel. Vett fejkötőt is, az elülső részén szfinxszel, és 
egy rubinköves gyűrűt. 

Ami az anyját illeti, Mózes az első alkalommal megtanulta, 
hogyan vásároljon feloldozást a lelkifurdalása alól. Virágcsokrot 
vett neki a legélénkebb virágokból: vörös, fekete és sárga pipacsot, 
hatalmas, fehér orchideára emlékeztető kusföldi nogust, rózsát és 
csodaszép liliomot, rózsaszínt és halványsárgát, amilyet a Delta 
lápföldjén termesztenek. A legfinomabb gyümölcsöket válogatta ki 
a számára: fantasztikus dinnyét, amelyről méltán híres 
Alsó-Egyiptom, édes szőlőt, gránátalmát, amelyet Sháron síkságán 
szedtek frissen, és szélsebesen idehozták a filiszteusok hajói; az 
édességek közül pedig Kánaánból a legjobb aranyszínű bormelaszt 
és a krétai virágoskertekben gyűjtött kiváló mézet. 

Enekhaszamonnak alig volt étvágya, és amikor a fia ajándékkal 
lepte meg, borral, gyümölccsel, virággal vagy arany nyaklánccal, 
ingerülten szidta, hogy csak el akarja vele feledtetni, amit a Nagy 
Ház szajháival való enyelgéséről hall. 

Való igaz, a fejedelmi unokahúgok viselkedése igencsak 
megváltozott, ahogy Mózes elérte a rangot adó férfikort. Most már 
gyakorlati értelemben is törvényes préda lett, márpedig az 
istenkirály testvérének egyetlen fia nem akármilyen zsákmány. 
Mózes ráadásul kifejezetten jóképű fiatalember is volt, tizennégy 
éves korára majdnem száznyolcvan centiméter magasra nőtt, karcsú 
volt, és keménykötésű. Bár csontos arca önmagában nem volt épp 
csinos, ettől csak furcsa és izgató ellentétben állt unokatestvéreivel. 


Mózes nem akarta mindenáron meghódítani a nőket, de abban 
egy percig sem kételkedett, hogy tetszik nekik. Ha meglátott egy 
csinos lányt, ahogy kerek, kemény melle átsejlik a ruháján, ajka és 
mellbimbói piroslanak, Mózesnak tetszett éppen, de különösebben 
nem izgatta. Érezte, hogy eljön a nap, amikor úgy megtetszik neki 
valaki, hogy nem tud nélküle élni - de erre még nagyon sok ideje 
volt. 

Volt a Nagy Háznak egy-két olyan része, ahol Mózes évek óta nem 
járt. Amikor az eldugott sarkokat felfedezte, illetve újra felfedezte, 
valójában gyermekkora arany álomvilágát szerette volna 
megtalálni, amely máris olyan messzinek tünt. Egy nap a nyitott 
ajtón egy olyan szobába lépett, ahonnan a Nílusra nyílt kilátás. A 
falakat fehér mészkő borította, a szobát megtöltötte a fény. Mózes 
szeme egy sor farekeszen akadt meg az egyik fal mentén, 
amelyekből különféle papirusztekercsek álltak ki, és ahogy belépett 
a szobába, a túlsó oldalon meglátott egy széles, lejtős cédrusfa 
táblát, ha egyáltalán tábla volt: körülbelül egy méter magasságból 
emelkedett ferdén a fal irányába. 

A tábla előtt egy férfi hajolt a cédruslapra erősített széles 
papiruszlap fölé, és lassú, gondos munkával mártogatta a réztollat a 
cédrusfa pereméről függő tintatartóba. A tábla másik szélén még 
más eszközök is függtek - Mózes nem ismerte őket: vonalzók, 
fokokra osztott ívek, háromszögek és derékszögek voltak, szintén 
rézből. Mózes életében először látott tervezőasztalt. 

Még egy perce sem állt ott, mikor a férfi anélkül, hogy 
megfordult volna, megszólalt: - Azt hiszem, rossz helyen jársz, 
Egyiptom hercege. 

- Igen? - Vajon ez a férfi a hátával is lát? - Honnan tudod, hogy 
egyiptomi herceg vagyok? 


- Ki más lépne be és álldogálna itt hívatlanul? - felelte az ember 
gunyorosan. 

- Elnézést - mondta Mózes gyorsan. - Nem tudtam, hogy 
dolgozol és zavarlak. Nem tudtam, hogy van itt valaki. Nyitva volt 
az ajtó, csak a papiruszokat vettem észre. 

A férfi most sem fordult meg, csak morgott tovább: - Szent és 
nem szent egek, micsoda herceg az, aki udvariasan és tisztelettel 
válaszol, amikor rápirítanak? Csak azért engedhetem meg 
magamnak, hogy sértegessem az ifjú isteni vért, mert elég 
hasznosnak tartom a tehetségemet, de te vagy az első, aki nem 
fenyegetőzik azzal, hogy felnégyeltet és a krokodiloknak adat, ami 
a bátyáid kedvenc kivégzési módja. Ki vagy? Mi a neved, Egyiptom 
hercege? 

Mózes közelebb lopakodott, hogy lássa, min dolgozik az ember, 
és felelt: - A nevem Mózes. 

- Milyen Mózes? Vagy csak fél neved van? 

- Csak fél, sajnos. Enekhaszamon hercegnő fia vagyok. 

- Ja persze, tudom: a félnevű herceg. A Nagy Ház rejtélyes 

hercege. Hadd nézzelek meg, fiú. - Azzal a mérnök a tollát óvatosan 
a tolltartóba illesztette, és Mózeshoz fordult. Sovány, töprengő, 
negyvenkét éves férfi volt, a haja ősz, apró, sötét szemét úgy húzta 
össze, mint aki tűnődve mérlegeli maga körül a dolgokat. De 
határozottan meglepődött, amikor megpillantotta a magas ifjút: 
érdeklődéssel vette szemügyre, és végül elmosolyodott. 
- Hát, ehhez a fél névhez képest szépen megállod a helyed. Nem 
látszol félembernek, Egyiptom hercege. Szólíthatlak egyszerűen 
Mózesnak? Hiszen szemmel láthatólag nem vagy olyan hajlamos a 
kevélységre, mint a testvéreid. 

- Persze, nevezz Mózesnak, és el kell árulnom, hogy akikről 
beszélsz, nem is a testvéreim. Ramszesz isten nem az apám, az 
isteni Enekhaszamonnak pedig egyetlen gyermeke vagyok. 

A férfi elismerően bólintott. 


- És te ki vagy, uram? 

- Én nem vagyok fontos ember, nincs rangom, alacsony sorból 
származó közember vagyok. Az a szerencsém, hogy jó 
mesterségem van, és értek hozzá. Ramszesz fő építészmérnöke 
vagyok, egyedül az istenkirály rendelkezik velem, és én is csak neki 
tartozom felelősséggel. Értek a munkámhoz, ha fogalmazhatok így, 
Ramszesz isten pedig, amióta csak Egyiptom áll, a fáraó trónján ülő 
valamennyi isten közül a legszenvedélyesebb híve az építészetnek, 
és többet is ért hozzá, mint a legtöbb mérnök, ennyit elmondhatok, 
így hát megtart a munkámban. Ezért engedhetek meg magamnak 
egy-két dolgot. Csípős a nyelvem, és mélységesen utálom az üres 
hiúságot, még ha isteni rangúakban látom is. Amíg Ramszesz isten 
újabb épületet, utat, síremléket kíván, nyugodtan meg is tehetem. 
Ha valaha beleun ebbe a szenvedélyébe, menten elvágják a 
torkomat. Addig viszont a magam dolgával törődöm, távol tartom 
magam a palotabeli politikától, és azt beszélek, amit akarok. A 
nevem pedig Nef: egyszerű, átlagos név, Mózes, amilyet a 
szegények adnak a gyermekeiknek, ha sokan vannak, és ha a 
szegénység kiszárított belőlük minden költői érzéket. 

Tíz testvérem volt - ma már csak én élek. Egyikük sem élte meg a 
harmincat, apám és anyám pedig belehaltak a bánatba, mert 
Széthikaf, a hatalmas bankár, akitől a földet bérelték, elvette a 
területüket, amikor az aszály miatt nem tudtak fizetni. Nem tudom, 
miért mesélem el ezt neked, hacsak azért nem, mert 
megkedveltelek, és annak alapján, amit eddig tudok rólad, egy kicsit 
sajnállak is. Az én szerencsém akkor érkezett el, mikor anyám 
bátyja, aki az új korszak papjai közé tartozik, hallgatott anyám 
könyörgésére, és elintézte, hogy tanonc lehessek egy mérnök 
mellett, aki a Nagy Ház építésén dolgozott. Öt éven keresztül 
tisztítgattam a mérnök eszközeit, dörgölőztem hozzá, hízelegtem 
neki, a hasamon csúsztam előtte. Aztán még fel sem épült a palota, 
már rajzoltam és terveztem. Ez a terem is az én terveim alapján 
épült - reméltem, hogy egyszer majd én is itt dolgozhatom. Viszont 


én továbbra is a munkámból élek, nem csak az eszemből, úgyhogy 
vissza is kell hozzá térnem, miután elmondtam neked az egész 
életemet, és ahogy elnézlek, sem megrázni, sem elküldeni nem 
tudtalak. 

- Szeretnék még egy darabig itt maradni. Megengeded? 

- Az engedély nem az én hatásköröm. Te vagy a herceg. 

- De csak a te engedélyeddel maradok, Nef. Szeretném figyelni, 
ahogy dolgozol. 

- Hát jó. De arra kérlek, hogy ne beszélj közben. Nem szeretek 
munka közben beszélgetni. 

Mózes bólintott, a mérnök pedig újra a rajzoláshoz látott. Mózes a 
háta mögött maradt, ahonnan nem zavarhatta, és növekvő 
érdeklődéssel figyelte, ahogy dolgozik. Ilyen tollat még sohasem 
látott. A szárán a hegyéig egy hasítás húzódott végig, és amikor Nef 
kiemelte a  tintatartóból, "minden alkalommal megtörölte 
zergebőrrel, csak a hasításban maradt tinta, a tollszárat írás közben 
függőlegesen tartotta. A toll tiszta, vékony vonalat hagyott a 
papiruszon.  Nef általában valamelyik szerszámmal együtt 
használta. 

A mérnök számítási rendszere legalább ilyen érdekes volt. Szó 
ami szó, a matematika nem tartozott Mózes oktatásának legerősebb 
tárgyai közé: szinte semmi máshoz nem értett, csak az abakusz 
néhány fajtáját tudta forgatni (amellyel Egyiptomban számításokat 
végeztek), tudott hosszúságot mérni a királyi könyökmértékkel, és a 
számokat egyszerű rovásokkal helyettesíteni. De úgy látta, Nef nem 
folyamodik az abakuszhoz, bár ott lógott a falon, hanem valamilyen 
más rendszer szerint számol, amit ő eddig sosem látott, és először 
nem is értette, csak mikor rájött, hogy számolásról van szó. Az 
alapja a háromszög volt, amelynek minden oldala egyet ért, aztán a 
négyzet négyet, átlóval ötöt, két átlóval tizet. Eddig tudta Mózes 
követni, bár még további, bonyolultabb formák is szerepeltek. 
Borzasztóan szerette volna megkérdezni, de azért csukva tartotta a 
száját. Közben arra is próbált rájönni, hogyan kell távolságot mérni. 


Ismerte a könyökmérték szerint a lépés, a láb, a kar és az ujj jelét, de 
Nef csak a lépés jelével dolgozott, azt osztotta és szorozta 
számokkal. 

Bár Mózesnak Amontef tanításai során elvont fogalmakkal is 
meg kellett küzdenie, a távolság, a terület és a magasság absztrakt 
fogalmával életében nem találkozott. Annyira elmerült a 
gondolataiban, hogy amikor Nef végül hátrafordult, Mózes először 
észre sem vette kutató pillantását, a mérnök pedig csak ült, és maga 
is meglepődött, hogy egy egyiptomi herceg ennyire elmerül egy 
tervrajz tanulmányozásában. Egész kedvesen kérdezte: 

- Mondd, Mózes, mi zaklatott úgy föl a terveimben? 

- Nem is tudom - felelte lassan a fiú, de olyan élénken, olyan 
gondterhelten összevont szemöldökkel, hogy a mérnök megértette, 
milyen belső izgalom fűti, mennyire meg van döbbenve és össze 
van zavarodva, és eltűnődött, vajon ez a furcsa herceg az élet 
minden új kérdését ugyanilyen mélységes intenzitással éli-e át. Bár 
Nef régóta ki nem állhatta a palotában tolongó királyi ivadékokat, 
most furdalni kezdte a kíváncsiság: sajnálta a herceget, de még 
inkább azt, hogy nem valami egyszerű, alacsony sorból való 
parasztgyerek, akivel összebarátkozhatna, és akit kitaníthatna a 
mesterségére. Az agya azonban figyelmeztette, hogy tartózkodjon a 
királyi rokonságtól, törődjön inkább a maga dolgával, és 
semmiképp se kerüljön szoros kapcsolatba épp Enekhaszamon 
fiával. 

- Tudod egyáltalán, mit csinálok itt? - kérdezte Mózest, de olyan 
éles hangon, hogy maga is megbánta. Mi baj lehet abból, ha a 
herceggel éppolyan udvariasan bánik, mint bárki mással? 
Másodszor kedvesebben fogalmazott: - Erre gondolok - mutatott a 
papiruszra. - Tudod, mi ez? 

- Azt hiszem, igen - bólintott Mózes. - De mégsem, nem vagyok 
benne biztos. Még sohasem láttam ilyesmit. Először azt gondoltam, 
valami ház rajza, de ha az, miért fekszenek a falak a puszta padló 
fölött, és miért nincs rajta tető? 


- Szóval így tanítanak az udvari iskolában - vonta meg a vállát Nef. 
- Mondd csak, mit tanítanak nektek: hogy a ház úgy épül, hogy 
egymásra dobáljuk a köveket? Tudod-e, hogy Egyiptomot a világon 
mindenütt a kövek hazájaként emlegetik, mert úgy tudunk bánni a 
kővel, mint előttünk senki? Gondolod, hogy szórakozásból építünk? 
Nem, Mózes: minden háznak, minden sírnak, minden palotának, 
minden templomnak, igen, minden egyes épületnek, a szökőkutak 
és medencék minden szobrának, de még a kőpadoknak is, ahol a 
lusták ejtőzhetnek, vagy a rakodópartnak, ahol a hajó kiköt, a 
raktáraknak, ahol a rakományukat tárolják, mindnek és minden 
egyes részének külön van egy ilyen tervrajza, azaz a lehető 
legpontosabb mérések alapján, nagy gonddal rajzolt terve. És csak 
ha már minden részletében kész a terv, akkor tudjuk kiszámítani, 
mennyi anyagra és hány munkásra van szükségünk, és csak ekkor 
látunk az építkezéshez, ahol szintén minden szakaszhoz terveket 
készítünk. Hogy miért nyitott és lapos az épület? Én nem vagyok 
fejedelmi díszítőmester, hogy bizsergessem a nemesek szemét. 
Nekem egyben kell látnom az egész épületet. Ha készen van, a tető 
és a falak is oda kerülnek, ahova tartoznak. 

A hangja keménységét hunyorgással ellensúlyozta, mert Mózes - 
minden udvarias érdeklődése ellenére - kezdett neheztelni. Eddig 
Ramszesz istenen kívül senki nem merészelt így beszélni vele, és ha 
különös egyéniség volt is az egyiptomi hercegek között, azért 
közéjük tartozott, akit arra szoktattak és neveltek, hogy isteni 
származását az emberek tiszteletben tartják. 

- És milyen ház ez? - kérdezte. 

- Magtár - felelte Nef. 

- Ez az első, amit építesz? 

Nef felhorkant. - Nem, Egyiptom hercege, nem az első 
magtáramnál tartok. Legalább tízet építettem már, de azokat a 
száraz sivatagban építettem, ahol a józan ész szerint a gabonát 
tartani kell. De amióta háborúban állunk a tengeri népekkel, illetve 
amióta be akartak törni Líbiából, a nagybátyád, Ramszesz isten úgy 


véli, a sivatagi magtárak veszélybe kerültek. Ezért utasítást adott, 
hogy a Delta agyagszigetein építsek magtárat, ahol biztonságban 
lesz a támadásoktól. 

- Azon a nyirkos helyen? - tűnődött Mózes. - Az ingoványon? 
Hát lehet ezt? 

- Nem, nem lehet - felelte keserűen Nef, és a munkájára 
pillantott. - De én megcsinálom - tette hozzá. - Amire Ramszesz 
isten utasít, azt az ember megcsinálja, és hogy lehetséges-e, az 
mellékes. - Nef visszatért a munkájához, Mózes figyelte, aztán pár 
perc múlva ismét Nef szólalt meg: 

- Mózes, szeretnéd látni, hogy valósítjuk meg a lehetetlent? 

- Igen, Nef, nagyon szeretném - lelkesedett Mózes. 

- Akkor holnap napkeltére légy a palota előtt a rakparton. De 
pontos légy ám, mert egy órával a napkelte előtt indulunk. Most 
pedig, légy szíves, hagyj magamra. Nem tudok dolgozni, ha más is 
van a szobában. 


11 


Mózes az éjszaka közepén ébren feküdt: a szíve ugrálni kezdett arra 
a gondolatra, hogy elalhat, és Nef nélküle indul el. Legördült az 
ágyáról, felöltötte az ágyékkötőjét, a lábát beledugta a szandálba, és 
felcsatolta ezüsttőrét. Nem mosdott meg, nem mutatott be 
boráldozatot, hanem halk léptekkel rögtön elindult a szobából, 
belevetette magát a palota sötétjébe - a lába magától találta meg a jól 
ismert utat. A folyosók, hacsak nem voltak nyitottak, vagy nem 
világította meg őket itt-ott az éjjeli őrök felvillanó fáklyája, sötétek 
voltak, mint a fekete tinta - és bár Mózes normális esetben nem 
érezte volna jól magát ebben a nagy útvesztőben éjszaka, most csak 
az érdekelte, odaér-e időben a rakpartra. Amikor kiért a folyam 
melletti teraszra, egyenest beleszaladt egy őr karjaiba, aki 


meglepetten húzódott vissza a szokatlan látványtól, hogy egy 
herceg száguld át az éjszakán. 

- Mondd - zihálta Mózes - mikor lesz hajnal? 

- Egyiptom hercege - felelte az őr -, négy őrség váltja egymást 
éjszaka. Az enyém csak a harmadik. Még legalább két óra, míg 
eljön a fény. - A fáklyáját a herceg felé tartotta, furdalta a 
kíváncsiság, de nem mert kérdezősködni, Mózes pedig 
megköszönte a választ, és most már csak lépegetett a sötétben, le a 
kőlépcsőkön a rakpartra. 

A csillagok fent ragyogó és a folyam nyugodt felszínéről 
visszaverődő fényében jól látta a tér körvonalait, a bronzkarikákhoz 
kikötött hajókat és a csónakosokat is, akik a fedélzeten hevertek, 
vagy a kötélzetén kuporodtak össze. Soha nem járt még kint a 
folyóparton ilyen késő éjszaka - vagy ilyen kora reggel -, és a csend, 
a nyugalom, a víz üveges felszíne, a teljes szélcsend együtt 
csodálattal töltötte el, amibe némi félelem és egy kis izgalom is 
vegyült. Tenyerét a tőr gombján tartotta, lassan föl-le sétált, és úgy 
érezte, ő az egyetlen élő és gondolkodó lény a világon. 

De aztán elálmosodott és végignyúlt a kövön - a fejét valami 
kenderzsákra fektette, amelynek kínzóan édes kömény- és 
korianderillata volt. Ott feküdt, nézte a csillagok ragyogó mezejét, 
ahogy beborítják a tiszta és közeli égboltot, és azon tűnődött, vajon 
a csillagok istenek, az istenek fáklyái vagy csak a játékszereik, és 
építhet-e vajon az ember olyan magas házat, hogy letekinthessen 
rájuk és megérintse őket - és még sok hasonló gondolat járt álmos 
fejében; egy hullócsillag útját követte, a tűz vékony csíkját, és arra 
gondolt, talán egy isten dobta el - már ha vannak istenek, és nem 
csak egyetlen hatalmas erő létezik, ahogy Amontef és a barátai 
tanítják, amelyet az élő nap foglal magában. Amontefnek akart 
hinni, mert szerette és tisztelte, de ha hisz neki, akkor Ramszesz 
isten is csak ember, és az éjszaka komor isteneinek meg kell halniuk 
- ha éltek persze -, és akkor az a szikra isteni erő, amely benne mint 


egyiptomi hercegben él, szintén kialszik, és akkor ő sem különbözik 
a legutolsó paraszttól. 

Ahogy ezek a gondolatok úsztak az elméjében, behunyta a 
szemét, de mintha ugyanabban a pillanatban már meg is hallotta 
volna Nef hangját: - Kelj fel, Egyiptom hercege, indulnunk kell! 

Meglepve ült föl, a világ szürke volt, a folyó eltűnt, a partot 
végtelen fehér köd borította. Nef ott állt előtte köpenyben, és ahogy 
Mózes megborzongott a reggeli hűvösben, Nef levetette a köpenyét, 
és a fiú vállára terítette. Mózes tiltakozni akart, de Nef a fejét rázta, 
és valami gyöngédségtől hajtva, amely olyan sok férfit megszáll a 
hajnal közeledtén, csak mosolygott. - Maradjon csak rajtad, nekem 
melegem van, nemsokára a nap is fölkel. Te viszont fáznál, és nem 
akarlak betegen visszahozni. 

- Köszönöm, Nef - felelte Mózes, miközben a mérnök a part 
széléhez vezette, és érdeklődött, hogy Mózes az egész éjszakát kint 
töltötte-e. - Nem, de nem akartam, hogy nélkülem induljatok el. 

, Különös egyiptomi herceg" - gondolta Nef, és azt kérdezte: - 
Hogy indulhatnánk nélküled, Mózes, ha a szavamat adtam? 

Mózes zavarban volt: még föl sem ébredt rendesen, örült a 
köpeny melegének, és kicsit esetlenül érezte magát. A hajó már a 
rakpart mellett várakozott, két evezős húzta erősen a 
kikötőkarikákhoz. Széles evezősbárka volt, kis merülésű, elöl 
mindkét oldalán nyolc evezős ült, a taton alig kétszer két méteres 
fedélzet emelkedett, és innen nyúlt ki a szokásos külső villa is a 
kormányos hosszú evezőlapátja számára. A fedélzeten három 
ember állt, ketten hosszú, bőr papirusztegezt tartottak a hónuk alatt, 
a harmadik pedig egy nyaláb furcsa felszerelést, szögmérőt, 
háromlábú állványt, összegöngyölt mérőeszközöket és egymásba 
tolható csöveket. 

Mózes és Nef felkapaszkodott a bárkára, és az evezősök közt a 
fedélzetre igyekezett. Mózes észrevette, hogy az evezősök 
rabszolgák ugyan, még sincsenek az üléshez béklyózva, mint a 


tengeri gályarabok, és arra jutott, hogy ebben a kicsi hajóban nincs 
olyan rossz soruk, hogy el akarnának szökni. 

A bárka már mozgott, mire Mózes a tatra ért, az evezősök 
szakértelemmel távolodtak a parttól és fordították az orrot a nyílt 
folyam felé - felvették a hosszú, egyenletes csapások ritmusát, 
amelyet órákig kellett tartaniuk. Mózes a kormányos közelében 
maradt, távolabb a négy mérnöktől, akik máris gondjaikba 
merültek: ez a megbeszélés annyira bővelkedett szakszavakban, 
hogy Mózes nemigen tudta volna követni. Látta, hogy mindannyian 
egyszerű emberek, soványak, izmosak, a hajukat rövidre vágatták, 
látszott, hogy megvetik még a középosztály kötényét is, és az 
ágyékkötőn kívül csak egyszerű bőrszandált viselnek, egyetlen 
bőrövvel kötik fel az eszközeiket és a tarsolyukat. 

A kaland sokkal jobban izgatta Mózest, mint amennyire be merte 
magának vallani. Szerette volna megtudni a kormányostól, hogyan 
tud olyan biztosan kormányozni a ködben és a szürkeségben, de 
nem merte elárulni tudatlanságát. Csak állt ott csendben és boldo- 
gan, figyelte az evezők ritmusát, és várta, mikor pillantja meg a 
napkorong szélét a hajnalban. Mikor megelőztek egy halászhajót, 
amely a tengerre tartott, Mózes kicsit irigykedve vette észre, hogy a 
mérnökök milyen közvetlenül üdvözlik a halászokat. 

Nef hozzálépett, és azt mondta: 

- Figyelj kelet felé, Mózes - karjával mutatta, merre -, mert most 
már bármelyik pillanatban megláthatjuk a nap korongját. - Ahogy 
beszélt, az ég kezdett hirtelen kivilágosodni, a tengeren szellő 
támadt, és áttörte a ködöt, amely hosszú fátylakban felszállt. Az ég 
fényes és világos lett, aztán hirtelen tűzcsík villant a mocsaras 
szigetek és a sokujjú víz felett. A mocsaras deltához értek, amely 
maga külön világ: széles, helyenként teljesen vad táj, amelynek 
számtalan sok szigetét kanyargó vízi utak labirintusa rejti, a 
csatornák peremén papirusznád, káka és sás lengedezik, itt-ott egy 
folt vízililiommal tarkítva. 


Bármilyen közel esett is e vidék Taniszhoz, amelynek Ramszesz 
nemcsak a nevét adta, hanem minden egyiptomi városnál nagyobb 
rangot is, Mózes számára új és ismeretlen világ volt. Tudta, hogy 
városa a Deltán áll, és bár a folyamot, amelyre épült, Nílus Anyának 
nevezik, tudta, hogy a Nílus nemcsak ezen az egy ágon jut el a 
Deltáig - de ezen a vad, keleti tájékon Mózes sohasem járt. Sohasem 
látta még a Deltát így, ilyen vadnak és furcsának és érintetlennek: a 
tájat elárasztotta a reggeli fény tüzes rózsaszínje, és a végtelenben 
nyoma sem volt sehol sem háznak, sem embernek. 

- Messzire jöttünk? - kérdezte Neftől. 

- Nem, herceg, de még megyünk tovább: még három órát 
utazunk, majdnem odáig, ahol megszűnik az ártér, tehát majdnem 
elmegyünk Gosen földjéig, ahol a rabszolgák népe él. 

- A rabszolgák népe? Úgy érted, van külön ilyen nép? 

- Nem, nem, Mózes - felelte Nef, és kissé megütődve nézett a fiúra. 
- Igazán nem tudsz ezekről a dolgokról? Hogy nőtök ti föl, te meg az 
isteni testvéreid, rabok vagytok, mondd? Na ne mérgelődj. Én 
egyszerű ember vagyok, egyszerűen beszélek, és ha barátok 
akarunk lenni, ilyennek kell elfogadnod. 

Mózes megszorította Nef karját. - Legyünk barátok. 

,A fiam lehetnél" - gondolta Nef, és átjárta az olyan ember 
fájdalma, akinek volt fia, de meghalt. - Ha akarod - mondta -, a 
barátod leszek, bár lehetnék az apád is, de akkor türelmesnek kell 
lenned, mert eddig egyetlen egyiptomi herceg sem akadt, akit el 
tudtam volna viselni, nemhogy szeretni. 

Mózes nevetett, Nef pedig figyelte, milyen kedves a fiú széles 
csontú arca. 

- Gosen földjéről beszéltünk - szólalt meg -, amely tőlünk keletre, 
a Delta szélén található. Nem nagy terület, de füves és gazdag, a mi 
népünk viszont sohasem szerette, nem akart ott élni. Egyrészt nem 
kiszámítható az áradás. A Delta más, mint a folyó többi szakasza: 
élő, változó táj, és a földjén nem lehet kiszámítani, mikor van árvíz. 
Gosenben néha öt év is eltelik áradás nélkül, és a dús agyagban 


gazdag talaj sziklakeménnyé válik, nem lehet felszántani, hiába nő 
ki rajta a fű. És ahol az egyiptomi paraszt nem tudja megforgatni a 
talajt, hogy vethessen bele, ott nem telepszik le. Másrészt, amikor a 
vad pásztorfejedelmek és később Hatti kegyetlen emberei lejöttek a 
mi szent földünkre, Gosenban senki nem remélhetett védelmet. 
Ezért az egyiptomiak nem akarnak itt élni... - Elhallgatott. A nap ott 
függött a mocsár fölött, és Nefet magával ragadta és csendre intette 
a reggel szépsége. Mózes pedig végre a szívével is átérezte, nem 
csak a fejével tudta, mit jelent Amontef vallása azoknak, akik 
hisznek benne. Ez az a pillanat - értette meg -, amikor a tűz és a 
ragyogás e jótékony, meleg gömbje előtt az összes többi isten 
elsötétül, megkeseredik és elviselhetetlen lesz. Mózes behunyta a 
szemét, és hagyta, hadd süsse a nap az arcát, és megadással és 
csodával imádkozott Atonhoz, de aztán elfogta a félelem, 
elfordította az arcát, és Nefhez fordult: 

- Na és a szolgák népe? 

- Hát... igen... - Nef lassan tért vissza a gondolatmenetéhez, és 
Mózes hirtelen arra gondolt, hátha mindketten ugyanazt az istent 
imádták épp - de ez nagyon veszélyes gondolat volt, ezért azonnal el 
is hessegette. 

- A szolgák népe - szólalt meg tűnődve Nef. - Eleinte sivatagi 
nép volt, vad, tudatlan, babonás, több törzsük is élt, de nagyjából 
egy nyelvet beszéltek, amely a föníciaiak nyelvére emlékeztet, csak 
durvább. Azt mondják, úgy egy évszázaddal ezelőtt jelentek meg. 
Iszonyú aszály volt, elpusztított a sivatagban minden füves területet, 
és amikor a jószág mind odaveszett, és maguk is csontsoványak 
voltak, lenyelték könnyeiket, előjöttek a sivatagból, és könyörögtek 
a határőröknek, hogy adjanak nekik legelőt Gosen földjén. Ekkor 
hírnököt menesztettek Egyiptom királyához - akinek a nevét 
eltörölték, és akinek átkozott az emléke is... 

Mózes nem állhatta meg, hogy mintha valami irányításra 
cselekedne, halkan meg ne kérdezze: - De miért átkozott az emléke, 


Nef, mikor jó volt és jót tett; mikor igazságos volt és igazságban élt? 
A nevét nem törölték el: Ehnatonnak hívták. 

Mózes mindenre számított, csak a mérnök megrettent, 
csodálkozó, döbbent arcára nem, aki megragadta a fiú karját, és 
szemével a többi mérnök felé bökött. De szerencsére távolabb 
voltak, behunyt szemmel élvezték a reggeli napot, és semmi jelét 
nem mutatták, hogy hallották volna őket. Nef a fejét rázta, és kérte 
Mózest, bocsássa meg, hogy megszegte az érintés tilalmát, amire 
Mózes csak annyit felelt, hogy mivel most már barátok, nem kell 
tilalomról beszélniük. 

- Nagyon szabadon beszélsz - sóhajtott Nef. - Fiú, az 
ellenségeidnek akarsz segíteni, hogy tönkretegyenek? 

- Az ellenségeimnek? Tehát te is tudod! 

- Egész Egyiptom ismeri a magányos herceget. 

- A magányos herceget! - Mózes megragadta Nef karját. - Nem 
tudod, miért... nem tudnád nekem megmondani, miért... ? 

- Ha tudnám, elmondanám, Mózes. Nem tudom. Ha csak átok 
volna rajtad, nem volnál egyiptomi herceg. Áldott is vagy bizonyos 
szempontból. Ramszesz isten gyűlöl, de fél is tőled. Egyensúlyban 
vagy, és azt hiszem, hamarosan megtudod az igazat. Mi, 
egyiptomiak kedveljük a rejtélyt, néha úgy gondolom, nagyon is 
kedveljük. Ha majd megtudod a titkot, se szörnyű nem lesz, se 
rejtélyes. Ennyit megígérhetek. 

- Honnan tudod? 

- Hát... honnan tud ilyesmit az ember? Itt élsz, látsz egyet-mást, 
gondolkozol - én arra jöttem rá, hogy az ember élete, akár egy ház 
szerkezete, bizonyos törvényekre épül. Ne tedd tönkre az életedet, 
Mózes, ezzel a meddő töprengéssel. De ne is borítsd fel az 
egyensúlyt, ne add ki nekik magadat, mert a nyelved könnyen jár. 

- Nem könnyen: csak neked beszéltem - felelte Mózes. 

- Miért bíznál bennem? 


- Nem tudom - vonta meg a vállát Mózes -, és ha belegondolok, 

nem is nagyon érdekel. 
- Nagyon fiatal vagy, hogy ne érdekeljen. Én meg, ha már 
belekezdtem a történetbe, hadd fejezzem be a magam módján. - 
Azzal mintha szó sem esett volna bizalmas kérdésekről, folytatta is: 
- Ahogy mondtam, ő, akinek a nevét eltörölték, és akinek átkozott 
az emléke is, megszánta ezeket az éhező sivatagi koldusokat, és 
megengedte, hogy Gosen földjén legeltessenek. Így hát számos 
sivatagi törzs letelepedett, és itt legeltették a kecskéiket és a 
juhaikat. Nekünk is megfelelt ez a megoldás. Ezek a sivatagi 
beduinok nem értettek a fémművészethez, csak kőből pattintott 
nehéz késeik voltak, és a mi olcsó  bronztőreinkért és 
bronzkéseinkért cserébe tejet és gyapjat adtak. Éltek a maguk 
módján, imádták a maguk isteneit - aztán amikor Ramszesz isten 
került a trónra, le kellett igáznunk őket. 

- Az idegeneket? Akiket befogadtunk és védelmeztünk? - 
hüledezett Mózes. 

- A legtöbb dolog nem úgy van, ahogy az iskolában tanultad, 
Mózes. Igen, a befogadott idegeneket. Tudod, Egyiptom valaha 
nem az a föld volt, mint ma. Ezerötszáz éve Kheopsz, Khephrén és 
Mükerinosz istenkirály megépíttette a hatalmas piramisokat 
Gízában, és gyakran úgy gondolom, hogy amíg a világ világ, soha 
nem fog már az ember ilyen tudással és pompával építkezni. Ma 
már senki sem emlékszik a régi tudományra és tanításokra, és mivel 
az emberek tudatlanok és babonások, elhiszik, hogy Ozirisz küldte 
le a szolgáit, és ők építették a piramisokat varázserővel. Hát így 
állnak a dolgok ma: minden tele van ezekkel az átkozott 
ráolvasásokkal és varázsigékkel, mert ahol a tudatlanság az úr, az 
emberek félni kezdenek az igazságtól, és a mágiában találnak 
menedéket. De mi, mérnökök jobban tudjuk: nem istenek, hanem 
hozzánk hasonló mérnökök és becsületes egyiptomi munkások 
építették a hatalmas kőhegyeket, még ha két és fél millió mészkő 
tömb kellett is a legnagyobbik felépítéséhez. 


- Akkoriban, Mózes, nem volt sok szolga Egyiptomban, se pap, 
hidd el nekem, és a paraszt szabad ember volt, saját földet birtokolt. 
Nem kellett a terménye felét adóként beszolgáltatnia, és nem kellett 
végignéznie, hogy a családja éhen hal vagy belehal a nyomorba. 
Büszke ember volt, nem kellett a hátán cipelnie a papokat és a 
nemeseket. Azért mondom el ezt, mert te is nyíltan beszéltél velem. 
Megbízhatunk egymásban, kimondhatjuk, amit gondolunk. 

- Nos, akkoriban úgy történt, hogy amikor a Nílus megáradt, és a 
föld mindenütt víz alatt állt és megújult, az istenkirály közmunkát 
rendelt el. És mivel akkoriban mindenki testvér volt és a föld 
testvére, jöttek az egyiptomiak a Nílus mellől. Ezrével jöttek, egyik 
vállukon a szerszámaik, a másikon egy zsákban kenyér, nevettek és 
énekeltek, mert összegyűlt az ország, és együtt dolgoztak, így aztán 
áradáskor építették a piramisokat és a csodálatos templomokat és 
emlékműveket. De ez nagyon régen volt, Mózes. Ha Ramszesz isten 
ma hívna össze közmunkát, ki jönne el? A beteg és megtört szolgák, 
akik a földbirtokosoknak dolgoznak, és alig van valamijük, hogy 
fenntartsák magukat? Az egészségesek, az erősek a hadseregben 
vannak, de ott még így is kevés az ember, ezért aztán zsoldosokat 
kell felfogadnunk, ahol csak lehet. Vagy jöjjenek a városból a 
koldusok és csavargók? És ha a koldusokat és a szolgákat össze is 
lehetne hívni, szívesen végeznék-e a közmunkát? Mennyire 
dolgoznának szívből, miközben tele vannak gyűlölettel és 
nyomorognak? Nem: ma már csak rabszolgákkal tudunk 
dolgoztatni, Ramszesz isten pedig olyan mohón építtet, hogy 
sosincs elég belőlük. Tízezer rabszolgát szerzett a Líbia tengeri 
népei elleni csatában, és ötezret Kus földjéről, de még ez sem elég. 
A mi népünk fiait is ezrével adják el adósrabszolgának, de sohasem 
elég, sohasem. Ezért volt, hogy a katonái úgy húsz éve elmentek 
Gosen földjére, és megmondták a sivatagi népnek, hogy Ramszesz 
isten a tulajdonába vette őket, és ezentúl fizetség nélkül kell 
dolgozniuk. Néhányan tiltakoztak eleinte, de aztán néhány százat 
felakasztottak, másik százat megostoroztak, és vége is volt az 


ellenállásuknak. Voltak közöttük, akik  visszamenekültek a 
sivatagba, de nem sokan, hiszen hosszú ideje nem élnek már a 
sivatagban: félnek is tőle, és elfelejtették, milyen. Most majd azt is 
elfelejtik, hogy valaha szabadok voltak, és megelégszenek a 
rabszolgasággal. Hát így van ez, Mózes. 

- De hát idegenek voltak, és közöttünk éltek - ismételte Mózes. - 
Megbocsátanak nekünk az istenek? 

- Az istenek mindenfélét megbocsátanak, Mózes, és ami engem 
illet: én építész vagyok, nekem emberekre van szükségem. - Vállat 
vont, és ironikusan elmosolyodott. - Aki sokat tűnődik, hogy mi a jó 
és mi a rossz, hamar belebolondul. A világ olyan, amilyen, Mózes. 

Mózes azonban úgy érezte, egyre kevesebbet tud a világról, vagy 
a világ nem nyílt meg eddig a szeme előtt: az igazi világ, a végtelen, 
kaotikus és egyelőre értelmetlen világ. Egyetlen nap elég volt a 
piactéren, hogy lemossa róla a legnagyobb téveszméit, és 
felvértezze a világ ellen, amelyben, úgy látszik, mégsem minden 
olyan fejedelmi - de mostantól a gondolatai középpontjába a 
rabszolgák kerültek, akikre korábban ügyet se vetett. 


Így töltötte az órákat, míg a bárka az egyik tekergő vízi útról a 
másikba fordult. Annyiszor hitte már, hogy elvesztették az utat a sás 
és káka vadonában, hogy kezdte azt hinni, a kormányost valami 
varázserő vezeti, de aztán rájött a valódi válaszra is: hogy 
csodálatos képességű és tudású emberek társaságába került, akikhez 
képest ő, az egyiptomi herceg, épp csak olvasni tud, írni és szá- 
molni, tud valamit a történelem és a legendák keverékéből, ért a 
fegyverforgatáshoz, és talán emlékszik vagy száz passzusra, amit a 
Halottaskönyvből meg kellett jegyezniük, de semmit nem tud, 
aminek igazán gyakorlati hasznát láthatná. Hányszor 
figyelmeztették, ne menjen a hatalmas mocsár közelébe, ahol az 
ember egy életre eltévedhet - ezeknek az embereknek viszont 
éppolyan ismerős volt ez a vidék, mint neki a palota folyosói. 


Most még Nef is megfeledkezett róla. A négy mérnök a 
fedélzeten kiterített térkép fölé hajolva végtelen vitába merült 
mindenféle kérdésekről. Mózes előrement az orrba, lekuporodott, 
egyik karját a bronz kikötőkarikába bújtatta, és így is maradt, míg 
Nef oda nem hívta, hogy kenyeret, fügét és bort reggelizzen velük. 
Mózes rájött, hogy nagyon is éhes, és mindent megevett, amit elé 
tettek, hiába mosolyogták meg farkasétvágyát. 

Reggelizés közben egyszer csak megpillantották a céljukat: a 
körülbelül kétholdnyi, lapos szigetet. Az épülő magtár barna 
téglafalai már két-három méter magasan kiemelkedtek, és a durva 
állványzaton itt-ott dolgoztak már a kőművesek. Mózes úgy látta, 
hogy a kőművesek egyiptomiak, de azok, akik a hevenyészett 
dokkhoz kikötött bárkából a téglát rakodták partra, biztosan a 
rabszolgák népéhez tartoznak, akikről Nef beszélt, mert nemcsak 
gubancos fekete szakállat viselnek, és bőrrel összefogott hosszú 
hajat, nemcsak az éhezésig soványak, hanem ráadásul felvigyázók 
állják körül őket, figyelik, hogyan dolgoznak, az övükből tőr áll ki, 
és a nyakukra kötött szíjról három-négy bőrkorbács is függ. 

Ahogy az evezősök lassan a dokkhoz kötötték a bárkát, Mózes 
még jó néhány teherbárkát vett észre az iszapos partra felhúzva, és 
további szakállas rabszolgák kötörmeléket és tartalék téglát 
rakodtak ki belőlük. Minden embernek volt a hátán egy-egy 
faépítmény vagy nyitott tetejű doboz, amelyet két, válláról lelógó 
rúddal tartott egyensúlyban. A rabtársai telerakták a ládát 
vályogtéglával, kővel vagy habarcsos zsákokkal, aztán az ember, 
aki járni is alig tudott, minden ina megfeszült, minden izma 
kidagadt, elindult végig a pallón, amely a bárkából a partra vezetett. 
A téglát és a habarcsot a kőművesekhez vitte, a kőtörmeléket meg 
egy mély árokba kellett öntenie, amely az egész szigetet körülfogta. 

Mózes is a partra lépett Nef és a többi mérnök nyomában, akik 
azonmód belemerültek a saját ügyeikbe, az őrökkel és a 
kőművesekkel tárgyaltak, ellenőrizték, jól halad-e a munka. Mózes 
tehát úgy döntött, hogy körüljár, és mindent megnéz. 


A rabszolgák azért érdekelték, mert eddig sohasem hallott Gosen 
népéről, akiket Ramszesz rabszolgaságba döntött. Ha meglátta is 
saját széles csontú arcát a rabszolgákban, nem vette észre, nem 
fogta föl; lassan körbesétált a szigeten, nézte, ahogy dolgoznak, és 
azon tűnődött, fogják-e a legnagyobb hőségben is bírni, vagy 
egyszerűen összeesnek és meghalnak. 

De ha a rabszolgák egyáltalán észrevették Mózest, törődni nem 
törődtek vele, sőt mikor egyenesen belebámult véreres, izzadságtól 
homályos szemükbe, úgy érezte, fátyol van rajtuk, amellyel 
elválasztják magukat a világtól. Csodálni nem sokat lehetett rajtuk: 
kócosak, borotválatlanok, meztelenek és mezítlábasak voltak, 
bűzlöttek az izzadságtól, bőrükre rászáradt a mocsár sara, és csak 
egy madzag tartotta rajtuk azt a koszlott rongydarabot, amely 
megőrizte szemérmüket. Ha szóltak is egymáshoz, fukarul bántak a 
szavakkal, alig kaptak levegőt a munkában, és akkor is a saját 
nyelvükön beszéltek. Mózes furcsa és kemény nyelvnek hallotta: 
különös, pattogós nyelv volt, felvagdalta a szavakat, hiányzott 
belőle az egyiptomi nyelv lágy áramlása és íze. Ennek ellenére 
amikor a felvigyázóknak feleltek, egyiptomiul szólaltak meg - vette 
észre Mózes -, de az egyiptomit erős hangsúlyokkal és keményen 
ejtették, akárha a saját nyelvük mását hallotta volna. 

Mikor Mózes megérezte Nef lépteit, és hallotta köszönésnek 
szánt mordulását, megkérdezte: 

- Mondd, Nef, miért akarnak ezek az emberek élni? Hát nem 
jobb meghalni, gyorsan, mégis valami méltósággal, mint másnak 
dolgozni, és hagyni, hogy halálra verjék őket, mint az állatot? 

- Nem - felelte Nef kurtán. 

- Nem értem. Én inkább meghalnék és örömmel várnám 
Oziriszt, a sötét urat. 

- Nem, nem halnál meg - ellenkezett Nef. 

- De igen, mondom, hogy igen! 


- Persze, mondani ezt mondod. Amikor az élet teljes és édes és 
fiatal, és a Nagy Ház hercegében lakozik, akkor lemondani róla 
puszta képzelgés. Annyira tele vagy élettel, Mózes, hogy 
pazarolhatod is. De amikor az életet már csak egy szál tartja, az 
istenekre mondom, egyáltalán nem könnyű lemondani róla! Az élet 
oka az élet, majd egy nap megtanulod, és ez épp elegendő ok, ezt 
elhiheted. 

- Nem értelek - ismételte Mózes. 

- Nem. Jobb is, ha nem, azt hiszem. Na gyere, Mózes, mesélek 
neked a házakról és hogy hogy valósítjuk meg a lehetetlent. Először 
is: érezheted, milyen kemény a talaj a lábad alatt, és még 
keményebb lesz, ha telerakjuk mészkővel. 

Mózes bólintott. 

- Pedig egy éve ugyanilyen puha, iszapos sár volt itt is, mint 
amilyet bármelyik más mocsári szigeten láthatsz. Ezért vezetjük 
köré ezt az árkot. Az első feladat a mocsár lecsapolása volt. Árkot 
kell ásni, hadd találja meg a víz a saját szintjét, a talajt meg 
meghagyjuk magasan, hogy a nap keményre égesse. Amint látod, 
az árkok mélyét köőzúzalékkal töltjük föl, hogy úgy viselkedjen, 
mint a kiszáradt kút, és ne iszaposodjon el. A peremét kőtáblákkal 
fogjuk szegélyezni, vízlevezetőket engedünk bele, és befedjük 
kővel. Mivel a talajszintet legalább két arasszal megemeltük, most 
már biztosra vehetjük, hogy tartósan száraz lesz a talaj. 

- És mindez csak azért, hogy a föld száraz legyen? - 
hitetlenkedett Mózes. 

- Ez még nem nagy dolog, Mózes, olyan gyakorlat, amit az 
egyiptomiak kétezer éve űznek. Ezért szolgál minket a Nílus Anya 
ahelyett, hogy uralkodna rajtunk. A gond az volt, hogyan építsünk 
tárházat ebben a nyirkos mocsárban, hogy mégse izzadjon a fal, és 
ne rohadjon meg a termés. - Miközben beszéltek, Nef odavezette 
Mózest az épülethez, bevitte a falak mögé, ahol a rabszolgák lapos 
vályúkban habarcsot kevertek, és az állványokon fölcipelték a 


köőműveseknek. - Látod, Mózes - folytatta Nef -, a saját földünkön, 
ahol e magtárak választják el az éhezést a túléléstől, ősidők óta 
kőből építjük az ilyen magtárakat. A sivatagban nemcsak a hűvöset 
tartja meg a kő, hanem a száraz levegőt is. Ha viszont itt, a 
mocsárban építesz kőből, a belső, hűvösebb fal izzadni kezd, vagyis 
a hajnali harmat kicsapódik rajta, és minden termést megrohaszt, 
amit benne tartasz. Még akkor is így történne, ha cédruspalánkkal 
kibélelnénk a követ, mert a fa meg nyirkos lesz és korhad. Úgyhogy 
átgondoltuk a dolgot, és úgy döntöttünk, hogy téglából építkezünk, 
és befogtuk a goseni szolganépet, hogy készítsenek vályogból 
téglát, mert az agyagot törekkel keverve igen szilárd és tartós 
anyagot kapunk. 

- Eleinte kisebb épületekkel kísérleteztünk, hogy lássuk, nem 
izzad-e a tégla is ezen az éghajlaton. Nem izzadt. A tégla csodálatos 
anyag, ahogy azt már a babiloniak is tudták; a kő halott, hogy úgy 
mondjam, de a tégla él, lélegzik és alkalmazkodik. Tehát. Először 
oszlopokat vertünk a talajba, mikor még nedves volt, aztán ezekre 
az oszlopokra mészkő alapzatot fektettünk, idehoztuk bárkával a 
megmunkált követ, és a helyére állítottuk. A mészkőre ezután 
habarcsból padlót öntöttünk, hogy szigeteljük, majd a habarcsra 
téglából második padlót raktunk. A téglafalak hét méter magasak 
lesznek, ha felépülnek, ezután cédruslemezekkel fogjuk bélelni 
őket. A magtárat cédrusgerendákkal és -deszkával fedjük be, majd 
kátránnyal szigeteljük az idő viszontagságai ellen, amelyet a keserű 
Kánaáni-tengerről hozunk, a cédrusfát pedig Libanon hegyeiről. 
Úgyhogy Mózes, most már látod, hogy könnyebb egy házat 
szemügyre venni, mint felépíteni, és Ramszesz isten könnyen int, 
hogy , legyen így", de a feladatot valaki másnak kell elvégeznie. Ha 
valaha istenkirály leszel, remélem, eszedbe jut majd ez a nap - 
fejezte be könnyedén Nef. 

- Miért mondod ezt, Nef? - kérdezte Mózes kissé bosszúsan és 
gyötrődve. 

- Ne haragudj. Nem akartalak megbántani. 


- Ne mondj ilyet többé. 

- Akkor nem mondom többet, Mózes. Mondtam neked, hogy a 
nyelvem nagyon éles. Ne hagyd, hogy bántson. 

- Nem fog - egyezett bele Mózes, aki nem is annyira Nefre 
neheztelt, mint önmagára, amellett nyomasztotta a  goseni 
rabszolgák munkájának látványa is. 

De Mózestól távol állt a rosszkedv, és nem őrizgetett képzelt 
sérelmeket. Az élet és az egészség nagyon erősen lángolt benne. Bár 
az unokatestvérei nem fogadták barátságukba, nem hagyták ki a 
férfiasságot próbára tevő portyáikból. Egyszer egy tucat testvérével 
hosszú útra indult a Deltán át Butó ősi városába, amely valaha, sok 
éve, Alsó-Egyiptom fővárosa volt, mostanra viszont a szegény, 
provinciális hely leginkább lótenyésztésből és kereskedésből élt. 
Butóban a lókereskedők és a vevők szórakoztatására állt egy nagy 
örömtanya, — amelyet — egész — Egyiptomban a hölgyek 
változatosságáról és szépségéről ismertek, akiket külön erre a célra 
rendelt ügynökök vásároltak a filiszteusok földjén és Egyiptom 
rabszolgapiacain. 

Mózes életében először rágott híres arábiai khatot, bort ivott 
hozzá, és a sötétség óráit buja rémlátomások közt, kábult álmokban 
és kábult szeretkezéssel töltötte. Amire másnap a hasogató 
fejfájáson át visszaemlékezett, szégyennel és kétségbeeséssel 
töltötte el. Egy fiatalembert látott, aki isteni rokonai társaságában az 
éjszakában tántorog, a nőket durva, néha egyenesen szadista 
kéjvággyal ostromolja, miközben ajzószerekkel és borral tüzeli 
magát, és a férfiasságát ütésekkel és mocskos trágárságokkal 
bizonyítja - és ez a fiatalember ő maga volt, aki iránt most csak 
gyűlöletet és undort érzett. A reggeli fényben kibotorkált a helyről, 
arcát elrejtette Aton korongja elől. Botladozott, részegen 


imbolygott, míg végül egy homokkal borított területre nem talált, 
ahol arccal a földre feküdt. Csakhogy álmodni is kezdett, és 
álmában elhagyta az isteni sors, és a legnagyobb büntetéssé és kínná 
gyúrta az álmait, mert kitagadták, és rabszolga lett Gosen népe 
között, ott kellett dolgoznia a bűzös mocsárban az égető napon, míg 
végül kínok közt össze nem roskadt a fáradtságtól, amelyet még a 
felvigyázó ütései sem tudtak legyőzni. Aton meleg sugarai csak 
ekkor kezdték jótékonyan simogatni - ő pedig hálából a fájdalmai 
közepén ismételni kezdte Aton himnuszát, amelyet Amonteftől 
tanult. És mikor Aton legszentebb zsoltárát is elmondta, a 
legnagyobb isten himnuszát, akkor végre lassan és fokozatosan 
kiállt a fájdalom a tagjaiból. Ajkai még mozogtak, amikor felébredt, 
és ezt mondták: 


Ó, Aton, sokféle a te műved, 

Bár rejtve van, és nem látja a szem, 

Te vagy az egy isten, nincs kívüled más, 
Te alkottad a földet vágyaidból. 


Már jócskán elmúlt dél, Mózesra egy magas épület árnyéka 
vetült. Fájó, merev tagokkal feltápászkodott, és elment a 
borbélyhoz, aki megmosdatta, megkente és tisztára fésülte a haját. 
Amikor borotválni kezdte, mert a pelyhek már kezdtek sötét 
szakállá erősödni Mózes állán, a borbély megjegyezte, milyen sok 
fejedelmi és isteni vendége volt ma reggel. - Ilyen tisztességben 
ritkán van részem, Egyiptom hercege - ragyogott. - Van egy kis 
félretett pénzem, és talán ha megfizetem a balzsamozást és a jó 
lenbélelést és egy szerény sírt, az ilyen isteni kapcsolat a maga 
varázsos hatásával talán megvédhet ama másik hely gonosz és 
féltékeny isteneitől, és menedéket adhat a lelkemnek. Nem 
gondolod, Egyiptom hercege? El sem tudom mondani, mennyit 
álmodozom a halhatatlanságról, amit persze ti, isteni születésűek 
biztosra vehettek. De nekem, szegény borbélynak ez egészen 


máshogy van: el sem tudom neked mondani, milyen gyakran nem 
alszom éjszaka, és csak reszketek a haláltól és az elmúlástól. A 
szegény embernek el kell fogadnia az efféle dolgokat, és nekem 
elhiheted, hogy én meg is próbáltam. De most, most... mondd meg, 
mit gondolsz, Egyiptom hercege? 

- Azt gondolom, hogy megőrültél - felelte Mózes ingerülten -, és 
rosszul vagyok a szavaidtól. - De ahogy kimondta, el is szégyellte 
magát, és gyűlölte, hogy így átviszi a saját rosszkedvét erre a 
szánalmas kis emberre - aki félelmében, hogy magára haragította 
ezt a fiatal istent, gyorsan hozzátette: 

- Igazat mondtál, Egyiptom hercege. Bolond vagyok, idióta. A 
feleségem is elmondja naponta. Még a gyerekeim is megmondják. 
Köszönöm, ó, uram, hogy megmondtad nekem az igazat, a te nagy 
önzetlen és mélységes igazságérzeted szerint. Ha elmész, 
tiszteletem jeléül hasra vetem magam, és megcsókolom a földet, 
ahol jártál. Csak bocsásd meg vakmerő szemtelenségemet. 

Mózes szeme könnybe lábadt, és a gyomra összeszorult, ahogy a 
borbély szavait hallgatta, aki növekvő félelemmel megismételte a 
lényeget: 

- Megbocsátasz nekem, Egyiptom hercege? 

- Megbocsátok - erőltette ki magából Mózes. 

- Köszönöm: az utódaim hét nemzetsége fog hódolni neked, 
isteni herceg. - A hálája nem akart véget érni: ugyanolyan 
bőbeszédűen és dagályosan hömpölygött tovább, úgyhogy Mózes 
megkönnyebbült, amikor kimenekült a boltjából. 

Az istállókhoz ment, ahol megtalálta a fejedelmi társaságot. 
Szemmel láthatóan jobban kiheverték az estét, mert éhesen falták a 
kenyeret és a szárított halat, miközben már a lovak jó és rossz 
tulajdonságait taglalták hangosan dicsekedve. Rajtuk kívül csak 
néhány felsőegyiptomi földbirtokos nemes akart lovat vásárolni, 
akik - vette észre Mózes - idegenkedve és nem kis megvetéssel 
figyelték a hercegeket, de hogy a fiatalemberek rossz modora, a 


lovak iránti érzéketlensége miatt-e, vagy mert a felső-egyiptomiakat 
erős és keserű gyűlölet fűtötte a Széthi-dinasztia iránt, azt nem tudta 
megmondani. De miközben a rokonaitól kapott kenyeret és halat 
ette, érdeklődve és kíváncsian figyelte a Felső-Nílus szigorú arcú 
urait, mert az ő földjükön történt, hogy Aton minden isten fölé 
emelkedhetett. A nemesek a déliek széles és nehéz arany nyakékét 
viselték, élénkvörös lenkötényt, amely a térdük alá ért, és magasra 
fűzött szandált; hatalmuk jelképeként pedig vaskardot és fényes vas 
karkötőt öltöttek. Mózesnak azonnal feltűnt, mennyire hasonlítanak 
rá, bár a hasonlóság nem volt olyan szembeötlő, mint a goseni 
rabszolgákkal, mert bár hosszú fejformájuk és keskeny, magas 
nyergű orruk hasonlított, a felső-egyiptomiaknak nem volt 
sólyomtekintetük, tág orrcimpájuk és vastag ajkuk, amitől Mózes 
arca olyan szokatlannak számított Egyiptomban. 

Aztán Mózes el is felejtette őket, mert az istálló gazdája, 
Széthipas egy sárga lovat vezetett elő a szolgájával, amely azonnal 
és teljesen megnyerte Mózes szívét: tudta, hogy nem lesz nyugta, 
amíg meg nem szerzi magának. Nagy ló volt, nagyobb, mint az 
egyiptomi fajták, széles volt a fara, hosszú, tejfehér sörénye 
zászlósán lobogott, ahogy ficánkolt és ágaskodott izgalmában és 
életereje teljében. Alig tűnt fel az állat, Mózes máris átugrott a 
kerítésen, és odarohant, hogy ő legyen az első igénylő. De egyedül 
volt, az unokatestvérei gunyorosan mosolyogtak rajta, hogy ilyen 
szokatlan állatot választ. 

Széthipas azonban szintén futva jött üdvözölni a vevőjét, mélyen 
meghajolt előtte, és kérte, ne törődjön olyanok fintorgásával, akik 
nem tudják megkülönböztetni a lovat a szamártól - mert ez olyan ló, 
amilyen ritkán kerül egyiptomi kereskedő kezébe: ezt a hároméves 
csikót egy föníciai kereskedő vette Kréta szigetén, ahol világhírűek 
a lótenyésztők. Az ára viszont alig több, mint egy szép egyiptomi 
példányé. 


- Kell nekem - mondta Mózes röviden, és kinyitotta tárcáját, 
ahonnan egy marék gyűrűt vett elő. - Ezek aranyból vannak, hatért 
már egy vaskardot vehetsz. Mennyit akarsz a lóért? 

- Ó, isteni úr, odaadnám én a lovat a Nagy Ház iránti 
tiszteletemből is, de hát szegény ember vagyok én, valahogy mindig 
többért veszek, mint ahogy eladok. Csak húsz gyűrűt kérek érte. - 
Felnézett Mózes haragos szemébe, amely még tele volt az előző 
éjszaka miatti keserűséggel, és könyörögni kezdett, hogy fogadja el 
az ajánlatát. Mózest émelyítette a csalás, de kivett még egy marék 
gyűrűt, húsznál jóval többet, és ledobta a porba és a trágyába. 
Miközben elvezette a lovát, odavetette: 

- Nem fogok veled vesződni. Mosd le a trágyát az első húszról, a 
többit add a szajháidnak! 

Ahogy kivezette a lovat a karámbol, látta, hogy a felső-egyiptomi 
urak közelednek felé. Kérték, hadd nézzék meg a lovat. Mózes 
bólintott, ők pedig körbejárták, méregették a tulajdonságait, és 
tanakodtak. Aztán az egyikük Mózeshoz fordult. 

- Furcsa, de szép állat, Egyiptom hercege, viszont csodálom, 
hogy őt választottad. Az isteni testvérek mulattak a választásodon. 

- Nem a testvéreim, csak az unokatestvéreim, és nemigen 

érdekel, mulatnak-e vagy sem. 
- Igen? Haragos embernek látszol, Egyiptom hercege. Mi Karnak 
városából jöttünk, nemesek vagyunk, úgyhogy volt már dolgunk 
haragos emberrel. Azért jöttünk a Deltához, hogy lovat vásároljunk, 
meg vasrudat kovácsolni - és nemcsak azért tűntél föl nekünk, ha 
mondhatjuk így, Egyiptom hercege, mert magas vagy és isteni 
termetű, hanem az arcod miatt is. Nincs sok ilyen arc 
Alsó-Egyiptomban. Ramszesz isten tehát nem az apád? 

- Én az ő isteni húgának, Enekhaszamonnak a fia vagyok - felelte 
Mózes, mivel nem látta be, miért ne mondhatná el, kicsoda, hiszen 
ők is udvariasan bántak vele, megnézték a lovát, amely most a 
kantárát rángatta, és a földről evett valamit. 


- Igen? - hangzott újra. - Megbocsátasz, Egyiptom hercege, de 
isteni anyád neve meglep. Amon Felső-Egyiptomból való név, az 
én szülőföldemről, és eddig úgy hittem, de talán tévedtem, hogy az 
ilyen név tilos a Nagy Házban. 

- Nem tilos - felelte kurtán Mózes, és nem tudta, mire céloz ez az 
ember -, de azt hiszem, nem is örülnek neki. A királyi családban 
nincs több ilyen név, de azért egy-két embert nálunk is neveztek el 
Amonról. Mint tudjátok, itt a Deltánál a mi napistenünk Ré, nem 
Amon, mint felétek, és isteni nagyapám, Széthi hatalmas és erős 
isten a mi földünkön. 

- Igen, hogyne - bólintott a férfi, és növekvő érdeklődéssel nézte 
Mózest. - Az én nevem, Egyiptom hercege, Amon-Mózes, úgyhogy 
megértheted a kíváncsiságomat. Ha isteni kedved úgy diktálná, 
megmondanád te is a neved? 

Mózes vállat vont. - A nevem Mózes. 

- Igen, ,gyermek adatott", de milyen istentől, ha 

megtudhatnám? 
Mózes kedvetlenül elmosolyodott. - A nevem Mózes, karnaki 
ember: , nem név" vagy fél név, ahogy akarod. Ez a nevem, és 
nekem elég. Ha többet akarsz, állok rendelkezésedre, és talán 
megtudod, hogy itt a Deltánál sem vagyunk rosszabbak, mint a ti 
népetek, ha el akarunk dönteni egy vitát. 

- Mentsenek az istenek, hogy vitába akarjak veled szállni, 
Egyiptom hercege. Ha olyasmit mondtam, amit nem kellett volna, 
akkor könyörgök, bocsáss meg, vagy megalázkodom előtted, ha úgy 
kívánod. 

- Énnekem kell elnézést kérnem tőletek - mondta Mózes 
szomorúan. - Annyira elteltem haraggal önmagam iránt, hogy 
bárkivel találkozom, ellene fordítom. Váljunk el szeretetben és 
békében. 

- Úgy legyen - felelték a felső-egyiptomiak, és meghajoltak 
előtte. 


Mózes körbevezette a sárga lovat a karámon, ahol az 
unokatestvérei még mindig egyezkedtek és pörlekedtek. Ahogy 
közelebb ért, kuncogni kezdtek, és  elmésnek gondolt 
megjegyzéseket váltottak Mózesról és a lováról, megállapították, 
hogy mindkettőnek vannak, finoman szólva, furcsa tulajdonságai, 
úgyhogy érdekes és megfelelő páros lesznek Ramszesz városának 
utcáin. Mózes összehúzott szájjal, dühtől remegő orrcimpákkal 
eléjük vezette a lovat, és halkan, de hűvösen annyit mondott: 

- Csak folytassátok, királyi fattyak, de aki még egy megjegyzést 
tesz rám vagy a lovamra, azt megölöm! 

Erre elhallgattak és megmerevedtek - a sértés olyan hihetetlen 
volt, olyan szentségtörő, hogy eleinte semmilyen válasz nem volt 
lehetséges. Aztán az egyikük, ugyanaz a Ramszeszemszéthi, akinek 
valaha Mózes megérintette a karját a gyakorlótéren, végre szóhoz 
jutott, és azt mondta: 

- Különös sértés ez tőled, névtelen. Sokáig tűrtük a társaságod, de 
ennek az időnek vége. Hagyd el a társaságunkat, ne kelljen vért 
ontanunk. 

Mózes elvezette a lovát, csak ment és ment, mint egy álomban, 
nem látott, nem hallott, az elméje üres volt és gondolattalan. Mikor 
magához tért, már a város külső peremén járt, a nap a látóhatár 
szélére hanyatlott. Mózes egy paraszttól vett négy cipót és egy 
tömlő tiszta vizet. Akkoriban a kenyeret lapos, kemény lepény 
formájúra sütötték, az átmérője úgy húsz centiméter lehetett, 
középen átfúrták, és száraz fűből sodort kötélre fűzték. A 
parasztokhoz hasonlóan Mózes is átvetette a cipókat és a vizet a 
vállán, és csak úgy szőrén felült a lovára, és belelovagolt az 
éjszakába. Közben folyamatosan simogatta a lovat, aki érteni 
látszott barátságra és vigaszra szoruló gazdáját. Mikor már olyan 
sötét volt, hogy látni se lehetett, Mózes leszállt, kikötötte a lovat egy 
csenevész fához, megette az egyik kenyeret, ivott rá vizet, és ahol 
egy helyen meleg homokot talált, oda lefeküdt, és el is aludt. 


Két napig tartott az útja a Deltán át, hol bokáig sárban járt, hol a 
királyok kemény, kiégett útján, átgázolt a Nílus ágain, amelyekben 
a száraz évszakban alig csörgedezett víz, a szélesebb ágakon pedig 
átvitette magát és a lovát, és végül megérkezett Ramszesz városába. 

Évekkel később, ha visszagondolt erre az időszakra, a sárga ló 
vásárlását követő évet élete magányos éveként könyvelte el, üres 
évnek, de ebben tévedett, mert az az év, amelyben betöltötte a 
tizenhetedik évét, átmenetet és változásokat hozott anélkül, hogy 
Mózes sejtette volna. 

Annyira magára maradt, mint még soha: még a lányok is 
elfordultak tőle, barátja más nem volt, csak Amontef és Nef, az 
építész - ők viszont igazi barátai lettek, sok hosszú órát töltött a 
társaságukban. Órákig hallgatta a csillagvizsgálóban az Atonról 
szóló meséket, legendákat és dogmákat - az egyetlen istenről, aki 
mindenek istene. Neftől pedig más történeteket tudott meg, bár 
többé nem tért vissza az építésszel a mocsárszigetre és a goseni 
rabszolgák közé - és hamarosan ő kezdett Atonról mesélni Nefnek. 

Nef cseppet sem lepődött meg, mert számított valami hasonlóra. 
Elmondta Mózesnak, hogy Egyiptomban sokak szívében van otthon 
Aton - az éjszaka isteneit könnyebb ledönteni, mint Aton hatalmas, 
aranypályáját. Mózes azonban a teológia érveivel felelt, ahogy ta- 
nulta: még a nagy Aton is meghal minden éjjel, hogy másnap 
újjászülethessen, és mivel így áll a dolog, ki uralkodik éjszaka? 

- Mózes - mosolygott Nef -, tudod, hogy hal meg Aton? 

Persze hogy tudta - ki ne tudná Egyiptomban? -, és kezdte 
felmondani Nefnek Nut istenanya történetét ugyanabban az iskolás 
stílusban, ahogy bebiflázta: Nutnak a teste áthajol egyik horizontról 
a másikra, és megalkotja az eget, a szája nyugaton van, az ágyéka 
keleten, és napnyugtakor minden este lenyeli a napot, amely 


legördül a méhébe, ahonnan minden hajnalban megszületik kínok 
között. 

- Szép történet - ismerte el Nef -, nekem is tetszett 
gyerekkoromban. De Mózes, te valóban hiszel ebben a bolondos 
mesében? 

- Nem, azt hiszem, nem. De azt sem tudom, mit higgyek. 

Nef úgy vélte, az ember legjobban teszi, ha a szemének hisz, mert 
ha a gyakorlati emberek nem így tennének, nem létezne se mérnök, 
se építész. Megkérdezte Mózest, járt-e már a tengerparton, mire 
Mózes bólintott. 

- És láttad-e, ahogy a hajók kifutnak a tengerre? 

- Sokszor - felelte Mózes. 

- Akkor biztosan megfigyelted, hogy mikor a hajó már eltűnt, a 
vitorlák, az árbocok és a zászlók még mindig látszanak. 

Mózes zavartan bólintott, elméjében furcsa, vad ötlet kezdett 
megfoganni. 

- Miért van ez? 

- Begörbül a tenger? - suttogta Mózes. 

- Nana! Akkor miért nem folyik el a víz a mi partjainkról? Na és, 
Mózes, ha ez a te Nut istennőd valóban a horizonton tartja az arcát, 
miért húzódik el előlünk a látóhatár, bármilyen messzire megyünk 
is? Én jártam már Hattiban és Kánaánban, sőt még Babilonban is, 
ami elképzelhetetlen távolságra van innen, de bármerre megyek, a 
látóhatár ugyanolyan távolságban marad. Láttad a gízai és a 
memphiszi hegyeket? 

Mózes óvatosan bólintott. 

- Bármilyen távol vagy, látod őket. Először a tetejüket, aztán 
ahogy közeledsz, egyre többet. Na most, Mózes, gondold meg: 
létezhetne látóhatár, ha a föld lapos volna? 

Mózes csak bámult rá nyílt szemekkel, zavartan, aztán 
megkérdezte: - De ha a föld elhajlik, miért nem folynak el a folyók 
és a tengerek? 


Nef úgy mosolygott, mint aki egyszerű, de zseniális felfedezésre 
jut: - Mert a föld golyó, Mózes, az égben lebegő golyóbis. Nagyobb, 
mint hogy el tudnád képzelni, de akkor is csak golyó; és ha 
egyfolytában nyugatra vagy keletre utaznál, és csak mennél 
egyenesen, egyszer csak visszaérnél oda, ahonnan elindultál. Itt, 
Egyiptomban a mérnökök, építészek és tudósok századok óta tudják 
ezt, már a kaldeusok is tudják évek óta. De nyugton maradunk, mert 
a papok hallani se akarnak erről - és hány ember hinne nekünk? 

- Én sem hiszem - mondta Mózes. - Ha a föld golyó volna, 
leesnénk róla, a házainkkal és a folyóinkkal és a földdel együtt. 

- Le is esnénk - bólintott Nef - Aton ragyogása és jósága nélkül. 
Ő teremtette a földet, és az emberiség történetében minden egyes 
nap forgatja keletről nyugatra. Az ő lélegzete, az ő akarata tart meg 
minket a földön. O sohasem pihen, sohasem alszik az idők kezdete 
óta, csak figyel és lát, és mi az ő gyermekei vagyunk. Ez Aton igazi 
dicsősége, Mózes, és nincs másik isten, mert először csak ő létezett, 
és mindent, ami volt vagy van vagy lesz, ő teremtett. Ezt most 
elmondtam neked, de tartsd titokban. Még a papnak, Amontefnek se 
említsd. Most a kezedbe tettem az életem. 

Higgye, ne higgye - nem tudta. Jobb volt kilovagolni a sárga 
lovon, akit a sárga emberek legendás földjéről, ahol a selymet 
csinálják, az ország egyiptomi nevével Karinak nevezett. Jobb volt 
végigvágtatni a folyami síkság kemény agyagján, a végtelen 
homokdombokon kószálni; a régiség elfelejtett, gyönyörű emlékeit 
kutatni, amelyeket a sodródó homok félig betemetett, de még így is 
szépek voltak; kíváncsian átlovagolni a parasztfalvak sokaságán a 
gazdag folyamvölgyben; délre utazni az örökké csodálni való 
piramisokhoz; szabadon és korláttalanul futni és álmodni az álmait. 
Az anyjával is több időt töltött. Csak ebben az évben értette meg 
igazán Enekhaszamon furcsa-fájdalmas lényét, a bátorság és a 
pátosz keverékét, a fantasztikus terveket és álmokat, amelyek együtt 
éltek kicsinyes és önző természetével - és az őiránta érzett együgyű 
szeretettel. Mózes mostanra eleget tapasztalt a fiatal felnőtt életéből, 

olyan szép, olyan ünnepelt volt, hogy egész élete a szépsége körül 
forgott - és hogy milyen veszteséget érez az ilyen asszony, amikor 
elmúlik a szépsége és vele mindaz, amivel járt. Még mindig sok 
titok volt Enekhaszamon és önmaga sorsában, amit nem tudott - mi 
az az álom, amelyre az anyja olyan titokzatosan utal -, de a kirakós 
játék darabkái itt-ott mégis a helyükre kerültek; és attól, hogy ő 
maga is csak szálakat és darabokat tud összeilleszteni, valahogy 
jobban megértette, milyen szétágazó és mélységes terv az, amely 
őrá, Mózesra mint sarokkőre épül. Ennek ellenére a dolog sikerében 
egyáltalán nem hitt. 

Mózes próbált udvarolni az öregedő, beteg, megkínzott 
asszonynak, az anyjának - valamennyire legalább kielégíteni a 
figyelem és a hódolat iránti, félig elfeledett szükségét. Rávette, 
hogy sétáljon vele végig a folyó fölé függő kedves erkélyeken, üljön 
ki vele a kertekbe, nézze végig Ozirisz esti áldozatát, a fehér ruhás, 
borotvált papokat és a fátylas szüzeket; hiszen még ha gyűlöli is 
Oziriszt és azt, amit jelent, a látvány és a zene megéri. De közben 
végig éreznie kellett, hogy az anyja nemcsak őérte, hanem azért a 
bonyolult tervért is él, amit szövöget. 

Így telt el az év, és ugyanúgy ért véget, mint minden a világon, és 
ha Enekhaszamon néha végignézett ezen a magas, széles vállú 
fiatalemberen, a fián, gyorsan el is fordult, hogy elrejtse könnyeit - 
az ő mohó tekintete számára egyetlen egyiptomi herceg sem volt 
ennyire hercegi. 

Amontef elmondta Mózesnak, hogy az anyja, Enekhaszamon úgy 
döntött, aláveti magát a koponyalékelésnek. A pap öregember lett, 
az arcán súlyos redőkbe borult a bőr, a keze remegett. Vöröslő 
szeme könnyes volt a szomorúságtól. 


- Én ezt mindenképp megakadályozom! - csattant föl Mózes. 
- Nem... - a pap a fejét rázta. - Minden tervünk kudarcba fulladt. 
Végigjátszottuk a játékot, fiam, és ha ez így van, nekünk, öregeknek 
jogunk van meghozni a magunk döntéseit. Nem a fiataloknak kell 
dönteniük, mert ők épp azt nem értik meg, mit jelent öregnek és 
vesztesnek lenni. 
- Nem gondolod, hogy itt az ideje, hogy végre elmondd, milyen 
játékot játszottatok? - kérdezte Mózes dühösen. 
- Légy türelmes, fiam - mondta keserűen mosolyogva a pap. - 
Rejtélyt alkottunk, csak hogy megvédjünk, bár semmi rejtély nincs. 
Hamarosan mindent megtudsz, de most még nem. Bízz bennem. 
Ami meg anyádat illeti, azt is bízd rám - mindent. 
- De nem fogják meglékelni! 
- Miért ne, Mózes? Olyan édes az élet, hogy kapaszkodnia kellene 
belé? Tudod, milyen kínokat áll ki? De azt hiszem, nem is ő dönti el, 
mert néhány napja Ramszesz isten magához hívatta, és beszélt vele. 
Azt mondta, hallotta, milyen gyötrő fejfájásoktól szenved, és 
megjegyezte, hogy ez akkor fordul elő, ha valaki túl sok mindent 
fojt magába - és hogy szerinte ideje kiengedni a káros gőzöket. 
Mindezt persze rébuszokban mondta, de anyád megértette; és mikor 
Ramszesz kijelentette, hogy úgy döntött, lékelést fog kérni, mit 
tehetett anyád? Csak egyetlen dolgot kért, hogy az istenkirály keze 
ne sújtson le rád, amibe ő bele is egyezett. Hiszek neki, fiam, és 
ezért boldog is vagyok; mert megmondom neked, Mózes, olyan 
ember vagy, akit nagy feladatra rendeltek - bármilyen végzetet szán 
is nekünk a mi imádott Aton istenünk. Ramszeszt pedig ne ismerd 
félre: furcsa, szörnyű ember, de Egyiptom történetének egyik 
legkiemelkedőbb alakja. Ezt pedig azért mondom el, mert lehet még 
olyan idő, amikor a te életed szembefordul az övével, az akaratod az 
ő akaratával. Tiszteld őt, Mózes. 

De Mózes alig figyelt a papra, mert az agya sebesen száguldott és 
tervezett. Végül kirobbant: - Amontef, ma este mindhárman 
elhagyjuk a palotát. Veszek egy szekeret még ma, és elmegyünk 


Felső-Egyiptomba, talán Karnakba, ahol oltalmat találunk. Értek a 
lovakhoz, a fegyverekhez is... 

Amontef ugyanazzal a keskeny, kesernyés mosollyal szakította 
félbe. - Mózes, Mózes, mennyit kell még tanulnod az emberekről! 
Soha nem futhatsz el önmagad elől, az ilyen kalandokat bízd a 
történetmondókra. Bármit mondasz, már nem változtat anyád 
döntésén, és ha így beszélsz, csak nyugtalanítod. Most neked kell az 
erő oszlopának lenned. Légy hozzá kedves, bölcs és megértő. 
Életének ez a tizenhét éve azzal telt, hogy egy nagy herceget 
neveljen. Ez volt minden vágya, és úgy gondolta, minden más ebből 
fog következni. Mutasd meg neki, hogy nem tévedett és nem bukott 
meg. 

Mózes csak nézett a papra, és ömleni kezdtek a könnyei, Amontef 
a tógája ujjával törölte le őket. - Sohasem láttalak sírni, Mózes - 
mondta halkan. - A könnyek a gyerekhez illenek, te pedig férfi 
vagy, egy nagy nemzet nagy hercege. Emlékezz vissza, hányszor 
beszéltem neked a tóról, az ember lelkéről, amely olyan, mint az 
igazság tükre, megmutatja, milyen vagy igazán. Tudod, hogy Aton 
papjaiként - talán a szenvedéseink árán is - megtanultuk, hogy ne 
bízzunk ebben a balzsamozósdiban, temetkezősdiben, de épp ezáltal 
tudtuk meg az igazságot a tóról. Enekhaszamon valamilyen 
álmában talán megnézte a maga tóját, belenézett a tükörbe, 
amelyben a múltját és a jelenét egyszerre láthatja. A tó halhatatlan, 
fiam, és ha meglep, hogy így beszélek, akkor fontold meg ezt: 
anyádat sok férfi szerette, túl sok is, Ramszesz isten is szerette, talán 
ő az egyetlen nő, akit igazán szeretett, de úgy senki sem szerette, 
mint én. Szent volt a föld, ahol járt, a mosolya áldás volt, és egy 
kedves szaváért akármikor meghaltam volna. Lehet, hogy csak 
Atonnak volna szabad ilyen szerelmet kiváltania az emberből, és 
lehet, hogy magas árat fizetek érte, de nem bánom - és ez a szerelem 
sohasem változott. Ő maga megváltozott, de az én szememben 
mindig a Nagy Ház isteni és tökéletes hercegnője marad. Néha úgy 
gondolom, én is látom a tót, de az is lehet, hogy ez csak egy öregedő 


ember tévelygése. Hadd legyen - te pedig légy hozzá kedves, 
Mózes, és ha az isten úgy akarja, túl fogja élni a koponyalékelést. 

Mózes nem tudott megszólalni, csak bólintott hát, és elindult az 
anyjához. 


15 


Ebből a korszakból kitörölhetetlenül vésődött Mózes emlékezetébe 
egy kép, amelyre még akkor is élesen emlékezett, mikor a Nagy 
Ház-beli élet nagyobbrészt homályossá és zavarossá vált benne: a 
királyi sebészet képe, ahová az anyját vitte. 

Mivel ekkoriban a lámpák alig adtak fényt, az operációkat más 
fontos tevékenységekhez hasonlóan kizárólag nappal végezték; 
most is alig múlt dél, ahogy Mózes, az anyja és Amontef végigsétált 
a palota hosszú folyosóin. Át kellett vágniuk a százvalahány méter 
széles középső csarnokon, amely a hatalmas palota különböző 
szárnyait kapcsolta össze, a tornyos oszlopcsarnokon, ahol Mózes 
sok évvel ezelőtt látta lezuhanni gyerekkori társát; és mivel a Nagy 
Házban egyetlen szolga, se szakács, se takarító nem volt, aki ne 
tudta volna, hogy Enekhaszamon koponyáját ma nyitják meg, 
szemek százai függtek rajtuk. 

Az anya úgy lépdelt, mint a fia: egyenesen járt, a fejét feltartotta, 
a szemei előreszegeződtek - és csak néha pillantott oldalt a fiára, 
akinek a karjába kapaszkodott. Nem volt hajlandó köpenybe 
burkolózni, királyi hercegnőként öltözött föl, egyszerű szoknyát 
viselt, amely a földig ért, arannyal kivert, gyöngyberakásos övet, és 
vertarany-lemezekkel ékesített hatalmas nyakéket, amely leért 
fedetlen melléig. A vállát szorosan hátrahúzta, hogy a melle ne 
lógjon, az arcán pedig az ország legjobb kozmetikusai dolgoztak 
egész reggel. Krémekkel, pirosítóval, tapasszal és  gézzel 
kisimították a bőre ráncait, eldolgozták az arc laza redőit, elfedték a 
szeme alatti fekete karikákat, és a szemébe csepegtettek valamit, 
amitől úgy fénylett, mint lánykorában. Puffadt szemhéjára hosszú 


pillákat erősítettek, amelyek íve és árnyéka elrejtette magát a bőrt, 
kifestették a száját, és az arcát i5 finoman kipirosították. Haját 
csodálatos paróka rejtette, amely a királyi szokások szerint volt 
feldíszítve: kétfelől rúdszerű ékeket viselt rajta; és - nem az előjogai 
alapján, hanem mert tudta, hogy a saját temetési menetén vesz részt 
még életében - azt az aranykoronát is magára öltötte, amelyet csak 
Egyiptom istenei viselhetnek. 

Ettől az arcátlanságtól a bámészkodóknak elakadt a lélegzete, 
Mózes hallotta az oszlopok árnyékából leselkedő papok és 
varázslók dühös suttogását, de még ha ez a halálát jelentette is, 
akkor sem akarta volna, hogy máshogy legyen, és küszködnie 
kellett, nehogy kicsorduljon a könnye bánatában, örömében és 
büszkeségében, amit e furcsa, sokoldalú asszony iránti érzett, aki az 
ő egész életében beteg és nyűgös anya volt, de most sokkal inkább 
látszott Egyiptom királynőjének, mint Ramszesz bármelyik felesége 
vagy ágyasa. 

Akárcsak Enekhaszamon, Amontef is a saját temetési menetében 
ballagott. Búcsút vett az élettől, de a félelemtől is. Egész élete álma 
és tervezgetése ért véget most, mégis úgy látta, nem veszített sokat, 
de annál többet nyert, és közben úgy érezte, mintha ifjú vőlegény- 
ként és szerelmesként lépdelne menyasszonya mellett, és arra 
gondolt, hogy talán minden férfi így van ezzel: semminek nem tudja 
megbecsülni az értékét, amíg meg nem nyerte vagy el nem vesztette 
teljesen. 

Így értek a királyi sebészetre, amely széles, magas tetejű terem 
volt: egyik irányban teljesen nyitva állt a kertek felé, a másik 
oldalán behúzott függönyök lógtak. A műtétre összegyűltek az 
udvari tisztségviselők, a papok és a mágusok, hogy varázserejükkel 
segítsék az orvoslást - és a Nagy Ház szinte teljes orvosi gárdája itt 
volt, mert a királyi család tagjának koponyalékelése nem volt éppen 
mellékes esemény. Mózes az egész ügyet hátborzongatónak és 
gyűlöletesnek találta, a fehér  leplekkel takart márvány 
műtőasztalokat éppúgy, mint a kőedényeket, amelyekkel a vért 


akarták felfogni, a különféle bronzeszközöket, a szikéket, késeket, 
fúróeszközöket, a fúráshoz való lemezeit íjakat, a palackban álló 
gyógyszereket és italokat, a füvek összezúzására szolgáló mozsarat 
és mozsártörőt - és magukat a sebészeket is a paposan kopaszra 
nyírt fejükkel, ahogy tudósán pusmogva összegyűltek és mormolták 
fontoskodó halandzsájukat, az egykori hagyomány végtelenségig 
ismételt és torzított forgácsait - mert valaha Egyiptomban az or- 
voslás élő, haladó tudomány volt. 

Széthi, akinek a hasa nagyobb volt, a lábai pedig cingárabbak, 
mint valaha, magánorvosi minőségében előrenyomult, de Mózes 
egyetlen pillantásával visszaűzte; Rékofár, az orvosi ügyek főpapja 
és legfőbb birodalmi ura pedig meghajolt Enekhaszamon előtt, és 
így szólt: 

- Istenkirályunk isteni testvére: minden készen áll, azonnal itt lesz a 
fősebész is. - Rékofár magas, savanyú képű ember volt, de most a 
szokottnál is jobban elnyúlt és zordabb lett az arca, ahogy folytatta: 
- Készülj el, mert nemcsak a legkiválóbb orvosok kezében leszel, 
hanem az istenek is figyelik szenvedésedet. Én magam is nyomon 
fogom követni az operáció minden lépését... 

- Elkészültem - mosolygott Enekhaszamon. A feje most már a 
fájdalom valóságos kohója volt, az egész teste fájt és lüktetett a járás 
fáradalmától, de elhatározta, hogy ha már úgyis minden elveszett, 
legalább olyan emléket hagy a fiában, amely kissé kárpótolja a 
panaszkodással és ingerültségben töltött évekért. Észrevette, hogy a 
pap tekintete akarata ellenére az aranykoronán függ, a csöndes 
sértésen, ezért óvatosan leemelte az ékszert, és átadta, és könnyedén 
hozzáfűzte: 

- Ez csak egy darab fém. De mivel feltettem, a hozzád hasonló 
emberek nem tudták levenni róla a szemüket, és nem nézték olyan 
behatóan az arcom, amely minden kozmetikum ellenére mégiscsak 
egy öregasszony beteg arca. Vedd el. Nem fog megégetni, Rékofár. 
Még mindig mosolyogva tette hozzá: - El kell búcsúznunk, Mózes, 
fiam, viselkedj jól és büszkén. - Nem mert többet mondani, a 


gondosan megfogalmazott mondatok, amelyeket erre az alkalomra 
gondolt ki, szétolvadtak. Látta, hogy Mózes már alig tudja magát 
tartani, ezért egyszerűen lábujjhegyre állt, megcsókolta a fia ajkait, 
aztán ujjbegyeivel megérintette az arcát. Azzal megfordult és a 
sebészet irányába indult, ahol a borbélyok már várták, hogy 
megmosdassák és leborotválják a haját. 

Mózes mozdulatlanul állt, földbe gyökerezett a lába, míg 
Amontef karon nem fogta, és egy kicsivel arrébb nem vezette. - 
Végignézheted az operációt, fiam - mondta. - Szeretnéd? 

Mózes a fejét rázta. 

- Én végignézem - mormolta a pap. - Nem akarom épp most 
elhagyni. 

- Vigyázz rá, Amontef. 

- Te addig itt vársz? 

- Igen, itt várok. Lesznek fájdalmai? 

- Nem. Altatót adnak neki, és ha fáj is, nem fog rá emlékezni. 

- Kérlek, menj be hozzá - mondta Mózes. 

Amikor belépett a fejedelmi sebész, a függönyöket behúzták 
mögötte, és a kíváncsiak, pletykások és bámészkodók elszéledtek. 
Az operáció hosszú órákig tartott, nem győzték kivárni, Mózes tehát 
magára maradt a folyosón keserű gondolataival és a sebészeti 
kamrából kiszűrődő hangfoszlányokkal. A gondolatai - széteső 
emlékképek és képzelgések - lassan szálltak. A folyosót a tető felé 
nyitott szellőzőnyílások világították meg, amelyeken át behulltak a 
napfény kévéi: a távolban aranyrudakként ragyogtak, Mózes 
közelében meg egy ugyanilyen rúd sárga fényében apró porszemek 
táncoltak. Később pontosan emlékezett a porszemek táncára és 
örvénylésére, de hogy mi ment végbe a gondolataiban, azt nem 
tudta felidézni. 

Amikor végül Enekhaszamont egy széles, fából készült 
hordágyon hat szolga kicipelte, és a feje körbe volt bugyolálva, 
Mózes úgy érezte, kiszivárgott a lelkéből minden érzés. Elindult 


Amontef mellett a szolgák után az anyja lakosztályára, és amikor a 
hordágyat letették a hálószobában, elküldte az embereket. 

- Nagy csendben kell maradnia - mondta Amontef -, és valakinek 
mindig vigyáznia kell rá. - A három öreg szolga, aki eddig is ellátta, 
ott álldogált most is, de Mózes hozzájuk fordult: 

- Majd én vele maradok. Hagyjatok magunkra. Késő délután 
volt, Mózes a szoba széles ablakaiból figyelte, hogy kúszik a Nílus 
fölé a Nagy Ház árnyéka. A halászok csónakjai lassan húzódtak 
fölfelé, hazafelé tartottak a fogással, a folyó túloldalán a parasztok 
hajlott háttal kotorták a földet. Véget ért egy újabb nap Egyiptom 
végtelen napjainak sorából. 

Mózes visszafordult Amontefhez, aki Enekhaszamon csuklóján 
próbálta kitapintani a pulzust. Mózes furcsán érzéketlenül nézett 
anyja besüppedt, viaszszínű arcára. Nem érezte ismerősnek. Csak 
arra az asszonyra emlékezett, aki mosolyogva vette le a koronáját. 
- Nem érzem a pulzusát - mondta Amontef. 

Mózes elővett egy ezüst kézitükröt az anyja fésülködőasztaláról, 
megtörölte a kötényébe, és az asszony nyitott szája elé tartotta. 
Aztán óvatosan visszatette oda, ahonnan elvette, és remény nélkül, 
de nyugodtan mondta a papnak: 

- Az anyám meghalt, Amontef. 

A pap Enekhaszamon arcára húzta a leplet. Mózes az ablakhoz 
lépett, kinézett, és ahogy ott állt, hallotta az öregember könyörgő 
énekét: 


Ó, isten, a nyugati ég, amerre jársz, 
a föld sötétben fekszik, holtan, 

az oroszlán előlép odújából, 
támadnak a lopakodó vadak. 


Jön a reggel, meggyújtod az eget, 
elkergeted a sötét vadjait, 


hogy felkeljen az ember, talpra álljon, 
és a világban kezdődjék a munka. 


Ó, Aton, sokféle a te műved... 

Mózes és Amontef kilépett Enekhaszamon hálószobájából, és 
végigment a sötétedő folyosón az egyik folyóra néző erkélyre. 
Egyedül voltak a teraszon, megálltak a kő mellvédnél, és kinéztek 
az éjszakába. 

- A csillagvizsgálóba akartam menni - mondta a pap -, de azt 
hiszem, a halál hamarabb odaért. Mivel egész életemben 
megvetettem Oziriszt, nem kellene félnem tőle ezután sem - amúgy 
is alig várom, hogy anyáddal lehessek. Ennek ellenére 
kapaszkodom az életbe, és félek a haláltól. Isten áldja a 
fiatalságodat, Mózes, mert minél öregebbek vagyunk, annál 
féltékenyebben kapaszkodunk a magunk kis szikra életébe. 

Mózes a saját gondolatai miatt sóhajtott, és azon tűnődött, miért 
döntött Ramszesz isten a koponyalékelés mellett. - Miért nem ölte 
meg egyszerűen? — kérdezte Amonteftól, és a hangja olyan hideg és 
félelmetes volt, hogy Amontef megborzongott. 

- Ha szerettél egy nőt, Mózes, ha az ágyadba vitted, meg tudsz 
tőle csak úgy szabadulni? 
- De hát megszabadult tőle. 
- Igen, talán így van, nem tudom. Furcsa, megkínzott nép vagyunk 
mi, Mózes, még a legegyszerűbb paraszt agya is olyan útvesztő, 
ahol könnyen eltévedne az ember. Sokan a saját kérésükre nyittatták 
fel a koponyájukat, hogy megszabaduljanak a fájdalomtól, és egész 
sokan életben maradnak. 
- Ramszeszt akarod védeni, Amontef? 


- Téged védelek, fiam - felelte a pap szomorúan. - Miért nem 
könnyezel, miért nem engeded ki a gyűlöletet a szívedből? 

Mózes vállat vont. 

- Nem kell több könny, te mondtad. És ne aggódj miattam. 
Kivárom az idejét. Olyan képességeket érzek magamban, amikről 
eddig sejtelmem sem volt. De most beszélnünk kell, Amontef: nem 
akarok több rejtélyt. Nézd meg, hova jutottatok a bolondos 
titkolózásotokkal. 

A pap fojtott, síráshoz hasonló hangon szólalt meg: 

- Mindent el tudok viselni, ami ér, csak a te megvetésedet nem, 
fiam. 

Mózes hirtelen megfordult és átölelte az öregembert: 

- Nem, atyám, nem vetlek meg. - A hangja elcsuklott, és a fejét 
rázta. - Nem vetlek meg, atyám, tanítóm. Férfi akarok lenni. És az 
nem könnyű. 

- Tudom. 

A hold karimája kiemelkedett a Delta sötét, lapos széle mögül. 
Egy darabig még hallgattak, és külön-külön küzdöttek az 
érzelmeikkel, aztán Amontef végre meg tudott szólalni: 

- Kérdezz, amit akarsz, legjobb tudásom szerint válaszolni fogok 
rá, bár azt hiszem, a lényeget már kitaláltad. Azért viselsz fél nevet, 
mert a másik felére várni kellett. A neved Aton-Mózes lett volna. 

- Ezt sejtettem. De azt hiszem, én már maradok Mózes. Semmi 
értelme kevélykedni és pózolni, azt hiszem, nem is vagyok elég hiú, 
hogy olyan nevet válasszak, amely a halálomat jelenti. Több okból 
is élni akarok, Amontef, nemcsak azért, mert az élet jó és édes, 
hanem mert van egy ügy, amit el kell rendeznem. Igazából elegem 
van az istenekből. Legyőzted Ozirisztól és sötét teremtményeitől 
való félelmemet - és ezért örökké hálás leszek neked. De ha Aton az 
egyetlen isten, és igazságos és könyörületes, akkor nem szorul rá, 
hogy viseljem a nevét. Tudom, hogy anyámmal és talán még 
néhány más emberrel együtt éveken át arról álmodoztatok, hogy én 
fogok Egyiptom trónjára ülni - és végül is ki vagyok én, hogy 


ítélkezzek, ahogy te is mondtad? De a választásotok igen gyenge 
volt, barátom. Hiszen én nem is vagyok egyiptomi, ugye? 

- Nem, nem vagy - ismerte el Amontef. - De Aton más helyeket is 
melenget, nem csak a Nílus folyamot. 

- Mondjuk, hogy így van. De akkor is: ki vagyok én? 

A pap hosszan és elmélyülten nézte a holdat, mire válaszolni 
kezdett. Akkor Mózes felé fordult, és kutatóan megkérdezte: - 
Biztos vagy benne, hogy tudni akarod? Hogyan ítélhetném meg, 
hogy tudnod kell-e? 

Mózes felkiáltott: - Tudnom kell! Hogy éljek ürességben, hogy se 
múltam, se emlékeim ne legyenek? 

- Itt van neked Egyiptom emléke. 

- Nem! Már nincs! Hadd döntsek én! 

- Helyes - sóhajtott a pap. - De hogy megértsd, amit mondok, 
értened kell azt is, mit jelentett, amikor a szent Ehnaton kijelentette, 
hogy Aton az egyedüli isten. Ehnaton akkor fölemelte Egyiptomot a 
kétségbeesésből és a vereségből, és rövid időre elhozta a fény és a 
remény korszakát - a művészet, a tudomány és a félelem nélküli 
kutatás időszakát -, akár a régi időkben, amikor Egyiptom úgy 
ragyogott az egész világon, mint a fény a sötétségben. És az ő fia az 
istenkirályok régi szokása szerint fölemelte a trónra maga mellé 
Enekhas-Atont, a húgát. De Tutanhaton nem volt olyan ember, mint 
az apja: még a trónon ült, mikor a dicsőség már halványulni kezdett. 
A papok hatalmas serege, akik úgy élnek a nép hátán, mint a piócák, 
és akiket Aton győzedelmeskedése idején elüldöztek, máris 
terveket kezdtek szövögetni, és megszervezték azt a felkelést, 
amely Aton királyait elűzte, és végül Széthit ültették a trónra. Ezt 
már tudod, és azt is, milyen kíméletlenül pusztította el Széthi az 
Aton-kultusz minden nyomát. Széthi előtt Tutanhaton engedett a 
félelmének, és a nevét Amonra változtatta, a  feleségéét 
Enekhaszamonra, aztán Széthi valami keserű gúnyból ezt a nevet 
adta anyádnak. 


Így képzeld el őt, Mózes: rendkívül szép lány volt, előkelő 
születésű, Ramszesz testvére - mert nem fogom többé istennek 
nevezni -, akit Ramszesz maga is szeretett. Feleségül akarta venni, 
de ő nem tudott neki gyermeket szülni, és nem is szült senkinek. A 
jósok és mágusok azt mondták Ramszesznak, hogy ez Aton átka, és 
ha Enekhaszamon megváltoztatná a nevét, termékeny lehetne és fiat 
szülhetne neki. De ő ezt valamilyen okból nem tudta megtenni. 
Iszonyú, vad csatákat vívtak, Ramszesz majdnem megölte - és 
anyád szerelme keserű gyűlöletté változott. Akkor talált meg 
engem, akkor ismerte meg az Aton-kultuszt - és mivel szerettem, és 
attól fogva rajongtam érte, amikor először megláttam, nem 
tagadhattam meg tőle semmit, és akkor kezdődött ez a történet, 
amely itt ér véget. 

Enekhaszamon akkoriban kezdett visszavonulni a világtól, ami a 
kizárását jelentette - gyakran indult útnak a bárkával a Delta 
végtelen vízi útjaira; és néha megengedte, hogy vele tartsak, talán 
mert szánta az én kutyahűségemet, így történt, hogy egy nap egyik 
csatornából a másikba értünk, és végül majdnem Gosen földjére 
jutottunk, amely, mint tudod, a Delta keleti szélén terül el. Ott 
sodródtunk, a szolgák épp csak annyira mártogatták meg az 
evezőket, hogy haladjunk, minden csapással felkavarták a 
vízinövényeket, anyád az orrban egy halom párnára kuporodott, és 
halkan énekelt - akkoriban még énekelt -, és én ott álltam mellette, 
amikor egyszer csak megláttunk valamit a vízen, a csónak előtt. 
Mózes, értsd meg, csak ketten voltunk akkor a csónakban a 
rabszolgákon és a kormányoson kívül, aki szintén szolga volt, és a 
Delta révkalauza. A vízben egy kosár úszott, belülről kemény agyag 
bélelte és puha rongydarabok, benne egy gyermek - alig volt 
idősebb kéthetesnél. Mire kiemeltük a gyermeket, a kosár már 
teljesen átázott, és kezdett süllyedni. Te voltál ez a gyermek. 

Mózes nem szólt egy szót sem. Csak bólintott és várta, hogy a pap 
folytassa. 

- Nem is bánt? - kérdezte Amontef gyöngéden. 


- Azóta bánt, amióta az eszemet tudom. Most jobb. Most, hogy 
tudom, gondolhatok rá félelem nélkül is. És honnan jött a gyermek, 
Amontef? 

Az öreg pap lassan beszélt, most már a saját szavaival kellett 
elmondania a történetet, mintha kötelessége lenne hűségesen 
megjeleníteni, ahogy a fejedelmi bárka vár a nád közt, ahogy a 
hercegnő a baldachin alatt magához öleli a gyermeket, ahogy a 
naptól kipirosodott arcú csecsemő sír a kimerültségtől és az 
éhségtől, és ahogy végül a hercegnő a társára mordul: 

- Ne bámészkodj, Amontef, keress valakit, aki megszoptatja a 
gyermeket, mert éhen hal! 

- De hol? Ebben a rengetegben? 

- Ahonnan jött, te bolond! Vesd le ezt a szerencsétlen ruhát, és 
találd meg, honnan jött a gyerek. 

Amontef bólintott, mesélte Mózesnak: - Azt hittem, elmerülök és 
menten beleveszek a mocsárba, de hát legyen, ahogy ő akarja. Csak 
egy ágyékkötő volt rajtam, combig jártam az iszapban, és úgy 
harminc métert mehettem előre a csatorna mentén, amikor egyszer 
csak szilárdabb lett a talpam alatt a talaj. A nád két-két és fél méter 
magasan állt ki a vízből, úgyhogy nem láttam, merre megyek, de 
hirtelen kiértem a nádból a szárazföldre, és ott találtam vagy száz 
férfit és nőt meg a gyerekeiket, akik azonnal futásnak eredtek, 
amikor megláttak, de otthagyták azt a kis tűzrakást, ahol valami 
tömjénszetűt füstöltek, és otthagytak egy cédrusládát is. 

Emiatt a faragott cédrusláda miatt tértek mégis vissza - magyarázta 
Amontef -, amint észrevették, hogy otthagyták, kezdtek 
visszaszállingózni. Meg voltak lepve, de aztán az egy szál 
egyiptomi pap látványa, ahogy ott állt sárosan, borotvált fejjel, nem 
igazolta a félelmüket. 

- Gyertek vissza, mindannyian! - kiáltotta Amontef. 

- Nem akarlak megégetni titeket! A Nagy Ház papja vagyok, 
beszélni akarok veletek! 


Így aztán visszaóvakodtak, ketten előreugrottak a ládáért, és 
magukhoz húzták. Később, mesélte Amontef  Mózesnak, 
megmutatták neki, mi van a ládában. Egy hatalmas fekete vízisikló 
volt benne. 

- Ez volt az istenük - magyarázta Amontef. - A termékenység 
istene, akinek épp ezt a gyermekáldozatot mutatták be. Gyakori, ősi 
szertartás - még a mi népünknél is élt kétezer évvel ezelőtt. Ezt a 
kígyót láthatod Izisz lába körül tekeregni. Babonás és tudatlan 
kultusz. 

- És milyen nép fiai voltak? - suttogta Mózes. - Gosen földjének 
egyik rabszolganépe — Amontef vállat vont. - Mind egyformák, 
Sínai és Kánaán beduin vándorai, akik a füves területen leltek 
menedéket száz éve, a nagy aszályok idején - akiket aztán Ramszesz 
leigázott. Lévi gyermekeinek nevezték magukat, aki Izrael 
gyermekei közé tartozik - mert az őseiket vég nélkül tudják sorolni. 
Ugyanahhoz a törzshöz tartoztak, azt hiszem, az egész törzsnek 
lehetett vagy hat-hétszáz tagja, és azt mondták, más törzsekkel is 
rokonságban állnak, akik szintén Izrael gyermekei, de a Kánaán és 
Sínai földjén maradtak, amikor ezek bejöttek Egyiptomba. Az 
anyanyelvükön kívül valamennyire beszélnek egyiptomiul is, 
hiszen tudod, hogy elég régen élnek közöttünk. Sok mindent 
megtudtam róluk, mert jó hosszú ideig ott maradtunk. 

- Meséld el, Amontef, milyenek voltak? 

Az öreg pap már elfáradt, és bosszantotta, hogy egyre folytatnia 
kell a történetet. - Koszosak voltak, szakállasak, rongyosak. Talán 
olyanok lehettek volna, mint te, ha a Nagy Házban nevelkednek, de 
csak sovány, koszos rabszolgák voltak; amellett tudatlanok és 
babonásak is. 

Szerette volna már befejezni a történetet - meglehet, hogy 
mostanra Amontef sok mindent szeretett volna abbahagyni. Fáradt 
volt, le akart már feküdni, és egyedül lenni végre a bánatával. A 
végét már csak összefoglalta, de ez megfelelt a hallgatójának is, akit 
eltompított a sokféle érzelem, bánat és szívfájdalom - a születéséhez 


és származásához fűzött büszkeség halála is; hiszen ki nőhetne fel a 
Nagy Ház urai között efféle büszkeség nélkül? - valamint az a 
szívszorító tudat, hogy csak egy semmi kis lelenc, a rabszolgák 
névtelen ivadéka, akit e szolgák a maguk vak tudatlanságában és 
bálványimádásában a vízbe vetettek, hogy áldozatot mutassanak be 
egy vízisiklónak - igen, a hallgatója is azt kívánta, bárcsak véget 
érne már a történet. Még meg kellett tudnia a folytatást: Amontef 
követelte, hogy a törzs adja elő az anyát, és mikor letagadták, hogy 
közülük való a gyermek, elmondta, hogy a Nagy Ház királyi bárkája 
egy kőhajításnyira várakozik, és ha mindenáron maguk ellen 
akarják fordítani a haragját, másnap visszatérhet egy század 
katonával. Aztán körbejárta őket, míg rá nem akadt arra a nőre, 
akinek annyira nedves volt a melle, hogy átitatta a köpenyét, és 
akkor Amontef ráparancsolt, hogy kövesse. 

- Az anyám - mondta Mózes tompán. 

- Az anyád Enekhaszamon volt - felelte Amontef élesen. - Soha 
életedben nem mondtam el ezt neked, és nyugodtan el is vihettem 
volna a sírba. Nem azért, mert szolgának születtél, hanem mert igazi 
egyiptomi herceg lett belőled - ezért is tudtál rákényszeríteni, hogy 
elmondjam. Akkor ezt a nőt magammal vittem a hajóra, és ott 
megszoptatta a gyermeket - illetve téged. 

Következett a befejezés: hogyan állítottak föl a parton egy 
pavilont Enekhaszamonnak, az anyának és a gyermeknek hogyan 
őrködött két házi szolga, amíg Amontef elment élelemért és ügyeket 
intézni; hogyan maradtak ott a mocsár szélénél öt napig, míg 
Amontef nem talált egy egyiptomi bábát, akiben megbízhatott; 
hogyan adták el a bárka rabszolgáit Hattiban - mert amikor négy 
hónap memphiszi rejtőzködés után Enekhaszamon visszatért 
Ramszesz városába, azt mondta mindenkinek, hogy a gyermek az 
övé -, és hogyan lehetett lélekjelenléttel, arannyal és 
fenyegetésekkel mindvégig megőrizni a titkot. 

- És mégsem teljesen, Mózes, fiam. Nincs olyan titok, amelyet 
teljesen meg lehetne őrizni. Mert anyád volt ugyan, de az apa kiléte 


kérdés maradt. Enekhaszamon sohasem volt hajlandó megnevezni, 
pedig megtehette volna, ott voltam én, vagy mások, előkelőbb 
születésűek és rangúak, akik mind szerették, de mégsem volt 
hajlandó. Úgy érezte, Aton az apád. 

- És elis hitte? - kérdezte Mózes. 

- Azt hiszem, igen - sóhajtott az öregember. - Mindannyian abban 
hiszünk, amiben hinni akarunk, vagy amiben hinnünk kell. Ahogy 
szerintem Ramszesz, az istenkirály is azt hiszi - Amontef 
megvetésébe fáradtság és közöny vegyült -, hogy az ő fia vagy. 

- Nem! - kiáltott fel Mózes. - Ettől kímélj meg! 

Amontef vállat vont. - Sok mindentől megkíméltelek volna, de 

hát ez a helyzet. Ha jól látom a dolgokat, Ramszesz azt hiszi, hogy 
Enekhaszamon már csak a megfelelő pillanatot leste, amikor 
bejelentheti a dolgot, de Ramszesz nem várt... 
- Hát így áll a dolog, neked pedig, drága fiam, drága fiam - a hangja 
majdnem elcsuklott, a könnyek most már patakzottak a szeméből, 
végig puha, petyhüdt arcán -, neked élned kell. - Rekedten suttogta: 
- Élned kell, erősnek, jónak és igazságosnak kell lenned. Te je- 
lentetted nekem az életet, amit anyád hagyott belőle, és ti kettőtöket 
szerethettelek, értetek élhettem. Ne feledd: vagy olyan nemes, mint 
bárki Egyiptomban, és ha minden véget ér, mint ahogy számomra 
most véget ér, rá fogsz jönni, hogy mindannyian testvérek vagyunk, 
egyek a tudásban és a tévedésben, akár rabszolgák, akár szabadok, 
akár nemesek, akár parasztok vagyunk. Te az lettél, aminek mi 
szántunk, akik szerettünk, és Ramszeszből is a szegényes, bolond 
büszkeség beszél, amikor a saját sarjának nevez. Hadd higgye el, 
Mózes, akkor nem mocskolja be a kezét a véreddel - mert akár 
Oziriszre, akár Atonra néz föl, mindkettő szemében tönkretenné a 
folt. Neked élned kell - fújtatott az öregember -, hogy az anyád és én 
benned élhessünk. 

Akkor megcsókolta Mózest, és magára hagyta, Mózes pedig csak 
állt és nézte, ahogy a pap lassan és bizonytalanul elballag az 
éjszakába. 

,, Tehát a szolgák fia vagyok, a koszos, haldokló nyomorultaké, akik 
Gosen földjén élnek" - gondolta Mózes naponta, óránként, és a 
szomorúságát lassan felváltotta a harag, a kétségbeesés és az 
önsanyargatás - még halott anyjára is neheztelni kezdett. De mégis 
maradt benne annyi szilárdság, amelynek segítségével úrrá lett a 
neheztelésen, meg tudott kapaszkodni az anyjáról őrzött képben, és 
mégsem fordította ellene a szívét rágó, romboló megaláztatást. 

Vissza akart vonulni önmagába, valami barlangba, menhelyre a 
világ elől. De nagyon is sok tennivalója akadt. A világ előtt a halott 
asszony az anyja volt, márpedig Mózes a világban élt. Jöttek hozzá - 
fogadnia kellett őket. A halál, tudta, nem egyszerű ügy az ő földjén, 
minél magasabb rangú valaki, annál bonyolultabb a halála. Mózes 
durcásan, megbántva, bánattal, szánalommal és önsajnálattal tele 
újra az a tizenhét és fél éves fiú volt, aki legbelül maradt. 
Elképzelte, hogy rájuk ordít: 

- Én rabszolga vagyok, nem tartoznak rám ezek a dolgok! 
Csináljatok, amit akartok! - De ezt csak képzelte, kívülről 
megmaradt egyiptomi hercegnek, és tette, amit tennie kellett. 

Az anyja halálát követő napok minden óráját kitöltötték a temetés 
előkészületei. A királyi balzsamozóval meg kellett tárgyalnia a 
részleteket - de ez a normális esetben vigaszt nyújtó tevékenység 
Mózest zavarta és undorította. A kötelességtudó fiútól elvárható, 
hogy szeretetét és figyelmét kimutatva nyomon kövesse a 
balzsamozás lépéseit; viszont azt a gondolatot, hogy az anyja testét 
kibelezve, a koponyáját üresen kelljen látnia, ahogy lebeg azokban 
a bűzös, salétromsavas kádakban, mélyen a Nagy Ház alatt, 
gyerekkora rettegett helyén, ahol az ember csak rémülten suttogni 
mer, ezt a gondolatot Mózes már nem tudta elviselni. Csak hadd 
mutogassák ezek a hullarablók, akikből mindig van elég, mennyire 


értenek az áztatáshoz és a mosáshoz, a kitöméshez és a 
betekercseléshez - természetesen csakis a kegyelet nevében. Mikor 
a királyi balzsamozó nyolc hetet javasolt az áztatásra, és sorolni 
kezdte, milyen füveket fog használni: mirhát, kassziát, balzsamokat, 
borsot, amit olyan nagy gonddal, olyan drágán hoznak a Gangesz 
völgyéből, mondta, aztán Arábia, Kus, Líbia és más tájak hét sóját - 
az egész olyan volt már, mint egy természetrajzóra -, Mózes 
hűvösen csak annyit mondott, tegye, amit tennie kell. 

- Aztán itt vannak az artériák - folytatta a balzsamozó. - Három 
módja is van az artériák befecskendezésének. Én, kérem szépen, az 
egyik módszer előnyét, a másik hátrányát mindig megbeszélem 
azokkal, akik egy-egy elhunytért felelősek. Ne haragudj, Egyiptom 
hercege, de az elhunyt szeretteinek a felelőssége nem ér véget a 
halállal, hanem ahogy szent írnokunk és tanítónk, Kafuré 
feljegyezte Amenemhat idején: a halott befejezi egyik próbatételét, 
hogy elnyerhesse a másikat. Az igazságérzetem követeli meg, hogy 
így mondjam el neked is. Nos tehát az artériák 
befecskendezésének... 

Mózes lehajtotta a fejét és meghallgatta a halott artériáinak 
befecskendezéséről szóló előadást. Nem volt menekvés: és egyre 
jobban értette, miről beszélt Amontef, amikor azt mondta, hogy az 
emberek börtönt építenek maguknak, ahonnan se ajtó, se kulcs nem 
segít kijutni. 

A szobrászmesterrel a köszarkofág borítását kellett megvitatnia, 
amelyet Enekhaszamon tíz éve rendelt nála. Hasonlított rá, de a 
végső simítások még hátravoltak. Akarja-e Egyiptom isteni hercege 
- és adják az istenek, hogy sohase kelljen neki is ilyesmivel 
bajlódnia mély gyászában -, hogy természetes borítást kapjon a 
szarkofág, felülmúlhatatlan simaságút? És borítsa-e megmunkált 
bronzlemez? Vagy ahogy mások szeretik a Nagy Házban: legyen 
inkább zománc és kő? És vajon a holttestet itt helyezik a 
szarkofágba, vagy csak a síremléknél? 


Mózes homályosan emlékezett, hogy az anyja sírja 
Felső-Egyiptomban van, valahol Karnak táján. Ezt is meg kellett 
beszélnie. De a szobrász szeretett volna vele és a koporsókészítővel 
együtt is találkozni. A királyi művészek vezetője is érintve volt a 
dologban, és természetesen a Nagy Ház főudvarmestere, valami 
Széthi-Mózes is. 

Ez az ember távoli rokona, másod- vagy harmad-unokatestvére 
volt Ramszesz istennek, és gyakran mondták, hogy lehet Ramszesz 
Egyiptom és a birodalom istenkirálya, de a Nagy Ház istenkirálya 
Széthi-Mózes; akit gyakran emlegettek a legelfoglaltabb emberként 
egész Egyiptomban. Talán az is volt, mert az ő majdnem százfős, 
írnokokból és tisztségviselőkből álló személyzete őrizte azokat a 
híres — papirusztekercseket, amelyekre nemcsak Egyiptom 
nemességének és papságának a nevét jegyezték föl, hanem 
vagyonukat, földbirtokukat, a határokon túli házaikat és bányáikat, 
szolgáikat, lovaikat, marháikat, juh- és kecskenyájaikat, arany-, 
ezüst-, bronz- és vastárgyaikat, lenvásznaikat, fiaikat, lányaikat, 
feleségeiket, ágyasaikat és - egyesek szerint - azt is, hogyan 
teljesítenek az ágyban és az ágyon kívül, de még legtitkosabb 
gondolataikat is. Mindezt állandó újabb bejegyzésekkel és 
törlésekkel évente folyamatosan frissen tartották, és Széthi-Mózes 
utolsó írnokát is joggal tisztelte és félte akárki. 

Mózes nem kételkedett a malacszemű, hihetetlenül kövér ember 
szorgalmában, aki végigkacsázott a szobáin, és megjelent nála 
Enekhaszamon halála után.  Eletében sohasem beszélt 
Széthi-Mózessal, közelről is csak egyszer látta, amikor a 
főudvarmester épp távozott a lakosztályukról. Mózes szemében mit 
sem változott ez az ember, az idő nem fogott rajta: ahogy írnokai és 
tisztségviselői körében belépett, hatalmas arcán hivatalos 
vigasztalás, de semmi érzelem - mint aki az istenek közvetlen 
közeléből látja, hogy minden rendjén van -, kövér teste rengett az 
átlátszó lenvászon mögött, Mózes érezte, hogy végképp meg kell 
adnia magát a fénynek és a pompának. 


Széthi-Mózes megtelepedett egy székben, amely bizonytalanul 

ingadozott a súlya alatt, az írnokai és tisztségviselői pedig a lábához 
ültek a zsámolyokra. Tökéletes diplomata volt: tudta, hogy a 
királyok ezen a földön halandók, ha a másik világban nem is, 
ismerte a Mózes származása körüli ellentmondó híreszteléseket, de 
az a változat sem kerülte el a figyelmét, amely Mózest Ramszesz 
isten fiának tulajdonítja. Azzal kezdte, hogy hosszasan dicsérte 
hozzátette, hogy megérti fiúi bánatát. 
- Ám amikor az egyik ember elkezdi halhatatlan életét - 
magyarázta -, a szerencsétlen hátramaradóknak gyakorlati 
kérdésekkel kell bajlódniuk. Ó, igen, gyakorlati dolgokkal, 
Egyiptom hercege, amelyekről szívest-örömest lemondanánk, ha 
nem ezek választanának el bennünket a káosztól. A barbár csak 
eszik és iszik, és a mának él, de a civilizált ember félretesz 
valamennyit a vagyonából, hogy szerettei, akiket hátrahagy, ne 
nélkülözzenek. Gondolom, tudod, hogy igen gazdag ember vagy? 

- Tudom, hogy anyámnak megvolt mindene, amire szüksége volt. 
Az én vagyonom nemigen érdekel. 

- Így beszél a tapasztalatlanság - korholta Széthi-Mózes, és kövér 
mutatóujjával meglegyintgette. - A légy elpusztul a hidegben, de a 
méh boldogan és kövéren él a mézben. - Szerette az ilyen 
bölcsességeket. - Hórusz könyve, százötödik vers. Te szerencsére 
gazdag vagy, mert anyád bölcs volt és előrelátó. Itt van a birtokaid 
teljes lajstroma, amit most felolvasok neked. Minden helytálló. 
Semmi csalás. Áldott nagyapád, Széthi isten megszabadított minket 
a hivatali csalásoktól. - Vaskos ujját végighúzta a nyaka redőin. - 
Beszélnünk kell a lakosztályról is, amelyet szabadon használhatsz, 
ha úgy kívánod. Mivel mindig is pontos voltam a dolgaimban, 
szeretném előkészíteni azon ingóságok lajstromát, amelyeket isteni 
anyád sírjába kívánsz helyezni; továbbá hogy milyen állatokat 
akarsz levágatni. Ezenkívül itt van még a birtokaid kezelésének 


jóváhagyása vagy felülbírálása. Továbbá személyes szükségleted, 
aranyban elszámolva... 

Hivatalos, reszelős hangján még tovább mormolt, az órák meg 
csak teltek, míg be nem sötétedett, és Széthi-Mózes be nem 
jelentette, hogy reggel újra eljön. 

Még hátra volt Nef, aki kereken megmondta, hogy a barátja 
marad, bármi történjék is. 

- A baj csak az - vetette közbe Mózes -, hogy nem túlzottan érdekel, 
mi történik. 

- Helyes. Most felkavarodtál, keserű vagy, és sértett. De ez 
elmúlik, Mózes. Fiatal vagy és erős, ráadásul gazdag - tette hozzá. - 
Egyiptomi herceg vagy. 

- A te istenkirályod viszont megölte az anyámat! 

- Amíg csak nekem mondasz ilyeneket - felelte Nef -, csak 
lobbanékony vagy. De ha más előtt is így beszélsz, annak rossz 
vége lesz. De nem azért jöttem, hogy korholjalak. Meg akartam 
mondani, hogy engedélyt kaptam a főudvarmestertől, hogy 
Karnakba utazzam, és előkészítsem anyád sírját. Megtaláltam a 
helyszínt és a terveket a temetési csarnokban, és úgy látom, nincs 
sok tennivaló. Mindenesetre ez a kő leesett a szívemről, és te is 
megnyugodhatsz, hogy ha végeztem, és Enekhaszamont eltemették, 
senki nem fogja többé megtalálni a nyughelyét. Azt hiszem, így lesz 
a legjobb. Viszek magammal száz munkást, és ha szeretnéd, 
elviszem a személyes tárgyait, előkészítek hozzá egy bárkát. 

Mózes megragadta a karját, és könyörgött: - Kérlek, hadd menjek 

veled, Nef! Hadd menjek veled, hadd hagyjam itt ezt az átkozott 
házat, ha csak néhány hétre is! 
- Gyere. De mit érsz el vele, Mózes? Hogy anyád utazhat fel a 
folyón egyedül? Hogy egész Egyiptom erről beszéljen? Hogy ami 
már így is elég rossz, még rosszabb legyen? Mózes: azok kedvéért, 
akik szeretünk téged, szedd össze magad! Légy egyiptomi herceg! 
Ez az egy reményed marad! 


A fájdalomhoz tehát újabb fájdalom adódott, Mózes 
megállapította, hogy egyetlen megmaradt barátja, Nef is ellene 
fordult. Mert Amontef nem jött többet, és ha Mózes végigment a 
Nagy Ház folyosóin, aki meglátta, mind hátralépett halkan, nehogy 
elkötelezze magát mellette. 

Mózes tűrte, ameddig tűrhette, aztán egyszer a kitörő, 
összegubancolódott érzéseitől félőrülten fogta a sárga lovát, és 
addig hajtotta, amíg már tajtékosan roskadozott, és ő maga is 
kimerült a fáradtságtól, ráadásul gyötörte a lelkifurdalás is, amiért 
agyonhajszolta ezt a néma állatot, akit szeret. 

Végre eljött az idő, amikor az anyja bebalzsamozott testét 
ráhelyezték a gyászhajóra, amely öt másik bárka élén elindította a 
menet hosszú, végtelennek tűnő útját a Níluson dél felé, Karnakba. 
Nem úgy sikerült a karnaki út, ahogy Mózes valaha álmodta: mikor 
odaért, egyetlen vágya volt, hogy túl legyen az anyja temetésén, és 
otthagyhassa ezt a helyet. Ramszesz isten épp akkor indult el 
Thébából a róla elnevezett városba, és Karnak elöljárói féltek volna 
belegázolni az istenkirály testvérének temetési szertartásaiba, 
akinek temetését Ramszesz külön megjelölte a távolmaradásával; és 
bár Mózes érezte, hogy — Egyiptomban és — különösen 
Felső-Egyiptomban kavarognak olyan erők, amelyektől Aton, a 
teljes és egyetlen isten visszatérését lehetett várni, ezzel 
párhuzamosan nőtt benne a megvetés a félelmeik miatt. Ahogy most 
érezte magát, nem sok különbséget látott élet és halál között, és 
túlzottan fiatal volt ahhoz, hogy meg tudja ítélni az erőviszonyokat, 
vagy hogy miben különbözik a meggondolatlanság a bátorságtól. 
Bár régebben könnyedén megértette, mennyire naivak és nem 
gyakorlatiasak anyjának, Amontefnek és Aton más papjainak a 
tervei, most annyira gyűlölete Ramszeszt, hogy csak azt érezte, 
végleg elmúlt és elveszett a király trónfosztásának aranyló esélye. 
Ezekben a pillanataiban nem jutott eszébe, hogy csak a nyomorult 
goseni szolganép lelence, és hinni kezdett a róla szóló alaptalan 
szóbeszédnek; aztán visszazuhant a valóságba, amely egyre 


nyilvánvalóbb lett, ahogy Mózes elért a széles csontú, izmos és 
karvalyorrú férfikorba - újra foglyul ejtette az a sötét melankólia, 
amely az anyja halálakor kapta el. Így tért vissza a Níluson: hajók, 
szolgák, papok és katonák hada kísérte, de csak egyetlen barátra 
számíthatott, Nefre, az építészre. Ebben legalább szerencséje volt, 
ha nem tudta is, mert ahogy órákon át, éjszakákon át beszélt ezzel az 
egyszerű, gyakorlatias emberrel, aki megépítette mindazt, amiről 
majd a királyokra fognak emlékezni, nemcsak új tudásra és legalább 
némi bölcsességre tett szert, de lassan a lelkét is le tudta csillapítani, 
és megtanulta, hogyan fogadja és viselje el az élet dolgait - ami 
egész hátralévő életében segítségére volt. Ahogy csordogáltak 
lefelé a folyón, ahogy halkan megcsobbant a folyó, amely nemcsak 
neki, hanem még sokaknak jelentette az élet anyját, ahogy a 
holdfényben feketén és gyönyörűen magasodtak a völgyet 
szegélyező hegyek, ahogy megpillantotta a gízai piramisokat, 
mindez segített begyógyítani és megnyugtatni a sebeit. De a lelke 
zsilipei csak akkor nyíltak ki teljesen, amikor visszaérkezett a Nagy 
Házba. 

Ahogy hazaért, másnap belépett hozzá egy szolga, és letett a 
szobájában egy nagy kosarat. Mózes kinyitotta, és egy réztálban ott 
találta tanítója, Amontef fejét. 

Mózes a kezébe fogta a fejet, és sírt: megnyitotta az önfegyelem 
és a tartás kapuit, sírt, zokogott és sajgott - ahogy egy megárvult és 
elhagyott fiútól kitelt. De mikor abbamaradt a sírása, megint 
összeszedte magát, és a harag tisztán, hidegen és élesen lobogott 
benne. Aztán ismét egyiptomi herceghez illően indult el, a karjába 
vette a kosarat, és elvitte a balzsamozóhoz, meghagyva neki, hogy 
találja meg a testet, és balzsamozza be mindkettőt illő módon, 
különben nem lesz hosszú élete a földön. Mikor előkerült a test, 
Mózes Neffel együtt egy mély, kővel kirakott sivatagi kamrában 
nyugalomba helyezte az öreg papot, az éjszaka magányában. 

Ramszesz visszatért városába, a Nagy Házba, amely újra a művelt 
világ középpontja lett. Az élet megújult a Nagy Házban, ahogy a 
nyár végén Mózes emlékei szerint mindig: ismét megjelentek a 
kicsinyes királyok, urak és sivatagi sejkek, hogy leróják 
tiszteletüket és behízelegjék magukat, jöttek Hatti, Fönícia, 
Babilon, a filiszteusok földje és még vagy húsz kisebb nép követei 
és  udvaroncai, Kréta és a tengeri szigetek  kereskedői- 
kalózai-hercegei, a palotaforradalomban ledöntött csoportok, akik 
az istenkirály segítségét kérték, és az őket ledönteni akaró 
csoportok, akik szintén támogatást kerestek. Együtt állt a Nagy Ház 
teljes és leírhatatlan színe és pompája: verni kezdték a dobokat, 
fújni a dudákat, felsorakoztak a legjobb egyiptomi katonák, akár- 
csak a bárkák és tengeri hajók a királyi parton: a világ szívében 
összegyűlt a világ legnagyobbjainak susmogása, pusmogása és 
ravaszkodása; itt tarkállottak az egyiptomiak fehér lenvásznai, a 
kusiták leopárdbőrei, a tengeri népek tollas bronzsisakjai, melyeken 
lobogott a sárga és vörös legyező, a föníciaiak bíbor köntösei, a 
hettiták csonka kúp formájú fekete kalapjai, Mezopotámia csíkos 
ruhái, a filiszteusok rojtos kötényei és a beduinok csíkos 
gyapjúköntösei. 

Mózes látta a kavalkádot, de még annyira sem hatott rá, mint 
máskor. Megőrizte az egyiptomiak kívülálló fölényét, akik számára 
mindenki más a barbárokhoz tartozott - de ahol azelőtt Egyiptom élt 
benne, most csak űrt érzett. Ő, aki a palota gyermekei közül a 
legkevésbé volt büszke, most olyan öntudatlanul kevélyen járkált, 
hogy felháborította volna az embereket, ha ruháiról, fejdíszéről és 
arany nyakékéről nem látják, hogy herceg - és mikor a palotában 
vagy a kertekben sétált, sokan tekintettek utána kíváncsian. A 
külföldiek gyakran kérdezősködtek, ki ez a magas, karcsú, keserű 
arcú herceg, de általában nem kaptak pontos választ. Akiben lakott 


némi bölcsesség és óvatosság, tudta, hogy nem érdemes 
Enekhaszamon fiáról értekeznie senkivel. 

Egyszer, ahogy Mózes a kertekben sétált, elállta az útját 
Ramszesz három fia. Jól ismerte őket, egyiküket különösen jól, de 
még Ramszeszemszéthi iránt is inkább közönyt érzett, mint undort, 
úgyhogy egyszerűen ki akarta kerülni őket. A három fiú azonban 
újra az útjába állt, és egyikük azt mondta: 

- Aki ilyen büszkén jár, annak bizonyára van mire büszkének 
lennie. 

- Nem biztos - tette fel Ramszeszemszéthi -, mert én magam 
köptem arcba, és az sem sértette a büszkeségét. 

- Mert a köpésed - vetette közbe a harmadik - biztosan édesebb volt, 
mint amihez szokott. Te ugye illatosítod a leheleted, bátyám? 

- Hogyne. 

- De vajon az anyja is illatosította-e? - kérdezte az első. Mózes 
mindezt egykedvűen hallgatta, csak az lepte meg némileg, hogy a 
bosszúsága nem csap át haragba. 

Sértegették, most az anyját sértegetik. Nem hatott egyik sem. 

- Az anyja hatalmas volt - jegyezte meg Ramszeszemszéthi. - Ő 
meg egyiptomi herceg volt, amíg az anyja élt. 

- De hát még most is egyiptomi herceg. Nézd meg a ruháit, a 
tartását, a büszkeségét. 

- És a becsülete? 

- Ó, a becsülete. Hát azt nem látom. De a büszkesége az világosan 
látszik. 

- Biztos vagy benne? 


- Abszolút. 

Ramszeszemszéthi előrehajolt, teljes erővel Mózes arcába 
köpött, és most már dühösen kérdezte: - Ezt is elviseli a 
büszkeséged? 


Mózes a keze fejébe törölte az arcát, és hűvösen csak annyit 
válaszolt: - Nem túl elmések a sértéseid. Mire számítasz mindezzel, 
isteni rokon? 


- Arra számítok, hogy megküzdünk és megölhetlek. 

- Nem nagyon izgat, hogy megküzdjek veled - vonta meg a vállát 
Mózes -, és bár jobban megvetlek, mint amennyire fel tudnád fogni, 
semmi kedvem sincs bármelyikteket megölni. 

- Nem hiszem, hogy a te kedvedről volna szó - szólalt meg az első, 
a Ré-em-Opet nevű alacsony, kövér és kancsal fiú, Ramszesz isten 
és egy líbiai törpe rövid frigyének gyümölcse. - A dolog eldöntetett. 
A bátyámnak csak ki kell mondania, és mi a tanúi leszünk. 
Elbújhatsz a szobádba, de többé nem járkálhatsz a palotában, sem a 
kertekben, sem a város utcáin. 

Ramszeszemszéthi bólintott. - Úgy tartja a szóbeszéd, hogy téged 
a vízből halásztak ki. Ha már úgyis vizes vagy, elnevezünk 
Köpet-Mózesnak. Ez rajtad marad. 

- Már kiválasztottuk a helyet és az időt - szólt a harmadik. - Az öreg 
piramisnál, a datolyapálmák alatt. Tudod, hol van? 

- Persze hogy tudja - válaszolt az első. 

- Ma éjjel, ha feljön a hold. Válassz bármilyen kézifegyvert - 
mondta a harmadik. 

- Vagy akár páncélt is - tette hozzá a második. 

Most már igen komolyak voltak, és amint befejezték, sarkon 
fordultak és elmentek. Mózes egy darabig csak állt, aztán leült egy 
fügefa árnyékába, és rosszkedvűen nézte a kert ragyogó, nap 
szárította színeit. De ahogy ott ült, egészen felderült a kedve, ahogy 
felidézte Ré-em-Opet bombasztikus stílusát. Az anyja halála óta 
először történt meg vele, hogy csukladozott a nevetéstől, és 
miközben csukladozva fügét szedett és lakmározott, átgondolta a 
dolgot. Mikor már eleget gondolkodott, felkelt és elindult 
Széthihophoz. 

Egy besüppedt kis kertben akadt rá nagy nehezen, ahol az 
öregember meztelenül szívta magába a ragyogó napsütést, hogy 
kiszárítsa fájó ízületeiből a gyulladást. Mózes több mint egy éve, de 
talán két éve nem látta az öreg harcost, és megdöbbent, milyen 
kicsire aszott össze azóta. Amikor gyerekkorukban Széthihop 


fegyverforgatásra tanította őket, olyan hatalmasnak tűnt - és még 
hatalmasabbnak a bronzsisaktól, amelyet a tekintélye érdekében 
viselt. Most olyan sovány és apró volt, hogy Mózes gond nélkül a 
karjába tudta volna emelni. 

Széthihop aludt, amikor Mózes odaért, úgyhogy a fiú leült egy 
padra, és várt. Aztán az öreg kinyitotta a szemét, pislogott, 
beárnyékolta a szemét, hogy jobban lásson, és az oldalára fordult. 

- Kérlek, Széthihop, ne kelj föl - mondta Mózes. 

- Tessék? - Az öreg felkönyökölt és megnézte. - Üdvözöllek, 
Egyiptom hercege. Fogadd részvétemet. El kellett volna mennem 
hozzád, de nem avatkozom a palota politikai életébe, és különben 
sem vagyok én senki. 

- A barátom vagy, Széthihop - felelte Mózes. - Meg tudom 
számolni őket egy kezemen. 

- Igen, a barátod? 

- Szerintem — igen. És most szükségem van barátra. 
Ramszeszemszéthi herceg megsértett engem, sértegette az anyámat 
és a származásomat. Az arcomba is köpött. 

Erre már Széthihop is felült, és szúrósan nézett Mózesra. - Ezt 
már egyszer megtette, ha jól emlékszem. Ez a szokása, hogy leköpi 
a nála jobbakat? 

- Ezek szerint. De most célja is volt vele. Kihívott párbajra, és 
bejelentette, hogy meg akar ölni. A ma éjszakát választotta, amikor 
felkel a hold, a ligetben, az öreg piramis mellett. 

- Veled akar párbajozni? A marha - ásított Széthihop. 

- Hát, eldöntötte magában. 

- Menj, és mondd meg neki, Egyiptom hercege, hogy nyalja ki egy 
szent macska seggét. 

- Megtehetném, de akkor mindenkinek megnehezítené az életét. 
Csak úgy az arcomba köphet, mindenféle sértések közepette? 

- Nem tudom - vont vállat az öreg katona. - Én nem vagyok nemes, 
nekem sohasem volt ilyen gondom. De Ramszesz isten nem fog 
eltűrni testvérgyilkosságot a fiai között. Fizesd le a barmot, elég 


gazdag vagy. - Mikor Mózes csak mosolygott, hozzátette: - Én azt 
beszélek, amit akarok, Egyiptom hercege. Elég öreg és elég 
szikkadt "vagyok, hogy akár múmia lehessek. Gondolom, 
megküzdesz vele. 

- Azt hiszem, nincs más választásom. 

- És a fegyver? 

- Kézifegyver, azt mondta. Gondolom, a hettita hosszú vastőrt 
fogja használni, amit olyan sokra tart. 

- És te, Egyiptom hercege? 

- Én a kusita botot, Széthihop. De nem fogom megölni. - Mózes 
közelebb hajolt, és megérintette az öregember karját. - Ja, és nem 
vagyok Ramszesz isten fia, ezt jegyezd meg. Na, eljössz velem ma 
este? 

- De meg fogok érte fizetni. - Széthihop elnevette magát. - Amit én 
a feleségemtől kapok, az rosszabb lesz, mint amit te valaha 
kaphatsz a hercegtől. De eljövök. Ne köpködjön megint az arcodba, 
Egyiptom hercege. Undorító szokás. 

A küzdelem még annál is rövidebb volt, mint amire Mózes készült. 

Mikor Széthihoppal lóháton odaért az öreg piramishoz, a hét 
méternél nem magasabb rom előtt, a tiszta, lapos terepen már jókora 
társaság gyűlt össze. Ramszesz isten fiai a jelek szerint nem bánták 
meg a dolgot, és a következményeivel nemigen törődtek. Legalább 
egy tucat különböző életkorú testvér gyűlt össze, hogy megnézze a 
párbajt, hoztak magukkal kenyeret, bort meg gyümölcsöt, és 
elhozták éppen aktuális hölgyeiket és kedvenc húgaikat. Ott 
feküdtek lenből szőtt takaróikon a piramis lábánál, a fiatalabbak 
közül pedig néhányan felkapaszkodtak a romra, hogy jobban 
lássanak. A szolgák fáklyákkal járultak hozzá a holdfényhez, 
egyikük Ramszeszemszéthi fegyverzeténél segédkezett, egy bronz 


mellvértet szíjazott épp föl. Aztán ott állt Ramszeszemszéthi 
mellvértben, sisakban és karvédőkben, egyik karján kerek 
bronzpajzs, a másikban a hosszú vastőre. 

Mózes és Széthihop leszállt a nyeregből, az öreg katona beszúrta 
a puha földbe a kétméteres ébenfekete botot, miközben mindketten 
levetették . a  köpenyüket. — Az öreg elnevette magát 
Ramszeszemszéthi láttán, és odasúgta: 

- Ezt figyeld, Mózes, milyen óvatosan és gondosan 
felszerelkezett a kibelezésedhez. 

Még akkor is nevetett, amikor közelebb értek. Mózeson nem volt 
más, mint az ágyékkötője: nemcsak a modora, hanem az öltözete és 
a fegyvere is megvetést sugárzott. Nemcsak azért nem vett páncélt, 
hogy fürge és könnyű legyen, hanem mert sejtette, hogy az 
unokatestvérei tetőtől talpig fel lesznek vértezve. Ideges volt, de 
nem félt, és most, hogy elnézte a királyi vérnek ezt a hason fekvő 
bemutatóját, ahogy a szájukat tömik, enyelegnek és boroznak, 
miközben elméjüket bölcs mondásokkal élesítik, melyeket feléje 
lövellt jelentőségteljes pillantásokkal hangsúlyoznak, Mózes 
nyugtalansága megvetéssé változott. Eddig az unokatestvéreit is a 
létnek ugyanazzal a tárgyilagos elfogadásával szemlélte, ahogyan 
az egész palotát. Ott voltak - mint korábban is mindig. De most 
hirtelen mélységes undorrá változott ez az érzés. Akkor már inkább 
tartozzon a szolgák véréhez, mondta magában, és miközben nézte 
őket, megértette, hogy eddig sohasem látta őket igazán. Az arca a 
megvetéstől és a meglepetéstől egyszerre tükrözött haragot és 
keserűséget - amit Széthihop megkönnyebbüléssel nyugtázott. A 
halálos párbajhoz az öreg katona nem ismert jobb utat, mint a 
gyűlöletet. A fekete botot odanyújtotta Mózesnak, aki megemelte, 
majd a nyakának támasztotta a fegyvert, amíg megköpdöste és 
szárazra dörzsölte a tenyerét. 

Közben Széthihop előrelépett és fennhangon ezt mondta: - 
Figyeljetek rám, egyiptomi hercegek, mert mindannyian ismertek. 
Az öreg Széthihop vagyok, a fegyvermester: előbb tanítottam 


Ramszesz istent a kardforgatásra és a kocsihajtásra, mint hogy 
bármelyiktek az anyja csecsét szívta volna. Ebben a párbajban az 
isten vérei mérkőznek, és átkozott szégyen, hogy ilyesmi 
megtörténhet. De történt, ami történt, már nem lehet visszafordítani, 
úgyhogy meg kell küzdenetek. Ha az első vér folyik, nem lesz 
halálos küzdelem, hanem ott és akkor véget ér! - És amikor a 
testvérek tiltakozva kiáltozni kezdtek, kemény, hideg hangon 
állította le őket. 

- Velem nem kiabáltok, ifjú urak, velem nem! Nincs köztetek egy 
se, akire ne emlékeznék négykézláb mászó korából, én tanítottalak 
titeket küzdeni. Nem engedem meg, hogy gyilkosság történjen ma 
éjjel - Egyiptom minden istenére mondom, menjetek panaszra az 
istenkirályhoz, ha mertek! 

- Ha nem akarsz gyilkosságot, Széthihop - kiáltotta egy idősebb 
testvér -, akkor szólj ennek a névtelen pimasznak, hogy tegye el a 
botját, és fegyverezze fel magát! 

- Nem mondok semmit az egyiptomi hercegnek. Ő választotta meg 
a fegyverét, ahogy a bátyád a magáét, és ha meg akar halni, az az ő 
dolga: annál hamarabb ér véget ez az értelmetlenség. De nehogy 
valaki beavatkozzon, mert nálam ugyan csak egy tőr van, de azt már 
fél évszázada forgatom, méghozzá jól. A szavamat adom, hogy akár 
egyiptomi herceg az illető, akár nem, elvágom a térde inát annak, 
aki beleavatkozik a küzdelembe, ha egyszer elkezdtük. Ha valaki 
egész életében sántítani akar, csak ellenkezzen velem. - Kérdően 
pásztázott végig az arcokon, de senki nem mert vele ellenkezni. A 
hold már a fák fölé ért, a tisztás ezüstszínt öltött, és az ezüstös fény 
ott vibrált a szőlővel befutott, mohos piramison, amitől az egész 
jelenet földöntúli, bűvös varázst kapott - ezt még a királyi testvérek 
is felfogták, mert megnyugodtak és lecsendesedtek. Megragadta 
őket a küzdők látványos, tablószerű mozdulatlansága, ahogy ott állt 
a széles vállú Ramszeszemszéthi, begörbített, feszes hátán 
izomcsomók domborodtak, akár az apja széles hátán, a páncélján 
ragyogott a holdfény, és visszaverte a fáklyák ugráló lángját - és 


Mózes, a magasabb és soványabb, akinek az erejét elrejtették 
hosszú, csontos és izmos tagjai, barna teste készen állt, de nem 
feszült meg, a botot karnyújtásnyira és lazán tartotta mindkét 
kezével. 

- Fütyülök, ha kezdjük - mondta Széthihop -, és fütyülök, ha 
vége. . Az istenek  óvjanak mindkettőtöket, ha nem 
engedelmeskedtek. Figyelem! 

Két ujját a szájába dugta, és vadul, élesen füttyentett. Mózes épp 
csak egy kicsit összehúzta magát, a sarkán egyensúlyozott, egyik 
lábát előretolva széles terpeszbe állt. Ramszeszemszéthi magasra 
lendítette hettita kardját, a pajzsát védelmezően maga elé vonta, és 
Mózes felé ugrott, hogy egyetlen vágással véget vessen a 
küzdelemnek, kettérepesztve látszólag védtelen unokatestvére 
koponyáját. Ahogy közelebb jött, Mózes még jobban előrehajolt, 
előrelendítette az ébenfa rudat - az öt kiló tömör fa olyan széles volt, 
mint a csuklója -, felfogta és kivédte a csapást. Még ugyanezzel a 
lendülettel futó ütést mért Ramszeszemszéthi oldalára, amitől a 
herceg kibillent az egyensúlyából, ő pedig pillanatnyi előnyhöz 
jutott, hogy rövidebb fogást vegyen a boton, és bárdként fogja meg. 
A bot hatalmas súlya ugyanabban az ívben, az első mozdulat 
folytatásaként Mózes karját félelmetes lökésbe lendítette, amibe 
minden erejét belevitte, és a botot tiszta erőből a bronzpajzsba 
vágta. A pajzs behorpadt, mint egy réztányér, és a fémbe ütődő fa 
hangján át tisztán ki lehetett venni a herceg karjának szörnyű 
reccsenését. . Ramszeszemszéthi ordítva  tántorodott hátra, 
megpördült, aztán teljes hosszában végigvágódott a földön, de a 
kardját a markában tartotta, és miközben megpróbált felállni, Mózes 
újra lesújtott a botjával, és egyetlen rettenetes ütéssel eltalálta a 
kezet és a csuklót. Ramszeszemszéthi  vadállat-ordításába 
belehasított Széthihop éles füttyszava, már a második ütés idején a 
szájához emelte a karját, és az egész küzdelem nem tartott tovább 
néhány pillanatnál. 


Mózes magához húzta a botját, és szándékosan hátat fordított, 
hogy a köpenyéért menjen. Eközben Ré-em-Opet az üvöltő 
herceghez ugrott, felkapta a kardját és meglengette a feje fölött. 
Széthihop dühös kiáltására Mózes megfordult, időben meglátta a 
kardot, ráütött a botjával, amivel megtörte a csapás lendületét, és 
kiütötte a kardot Ré-em-Opet kezéből. A düh kirobbant belőle, mint 
az elpattanó rugó: a botot eldobva, puszta kézzel ragadta meg a 
herceget kövér nyakánál és combjánál fogva, és démoni erővel a 
levegőbe emelte, aztán földhöz vágta, mint egy zsák búzát. 
Ré-em-Opet széles hátsófelén ért földet, felordított sérelmében és 
fájdalmában, aztán átfordult a térdére, és fel akart kelni. Eközben 
odaért Széthihop, kezében a tőrrel, rávetette magát, és mindkét inát 
felvágta. Aztán a hűvös fűbe törölte és a hüvelyébe csúsztatta a 
fegyverét, és Mózeshoz lépett. Felvették a köpenyüket, és Széthihop 
a királyi fivérekhez fordult. Egyikük sem moccant, ott ültek a 
csendtől és a rémülettől megfagyva, míg a tisztást betöltötte a törött 
karú herceg ordítása, és a másik herceg nyüszítése, akinek az inait 
vágták el. 

Széthihop és Mózes a lovakat őrző szolgához indult, nyeregbe 
szállt és ellovagolt. Egy ideig csendben léptettek, aztán Széthihop 
szólalt meg, elismerően: 

- Gyors és szörnyű ember vagy, Egyiptom hercege. Megdöbbentő 
tulajdonság egy ilyen csöndes fiútól. 

- Azt gondoltad, megöl? - kérdezte Mózes, aki még mindig 
remegett az erőkifejtéstől és a haragtól, és a verejtéke átáztatta a 
köpenyét. 

- Ki tudhatta? Nem lehet tudni egy küzdelemben. Ő mindenesetre 
úgy gondolta. Hát, szép munka volt egy éjszakára, és azt hiszem, 
lemostad a sértést. Az egyik unokatestvéred nem fogja tudni többé 
használni a kezét, a másik egész életére sánta lesz. De 
megérdemelték. 

- Ezt még túlélem valahogy - morogta Mózes. - És mi lesz veled, 
Széthihop? 


- Velem? Hát teljesen bolondnak nézel, Egyiptom hercege? 

- Nem. Azt nem mondtam. 

- Hát ne is. Nem élheti meg az ember a Nagy Házban az én 
koromat, ha nincs egy kis józan esze. Ma este, mielőtt ide indultam, 
elmentem Ramszesz istenhez, és ő határozta meg a küzdelem 
feltételeit. Elmagyaráztam, hogy nagy esély van rá, hogy meghalsz, 
de elfogadta. Ne nézz úgy rám, Egyiptom hercege, mintha 
elárultalak volna. Azt hiszem, inkább az életedet mentettem meg. 

A piramis előtti párbaj furcsa módon - vagy talán nem is olyan 
furcsa módon - titok maradt. Mózes nem bízott senkiben, hiszen 
Nefen kívül nem is bízhatott, Nef pedig éppen messze járt; 
Széthihopnak nagy gyakorlata volt a hallgatásban, de láthatóan a 
királyi fivérek és nővérek is úgy döntöttek, hogy a dologból kevés 
dicsőségük származik, és minél kevesebbet beszélnek róla, annál 
jobb. A két sebesült herceg bezárkózott a szobájába, ahol a 
hallgatásban éppoly jártas orvosaikra bízták magukat, úgyhogy 
Mózes három napig úgy járt-kelt, mintha semmi sem történt volna. 

De valami érezhetően megváltozott: mert most már a királyi 
családból nem szólt hozzá, nem bólintott felé, nem mosolygott rá 
senki, egyszerűen kitértek az útjából, úgyhogy Mózesnak arra 
kellett következtetnie, hogy valami mégiscsak kiszivároghatott 
abból, ami a piramisnál történt. Aztán a harmadik napon Ramszesz 
isten parancsára a trónterembe hívatták. 

Nyolc év telt el azóta, hogy az istenkirály utoljára beszélt vele, és 
a férfivá érő fiúnak nyolc év hihetetlenül hosszú idő. Ebben a nyolc 
évben is többször látta Ramszeszt, de sohasem közelről, sohasem 
kellett beszélnie vele, Ramszesz sohasem vette észre. Mózes 
furcsának találta, hogy míg ő maga férfivá érett, Ramszesz isten alig 
változott valamit. 


Akárcsak nyolc éve, Mózes most is az egyiptomi herceghez illő 
legjobb ruhát viselte: arany nyakéket, arany karkötőket, ékköves 
karkötőket és az ékköves fejdíszt. A pompa és a szertartás, a színek 
és az emberek, a mozaik és a vásznak kavargása most is lenyűgözte, 
és ezúttal is a hasára kellett feküdnie, arcát az istenkirály lábához 
kellett fektetnie, amíg nem szólították, hogy fölkelhet, és a hatalmas 
teremben most is hátrahúzódott mindenki, nehogy meghallják 
Ramszeszt. 

De azért most más volt. A hatalmas auditórium most csak 
nagyobb teremnek látszott. A díszítése is átmenet volt a rikító és az 
ízléstelen között. A Ramszesznek Hatti elleni csatáját ábrázoló 
hieroglifák tele voltak szőve nyilvánvaló hazugságokkal. És az isten 
is csak ember: akit Mózes gyűlölt, és akitől félt. 

De Ramszesz most is könnyed volt, mosolyogva szólt Mózesra, 
hogy lépjen hátrébb, hadd lássa jobban. A tekintete élesen kutatott, 
sötét szemeit olyan erősen szögezte Mózesra, hogy a fiatalembernek 
el kellett kapnia a tekintetét. Ramszesz bólintott, és rászólt, hogy 
jöjjön közelebb, mivel észrevette, hogy jó néhány papnak olyan 
gyakorlata van a hallgatózásban, ahogy egy íjásznak a lövésben. 
Azt mondta: 

- Nos, Mózes, jó kiállású fiatalember lettél. Hány éves is vagy? 

- Tizennyolc, isteni szentség. 

- Ne szólíts ilyen nevetséges címen. Nevezz apádnak. És ne 
gondold többé, hogy én öltem meg az anyádat, vesd ki a gyilkosság 
gondolatát a szívedből. 

- Igen, apám - felelte Mózes színtelenül. 

- Kicsit melegebben, Mózes, több elmével és megértéssel. Nem 
uralkodhatna bolond ember az enyémhez hasonló birodalomban 
olyan régóta, mint én, úgyhogy nagyobb hibát el sem követhetnél, 
mint hogy bolondnak vélsz. Az anyád beteg volt, nagyon beteg, aki 
annyira mentes a fájdalmaktól, mint te, az nem értheti meg a 
fájdalmát. Próbáld felfogni, hogy szerettem az anyádat. 

- Igen, apám. 


- , Igen, apám" - utánozta Ramszesz. - Csak ennyit tudsz nekem 
mondani? 

- Bármilyen kérdésre válaszolok, ahogy tudok, apám. Ramszesz 
hátrahajtotta a fejét, és felkacagott, hogy az egész trónterem 
kíváncsian és csodálkozva tekintett rá. Az egész teste rengett a 
kacagástól, aztán abbahagyta, kézfejével dörgölte meg könnyes 
szemét. - Mózes, mindenre, ami szent: furcsa és bátor ember vagy. 
Bolond is, mert eszed az nincs sok, de az még megjöhet. A felső- 
egyiptomi ősi urakra emlékeztetsz, akivel tele vannak a legendáink, 
és ugyanolyan késélesen nézel, mint az ő szobraik. Megvallom, 
félig kedvellek, de túlzottan érdekes ember vagy a mi csendes 
életünkhöz itt a Deltán, és úgy látom, ahol jársz, meggyűlik veled a 
baj. Miért nem ölted meg azt a nyomorultat, egyik sikertelenebb 
éjszakám eredményét, ha már megküzdtetek? 

- Nem volt rá semmi okom, hogy megöljem, apám - vonta meg a 
vállát Mózes. - Csak megsértett, ami nem olyan súlyos dolog, mint 
az élete. 

- És a becsületed? A büszkeséged? 

- A becsületem majd csak túléli. Ami a büszkeségemet illeti, apám, 
az meghalt az anyámmal, a szent Enekhaszamonnal, akitől kaptam. 
- Ezt meg hogy érted? - horkant föl Ramszesz. - Ne beszélj 
rébuszokban, fiú. Gyűlölöm a rébuszokat. De azt hiszem, mégis 
igazad van. Nem szabtak a gyilkosok anyagából, amiért hálás 
vagyok, elhiheted - ugyanis Széthihop úgy véli, ha feldühödsz, 
senki nem tudna megállítani a palotában. A háború más. Széthihop 
szerint jó katona válik belőled, és ebben én is egyetértek. De itt csak 
bánatot és bajt hozol, Mózes, igen, azt hiszem, te valóban bánatra és 
bajra születtél - de a határainkon még sokat tehetsz Egyiptomért. És 
jobban is teszed, ha elmész innen, míg le nem nyugodnak a 
kedélyek, és a képzelt rosszakat el nem felejtik. Tíz nap múlva 
tizenötezer fős büntetőhadjárat indul Kus földjére, mert a feketék 
elfeledkeztek róla, hogy a türelmem végtelen ugyan, de a 
béketűrésem rövid. Velük mész, kocsihajtó kapitány leszel, és 


három évig távol maradsz. Három év alatt, gondolom, tanulsz 
eleget, azután visszatérhetsz ide, a városomba. 
- Igen, apám - felelte Mózes ismét színtelenül. 
- És bölcsebb ember leszel - fejezte be Ramszesz isten most már 
ugyanolyan fakó hangon. 

Ezzel véget ért a kihallgatás Ramszesz istennél, és véget ért 
Mózes gyerekkora és ifjúsága is. 


MÁSODIK RÉSZ 


Kus kapitánya 

Ősi volt Egyiptom földje, de nem ősibb Kus földjénél, és bár a 
világon ezer más nemzet, város és nép élt, Kusból csak egy volt, és a 
kusitákból sem volt több. A régi időkben az egyiptomiak uralták a 
világ egyik végét, Kus földjének fekete emberei a másik végét; a 
kék tenger végtelenül és határtalanul hömpölygött tova az 
egyiptomi Deltától, aztán a világ sziklás végén lecsorgott és a föld 
alatt átért a másik végére, ahol a rejtélyes Kus sötét és kiis- 
merhetetlen világában felfakadt. Így volt valaha, de Mózes idejére 
az emberek már régen megtanulták a hajóépítés mesterségét, a 
hatalmas egyiptomi hajók bejárták az egész kék Földközi-tengert, és 
a világ vége sem volt már a világ vége. A Delta és Ramszesz 
nagyszerű városa kaput nyitott az egész Egyiptomon túli világra - 
csak Kus felé nem nyílt semmiféle kapu. 

Ahogy a világ megnyílt és kitárult előttük, Egyiptom seregei 
sorra meghódították. Ha néha veszítettek, az is csak annyit jelentett, 
mint amikor a folyót megállítja egy farönk vagy egy bozótos: a rönk 
végül eltörik, a folyó továbbhömpölyög - így áradtak szét Egyiptom 
seregei is a világban. Semmi sem tudott nekik ellenállni, mert 
Egyiptom szervezett rendben és megtervezett csatasorban állt fel, és 
e rendbe szedett lándzsasorokkal és kocsioszlopokkal sem a 
filiszteusok földje, sem Hatti harcosai nem tudták felvenni a 
versenyt. A babilóniaiak is fejvesztve menekültek, és a hős tengeri 
rabló is elhányta a lándzsáját, és visszafutott a hajóira. Kus népének 
azonban elég volt visszavonulnia Kus földjére, hiszen Kus végtelen 
volt és távoli, nem hódította meg soha senki. 

- Nézd, ott van egy kusita - mondta egyszer régen Amontef 
Mózesnak, ahogy Tanisz piacterén sétáltak. - Ott egy távolról 
érkezett ember, márpedig a messziről való dolgokkal mindig 
foglalkozni kell, Egyiptom hercege... 


De Mózest Amontef szavainál jobban fogva tartotta és elbűvölte 
az a hatalmas fekete ember, aki épp vastag, vert arany karkötőt 
cserélt nagy zsák búzáért és árpáért. Mózes gyerek volt még, 
hatalmasnak látta ezt az embert, akit piros és sárga tollakkal díszített 
tornyos fejéke csak tovább magasított. Mózes a barna emberek 
sokféle árnyalatával találkozott már, de ez a Kusból jött ember 
ébenfekete volt, olyan fekete, hogy a nap megcsillant a bőre színén; 
hatalmas termete, széles válla és jókora izmai láttán Mózes 
megértette, miért híresek Kus fiai szépségükről és értékükről. A 
férfinak hosszú, keskeny fejformája, apró, ferde orra és vastag, 
széles szája volt. Arccsontja szélesen és furcsán kiállt, nehéz volt 
megmondani, inkább szép-e vagy csúnya, csúnya-e vagy inkább 
szép; de mivel az egyiptomi asszonyok nem tudták levenni róla a 
szemüket, ez nem is igazán számított. Úgy állt ott, mint valami 
herceg, a gerincét egy fikarcnyit sem akarta meghajlítani az 
alkudozás közben, és tört egyiptomi nyelvtudása mély, zengő 
hangon szállt fel hatalmas mellkasából. 

A fejét tollakkal ékesített rézpánt fogta át, körbeért a homlokán - 
Mózes meglepve látta, hogy nem is haja van, hanem valami erősen 
hullámos gyapjú nő a fején. A hátát teljes hosszúságában leopárdbőr 
borította, a farka a férfi sarkát verte, a két mellső lábat aranykapocs 
fogta össze a kusita nyaka körül. Alatta három sor karomból fűzött 
nyakláncot viselt, a karmokat egy-egy fehér elefántcsont gyöngy 
választotta el egymástól. A lábszárán, a térde alatt ugyanilyen 
módon fűzött perecet hordott, és a két karján is, a könyöke fölött. A 
csuklóján vert arany karkötő ragyogott, éppolyan, mint amilyet el- 
adni készült, a derekán pedig rövid, sárga-vörös csíkos 
gyapjúkötényt viselt. Szandál helyett alacsony szattyánbőr csizma 
volt a lábán, sárga és fehér gyöngyökkel díszes, fehér bőrövéről 
pedig különböző bugyrok függtek, és egy hosszú bronztőr. Kerek 
marhabőr pajzsának átmérője volt egy méter is, hatalmas fémhegyű 
lándzsája két és fél méter hosszú volt. 


Színes volt, magas, furcsa és barbár, de feszes és büszke stílusa 

ellenére a viselkedését valami könnyű derű és jókedv határozta 
meg, amely megfosztotta őt a  félelmetességtől. Mózes 
mindenekelőtt erre emlékezett Kus különös és távoli földjéről, meg 
arra, amit Amontef mondott, amikor Mózes úgy elbámult: 
- Egyiptom hercege, nemcsak arról van szó, hogy Kus földje 
messze van, hanem hogy Kus földje az Kus földje, ezt jól értsd 
meg. Csakis önmagával azonos. Sokan gondolják, hogy jártak Kus 
földjén, de csak kevesen jártak igazán. Mert nem a hat kataraktán" 
túli tájról beszélek, sem a sivatagos magasföldekről, hanem Kus 
valóságos, elbújó földjéről, ahonnan ez az ember is jött. Hozzá ha- 
sonlót keveset láthatsz a Deltánál, úgyhogy nézd meg jól. A világ 
tele van csodával és olyan emberekkel, akik nem imádják Egyiptom 
sötét isteneit. Ha ez az ember meghal, a köpenyébe fogják csavarni, 
csupaszon és be-balzsamozatlanul teszik a földbe, alatta lesz a 
pajzsa, a mellkasán a lándzsája, mégsem fél jobban a haláltól, mint 
te vagy én egy tengerről idetévedt sirálytól... 

Közben koszos, meztelen utcagyerekek csapata vette körül a 
nagy fekete embert, és mind közelebb nyomakodtak hozzá, bár a 
kereskedő minden erejével próbálta elkergetni őket, szitkozódott és 
fenyegetőzött. Úgy bámulták megszeppenten és kíváncsian a 
színpompás fejdíszét, hogy a férfi végül leemelte és eléjük tette a 
földre. Néhány gyerek felbátorodott és megérintette, és egy 
nyolcévesforma, merész fiú fel is emelte és a saját fejére illesztette, 
de a fejdísz túl széles volt a fejére, és lecsúszott egészen a válláig. 
Erre a fekete ember mély, zengő nevetésben tört ki, és olyan 
ragadós volt a nevetése, hogy egy percen belül már minden gyerek 
vele kacagott, és Mózes meg az öreg pap is boldogan mosolygott. 

Így történt, hogy Mózes először látott valakit Kus földjéről. 


: Vízesés. 

Erre gondolt hát Mózes: gyermekkora jókedvére és derűjére, és nem 
törődött a bánattal és a keserűséggel. Máskor sem menekült 
önsajnálatba, és végül is Ramszesz istenkirály nem is bánt el vele 
nagyon kegyetlenül. A Nagy Ház és Ramszesz városa amúgy is 
keserű hely lett, abból a három emberből, akit szeretett, kettő meg- 
halt már, a harmadikat meg okosabb volt kerülni, különböző 
megfontolásokból. Mózes mindig is vágyott délre, Közép-Afrika 
rejtélyes, legendás világába, amelynek északi határa Kus - ahogyan 
mindig is csodálta a felsőegyiptomiakat, akik a vad feketéktől óvták 
a határt. 

És most ide készült, végre-valahára. Tizennyolc éves volt, magas 
és erős, eszébe sem jutott, hogy Egyiptom barbárok elleni háborúja 
más is lehetne, mint izgalmas és dicsőséges. Igaz, gondolta, 
sikerülhetett volna jobban is a Ramszesszel folytatott beszélgetés. 
Ott állt szemben azzal az emberrel, akit az anyja gyilkosának tart, és 
mégis visszafogta a keserűségét - másfelől, ezt is érezte, az 
istenkirályból hiányzott minden gyűlölet vagy akárcsak harag, és ez 
leszerelte. Ramszeszt a legrosszabb esetben is csak bosszantotta, a 
legjobb esetben meg szórakoztatta az egész, ami zavarba is hozta 
Mózest, és meg is gátolta a saját gyűlöletének dajkálásában. A 
helyzet az, hogy nem is tudott igazán gyűlölni - ami nem meglepő, 
hiszen semmi sem edzi olyan jól a szenvedélyt, mint a tudás, 
márpedig Mózes nemcsak Amontef tanításának gyümölcsét szívta 
magába, hanem az építész Nef szkepszisét is. 

Ezért megelégedett azzal, hogy bosszúját három évvel 
elhalasztja. Tizennyolc évesen három év maga az élet. 

Ezek a gondolatok foglalkoztatták, amikor néhány nappal 
Ramszesz döntése után Tanisz ősi városában sétált. Az istállókhoz 
tartott, a gyakorlótérre, mert tudta, hogy ott találja a Seregek 


kapitányát, Széthikefet, aki a hadjáratot vezeti Kus földjére, és ott 
kellett jelentkeznie a szolgálatra. Ment a régi, kacskaringós utcákon, 
a kiszáradt vályogházikók mellett, és nem is igen látta az útjából 
elugráló meztelen gyerekeket, sem a szentséges egyiptomi herceg 
láttán homlokukat megérintő férfiakat és nőket, mert a 
gondolataiban csak a rá váró kaland és izgalom járt. Elképzelte, 
ahogy az imbolygó harci kocsin egyensúlyoz a csata vad 
zűrzavarában, és fenyegető kiáltásokat hallatva ráront az ellenségre. 
Annyira magával ragadta a képzelete, hogy maga sem tudta, 
hogyan, már oda is ért a gyakorlótérre, és meglepetten bámulta a tér 
megkeményedett sarát és a hosszú épületet, Ramszesz híres 
istállóját, ahol tízezer lovat tartottak és etettek. 

A gyakorlótér azonban a valóságot is a gondolataihoz rendelte, 
mert legalább száz kocsi most is kint gyakorlatozott: a lovak patái, a 
hajtók kiáltásai, a kerekek csikorgása és súrlódása és a lovat, hajtót 
és kocsit bevonó porfelhő alapján elég könnyű volt elképzelni a 
csatateret. Mózes számára ismerős volt a látvány, de csak távolról, 
most viszont ő is részese lett, és miközben körbeindult a barakkok 
felé, reszketett a várakozástól. 

Széthikef is a valósághoz tartozott. A zömök, széles vállú, kötött 
izmú, lapos arcú ötvenes férfit Mózes az istállók előtt találta meg, 
egy-két tisztje társaságában, ahol savanyú arccal, elkeseredve 
figyelte a kocsihajtókat. Mezítláb állt, egy szál ágyékkötőben, nem 
viselt díszt, fegyvert, rangjelzést, se mást, kiválóságát csak a 
sebhelyek és hegek árulták el, amelyek az egész testét beborították, 
még az arcát és kopaszodó fejét is. De Mózes tudta, hogy éppen 
ebben áll a kiválósága, hiszen ki ne ismerné föl a névtelen parasztok 
gyermekét, aki tízévesen indult először csatába — mint 
fegyverhordozó, és azóta sem kapott vagy kívánt egyetlen év 
szabadságot sem? 

A körülötte álló tiszteket is hasonló sebhelyek borították; közös 
foglalkozásuk is hasonlóvá tette őket egymáshoz - ahogy két matróz 
vagy két ács is hasonlít. Így emlékeztettek egymásra ezek az 


emberek is száraz, barna bőrükkel, arcuk kemény vonásaival, 
szemük szoros pillantásával, ahogy a napsütötte teret szemlélték. 
Mesterükhöz, Széthikefhez hasonlóan ők is csak ágyékkötőt 
viseltek, vagy legfeljebb a csípőjükről bőrszíjon lelógó tőrt. De 
Mózest az lepte meg, hogy itt, a saját környezetükben, a palota 
díszes lószerszámai híján semmi sem mutatta rajtuk, hogy emberi 
lények. Nem kegyetlennek vagy bestiálisnak mutatkoztak, csak 
egyszerűen nem emberinek. Mózes persze igen nehéz helyzetbe 
került volna, ha valaki rákérdez, miért vagy hogyan jutott ilyesmi az 
eszébe. 

Széthikef hirtelen előrelendítette a karját, és felkiáltott: - Elég 

ebből, átkozottak! Nincs Egyiptomban egyetlen kocsihajtó! Adjátok 
ide Hatti legrosszabb bugrisát, az is többet kezd a fogattal és a 
kocsival, mint ezek a tökfej parasztok, ezek az állítólagos 
kocsihajtók! Hát bolond vagyok én? - ordította a kapitányainak, 
majd mikor őrjöngő tekintetét némán fogadták, folytatta: 
- Akkor csináljátok magatok, az istenek átkozzanak el! Az 
istenkirály azt mondja, vigyetek kétezer kocsit Kus földjére! 
Kétezret! Haha! Hol? Hogyan? Hát jó, jól van! Hagyjatok 
magamra! - azzal eldöngött mellettük, és egyenesen Mózeshoz 
lépett. 

Mózes egy pillanatra azt gondolta, a Seregek kapitánya mindjárt 
szétrobban a puszta elkeseredett dühtől. Ott állt a herceg előtt 
némán, csípőre tett kézzel, nézte a merev, fehér rakott lenvászon 
kötényt, az arannyal díszített övet, melyen minden aranylemezt 
rubintok és gyöngyök ékesítettek, a széles arany nyakéket a szfinx 
fejfüggővel, az ezüsttel szegélyezett sarut és a tőrét rejtő 
ezüsthüvelyt. Végül a józanság és a mérséklet legyőzte benne a 
haragot, Széthikef mély lélegzetet vett, nyelt egyet, és meg tudott 
szólalni: 

- Engem keresel, vagy valaki mást, Egyiptom hercege? Széthikef 
vagyok, a Seregek kapitánya. - A hangja hűvös volt és nyers, mint 


egy hivatalos jelentés, amely nem engedhet meg magának 
érzelmeket. 

- Hozzád jöttem, Széthikef - válaszolta kényszeredetten Mózes, 
miközben magán érezte Széthikef tisztjeinek barátságtalan, 
korántsem hízelgő tekintetét. Nyilvánvalóan meglehetősen rossz 
véleményük volt Ramszesz gyerekeiről, amit valószínűleg saját 
tapasztalatból merítettek. Mózes nem várta, hogy tárt karokkal 
fogadják, de természetesnek vette volna, hogy megadják neki a 
rangjának és születésének járó tiszteletet. 

- És megtudhatom, hogy ugyan miért, Egyiptom hercege? 

- Mert az istenkirály úgy kívánja, hogy veled menjek mint 
kocsihajtó kapitány. 

- Úgy? - bólintott baljósan Széthikef. - Emlékszem. Mózes: a 
félnevű herceg. Csakugyan mint kocsihajtó kapitány! Csakugyan! 
Azt suttogják, herceg, hogy szereztél magadnak valamiféle nevet a 
palota csetepatéiban. Ettől már meg is felelsz kapitánynak. Én ezt 
nem is tagadom. Az istenkirály egyetlen döntését sem tagadom. De 
feltételezem, hogy gyakorlott kocsihajtó vagy. 

- Nem, Széthikef, nem vagyok. 

- Nem vagy az. De kocsihajtó kapitány, az vagy! Ó! - azzal 
kiköpött, aztán megrázta a fejét, ökölbe szorította a kezét, ellépett 
Mózestól, és a barakkok felé vette az útját. A kocsik kezdtek a 
gyakorlótérről az istállóhoz befutni, a szolgák rohantak eléjük, hogy 
elkapják a gyeplőt, és Széthikef tisztjei is elszéledtek, némelyikük a 
Seregek kapitányát követte, mások a kocsik fele indultak. Mózes ott 
maradt egyedül, rosszkedvűen, rosszul indult az élete következő 
három éve. , Most mi lesz?" - tűnődött. - Ha már a gyakorlótéren is 
ilyen keveset ér, ha az ember Egyiptom hercege, mit jelent majd 
Kus földjén? És kihez fordulhatok? 

Mintha csak a kérdésére válaszolna, az egyik tiszt, aki a kocsik 
felé indult, visszafordult és odajött hozzá: magas, jóképű férfi volt, 
arcán fehér forradás futott végig a halántékától a járomcsontján át 
egészen a szájáig, mintha állandóan gúnyosan vigyorogna. 


Rámosolygott Mózesra, üdvözlésképp mindkét kezét a homlokához 
érintette, és minden körülményeskedés nélkül azt mondta: 

- A nevem Hetepré, Egyiptom hercege, kocsihajtó kapitány vagyok 
a Seregek kapitánya alatt. Úgy látom, pillanatnyilag nagy szükséged 
van barátra és tanácsadóra. A rendelkezésedre állok. Ha nem áll 
melletted valaki, a dolgok csak rosszabbra fordulnak. Nem azért, 
mert Széthikef kegyetlen, hanem mert most éppen teljesen 
romjaiban hever. Segítek neked. Örülök, ha segíthetek. 

Mózes azonnali megkönnyebbülését és háláját csak némi 

óvatosság fogta vissza. Ez itt új világ, kezdte megtanulni, úgyhogy 
nem fogadta el egy szóra Hetepré segítségét, hanem tudni akarta, 
miért segítene. 
- Hogy miért, Egyiptom hercege? Ha azt mondom, azért, mert 
tisztelem a Nagy Ház isteni fejét, akkor évekbe telik, mire szót 
értünk. Hadd legyek egyszerre nyers és őszinte. Szegény ember 
vagyok, mint a legtöbb katona. Roppant kevés igazság van azokban 
a legendákban, hogy a katonák vagyonokat visznek haza. Annyit 
vihet, amennyit a két kezében elbír, de azt a kocsmárosok és a 
kurvák nagyrészt megszerzik már, mire hazaér. Nekem feleségem 
van és három gyerekem a városban, és ki tudja, hazatér-e valaha az 
ember Kusból vagy máshonnan? Te egyiptomi herceg vagy. A 
barátságomnak ára van. 

Mózes mosolygott. - Értem. Így folynak a dolgok a seregben. És 
mi lenne, ha a szavaidat sértésnek venném, és itt helyben 
megölnélek értük? Egyiptom hercege vagyok. 

- Az biztos. Én meg öreg katona, és nem örömömben gyilkolok. 
Fogadd meg a tanácsomat, fiatalember, és tanulj meg valamit a 
lóról, mielőtt ráülsz. A lándzsa vagy a nyíl nem ér célba a 
tekintélyelv alapján, ráadásul Kus földjére, ahol a hőség és pokol 
minden formája együtt van, nem megy három évre más herceg, csak 
akit nem kegyelnek és kétszer elátkoztak. Ne fenyegess olyan 
könnyen. Ajánlatot tettem neked: fogadd el, vagy felejtsd el. 

- Mennyit kérsz? - kérdezte Mózes tömören. 


- Húsz mina tiszta aranyat. 

Mózes füttyentett. - Mit szánsz a feleségednek, amíg nem vagy 
itthon, katona? Palotát? 
- Fogadd el, vagy felejtsd el, Egyiptom hercege. 
- Elfogadom. 
- Helyes. Akkor barátok vagyunk, és ha megvásároltál, embert 
vásároltál. Most keressünk valami árnyékot, hideg italt, és 
beszéljünk a holnapról. Van itt egy borospince az istállók mögött, 
oda járnak a katonák, és akár isten vagy, akár nem, el is kezdheted a 
katonaéletet. 

A borospince előtt egy padra ültek az árnyékba, amelyet a Delta 
gyakori növénye, egy fényes, rézzöld levelű tövisfa, a pelph kínált - 
Mózes ugyanis bármennyire szerette volna, nem bírt belépni a sötét, 
bűzös tavernába, ahol a katonák borozás közben színes és trágár 
történeteket adtak elő a nőkről és a háborúról. Rá kellett ébrednie, 
mint később még sokszor, hogy nem olyan könnyen olvadnak és 
hajolnak meg a hűség és az istenség vasrudai, amelyet ifjúsága évei 
kovácsoltak benne, és egy dolog, hogy az ember nem hajol meg 
azok előtt, akik maguk is részesei a palota tiszta, fehér 
ragyogásának, akár hercegek, akár papok, akár írnokok, akár 
szolgák, és teljesen más dolog ezekkel az izzadt, poros és mocskos 
szájú katonákkal cimborálni. 

Ha egy herceg nem lehet mindig herceg, nagyon könnyen válhat 
védtelen és szorongó lénnyé. Mózes nem volt még elég idős, hogy 
sikeresen el tudja rejteni az érzéseit. Látta, milyen fürkészve figyeli 
Hetepré, és úgy érezte, a katona átlát rajta, a veséjébe lát. 

, Mindegy - gondolta magában -, azért ez nem lesz mindig így. A 
palotában is megtaláltam a helyem, majd csak megtalálom a 
seregben is." Hetepré azt mondta, ez új világ, ha az embernek itt kell 


élnie, akkor el kell fogadnia a szabályait. A katonáknak is vannak 
erényeik, folytatta, de a mesterségük a gyilkolás, és mégiscsak 
koszos, mocskos szájú banda. Több esélyük van rá, hogy a 
sivatagban végzik, ahol a keselyűk tépkedik tisztára a csontjaikat, 
mint a balzsamozók kádjában. Ő maga sohasem járt a Nagy Házban, 
közölte, de úgy hallja, ott azért kicsit máshogy mennek a dolgok. 

- Igen, lehet mondani - bólintott Mózes. 

- Hát, herceg, itt így mennek a dolgok, de a mi mesterségünknek is 
megvannak az örömei, nemcsak a buktatói. Fura tájaira eljutunk a 
világnak, amely sokkal nagyobb, mint ahogy a papok tartják, és 
néha vagyonra is szert teszünk, ha nem is marad sokáig a kezünk 
közt. A nőkből és a hatalomból megízlelünk annyit, hogy 
kielégítsük étvágyunkat, és ha szerencsénk van, életben maradunk. 
Kus kemény hely, forró, messze is van, és a kusiták vadak és 
rettenetesek a csatában. De inkább harcolok Kus ellen, mint Hatti 
vagy a filiszteusok földje ellen. 

- Miért? - kérdezte Mózes, majd mentegetőzve tette hozzá, nehogy 
teljesen bolondnak tartsák: - Én sajnos semmit sem tudok a 
háborúról. 

- Én meg semmit sem tudok az illemről és a kultúráról - felelte 
nagylelkűen Hetepré, és kíváncsian Mózes felé bökött: - Te biztos 
tudsz írni meg olvasni. 

Mózes bólintott. - Nyolcéves koromban tanultam meg olvasni, és 
azóta folyamatosan írok és olvasok. 

Hetepré arcára most először ült ki tisztelet és elismerés, aztán 
komótosan bólintott. - Igazi egyiptomi herceg. Azt hiszem, 
hasznára leszünk egymásnak. Széthikef sem tud olvasni, se írni. Én 
sem, persze. Pedig jobb fegyver az, mint az acélpenge, Egyiptom 
hercege, de épp ezért tartsd a kötényed alatt, ahogy a legjobb 
fegyvereket szokás, míg el nem jön az ideje, hogy hasznát vedd. 

Mózes megkönnyebbülten mulatott, mikor ráismert erre a 
világra: a szervezkedések és ellenszervezkedések világára, a 


hazugság és csalás világára, amely ebből a szempontból nem is 
nagyon különbözött a Nagy Háztól. 

Ahogy ott beszéltek, köréjük gyűlt néhány kocsihajtó, hogy 
megbámulja a magas egyiptomi herceg ékszereit és előkelő 
megjelenését. Hetepré a tekintetével és egyetlen kézmozdulatával 
eloszlatta őket, trágár kifejezésekkel illetve az őseiket. - Kutyák - 
mondta Mózesnak. - Az első lecke a katonaéletből. A katona kutya. 
Vess neki csontot, de pattogtasd az ostort is. Itt egyetlen tiszt száz 
emberért felel. Miszlikbe tépnék, ha nem tartanának tőle. 

Mózes a távolodó katonák után nézett, aztán visszatért a korábbi 
témához. - Azt mondod, inkább harcolsz Kus ellen, mint Hatti vagy 
a filiszteusok földje ellen? 

- Ezt mondtam? Igaz. Egyrészt nincsenek szekereik. Másrészt alig 
van fémük: réz, bronz igen, de vas szinte semmi. Aranyuk az van 
bőven, szépen megmunkálják, de már a bronzhoz tőlünk veszik az 
ónt. A csatában bátrak és vadak, de úgy küzdenek, mint a tengeri 
népek: mindenki maga, úgyhogy nem állnak meg a gyalogosok és 
kocsik gyakorlott fegyelmével szemben. A veszély Kus földjén az, 
hogy ha a mi csatarendünk megtörik, és közénk hatolnak azzal a 
megveszekedett harci kedvükkel, akkor Egyiptom összes istene sem 
ment meg minket. De ez még messze van. Kus földje nagyon távol 
van, innen a Deltától legalább hetven napig fogunk gyalogolni és 
hajózni, mire Kus északi sarkait elérjük. Most gyakorlatibb 
tanácsért fizetsz engem. Mondd, Egyiptom hercege, értesz valamit a 
kocsihajtáshoz? 

- Egy keveset. 

- Hát gondolom, a kevés is több, mint a semmi. Útközben sokat 
tanulsz majd. De addig vigyázz, nehogy magadra haragítsd 
Széthikefet. Kerüld messziről. Egyiptom hercege vagy, de a vad 
délen egy herceg nem számít semmit, Széthikef mindent. Nehéz 
lesz megértened, de muszáj. 

- Meg fogom próbálni - bólintott Mózes. 


- Az istenkirály ezenkívül kocsihajtó kapitánynak is kinevezett. De 
Széthikef nem ad a vezetésed alá sereget, bolond lenne. Ha 
ragaszkodsz hozzá, tiszteletet fog színlelni, amíg a Deltán vagyunk, 
de utána gyűlölni fog. 

- Azt hiszem, már így is gyűlöl. 

- Á, dehogyis. Ő ilyen. Nincs benne gyöngédség. Kemény, szigorú 
ember: hogy volna különben a Seregek kapitánya? De gyűlölni nem 
gyűlöl ok nélkül. Úgy bőg, mint egy felajzott bika, de belül hideg és 
számító, igazi egyiptomi. Az én seregem száz kocsiból áll. Azt 
tanácsolom, maradj velem, hadd alakuljanak a dolgok a maguk 
rendje szerint. Aztán az első csata után Széthikef új kapitányokat 
fog keresni azok helyett, akiket megöltek. Mondd, van szekered? 

Mózes a fejét rázta. 

- Helyes, egyiptomi herceg vagy, van pénzed. Én majd 
gondoskodom a kocsiról. Olvasni meg írni azt nem tudok, de a 
kocsikhoz értek. Na és lovaid vannak? 

- Csak egy, de nemes állat, erős is, és csupa élet. 

- Szent mindenség - fohászkodott Hetepré megvetően -, és hogy 
fogsz be a kocsi elé egyetlen lovat? 

- Nem fogom be - mosolygott Mózes. - Nyeregben ülöm meg, mint 
a líbiaiak. 

- Igen? - kérdezte Hetepré leereszkedő hangon. - És ez neked jó? 
Azt hiszem, én az egyiptomi szokást kedvelem, a lónak a kocsi előtt 
a helye, nem a lovas alatt, de hát ahány ház, annyi szokás. 
Hallottam, hogy a lovaglás divat a Nagy Házban, de hát nekik is 
megvannak a szokásaik a palotában, és nekünk is itt. A hadjáratra 
két pár betört hátaslóra lesz szükséged, mert Kus földjén nehéz lesz 
lovat szerezni, márpedig váltás kell majd. Ha majd annyit tudsz már 
a kocsiról, hogy úgy érzed, kocsin születtél, befoghatsz négy lovat 
is, kettőt a bakhoz és két szélsőt, vezetéken. De most csak két 
fogatra van szükséged. A legjobb lovakat Hattiból hozzák, ott 
tanítják és törik be őket, de azoknak megkérik az árát... - Kérdően 


hallgatott el. Nyilván nem tudta felmérni az egyiptomi herceg 
lehetőségeit. 

- Kerül, amibe kerül, vedd meg - vont vállat Mózes. - Nagyon 
gazdag vagyok, ha ezt akarod hallani. Akkora a vagyonom, hogy 
nem is látom át, de nem is érdekel, mihez kezdhetnék vele. 
Úgyhogy egy titokkal kevesebb. 

Hetepré barátságosan mosolygott és bólintott. - Én szegény 
ember vagyok, de a pénzt azt szeretem. Mondják, hogy a 
gazdagokat néha hidegen hagyja, ami persze csodálatra méltó, az 
ember örül az előkelő neveltetésüknek. Talán nem gondolnád, 
ahogy így rám nézel, de én nagyon tisztelem a neveltetést, a jó 
modort és az élet magasztosabb dolgait. Sajnos az én származásom 
nem adta meg nekem ezeket a dolgokat. Most, hogy látom, mi a 
helyzet, a legjobb lovakat fogom megvenni, és általában mindenből 
a legjobbat. Alább nem adjuk. Egyetértesz, Egyiptom hercege? 

- Egyetértek - felelte Mózes hűvösen, miközben próbálta palástolni 
a tiszt iránt érzett megvetését, és magát győzködte, hogy a valóság 
ilyen, és akár meg is békélhetne vele. Akinek vagyona van, bolond, 
ha nem használja - úgyhogy kíváncsian kérdezte a tiszttől: 

- Mondd, Hetepré, most, hogy kiderült, hogy hasznára lehetünk 
egymásnak: van-e itt a seregben olyasmi, amit pénzzel meg lehet 
vásárolni? 

A kocsihajtó kapitány komolyan vette a kérdést, és jól 
megfontolta. - Van - vallotta be végül -, de érdemes meggondolni. 
Széthikef, a Seregek kapitánya. De ezzel a beszélgetéssel még 
ráérünk. Egyelőre, Egyiptom hercege, még egy dologra van 
szükséged: egy kocsihajtóra. Majd én betanítom, személyesen 
figyelek rá, persze csak ha fiatal, erős és bátor embert veszel. 

- Veszek? 

- Igen. Szolgára van szükség. Egyrészt olyan szabad egyiptomit 
nem találnál a Deltánál, aki egészséges, erős és bátor létére a saját 
akaratából velünk jönne. Ha adósrabszolgát veszel, az valószínűleg 
lassú lesz és ostoba. Másrészt ez a szokás. A kocsihajtó kapitány 


nem hajt egy bakon egy másik szabad emberrel, egyiptomi 
hercegről nem is beszélve. De azt hiszem, ez a vásárlás a te 
feladatod lesz. Keress magadnak hajtót a saját szájad íze szerint, 
mert aztán gyakran az életed fog tőle függni. 

- Helyes - vont vállat Mózes. - Vásárolok kocsihajtót. Hát még? 

- Kínos, de elkerülhetetlen. Ha vásárolok neked, aranyra van 
szükségem. 

- Valóban - bólintott Mózes. - Gyere éjjel a Nagy Ház kapujához, és 
keresd Mózest, Enekhaszamon fiát. Előkészítem az aranyat. 

- Mózest? 

- Mózest, Egyiptom hercegét. 

- Jól van, isteni ember - felelte Hetepré, azzal fölkelt és meghajolt. - 
Ma éjjel eljövök. 


4 


Nef visszatért. Mózes a szobájában találta a mérnököt, ahogy a 
széles ablakból az alkonyt figyelte a rózsaszín és bíbor Níluson. 
Mózes rájött, hogy a mérnök felismerte a lépteit, mert meg sem 
fordult, mikor mellé lépett, úgy üdvözölte őt. 

- Imádkozol? - kérdezte Mózes. 

- Hogy imádkozom-e? Nem égetek húst, Egyiptom hercege, 
nincs nekem se tömjénem, se fűszerem, és azt a kicsit is 
elfelejtettem a Halottaskönyvből, amit tudtam. Hogy imádkoznék 
hát? 

- A szív Atonhoz imádkozik. Csak érezned és gondolnod kell rá. 

- Úgy? Ezt Amontef tanította neked? 

- Igen... 

- Nem tudom, ha Aton csak egy napig figyeli a világ mohóságát és 
bárgyúságát, nem fekszi-e meg a gyomrát, és nem teszi-e jobban, ha 
békében továbbmegy, és nem bosszankodik a szent képmutatók 
nyafogásán. 


- Miért van az, Nef, hogy Aton hívei közül, akik oly régen követik, 
kockáztatva az életüket és a vagyonukat is, olyan sokan lesznek 
végül cinikusak és keserűek? 

- Úgy gondolod? Akkor feltételezem, Egyiptom hercege, hogy meg 
kellene vizsgálnod, mire gondolsz, amikor cinizmusról beszélsz. A 
cinikus ott kezdi, hogy tagadja az isteneket, és az emberben hisz. 
Nem mintha szeretné az embereket, csak mert az isteneket gyűlöli. 
De végül kiábrándul, mert az egyszerű emberi lények nem válnak 
be túlzottan istennek. Az istenek azért nemesek, mert nem képesek 
nemtelenül viselkedni. Érdekes elmélet, nem? Az istenek nem azért 
halhatatlanok, mert életútjuk nem vezet halálhoz, hanem mert 
hiányzik belőlük az élet áldása. De ezt a te cinikusod nem látja be. Ő 
olyan istent akar, aki legalább az ember szerényebb erényeivel 
rendelkezik, de mivel az emberek cseppet sem isteniek, a cinikus 
végül az egész emberiséget megvett. 

- Úgy tudtam, nem hiszel az istenekben, Nef. 

- Hadd fogalmazzak másképp. Mivel egyiptomi vagyok, hiszek 
bennük, de határozottan utálom őket. 

- Most aztán már egy szót sem értek abból, amit beszélsz - fakadt ki 
Mózes. - Te kinevetsz? 

- Hát kinevettelek én valaha, Mózes? - sóhajtotta Nef. - Azért 
voltam távol, mert az istenkirály Gízába küldött, hogy tervezzem 
meg a nagy piramisok felújítását. Már negyedszer rendeli el, a 
tervek öt évvel ezelőtt elkészültek, azóta itt porosodnak a 
szobámban. Időnként azt álmodja, hogy az istenek figyelmeztetik, 
el ne hanyagolja a piramisaikat, de közben gyötri a gondolat, hogy 
beárnyékolják az ő kőépítményeit. Gondolatban nem hagytalak el, 
Mózes. Hallottam, mi történt, és nem lenne szabad haragudnod, 
hogy nem voltam itt, mikor szükséged lett volna rám. 

- Nem haragszom! - csattant föl Mózes, noha tudta, hogy 
haragszik, hogy igenis úgy érezte, az az egy ember is teljesen 
elhagyja, akitől megtanulhatta, milyen érzés, ha az embernek apja 
van; és tudta azt is, hogy most is fél és magányos, és a szívében 


könyörögve kéri Nefet, biztassa egy kicsit, mondja meg neki, hogy 
az életének igenis van oka, értelme, célja, hogy varázsolja el, lássa 
el tudással, amely pajzsként megvédi a félelemtől. 

- Persze hogy haragudtál és megbántódtál - folytatta Nef csöndesen 
-, de mit tehetek érted, szegény egyiptomi hercegem? Már nem 
támaszkodhatsz rám, csak magadra. Mindannyian önmagunkat 
keressük, és a magunk válaszait keressük a dicsőséges egyiptomi 
születési előjog őrült világában. A régi könyvek szerint valaha bé- 
kében és egyetértésben éltek itt az emberek, de én kétlem. Az ember 
az, ami: fogadd el, Mózes, mert beleszakad a szíved, ha többet vársz 
tőle. Nem gyümölcsöző ez a keresés, amibe fogtál, a végén nem 
kaphatsz választ. 

- Tudod jól, miért jöttem, és azt is tudod, mit adsz most - felelte 
Mózes nyomorultul. 

- Hazudnék, ha mást ígérnék. Három napja megálltam a Fények 
Csarnokában, a Nagy Ház teraszán, és néztem, ahogy a fények 
táncolnak és integetnek a város felett. Úgy éreztem, visszatér belém 
az ifjúság vagy az ifjúság illúziója, kimentem az utcára, ittam a 
nekem kínált borból, a fülem mögé mirtuszágat tűztem, táncoltam, 
nevettem, énekeltem, és egy lánnyal, aki feleannyi idős, mint én, a 
folyóparton összebújtam vele... 

- Kellemes éjszakának hangzik - vonta meg a vállát Mózes. 

- Akár a többi. De ha már eszel a kenyérből, lakj jól, ne maradj 
éhes. Na de erről ennyit. Azt mondják, Ramszesz katonának 
küldött. Elégedett vagy, Mózes? 

- Miért ne volnék? - felelte Mózes könnyedén, mint akit Nef 
félreismert: hogy ha nem kapott, hát nem is keresett, nem is kívánt 
sem szánalmat, sem érzelmeket. -A fejem jól ül a nyakamon, ami 
meg Kus földjét illeti, bárhova elmennék, csak hogy elkerüljek 
ebből a gonosz Házból és Ramszesz városából. 

- Nagyon helyes - bólintott Nef. - Azt hiszem, jobb is neked, ha 
elmész, mint ha itt maradsz, bár az én életem üresebb lesz. 

- Neked itt a munkád. 


- Hát, gondold, ahogy akarod. - Nef örömtelenül mosolygott, 
Mózes pedig azt kívánta, halt volna meg inkább, mint hogy 
megbántsa az egyetlen embert, az egyetlen barátját a Nagy Házban. 
- Valóban megvan a munkám, és a szerelmen kívül nem ismerek a 
munkánál jobbat. Várom majd, hogy hazaérkezz, Mózes. 
- Három évre megyek. 
- Olyan hosszú időre? De nekem nem is lesz olyan hosszú, mint 
neked, Mózes, mert ahogy múlnak az évek, mindig egyre 
gyorsabban múlnak. Te most háborúba mész, fiam: mit gondolsz, 
mi a háború? 
- Tudom, hogy nem olyan, mint az itteni élet. Az emberek megölik 
egymást. Tudom jól - érvelt Mózes védekezve, mintha máris a 
gyakorlótér poros katonáival azonosulna, aki úgy érzi, hogy 
rendkívüli kalandra és dicsőségre szentelték föl, amit egy átlagos, 
hétköznapi polgár nem ért meg, mert nem élhet át. - Tudom, nem 
lesz csupa élvezet, de izgalmas, kalandos és dicsőséges lesz, és 
legalább értelmesebb, mint az a szóbeszéd és cselvetés, ami itt 
folyik a Házban. Valami, amiről legalább álmodni lehet... 
- Igen, álmodni azt lehet - bólintott Nef. 
- Akkor miért nem mondod el, mit gondolsz? 
- Nem tennék vele jót neked, Mózes. Segíteni akarok, ahogy csak 
tudok. Nincs szükséged valamire? 
- De igen, Nef: kell nekem egy szolga kocsihajtónak - felelte 
Mózes szinte kevélyen. - Milyen szolgát vásároljak? 

Nef komolyan felelt: - Énszerintem beduint. 
- Beduint? 
- Igen. Izmosak, erősek, elviselik a büntetést és jól ismerik a 
sivatagot. Sivatagban fogtok járni, úgyhogy szerintem ilyen 
emberre van szükséged. 

Mózes hirtelen nem tudott megszólalni, úgy érezte, a szíve 
kiugrik a helyéről és megfojtja. A nap már leszállt, egészen sötét 
volt a szobában. Mózes az ablaknál állt, előrehajolt, a párkányt 


markolta, és mikor Nef megkérdezte, rosszul van-e, csak a fejét 
rázta, és annyit tudott kipréselni magából: 

- Bocsáss meg, Nef. 

- Nem kell bocsánatot kérned semmiért, Egyiptom hercege. 

- Kértelek, hogy ne szólíts Egyiptom hercegének, Nef. 

- Értem. 

Az idő lassan múlt, ott álltak a sötétben, egyikük sem szólalt meg. 
Még több idő telt el, még sötétebb lett, végül megjelent a folyón a 
holdfény első ezüst csíkja. Mózes törte meg a csöndet. 

- Nef? 

- Igen, Mózes. 

- Azt akarom, hogy a szívedből válaszolj, és ne gondold, hogy egy 
fiú kérdez. Nem vagyok már fiú, férfi vagyok, Nef. Válaszolsz? 

- Ha tudok. 

- Isten Aton? - suttogta Mózes. - Ő az egyedüli isten? Rám fog 
tekinteni, akármerre járok? 

- Akármerre jársz, a nap ott lesz, Mózes - felelte szomorúan Nef, 
olyan szomorúan, hogy Mózes úgy érezte, mintha egy másik ember 
szólna belőle. 

- És isten Aton? 

- Nem tudom, Mózes. 

- De mit gondolsz? Mit hiszel? 

- Nem tudom. Én mérnök vagyok, Mózes, csak mérnök. Ha házat 
építek, teszek bele lámpát, hogy fényt adjon. És vajon melyik a 
szent: a lámpa vagy a mester, aki a lámpát készíti? Nehéz szabadon 
gondolkozni, Mózes, amikor az egész világ fél a gondolkodástól és 
az igazságtól. Ha kimennék az utcára, és hangosan kimondanám, 
amit neked mondok, darabokra tépnének. Amit meg istennek 
hívunk, Mózes: milyen hosszú utat kell bejárnod, mire megtalálod? 
Mások is megpróbálták, és az isten helyett találtak éhezést, 
szenvedést, fukarságot, önzést és végül halált. A papok hadd 
gondolják, ahogy ők akarják. Ehnaton úgy gondolta, megküzd a 
papokkal, de hiába volt istenkirály, végül legyőzték, és az utcán 


azoknak a vére folyt, akik Atont imádták. Mocskos dolog ez, ez az 
istenek dolga. Ne foglalkozz vele, Mózes. 
- De ha engem foglalkoztat? 

Nef a fejét rázta, és nem szólt semmit. 

A világ reggele volt még ez, amikor Mózes Tanisz régi utcáit járta, 
amelyet az ő életében neveztek el Ramszesznek - számos helyen az 
ébredés kora volt. A kereskedő kora: hirtelen az egész mediterrán 
világ tudta, hogy amit az egyik ember el akar adni, azt a másik majd 
megveszi. Igaz, az ősi  Akkádia és a távoli Kína 
kereskedőkaravánjainak még a sivatagon és a hegyeken kellett 
átkelniük csodás portékáikkal, de ez csak az ér volt. Kellett még a 
belföldi tenger és rengeteg, rengeteg hajó, hogy az ér hatalmas árrá 
duzzadjon - ám a kereskedők olyan gyorsan döntötték le a félelem 
és a babona korlátait, ahogy átvitorláztak Herkules oszlopain 
Britanniába és Írországba és fel Norvégiába, másrészt a 
Hellészpontoszon át a Fekete-tengerre, és a beleömlő folyókon föl a 
kaukázusi népek vad földjére, olyan gyorsan történt meg mindez, 
hogy nem maradt idő, hogy valaki feltalálja a pénzt. 

De valamilyen fizetőeszközre szükség volt. A föníciaiak között a 
gyöngy és a drágakő lett a kereskedelem és az érték egysége. Az 
akháj szigetek tengeri népe ónból, aranyból és ezüstből készült 
golyókat használt, a hettiták pedig minden idők legértékesebb 
fémét, a vasat, egy könyök hosszúságú rudak formájában. 
Egyiptomban a lenvászon méterével és a búza zsákjával való 
számolás nehézkessé vált Ramszesz városának egyre növekvő 
kereskedelme számára, és helyettük a rézből, ónból és aranyból 
készült gyűrű és karkötő lett az értékek egysége. Nem volt olyan 
hely a világon, ahova az egyiptomi gyűrű ne találta volna meg a 


maga útját, sem a világnak olyan mozdítható java, amelyet ki ne 
rakodtak volna Ramszesz kődokkjain. 

Így Mózes is aranygyűrűkkel teli bőrtarsollyal az övén indult a 
rabszolgapiacra, és jókora bizonytalansággal a szívében, hogyan is 
vásárol az ember kocsihajtót. A piactér a palota vízi oldalának 
legvégén helyezkedett el, hogy a Nagy Ház lakóit ne zavarhassák se 
a szolgák fájdalmát vagy félelmét jelző kiáltások, se a bűz vagy a 
rettenet - a rabszolgapiac természetes velejárói. Itt, ahol véget ért a 
rakpart, a folyó széle sáros volt és iszapos, az árvíztől cölöpök és 
vízszintesen elfektetett pálmatörzsek védték valamelyest, de 
sohasem száradt ki; a halászok itt tisztították és pikkelyezték le a 
napi fogást. 

Egy hosszú, nádtetejű vályogtégla kunyhót újítottak fel itt 
nemrég a rabszolga-kereskedők, vagyis az a lazán összetartozó 
körülbelül negyven család, akiknek az egész Delta területén 
egyedüli joguk volt a rabszolgák vásárlására és eladására. A 
háborúban ejtett foglyok a törvények szerint az istenkirályt illették, 
de a külföldön vásárolt szolgákat és az egyiptomi adósrabszolgákat 
a főpiacon árusították. Az alku megkötéséig a rabszolgákat láncon 
tartották a hosszú kunyhóban, egymáshoz kötöztek férfiakat, nőket 
és gyerekeket, csak a szüzeket tartották külön. Napjában egyszer 
kaptak enni: száraz kenyeret, sózott halat és néha egy kis 
gyümölcsöt is, hogy ne legyenek betegek. A dolgukat a kunyhó 
mögött, a folyóparton végezték, és hogy a piac mocskát lemossák 
róluk, a kereskedők szolgái minden este végigvonszolták őket a 
folyón. Mivel a kereskedők sajnálták az ételt, a vacsora minden 
alkalommal harcot, dühkitöréseket, sikoltozást és vádaskodást 
váltott ki, és mivel a kunyhó döngölt talaja nyirkos volt, a betegség 
gyorsan terjedt. A halászok szánalomból és megvetésből gyakran 
dobták oda az éhező rabszolgáknak a megtisztított halak beleit és 
fejét. Volt olyan rabszolga, aki undorodott a bűzös cafatoktól, 
mások éhesen falták, az anyák pedig könyörögtek gyermekeiknek, 
egyék meg a nyers és ronda darabokat, mert távoli törzsi emlékeik 


azt súgták nekik, hogy a halban lévő anyagok távol tartják a 
betegséget. 

De a hasznos rész nem vált el a károstól: a gyorsan bomló, 
romlott haltól egy-egy rabszolga fájdalmában ordítani kezdett, és 
olyankor a többiek is vele sírtak és nyögtek, ahogy eszükbe jutott az 
otthon és a család, és reménytelen, elkeseredett jajgatásba kezdtek. 
Ilyenkor a kereskedők szolgái megszállták a kunyhót, korbácsaikkal 
jobbra-balra pattogtattak, és ezzel a módszerrel teremtettek csendet 
és rendet. 

Ez nem számított véghetetlen gonoszságnak: a rabszolga az 
rabszolga, az ilyesmi hozzátartozik az élethez - még egy Mózeshoz 
hasonló fiatal, érzékeny és gondolkodó ember sem tudott jól 
működő társadalmat rabszolgák nélkül elképzelni. De azért 
undorodott és bosszankodott, amikor a rabszolgapiacra ki kellett 
mennie. 

Gyűlöli ezt a helyet, mert bűzlik, gondolta magában, és volt is 
némi kevélység abban a finnyás undorban, ahogy a nyomorult 
életeket nézte. Mózes mégis különbözött unokatestvéreitől, a 
palotabeli törzstől - és amióta a saját titkát megtudta, még inkább 
különbözött -, mert nem tudott közönyösen tekinteni az 
alacsonyabb származású lényekre. De a rabszolga-kereskedőket 
nem azért ítélte el, mert embert vásároltak és árusítottak, hanem 
mert kapzsinak és irigynek találta alkudozásaikat. Mivel neki 
mindig kimeríthetetlen készletek álltak a rendelkezésére, nem 
érthette meg, milyen szorongás okozza a kapzsiságot és a 
mohóságot. Mózes sohasem szenvedett szükséget, a bőség mohó 
vágyát tehát alantasnak és megvetendőnek tartotta. 

De bármilyen alantasak voltak is a rabszolga-kereskedők, 
nemigen történt olyasmi Ramszesz városában, amiről ők ne tudtak 
volna. Ismerték a szent igazságot és a profán igazságot. Ismerték az 
anyát, akit ingatag férje elhagyott, és azért adta el magát, hogy a 
gyermekeinek legyen miből enniük. Ismerték az írnokot, aki azért 
adta el a fiát, hogy ékszereket tudjon vásárolni annak a 


nemesasszonynak, akibe beleszeretett. Ismerték a főpapot is, aki 
mindig ugyanolyan testalkatú szüzeket vásárolt, mert betegesen 
szerette őket, és azt is pontosan tudták, milyen típusú nőért adna 
meg Ramszesz minden pénzt, csak hogy az ágyába vihesse. 
Ismerték a vallási fanatikus titkát is, aki a századok óta megdőlt 
szertartás szerint négy rabszolganőt vásárolt, ölt meg és temetett el a 
felesége sírjában, hogy halott hitvesét az alvilágban is megfelelően 
kiszolgálják; és nemcsak azt tudták, ki vásárolja a szolgákat az 
örömtanyák számára, hanem azt is, hogy ki támogatja ezeket a 
házakat. 

Mózest is ismerték, a félnevű herceget, és hallották a pletykát is, 
hogy az istenkirály nemzette. Tudták, miért száműzi Ramszesz 
három évre. Mózes vagyonát majdnem olyan jól és olyan 
részletesen ismerték, mint  Széthi-Mózes, a Nagy Ház 
főudvarmestere. Tudták, hogy Mózes kocsihajtót keres, mert 
Hetepré maga jött el, hogy megmagyarázza a dolgokat, és jutalékot 
kérjen - amit a kereskedők sértetten visszautasítottak. Tudták 
ugyanis, hogy a herceg megfizeti a minőséget, ezért maguk közül 
választottak képviselőt, akit jó modoráról és a királyi házzal való 
ügyes és tapintatos bánásáról ismertek, hogy cselekedjen 
mindannyiuk nevében, tehát bármelyik rabszolgát adják is el, 
mindannyian haszonhoz jussanak. 

Kotofár, a kereskedő épp a piac végénél állt, a hatalmas gránit 
árverezőtömböknél, az üzletelők rikoltozásától távolabb, amikor 
meglátta Mózest. Még sohasem látta Enekhaszamon fiát, és mint 
mindenki mást, aki először pillantotta meg Mózest, őt is lenyűgözte 
a herceg sajátos megjelenése, a széles csontú, de nemes termet, a 
magas orrnyereg és a vadul lobogó fekete haj. De Mózes kevély 
viselkedése, a környék iránti érezhető undora, az udvarias és 
barátságos kereskedőt fogadó barátságtalansága láttán Kotofár 
azonnal felemelte a korábban megbeszélt árat. 


A kereskedő hajlongva köszöntötte Mózest, önmagát 
többszörösen lekicsinyelte, a herceget pedig biztosította róla, hogy 
életének nincs is más célja, mint hogy őt szolgálja. Először ravaszul 
az eladásra váró gyönyörű lányokról kezdett beszélni, hiszen 
magától értetődik, hogy a királyi rokonokat csakis ilyen cél hozza el 
a városnak ebbe a rosszhírű sarkába. 

- Ahol sajnos tengetnünk kell az életünket - sóhajtotta Kotofár. 

- Én férfit akarok, nem nőt - mondta kurtán Mózes. 

- Úgy? Házi szolgát? Fáklyahordót? Szakácsot? Két szakácsunk is 
van a távoli Edfuból, kiváló, tehetséges emberek. Vagy eunuchot 
akarsz? Van itt néhány... 

- Nem kell mind elsorolnod - állította meg Mózes. - Olyan férfit 
akarok, akit kocsihajtónak elvihetek Kus földjére. Legyen 
nagyjából velem egyidős. Legyen erős, ne legyen beteg, ne 
hiányozzon a foga, és ne legyen szolgalelkű, hanem olyan legyen, 
aki gyűlöli a sorsát, hogy szolga lett. De ha lehet, olyan, aki tud 
lovat hajtani, el tudja őket látni, bár ha a többi tulajdonsága mind 
megvan, akkor ezt még megtanulhatja. 

A rabszolga-kereskedő bölcsen bólintott, az arca gondterhelt 
ráncba gyűrődött. Még hosszú percekig bólogatott, aztán 
felsóhajtott és kijelentette: 

- Nagyon sokat kérsz, Egyiptom hercege. 
- Nincs kedvem játszani és vitatkozni. Kotofárnak hívnak? 
- Igen, szentség, igen, istenség, a nevem Kotofár. Sár vagyok a 
talpad alatt, semmi, még a semminél is kevesebb, úgyhogy a nevem 
mit sem számít, Egyiptom hercege. De a te ajkadon megnemesül, 
úgyhogy köszönöm neked. 

- Akkor tehát tudod, ki vagyok. Ha az ár nem mértéktelen, 
megfizetem. Mutasd a szolgát, és a többit felejtsd el. 

- Hm, higgy nekem, istenség, az életemet adnám, hogy egy 
tűszúrástól megkíméljelek. De a kérésedet meg kell fontolnom. 
Meg kell fontolnom. Ha volnál szíves, erre fáradj, Egyiptom 
hercege. - Azzal átvezette a tömegen a kunyhók túlsó felére, és 


közben magyarázta, hogy a legjobb szolgák a hadifoglyok, akiket 
az istenkirálynak tartanak fönn, na nem olyan célból, amihez ilyen 
különös ember kell, hanem csatornaásásra, vízszivattyúzásra, 
kőhordásra. Ami nem azt jelenti, hogy itt, a világ legnagyobb 
rabszolgapiacán ne volnának szokatlan és különleges esetek. 
Hiszen vannak. De hogy kocsihajtó? 

Végigvágtak a vásárlók zajos tömegén, akik nem voltak mind 
egyiptomiak, hanem érkeztek vevők a filiszteusok földjéről és 
Hattiból is, és teli torokból alkudoztak, mind túl akarta kiabálni a 
többit, a kereskedők pedig az összes többiek hangját el akarták 
nyomni. Hogy ebből a káoszból hogy születhet egyáltalán üzlet, azt 
Mózes nem értette, ráadásul mindennek a tetejébe a szamarak, a 
tevék és a málhás lovak is ott dübögtek a piac körül, a rabszolgák 
pedig halomba rakták az árut, amelyet meg kellett még mérni és az 
értékét ki kellett alkudni, hogy a megvásárolt rabszolgáért a 
megfelelő csereértéket megkapják. 

De Kotofárt, úgy látszik, semmi sem zavarta, csak megvonta a 
vállát, és megjegyezte: szerencse, hogy nem megy annyira a piac. - 
Kicsit elszabadulnak a dolgok - mondta -, mikor a 
felső-egyiptomiak idejönnek, hogy megtöltsék az ágyukat vagy a 
konyhájukat. Azon gondolkozom, Egyiptom hercege, hogy a 
hettiták híresen jól értenek a lovakhoz, és most jut eszembe, hogy 
van is itt egy kiváló fiatal férfi Hattiból, aki erős és egészséges, a 
királyi őrségből adták el, mert szerencsétlenségére a királynő 
sógornőjének a szeretőjével kellett összekapnia. Azonkívül, ha jól 
emlékszem, van itt egy óriás kusita is, de hogy ért-e valamit a 
lovakhoz, azt én nem tudom. 

- Egy kusitát akarsz nekem adni, hogy a saját népe ellen harcoljon? 
Hadd lássam azt a másikat Hattiból. 

Már a hosszú kunyhó végénél jártak, távol a tömegtől, 
beszélhettek normális hangon. A kunyhóban a meleg napsütés 
ellenére is sötét volt. Mózes az építmény végében több embert is 
látni vélt, akiket cölöpökhöz vagy korlátokhoz láncoltak, volt, 


amelyik a földön terült el, mások guggoltak. Egy gránittáblán két 
egyiptomi rabszolga ült a kereskedők élénkvörös ágyékkötőjében, a 
homlokukon bélyeg - Kotofár szavára ugrottak, és hozták a hettitát. 

Mózes látott már hettitát, de a tapasztalatait a Nagy Házban járt 
gazdag kereskedőkre és diplomatákra alapozta, akikre az a 
szakállas, rongyos, sovány fiatalember, akit most eléráncigáltak, 
egyáltalán nem hasonlított. 

A férfi összegörnyedt, mint az állatok, apró kék szemét 
hunyorgatta, hogy ne süssön bele a nap, a fejét és az arcát hosszú, 
gubancos, mézszínű szőrzet borította, akár egy állatot a bundája. A 
mostanra rongyos és mocskos hettita nadrág még rajta volt, deréktól 
fölfelé azonban nem viselt semmit, és mikor Mózes meglátta a testét 
ingként borító, félig begyógyult varokat, amit a korbács okozott, 
undorodva lépett hátrébb. 

- . Biztosítlak, Egyiptom hercege - mondta a kereskedő -, hogy erős 
és fiatal. Nézd ezeket az izmokat. Ne a sebeket nézd, a seb 
begyógyul. 

- De meg van törve az akarata. Megvert kutyát akarsz nekem 
eladni, azzal menjek harcolni? 

- Kocsihajtó pedig a javából... 

Mózes nem sejtette, hogy előre megtervezett ellentétbemutatót 
kell végignéznie, mert Kotofár már régen eldöntötte, melyik 
rabszolgát fogja eladni, és csak az árát akarta megalapozni. A hettita 
törvényszegőt elvezették, és újabb hettita következett: harminc év 
körüli, jól öltözött férfi az udvaroncok csinos, bár most már foltos 
ruháiban, akinek posztókalapja alatt a haja is meg volt fésülve. 
Mózes dühös pillantására a második hettitát egy egyiptomi bűnöző 
váltotta föl, akit a  rabszolga-kereskedők váltottak meg a 
halálbüntetéstől: a hordótermetű, alacsony ember malacszemeiben 
gyilkos fény égett. Elvitték, és jött egy barna líbiai, aki büszkén 
pózolt, de az arca egy őrültmaszkra emlékeztetett. Így jutottak el 
végül Kotofár választásához, egy mükénéi tengeri rablóhoz, aki 


egymaga menekült meg a Delta alatt elsüllyedt hajóról, és a 
halászok találták meg és adták el a rabszolgakufároknak. 

Magas, vállas és jóképü férfi volt, barna haja két vastag 
varkocsban lógott le a hátán, az arcát göndör barna szakáll 
szegélyezte, kezei szélesek és ügyesek voltak. Mózes már-már 
beleegyezett, hogy ez az, amit akart, de még megkérdezte: 

- Beszéli a nyelvünket? 

- Felség, hiszen csak három napja hozták ide. 

- Kereskedő, minek nézel engem, bolondnak? - kiáltotta. - Néhány 
napon belül indulunk Kus földjére, és akkor el akarsz nekem adni 
valakit, akivel nem értek szót? Elegem van az egészből. 

Kotofár zavartan és szomorúan mentegetőzött. Könyörgött, 
Mózes bocsásson meg, és értse meg, hogy nem olyan nagyon 
egyszerű a kívánságát egy pillanat alatt teljesíteni. Ha Egyiptom 
hercege csak egy-két napot vár, a kérését az utolsó ízig teljesítik. 

- Nincs időm várni - felelte Mózes élesen. - Beduin szolgáid 
nincsenek? 

- Beduinok? - kérdezett vissza döbbenten Kotofár. 

- Igen. Az utunk nagy része sivatagon át vezet. Ők aztán ismerik a 
sivatagot, nem? 

- Bocsáss meg, Egyiptom hercege, de fiatal ember vagy még, és az 
életed nagy részét a Nagy Házban töltötted. Én az enyémet itt, ahol 
a könyörület véget ér, és a tudás veszi kezdetét. Én mondom neked: 
beduinban nem bízhatsz. Rád mosolyog, de közben a halálodat ter- 
veli, és előbb-utóbb bele is nyomja a kést az oldaladba... 

- Hagyd most az emberi természetről szóló tanítást, és azt mondd 
meg: van-e beduin szolgád a számomra, vagy nincs? 

A kereskedő arcán különös kifejezés jelent meg, lassan bólintott, 
szinte örömmel. - Talán van, de hogy megfelel-e neked, Egyiptom 
hercege, azt magadnak kell eldöntened. 

- Ezt hogy érted? - tűnődött Mózes. 
- Hogy érthetném, szentség? A beduin fiatal és erős, az akarata 
nincsen megtörve. A rabszolgacsoport, ahonnan jött, a Delta szélén 


végez közmunkát, ahol kemény felvigyázók vannak, nekem 
elhiheted. Ha ők nem tudták megtörni az akaratát... de nézd meg 
magad. - Azzal odahívta a két szolgát, és kiadta a parancsot. A 
szolgák először meg se mozdultak, csak néztek rá rémülten, amíg 
Kotofár rájuk nem kiáltott: - Mitől féltek, kutyák! Meg van kötözve 
és béklyózva! - Mózesnak pedig mentegetőzve magyarázta, hogy itt 
a piacon a szolgáknak semmi akaratuk nincs. De ha egyszer 
Egyiptom hercege akkora súlyt helyez az akaratra. Kotofár egy jól 
táplált, ravasz macska érdeklődésével figyelte, ahogy a szolgák a 
tekergő, küzdő rabszolgát odarángatják a kőhöz, majd amikor nem 
akart rá felmászni, megpróbálják felrángatni. De ez már meghaladta 
az erejüket. A rabszolga nemcsak erősebb volt - Mózes látott már 
erős embert -, de úgy mozgott, mint a pattintott ostor. Kotofár, 
mintha csak Mózes ki nem mondott gondolataira felelne, azt 
mondta: 

- A legbámulatosabb az, hogy honnan maradt ennyi energia benne. 
Semmi nem töri meg. Olyan, mint az állat. Többször korbácsolták 
végig, mint a hettitát, akit az előbb láttál, de ő meg se rezzen. És az 
ereje! 

A beduin hirtelen abbahagyta az ellenkezést, és felugrott a kőre, 
miközben úgy rázta le a két rabszolgát, mint a gyerekeket. Ott állt, 
szétterpesztette béklyós lábát, és Mózest bámulta, meg az arany 
lószerszámokat és a fénylő drágaköveket. Nem volt magas, 
legalább egy fejjel alacsonyabb volt Mózesnál, de erős testalkata, 
hordószerű törzse volt, karját és lábát izomkötegek borították. A 
nyaka úgy megvastagodott, hogy a feje kisebbnek látszott, mint 
amekkora valójában volt. Az arca lapos és széles, a szakálla épp 
kezdett göndörödni, hosszú fekete haja egyetlen vastag, gubancos 
fonatban lógott a hátán. Az orra - mint a beduinoknak általában - 
rövid volt és vastag, sötét szeme mélyen ült széles homloka alatt, és 
Mózest egyszerre nézte megvetően és csodálkozva. Hirtelen 
Kotofárhoz fordult, és furcsa, orrhangú egyiptomisággal kérdezte: 


- Ki ez a paprikajancsi, csak nem vevő? Mondd meg neki, csalódik, 
ha engem választ! 

- Ez itt Egyiptom hercege, te mocskos dög! - kiáltotta Kotofár. - Te 
büdös, mocskos sivatagi söpredék: ez egy isten itt előtted! Ha 
megvesz, annál nagyobb tisztesség nem érhet egész rohadt 
életedben! 

Mózes közben a beduint csodálta. A szolga meztelen volt, 
mezítláb állt előtte, ágyékát egy ronggyal kötötte meg. A lába és a 
törzse szőrös volt, szőrösebb, mint az egyiptomiaké, de még a 
szőrén át is jól láthatta Mózes a korbács nyomait, amelyek 
kicsipkézték a testét. És minden vadsága és mocska ellenére volt 
benne valami megnyerő: Mózes úgy érezte, ezt az embert sokan 
volnának képesek követni és szeretni. 

Mikor Kotofár már nem ócsárolta tovább, a rabszolga mélyen 
zengő nevetésben tört ki. 

- A halál minden istenére mondom, megöllek, te kurafi! 

- És elveszted az üzletet? Dehogyis, Kotofár. 

- Hát tessék - fordult a vállát vonogatva Mózeshoz a 
rabszolga-kereskedő. - Szilárd akaratú embert akartál, Egyiptom 
hercege. 

- Hány éves? - kérdezte Mózes. 

- Ki tudja? Csak akkor válaszol a kérdésekre, ha kedve tartja. Nem 
hiszem, hogy húsznál több. A foga jó, a szakálla épp csak 
pelyhedzik. Nem munkára való. Eltöri a szerszámokat és felbujtja a 
társait. Semmitől nem fél a világon. Adhatsz neki moslékot, amitől 
a másik meghalna, de ez attól is csak erősödik. 

A rabszolga érdeklődve hallgatta őket, az arcára megvető élvezet 
ült ki. 

- Mi a neve? 

- Nun. 

- Nun? Egyiptomi név. 
- De nem egyiptomi, szentség. Ezek a beduinok nemzedékek óta a 
Deltán túl élnek. Az egyiptomi nyelv egyik változatát beszélik, és a 


legtöbb egyiptomi nevet visel. Mocskos, lógós banda. De ilyet, mint 
ez, még sosem láttam. 
- Nun, értesz a hajtáshoz? 

A rabszolga elgondolkozva biccentett, mintha  tűnődne, 
érdemes-e válaszolnia. Aztán elvigyorodott. - Engem már hajtottak, 
de a hajtás inkább tehozzád illik, paprikajancsi. 

- Ennél kevesebbért is haltak már meg emberek, ha egy egyiptomi 
herceghez így beszéltek - mondta Mózes. 

- De én már halott vagyok, paprikajancsi, ha nem ma, akkor holnap. 
Úgyhogy köpök a fajtádra. 

, Nem haragszom rá - gondolta Mózes. - Hozzám még így senki 
sem beszélt, kivéve az  unokatestvéreimet, de akkor sem 
haragszom." Kellett neki a férfi. Eddig két ember volt az életében, 
akit rögtön rokonszenvesnek talált: Amontef és Nef, és most itt volt 
a harmadik, ami furcsa érzés volt: úgy érezte, ha meg tudja nyerni 
egy ilyen ember tiszteletét és hűségét, akkor az önbizalmát alapozza 
meg, amire égető szüksége volt. Kotofár fürkészve figyelt, 
latolgatta, mi is az ő szerepe, hagyja-e, hogy ez a keserű játék 
folyjon a maga módján, vagy bizonyítsa az egyiptomi istenkirályok 
iránti tiszteletét azzal, hogy beavatkozik, hívja az őröket, és ölesse 
meg ezt a szerencsétlen beduint. A rabszolgák minőségéről való 
tudása azt súgta, ne tegye, de közben azt is tudta, hogy olyan embert 
etet, aki soha nem talál vevőre. 

Mózes már döntött helyette. - Figyelj, Nun: Kus földjére megyek, 
háborúzni, és kocsihajtó kapitány leszek. Kocsihajtóra van 
szükségem, olyan emberre, aki harcol, ha harcolnia kell. Te vagy az 
emberem? 

- Nőj föl, akkor beszélj nekem háborúról, paprikajancsi! 
- Megveszem - mondta Mózes halkan. - Oldd el a kezét. 


Kotofárnak leesett az álla. Az ár, amiben a társaival 
megegyezett, tisztességtelen és elképesztő volna ezért a vadállatért. 
- De Egyiptom hercege: és az összeg? - tiltakozott erőtlenül. 

- Mondj, amennyit akarsz: menj Széthi-Mózeshoz, ő majd kifizet. 
Most pedig oldd el a kezét. 

- Most már a tiéd, Egyiptom hercege, úgyhogy oldd el magad. 

- Azt mondtam, oldd el a kezét, kereskedő! - csattant föl Mózes. 

Kotofár vállat vont. Megmarkolta a kését, óvatosan, vigyázva 
közeledett a kőlaphoz, de mikor úgy egy méterre volt Nuntól, a 
rabszolga előrelépett és szemen köpte. Kotofár dühében előrántotta 
a kését, és felemelte a karját, de Mózes ráordított: 

- Most már az enyém, Kotofár! Ha megölöd, esküszöm, én öllek 
meg téged! 

Kotofár végül eltette a kését, de remegett a haragtól, egyszerre 
volt dühös a hercegre és a rabszolgára, ráadásul jól tudta, hogy 
Széthi-Mózes, a főudvarmester minden hasznot leemel majd az 
üzletről, és ő semmit sem tehet. A várakozó rabszolgáknak odaszólt, 
oldják el Nunt, akik így is tettek - és a beduin meg se mozdult. De 
ahogy a kezei kiszabadultak, bár a béklyó még a lábán volt, 
előreugrott a kőről, és a karját Kotofár nyaka felé lendítette. A 
rabszolga-kereskedő eszeveszetten próbált menekülni, de felbukott 
és elterült a földön, és az őrökért kezdett kiáltozni. Közben Mózes a 
beduinéhoz hasonló gyorsasággal ott termett, elkapta a rabszolga 
csuklóját, és az előrelendülő Nunt begörbített vállal fogadta. A 
karjánál fogva megemelte és ellökte, aztán teljes súlyával földhöz 
vágta a rabszolgát, mint egy zsákot, hogy a hátán ért földet 
meglehetős csattanással, és levegőt is alig kapott. 

Közben megérkeztek az őrök is, hosszú lándzsáikat leeresztették, 
hogy megbotozzák a fekvő szolgát, mint egy sebesült állatot, de 
Mózes fenyegetően közbelépett. 

- El a kezekkel! Az enyém! 

Nun föltápászkodott, és máris Mózesra vetette magát, ahogy a 
béklyói engedték. Már jókora tömeg verődött össze körülöttük, 


vevők, árusok, rabszolgák és bámészkodók vegyesen. Nun lehajtott 
fejjel, anyanyelvén dühösen szitkozódva támadt Mózesra, aki 
megismerte e szörnyű marok szorítását. Előhúzta a tőrét, és nehéz 
markolatával ráhúzott Nun fejére. A rabszolga megtántorodott, 
elengedte Mózest, ő meg levetette magáról és ököllel arcul ütötte. 
Kemény ütés volt, akárha egy cölöpbe öklözött volna, de a 
rabszolga csak megtántorodott, és Mózes most újra a csuklójánál 
ragadta meg, és a vállán át ledobta a hátára. De ez alkalommal 
megállt fölötte, és ahogy Nun próbált fölkelni, a sarkával az arcába 
taposott. Nun újra megpróbált lábra állni, az arca vérzett, Mózes 
pedig megfogta a béklyó láncát, és megrántotta, amitől a rabszolga 
visszazuhant a földre, és ott feküdt, már nem is akart felkelni, csak 
nézte Mózest - most már félelem és tisztelet ült ki véres arcára. 

Mózes most először hallotta meg a felkavarodott tömeg kiáltásait. 
A győzelmét ünnepelték. Azért ünnepelték, mert legyőzött egy 
láncra vert, fegyvertelen beduin rabszolgát - úgy látszik, túlzottan 
elködösítette az agyukat, hogy a palota egyik isteni lakójának 
tapsolhatnak, és nem vették észre, hogy a győzelem puszta 
szerencse volt, amit a tőr nyelének és a bronzláncnak köszönhetett. 
Mózes hirtelen a lelke mélyéig megundorodott: undorodott a 
rabszolga iránti gonoszsága emlékétől, undorodott attól, hogy 
mindenki fél ettől a rabszolgától, akit nem lehet korbáccsal 
megtörni, undorodott a saját látványától, és az egész helyzettől, 
amibe a véres rabszolgapiacon keveredett. 

Ekkor Mózes olyasmit tett, ami elképzelhetetlen egy egyiptomi 
herceg számára, és amit Tanisz népe még akkor is emlegetett, 
amikor már minden mást elfelejtettek róla: olyasmit tett, ami a 
tömeg által ünnepelt hősből egy pillanat alatt az ellenkezőjévé 
változtatta, legalábbis azok számára, akik az utcán hősöket 
ünnepelnek. Herceg létére hercegietlenül viselkedett: letépte 
magáról lenkötényét, amitől az ágyékáig meztelen maradt; odament 
az elesett rabszolgához, fél térdre ereszkedett, és a szent lenruhával 
letörölte a vért és a sarat a férfi arcáról, nyakáról és testéről. 


A tömeg elhallgatott, és Mózes ugyanolyan jól hallotta a csendet, 
mint korábban az ünneplést. Sőt jobban, gondolta, és elhatározta, 
hogy soha életében nem hagyja, hogy ünnepeljék, bármit tegyen is. 
Odaszólt Kotofárnak, hogy nyissa ki a béklyót. 

- A te embered, Egyiptom hercege - mondta gunyorosan Kotofár, 
azzal ledobta a kulcsot. Odaesett Nun közelébe, de Mózes meg se 
mozdult, hogy fölvegye. Felállt, és olyan tekintettel mérte végig 
Kotofárt, amilyet sem Amontef, sem Nef, sem az anyja soha nem 
láthatott az arcán: ijesztő, gyémántkemény és engesztelhetetlen 
tekintettel. Nun elkapta a tekintetét, de nemcsak ő, hanem Kotofár 
és a tömeg minden tagja is, és ha idáig megfordult is a fejükben 
valami sértés, azonnal letettek róla. Kotofár is csak egy pillanatig 
nézett vele farkasszemet, aztán felvette a kulcsot és kinyitotta a 
béklyót. Nun gúnyos mosolyra húzta a száját, bár éppolyan kevéssé 
volt tréfás hangulatban, mint a gazdája. 

Mikor a béklyó már nem volt rajta, Mózes odaszólt neki: - Kelj 
fel és kövess, Nun. 

A rabszolga felkelt, és a gazdája után kisétált a rabszolgapiacról, 
így tett szert Mózes egy emberre, egy szolgára, akinek a neve Nun 
volt. 

Mikor Mózes másnap megérkezett Nunnal a gyakorlótérre, hogy a 
szolga megkapja első utasításait a fogat hajtásával kapcsolatban, 
Széthikef, a Seregek kapitánya odaintette magához. Széthikef mint 
mindig, most is a kapitányai körében állt, de most odament 
Mózeshoz, és töprengve nézegette a herceget is és a szolgáját is. 
Aztán szólt Mózesnak, küldje el a szolgáját az istállókhoz, és 
maradjon ott egy kicsit, beszéde van vele. 

Nun egy hang nélkül elment. Tegnap óta alig szólalt meg. 
Mindent elfogadott, amit kapott: elfogadta a meleg fürdőt, 
elfogadta, hogy a haját megmossák és újrafonják ugyanolyan vastag 


fonatba - mert Mózes tudta, mennyire fontos a sivatag népének a haj 
és a szakáll -, elfogadta a tiszta ágyékkötőt, kötényt és szandált, a 
sebeire az írt, és végül a nehéz bőrövet is, amelybe fegyvereket 
lehetett aggatni -, de kérni nem kért semmit. Kapott külön 
hálószobát is, az ajtót nem zárták be, bár Mózes egy közeli 
szobában még órákig éberen feküdt, és maga sem tudta, mitől fél, 
talán hogy Nun meg akarja ölni, vagy elszökik; de mikor végül 
felkelt, és Nun szobájához lopódzott, a beduin mélyen aludt a 
nyitott ablakon beszűrődő holdfényben, úgy aludt könnyen és laza 
tagokkal, mint a gyerekek. 

A reggelijét is egy hang nélkül ette meg, most is hang nélkül ment 
az istállókhoz, Széthikef arcára pedig új kifejezés ült, ahogy 
figyelte, mennyire engedelmeskedik a rabszolga a gazdájának. 
Mikor Nun elment, Széthikef magához intette Mózest: az olajfa 
árnyékába mentek, hogy a tisztek ne hallhassák őket. A Seregek 
kapitánya nem ért följebb Mózes vállánál, de Mózes nem tartotta 
alacsonynak. Az árnyékban Széthikef leguggolt, és intett 
Mózesnak, hogy kövesse. 

- Nos, Egyiptom hercege - mondta -, te a Nagy Ház ifjú istenei 
közé tartozol, ha most ki is estél a kegyekből, én meg csak egy 
paraszt vagyok, aki gyilkolással érte el a sikereit; de ha a 
parancsnokságom alatt kocsit akarsz hajtani, el kell ismerned a 
hatalmamat. 

- Tudom, Széthikef. 

- Helyes. Látom, nem tartozol azok közé a forrófejű ifjak közé, 
akik addig rágódnak egy sértésen, amíg aztán már csak vérrel tudják 
lemosni. Én sem vagyok forrófejű, úgyhogy talán jól kijövünk 
egymással. Én nyílt ember vagyok, ahogy isteni atyád nagyon jól 
tudja... 

- Az istenkirály nem az apám, Széthikef - szólt közbe Mózes. 

- Akár igen, akár nem, én csak egyszerű ember maradok, és 
elmondom, amit akarok, ha helyes, ha nem. Tegnap dühös voltam, 
de ha valaha szerencsétlenségedre olyan felelősség nyomja majd a 


válladat, hogy kétezer kocsit és tízezer embert kell összeszedned, 
ellátnod, felfegyverezned és a világ végére hajtanod, akkor 
megérted, mitől voltam dühös. 

- Kérlek, Széthikef, ne mentegetőzz - szólalt meg Mózes kínjában. 
- Az istenekre, nem mentegetődzöm én! Csak magyarázom, hogy 
tegnap élesen szóltam rád, Egyiptom hercege, de nem mintha 
ellenségemnek tartanálak, vagy mert kiestél az istenkirály 
kegyeiből. Bármelyik testvéreddel így beszéltem volna. Könnyen 
feldühödök, de hamar lehűl a fejem. Ilyen ember vagyok. Most, 
hogy velem vagy, lehet, hogy inkább katona leszel, mint kölönc? - 
A mondat vége félig kérdés maradt. Széthikef egy gallyal vonalakat 
húzgált a porban, de most szúrós fekete szemével Mózesra nézett 
bozontos szemöldöke alól. 

- Megpróbálom - felelte Mózes. 

- Hallom, nyertél rabszolgát magadnak. 

- Volt már szolgám korábban is, Széthikef. 

- De nem olyan, mint ez. Nem szeretem a verekedősöket, akár 
hercegek, akár parasztok. A háború más. Az ember ne harcoljon a 
puszta kezével... 

Újra kérdően nézett Mózesra, aki nem szólt semmit. - Köpök rá - 
folytatta a kapitány -, mit beszélnek a szent kötényedről. Felőlem 
azt törölsz a kötényedbe, amit akarsz. Az istenek szentek, nem a 
kötény, amin a herceg ül, és az isteneket én tisztelem és imádom, 
bármerre járok. Igazad volt, hogy segítettél az emberednek, mikor 
meg volt sérülve, és ha csak a kötényed volt kéznél, hát azt 
használtad. Megszelídítettél egy vadat, most már a te vadállatod. De 
ha az ellenséged fekszik előtted megsebezve, véresen, azt várom 
tőled, hogy a késedet a torkának szegezd... 

Ismét fürkészve nézett a szemöldöke alól. 

- A háború a mészárosok dolga, Egyiptom hercege. Nem olyan élet, 
mint a Nagy Házban volt neked, és nem olyan jó, mint nekem volt 
abban a meleg vályogkunyhóban, ahol nevelkedtem. A háború 
bűzlik, Egyiptom hercege, de ahogy a többi bűzös dolog, ez is 


szükségszerű. Soha nem létezett idő háború nélkül, nem is fog. Én 
mondom neked, aki jól és okosan irányítja a háborúit, annak pénze 
és hatalma van, aki meg veszít, az a felesége és a gyermekei 
vérében okádik. Úgyhogy mi jól és okosan fogunk háborúzni, és 
hidd el nekem, van mit tanulni a háborúról. Én aztán tudom. Nekem 
jó szolgálatot tett a háború, és én is jól szolgálom az istenkirályt, 
mindkettő igaz. A mi földünkön ma két rend van: a gazdagoké és a 
szegényeké, és a szegények úgy élnek, mint az állatok a mezőn, de 
még annál is rosszabbul. Tudom jól, mert én éltem mind a kétféle 
módon. A gazdagok között meg - hacsak nem születtél a Nagy 
Házban - mi más lehet az ember, mint pap, írnok vagy katona? A mi 
mesterségünk kemény mesterség, kemény emberek kellenek hozzá. 
Ha most nem is: emlékezz a szavaimra egy év múlva, Egyiptom 
hercege, és rájössz, miről beszéltem. Látom,  Heteprével 
egyezkedtél. Jól ismeri a mesterségét, de mocskos kígyó, úgyhogy 
vigyázz vele. 

- Nem egyezkedtem Heteprével. Segít nekem, én meg fizetek érte. 
- Rá fogsz jönni, hogy bármennyit fizetsz neki, nem lesz elég. Ami 
a hajtást és a kocsit illeti, vagy megtanulod a szolgáddal együtt 
időben, vagy mindketten kitöritek a nyakatokat. Mondd, Egyiptom 
hercege, érzel kedvet a háborúhoz és a gyilkoláshoz? 

- Az istenkirály így akarta, úgyhogy itt vagyok, Széthikef. De 
megmondom, mihez érzek kedvet: hogy elkerüljek a palotából, és 
Ramszesz városának bűzlő, cinikus bűnpártolásából. 

Széthikef a combjára csapott, és szívből felnevetett. Most 
egyszerű paraszt volt, nem volt rajta máz, se modor, se álarc, és 
Mózes - ezért vagy másért - észrevette, hogy kedveli. Később meg 
kellett tanulnia, hogy senki sem lehet úgy a Seregek kapitánya, ha 
csak az esze és a tudása van meg hozzá, de nem tudja 
megkedveltetni magát az emberekkel. 

- Harcolj úgy, ahogy verekszel, harcolj ésszel és félelem nélkül - 
vigyorgott Széthikef -, és valamelyik sereg élére állítalak, mielőtt 
végeznél a kusbeli fekete emberekkel. 

Mivel a tízezer fős gyalogságnak Karnakban kellett találkoznia, a 
Nílus felső szakaszán, mostanra Egyiptom különböző városaiból 
már vagy hatvan napja sereglettek oda. Minden sereg - amely 
egyenként száz főtől háromszázig terjedt - a saját kapitánya 
vezetése és felelőssége alá tartozott, de a seregek összeállítása és 
felszerelése eltért. Karnak messzire esett Tanisztól - ha a kusitáknak 
és a líbiaiaknak hirtelen támadt kedvük  megrohamozni 
Felső-Egyiptom gyönyörű városait, akkor a határvidék hatalmas 
urainak a feladata volt, hogy kivédjék a támadást, és visszaverjék 
őket. Ezért ők hagyományosan maguk állították föl és szervezték 
meg a fegyveres erőiket, amikre a Delta istenkirályai - szintén 
hagyományosan - féltékenyen és gyanakvással tekintettek. 

És bár ezek a déli urak szűken mérték a segítséget, amikor 
Ramszesz rablóhadjárataihoz kellett embereket kölcsönözniük 
Hatti, a filiszteusok földje, Kánaán és Mezopotámia ellen, most, 
mikor a Kus elleni háborúról volt szó, nem sajnálták az erejüket. 
Semmilyen ellenségük nem volt a Kusból jövő fekete fenyegetéshez 
fogható, és a többi ellenséget le is lehetett győzni, meg lehetett törni, 
de Kus seregei csakúgy hömpölyögtek elő Közép-Afrika 
örökkévaló, végtelen őserdejéből és pusztaságából, ahol ember nem 
járt soha, és ahol Egyiptom istenei mit sem számítottak. 

A seregek tehát Karnakban találkoztak, de ide érkeztek a katonák 
Gízából, Memphiszből, Listből és  Középső-Egyiptom más 
városaiból is. A Deltán a katonákat valaha gazdag és nagyszámú 
parasztság köréből toborozták, akik a termékeny, fekete föld több 
ezer holdja művelték - de az utóbbi időben a termés olyan vékony 
volt, hogy a seregekből visszatért parasztok nemigen akartak újra a 
sár felásásába fogni, és különösebb nógatás nélkül inkább eladták a 
földjüket a spekulánsoknak és a gazdag papoknak, akik viszont 
hatalmas ültetvényeket nyitottak, ahol rabszolgákat dolgoztattak. 


Ezért . Ramszesznek — mindinkább  zsoldosokból kellett 
összeállítania a gyalogságát, és ily módon bezárult az ördögi kör, 
mert a háborúhoz zsoldosok kellettek, a zsoldosok fizetéséhez, az 
aranyak megszerzéséhez pedig háborúk sora. Ehhez a mostani 
hadjárathoz Széthikefnek három és fél ezer gyalogost kellett 
fizetnie külföldről, ezer lándzsást Hattiból, ötszázat a filiszteusok 
földjéről, néhány százat Líbiából és további pár százat a tenger 
rablóitól, akiknek varázslatosan kiélesedett a hallása, ha híre ment, 
hogy valahol háború van és fosztogatni lehet. Babilon királya, aki 
valaha Ramszesznek ajándékba adott rabszolganőket és saját 
tömérdek lányából is kettőt, most hatszáz íjászt küldött - jó áron. 

Ezért aztán a hadsereget úgy kellett összetoborozni és felállítani a 
világ minden tájáról. Mert az istenkirály felemelhette szent sarlóját, 
mondván: , Kus iránti türelmem elfogyott. Most megtanítjuk nekik 
karddal és lángnyelvvel, hogy Egyiptom isteneit délen sem vethetik 
meg." De egészen más volt Széthikefnek a gyakorlatban 
megvalósítania Ramszesz haragját és szerzési vágyát. 

Már hét hónappal ezelőtt elküldték Karnakba Széthikef három 
legmegbízhatóbb kapitányát, hogy megszervezzék a tartalék 
társzekereket, igáslovakat és málhás szamarakat, és kezdjék 
begyűjteni és felhalmozni a több száz tonna magot, ami a 
sivatagban vonuló hadjárat ellátásához szükséges. Vízről nem 
kellett gondoskodni, ha egyszer a sereg a Nílus útját követi, de 
hajóból több százat kellett szerezni vagy építtetni. A folyami hajók 
hatalmas flottája, amely Karnak és a Delta között járta a Nílust, nem 
jöhetett szóba, mert alig tíz napra Karnak fölött már ott volt az első 
katarakta, és onnantól a hajókat vízen és szárazföldön egyaránt 
vontatni kellene. A hadjárat elindítása előtt vagy ezer hasonló 
részletet kellett végiggondolni, és mindegyikről Széthikefnek 
kellett döntenie. Ha terveit győzelem koronázza, országvilág tudni 
fogja, hogy Egyiptom szent földjének hatalmas istenkirálya, 
második Ramszesz, Ré kegyeltje kemény öklével szétverte a kusita 
pogányokat; de ha vereséget szenvednek, akkor csak azt fogja tudni 


mindenki, hogy egy paraszt kutya, valami Széthikef cserbenhagyta 
a gazdáját. 

Ezért aztán az utolsó gyalogosnak is be kellett hajóznia 
Felső-Egyiptomba, mire a kocsik elkészültek az útra. Ramszesz 
idejében bármi más kellett is a háborúhoz, a kocsi lett Egyiptom 
igazi fegyvere, minden más csak a kocsik ellátását szolgálta. A világ 
eddig nem látott ehhez fogható fegyvert, sőt amikor maguk az 
egyiptomi gyalogosok először találkoztak vele a hettita betörés 
megállítása idején, ijedtükben összekavarodtak és szétszaladtak; 
mert legény volt a talpán, aki megállt a dübörgő faalkotmányok 
mellett, ha masszív, másfél méteres kerekeikkel, pörögve villogó 
tengelykéseikkel elhaladtak mellette. De amikor a hatalmas 
Egyiptom ereje összeadódott Hatti találékonyságával, a sok 
különálló kocsi maga lett a kerekeken érkező halál, aminek semmi a 
világon nem tudott ellenállni. 

Széthikef négy nappal azután, hogy az olajfa árnyékában 
Mózessal beszélt, kiadta a parancsot az indulásra. Erre az időpontra 
kétezer-kétszáz kocsit állított össze hajtóval és harcossal, hozzá 
ezernégyszáz tartalék lovat, amelyek a cseréig málhát hordanak 
majd. 

Mózes jó néhányszor utazott már délre a Deltától a Nílus mentén. 
Mint minden egyiptomi, ő is gyerekkora óta hallotta, hogy a folyót 
hol , jó anyának", hol ,a szent folyónak", hol , Egyiptom szent 
anyjának" nevezik, és bármit tanított is neki Amontef, nehezére 
esett volna az izgalom mellett babonás félelem nélkül elkezdeni a 
folyami utazást. Gízáig sokszor leutazott már, egyszer még azon túl 
is járt, Memphiszben és Listben, legutóbb, az anyja temetési 
menetében pedig a Karnakig tartó hosszú utat is megtette. 

De most örökre maga mögött hagyta Ramszesz városát, a Nagy 
Házat és vele a gyermekkora minden emlékét és gondolatát, jót is, 


rosszat is; hiszen, mondta magának, ki tudja, visszatér-e valaha? 
Ahhoz elég fiatal és egészséges, eléggé szereti az életet is, hogy 
könnyen vegye a halált, úgyhogy nem nagyon izgatta, hogy a 
csatában ledöfhetik, és a távoli Kus földjén kell meghalnia. 

Meg kell vallani, büszke volt rá, milyen jól oldotta meg a 
helyzetét. A város csak hadd pletykáljon, hogy szentségtörést 
követett el, amikor a szent kötényével törölte le a rabszolgájáról a 
vért és a mocskot - valójában annyi történt, hogy megfékezett és 
megszelídített egy vadembert, amire senki más nem volt képes -, és 
ha csak ennyi emberismerete volt, hogy ilyen egyszerűen értse a 
szolgája csöndjét és keserű engedelmességét, hát ez a tudatlansága 
sem zavarta. Ráadásul, mondta magának, kivívta a Seregek 
kapitányának az elismerését is, és végeredményben többet várt 
magától és elégedettebb volt a sorával, mint fiatal férfikorában 
valaha. 

A Nílus mint aranyút vezetett a jövőbe, az elmúlt néhány hónap 
mélységes szomorúsága és gyötrő bonyodalmai elszálltak. Az már 
magában biztonságot adott Mózesnak, hogy részt vehet a 
hadjáratban: most már egy erős és jelentős társadalmi csoporthoz 
tartozott - ezt az érzést a Nagy Házban sohasem tapasztalhatta meg, 
legalábbis nem emlékezett rá. Úgy érezte - tévesen persze -, hogy 
ebben a nagy seregben nemigen számítana, ha a tiszttársai 
megtudnák, hogy egyáltalán nem isteni születésű herceg, hanem 
egy goseni nyomorult rabszolgatörzs elvetett fia. 

Most, hogy elkezdett valahova tartozni, sürgető szükségét érezte, 
hogy valóban oda tartozzon, többé nem ápolta és dédelgette a saját 
különcségét. Ellenkezőleg: határozottan bánta különös helyzetét és 
a különbözés minden jegyét, amellyel - úgy érezte - a sorsa 
megverte, és amikor a seregben az indulás előtti éjjel áldozatokat 
tartottak és az isteneket szólították, hogy segítsék a hadjáratot, 
Mózes örömest részt vett, épp csak súrolta a lelkiismeretét, ha 
Atonra gondolt, és azokra a jó papokra, akik Aton szolgálatáért az 
életüket adták. Mint a gyerek, nem akart ezekre a dolgokra 


gondolni, és amikor lelki szemei előtt megjelent Amontef, Mózes 
ingerülten kérdezte magában: 

Ki kérte, hogy tanítson? Ki volt ő, hogy elfordíthatott mindentől, 
ami az én népemnek szent? 

Az én népem - ez megakadt a torkán, mint a csont. Mózes egyre 
többször álmodott arról, hogy a születése titka kitudódik, az egész 
világ őt gúnyolja, ő meg ott áll láncra verve és megkorbácsolva. 
Nem is herceg, nem is herceg! - kiáltozzák mindenütt. Egy másik 
álomban sovány, koszos beduinok gyűltek köré és a magukénak 
követelték. 

Így sétált végig a kántáló papok védelmében, szemét az 
aranyfáklyák százaira szegezte, amelyek valósággal megbűvölték, a 
testét pedig szent öltözete, a lenvászon vékony leple takarta. 
Körülötte mindenfelé a kocsihajtó kapitányok, mindegyiken 
éppolyan köpeny, mint őrajta - Mózes úgy gondolt rájuk, mint az 
erő, a hatalom és a fenség jelképeire, akik nagyon sokban 
különböznek a palota elkényeztetett királyi ivadékaitól. Amikor a 
papok a Nagy Ház istenének, , Széthnek himnuszához" emelték 
hangjukat, Mózes velük énekelte a banális szavakat, és nem gondolt 
rá, milyen szomorúan mosolyogtak Amonteffel a himnusz 
szövegének babonás bujaságain. És mikor levetette a ruháit, és 
meztelenül ott állt a hold megtisztító fényében, a többiekkel együtt 
ő 15 íziszt és Oziriszt szólította... 

És reggel, a hajnali szürkeségben elindult a gyakorlótérre 
Nunnal, aki Karit, a sárga lovat vezette. A ló Mózes csomagján 
kívül egyéb fegyvereket is cipelt, egy köteg nyilat, tartalék pajzsot 
és vastőrt, amelyeket majd a kocsiba kellett helyezniük. Nun 
kihúzta a kocsit, és befogta a lovakat a hámba, ahogy Heteprétől 
tanulta, és Mózesnak meg kellett állapítania, hogy a fiú könnyen és 
gyorsan tanul. Mivel Karit megvadította a nehéz teher, amit cipelnie 
kellett, átirányították a tartalékos lovakhoz. Mózes és Nun beállt a 
sorba a kocsival Hetepré mögé, aki az ő seregüket vezette. 


Az ősi Taniszban minden egyes lélek odafordult, hogy lássa, 
ahogy a kocsik kivonulnak a városból és a dokkok közül: a menet 
elegáns, csodálatos látvány volt. Összeütötték a cimbalmokat, 
megfújták az ezüstsípokat, és megverték a nagy, bivalybőr dobokat, 
embert és állatot egyforma izgalom járt át, a lovak ugráltak és 
ágaskodtak, amitől a szűk utcák népe széles nevetésben tört ki, és 
megjátszott rémülettel szaladt félre. A lovak fejét vidám, élénk 
tollas fejpánt díszítette, a harcosok lándzsáiról és a kocsik 
rézkorlátjáról színes szalagok lobogtak. A seregek többsége 
egyforma színűre festette hatalmas kocsikerekei küllőit, az egyik 
citromsárgára, bíborra a másik, vagy feketére, fehérre, lilára, a hajtó 
és a harcos is a legjobb felszerelését viselte. 

A kocsik mellett nők szaladtak, asszonyok, anyák, nővérek, 
szeretők és szajhák, akik gyöngédségeket, vádakat, könnyeket 
ontottak, imádkoztak vagy kéjes szavakat kiabáltak, hogy a férfiak 
egyike-másika legszívesebben otthagyta volna a kocsit, ha nem 
tudja, hogy a Sereg élén már ott van Széthikef szilaj vaskeze, és 
hogy mostantól minden fegyelmezetlenséget könyörtelen büntetés 
követ. 

És a kocsik sorában ott haladt Mózes is, hogy rabszolgájával, 
Nunnal harcoljon Kus földjén. Levonultak a kődokkokhoz, ahol a 
kocsikra, az emberekre és a lovakra hatalmas, széles bárkák vártak, 
melyeken ezer meg ezer rabszolga evez majd az árral szemben 
Abüdoszba, hogy ott kiszálljanak, és a szárazföldön érjék el a 
karnaki találkozóhelyet. 

Így kezdődött a háború a ragyogó arcú, lelkes egyiptomi herceg 
számára, akinek még meg kellett tanulnia, hogy a háború sok 
mindenből áll, de leginkább várakozásból és unalomból. 

Mondják, ahogy az ember öregszik, életének nyugodt menetét 
kevésbé tudja felidézni, mint amikor bajok vagy utazások 
szakították félbe, de Mózes az évek múltán ebből a hosszú, szinte 
végtelen folyami utazásból - amely Taniszból, a Deltáról vitt fel 
Abüdoszig, ahonnan már nem messze, alig tíz mérföldre volt 
Karnak, a hadsereg találkozóhelye - csak két dologra emlékezett. 

Az egyik egy beszélgetés volt Széthikeffel, a seregek 
kapitányával, és az egész ebből indult, a valahova tartozás 
vágyából, amelyet Mózes olyan reménytelenül várt a kocsihajtó 
kapitányoktól... 

Már jó pár napja haladtak a folyón fölfelé a csaknem ezer 
bárkából álló hatalmas flottával, miközben a tízezer evező óriás 
vízesésként csapkodott, az emberek beszéltek és nevettek, és a 
napok olyan végtelenül folytak, hogy az időtlen sárga egyiptomi 
napsütésben számolni már nem is lehetett: ismerős bazárhangulata 
volt a folyó menti kisvárosoknak, ahol kikötöttek, hogy Íriss gyü- 
mölcsöt és húst vegyenek, és kiigyák az utolsó cseppig a parasztok 
félretett borát; a katonák részegen támolyogtak az utcákon, és 
mindenütt elcsábították a hely összes lányát, aki azóta serdült föl, 
hogy az utolsó sereg erre járt útban Kus felé. 

De Mózes unatkozott és nem nyughatott. Kikötöttek egy 
Em-Akad nevű kisvárosban, amely valójában inkább volt falu, noha 
állt benne egy impozáns templom, amelyet Mutnak, a termékenység 
és anyaság istennőjének szenteltek. A Deltán, ahol a papság elég 
erős volt, hogy eltöröljön minden női uralmat a nagyobb rítusokból, 
már rég elhagyták az ilyen termékenységi szertartásokat, legalábbis 
hivatalosan; Tanisz, Szaisz és Buszirisz fontosabb templomaiban 
csak az Izisznek szentelt rítusokon tűrték el az asszonyokat, ha 
csendben maradtak. De a folyam felső szakaszán, ahol a Deltavidék 
világpolgári hatása nem zavarhatta meg a változatlan paraszti 
életformát, még az ősi isteneket tisztelték, és amikor a levonuló 


árvíz a sár és a termőföld újabb fekete rétegét borította a mezőkre, a 
parasztok összegyűltek, és megünnepelték a teremtés isteneit - 
legalábbis a termékenység anyját, Mutot. 

Most is ennek volt itt az ideje. A flottából kiáradt a sáros, iszapos 
partra a sereg ezer meg ezer katonája - a gazdag, hordalékos 
földsávról pedig a lányok áradtak a templom elé. A papok már 
felállították különféle, fából faragott fallikus szimbólumaikat, a 
szertartást egy meztelen matróna vezette, akinek Mut bronzkígyója 
tekergett a tagjain. A lányok is meztelenek voltak, a testükre csak 
kígyójelképeket festettek nyers vörös földfestékkel, amelyhez 
errefelé a porított sivatagi követ olívaolaj alappal keverték ki; az 
ifjak meg, akik kísérték őket, ugyanazzal a földszínű festékkel 
színezett vörös ágyékkötőt viseltek, és a kezükben favesszőt, 
vékony cédrusgallyakat tartottak, amelyre elnagyolt 
kígyópikkelyeket rajzoltak. 

Az éjszaka közeledett már, amikor a katonák partra szálltak - a 
rabszolgák nem hagyhatták el a hajót -, apapok éppen átnyújtották a 
lányoknak a felcsavart, olajba áztatott papiruszfáklyákat. A 
lányokat és az ifjakat már elkapta lassú, hipnotikus táncuk ritmusa, 
és csak mosolyogtak, nevettek a katonákra, de a papok - részben 
félelemből, részben nyereségvágytól hajtva - üdvözölték őket, és 
kérték, vegyenek részt a szertartásukon, a templomszolgákat pedig 
elküldték borért, amit kecskebőr tömlőkben tartottak. 

Mikor leszállt az éj, meggyújtották a papiruszfáklyákat, a tánc 
ritmusa felgyorsult, és a kántálás egyre élesebbé vált a meztelen 
matróna hangjának irányításával, aki egy kőemelvényen állt a 
templom előtt. A lányok eltáncoltak előtte, be a templomba, közben 
bevilágították a vastag oszlopok közötti folyosókat, az ifjak meg 
utánuk, eleinte könnyedén, később egyre hevesebben csapkodva 
őket a cédrusvesszővel. 

Mózes, aki ott állt a kapitányok között, és amikor csak rákerült a 
sor, nagyot húzott a borból, furcsának, barbárnak és lenyűgözőnek 
találta a látványt. Hallott már az úgynevezett termékenységi 


szertartásokról, de nem hitte volna, hogy ebben a felvilágosult 
korban még bárhol is űzik ezeket Egyiptomban. A száz hullámzó 
fáklyával bevilágított templom, a meztelen lányok látványa, akik az 
ifjak vesszőcsapásai alatt - a fájdalomtól és az önkívülettől - 
sikoltoztak, és a mostanra elviselhetetlen kántálás Mózes érzéseit is 
a lázig felfokozta. Ráadásul az erős, savanykás parasztbor 
pillanatok alatt a fejébe szállt. 

Az éjszaka forró volt és párás, hiszen a hordalékos föld egész nap 
ott párolgott - a szaga elvegyült a templomban égő tömjénnel. 
Mintha az egész teret belepte volna a testiség forró, tapintható 
köpenye - és ahogy a sikoltozó lányok kirohantak a templomból a 
csapkodó ifjakkal a nyomukban, a katonák sem bírtak magukkal: 
hirtelen felébredt  őrületükben elfelejtettek minden vallási 
kötöttséget. Ha az ifjak az utukba álltak, félrelökték őket, és az 
éjszakát megtöltötték a nevetés, a félelem és a megjátszott félelem 
sikításai, ahogy a katonák elkapták a nem is igen tiltakozó lányokat. 
Egy csapat lány tréfás rettegéssel a kapitányok oltalmazó karjaiba 
vetette magát, akik gondolkozás nélkül elkapták őket. 

Így indult az éjszaka Mózes számára: vad, részeg éjszaka, akár az 
előtte lévő - másnap bánhatta is. Egy órával napfelkelte előtt 
Hetepré és egy másik kapitány felvonszolta Mózes átázott, sáros és 
összeokádott testét a bárkára, ledobták a fedélzetre, hadd aludjon 
ott, amíg a forró nap fel nem ébreszti. A flotta már indult tovább, 
mire Mózes felébredt, kinyitotta a szemét, és meglátta Nunt, aki 
mellette állt, és félig undorodó, félig gyűlölködő tekintettel 
figyelte... 

Erről beszélt Széthikef, amikor másnap a saját bárkájára hívatta 
Mózest, a flotta legnagyobb, vezérbárkájára. A hajó első 
harmadában Széthikef és a társai szállása volt, ennek a tetejére 
fedélzetet építettek, ahonnan Széthikef belátta és irányította a 
flottát. A tisztjeit elküldte, hogy maga beszélhessen Mózessal, és 
mikor Mózes megjelent, a Seregek kapitánya mélán üldögélt egy kis 


háromlábú széken. Felállt, hogy köszöntse a herceget, és biccentett 
neki, hogy a másik széken foglaljon helyet. 
Egy darabig csendben ültek, Széthikef a flottát tanulmányozta, 
amely egy jó mérföld hosszúságban hömpölygött mögötte, 
Mózesnak meg nem volt kedve vagy bátorsága elkezdeni a 
beszélgetést, mivel nagyon is jól tudta, miről lesz szó, és tele volt 
félelemmel, szégyennel és keserűséggel. Hol van most az az öröm 
és büszkeség, kérdezte magától, ami úgy átjárta néhány napja? 
Vagy talán itt is megvetés és gúny tárgya lesz, akárcsak a Nagy 
Házban? Ahogy ott ült, Széthikef időnként rápillantott, 
gondterhelten ráncolva homlokát. Nehezére esett, hogy kimondja, 
amit ki kellett mondania. Széthikef egyszer a kocsija hátsó 
saroglyájáról láncon vonszolt egy hettita királyt, másszor a saját 
tőrével ölt meg egy föníciai herceget, és volt, hogy ököllel és 
könyörgéssel gyűrte az ágyába egy babilóniai király lányát, de 
ennek ellenére legbelül mégiscsak egyiptomi paraszt volt, márpedig 
ebben az időben az egyiptomi paraszt a királyi vért szentként 
tisztelte. Arra gondolt: , És mi van, ha mégis ágyban halok meg, 
bebalzsamoznak, és akkor épp ez a bolond herceg nyitja ki nekem a 
túlvilág kapuját? Akkor mi van?" A fejét a maga jellegzetes módján 
lesunyta, és sűrű szemöldöke alól nézett Mózesra, majd nyersen azt 
mondta: 
- A mi fajtánknál az ember tizenkét évesen már férfi volt, szántotta 
a földet, aztán tizennégy éves korában megnősült. Mi a helyzet a 
Nagy Ház népével? 

Mózes hallgatagon nézte a fedélzetet. 
- Még ha katona volnál, Egyiptom hercege - vonta meg a vállát 
Széthikef -, és mondjuk öt hadjárat sebhelyei borítanák a testedet. 
Akkor azt mondanám: végül is megszolgálta, hogy rájöjjön a 
bolondóra. - Hirtelen felegyenesedett és rákiáltott: - Nem! Még 
akkor se mondanám! 
- A többi kapitánnyal együtt voltam - motyogta Mózes. 


- Ó, a többi kapitánnyal. És kik ők? - csattant fel Széthikef. - 
Disznók, a föld söpredéke! Mocskos mészárosok, akik nem látnak 
távolabb egy lotyónál vagy egy arany karkötőnél, amit egy kusita 
karjáról levághatnak! Attól férfiak, hogy meghajlítják az íjat és 
elhajítják a lándzsát? Talán ezt akarod, Egyiptom hercege, te, aki a 
Nagy Ház istenei közül származol? - Széthikef most már halkabban 
beszélt, és amikor Mózes felemelte a fejét, furcsa, magányos 
kifejezést látott a Seregek kapitányának lapos, csúnya arcán. Mit 
mondjak neked, Mózes? - sóhajtotta. - Mi itt mind részeges 
garázdák vagyunk, ha belegondolsz, és mindenki a maga módján 
mészárol. Én is az anyám tejét szoptam, mégsem könyörültem meg, 
amikor az embereim a Kánaán földjén az anyákat gyilkolták, és 
most is meg fogom mutatni Kus földjén, mit jelent az istenkirály 
haragja. Na? Nincs bennem büszkeség, ezért várom, hogy te büszke 
légy, hiszen te nemes vagy, az istenek vére kering az ereidben. 
Éjszaka - folytatta lassan, miközben a gondolat kínja összepréselte 
az ajkait -, ha nem tudok aludni, mert félek, hogy nem érem meg a 
reggelt, belereszketek abba az eretnek gondolatba, hogy nincsenek 
is istenek. Eretnekség: de ki nem eretnek, ha nem bolond, és látta az 
életet és a világot? Reggel aztán áldozok Rének és újra hiszek. 
Muszáj hinnem. Különben mit érne az élet, amely csak egyetlen 
pillanat - majd meglátod te is, Egyiptom hercege -, egyetlen pillanat 
az ébredéstől a végső álomig. Mi értelme, ha az ember nem imádja 
az isteneket? És ha aztán egy isten is csak részeg és mocskos és a 
folyam sarában hentereg valami büdös, festett kis parasztlánnyal... 
- Akár a többiek - próbálkozott Mózes. 

- De te nem vagy a többiek! Szerinted attól, hogy csak egy 
megkérgesedett vén mészáros vagyok, akinek se stílusa, se modora, 
semmit se tudok az emberekről? Hát tudod te, mi az a vezér? Egy 
igazi vezető, akinek ki kellett vívnia a tisztét? Ismernie kell az 
embereket, és el kell érnie, hogy tiszteljék! Én ismerem az 
embereket. Téged is ismerlek, Egyiptom hercege, és tudom, milyen 
ember leszel, már ha igazán férfi akarsz lenni. Akarsz? 


Mózes nem tudott a szemébe nézni, csak a vizet bámulta 
reménytelenül. 

- Tudod egyáltalán, mit akarsz, Egyiptom hercege? Vagyonod van 
elég. Akkor mit akarsz hát? Hatalmat? Dicsőséget? 

Mózes a fejét rázta. 

- Hát mit? 

Mózes keményen küzdött a torkát fojtogató érzelmekkel és a 

könnyekkel, amelyek el akarták önteni a szemét, és csak annyit 
mondott szaggatottan: - Nem tudom, nem tudom... hacsak azt nem, 
hogy megtudjam, ki vagyok, miért vagyok... 
- Nagyon fiatal vagy még, hogy a legkeserűbb falaton rágódj - 
mondta Széthikef szinte szelíden -, mert ez olyan vágy, amit nem 
lehet kielégíteni. Menj vissza a bárkádra, eleget beszéltünk, én talán 
nagyon is sokat. Hamarosan háborúzni fogunk, ott majd találsz 
magadnak véres rongyot, amivel letörölheted a gondjaidat. 

A vízi út másik emlékezetes eseménye néhány nappal az előbbi 
után következett, amikor Mózes Nunhoz fordult, a hallgatag, 
várakozó Nunhoz, és megkérdezte: 

- Miért gyűlölsz te engem annyira? Talán kegyetlen voltam 
hozzád? 

- Nem. 

- Én tettelek rabszolgává? 

- Nem. 

- Ruhát adtam a hátadra és szandált a lábadra. 

- Igen, adtál, Egyiptom hercege - ismerte el Nun színtelen hangon, 
és üres tekintettel nézett Mózesra. 

- És ugyanannyit ehetsz, mint a szabadok, annyi kenyeret és húst, 
amennyit akarsz, és gyümölcsöt is, ha van gyümölcsünk. Tán 
moslékot adok neked, mint Kotofár? 

- Jól táplálsz, Egyiptom hercege. 

- Akkor talán közéd és az isteneid közé állok, Nun? Amikor 
agyagkígyót csinálsz, és apró figurákat, amilyeneket a kánaániták 


imádnak, megtiltom talán? Parancsoltam valaha, hogy imádd 
Egyiptom isteneit? 

Nun megvetően, örömtelenül mosolygott. - Eleget láttam az 

egyiptomi istenekből. Mondhatnál, amit akarsz. 

- Te nem egyszerűen szolga vagy - érvelt Mózes. 

- Hát mi vagyok? 

- Megyünk Kus ellen. Egymás mellett fogunk állni a harci 
kocsiban, egymás oldalán harcolunk, és ha az a sorsunk, egymás 
mellett halunk meg. 

- Ha az a sorsunk, Egyiptom hercege - vonta meg a vállát Nun, 
gonosz, keskeny mosollyal, és szűkre húzott szemével tűnődve 
méricskélte Mózest, akinek a hideg futott végig a hátán, mint aki 
foglyul esett, és nincs segítsége, se reménye. Nem is tudott többet 
mondani, Nun pedig csak nézte és mosolygott... 

De néhány nappal később Hetepré azzal fordult hozzá: - Ha 
megbocsátasz, Egyiptom hercege: a szolgádról beszéltünk itt 
néhányan, akit Nunnak nevezel, és az a véleményünk, akármit 
számít is a szavunk, hogy legjobban tennéd, ha beleeresztenél egy 
tőrt a bordái közé, és odaadnád a Nílus Anyának. Ha téged undorít 
az ilyesmi, mi szívesen elvégezzük helyetted. 

Ha Hetepré heves ellenállásra számított, akkor csalódnia kellett, 
mert Mózes mindössze hosszan, elgondolkozva ránézett, aztán 
megkérdezte: 

- Miért? 
- Mert ha te nem ölöd meg, akkor ő öl meg téged az első adandó 
alkalommal, és ez olyan biztos, mint hogy ez itt a Nílus. 

Mózes nem kezdte cáfolni, csak annyit jegyzett meg: - 
Szükségem lesz hajtóra. 

- Széthikef kedvel téged. Kérj tőle egy gyalogost, én majd 
kiképzem fogathajtónak, ahogy ezt is kiképeztem. 

- Mennyiért? - szaladt ki Mózes száján. 

- Megsértesz, Egyiptom hercege - válaszolt Hetepré. 


- Ki beszélt árról? Hát nem szolgálhatlak? Úgy akarsz bánni 
velem, mint a kutyával: belém rúgsz, ha idejövök, hogy 
megnyaljam a kezed? 

- Nem vagy kutya, Hetepré - felelte Mózes fáradtan. 

- Udvariatlan voltam. Bocsáss meg. 

- Sose mentegetőzz, istenség. Soha, én mondom. Én csak 
szeretnélek a magam szerény módján szolgálni. Csak erről van szó. 
Akkor megöljem? 

- Ne - mondta Mózes. 
- De tudod, hogy akkor ő öl meg, Egyiptom hercege. 

Mózes közömbösen bólintott. - Gondolom, megpróbálja majd - 
mondta, de ennyiben is hagyta, és olyan fensőbbséges, üres 
kevélységgel fordult el Heteprétől, amelyet csak a Nagy Házban 
töltött teljes élet taníthatott az egyiptominak akkoriban. - Hetepré 
meg ott maradt csöndben, magában szitkozódva:  , Én 
figyelmeztettelek, te kis hülye, és ha nem származna belőled 
hasznom, még ennyit se tettem volna." 

Ha Mózes visszagondolt rá, milyen könnyedén emlegette Ramszesz 
a Kus elleni büntető hadjáratot, nehezen tudta ezt a könnyedséget 
összemérni azzal a hatalmas erővel, amely Karnak alatt összegyűlt. 
Mózes végignézett a gyalogosok tömegén, a lándzsák kazlain, 
amelyek úgy álltak sorban, mint egy széles tábla búza, a lovakon és 
a szamarakon és a kocsik végtelennek tűnő során, és megpróbálta 
elképzelni olvasmányainak hatalmas hadjáratait, ahol a sereg 
százötvenezer emberből állt össze. 
Nem nagyon lehetett elhinni, hogy létezik még ennél is nagyobb 
hadsereg. 

A lassú, monoton folyami utazás elmerült a múltban - amikor a 
kocsik és a lovak partra szálltak Abüdosz-ban, Széthikef 


kijelentette, hogy semmi további késlekedést nem tűr el. Másfél 
napos erőltetett menetben indultak a gyülekezőhelyre, ahol a 
gyalogosok és a felszerelés már hónapok óta várakoztak, és 
Széthikef egy dühös jelenet során megtiltotta a kapitányainak, hogy 
Karnakban elmulassanak egy napot. Jól tudta, hogy a hosszú, 
unalmas hajóút után egy ilyen napnak csak az lehet a vége, hogy a 
Delta emberei összeütköznek a félig-meddig ellenséges karnaki 
nemesekkel, és semmi kedve nem volt a hadjáratot frakciók harcává 
alacsonyítani, mielőtt még egyáltalán elkezdődne. Ehelyett eléjük 
tárta a munkára és a szervezésre vonatkozó tervét, amely alapján 
már másnap kora reggel indulhattak Kus földjére. 

Miután Mózes Nunnal együtt ellátta a lovakat, más dolga nem 
lévén, a napkeltéig maradó órákat azzal töltötte, hogy bejárta a 
gyalogosok táborát, mivel izgatta, hogy ilyen sokféle harcos gyűlt 
össze annyi furcsa és távoli helyről. Megbámulta az aranyhajú 
akhájokat és csodás szakállukat, tollas bronzsisakjaikat, hosszú, 
háromméteres lándzsáikat, és magában nevetett, amikor köré 
gyűltek, hogy megvizsgálják vaskardját és -tőrét. Hallgatta a 
babilóniaiak torokból felpattogó beszédét, itt-ott egy-egy szót még 
el is kapott, megtapogatta finom gyapjúköpönyegüket, amely 
puhább volt a legvékonyabb lenvászonnál is, és mindenféle sárga, 
vörös és fekete csíkok voltak ráfestve. Hatti fiai kinevették és 
gúnyolódtak rajta furcsa nyelvükön, amelynek lágy dallamossága 
annyira különbözött az egyiptomitól és a babilonitól is. 
Aranydíszeiről felismerték, hogy nemes ember, és megbiccentették 
magas, csonkakúp formájú kalapjukat előtte. Mózes szintén 
kézjelekkel megdicsérte csodás lemezelt íjukat, ők meg 
megkínálták az erős fügeborból. A legfurcsábbak ezek a gondtalan 
hettiták voltak szoros nadrágjukkal, magas csizmájukkal és ragyogó 
kék szemükkel. 

Mózes végigsétált tehát a különböző népek zsoldosai között, 
kicsit pompázott a katonák társaságában, ízlelgette annak az ifjúnak 
a szabadságát, aki a hazájától távol jár, és kalandokra készül a világ 


ismeretlen végén. Mikor leszállt az éj, a katonákat a kocsik ezüst 
harci trombitáinak vékony hangja takaródóra szólította, és Mózes is 
odasietett a harcosok és a hajtók közé, egy Szokar-Mózes nevű 
ember kocsija köré, aki rangban a Seregek kapitánya után 
következett. Óriás, izmos, sebhelyes ember volt Szokar-Mózes, 
barbár ruházatot viselt, a tengeri népekhez hasonlóan neki is súlyos 
aranykarika lógott a fülében és csillogó ezüstsisak volt a fején, a 
hangja éppúgy mennydörgött, mint egész megjelenése; szavainak 
tapssal adott nyomatékot, úgy mondta el a menet rendjét. 
Heteprének, akihez Mózes is tartozott, még egy tucat kapitánnyal 
együtt a seregek élén kellett indulnia, hogy becserkésszék a helyet, 
és szükség esetén Széthikef testőrei legyenek, a többi kocsi pedig a 
menet végén sereghajtóknak maradt hátra. 

Mózes meghagyta Nunnak, hogy aludjon a kocsi közelében, 
ahova a lovaik is ki voltak kötve, maga meg leterítette a köpenyét a 
meleg homokra, szintén a kocsi mögé. De aludni nem tudott. A 
tábor mozgása és zaja egész éjjel nem szűnt: tompa emberi hangok 
hallatszottak, meg a lovak hangosabb dobogása és néha egy-egy 
tiszt éles kiáltása. Hetepré éppen arra járt, és látva, hogy Mózes nem 
alszik, megjegyezte: - Nem lesz minden éjszaka ilyen. Ha küzdünk, 
becsülni fogják az álmot, harcolni fognak érte. - Aztán Mózes 
legközelebb arra riadt föl, hogy Nun ott áll a kocsi mellett. - A lovak 
nyugtalanok voltak - mondta Nun. - Elláttam őket. - Mózes meg 
visszafeküdt, de a szíve összeszorult a félelemtől - mégis nehéz volt 
elképzelnie, hogy Nun hidegvérrel megölne egy alvó embert. Úgy 
gondolta, nem tenné, de a beduinokról azt mondják, sosem lehet 
náluk tudni, senki sem ismeri a szívük fekete mélyét. Mózes 
kinyújtózott, elnézte a csillagok ragyogó takaróját a feje fölött, és 
eszébe jutott, hogyan tanulmányozták és vizsgálták őket Amontef 
társai, tűnődött, mi is a csillag és mit jelent - és a félelmébe csodálat 
keveredett: a csillagos égbolt megforgatta fiatal szívét és belekapott 
az álmaiba, így hát a mennybolt ragyogó képe alatt elfelejtette 
Nun-tól való félelmét. 


Aztán a csillagok fénye eltompult, a fekete égbolt szürkülni 
kezdett, és hirtelen megszólaltak a dobok. így ébredt föl a tábor, 
hogy megindulhasson a menet Kus földjére. 

A Nílus nyugati partján meneteltek, Karnaktól a folyó választotta el 
őket. Az út - amelyet a nagyobb kövek eltávolítása után egyszerűen 
a homokba döngöltek, és voltaképp csak megtisztelték az út névvel 
- szinte végig a sivatag meredek sziklapereme alatt futott, de mivel a 
folyó még nem vonult vissza teljesen, a szükebb 
folyókanyarulatokban, a sereg a sárban szotyogott, és akkor bizony 
a hajtó és a harcos leszállt, és a vállával lökte ki a kocsit a sárból, sőt 
gyakran a gyalogosoknak is odakiáltottak, jöjjenek előre és segítsék 
ki az elakadt kocsikat. Ez kiváló alkalmat kínált a gyalogosoknak és 
a lovasoknak, hogy összeszólalkozzanak, és a hőségben, sárban és a 
fekete legyek seregében gyakran csak az segített, ha Szokar-Mózes 
közéjük rohant, és kemény, pártatlan ostorával a verekedők közé 
csapott. 

Mózesnak szerencséje volt, mert az út nem haladta meg kettejük 
erejét, de köpenyét, fegyvereit és lószerszámait mégis hamar 
levetette, és egy szál ágyékkötőben, gyalog ment a kocsi mellett. 
Még mindig nem érték el az első kataraktát, és irigykedve nézték a 
rabszolgákat, akik a felszerelést hozó kis hajókban eveztek; később 
aztán fordult a kocka: a rabszolgák küzdöttek a folyóban, mint az 
állatok, derékig a vízben, hogy előreküzdjék a hajókat az árral 
szemben. 

Ahogy Hetepré megjósolta, az első éjszaka a kimerült sereg jól és 
mélyen aludt, de ahogy teltek a napok, a menetelés lett az életük 
ritmusa és értelme, és a testük is hozzáedződött a feladathoz. Egyes 
szakaszokon a sivatag pereme sziklásán a vízbe ereszkedett, itt 
kötelekkel húzták föl a kocsikat a sivatagba, a lovakat meg szűk 


ösvényeken vezették föl. Máshol viszont a fal távolabb húzódott, a 
sziklák és a folyó tíz, tizenöt, sőt húsz mérföld távolságba kerültek 
egymástól, ilyenkor a sereg reggeltől estig gyakran harminc, 
harmincöt mérföldet is megtett. A napkelte és a napnyugta olyan 
szépséges volt errefelé, amilyet Mózes életében nem látott: a Nílus 
keleti partjának szirtjeit egy-egy ásvány, érc vagy kvarcos szikla 
sávozta be, amely minden éjjel a szépség vibráló falaivá festette a 
követ - ilyen szépségre egyetlen rabszolga vagy gyalogos sem 
nézhetett megindultság nélkül. 

A Karnaktól az első kataraktáig a folyó mentén vezető kétszáz 
mérföldes úton egyre ritkábban tűntek fel a szürke kis parasztfalvak, 
a napon szárított vályogtéglából épült, egyszerű, zömök kunyhók és 
a keményen dolgozó, zárkózott és babonás parasztok. Ha az anyák 
és a lányok megpillantották a közeledő sereget, felkapaszkodtak a 
sivatag sziklaszirtjeire, és elbújtak a homokban. A férfiak 
egykedvűen dolgoztak tovább, tisztogatták az öntözőcsatornákat a 
termékeny folyami földben, készítették a talajt a vetésre, és csak a 
gyerekek jöttek oda tátott szájjal és rémülten, hogy megnézzék a 
vonuló katonákat. Edfu egykor pompás városa, amely Karnaktól 
jóval délebbre épült, most szinte elhagyatott romnak tűnt, ragyogó 
templomaiban csak a papok szolgáltak, hívek nélkül, a népességet 
egy tucat birtokoscsalád és a rabszolgáik alkották csupán, mert 
Felső-Egyiptom hanyatlása óta a szegény parasztok inkább a Delta 
vidékén keresték a szerencséjüket. 

A menetelés ádáz volt és könyörtelen - ahogy Egyiptom egyre 
távolabb maradt, annál könyörtelenebb. Ha egy rabszolga vagy 
gyalogos megbetegedett, eltörte a lábát, vagy más módon sérült 
meg, hátrahagyták az út szélén, hogy lássa el magát, ahogy tudja; de 
Mózes észrevette, milyen kevesen betegszenek vagy sérülnek meg. 
A talpukon úgy megkérgesedett a bőr, hogy álló nap mehettek a 
forró homokban egy szál vékony szandálban, mégse lett bajuk, a 
bőrük bronzszínűre barnult, és a kimért, szűk fejadagoknak hála, a 
seregben mindenki izmos és inas lett, mint az ostorszíj. Mivel 


állandóan szomjaztak és sóra volt szükségük, úgy ették a száraz és 
kemény sózott húst, mintha a legüdítőbb gyümölcs volna, a Nílus 
pedig annyi vizet adott hozzá, amennyit csak akartak. Már Kus szele 
fújta őket dél felől, és ők nem késlekedtek. A kereskedők, a képzett 
katonák és a Delta-vidék kikötőinek aljanépe egyként nyalta a 
száját, ha eszébe jutott a katona egyelőre igen távoli jutalma, az 
arany és a nő. 

Ahogy az első katarakta közelébe értek, Széthikef üzent 
Mózesért, hogy hajtson előre a kocsival. Amióta a menet 
Abüdosznál elindult, ez volt az első alkalom, hogy Széthikef 
Mózesért küldött, bár ő többször is látta a vezér villogó, rézveretes 
kocsiját, ahogy végigszáguld a hadoszlopon, és esténként azt is 
láthatta, ha lámpát gyújtottak abban a vászonsátorban, ahol 
Széthikef és főkapitányai a térképek fölé hajoltak, hogy terveket ké- 
szítsenek a hadjárathoz. Széthikef nem volt bürokrata a csatatéren: 
figyelme a sereg minden részletére kiterjedt, és bár nem avatkozott 
bele, hogyan érvényesíti a tekintélyét egy-egy kapitánya a 
fegyelmezés és a parancs dolgában, azért látta és az emlékezetében 
elraktározta a módszereiket. Mózes napról napra jobban tisztelte ezt 
a furcsa, kemény kis embert, akiben a szenvedély és a kegyetlenség 
ilyen furcsa módon keveredett, és napról napra azt is egyre jobban 
érezhette, hogy Széthikef is kedveli őt. Mózes már csak azért is 
örült, hogy parancsnoka magához hívja, mert megtört a menetelés 
egyhangú üteme: elégedetten és megtisztelve várta, hogy Nun 
odahajtsa a kocsit ahhoz az oszlophoz, ahol Széthikef és vezérkara 
járt. Mózes érkezését látva Széthikef előrehajtatott, hogy Mózes 
mellé érhessen, és amikor a két kocsi a gyalogosok tempójára 
lassított, a Seregek kapitánya jókedvűen odakiáltott: 

- Jó napot, félnevű Mózes, nos, hogy tetszik a hadjárat? 

- Tetszik - mosolygott Mózes. 

- Azt el is hiszem, Egyiptom hercege. Mit szólna isteni atyád, ha 
látna most, egy szál ágyékkötőben, piszkosan, sárosan, mint a többi 
katona vagy teherhordó? 


- Nem az apám, Széthikef, és nem izgat, mit mondana. De ez sokkal 
jobb élet, mint ahogy eddig éltem, annyit mondhatok! 

- Csak várd ki, amíg vért látsz, akkor beszélj! De nekem tetszik, 
ahogy most kinézel. A katona öltözzön úgy, ahogy katonához illik. 
Tetszik, hogy meg vagy borotválva. Ha az egyiptomi nem bánja, 
hogy borostás, érzem, hogy belül megtört benne valami. Minden 
reggel borotválkozol, Mózes? 

- Igen, Széthikef. 

- És ki borotvál meg, ez a mogorva bika, aki a kocsidat hajtja? 

- Egyedül borotválkozom - felelte Mózes, mire Nun megvetően 
elhúzta a száját, de nem nézett egyikőjükre sem. 

- Meglátod, nem fog olyan könnyen menni, amikor vérrel és 
halállal lesz dolgunk. Tanítsd meg a beduint borotválni, fiam. 
Szolgának nem születik, hanem tanul az ember, márpedig ha a 
fejszét is olyan jól forgatja, mint a gyeplőt, akkor igazán értékes 
emberre tettél szert. Látom, hogy törődik vele, és jegyezd meg: a 
jó kocsi élet-halál kérdése itt délen. A tengelyt kenjétek meg 
naponta háromszor, és az abroncsra is legyen gondotok. Száz 
kocsit odaadnék, bár nagyon sok nincs is, ha olyan vasabroncsaim 
volnának, mint a hettitáknak. Még az istenek sem tudnak széttörni 
egy jól kikovácsolt vasabroncsot. De ha ezek a bronzabroncsok 
valahol megrepednek, az szétveti őket, méghozzá amikor a 
legnagyobb szükséged lenne rájuk, és akkor aztán nincs az az 
isten, aki segítene, nem bizony, és már esik is szét a kerék. Úgy 
figyeld az abroncsot, ahogy a ló patáját. De hát nem azért 
hívattalak ide, hogy a kocsi karbantartására oktassalak. Néha 
amúgy is azt gondolom, hogy az istenek döntik el, mikor 
szülessünk, mikor haljunk meg, és ebbe a vasabroncsok nem 
tudnak beleszólni, nem igaz? 

- Hát nem hiszem, Széthikef - felelte Mózes. 

- Az a helyzet, hogy ma délután korán megállunk, mert hivatalos 
látogatásunk lesz. Szokar-Mózes is velem jön, de úgy vélem, ha már 
egyszer van a kapitányaim között egy herceg a Nagy Házból, súlyos 


udvariatlanságot követnék el, ha nem vinnélek magammal 
vendégségbe, és  megfosztanánk a  házigazdánkat attól a 
tisztességtől, hogy megkérjen, lépd át a küszöbét. Velem jössz, 
Mózes? Ma este megyünk, és megígérhetem, nem lesz unalmas. 

- Ezt nem értem - felelte Mózes. 

- Hogyhogy? Nem jössz? Tudom, nem lesz ott más isteni rokon, de 
én nem ismerem annyira a szokásokat, hogy tudjam, mivel 
kisebbíthet téged, Egyiptom hercege, ha egyszerű emberekkel töröd 
meg a kenyeredet. A menetben meg tudod tenni. Baj, ha átléped 
valakinek a küszöbét? 

- Nem, dehogyis, Széthikef, nagyon megtisztelő. 

A Seregek kapitányának savanyú ábrázata felderült. A kedélye 
majdnem olyan gyorsan változott, mint egy gyereknek. 

- Hát akkor? Mondd, fiú. 

- Csak hogy ki lakhat itt? Már a parasztfalvakat is rég elhagytuk. 
Ezek már a mocsarak, ahol Kus és Líbia úgy törhet ránk, ahogy 
akar... 

- Nem, hát azért úgy nem, ahogy akar, Egyiptom hercege. Ha 
kételkedsz az istenkirály hosszú, kemény kezében, csak nézz hátra! 
- Akkor is: egy embernek egymagában mindenképp veszélyes 
lehet. Kiről van szó? 

Széthikef elégedetten nevetett. - Az egyetlen emberről, akinek 
nem veszélyes. Orvos, méghozzá állítólag a legjobb, és tudod, 
Mózes, az orvosokat még a legdühödtebb ember sem bántja. 
Mindannyiunknak szüksége lehet rá, és ő mindenkit egyformán 
kezel. Így békében élhet ott is, ahol más nem tudna. A háza a sivatag 
peremén van, az első kataraktától már látszik. 

- Honnan ismered őt, Széthikef, és miért él itt egyedül? 

- Nem él egyedül, Mózes, mert vele van a felesége és a lánya, meg 
a rabszolgák is. És hogy honnan ismerem? Tudod, jártam én már 
erre, Kus megtapasztalta már az öklöm csapását, de őt már akkor 
ismertem, amikor Karnakban lakott, és az emberek a világ végéről 
is felkeresték. De tudod, az apja a gonoszakat támogatta, ezt az 


embert is Aton-Mózesnak hívják, és nem hajlandó nevet változtatni. 
Ami engem illet, nekem megvan a vallásom, abban születtem, 
abban is fogok meghalni. Nem szeretek belekontárkodni az istenek 
dolgába, épp elég veszélyes nekem a politika ebben a világban, nem 
akarok a másvilággal is politizálni. De eljött az idő, amikor a papok 
nem tűrhették tovább ezt a helyzetet, és megmondták neki: vagy 
megváltoztatja a nevét, és elárulja, hol az apja sírja, hogy 
elégethessék a múmiát, és az apját a nemlét vaksötétjébe üzzék, 
vagy meg kell halnia, méghozzá balzsamozás nélkül. 

- És mit felelt? - kérdezte Mózes lassan. 

- Azt mondják, a képükbe nevetett. Az egyik papnak azt mondja: 
, Most is fáj a hasad. Ha nem operállak meg harminc napon belül, 
meghalsz. Ki más operálhatna meg?" Aztán a másiknak azt mondja: 
, Folyton fáj a fejed, meg fogják lékelni a koponyádat. Az jó lesz? 
Én lékelés nélkül is meggyógyítom a fejed. Ki gyógyítana meg 
rajtam kívül?" A harmadiknak meg: ,Ki készítene neked 
gyógyszert, ha én meghalok?" Úgyhogy, Mózes, az orvosokat nem 
ölik meg olyan könnyen. A papok elküldték a panaszaikat az 
istenkirálynak, ő meg azt mondta: száműzzék az orvost a föld déli 
végébe, de hagyják életben. Ennek már több mint húsz éve, és azóta 
itt él. Nem hiszem, hogy valaha elköltözne innen - majd meglátod, 
miért. Úgyhogy ha megállt a menet, mosakodj meg, öltözz fel 
egyiptomi herceghez illően, mert nem volna udvarias dolog, ha a 
koszos utazóruhánkban látogatnánk meg. 

Mózes még sohasem hallotta, hogy Széthikef ilyen tisztelettel és 
odaadással beszélt volna valakiről - még Ramszeszről sem -, és alig 
várta, hogy megálljanak. Kora délután sátrat vertek: még nem 
látszott a legendás katarakta, de a folyó már jókora köveken bukott 
át, az észak fele robogó víz pezsgett és habzott, és a tartalékokat 
hozó csónakokban már javában élethalál-küzdelmet vívtak a 
rabszolgák. 

Nun kifogta és lecsutakolta a lovakat, Mózes meg elindult lefelé a 
partra, az örvénylő vízhez. Mikor tisztára mosdott, szólt Nunnak, 


hogy nyissa föl a csomagokat, és néhány kíváncsi katona 
tisztelettudó tekintete előtt kifésülte vastag fekete haját, feltette a 
homlokára az aranypántot, és magára öltötte az egyiptomi herceg 
makulátlan fehér lenvásznát és fényes arany rangjelzéseit. 

Ahogy Széthikef kocsijában, amelyet most Szokar-Mózes hajtott, és 
mindhárman benne álltak, közeledtek a házhoz, egyre hangosabban 
szólt a katarakta mennydörgése, de mire fölértek az emelkedő 
tetejére, az akusztika szeszélyénél fogva teljesen eltompult a 
hangja. 

Gyönyörű látvány volt: a Nílus jól látszott mindkét irányban, alattuk 
ott habzottak és bukdácsoltak a zuhatagok, a kerek, égető 
napkorong meg nyugat felé a sivatagba hullott. Aztán ahogy a ház 
feltünt, Mózes másra nem is tudott figyelni: azonnal felfogta, hogy 
soha életében nem látott ilyet, és valószínűleg nem is fog. 

A ház nemcsak más volt, mint a többi egyiptomi épület, hanem 
volt az arányaiban valami emelkedettség, valami teljesség, ami 
mélységes hatást tett a szemlélőre, aki később azzal magyarázta ezt 
a szépséget, hogy egyetlen eleme sem töri meg a harmóniát. Mint a 
legtöbb karnaki ház, ez is téglalap alapú volt, lapos tetejét kőfalak 
tartották, de a többi házzal ellentétben nem vette körül fal, amely 
elrejtette volna a szépségét. Homokkő helyett fehér mészkőből 
épült, amelyet rózsaszínűre és bíborra színezett a lemenő nap - a ház 
oldalsó falain pedig széles ablakok engedték be a fényt, amelyek 
előtt élénk, sárga és fekete színű függönyök lógtak. A ház egész for- 
mája a kiugró sziklafal természetes folytatásának tűnt, az épület jól 
elkülönült a rabszolgahajlékoktól és az istállóktól, hogy semmilyen 
természetellenes hatás le ne ronthassa egyszerű szépségét. Ahogy a 
kocsi a bejárathoz hajtott, Mózes láthatta, hogy a ház teljesen nyitva 
áll a folyó felé, a verandát ősi, nád alakú oszlopok szegélyezik - 


magát a márványt faragták olyanra, hogy a folyami nádkötegre 
hasonlítson -, ilyet már vagy egy évszázada nem terveztek. A 
mészkő veranda az oszlopok között a szirt széléig futott, onnan 
lépcsős teraszok ereszkedtek le, és folytatódtak végül egy szűk 
lépcsősorban, amelyet már magába a sziklába vájtak. A teraszon 
mindenfelé elnyúló macskát mintázó szobrok látszottak, és egy 
csodálatosan faragott szfinx - ez is fekete bazaltból, és a szobrok 
között három jókora élő, fehér macska tekergett. 

Miközben a lovakat elvezették a futva érkező rabszolgák, a 
teraszon három alak jelent meg: egy alacsony, kerek arcú, láthatóan 
jó kedélyű egyiptomi, aki olyan melegséggel üdvözölte őket, 
mintha az ő érkezésüket várt volna, amióta itt lakik, mellette egy 
kicsi, szelíd asszony, már túl a középkoron, szemmel láthatóan a 
férfi felesége, és a harmadik egy gyönyörű, szép tartású fiatal nő, 
nyilván a lányuk - gondolta Mózes -, aki vékony, átlátszó köpenyt 
viselt, amely a déliek stílusában egyik oldalt szabadon hagyta szép 
kerek kis mellét. 

Mózes hetek óta nem találkozott egyetlen vonzó nővel sem, 
úgyhogy teljesen megfeledkezett magáról, és bambán eltátotta a 
száját, de a vendégség általános izgalmában szerencsére senki nem 
vette észre. Széthikef és Aton-Mózes forrón, nagy örömmel átölelte 
egymást, Szokar-Mózes és Mózes pedig várta a bemutatkozást. 
Aton-Mózes a neveltetésére valló könnyed eleganciával mutatta be 
a családját, , szeretett feleségét és társát", Szetepaton asszonyt - 
miközben Széthikefre mosolygott, mint aki sajnálja, hogy folyton 
Atont emlegeti a családneveikben -, aztán , hanyatló évei ékszerét és 
támaszát", a lányát, Meritatont. De beszéd közben hirtelen Mózesra 
szegeződött a tekintete, és óvatos kétkedés fogta el. Széthikef 
azonnal észrevette a pillantását, és gyorsan válaszolt: 

- Nem, nem, drága barátom, nem hozok én hozzád olyan 
vendéget, aki nyugtalaníthat. A hírnököm már beszélt neked 
Szokar-Mózesról, erről az óriásról itt mellettem, aki a jobb kezem, 
és utánam az első a seregek vezetésében. Ezt a fiatalembert meg 


bátorkodtam magammal hozni, mert tudom, hogy rosszul esett 
volna, ha nem hozom el. Valóban az, akinek látszik: a Nagy Ház és 
az istenkirály sarja, egyiptomi herceg - de jó fiú is: talán tudod, 
hogy nem vagyok rossz emberismerő. 

Széthikef hosszas magyarázkodásba fogott mindannyiuk előtt, 

mintha tudná, hogy a bájos fehér ház nem veheti könnyedén a 
vendégfogadást, amíg ő el nem mondta az érveit. 
- Tudom, hallottatok eleget a Nagy Házról és az istenkirály fiairól, 
de ez a fiatalember valóban más, és most hadd ne mondjak semmit 
arról, ami a Nagy Házban történik. Vén katona vagyok, tudatlan is. 
De ezt az embert az istenkirály három évre száműzte, én viszont 
most már jó ideje figyelem. Egyiptomi férfi, nincs benne semmi 
gonosz büszkeség: egyetlen szolgával utazik, aki a fogatát hajtja, 
nincsenek vele csatlósok, balzsamozók, nők, papok, írnokok - 
egyszóval igazi ember,  Aton-Mózes. Sokáig  tanakodtam, 
elhozzam-e, aztán őt is ismerve úgy döntöttem, hogy megtiszteli a 
házadat a jelenlétével. A neve Mózes. 

A család - anya, apa és leány - komoly tekintettel nézte Mózest, 
aztán a férfi derékból meghajolt, a szemét két ujjbegyével befogta. 
A felesége és a lánya követte. Aztán amikor levették a kezüket a 
szemükről, Aton-Mózes azt mondta: 

- Még soha nem lépett a házamba a Nagy Házból senki, úgyhogy a 
jelenléted több mint megtisztelő, bár a megtiszteltetésünk szinte 
kimondhatatlan. Ha lassan eszméltem, Egyiptom hercege, az annak 
köszönhető, hogy évek óta igen óvatos játékot űzök, amelynek tétje 
az életünk és a boldogságunk, de erről a jó Széthikef már bizonyára 
beszámolt neked; és jobb szeretném, ha a Nagy Házban senkinek 
nem jutna eszébe, hogy én egyáltalán létezem. Errefelé az emberek 
értékelik szerény tudásomat, és falat húznak körém - de hát a Nagy 
Ház és Ramszesz városa messze van. Elég is a magyarázkodásból. 
Tisztelettel köszöntünk, Egyiptom hercege, nehogy aztán kétségbe 
vond vendégszeretetünket. - Aton-Mózes hunyorogva fejezte be 
szavait, és üdvözlése olyan nyílt volt, és olyan meleg, hogy Mózes 


azonnal a szívébe fogadta az embert. A háziasszony bizonytalanul 
bólintott, de a bájos Meritaton boldogan és csodálattal mosolygott 
Mózesra. 

Aton-Mózes tapsolt, mire a szolgák hoztak zsámolyt, hogy a 
vendégek leülhessenek, hoztak illatosított vizet, hogy a lábukat 
megmossák és bort, hogy oltsák a szomjukat. A társaság félkörben 
ült le a verandán, a nap utolsó sugaraitól a ház árnyéka védte őket. 
Előttük apró bronzasztalok álltak, rajtuk nagy tálakban érett szőlő és 
füge, egyszerű agyagedényekben dinnye- és kecskehússzeletek - a 
húst olyan zamatos mézes szószban pácolták, amilyet Mózes még 
életében nem evett. Fonott kosárban azonnal meleg kenyeret hoztak 
a vendégeknek, mindenki külön magas nyakú agyagflaskát kapott, 
legalább két liter folyadékkal. A flaskákat a földre állították, és 
hosszú nádszálon lehetett belőlük inni anélkül, hogy a nehéz 
kancsót megmozdították volna. Hideg, enyhén erjedt gyümölcslé 
volt a kancsóban, Mózes arra gondolt, hogy életében nem ivott ilyen 
ízes és élénkítő italt. Látta, hogy a többieket nemigen lepi meg a 
vacsora, és rájött, milyen keveset tudott még a Nagy Ház falai közé 
zárva hazája életéről és szokásairól. Még valamit megfigyelt, amiről 
már sokat hallott ezelőtt is: hogy mennyire más itt 
Felső-Egyiptomban a nők helyzete. A Delta vidékén a férfiak 
magukban ettek volna, itt a nők is egyenrangú társként vettek részt 
az étkezésen - amit Széthikef és Szokar-Mózes szemmel láthatóan 
megszokott, mert természetes egyszerűséggel fogadták. 

Mózes egy jó óráig meg se szólalt, az ételt is csak piszkálta, mert 
az izgalom és az öröm elvette az étvágyát, és inkább a beszélgetést 
figyelte, amely főleg Széthikef és Aton-Mózes között zajlott. Hogy 
az alsó-egyiptomi politikai életből milyen kevés hír jut el ide, azt 
abból értette meg Mózes, ahogy a Seregek kapitánya összefoglalta 
az elmúlt öt év eseményeit, de arra is rá kellett jönnie, milyen 
keveset fogott föl eddig igazán a politikából. A Hatti és Egyiptom 
közötti háborút Széthikef hatalmi harcnak nevezte, amely a Kánaán 
földjének kincseiért, a libanoni vasércbányákért és Mezopotámia 


gazdagságáért folyt. Mózes most olyan szögből láthatta a háborút és 
a hódítást, mint még soha. Hallgatta, ahogy Széthikef beszámol a 
Kus ellen folyó hadjáratról, hogy miért fogtak bele és mit vár tőle 
Ramszesz, és észrevette, hogy Széthikef olyan ember, aki nem 
ítélkezik és nem mérlegeli erkölcsi szempontból a mesterségét. 
Valaha, nem is olyan régen Mózes ennek alapján egyszerűen 
vadembernek tartotta volna, de most be kellett látnia, hogy 
egyáltalán nem olyan könnyű eldönteni, ki vadember és ki nem az, 
noha az emberi természet ettől olyan bonyodalmassá vált, hogy 
sohase hitte volna. 

Aton-Mózes komolyan és keserűen csóválta a fejét. - Azért még 
nem kellene háborút indítani, mert egy-két fiatalokból álló banda 
átjön a határon. 

- Öltek is, meg gyújtogattak és fosztogattak - mondta Széthikef 
indulatok nélkül. 

- És a háború visszaadja a halottakat? Az az igazság, barátom, és 
ezt te is éppolyan jól tudod, ahogy én, hogy az istenkirálynak 
feneketlen az étvágya, ha rabszolgákról és aranyról van szó. Ha a 
líbiaiak jönnek elő a nyugati sivatagból, és ugyanezt művelik, nem 
veszi zokon, mivel a líbiaiak éppolyan szegények, mint a beduinok, 
igaz? 

- Ha igazságos háborút akarnék - dörmögte Széthikef -, akkor még 
mindig paraszt lehetnék a Deltán. 

- És talán annyival boldogabb is. 

- Azt nem hiszem. A Deltán ma már nincs boldog paraszt. De 
mivel katona vagyok, azt teszem, amit mondanak. 

- Magunk válunk szolgákká, ha olyan embereink vannak, akik azt 
teszik, amit mondanak nekik - sóhajtott az orvos. - És mint minden 
nagy nép, mi, egyiptomiak is átkozottul elkényelmesedtünk. 
Rendkívül biztosak vagyunk benne, hogy csakis Egyiptomban van 
kultúra és szépség, és csak itt tisztelik kellően az isteneket, közben 
meg szép csöndben elringatjuk azt a képességünket, amelyet valaha 
a lelkiismeretünknek neveztünk. Évezredeken át azzal dicsekedtünk 


a világban, hogy a mi egyedüli tulajdonunk a szent maat, és amit ez 
a különleges egyiptomi szó jelöl, amelyről azt állítjuk, hogy 
semmilyen más nyelvre nem lehet lefordítani. A" lelkiismeret, a jó és 
rossz tudása? Részben - engedjük meg gőgösen. Akkor az 
igazságérzet? Igen, az igazságérzet is némiképp, ugye? A 
könyörület? Az is, persze, és egy kis rész velünk született nemesség. 
De mindez csak jelzi, hogy mi a maat, ami magában foglalja és meg 
is haladja mindezt. A maat maga Egyiptom, a nemes, az isteni. - 
Hangjában olyan keserű irónia csengett, hogy Mózes Széthikefre és 
Szokar-Mózesra nézett, nem kérik-e ki maguknak. De ők csak 
elnézően mosolyogtak, mintha meg akarnák nyugtatni az orvost, 
hogy nem tud olyat mondani, amivel megsérthetné, őket. 

- De tudjátok-e, mi a maat igazán? - kérdezte az apró doktor. 

- A tiszteletet és a bátorságot nem említetted - szólalt meg 
Szokar-Mózes védekezve, mint aki nem szívesen száll szembe a 
szellemmel és a tudással, sőt inkább élvezi a másik szikrázó szavait. 
Eddig alig szólt egy szót, megadó mosolya szöges ellentétben állt 
nagydarab termetével és félelmetes megjelenésével. - Azt hiszem, a 
katonának igen kicsi maatja. lenne nélkülük, nem gondolod? 

- Nem gondolom! A tisztelet, a becsület: ezek háborús szavak, mást 
jelentenek a hivatásos mészárosnak, és egészen mást a normális 
embernek. Mint orvos azt mondanám: ezek a ti gyógyszereitek; 
különben hogy aludnátok éjjel, ti brigantik? 

Mózes most már igazán azt várta, mikor robban a társaság, de a 
két nő csak ült nyugodtan, a kezüket illendően összefonva az 
ölükben, és bár Szokar-Mózes egy kissé meghökkent, Széthikef 
hatalmas nevetésben tört ki, egészen belerázkódott, még a könnye is 
kicsordult. - Egész életemben arra vártam, hogy valami hasonlót 
mondjak - mondta csukladozva. - Nyugodj meg, Szokar-Mózes: az 
igazság mindig nehéz és keserű. Te meg, Egyiptom hercege - 
fordult Mózeshoz -, vedd az egészet az öregek összevissza 
fecsegésének. Nincs még tizenkilenc éves - magyarázta 


Aton-Mózesnak -, úgyhogy magányos bölcsességed, amelyet üres 
éjszakáidon sodorsz, neki csupa őrültség! 

- Nem, dehogyis - tiltakozott Mózes, aki most szólalt meg először. 
- És szerinted mindez szentségtörés és árulás, fiam? - kérdezte 
szelíden az orvos. 

- Szerintem csodálatos dolog - nyögte ki Mózes. 

- Nahát! - kiáltott föl Széthikef. - Ez megvolna. Na de mi a maat Ezt 
akartad elmagyarázni, nem? 

- Ha kíváncsiak vagytok rá. 

- Mondd el! 

- A maat az igazságosság, amely az istenek átka azon a népen, 
amelyet el akarnak pusztítani. 

Mózes ebből egy szót sem értett, de nem mert szólni és amikor 
elkapta Meritaton komoly pillantását, úgy érezte, semmi esetre sem 
szabad elárulnia, mennyire szűk látókörű és milyen tudatlan. 
Amennyire csak vissza tudott emlékezni, most először szabadult 
meg annak a tudatától, hogy egyiptomi herceg, és a vele járó 
hazugságoktól is. A Nagy Házban hallott ugyan megvető célzásokat 
a Felső-Nílus vidékének , túlművelt", , túl okos"? urairól, akik az 
istenek ellen szőnek terveket, és áruló szkepszisüket Aton 
imádásával szívták magukba, hogy aláaknázzanak mindent, ami 
igazán egyiptomi és igazán szent. De arról álmodni sem mert, hogy 
igazán vannak emberek, akik így tudnak gondolkozni és beszélni. 
Lénye egyik része elé széles horizontok tárultak, ami csak némely 
fiatalemberekkel történik meg, egyszer az életben - de a másik része 
egyszerűen félt, mivel ami leginkább emlékeztetett erre: 
Amonteffel és Neffel folytatott legjobb beszélgetéseiben mindig 
volt valami titkolódzás, amely elárulta, hogy bűnös dologban 
járnak. De itt mindez nyíltan hangzott el, semmi konspiráció, min- 
den csupa nevetés és célozgatás volt. 

Széthikef megismételte: - Tehát úgy gondolod, az istenek el 
akarnak minket pusztítani. 

- Hacsak előbb el nem pusztítjuk magunkat. 


- A maatunkkal? - kérdezte gunyorosan Széthikef. 

- Az átkozott igazságosságunkkal. Mit tudunk mi az emberekről? 
Már nem is érzékeljük őket. Mit tudnak Kusról a ti uraitok ott a 
Deltánál? 

- Én semmit sem tudok Kusról, mivel nem jártam ott - mondta 
Szokar-Mózes tompán -, és nem nagyon láttam olyat, aki járt. 

- Becsülöm az őszinteséged - bólintott Aton-Mózes. 

- Kus ugyanis nem létezik. Látom, fiatal hercegünk nem hisz 
nekem. Pedig nem tréfálok, Széthikef a megmondhatója. Kus egész 
Afrikát jelenti, amely alattunk elterül. A civilizációk egész sora 
váltotta egymást tőlünk délre, de mi, egyiptomiak mindig Kusról 
beszélünk. Kus a fekete bőrszín. No hiszen! A mi egyiptomi 
háborúink éppen olyan üresek, mint a maatunk. Most éppen új élet, 
új királyság, új civilizáció van születőben azon a tájon, amit mi 
Kusnak nevezünk. Nem azok közt a marhatolvaj törzsek közt, 
Széthikef, akiket hét éve szétzúztál a hatodik katarakta melletti 
csatában. Ők már eltűntek. Sosem támadtak fel a csata után. Ezek 
fekete emberek, akik a hatodik kataraktától messze délre élnek, 
hetekig kell menetelni a kék Nílus mentén odáig. Hosszú út lesz, ha 
a gazdátok kegyetlen kezével el akarjátok érni ezt a tájat. Ez a nép 
várost épített, nyájakat legeltet, és békében műveli a földjét. Azt a 
néhány vad fosztogatót, aki ellen igazságot akartok szolgáltatni, 
elűzték onnan, azért jöttek erre: nem volt jobb helyük. De ti az 
ártatlanokat akarjátok megbüntetni a bűnösök helyett. 

- És honnan tudod te ezeket? - csodálkozott Széthikef. 

- Messzire elhallok én - felelte Aton-Mózes komoran. - Nem sok 
minden történik errefelé, amiről én ne hallanék ezt-azt. Lehet, hogy 
a Deltán már elfelejtették, hogy létezem, amit nagyon remélek, de 
száz nap járóföldre dél felé jól ismerik Aton-Mózes nevét, annyit 
mondhatok, és olyan helyekről járnak hozzám a betegek, ami- 
lyenekről ti álmotokban sem hallottatok. 

- Aton-Mózes - kérdezte a herceg -, azt mondod, száz nap 
járóföldre? 


- Miért? 

- Már így is nagyon messzire jöttünk - felelte Mózes hitetlenkedve. 
- Nem hittem volna, hogy ilyen távolságok léteznek a világban... 

- Már feleakkora úton megtudod a saját kínkeservedből - nevetett a 
Seregek kapitánya -, mert ha innen elindulunk, még legalább ekkora 
út áll előttünk, sőt hosszabb is, mire betehetjük a lábunkat Kus 
földjére. 

Mózes elképedésében és szégyenében, hogy most teljesen 
megmutatta, milyen fiatal és tudatlan, csöndben bólintott, de elkapta 
Meritaton meleg, barna tekintetét, és abból együttérzést olvasott ki, 
nem gúnyolódást. Mivel Aton-Mózes is észrevette a fiú zavarát, 
gyorsan témát váltott: 

- Mondd, Egyiptom hercege, mit gondolsz az elmaradott földről, a 
magányos Felső Földről, ahogy régen nevezték? 

- Én nem hiszem, hogy elmaradott - felelte szenvedélyesen Mózes. 
- Nekem tetszik. Jól érzem magam itt, és azt hiszem, szeretem a 
sivatagot és ezeket a sziklaszirteket is. 

- Igen, a sivatagot vagy szereti, vagy gyűlöli az ember, nincs 
középút. Úgy hallom, sehol a világon nincs párja a sziklaszirt 
színeinek. Nézzétek! - mutatott kelet felé, a Nílus-völgy túlsó felére, 
ahol a szemközti szirtre a lemenő nap már vetíteni kezdte éjszakai 
színhullámzását. - És ez így van minden este, mégis minden este 
más. A meséinkben, amit a gyermekeinknek mondunk, Mut anya 
jön el minden éjjel, hogy betakarja kedves sziklaszíirtjeit és 
megvédje őket az éjszaka hidegétől. Emlékszel, Meritaton? 

- Emlékszem - bólintott a lány, majd mély, telt hangon Mózeshez 
fordult -, de hogy a sziklaszirteket miért kellett megvédeni az 
éjszaka hidegétől, azt nem értettem, és sosem kaptam rá választ, 
még apámtól sem, aki pedig majdnem mindent tud. 

Szelíd csipkelődés volt, Mózes érezte, hogy hozzátartozik a 
kapcsolatukhoz, bár ezt a szülő-gyerek kapcsolatot ő nem nagyon 
értette, hiszen kívül esett a tapasztalatain, és meghaladta a 
képzelőerejét. 


- Majdnem mindent - ismételte az apa. - Gondolom, tőled ez itt 
eléggé idegen világ, Egyiptom hercege, ahogy nekem is eléggé 
idegen volna a Nagy Ház. Sohasem láttam. Valóban olyan 
csodálatos, mint ahogyan mesélik? 
- Hogy csodálatos-e? Erre sosem gondoltam. Én csak benne éltem, 
ott nőttem föl. 
- És vidám dolog volt ott élni? - kérdezte a lány. 

Mózes lassan válaszolt: - Azt hiszem, sehol sem vidám dolog élni. 
Az a hely valóban csak egy nagy ház, egyesek szerint a legnagyobb 
a világon, de tele van félelemmel és babonával és mindenféle 


gyűlölettel... 
- Egy udvar az csak egy udvar - vonta meg a vállát Széthikef. 
- De biztos, hogy vannak csodálatos részei - erősködött 


Aton-Mózes -, hiszen, legalábbis részben, az az ember építette, aki 
ezt a házat tervezte nekem tizenkét éve. 

- Ugyanaz az ember? - suttogta Mózes izgatottan. 

- Igen, csodálatos ember. Egyszerű egyiptomi paraszt, mint 
Széthikef, de ha sikerül nekik, belőlük válnak a legnagyszerűbb 
embereink, én legalábbis néha úgy gondolom. Megálmodta, hogy 
hatalmas gátat épít a völgyben az első kataraktánál, ami az ősi 
időkhöz méltó terv volt. Úgy vélte, kellene annyi kő hozzá, mint a 
gízai piramishoz, de tudta, hogy meg lehet csinálni. Megtervezte 
minden egyes elemét, és zsilipbkapukat is akart építeni, hogy 
kordában tarthassuk az áradást, és többé ne érjen minket pusztítás, 
ha az ár túl magas, se éhínség, ha túl alacsony. Az istenkirály 
képzeletét is felszította, aki elküldte ide ezt az embert ezer 
rabszolgával, hogy kezdjék meg a munkát. De még alig ért ide, 
máris jöttek a nyomában a papok, hogy az istenkirály visszavonja a 
rendeletét, mert meggyőzték, hogy a terv szentségtörő. Megzavarná 
a Szent Nílus isteni folyását, és haragukban az istenek elhoznák 
ránk a végítéletet. 

- Szerintem igaza volt - szólt Széthikef komolyan. 


- Sejtettem, hogy így gondolod. A követ mindenesetre oda-vissza 
járt egy fél évig, míg a mérnök itt bosszankodott, és majd megőrült 
a kudarctól. Akkor találkoztunk és össze is barátkoztunk, mert ő is 
éppolyan mítoszromboló, mint én, és ez a legszorosabb testvériség 
a világon, nekem elhihetitek. Egy öreg vályogtégla házban éltünk, 
ő meg - részben hogy az időt múlassa - megtervezte ezt a házat, és 
tétlen  rabszolgáival felépíttette. Úgyhogy amint látjátok, 
Egyiptomnak nem lett duzzasztógátja, de legalább nekem felépült a 
házam, méghozzá elég szép ház lett, nem gondoljátok? 

- Én ilyen szép házat még életemben nem láttam - vágta rá Mózes. 
- És az építészt nem Nefnek hívták? 

Mivel a kérdés olyan általános izgalmat és érdeklődést váltott ki, 
Mózes végül többet is beszélt, mint akart volna, és miután elmesélte 
nekik Nefről a saját élményeit, a beszélgetés elapadt, csak ültek 
csöndben, és figyelték a szirten a színek játékát. De Mózesban a 
gondolatok ismeretlen és érintetlen mélységeket kavartak föl, és 
éber álmodozása még a sziklák alkonyi színpompájánál is jobban 
elkápráztatta. Nef építette ezt a házat, az ő szeretett Nefje - ez 
túlzott egybeesésnek tűnt volna, ha nem mondta volna az orvos a 
mítoszrombolókról, hogy , a legszorosabb testvériség a világon". 
Vajon ez valóban így van: Amontefnek újra és újra meg kell 
jelennie az életében? Hiszen mindig az első ilyen ember, Amontef 
jutott eszébe, akár Széthikef maró iróniájáról, akár Nef gyakorlati 
bölcsességéről, akár az apró doktor furcsa és néha ijesztő 
elmélkedéseiről, aki itt él Egyiptom peremvidékén. Mi a közös 
bennük? A kétkedésük? De Nef nem kételkedett, amikor fel akarta 
építeni a hatalmas völgyzáró gátat és feltartani a Nílust. Milyen 
dühös lehetett Nef a papokra - nem csoda, hogy úgy utálja az 
isteneket! Nem, nem a kétkedés a dolog kulcsa, hanem a kérdezés, 
csakis a kérdezés. Mózes felidézte egyik beszélgetésüket, amikor 
Atonról beszélt Nefnek, és Nef türelmetlenül annyit mondott: - Túl 
sokat gondolsz az istenekre, Mózes. Miért kell tudnod, hogy Aton-e 
az egyedüli isten? - De hát tudod, Nef... - És Nef olyan szomorúan 


nézett rá, hogy Mózes megijedt. Aztán Nef szólalt meg: - Az 
egyedüli isten az igazság, és azt egyetlen ember sem ismeri. - De hát 
az ilyen emberek nem ismerik legalább részben az igazságot? Miért 
nem beszélt soha Nef erről a tervéről, hogy a folyót fel akarta 
duzzasztani? Talán azért, mert ez a testvériség olyan szoros, hogy 
csak egymással értenek szót? Hiszen valóban annyira mások, hogy 
akár külön népcsoport lehetnének. 

A csöndet Aton-Mózes törte meg: - Érdekesnek találom a neved, 
Egyiptom hercege, nem bánod? Mert az enyémmel ellentétben csak 
egy fél név. 

Mózes lassan tért vissza saját gondolatai útvesztőjéből, és 
Széthikef sietett a segítségére: - A félnevű herceg. Miért ne. Ha ő 
így akarja... 

Mózes szinte álmában beszélt: - Csak egy név fele, amelyet drága 
anyámtól, Enekhaszamon hercegnőtől kaptam. A másik felét is 
nekem adta volna egyszer, ő legalábbis így gondolta. De meghalt. 
Ramszesz, aki istenkirálynak nevezi magát, megölte. 

Feszült csend következett, végül Széthikef szólalt meg. - Itt jó 
társak között vagy, Egyiptom hercege, szabadon beszélünk, 
megbízunk egymás becsületében. De vannak dolgok, amelyeket 
soha nem szabad kimondani. - Nem szemrehányás volt ez, csak 
puszta megállapítás. 

- És tudod, mi lett volna a másik fele? - kérdezte halkan 
Aton-Mózes. 
- Igen... - felelte tudomása szerint az egyetlen embernek, aki ezt a 
nevet viselte. - De meghalt az anyámmal, így marad a név fele. Már 
megszoktam. 

Szetepaton most először szólalt meg, a hangja simogató volt, 
mint a sivatagi hűs szellő, amely az éj leszálltával érkezik. - Elég 
ideje hagyjuk, hogy a fiatalok ezt a mi öreges, komor locsogásunkat 
hallgassák. Az életről beszélünk, de élni az ifjúság él. Menj, 
Egyiptom hercege, a lányom megmutatja neked a házunkat és a 


teraszainkat. Ma éjjel felszáll a hold, a kedves Izisz asszony majd 
mutatja nektek az utat. 

Mózes hallgatagon követte a lányt, aki egy lejtős, mészköves 
ösvényen vezette, amely a sziklafal peremén kígyózott végig. A 
folyó felől mellvéd óvta az utat, a másik oldalra Anu-kaktuszokat 
ültettek. Az ösvény időnként egy-egy lépcsőt ereszkedett, aztán úgy 
száz lépés múlva egy kiszélesedéshez értek, ahol egy arányosan 
épített, szép kis templom rejtőzött, amelynek hétszer hét méteres 
fekete bazaltpadlóját halvány rózsaszín homokkő oszlopok 
szegélyezték. A fedetlen oszlopsor közepén egyszerű fehér mészkő 
oltár állt. A sivatagi holdfénytől a hely földöntúli, varázslatos 
jelleget öltött. - Mózes úgy érezte, túlcsordulnak az érzései, 
melyeket sem meghatározni, sem kordában tartani nem tudott. 
Valami édes, mégis fájdalmas örömöt érzett, mintha egyszerre 
ismerte volna meg a világ minden örömét és bánatát. Mikor 
Meritaton csupasz karja vagy válla a bőréhez ért, Mózes szíve majd 
kiugrott a helyéről. 

- Azért ide hoztalak először, Egyiptom hercege - mondta a lány, 
miközben komoly tekintetével figyelte, és talán azon tűnődött, 
milyen furcsa, hogy itt van vele ez a magas, jóképű fiatal herceg -, 
mert ez a legszebb helyünk. Az anyám kívánságára épült. Ő az ősi 
vallást követi, ami, azt hiszem, nagyon különbözik a Deltavidék 
szokásaitól. A ti isteneitek magasztos és erős istenek, ledöntötték a 
mi isteneinket, de mi azért nem üztük el őket. Hiszen hova 
mehetnének? Szánjuk őket, és szeretjük azért a dicsőségért, amelyet 
az ősi időkben hoztak el nekünk. 

- És miért nincs befedve a templom? 

- Az ősi időkben sohasem fedték be a templomokat, Egyiptom 
hercege. 


- És mindig Egyiptom hercegének fogsz szólítani, Meritaton? 
- Mindig? Hiszen ma itt vagy, holnap továbbmész. Ez még nem 
mindig, ugye? 

- Ma éjjel szólítanál Mózesnak? 
- Ha kívánod - mosolygott a lány, de nem nézett rá. - Bemenjünk a 
templomba? Szent hely... Mózes... békés hely. 
- Ezek szerint te is imádod az isteneket? 

A lány visszafordult, hosszan és mélyen nézett Mózes barna, erős 
csontú arcába. Aztán amikor megszólalt, az apjára emlékeztetett: 
- Honnan ismerhetnélek, Mózes? Egyiptomi herceg vagy. Én még 
senkit sem láttam, aki a szent nyakéket viselte volna a mellén, az 
isteni rokonság arany és ékköves jelképét, és a fején a királyi 
karikát. De tudom, mit jelentenek ezek a dolgok. Széthi háza és 
Ramszesz háza ránk, felső-egyiptomiakra csak nyomorúságot és 
halált hozott. Úgy elárasztottátok a földünket, mint a sáskák, igen, a 
papjaitok valóságos sáskák voltak, mindent fölettetek, ami itt szép 
volt és jó. És mivel gondolkozni mertünk, mivel kinyújtóztunk, és 
áttörtük a szörnyű régi babonákat, tönkretettetek bennünket. Addig 
gyilkoltatok és gyilkoltatok, amíg már bokáig ért a vér Karnak 
utcáin, és a gyönyörű, csodálatos Amarna városában, amelyet 
atyáink építettek és szenteltek az igazságnak és a testvériségnek, de 
jöttetek ti, és pusztulást hoztatok - még a hettitákat is 
megszégyenítettétek, hogy a jó és szelíd embereknek és a 
munkáiknak nyoma se maradjon az emlékezetben. Mondd, amikor 
a seregetek a Nílus mentén, Karnaktól idáig ért, nem olyan volt, 
mintha kihalt tájon járnátok? 

Mózes tompán bólintott. 
- Valaha gazdag falvak százai álltak itt. De Széthinek és 
Ramszesznak rabszolgákra volt szüksége, újabb és újabb 
rabszolgákra, és mivel minket gonosznak kiáltottak ki, ahogy 
bizonyára gyerekkorodtól hallod, elvonszoltátok a népünket, hogy 
emlékműveket építsenek a mészárosoknak és követ bányásszanak. 
És akkor nagy ravaszul azt kérdezed, én is inádom-e az isteneket. - 


Meritaton kapkodta a levegőt és remegett: valami kimondatlan 
érzés munkált benne. 

- De hidd el, én nem így értettem - tiltakozott Mózes. - Hogy 
hiheted, hogy valamilyen vallomást akartam belőled kicsikarni? 
Olyan embernek látsz? Azt hiszed, gyűlöllek, Meritaton? 

- Nem tudom, mit gondolsz. Én hol ezt gondolom, hol azt. Vendég 
vagy a házunkban. Én még sohasem beszéltem ilyen vendéggel. 
Illetve semmilyennel. 

- És az apád így gondolkodik rólam? - kérdezte Mózes 
elkeseredetten. 

- Az apám már öreg. Azt mondja: a holtak nyugodjanak békében. 
Azt mondja: ebben a házban minden ember menedéket és megértést 
talál, akárhonnan jön. Azt mondja, mikor az emberek egy orvos 
küszöbét átlépik, maguk mögött hagynak minden gonoszságot és 
szégyent. Én tisztelem az apámat. De nem vagyok vele azonos, 
Mózes. 

- De hallottad, amikor mondtam, hogy az anyámat Ramszesz ölte 
meg. 

- Az anyád a húga volt. A Deltán így folynak a dolgok. De te 
Ramszesz vére vagy. 

- Nem vagyok! - kiáltott fel Mózes élesen. - És ha nem akarsz 
örökre magad ellen fordítani, Meritaton, akkor ne nevezz többé 
Ramszesz vérének! 

A lányt megdöbbentette ez a hirtelen dühkitörés. Mózes közben 
az egyik homokkő oszlop árnyékába lépett, és csak magas, fekete 
sziluettje látszott, és éles arcának erős, furcsa profilja. 

- De hát az anyád... hiszen Széthikef is azt súgta, hogy az 
istenkirály az apád... 

- Ne is beszélj erről - sóhajtotta Mózes. - Hidd el, sok mindenre 
tanítottak a Nagy Házban, de hazugságra nem. Nekem csak fél 
nevem van, és ha szegény anyám megéri, hogy boldogtalan álmai 
valóra váljanak, a teljes nevem Aton-Mózes lett volna, akár az 
apádnak. Engem Aton egyik szent papja nevelt, bölcs és jámbor 


ember: leginkább őt éreztem apámnak. De amikor Ramszesz rájött, 
hogy a Nagy Házban Atont imádják, levágta a pap fejét, és elküldte 
nekem, miközben én még az anyámat gyászoltam, hogy 
megtanuljam, mekkora hiba lekicsinyelni az isteneket. Úgyhogy ha 
azt gondolod, Meritaton, hogy valami nyomorult spicli vagyok, aki 
arra vár, hogy az életedet meg az anyád és az apád életét 
kiszolgáltasd neki, most láthatod: a magam életét tettem a kezedbe. 
Mert Egyiptomban csak az istenkirály viselhetné az Aton-Mózes 
nevet, és bármennyit sejtett is Ramszesz, azt sohasem tudta meg, 
milyen terveket szőtt anyám, hogy engem ültessen a trónra. 
Úgyhogy elég, ha ennyit elárulsz Széthikefnek, és bármennyire is 
kedvel, az sem fogja megakadályozni abban, hogy láncon küldjön a 
Nagy Házba. 

A lány sírva fakadt. - Nem... dehogyis... de miért mondod el ezt 
nekem? 

- Mert az én életem már nem az enyém - bökte ki Mózes. - Hanem a 
tiéd. És ha te nem bízol bennem, nem akarok élni. 

-  Kikényszerítettem a vallomásod. Gonosz vagyok és álnok! 

- Azért mondtam el, Meritaton, mert el akartam mondani. Az 
életem a tiéd. Tégy vele, amit akarsz. 

Átölelte a lányt, és közben azon gondolkozott, hogy bár egész 
életében mindig megnézte a nőket, hogyhogy nem látott egyet sem 
igazán. Abban a korban járt, amikor a szerelem tiszta és ragyogó 
dolog, a korlátlan erő édes kútja, amely hatalmasabb a halálnál és az 
örökkévalóságnál is. Mózest revelációként érte létezésének puszta 
csodája: most először érezte, hogy érti az élet értelmét. Érzése olyan 
őszinte és egyszeri volt, legalábbis ő így gondolta, hogy komolyan 
elhitte: az emberiség történetében senki más nem érzett még így, 
legfeljebb az a lány, akit a karjaiban tart. A lány szemének kettős 
tükréből, amely a boldogságtól könnyekkel telt meg, a saját 
gondolatait olvashatta ki; egyesülésükben olyan pillanatok alatt 
oldódott fel a személyiségük, ahogy csak olyankor szokott, ha két 
ember egyszerre hódít és hódol: ami csak fiatalokkal történik meg, 


mivel a lényege az az egyszerűség, amelyet senki nem őriz meg 
későbbi éveiben - ezt később Mózesnak is meg kellett tanulnia. 

Az ölelkezés és az első csók után úgy tartották kezükben a 
tisztaságukat, mint valami törékeny tárgyat. Csak a kezük ért össze, 
úgy indultak a szirt pereméhez, aztán megálltak csöndben, a 
csillagfényes sivatagi ég alatt, nézték a csillagokat és lent a Nílus 
fekete szalagját a völgyben - és létezésük csodájával voltak eltelve. 

Hosszú ideig csak hallgattak, végül Meritaton súgva 
megkérdezte: - Mózes, drága egyiptomi hercegem, mikor jöttél rá? 
- Abban a percben, amikor megláttalak. 

- Igazán? 

- Igazán, legalábbis azt hiszem - felelte Mózes. - Annyira tele 
vagyok az igazsággal, hogy nem tudnék neked hazudni. 

- Ez így is van. Azt hittem, ilyesmi csak a régi mesékben történik. 
Anyám mesélt nekem ilyen történeteket, amikor kislány voltam, de 
mikor nagyobb lettem, megtudtam, hogy az ő házasságukat már 
azelőtt eltervezték, hogy anyám és apám egyáltalán látta volna 
egymást. Pedig azt hiszem, boldogok, de vajon megértenék-e, ami 
most kettőnk között történt? 

- Senki sem érthetné meg - felelte Mózes halkan. - Még nem 
mondtam neked magamról semmit, mégis megértettél, és én is úgy 
ismerlek, Meritaton, mint a saját lelkemet. - Majd hirtelen 
rémülettel kiáltott fel: - Ugye nem ígérkeztél el? 

- Én? Nem, nem: ugyan ki jegyezné el a gonosz Aton-Mózes 
lányát? És a nevem? Hogy tagadhatnám meg? 

- Miattam nem kell megtagadnod, szerelmem. Nekem nincs apám, 
sem anyám, aki odaadhatná a kezemet... - Mózes kinyújtotta széles, 
hosszú ujjú, nap barnította kezét. - Rajtam múlik, hogy kinek adom. 
Elfogadod, Meritaton? 

A lány megfogta Mózes kezét, és ajkához érintette. - Akkor 
eljegyeztük egymást - mondta mosolyogva. 

- Mégiscsak az apádnak kell kimondania. Úgy illik. 


- Az apám szeret engem - mondta a lány komolyan -, ha akarnám, 
az életét adná értem. Gondolod, hogy épp egy egyiptomi herceget 
tagadna meg tőlem, aki ilyen magas és tiszta és szép? 

- Nem vagyok tiszta - kiáltotta Mózes, aki készen állt élete minden 
méltatlanságát elviselni, hogy felfedje a lelke nyomorúságát, de a 
lány az ajkára tette az ujját. 

- Nem, honnan is tudnál a saját tisztaságodról? Igazi férfi volnál-e, 
ha tudnád? Ott ragyog rajtad és belőled, akár az arany nyakék és a 
vörös rubinok. Rögtön láttam, ahogy megláttalak... 

- És mégis megvádoltál? 

- Féltem. Ó, szerelmem, gondold el, itt vagyok én, és megérkezik 
egy arany herceg lángoló harci kocsin. Csodálkozol, hogy 
megijedtem? 

Felső-egyiptomi beszédmódját Mózes furcsának és régiesnek 
hallotta, és a holdfény vagy a saját érzelmei bűvöletében még 
nagyobb tisztelettel és örömmel nézett a lányra, ami meg is látszott 
rajta. A lány is hasonló gyengédséggel cirógatta meg az arcát, 
mutatva, hogy örömük közös... 

Mózest elkapta a pillanat leírhatatlan ragyogása. Ki mondja meg, 
érheti-e ennél tisztább tudás az embert? Ha az emberré válás titka a 
szerelem, akkor ennek egyszeri, teljes megértését nem felejthetjük 
el. A déli szél meleg balzsamában az örök időkön át ballagtak 
egymás szívébe zárva. Mennyi minden várt még rájuk, amit meg 
kellett beszélniük - de bármennyire elszakadtak is a valóságtól, nem 
feledkezhettek meg arról, hogy a seregnek másnap tovább kell 
vonulnia. A lány beszámolt az életéről, az álmairól és legbensőbb 
gondolatairól, a különös emberekről, akik a világ minden tájáról 
sereglenek ide, hogy megtalálják az apját ezen a rejtekhelyen, arról, 
hogyan nőtt fel abban az álomban, hogy eljön érte a szerelem, és 
hogyan ébredt rá, hogy mégsem. És Mózes is elmondta, milyen volt 
a gyermekkora és az ifjúsága a Nagy Házban, beszélt anyjáról, 
Enekhaszamonról, Amontefről, arról ahogy Neffel elment a Delta 
mocsaraira, éjszakai párbajáról Ramszeszemszéthivel, a lováról, 


ifjúsága minden kalandjáról - és a lány mindet csodásnak találta. 
Csak a származásának történetét nem tudta elmondani: azzal 
biztatta magát, hogy lesz még erre idő, és elhessegette azt az 
egyetlen félelmét, amin nem tudott úrrá lenni. 

Így teltek el az órák, míg a leszálló hold eszükbe nem juttatta az 
idő múlását. 
- Az éjszaka egyik fele elmúlt már - szólalt meg Meritaton. - 
Néhány óra múlva itt a reggel. 
- Mit mondasz nekik? 
- Neked kell elmagyaráznod - felelte gyöngéden a lány. - Beszélj 
úgy az apámmal, ahogy velem beszélnél. Annyi szenvedést látott 
már, hogy nem maradt benne hely a haragra, sem a 
türelmetlenségre. És szereti benned azt, aki vagy. 
- Te valóban szeretsz - mosolygott Mózes. - De hogy beszélhetsz az 
ő nevében is? 
- Láttam a szemén. 
- Na és ha már alszik? 
- Nem alszik. Hogy fekhetne le előbb, mint a lánya és az egyik 
vendége? Ha jól ismerem, ma éjjel egyáltalán nem fog aludni, 
hanem átbeszélgeti Széthikeffel az éjszakát. Pedig nem volt még két 
ennyire különböző ember, hiszen az apám inkább arrébb lép, 
nehogy el kelljen taposnia egy bogarat, Széthikefet pedig a háború 
és a mészárlás élteti - mint majd téged is, drágám. Bárcsak itt 
maradhatnál! 
- Bár itt maradhatnék - bólintott Mózes. - De visszatérek. Most már 
semmi nem érinthet, semmi nem sebezhet meg. Érted ezt? - A lány 
bólintott. Mózes lehúzott a kisujjáról egy filigrán aranygyűrűt, 
amelybe egy apró nefritkő szkarabeusz volt foglalva. - Ez az 
anyámé, a királyi szkarabeusz, amelyet a Nagy Ház hercegnője 
visel. Nincs belőle másik, de az anyám viselte, az egyetlen nő, akit 
rajtad kívül igazán, teljes szívemből szerettem, úgyhogy mostantól 
neked kell hordanod. 


A lány elvette a gyűrűt, enyhén, udvariasan meghajolt, és azt 
mondta: - Köszönöm, Egyiptom hercege, becsben fogom tartani a 
gyűrűt az irántad érzett szerelemből. Aludj jól az éjszaka hátralevő 
részében, kedvesem. - Megfordult és indult volna, és mikor Mózes 
el akarta kísérni, azt mondta: - Nem, engedj egyedül, Mózes. Akkor 
apám külön lát bennünket... - Azzal elindult az égszakában, Mózes 
pedig lassan ébredt föl az álmaiból. Nem tudta, hogy ezt nevezik 
szerelemnek, úgy érezte: eddig halott volt, és csak most támadt fel 
csodálatos módon. Olyan tudatosság szállta meg, amilyet még 
sohasem tapasztalt, és olyan megértés, amelynek eddig sohasem 
volt birtokában. Átjárta a szeretet az anyja iránt, mert most már 
értette és érezte lényét, és ugyanilyen szeretet fogta el mindenki más 
iránt, akik szerették, és akinek a szeretetét nem tudta viszonozni. 

Amikor Mózes nem sokkal ezután a verandához ért, meghallotta 
Széthikef és a házigazda hangját, egy pillanatra megtorpant a 
félelemtől és a bűntudattól. Az első néhány elkapott szó után nem 
akaródzott továbbmennie, de el sem tudott távolodni. Mivel a hold 
már lement, őt sem láthatták, és ő is csak a két ember sötét alakját 
tudta kivenni a fehér kövek háttere előtt. 

Széthikef panaszkodó hangja hallatszott: - Mindannyian sejtünk 
ezt meg azt. Ha azt kérded tőlem, hogyan harcol Hatti és hogyan 
Babilon, azt meg tudom mondani. Azt is tudom, mikor lehet egy 
kocsit használni és mikor életveszélyes. Megmondom neked, hova 
kell állítani az íjászokat, hova a lándzsásokat. Pontosan meg tudom 
mondani, hány lépésre száll a nyíl a lemezelt íjból és hányra a 
cédrusíjból. Azt is megmondom, mikor kell a lándzsát eldobni, 
mikor tartani, és mikor kell a földbe szúrni. Ez a munkám, ehhez 
értek. És nem mondom, hogy , úgy vélem, azt hiszem, remélem". 
Nem mondom, hogy... 


- Mert nem vagy orvos - sóhajtott Aton-Mózes. 

- És ha az volnék... 

- Drága öreg barátom - szakította félbe Aton-Mózes gyöngéden 
-, ha orvos volnál, jobb orvos volnál, mint én. Nem, ne szólj közbe. 
Tudom jól. Ismerem a saját korlátaimat, és téged is ismerlek, 
Széthikef. A barátom vagy. Hány barát adatik az embernek ebben a 
kicsi időben, amíg a földön járunk? És én kétszeresen is 
szerencsétlen vagyok, mert akiket szeretek, épp csak jönnek, aztán 
már mennek is tovább. Talán ezért van, hogy jobban és gyorsabban 
meg kell őket ismernem, mint különben - és azt hiszem, jól ismerlek 
téged. Ezért nyitjuk meg egymás előtt a szívünket, ezért fedjük fel 
szinte meggondolatlanul a lelkünket is, habár ilyesmit az ember 
sohasem csinál meggondolatlanul, ugye? Te nagyon nagy ember 
vagy, drága barátom, hiszen a fekete földből sétáltál elő, és ma 
birodalmak hajolnak meg előtted, mégsem részegített meg soha a 
hatalom, mint a legtöbb hódítót. Ezért beszéltem neked nyíltan és 
keményen, ezért mondtam meg az igazságot. De ha az igazságért 
kezeskedem, csak azért kezeskedhetem, amit biztosan tudok. 
- Többet tudsz, mint amit hajlandó vagy elmondani - zsémbelt 
Széthikef. 
- Nem. Nem, drága barátom. Meddig hatolhatok én előre 
egymagam ebben az orvoslásnak nevezett tudományban? Volt idő, 
nyolcszáz vagy ezer éve, amikor mi, egyiptomiak olyan 
tudománnyá kezdtük fejleszteni az orvoslást, amely jelentősen 
megváltoztatta volna az emberiség sorsát, ha tovább folytatódhat. 
De nem folytatódott. Történt valami, és évszázadokig senki nem 
mert több képet ledönteni, több zárt ajtót kinyitni. A régi te- 
kercseket addig másolták és másolták, amíg rituális mágiává nem 
váltak, nem pedig tudássá és tudománnyá. Csak amikor az az 
istenkirály uralkodott, akinek a neve szitokszó a Deltánál, csak 
amikor Atont imádták, akkor kezdtünk újra kérdéseket feltenni. A 
nagyapám is orvos volt, az apám is, és jött egy rövid, dicsőséges 
időszak, amely már véget ért. Ami keveset tudok, csak találgatom és 


összerakom - mi más marad? Apám volt az első Egyiptomban, aki 
suttogni kezdte, hogy a szív afféle pumpa lehet, amely 
folyamatosan pumpálja a vért az ereinkbe. Én is így gondolom, de 
hogy az egyik érből miért jön sugárban, és miért csak folydogál a 
másikból, azt már nem tudom, ahogy azt sem tudom, mitől dobog a 
szív, és ha megáll, mitől áll meg. Most már harmincöt éve 
tapasztom a fülem az emberi mellkasra, és azóta hallgatom a 
szívverést. Ezt, mindig ezt - tanította apám -, a szívverést, mert 
tudjuk, hogy ott van az élet középpontja. Úgyhogy megismertem a 
szív hangját, és mikor meghalt valaki, akinek jól ismertem a 
szívhangját, elmentem a balzsamozóhoz, és amikor kiemelte, 
megvizsgáltam a szívet. Aztán később az otthonomban saját 
boncolókamrát állítottam föl, és ha egy líbiai, egy kusita vagy egy 
szegény paraszt meghal, aki nem engedheti meg magának, hogy 
bebalzsamozzák, és ahogy a papok ígérik, örök életet éljen, akkor 
én fölnyitom a testüket. Idővel aztán találtam egy-két felismerhető 
különbséget, amelyet különböző típusú szívhangokkal tudtam 
párosítani, és ezek közé tartozik annak az érnek a gyengesége, 
amely a szívből lép ki. Bizonyos körülmények között ez az ér 
megpattanhat. Azt mondod, fájdalmat érzel a mellkasodban, és volt 
egy iszonyú, éles fájdalmad is egy éve, amely az egész testedet 
görcsbe rándította. Azt mondom - ezt az egyet mondhatom így, 
hogy nem látok bele a testedbe -, hogy ez a gyengeség ott van. 
Kerülnöd kell az izgalmat, a szorongást és természetesen a csata 
iszonyú dühét. Ha nem teszed... 

- Akkor meghalok. Könnyen beszélsz. Azt mondod egy katonának, 
hogy kerülje el a csatát és az izgalmat. És ha holnap csatába 
indulnánk: meghalnék? 

- Talán igen. Nem tudom, de egy erős hatás... 

- De hát miért is rád haragszom? - kérdezte Széthikef. - Miért nem 
önmagamra? Hiszen magamra kellene. Csak hát az ember nem 
várja a halál sötét isteneit ilyen hamar. Az ember azt gondolná, 
majd intésre jönnek, és csak sokára. Amikorra felépítettem a 


síromat, — és választottam  balzsamozót, és megírtam a 
végrendeletemet, na mindegy. Mondd, öreg barátom, hiszel te 
ebben a túlvilági élet ügyben? 

A sötétben Mózes talán még kínzóbban várta a választ, mint a 
Seregek kapitánya, a gondolataiban sejtelem és szomorúság 
keveredett. Ezt a gyönyörű házat egyszerre látogatja meg a halál és 
a szerelem, és így van ez az élettel és az élőkkel: az egész a 
tragikum, a komikum, a rútság és a varázslat értelmetlen labirintusa. 

Percek teltek el. Aton-Mózes nem szerette az olcsó gyógyírt, és 
mikor végül annyit mondott: - Ki tudja? -, a hangja színtelen volt és 
szomorú. 

- Nem akarok én örökké élni - tűnődött Széthikef. - Unalmas volna, 
amellett túlzott teher. Csak még egy évet, még egy áradást, még egy 
befejezett tervet megélni. Az ember nem szeret megállni félúton, 
amellett mindig van néhány dolog, amit már rég meg kellett volna 
tenni, csak sohasem volt rá idő. Na mindegy, most már nincs 
értelme ezen keseregni. Ne térjünk nyugovóra, barátom? 

- Menj csak, Széthikef. Megtalálod a szobád? 

- Még a sötétben is. 

- Én nem vagyok fáradt. Megvárom az egyiptomi herceget. - Ismét 
hosszú hallgatás következett, Mózes idegesen várt, mint aki 
mindjárt önmagáról hallhat valamit. De ha esett is róla szó, az már 
korábban történt: Mózes látta, hogy Széthikef sötét árnyéka fáradtan 
fölemelkedik a székből. Aton-Mózes is fölállt, és amikor Széthikef 
elment, az orvos lesétált a mellvédhez, amely a teraszt a sziklafal 
szélétől elválasztotta, és csak állt és tűnődött a fekete folyókanyon 
felett. Mózes lépteire - anélkül, hogy megfordult volna - azt mondta: 
- Hosszú éjszaka volt ez a mai, Egyiptom hercege. Neked, azt 
hiszem, boldog éjszaka, nekem viszont... 

-  Visszaéltem a vendégszereteteddel, Aton-Mózes, miattam 
kellett ébren maradnod. 

- Nem, nem hiszem, hogy a vendég visszaélhet a házigazda 
idejével, hiszen csak akkor válunk teljessé és emberré, amikor ajtót 


nyitunk egy idegennek. - Megfordult, és várakozóan nézett Mózes 
szemébe. Mivel Mózes nem tudta, mit mondhatna, vagy hogyan 
mondhatná ügyesebben, rögtön a lényegre tért: 

- Szeretem a lányodat, uram. Teljes szívemmel és lelkemmel 
szeretem, ő az első az életemben, akit szeretek. Nem tudom leírni, 
mit érzek iránta. Csak annyit mondhatok, hogy szeretem. - 
Szerencsétlenül elhallgatott. 

- És? - kérdezte Aton-Mózes nem is barátságtalanul, de nem is 
meleg hangon. 

- Szeretném tőled megkérni a kezét, Aton-Mózes. 

- Igen? - A doktor tűnődve nézett Mózesra, aki azt kívánta, bárcsak 
jobban látná az arcát a sötétben. - És minden lánynak így szoktál 
udvarolni, Egyiptom hercege, ha épp néhány órára megállsz az 
utadon? 

Mózesnak az arcába szökött a vér az igazságtalanság miatti 
felháborodásában, mert a vád tisztaságának és elszántságának 
mámorát zúzta szét; alig tudott megszólalni, és végül csak annyit 
mondott: - Nem, egyáltalán, eddig még sohasem udvaroltam, soha! 
- Akkor rosszul ítéltelek meg - mondta Aton-Mózes óvatosan. - 
Meg kell értened, Egyiptom hercege, hogy ez rendkívüli helyzet. Te 
a nagyvilág középpontjából jössz, egy nagy udvarból és palotából, 
ahol az emberi tudás minden finomságát egyfajta életmódba 
tömörítették. És ahogy hallom, a taniszi Nagy Ház nem olyan hely, 
ahol a jó ízlés vagy a tisztesség a szabály, épp ellenkezőleg: nekem 
olyan ellenségeskedés, amit ott ne űznének, és nincs az a nő, akár 
fekete, akár fehér, akár barna, aki a gazdája őrült kéjvágyától 
biztonságban volna. Neked, aki ott éltél egész életedben, ezek a 
szokások maguktól értetődnek, oda sem kell rájuk figyelned, de mi 
itt Felső-Egyiptomban más alapon mérlegeljük az erkölcsöt, és 
vagyunk egynéhányan, akik s nem szeretjük, se nem tiszteljük az 
istenkirályt. Ugyan akkor itt van a lányom, itt él ezen a magányos, 
isten háta mögötti helyen - mert magányos hely, akárhány beteg 


talál is ide, hogy segítsek rajta -, és az életkorának megfelelő 
egyetlen társasága az álomvilága. És akkor egy este odalovagol az 
ajtajához egy magas herceg. Hát mit vársz, Mózes? Mit vársz? 

Mózes, akinek az önérzete még mindig sajgott a tisztességét ért 
támadástól, és még mindig küzdött a felháborodásával, dühösen 
csak annyit felelt, hogy nem ő alkotta meg a Nagy Házat, sem az 
ottani helyzetet. Most szerelmes életében először, és az érzelmei 
tiszták és őszinték. 

- És vajon a szerelem olyan könnyű dolog, Egyiptom hercege, 
hogy csak úgy kivirágzik néhány óra alatt? 

Mózes azt válaszolta, hogy nem tudja szavakba önteni, ami vele 
történt. Hogyan is mondhatná el szavakkal, amit átélt? - De amikor 
megláttam, rögtön tudtam - mondta az orvosnak. - Mit változtatna 
ezen a tudásomon egy év vagy akár öt? Gonosznak tartasz, 
Aton-Mózes? Az életemet adnám a lányodért és érted is, hiszen itt, 
a te házadban találtam meg először az életemet. 

- Mennyi idős vagy, Mózes? - kérdezte az orvos. 

- Fél év múlva leszek tizenkilenc. 

- De hát ha jól tudom, a Nagy Házban az embert már 
gyermekkorában eljegyzik. 

- Az anyám sohasem járult hozzá, hogy eljegyezzenek. 

- Megkérdezhetem, miért? 

A csönd hosszúra nőtt, de Mózes csak állt szótlanul. 

- Nem árulod el, mégis azt várod, hogy higgyek a szavadnak? 

Mózest hirtelen elöntötte a fáradtság, az életét hirtelen hamis 
célok, hamis utak, hamis remények és álmok összegubancolódott 
gombolyagjának látta. Ahogy Aton-Mózesnak válaszolt, a hangja 
olyan volt, mint egy megijedt, bajba került gyereknek: 

- A történet hosszú, és már későre jár. Egy részét elmondtam 
Meritatonnak. Úgy látszik, a többit el kell mondanom neked. 

Az orvost megérintette ez a hang, mert azt felelte: - Csak ha el 
akarod mondani, Egyiptom hercege. 
- El akarom, és el is kell mondanom. 


- Akkor gyere, ülj le, helyezd magad kényelembe, és ha ma éjjel 
nem alszunk, hát majd alszunk más éjjeleken, amikor nem tudunk 
beszélni. 

Kelet felé az ég gyöngyszürke lett, a sivatag peremén vékony 
rózsaszín csík látszott, mire Mózes befejezte a mondandóját. 
Elmondta az egész történetet, semmit sem hagyott ki, elmondta, 
amit a születéséről tudott. Az orvos egyszer sem szakította félbe. 
Most, hogy abbahagyta, azon tűnődött, mitől érzi magát ilyen 
nyugodtnak és gondtalannak, mikor egyáltalán nem tudhatja, nem 
veszítette-e el az igazsággal azt a nőt, akit szeret. 

Mikor elhallgatott, legalább tíz percig csöndben ültek, és az új 
nappal csodálatos születését figyelték. Mikor végül Aton-Mózes 
megszólalt, a hangja fáradt volt és gyöngéd. 

- Nekem is sok titkom van, Mózes. Mint minden orvosnak. Senki 
nem fogja tőlem hallani a történetedet, még a lányom sem, senki. 
Te egyiptomi herceg vagy, és ki tudja, ha szegény anyád megéri, 
hogy az álma valósággá válik és te ülsz az isteni trónra, nem jött 
volna-e el szomorú földünkre újból a fény és az igazság? Ki tudja? 
Jó volna el hinni, hogy Aton, aki nemsokára felemelkedik a 
látóhatár fölé, maga tervezi és rendeli el ezeket a dolgokat, de attól 
tartok, a napot éppolyan kevéssé érdeklik a mi ügyeink, mint 
minket a bogarak, akikre gondolkozás nélkül rátaposunk. Én 
legalábbis így látom. A következőt gondolom, fiam. Te ma reggel, 
egy órán belül útra kelsz, mert Széthikef elhatározta, hogy korán 
indul, és jobb is, ha nem találkozol a lányommal. Három év az 
örökkévalóság annak, aki fiatal, de mégis el fog múlni. Bizony, 
hamarabb, mint gondolnád. Addigra érett férfi leszel, sok mindent 
megtanulsz, jót is, rosszat is. Ha akkor is úgy érzel majd, ahogyan 
most, jöjj el hozzánk, és ha a lányom szeret téged, tiéd lehet a keze. 
- Három év - nyögte Mózes elkeseredetten. 

- Igen, de elmúlik. Nincs más lehetőség, Mózes. 

Újra kezdetét vette a dél felé tartó menetelés: az egyre növekvő 
hőség, az égető nap, a legyek és az iszapos, keményedő sár, a 
rázkódó, zötykölődő kocsi két héten belül elfeledtette Mózessal a 
fehér házat a sziklán: a képe homályos lett és elmosódott, mint a 
múlt más emlékei. Bármilyen tisztán szerette volna megőrizni a 
képet, amely a kedves lény környezetét jelentette, akinek odaígérte 
a szívét, az emlék elhalványult, szálai összegabalyodtak. Csak a 
kettejük között történt, csodálatosan tiszta érzés sodrása maradt meg 
benne érintetlenül, sőt az idők során csak tisztább és drágább lett, 
ahogy Mózes éjszaka, elalvás előtt hanyatt feküdt, és a sivatagi 
égbolt csillagos fenségét nézte. 

De vonultak tovább, és a két hétből húsz, harminc nap lett, a lágy 
nílusi iszap megkeményedett és porrá törött: a porfelhő formájában 
vette őket körül, beborította a bőrt, a lovakat és a kocsit, és izgatta az 
emberek tüdejét és fáradt idegeit, akik már kezdték azt hinni, hogy 
az örökkévalóság óta menetelnek, ki a világból, túl a világon, a halál 
távoli senki földjére. Ha nincs mellettük végig a Nílus hűvös és 
ismerős vize, talán az érzékszerveik is végképp cserbenhagyják 
őket. Elértek a második kataraktához, aztán a harmadik 
kataraktához, ahol a csipkézett sziklák hatalmas nyúlványain a 
nyugalmas folyó habzó, kavargó áradattá változott: itt a 
rabszolgáknak a terhet és a hajókat is ki kellett rakodniuk a partra, 
és a hátukon elvinni a vízesések fölé. Ez minden kataraktánál több 
napot vett igénybe, és a naptól elgyötört, dühös gyalogosok 
káromkodva vették tudomásul, hogy a parancs szerint segíteniük 
kell a rabszolgáknak. 

A hőség itt már olyan fokra hágott, hogy telihold idején Széthikef 
éjszakai menetelésre adta ki a parancsot, ami sokkal elviselhetőbb 
volt, mert így az emberek nappal a folyóvölgyben, a csipkés sziklák 
árnyékában kialhatták magukat. 


Mózes sohasem gondolta volna, hogy ez a háború: ez a szüntelen, 
szörnyű menetelés, illetve gyakran kapaszkodás, amikor egy teljes 
napba telik, míg öt mérföldet halad a sereg - azt sem hitte el, hogy 
van ebben a csupasz és félelmetes sivatagban valami, amiért 
küzdeni érdemes, amikor néhány méterre a folyómedertől 
mindenestől megszűnik az élet. Annak ellenére, hogy nemrég 
milyen kitörő örömben volt része, a többi katonához hasonlóan 
Mózes is azt vette észre, hogy a hőségtől, a homoktól és az 
egyhangúságtól egyre nyomottabb és ingerültebb, hogy egy-egy 
hosszú hallgatás után hirtelen, keserűen felcsattan. A sereggel 
negyven pap indult útnak, de már hetek teltek el azóta is, hogy úgy 
döntöttek, — ott maradna Egyiptom isteneinek legdélibb 
templomában, egy apró, ősi épületben, amelyet még valamikor az 
ősidőkben szenteltek Amonnak - úgyhogy a sereg most ott menetelt 
a pusztaságban, ahol már az egyiptomi isteneknek sem volt 
hatalmuk. Az elhagyatottság érzete hozzáadódott a hőséghez és az 
egyhangúsághoz, ezért a kedélyek folyamatosan szikráztak, és 
mindennapos volt a vérontás. Szokar-Mózes úgy járta a hadoszlopot 
fekete marhabőr ostorával, mint büntető harag, és ha valahol 
viszályt látott, könyörtelenül odacsapott, nem hallgatta meg a 
nézeteltérés részleteit, csak azt akarta megértetni mindenkivel, hogy 
Kus ellen jöttek harcolni, nem egymás ellen. 

Talán a legjobban a zsoldosok szenvedtek, hiszen olyan messzire 
kerültek otthonról, hogy semmi reményük nem maradt, hogy valaha 
visszatérhetnek a szülőföldjükre: csak összegyűltek, és keserves 
dalokat énekeltek emlékeik hűvös és drága tájairól - és ahogy 
Mózes hallgatta őket, egyre többször tűnődött el, micsoda hatalmas 
őrület ez a háború, amit a királyok játszanak. A maga részéről egyre 
rosszabb lett a kapcsolata Nunnal, ráadásul érezte, hogy az ő 
türelme is gyűlöletbe csap át. Egyre gyilkosabb tekinteteket 
váltottak. Ha azelőtt keveset beszéltek, most aztán alig szólaltak 
meg egyáltalán: Mózes csak kiadta a parancsot, és Nun valami 
válaszfélét morgott. 


A folyó hatalmas kanyart vett előbb észak, majd kelet felé, és az 
emberek úgy érezték, kétszer, háromszor annyit kell menetelniük, 
ami csak fokozta a keserűségüket és az általános levertséget. Most 
már hetek óta masíroztak olyan tájon, ahol a keselyükön és a 
gyíkokon kívül az életnek semmi jelét nem látták, a keményre 
száradt kenyér változatlan fejadagját nem egészítette ki se 
gyümölcs, se friss hús, amit azelőtt a parasztoktól szereztek be, 
hiszen itt nem voltak már se parasztok, se falvak, se gyümölcsfák, 
sem egy szál fű, hogy állatok legelhettek volna rajta. Ráadásul itt a 
folyó sem hömpölygött nyugalmasan, hanem szűk csatornát vágott 
magának, abban habzott és zúgott át a sivatagon - és bár a sivatag 
nem tudta legyőzni a folyót, a folyó sem tudott egy talpalatnyi 
helyet sem adni az életnek a sivatagban. Az egész seregben senkin 
nem volt egy gramm fölösleges hús, az emberek kemények, 
szikkadtak, keserűek voltak, még a lovak is csontsoványak lettek. 
Mikor Széthikef végighajtott a menet mellett, keserűen, de 
elégedetten bólintott, mivel tudta, hogy ilyen feltételek között az 
emberek úgy fognak harcolni, mint az ördög: az ördög erejével - 
semmiért vagy majdnem semmiért 1s. 

Ismét dél felé fordultak, és amikor elhagyták az ötödik kataraktát 
is, a táj ismét változni kezdett. Hetek óta emelkedtek lassan Kus 
fennsíkjáig, és most egy kicsit enyhült az emelkedő. A folyó is 
nyugodtabban hömpölygött, és mikor maguk mögött hagyták a 
legendás hatodik kataraktát, úgy érezték, újra megtalálták Egyiptom 
Nílus folyamát. Lassan, szinte észrevehetetlenül a sivatagi táj is 
változni kezdett. Már nem az a pokoli, nap égette, köves-homokos 
felszín volt ez, amelyet annyi héten át kellett bámulniuk. Apró 
fűcsomók tünedeztek föl. A pirkadatot és a napszálltát lilás 
rózsaszín árnyalat enyhítette, és a távolban egyszer-egyszer 
gazellák elegáns csordáját pillantották meg, amelyek úgy 
szökelltek, ahogy a szél viszi a tollat. Száraz és kiégett táj volt ez is, 
de a nap nem égetett annyira, mint korábban, és éjszaka úgy lehült a 


levegő, hogy az ember magára terítette a köpenyét, ha lefeküdt. Az 
uralkodó szél dél felől fújt, de édes, tiszta íze volt. 

Ekkor történt, hogy Széthikef szólt Mózesnak, hagyja ott végleg 
Hetepré seregét, és csatlakozzon hozzá az élvonalon. Mózes 
boldogan ment, mert Hetepréről a menetelés lekoptatta azt a kevés 
jóérzést is, ami volt benne, és előkerült az acsargó, keserű ember, 
aki a bizalmaskodást a végsőkig feszítette Mózessal, és olyan 
gyakran tett irigy és gunyoros megjegyzéseket, hogy Mózes nem 
tudta, nem akar-e viszályt szítani kettejük között. Az igazság az, 
hogy Mózest és Nunt a menet kevésbé gyötörte meg, mint sok 
mindenki mást. Nemcsak makkegészségesek voltak, hanem 
fiatalabbak és erősebbek is az átlagnál, és ez olaj volt a tűzre az 
olyan ember szemében, mint Hetepré, akit nemcsak a vándorlás 
keserített meg - mivel jócskán túl volt már azon a koron, amikor a 
vándorlásban az embernek öröme telik -, hanem a testi fájdalom is 
kínozta. 

Mózest bámulatba ejtette, mennyire nem látszik meg Széthikefen 
a menetelés. Nyilvánvalóan óriási gyakorlata volt benne, hogyan 
őrizze meg az erejét, és bár az utazás minden kínját ő is ugyanúgy 
átélte, mint bárki más, hiszen még a kosztja is teljesen megegyezett 
azzal, amit az emberei ettek, jókedvűnek, kipihentnek és 
nyugodtnak mutatkozott. Mózest a királyi tisztelgéssel köszöntötte, 
a szeméhez érintve mindkét keze ujjait, és meleg hangon szólt: 

- Látom, jó formában vagy, Egyiptom hercege! Még mindig tetszik 
neked a katonaélet, a háború mészárszéke, ahogy mondani szokták? 
- Tetszik, Széthikef, és nyeltem ugyan elég port, volt részem sárban 
és hőségben, de a mészárlást, amit mindig emlegetsz, még meg kell 
látnom. 

- Ne félj, kapsz belőle, hogy több se kell. De a kettő közül a 
menetelés vesz ki többet az emberből, nem a csatatér. Mert más 
dolog vadul előrerohanni karddal a kezedben, és megint más 
megőrizni a józan eszedet hatvan napon át, amennyit mostanáig 
megtettünk. Tetszik nekem, ahogy a koszt és az egyhangúságot 


fogadod, Egyiptom hercege, és mostantól azt akarom, hogy az én 
kocsim mellett hajts mint a személyes kíséretem tagja. 

Mózes az örömtől és a büszkeségtől dagadva megkockáztatta, 
hogy semmivel sem érdemelte ki ezt a tisztességet, de Széthikef 
megnyugtatta, hogy arra lesz még ideje bőven. Aztán 
Szokar-Mózeshoz fordult, akinek a kocsija a másik oldalon szintén 
az övé mellett haladt, és tudakolta, hogy helyettese is osztja-e a 
véleményét. 

- Fiatal ember még, de ígéretes - felelte szárazon Szokar-Mózes. 
- Hogy bírják az utat a lovaid és a kocsid? - kérdezte Mózestól 
Széthikef. 
- Egészen jól. A lovak lesoványodtak, de a lábuk jó. 
- Holnap tábort verünk, és három nap pihenőt tartunk - közölte 
Széthikef. - Haditanácsot tartunk, és te is csatlakozhatsz hozzánk, 
Egyiptom hercege. Ellenőrizni kell a kocsikat, és meg is kell 
javítani őket, a lovakat kicsapjuk legelni: még ez a száraz fű is jót 
fog tenni nekik azok után a szűk porciók után, amit az úton kaptak. 
Mert ha van Kus földjének bármiféle határa, akkor elmondhatjuk, 
hogy átléptünk rajta. 

A táborozás második délutánján egyszer csak riadót fújt az egyik 
őrszem azok közül, akik a tábor körül, egymástól úgy négyszáz 
lépésre állomásoztak a pusztában. Miközben Mózes rohant 
Széthikefhez, látta, ahogy Nun beront a pusztáról a lovakkal: az 
egyiket megülte, a másikat kantáron vezette, és Mózes még így, a 
riadó izgalmában is megállapította, milyen hűvös fejű és hatékony 
ez a beduin szolga, aki őt úgy gyűlöli. Míg Nun leszerszámozta a 
lovakat, Mózes kezébe vette a lándzsát és a pajzsot, és elfoglalta a 
helyét Széthikef mellett a kíséretben, pedig elkészült arra is, hogy 
gyalogosan küzdjön, fegyver nélkül, ha a közeledő ellenség annyira 
gyorsan érkezik. Az egész tábor felkavarodott, a kapitányok 


összegyűjtötték a seregüket, a tisztek parancsokat ordítottak, az 
emberek meg puszta izgalmukban kiáltoztak, de azért is, mert kitört 
belőlük az utazás hónapok óta tartó feszültsége - de az izgalom a 
lovakra is átragadt: ágaskodtak, dobálták magukat, a maguk nazális 
trombitahangját fújták a szelekbe - míg Széthikef és kísérete 
próbálta hideg fejjel számba venni, mit is látott az őrszem. 

- Nem hadsereg - döntött végül Szokar-Mózes. - Szerinted mi ez, 
Széthikef? 

A Seregek kapitánya, aki a szemét beárnyékolva a pusztát 
kémlelte, türelmetlenül rázta a fejét. Felugrott egy kocsira, hátha 
onnan jobban lát, aztán azt mondta: - Tudom, mi ez. Már láttam 
ilyet. Teherkaraván. Elég nagy ráadásul. Mikor a kusiták serege 
elindul, a tartalékaikat így viszik, és tessék: itt vannak a tartalékok, 
de hol a sereg? Félszáz lándzsásnál nem látok többet, aztán még a 
karavánban van legalább tízszer ennyi teherhordó. - Leugrott, 
alacsony, izmos teste lüktetett az energiától és az izgalomtól, 
parancsait pattogó gyorsasággal osztogatta: - Álljon készen kétszáz 
kocsi legyező alakban: ötven balra, ötven jobbra, a többi középre, 
ötös sorokban! Ha mindkét karomat fölemelem, az azt jelenti: 
támadás, középről és kétoldalról egyszerre! Ha csak a bal karomat 
emelem föl, az azt jelenti: összegyűlni! A jobb karom azt jelenti: a 
szárnyak rendeződjenek kör alakba! A gyalogosok és a fennmaradó 
kocsik álljanak készen, várják a parancsot. De minden kocsi álljon 
készen. Ti pedig, Szokar-Mózes, Atefer, te, te meg te - különböző 
tisztekre mutatott -, gyertek velem. Pajzs kell, lándzsa nem. 
Szokar-Mózes: vegyél magadhoz húsz hettita íjászt, húzzák föl az 
íjakat, és álljatok tíz lépéssel mögénk. Ha bárki fegyvert emelne 
ránk, azonnal lőjék le. 

Mózest lenyűgözte ez a sebesség, ahogy Széthikef parancsait 
végrehajtották, de a Seregek kapitányának tehetsége is, amellyel 
szinte gondolkozás és megfontolás nélkül döntést tudott hozni. 
Annak is örült, hogy itt lehet a parancsnokkal, ezért büszkén és 
boldogan indult a tisztek csapatában, hogy szembeszálljon 


bármivel, ami következik. Mostanra Mózes jól láthatta a 
közeledőket, és a pulzusa gyorsabban kezdett verni, ahogy 
megállapította, hogy valóban Kus fekete emberei azok. 

A hosszú, kettes oszlop élén a lándzsások jöttek: magas, fekete 
emberek hegyes, tollas kalapban, a vállukon sárga leopárdbőr, a 
kezükben kerek, fehérre festett pajzs és kétméteres lándzsa. 
Mögöttük, a kettős sor közepén két ember egy gyalogszéket tartott, 
amelyen valamilyen ponyva árnyékában egy gyermek vagy nő ült. 
Mózes a távolság miatt nem tudta kivenni, melyik: ahhoz kicsi volt, 
hogy férfi legyen. A gyalogszék mögött egészen a látóhatárig négy 
sor fekete ember közeledett, a fején mindegyik hozott valamit 
hatalmas kötegben. 

Mózes a tisztek sorában haladva próbálta kitalálni, mit jelenthet 
ez az egész. A háborúról szóló elképzelései, ahogy ezt a hadjáratot 
is elgondolta, gyors, üvöltő, barbár rohamból álltak, és bár tudta, 
hogy a háborúról alkotott fogalmát befolyásolja az a hazug 
dicsfény, amely minden háborút övez, sehogy sem tudta úgy 
értelmezni, hogy itt valami ellenséges erő rohanna rájuk. Már azt is 
látta, hogy a teherhordók fegyvertelenek, és hogy a gyalogszékben 
se nem nő, se nem gyermek ül, hanem egy igen öreg férfi. Az öreg 
keresztbe tett lábbal ült a tollakból szőtt baldachin alatt, amelyet 
négy aranyozott rúd tartott. A gyalogszéket valamilyen állat rövid, 
lompos farka díszítette, maga az öregember sárga és fehér tollakból 
varrt ragyogó köpenyt viselt, a fején pedig vékony aranykarikát. 
Ezeken kívül arany nyakék és karkötő is díszítette, de az 
ágyékkötőjétől eltekintve meztelen volt. A székhordók - két óriás, 
akik Mózesnál is magasabbak voltak - megerőltetés nélkül tartották 
a széket és az öreget. A szék mindkét oldalán egy-egy fekete férfi 
haladt, a vállukon leopárdbőr, a fejükön aranykarika, és nem volt 
náluk más fegyver, mint a tőrük. 

Amikor a menet már csak úgy ötvenlépésnyire volt, Széthikef és 
a tisztjei megálltak és vártak: körülbelül száz lépést tettek meg a 
tábortól, és mögöttük egy-két percen belül felsorakoztak az íjászok 


is. Eközben a gyalogszék mellett lépkedő két férfi egyike felemelte 
a karját, és megállította a menetet. A másik fegyvertelen férfi 
néhány parancsot kiáltott idegen nyelven. A lándzsások oldalt 
álltak, és a teherhordók elkezdték lerakodni a csomagjaikat, egyiket 
a másik után, közvetlenül a gyalogszék mögé. A teherhordók 
mezítlábas, erős, izmos feketék voltak, egy szál ágyékkötőben. 
Amint lerakták terheiket, sorra meghajoltak az öregember előtt, 
majd az egyik oldalon türelmesen leültek törökülésbe. Mózes 
észrevette, hogy minden teherhordónak hiányzik az egyik füle, 
amiből rájött, hogy nyilván rabszolgák: hallott már róla, hogy a 
barbárok így jelölik meg a rabszolgáikat. 

Mózes a kíváncsian figyelő Széthikef és a többi kapitány körül 
nézte, ahogy a csomagok terjeszkednek, míg hatalmas szőnyegként 
borították a síkságot. A fekete lándzsások könnyen rátámaszkodtak 
fegyvereikre, a széket tartó férfiak meg - akik, mint Mózes 
megfigyelte, már jócskán elmúltak középkorúak - segítettek az 
öregembernek kiszállni. Az öreg a korára jellemzően lassan, 
szaggatottan mozgott, és a fájdalomtól el-eltorzult az arca, ahogy 
fölegyenesedett. Nagyon idős volt, Mózes nyolcvanévesnél is 
többnek nézte, aranykoronája alatt kopasz volt a feje, a bőre ráncos 
és megereszkedett. De nyilvánvaló és megnyerő méltósággal 
közeledett Széthikefhez, és fogatlan mosolya nyílt volt, és 
bizalomgerjesztő. A jó házigazda lefegyverző udvariasságával 
nézett vendégei szemébe, aztán zengő és dallamos hangon szólalt 
meg, amely rácáfolt ráncos, apró arcára. 

A két férfi, aki korábban a széke mellett lépdelt, vele együtt 
előrejött, és az egyikük érthető, bár furcsán hangsúlyozott 
egyiptomisággal azt mondta: 

- Béke és bőség: e szavakkal köszönt benneteket apám - ne 
ismerjen a gyomrotok soha éhséget. Furcsán hangzik ez a ti 
anyanyelveteken, de mi így köszöntjük a vendéget, e szavakkal 
öleljük át. Én Kudelga vagyok, a ti fogalmaitok szerint herceg, ez az 


öregember pedig Irgebain, Bainia királya, akiket ti Kus népének 
neveztek. 

Az öreg meglepett csodálattal hallgatta, mintha nem hinne a 
fülének, hogy az ő fia beszéli ezt a hihetetlen nyelvet, Mózest 
viszont elbűvölte a király udvarias eleganciája és ugyanakkor 
természetes közvetlensége. Mivel az öregembert rokonszenvesnek 
találta, azon kezdett tűnődni, vajon Meritaton és az apja is 
szeretné-e - mostanában gyakran vettek ilyen fordulatot a 
gondolatai. 

Közben Széthikef előrelépett, és azt mondta: - Üdvözlöm 
Irgebaint - de a hangjában nem volt semmi melegség. - Széthikef 
vagyok - folytatta -, a Seregek kapitánya, ennek a seregnek a 
vezére, és a királyok királyának, az uralkodók uralkodójának, 
Egyiptom Nagy Háza istenkirályának könyörtelen fegyvere, annak 
az istennek, akinek az igazsága minden igazság és a haragja minden 
harag fölött áll, és aki semmi bűnt nem hagy megtorlatlanul. 

Míg a fia fordította a szavakat, az öreg felszegett fejjel figyelt, a 
játékos tűnődés végig ott csillogott aszemében. Bólogatva hallgatta 
a rangokat, aztán miközben válaszolt, bizonytalanul mosolygott. 
Mózes azon tűnődött, a fiú nem tompított-e a szavak élén, mivel a 
fiatalember közbeszúrta: 

- Nagy kapitány, ha kételkedsz a nyelvtudásomban, el kell 
mondanom, hogy sokat kereskedtem Karnakkal, egyszer Tanisszal 
is, de meg kell értened, hogy gyöngén beszélem a nyelveteket. A mi 
nyelvünk más, alacsonyabb, közvetlenebb. Apám azt mondja, 
tiszteli és becsüli nagy királyodat, hiszen ki ne becsülné, de 
valószínűleg nem találna szavakat, ha ilyen rémületes címekkel és 
rangokkal kellene társalognia. Ezért azt kérdezi kellő tisztelettel, 
nem beszélhetnétek-e úgy, mint egyik ember a másikkal. 

- Vagy úgy szól hozzám, mint az istenkirály szolgájához, vagy 
sehogy - felelte keményen Széthikef. 

Mózes nem tudta mire vélni Széthikef magatartását. Nem ezt az 
embert ismerte: nem ezt a hangot, nem ezt a szellemet. Széthikef 


valami lehetetlen átváltozáson ment át: ez itt egy kemény és vad 
ember, aki se szeretetet nem ismer, se könyörületet. Másfelől 
persze, tűnődött Mózes, az öreg király sem bolond: pontosan 
fölmérte, milyen emberrel áll szemben. Fejét védekezve és 
tisztelegve hajtotta meg, majd igen kifejezően beszélni kezdett, a 
hangja hamarosan szónoki magaslatokba szárnyalt, és mégis 
könyörgött. Mózest, aki a szavakat nem érthette, lenyűgözte az 
öregember — beszédének intenzitása, érvelésének őszinte 
szenvedélye, és észrevette, hogy nemcsak a két fia, hanem a 
székhordók és a lándzsások is feszülten figyelik a szavait és a 
hatásuk alá kerülnek. Mikor a fia fordítani kezdte, neki is vigyáznia 
kellett a hangjára, visszafogottan szólalt meg: 

- Apám úgy köszönt mint az istenkirály szolgáját, és azt mondja, ha 
bármit tehet, amivel a haragodat szeretetté változtathatja, meg fogja 
tenni - igen, hajlandó akár a térdére ereszkedni és megalázni magát 
előtted, ha ezzel akár egyetlen gyermekét megmentheti. Ezek az ő 
szavai. Értsd meg jól: én azért nevezem apámnak, mert valóban az ő 
vére folyik az ereimben, az anyámmal aludt, hogy én 
megszülethessek. De az egész népünk atyjának nevezi. A mi 
nyelvünkön az apa a podya, de a podya egyben királyt is jelent. Azt 
mondja, podyaként beszél, de nem királyként, mivel igen-igen öreg 
ember, öreg már ahhoz, hogy más címet viseljen, mint az apáét. 
Tudja, hogy a népében vannak rossz, gonosz emberek, azt kérdezi: 
Hol van olyan nép, akinek a fiai között ne volna rossz és gonosz 
ember? Fájt a szíve, amikor állotta, hogy Bainia vad és ifjú fiai 
Felső-Egyiptomban gyilkoltak és raboltak, de nemcsak azért fájt, 
mert nektek szenvedést okoztak, hanem mert rá is szenvedést és 
szégyent hoztak. Ezért örökre száműzte őket az országból, ami a mi 
népünk számára a legsúlyosabb büntetés. Apám azt is tudja, hogy a 
hatalmas istenkirály minden ellenségeskedést lát és hall, ezért 
amikor megtudta, hogy egy sereg közeledik felénk, hogy büntetést 
mérjen ránk azért, amit ezek a vad ifjak tettek, elszánta magát erre a 
hosszú és fájdalmas utazásra - mivel már igen öreg és beteg -, abban 


a reményben, hogy a vérontást meg lehet akadályozni. És most azt 
kérdi tőled, Seregek kapitánya, hogy miféle haszna származna 
bárkinek abból, ha a két nép összecsapna egymással? Talán az 
anyák Egyiptomban nem sírnának ugyanolyan keservesen, mint 
Kus földjén? Az egyiptomi lányok nem gyászolnának annyira, mint 
a kusita lányok? Vagy visszahozza talán a ti halottaitokat, ha halált 
hoztok az én népemre? Alázattal jövök hozzád, Egyiptom nagy 
kapitánya, de nem gyáván, nem félelemmel. Egyiptom harcolt már 
Kus földjével, és tudja jól, hogy mi, feketék nem félünk. De én 
félek: félek, hogy a gyermekek elvesztik apjukat, féltem a saját 
gyermekeimet, akiket szeretek! Úgyhogy azt mondom, nagy 
Kapitány: inkább ölelkezzünk szeretetben, ne viseljünk haragot! 

Ahogy Mózes hallgatta a szavakat, nem is érzékelte, hogy más 
beszél: úgy hallgatta őket, mintha az öregembert hallaná, és közben 
érezte, hogy összeszorul a torka, a ráncos kis fekete öregembert a 
szívébe zárta. Ifjonti fogékonyságában úgy érezte, az öreg érveinek 
nem lehet ellenállni, és hirtelen vadul remélni kezdte, hogy a 
hadjárat itt és most abbamarad, ő meg néhány héten belül 
visszatérhet a fehér házba. De Széthikef szilárd vonásaiban nem 
volt semmi ifjonti lelkesültség, ehelyett hidegen mondta: 

- Hogy van az, hogy ezeket az embereket, akik Egyiptom szent 
földjén gyilkoltak és pusztítottak, nem adták át az én kezembe? Mi 
ez a száműzés? Talán bolondot akartok csinálni belőlem? 

Az öregember arca elkomorult, a szeméből eltünt minden derű - 
Mózes úgy érezte, a férfi előre tudta, hogy minden így fog történni, 
csak remélte, hogy mégsem. Lassan és őszintén válaszolt, és néhány 
mondat után a csomagok hatalmas takarójára mutatott, amelyek a 
földet borították, és itt-ott kupacokba halmozódtak. Az ujjain 
kezdett számolni, miközben óvatosan és elgondolkozva figyelte 
Széthikef arcát, mintha nem hinné el, hogy az egyiptomi nem érti az 
ő nyelvét. Amikor elhallgatott, a kezét keresztbe tette sovány, 
ráncos bőrű mellkasán, és enyhén meghajolt. 


- Ha Egyiptomban volnánk - szólalt meg tűnődve a fia, mint aki 
mérlegeli, vajon jó hangot ütött-e meg az apja -, apám Egyiptom 
isteneit imádná és az ő szavukat követné. Nekünk itt Kus földjén 
Kus isteneit kell követnünk, és ők gyűlölnék apámat, ha átengedné a 
népét az idegeneknek. Apám elismeri az egyiptomi 
igazságszolgáltatás igazát és szépségét, de úgy véli, mi itt, Kus 
földjén szintén igazak vagyunk. Úgyhogy könyörög, bocsássatok 
meg neki. Tudja, hogy a ti istenkirályotokat sérelem érte, és ezért 
ajándékokat hozott, hogy enyhítse a sértést. Ezer teherhordóval ezer 
csomagot hoztunk, itt fekszenek a lábatok előtt. Ezeket az 
ajándékokat alázattal teszi le apám a lábatokhoz, abban a 
reményben, hogy csillapítja a haragotokat és hatalmas királyotok 
haragját. Nem vagyunk mi gazdag nép, talán földünk minden kincse 
is kevesebb, mint a ti egyetlen városotoké, de olyan ajándékot 
hoztunk, amelyről úgy gondoljuk: méltó az istenkirály 
nagyságához. Tiszta aranyból, amelyet keskeny csíkokra 
kalapáltunk, tízezer sékelt hoztunk a ti mértékeitek szerint. 
Ezüstrúdból húszezer sékelt hoztunk. A vad elefánt agyarából 
készített legfinomabb elefántcsontból százezer sékelt hoztunk, és 
dzsungelunk madarainak vörös, sárga és fehér színű tollából - 
amely, mint tudjátok, igen könnyű - ezer sékelt. Hoztunk száz sékel 
súlyú gyémántot és ezer sékel rubint. Színrézből háromszázezer 
sékelt hoztunk, köményből és korianderból kétszázezer sékelt. A 
bárány fehér gyapjából, amelyet olyan finomra és könnyűre 
szőttünk, amilyen a ti legjobb lenvásznatok, hoztunk kétezer 
könyökkel a ti királyi mértéketek szerint, és a fekete bárány 
gyapjából szőtt anyagból hoztunk háromezer királyi könyökkel. 
Hoztunk ezer cserzett leopárdbőrt, ezer gazellairhát, amelynek 
vajpuha a tapintása. Hoztunk a vadméh mézéből ötezer sékellel - és 
végül (mivel apám úgy kérte, hogy ezt hagyjam a végére) leteszünk 
a ti istenkirályotok lába elé tízezer gyöngyöt, amelyek a rózsaszíntől 
a fehérig és a lencse méretűtől a hüvelykujjam végének nagyságáig 
terjednek. Ezek a gyöngyök alkotják isteneink szent kincstárának a 


javát, mert éppolyan zártak, mint mi magunk, és tudjuk, hogy 
egyetlen gyöngyön, méghozzá akár egy apró gyöngyön Hattiban tíz 
rabszolgát vagy egy jó minőségű kardot lehet vásárolni. De a 
papjaink úgy nyújtják át őket, mint áldozatot Egyiptom isteneinek - 
abban a reményben, hogy az isteneitek kegyesen és szeretettel 
tekintenek majd a mi isteneinkre. 

Elhallgatott, és kezét felfelé fordított tenyérrel előrenyújtotta. 

Széthikef és a tisztjei egy ideig csendben álltak, mert még Mózes is, 
akit gyerekkorától arra tanítottak, hogy a gazdagság nem fontos, és 
akinek meg kellett tudnia, hogy saját vagyona szinte korlátlan, még 
Mózes is döbbenten állt, mert lenyűgözte az ajándékok pompája. 
Valami sejtelme támadt, milyen elkeseredetten próbálja elkerülni a 
háborút ez a nép, és - mert ez is nyilvánvaló volt - hogy mit meg 
nem tennének, hogy ne kelljen az egyiptomi hadsereggel hadba 
szállniuk. Ezek szerint a végeredmény előre el van döntve? - 
tűnődött. Hiszen itt van Széthikef alig ötvenezer emberrel, a 
legdélibb egyiptomi városoktól is irdatlan messzeségben; és az a 
nép, amelyik ilyen ajándékot tud felhalmozni, bizonyára a csatában 
is le tudná győzni a betolakodót, és vissza tudná őket űzni! De az is 
világos, hogy kételkednek a dolog kimenetelében, míg Széthikefből 
hiányzott minden kétség, mivel keményen így válaszolt: 
- Vajon így  becsülitek meg Egyiptom igazságérzetét: 
vesztegetéssel és kicsinyes ajándékokkal? Ha az én istenkirályom a 
kincstára egyetlen termét megnyitná, többet mutatna nektek 
ezeknél! Azt gondoljátok, bolond vagyok, hogy ilyen kevéssel meg 
lehet engem vásárolni? 

A fiú sötét hangon, a vereség tudatában fordított, és amikor az 
öreg király meghallotta Széthikef döntését, az arca a fájdalomtól és 
a reménytelenségtől elfacsarodott. A szavai lassan és súlyosan 
szóltak - a fia fordította: 

- Hát nem a béke az igazság és a szeretet mértéke? 
- A katonának - felelte szárazon Széthikef - a becsület a mérték, 
nem a szeretet: azért jöttünk, hogy alázatra tanítsuk Kus földjét, 


nem bőkezűségre. Ezért ezeket a tárgyakat nem ajándékképpen 
veszem el, hanem mint háborús zsákmányt ami meg az apádat illeti, 
ő a hadifoglyom, akivel azt tehetek, amit jónak látok! 

- Ne, azt ne! - kiáltott a fiú. - Engem vagy az öcsémet vihettek, de 

az apám öregember, aki a szabad akaratául jött hozzátok. Hogy 
mondhatod, hogy a hadifoglyod? Épp az előbb beszéltél a 
becsületről, amit ti, egyiptomiak olyan nagyra tartotok... 
- Elég ebből! - ordította Széthikef. A másik fiú, aki eddig hallgatott, 
most a tőrére tette a kezét, amire Szokar-Mózes egyetlen gyors 
mozdulattal kardot rántott, és lesújtott rá. Erre a tolmács is a tőréért 
nyúlt, de Széthikef olyan sebességgel mozdult meg, amit Mózes 
nem hitt volna róla, és a fekete ember szívébe mártotta a tőrét. 
Mindez olyan gyorsan történt, hogy a lándzsásoknak ideje sem 
maradt cselekedni, csak az öreg király bukott előre, a fia testére, és 
miközben az arcát simogatta, úgy zokogott, mint a gyerek. De nem 
sok ideje maradt a sírásra. Szokar-Mózes lesújtott rá a kardjával, és 
az öregember feje a fia testére hullott, aztán a homokba: kis, ráncos 
golyó, felvicsorgott a kék égre. És amint a lándzsásokból feltört a 
düh és a harag vad, félelmetes kiáltása, Széthikef fölemelte mindkét 
karját, és a hettita íjászok kilőtték halálos nyilaikat. A lándzsások 
fele már azelőtt kidőlt, hogy megmozdulhattak volna, de a többi is 
csak néhány lépést tett, amikor rájuk mennydörgött a harci kocsik 
sora. 

Mózes most látta először, milyen a kocsi a csatatéren, és 
megértette, miért akart Kus megalázkodni a sereg előtt. A 
lándzsások meg sem kísérelték, hogy pajzsukat felemelve falat 
alkossanak. Mindegyik a maga bőrét mentette, de a lovak és a 
kocsik átdübörögtek rajtuk, a forgó tengelykésekkel feltépték a 
testüket. A kocsik egy része a menekülő teherhordók után 
száguldott, és levágta őket, hogy egy se menekülhessen meg, és el 
ne mondhassa, mi történt. 

Egyetlen lándzsásnak sikerült áttörnie a tisztek sorát, de ahogy 
vad csatakiáltásokkal rájuk rohant, Szokar-Mózes elkapta a 


lándzsáját, az élét a földbe nyomta, és közben vagy egy tucat tőr 
fúródott a kusita testébe. 

Miközben a kocsit felkészítették a továbbvonulásra, Nun, a 
rabszolga törte meg a csendet gúnyos megjegyzésével: - Igen, 
Egyiptom hercege, láttam Egyiptomot harcolni: valóban bátran és 
becsületesen küzdenek. -A maat szót használta, amely Egyiptom 
lelkét fejezi ki, és miközben beszélt, Mózesra vigyorgott. - , Meg 
kéne ölni őt 15?" - kérdezte egy hang Mózeson belül, míg hallgatása 
csak szorított egyet kínja köréje csavarodó kötegein. A háború a 
halál: az élet tagadása, a kultúra, a remény és a könyörület 
megsértése - de most már ez a sorsa, amit az uralkodó isten 
választott neki. Hát így háborúznak az istenek a földön és egyebütt. 
Akkor miért van meglepve? Elvesztette Széthikefet, akinek soha 
többé nem tud nyílt szívvel a szemébe nézni, de vajon nem 
vesztette-e ugyanígy el az egész sereget? Amíg össze nem kapcsolja 
őket a csata, vagy őt magát le nem dönti ennek a gyűlöletes, 
csúfondáros beduinnak a keze. De olyan erőszakosan tört össze és 
tompult el benne minden életöröm és élnivágyás, hogy már semmi 
nem érdekelte, még az a nő sem, akinek a szívét ígérte, sem az élet, 
sem a halál. 

A sereg vonult tovább. Széthikef és Szokar-Mózes, a két kegyetlen 
és engesztelhetetlen férfi leszerelt és megoldott egy elmérgesedett 
helyzetet, amelyre a tisztek között került sor, akik ezt az első 
zsákmányt szét akarták osztani a katonáknak. Az istenkirályé a 
zsákmány, döntötte el Széthikef. Megőrültek talán, hogy arról 
álmodoznak, hogy elvegyék, amit neki szántak és ami őt illeti? Azt 
gondolják netán, hogy mivel olyan messze vannak a Nagy Háztól, a 
Nagy Ház már nem is létezik? Azt képzelik, hogy ha ellopják a 


király nagyszerű zsákmányát, az egész seregben nem lesz senki, aki 
egy szép nap az egész igazságot vissza ne mondja az istenkirálynak? 

Így aztán a javakat üres teherhajókra halmozták, és visszaküldték 
a Níluson. Kus halottait otthagyták a síkságon, a sereg pedig 
továbbhaladt. De most már csatasorban mentek, és minden órában, 
minden nap várták, hogy Kus dühe mikor tör rájuk. A kocsik 
sebessége ellenére néhány teherhordónak sikerült elszöknie, és a 
vad folyótorokban, a sziklák hasadékában meghúznia magát, míg a 
sötét le nem szállt. Nem kétséges, hogy a lábuk a félelemtől és a 
rettenettől szárnyakat kapott, - Kus népe hamarosan megtudja, 
hogyan végezte királyuk, Irgebain. 

A sereg vonult: elöl a legjobb lándzsások, azután íjászok és a 
parittyások, aztán a kocsik sora, végül a gyalogosok tömege, 
leghátul a rabszolgák és a tartalék ménes. A gyalogosok felöltötték 
a nehéz vértet, amelyet eddig a teherhajók hoztak utánuk a Níluson, 
és ahogy a forró napon meneteltek, a fegyverzetük tüzesen égett a 
hőségben. A kocsikat is felszerelték a csatára: egy tucat gerely 
csörömpölt mindegyiken, a nyilak kilövésre készen álltak, a 
hatalmas lemezelt íjak várták, hogy felhúzzák őket. Az egész sereg 
felszült csöndben várt, mintha baljós és nehéz fátyol venné körül 
őket, amely csak akkor emelkedik föl, amikor kitörhetnek 
önmagukból, a félelmükből és sötét gondolataikból. 

Így vonultak dél felé nap nap után, és minden egyes nap feljebb 
emelkedtek a hatalmas fennsíkra. A fűcsomók, amelyek olyan 
szárazak és vastagok voltak, hogy még a sivatagi körülmények közt 
is megéltek, fokozatosan kizöldültek és dúsabbá váltak, a 
csomókból foltok, a foltokból hullámzó földek támadtak. Éjszaka 
egyre hidegebb volt a levegő, és nappal is egyre gyakrabban láttak 
tornyos fehér felhőket vonulni át az égen. Megjelentek a fák is: 
eleinte csak egy-egy kicsavart sivatagi cserje, aztán magasabb, 
különálló fák, majd facsoportok. A távolban apró antilopok csordája 
tűnt föl, dél felől hatalmas madárcsapatot pillantottak meg, amely 
fölöttük körözött. Volt, hogy vadászokat küldtek ki, de az antilopok 


fürgébbek voltak, nem hagyták magukat becserkészni, máskor meg 
egy uras külsejű, fekete sörényű hím oroszlán és három jól táplált 
nőstény toppant elő a tüskés bozótból, hogy onnan figyelje a sereg 
vonulását, de a kapitányok hiába kérték, Széthikef nem egyezett 
bele az oroszlánvadászatba, mert nem engedett meg semmit, ami 
megtörné a soraikat, vagy akár csak lassítaná a menetelést. 

Mózes még életében nem látott ilyen tájat: egész Egyiptomban 
nem volt ehhez fogható látvány, mint itt a termőtalaj hatalmas 
területei, a hűvös szél, messze délre a hegyek liláskék vonulata. Ez a 
kép végül legyőzte elkeseredését, mert olyan táj volt, amelytől az 
ember szíve és lelke feléled. 

Mózes Egyiptom elszigeteltségét is felfoghatta belőle. Ők, akik 
olyan lendületesen beszéltek a világ uralmáról, csak a 
leghalványabb fogalmakkal rendelkeztek a világról. Még Széthikef 
szörnyű álsága is csak kisszerű brutalitásnak tűnt ebben a hatalmas 
kiterjedésű tájban - a hegyek látványa még így a távolból is azt 
mutatta, hogy ez mind csak a kezdete valaminek, ami sokkal 
tágasabb... 

Aztán egy reggel, épp hogy elindult a sereg, végre meglátták az 
ellenséget, a távoli, apró pontokat. 

Mózes később hiába próbált visszaemlékezni, kitől is hallotta, hogy 
a háborút sohasem látja át vagy irányítja egyetlen ember. A 
hadvezér elkezdheti rendben, precízen, és később, ha a csata heve és 
a dühe csillapodni kezd, szerencsés esetben újra a kezébe foghatja 
az irányítás szálait, de maga a csata egyszerűen öncélú pokol, amit 
nem ember irányít, hanem a félelem és a düh. A csata görcs, 
szorítás, dühöngő őrület, amelyet a győztes szentesít és törvényesít, 
aztán megtorol a vesztesen, ahogy a kedve tartja. A csata mindaz, 
amivé az embernek nem lenne szabad válnia, hiszen nem arra 


született - mert ha az ember csatába lép, hirtelen szörnyeteggé válik, 
tehát egyszerre lesz kevesebb is és több is annál a rendnél, amely őt 
emberré tette. 

Kus népét a bánat és a gyűlölet vezette a csatába. Bár még 
messze voltak, és Széthikef még higgadtan és módszeresen 
irányította a védelem és az ellentámadás rendjét, Mózes már 
hallotta a kiáltásukat. Ez a hang semmilyen emberi hangra nem 
hasonlított, amit életében hallott. A mély, zengő dühordítás 
harmincezer torokból hangzott föl, és úgy dübörgött, mint valami 
iszonyú dobszó. Mózes hallotta a harci dobokat is, a mély, ijesztő 
lüktetést, de az emberek felháborodásának zúgása fölébük szállt, és 
elnyomta a dobokat: halált kiáltott az égbe és a távoli látóhatárba. 
Olyan iszonyú volt ez a kiáltás, hogy Mózes arra gondolt, ha vannak 
az égben madarak, menten szörnyethalnak tőle. Életében nem 
hallott még ilyen hangot, elképzelni se tudott volna ilyet - ettől 
fogva viszont gyakran ébredt föl rá éjjel izzadva és émelyegve, és 
ugyanolyan félelem járta át, mint amikor először hallotta meg. 

Vajon a többiek - ezek az egyiptomi katonák - mind ugyanígy 
félnek, mint ő? Mózes kocsiját Széthikef előőrsében a frontvonal 
felé húzták a dobogó lovak, a többi kocsi kelet felé húzódott, egyik 
sereg a másik után, és olyan görbe vonalat alkottak, amilyen az 
aratásra lendülő kasza. Mózes hajtója, Nun nem árult el sem 
félelmet, sem zavart: gondosan és elszántan tartotta egyenesben a 
lovait, bronz kocsikalapácsát hosszú szíjon átvetette a nyakán, hogy 
kéznél legyen, ha vissza kell vernie valami támadást. 

És vajon fél-e Széthikef, ahogy olyan elszántan dübörög előre és 
hátra villogó kocsijával a frontvonalon? A Seregek kapitányának 
haditerve egyszerű volt, világos és nyilvánvaló. A jól felfegyverzett 
lándzsások két sora szoros pajzsfalat állt kétszáz lépés 
szélességben, amely az egyik oldalon a sziklás folyóvölgyig, a 
másik oldalon a várakozó kocsik behajló sarlójáig ért. A pajzsfal 
előtt már elfoglalták helyüket a hettita és babiloni íjászok és a 
kánaánita parittyások, teljes vonalában lefedve a pajzsfalat. Addig 


lövik majd a nyilaikat és hajítják a köveket, amíg magukra nem 
vonzzák a támadást, akkor aztán hátralépnek a pajzsfal mögé, és 
onnan védik a vonalat, ha netán megtörne. A pajzsfal mögött a 
fennmaradó gyalogosok haladnak, mindegyik sereg a maga 
kapitánya alatt. Ha kitart a pajzsfal, akkor addig várnak, amíg az 
egyiptomiak támadásba nem lendülnek ha a pajzsfal szárnya 
megfordul, akkor magukkal pótolják ki a falat, és ha az ellenség 
áttör a falon, a réshez mennek, és ott lépnek csatába. 

A kocsikra más vonatkozott: ők majd csak akkor támadják a 
kusiták szárnyát, ha a támadás egyesül. Tudta ezt Mózes is, aki 
Nunnal együtt már a kocsi tengelyéhez illesztette a borotvaéles 
vágókardokat, abban a biztos tudatban, hogy ezzel semmi emberi 
erő nem tud szembeszállni. Mózes mégis félt. A rövid, nehéz gerely 
vizes volt a kezében, a szíve majd kiugrott a mellkasából. De 
hallgatott, akárcsak az egész egyiptomi hadsereg, mintha csak a 
kusiták szörnyűséges dühkiáltása bűvölte volna meg őket. 

Az ellenség most már egészen közel jött. A frontvonaluk 
körülbelül száz ember széles volt, a fekete harcosok a gyász és a 
halál jeléül fehérre festették az arcukat, a fejükre fehér tollat tűztek. 
Futva közeledtek, a lándzsát átvetették a vállukon, hogy kézre 
essen, amikor elég közel érnek a végső rohamra. Mózes a kocsi 
magaslatáról látta, hogy ameddig a szem ellát, zárt sorokban 
hömpölyögnek - akkora sereg, hogy Egyiptom erőmutatványát 
szánalmas komédiává látszott egyszerűsíteni. Az első sor előtt ott 
futottak a dobosok, a rövid fadobok szíjra akasztva lógtak a 
nyakukból, és ujjal verték a fenyegető kopogást. Szorosan a Nílus 
völgye mellett jöttek, tervük egyszerűen abból állt, hogy áttörik a 
pajzsfalat, és mögé kerülnek. Mózes kiszáradt szájjal figyelte őket, 
a rettenet és az irrealitás növekvő érzésével, és látta, hogy Nun is 
figyel: hallgatag csodálattal, koncentrálva nézi a fekete emberek 
áradatát. 

Már csak háromszáz lépésre voltak, amikor a hettita íjászok 
kilőtték nyilaikat: erős, lemezelt íjaik süvöltő nyilakkal töltötték 


meg a levegőt, melyek hangját még Kus ordító dühe fölött is jól 
lehetett hallani. Először a dobosok estek el, majd a lándzsások első 
sora dobta el fegyverét és tört ki hihetetlenül gyors futásban. De 
még húsz lépést sem tehettek, már leterítette őket a nyílzápor, és a 
mögöttük haladó sorok átléptek a testükön. Már minden íjász olyan 
gyorsan illesztette az íjra, húzta meg és engedte ki a nyilat, ahogy 
csak bírta, és mögöttük szétvetett lábbal ott álltak a parittyások is, 
akik irdatlan mennyiségű követ lőttek az ellenségre. 

A második sor kusita is kidőlt, aztán a harmadik és a negyedik is, 
de Mózes, aki ott egyensúlyozott a kocsin, miközben Nun a hirtelen 
idegesen felágaskodó lovakkal küszködött, úgy látta, hogy Kus 
áradata szemernyit sem tört meg, mert minden újabb sor átszökött 
az elsők elterült testén, és a sereg egyre közeledett. A fekete 
harcosok nem takarták magukat, hanem hogy a légellenállást 
csökkentsék, futás közben oldalra fordították a pajzsukat - de most 
már az egyiptomiaknak is megjött a hangjuk, ők is dühös, dölyfös, 
félelmet és halált megvető kiáltást hallattak. A kétféle hangáradat 
szédítő crescendóvá fokozódott, amelyhez a felágaskodó lovak is 
hozzájárultak vad nyerítésükkel. Az íjászok alacsonyan, közelre 
lőttek, már nem is kellett célozniuk, és a feketék vonagló, vérző 
mellvédje fel is tartotta egy-két pillanatra az áradatot, de mint a 
gáton áttörő folyó, a fekete katonák áthömpölyögtek saját 
halottaikon, és az íjászok nyilaikat eldobva rohantak most már a 
pajzsfal védelme mögé. A legtöbben át is jutottak, bár néhányukat 
épp a védekező egyiptomi lándzsák húzták karóba. 

De mostanra a kusiták harci rendje összekuszálódott, a 
lándzsások megtört sorai meg sem próbáltak újraszerveződni, és a 
szilaj, ordító fekete ár olyan csattanással vetette magát a 
lándzsafalra, hogy a katonák kiáltásai egyetlen iszonyú hangzavarrá 
olvadtak össze. 

Mózes előtt mégis iszonytató álomként peregtek a csata képei, 
mivel az ágaskodó lovaktól eltekintve a kocsik hosszú sarlója, 
amely a katonák sorfalától vagy egy mérföldre nyúlt merőlegesen, 


semmit sem mozdult, semmit sem változott. A feketék szemmel 
láthatóan úgy döntöttek, hogy mindent a gyalogság lerohanására 
tesznek föl, úgy gondolván, hogy céljuk érdekében ez a 
legfontosabb, de Mózes sem tudta elképzelni, mi várhat a kocsikra, 
ha a gyalogság odavan. 

Márpedig most már nem volt semmi, ami megmenthette volna 
őket a pusztulástól. A pajzsfal csak néhány percig tartotta magát, 
aztán behorpadt, mint a mesterember kalapácsa alatt a vékony 
rézlemez, aztán itt is, ott is megtört a vonal, és Kus ordító harcosai 
keresztültörtek rajta. 

Ez volt Mózes utolsó képe a gyalogosok csatájáról, mert a kocsik 
hirtelen, szinte egyetlen jelzés és parancsszó nélkül indulni 
kezdtek. Mózes felébredt az álomképből, elszállt a félelme is: a 
verejték mint a hideg jég borította be a testét. Nun az ostort 
pattogtatta, és a maga beduin szavaival kiáltozott a lovakra, 
miközben a kocsik összefüggő sora végiggördült a pusztán a 
pajzsfal irányába, hogy a két frontvonal ollója közé zárja Kus 
seregét. Mózes látószöge keskenyebb lett. Oldalvást Széthikefre 
pillantott, aki éppen egy gerelyt tartott a feje fölött, és Mózes 
próbált volna szólni Nunnak, hogy ne veszítse szem elől a 
parancsnokot, de a csatatér pokoli lármájában egy szót, egy hangot 
nem lehetett váltani. 

Mózes látótere egyre csökkent, de a figyelme kiélesedett, ahogy a 
kocsi előredübörgött. Először egy fekete katona érkezett, aki 
megpróbált lándzsát döfni az egyik lóba, de Mózes gerelyt hajított a 
mellkasába. Aztán mikor két újabb katona tört rájuk, Mózes eldobta 
a második gerelyt, és a másik katona lándzsáját a pajzsával fogta 
föl. A katona túl közel jött: halálhörgése minden más zajt 
elnyomott, amikor a kocsi tengelykései feltépték a beleit. Nun a 
lovak közé csapott, és egyszer csak ott voltak a kusita sereg 
közepén, ahol minden irányból feketék vették körül őket - de a fából 
készült kocsit húzó, ziháló, félőrült lovak maguk is rémületesen 
hatottak. A feketék hátrahúzódtak és egymáshoz préselődtek, hogy 


utat engedjenek a harci kocsinak, Nun pedig izgalma győzelmi 
énekével közéjük hajtotta a lovakat, és keresztül-kasul zúzta őket. 
Mózes a pajzsot tartó karjával kapaszkodott a rázkódó kocsi 
korlátjába, a másik kezével újabb és újabb gerelyt hajított a 
nyomuló testekbe. Nem véthette el őket, sőt ahogy ott menekültek a 
kocsi elől egymáshoz préselődve, és rémületükben teljesen 
védtelenül hagyták a testüket, Mózes látta, hogy egy-egy nehéz 
gerelye két-három embert is átfúrt. Majd amikor egy másik kocsi 
feléjük — kergette az embereket, a forgó  tengelykések 
összekaszaboltak törzset, kart és lábat, és tovább fokozták a 
rettenetet. A feketék menekültek volna, de nem volt hova menni. A 
földre vetették magukat, hogy ne vágják össze őket a rettenetes 
tengelykések, de a rézpatkós lovak és a hatalmas rézabroncsos 
kerekek átdübörögtek a testükön. Volt, amelyik megpróbált 
küzdeni, átdöfni a lovat, felkapaszkodni a kocsi oldalfalára, de 
kevés ilyen kusita akadt, és elenyészett a páni félelem tüzében, 
amely erőt vett rajtuk. Százával dobták el hosszú lándzsáikat és 
nehéz pajzsukat, próbáltak menekülni, de akkor meg saját tömegük 
ezreivel találták szemben magukat, akik még mindig hömpölyögve 
érkeztek a csatatérre. 

A kocsik sem maradtak mind sértetlenek. Mózes látta a szeme 
sarkából, hogy némelyik felfordult, a lovak az oldalukon fekszenek, 
és hiába próbálják magukat kirúgni a hámból - de azért ez ritka 
látvány volt. Amíg a kocsi sebesen száguldhatott, jó esélye volt, 
hogy sértetlenül megmeneküljön. 

Magát Mózest nem gyötörte a félelem, sem a rettenet vagy a 
megbánás: szíve, lelke, lelkiismerete, tudata aludt. Agyában vörös 
tűz lobogott, és minden mást kiégetett, amit valaha az emberek 
közötti szeretetről tanult vagy tudott, amit valaha az emberi nemhez 
való tartozásról tanult vagy tapasztalt. Eltűntek előle a szavak, 
amelyeket az ember arra talált ki, hogy társának a szeretetről, az 
éhségről, valamilyen szükségről vagy munkáról beszéljen, és a 
helyükön értelmetlen ordítás tört elő a torkán, amely beleolvadt a 


dühöngés és a szenvedés általános hangözönébe. Mózes sem azért 
élt, hogy teremtsen, hanem hogy pusztítson, és rugalmas teste 
minden mozdulatának az volt az egyetlen értelme, hogy öljön, 
öljön, öljön. 

Mostanra minden gerelyét elhajította, úgyhogy levetette a 
pajzsát, és íjat ragadott. A kocsi egy pillanatra kiszakadt a 
tömegből, és rázkódva-zötykölődve átvágtatott a kusita halottakkal 
és sebesültekkel borított nyílt téren. A lovakra, akiket arra 
tanítottak, hogy ne rettenjenek vissza az emberi testtől, átragadt a 
harci düh, és saját izgalmuktól és félelmüktől félőrülten vágtattak át 
élőkön és holtakon. Mellettük a kocsik keresztül-kasul szántották a 
rémült kusita tömeget, de Nun most a fekete emberekkel 
párhuzamosan hajtott, és Mózes a himbálódzó kocsiból sorra lőtte 
nyilait a fekete tömegbe. A rémület iránya egyszer csak megfordult, 
és most már feléjük hömpölygött a tömeg, de ők a többi kocsival 
együtt keresztülgázoltak rajtuk, és Mózes most már úgy eregette a 
nyilakat, hogy nem is célzott, nem is gondolkozott. A kocsi 
belsejéhez rögzített tegezben kétszáz nyílvessző volt, Mózes csak 
lőtt és lőtt, amíg a bőre is fel nem szakadt a karján, és az íjára rá nem 
folyt a vére. Nunnal együtt ő is megsebesült, bár nem tudta volna 
felidézni, mikor és hogyan: a testüket beborította és megfestette a 
vér, a kocsi padlója is sikamlós volt tőle, a két ló is vérbe és tajtékba 
borult, Mózes mégsem érzett se fájdalmat, se félelmet. Az idő 
megállt, a térnek nem volt sem alakja, sem iránya. Egyik percben 
még úgy érezték, hogy ott vannak a megszámlálhatatlan kusita 
sereg sűrű, tömött sorainak közepén, aztán hirtelen a hatalmas 
fekete sereg megtört, és minden irányba menekülni kezdett: először 
sűrű tömegben, aztán húszasával, tízesével, végül kettes-hármas 
csoportokban, aztán már ott menekült az egész megrémült áradat, 
mindegyik a saját bőrét próbálta menteni, beborították a széles, 
füves pusztát - mögöttük és a soraik között meg ott dübörögtek a 
kocsik, hogy öljenek, öljenek, öljenek. 


Mózesnak nem maradt nyila, de a kocsijuk csak hajtott tovább, 
hogy gyilkoljon. A nap a fejük fölött állt, ebből tudhatta - amennyire 
bármit képes volt felfogni -, hogy már órák óta tart a csata. Lelassult 
a mozgás. A lovak kifáradtak. Mózes látta, ahogy egy másik kocsi 
előtt a ló térdre bukik, és korábbi sebesüléseitől haldokolva 
összerogy, a kocsi felbukik, és a benne állók mint a labda gurulnak 
le - de a gondolatai folyása nem tudta követni az eseményeket. 
Kezében hosszú hettita kardjával ölnie kellett, és Nunnak is ölnie 
kellett véres szíjáról lógó bronzkalapácsával. Ott voltak a kusiták 
nyomában, vadászták őket, mint a nyulat, és öltek, öltek. Addig 
gyilkoltak, amíg Mózes már a karját sem tudta felemelni, és a lovaik 
sem bírták tovább. Messzire előrejutottak a pusztán, a csend bénító 
és rémületes volt. A csatatér már nem látszott ide, és ami a harci 
zajból maradt, az is csak gyilkos sustorgásnak hallatszott. A 
távolban itt-ott láttak más kocsit is, itt-ott egy-két kusita is menekült 
még, de Mózesban elapadt a gyilkolási vágy. Visszatért belé az élet, 
az élni akarás, amely rosszullét és hányinger formájában bukott fel 
belőle... 

A lovak léptettek, Nun ledobta a gyeplőt és az ostort, és élesen a 
gazdája szemébe nézett. Könyörtelen nevetésre fakadt, az arca 
összehúzódott, aztán minden figyelmeztetés nélkül lesújtott véres 
kalapácsával Mózesra. De ő kitért az ütés elől: a kalapács az arca 
mellett suhogott el, Mózes pedig odavágott a kardjával, és 
megsebesítette Nun homlokát, a penge oldalát végighúzva 
felszakította rajta a bőrt. Nun egy darabig csak állt, a vér ömlött 
végig az arcán, aztán tétován Mózes felé lépett, és újra fel akarta 
emelni a kalapácsot, de megtántorodott, elbukott, és ráhanyatlott a 
kocsi oldalára, majd legördült a földre, és ott maradt fekve. A lovak 
lépdeltek tovább, a kocsi távolodott, Mózes pedig dermedten nézett 
vissza erre az emberre, akit megszúrt. A távolság növekedett 
közöttük. Nun megpróbált feltápászkodni, a vért törölte a szeméből, 
és Mózesra nézett. A tekintetük találkozott, de Mózes nem gondolt 
és nem tett semmit, teljesen kiürült, elhagyta a remény és a harag. 


Aztán ahogy a kocsi továbbgördült, Mózes észrevette, hogy egy 
fekete kusita fut botladozva arrafelé, ahol Nun fekszik. A fekete 
katona eldobta már a pajzsát és a lándzsáját, de most, ahogy a földön 
fekvő ellenséget meglátta, félelemtől ködös agyában felidéződött a 
gyűlölet és az árulás emléke, és a katona kihúzta hosszú tőrét, hogy 
mielőtt meghal, még egyszer ő is öljön. Többet nem látott, csak 
amennyit a félelem, a kimerültség és a gyűlölet szük látóköre enged: 
nem látta a kocsit, se Mózest, csak Nunt, ahogy kétségbeesetten 
próbál talpra állni és védeni magát. 

, Haljon csak meg!" - kiáltotta Mózes meggyötört elméje. - 
, Hadd ölje meg a kusita! Meg akart ölni, hát csak haljon meg!" Mi a 
különbség? Az életet igazán semmi nem választja el a haláltól. A 
gyilkolás puszta feladat. Magáévá tette a halált, most már akkor a 
részese. Az élet értéktelen és olcsó. Csak hadd haljon meg Nun... 

Így jártak a gondolatai még akkor is, amikor a tagjai már 
megindultak: lepattant a kocsiról, és kimerült testét vad rohanásra 
kényszerítette. A kusita épp Nun fölé hajolt és le akart rá sújtani, 
amikor Mózes megölte. Aztán Mózes leengedte a kardot, és ott állt 
sírva, Nun meg csak nézett. 

Mózes tépéseket csinált koszos, véres köpenyéből, és bekötözte 
Nun fejét, hogy elapassza a vérfolyást, a rabszolga pedig zavart, 
fáradt szemekkel nézte. - Egyiptomban az a törvény - szólalt meg 
Nun lassan -, hogy ha a szolga kezet emel a gazdájára, akkor a gazda 
levágja a kezét, de ha fegyvert fog rá, akkor a fejét vágja le... 

- Nem azért mentettem meg az életed, hogy most levágjam a fejed - 
mondta Mózes undorodva. 

- Nem érdekes, Széthikef úgyis megteszi. 

- Senki nem tudja, mi történt, és nem is tudja meg senki. Eddig 
okosnak hittelek, de most látom, milyen ostoba vagy. 


Nun bólintott. 

- Tartsd nyugton a fejed. Miért gyűlölsz annyira? 

- Nem gyűlöllek - suttogta Nun. - Megtisztultam a gyűlölettől. 
Kifolyt belőlem a véremmel. Azért gyűlöltelek, mert te úr vagy, én 
szolga, mert te herceg vagy, én beduin. Gyűlöltelek és irigyeltelek, 
de ez mind elfolyt a véremmel. Gyilkoltam Egyiptomért, és 
Egyiptom is gyilkolt értem. A szívem üres. A tiéd vagyok. - És 
ahogy az előbb Mózes, most Nun fakadt sírva. 

Mózes végzett a kötéssel, feltápászkodott a szolga mellől, és úgy 
szólalt meg, ahogy még soha nem volt alkalma beszélni, mert ő is 
sok vért vesztett a csatában, és a vérnél is többet: - Rosszul vagyok 
tőled, Nun, rosszul vagyok, ha ilyen ostobaságokat kell hallgatnom. 
Te is ember vagy, meg én is. Szörnyű dolgokat éltünk át ma, de 
mások még nagyobb szörnyűségeket láttak, mégis tudnak róla tiszta 
fejjel beszélni. Gyűlölöm a babonát, és gyűlölöm ezt a te tudatlan 
beduin beszédedet. Ha nem tudsz értelmesen beszélni, ahogy felnőtt 
emberhez illik, akkor fogd be a mocskos szádat! 

- Miért nem ölsz meg? - motyogta Nun. 

- Már megint kezded. Az ilyen szövegektől vagyok halálosan 
rosszul. Hányni volna kedvem, ha hallgatom. Hát nem láttál elég 
gyilkosságot mára? - Mózes a halott kusitára mutatott, aki arccal a 
földön feküdt, tőlük egykét lépésre. - Nézd csak meg: erős, 
egészséges ember, és megöltem! Ki adott rá jogot, hogy megöljem? 
Ki adott jogot bárkinek, hogy embert öljön? Gyerekkoromban jó 
tanítóim voltak, akik megtanítottak a szeretetre és a testvériségre, és 
azt mondták, az ember azért szent, mert az isten tulajdon fia jött le 
hozzá, hogy szentté és áldotta tegye, és most nézd meg, milyen 
szent és áldott ez az ember, ahogy itt fekszik, átvágott torokkal. 
Afrika minden keselyűje itt kering az égen, alig várják, hogy 
megkezdhessék a nagy lakomát, de mi a keselyűk kutyái vagyunk. 
Mi bajom volt nekem ezzel az emberrel, hogy megöltem? Ismertem 
talán? Gyűlöltem? Az ő szíve tele volt haraggal és gyűlölettel, mert 
olyasmit tettünk az öreg királyával, amit Egyiptom minden köve és 


homokszemcséje szégyenkezve és rémülettel fog megemlegetni. 
Igaza volt, ha meg akart ölni, mert mocskos vagyok, álnok és áruló - 
de énnekem miért kellett őt megölnöm? Hány embert megöltünk! 
Emlékszel rájuk? Meg tudod számolni őket? Nézd az íjamat: a bőr 
is feljött róla, a húrja teljesen szétfoszlott! Ma kétszáz nyilat 
kilőttem - hány asszony fog zokogni, hány gyermek fog éhezni, 
mert Egyiptom hercege háborúba indult Kus ellen? Köpök a 
maatra, amibe születtünk és amiben éltünk! És te, te tudatlan, 
babonás, nyomorult beduin, te itt fekszel és nyafogsz, hogy öljelek 
meg! 

Nun teste görcsösen rázkódott a zokogástól, úgy sírt, mint egy 
igazságtalanul megkorbácsolt gyerek, aki még csak nem is biztos 
benne, hogy ártatlan. 

- Öljelek meg! - kiáltotta Mózes. - Soha életemben nem volt még 
velem egyidős barátom, soha, és akkor azt mondtam magamnak: ez 
a szolga lesz majd a társam, jól megismerjük egymást! Micsoda 
szégyen. Ezt mondta az egyiptomi herceg, mert magányos volt és 
félt - és te meg akartál ölni! De miért? 

- Nem tudom, gazdám - zokogta Nun. - Nem tudom. Nem tudom. 
Azt hittem, tudom, de nem tudom. - Odavonszolta magát 
Mózeshoz, az arcát rányomta a lábára. - Bocsáss meg, gazdám. 
Bocsáss meg. 

- Hagyd abba - kiáltotta Mózes, akit hirtelen elöntött a bűntudat. - 
Legyél a barátom, Nun. 

- A szolgád vagyok. 

- De én férfit akarok, barátot - kérte Mózes. 

Nun abbahagyta a zokogást, és Mózesra bámult. 

- Megbocsátasz? Visszaadod az életemet? 

- Megbocsátok - sóhajtotta Mózes végképp kimerülten, mint aki 
nem tud több szenvedélyt elviselni. 

- Add a jobb kezed - kérte Nun. 

- Mózes bólintott, kinyújtotta a karját, amelyet mocsok és vér 
borított, néhány sebből még mindig szivárgott a vér. Nun is 


felemelte a jobb karját, és nyitott sebeit rányomta Mózes sebeire. - 
Most már egy a vérünk - suttogta. - Vértestvérek lettünk, több 
viszály nem lehet közöttünk. Köszönöm, gazdám, köszönöm. 

A kocsi elé fogott lovak úgy száz lépés után megálltak nem mintha 
legelni akartak volna, hiszen az állatok ugyanúgy remegtek az 
indulattól és a fáradtságtól, mint az emberek, hanem mert nem 
akaródzott továbbmenniük; Mózes meg azon tűnődött, míg utolérte 
őket, hogy vajon mennyit fog fel egy néma állat elméje - ha van neki 
- ebből az egész értelmetlen vérontásból. Szerencsések a lovak, ha 
nem érzékelnek többet, mint az ostorcsapást a hátukon. Csupa 
megszáradt tajték és alvadt vér volt a hátuk, a lábukat csüdig vér 
borította, ahogy a kocsi kerekeit is pirosra festette a vér, és ugyanaz 
a piros szín fedte be a mostanra elgörbült és kicsorbult 
tengelykéseket is és a kocsi bronzborítását - mintha valaki kicsit 
ügyetlenül az egészet erre a sötét és rettenetes bíborszínre mázolta 
volna. 

Mózes hányni kezdett. Nun a kocsiba kapaszkodott, hogy állva 
tudjon maradni, és azt mondta: - Jól van, gazdám, legalább kiadod 
magadból a rosszullétet. - Mózes semmit sem evett reggel, mégis 
görcsösen tovább ürítette a gyomrát, tántorgott a heveny 
öklendezéstől, és egészen összehányta magát. De ez sem számított, 
így legalább teljes lett a mocsok kívül és belül. 

- Szállj fel a kocsira, és feküdj le - mondta végül Nunnak. - Én 
gyalog megyek. 

- Énis gyalog megyek - tiltakozott Nun. 

- Hiszen állni is alig tudsz. Szállj fel a kocsira! - parancsolta Mózes 
fáradtan. 

Nun a kocsi padlóján feküdt, Mózes meg elkezdte visszafelé 
terelni a lovakat a csatatéren. Már késő délutánra járt, az ő 


kocsijukon kívül mások is kezdtek visszaszállingózni oda, ahol a 
csata elindult. Mózes most már minden irányból, jobbról, balról, 
elölről és hátulról is látott visszatérő kocsikat. Mindegyik egyforma 
volt: egyformán lassan haladtak, egyformán közönyösek voltak 
egymás iránt, ha megközelítették egymást, egyikük sem köszönt a 
másiknak. A győzelem súlyos volt és komor, egyáltalán nem 
örömteli; a , dicsőség" majd később érkezik, egyelőre szó se volt 
semmiféle dicsőségről. 

Ahogy közeledtek, Mózes látta, hogyan növekszik a halott 
kusiták száma, és azon tűnődött, vajon volt-e egyetlen fekete 
katona, aki el tudta kerülni a mészárlást. Volt néhány sebesült is a 
földön - Mózes látta, hogy egyik-másik kocsi kitérőt tesz, hogy 
megölje őket. De ő nem minősítette a helyzetet, nem alkotott 
ítéletet, legfeljebb igyekezett a sebesülteket kikerülni. 

Még legalább egy órát kellett járnia, mire magát a csatateret 
elérte. Itt olyan sűrűn feküdtek a halottak, hogy a földet kupacokban 
borította a testük, és a vérük patakja iszapossá tette a száraz talajt. 
Mózes homályosan megpróbálta elképzelni, mekkora lehetett a 
sereg. Reggel úgy látta, hogy legalább a kétszerese az egyiptomi 
seregnek, de most úgy vélte, legalább harmincezer halott borítja a 
csatateret. Ahogy az igazságérzete kezdett visszatérni, úgy érezte, a 
húsa összehúzódik a csontjain. Nem iszonyatot érzett: a nap 
folyamán minden képességét elvesztette, hogy iszonyodjon, inkább 
kezdte felfogni, micsoda hatalmas fájdalom és veszteség 
következett itt be egyetlen nap alatt. Nem ítélte el az egyiptomi 
zsoldos gyalogosok ezreit, akik az elbukott feketék között 
portyáztak, átforgatták a testeket, megölték a még élőket, letépték 
róluk az aranygyűrűt, karkötőt és láncot, megrakták magukat 
elefántcsont . gyöngyökkel, fehér karmokkal,  ezüstövekkel, 
leopárdbőrrel, mert nem tudták visszafogni a mohó vágyukat, és ott 
tántorogtak a használhatatlan lándzsák és marhabőr pajzsok súlya 
alatt. Mózes falat húzott maga köré, figyelte, ahogy marakodnak és 
civakodnak a prédán, és közönyös maradt. 


A lovakat viszont nem tudta keresztülhajtani a holttesteken, hogy 
a kocsi felkaszabolja őket. Jobbra-balra fordult, hogy ösvényt 
találjon közöttük, és néha megállt, hogy félrerángassa a testeket. 
Már egészen odaért, ahol a lándzsások a pajzsfalat állták, és mintha 
megkönnyebbült volna a szíve, amikor a halottak között meglátta 
az egyiptomiak és a zsoldosok százait. Kus lemészárolt seregéhez 
képest kevesen voltak ugyan, Mózes mégis úgy érezte, nem élné 
túl, ha Egyiptomnak semmilyen árat nem kellett volna fizetnie. 

Itt akadt rá Szokar-Mózes, aki megszorította a kezét, és 
elmondta, mennyire örültek volna, ha tudják, hogy él. Akkor látták 
utoljára, amikor úgy hajtott neki Kusnak, mint valami vad harci 
isten, és elszórta maga körül a halál magvait, Ramszesz szent 
házának nagyobb dicsőségére. Széthikef is folyton utána 
kérdezősködik. Úgyhogy Mózesnak oda kell jönnie a vezérhez. 

- Nem akarok Széthikeffel találkozni - mondta Mózes tompán. 

- Kérlek, Egyiptom hercege. Tudom, hogy a csata után vagyunk, 
tudom, hogy ez volt életed első csatája. De Széthikef haldoklik. 

- Haldoklik? Megsebesült? 

- Nem emberi kéztől. Úgy harcolt, mint az oroszlán, amíg 
bizonyossá nem vált a győzelem - akkor Kus istenei lesújtottak rá. 
Akkora fájdalom tört rá, mintha megpattant volna a szíve, és vissza 
kellett vinnünk a sátrába, most is ott fekszik. Gyere el hozzá, amíg 
él, könyörgök, Egyiptom hercege, gyere velem. 

Mózes némán bólintott, elmondta Nunnak, hogy a Seregek 
kapitányához kell mennie, aztán követte Szokar-Mózest a Széthikef 
számára állított sátorba. A vezér fekhelyét körülsereglő tisztek 
félreálltak, amikor Mózes megjelent, ő meg csak állt és nézte 
Széthikefet, aki most nagyon kicsinek, nagyon öregnek és fáradtnak 
látszott. A testét már lemosdatták, és tiszta, fehér lenvászonba 
takarták, a fejét párnákkal támasztották alá, de az arcát gúzsba 
kötötte a fájdalom, és a vad bulldogtekintet eltűnt róla. Az arca már 
kezdte magára ölteni a halál viaszos árnyalatát. De amikor meglátta 


Mózest, furcsa, bizalmas melegséggel elmosolyodott, kinyújtotta 
felé remegő karját, és azt mondta: 

- Add a kezed, fiam - a hangját suttogásnak is alig lehetett 
nevezni. - Gyere közelebb. Maradj velem. Mostanáig vártam, de 
már nem várhatok soká. 

Mózesból elpárolgott a felgyűlt dühös, keserű neheztelés, 
amelyet ez iránt az ember iránt érzett, aki - úgy érezte - minden 
bizalmát eljátszotta. A halál egyenlővé tesz, engesztelést és 
bocsánatot hoz: Mózes valahogy megértette ezt az embert és 
szánalmas, megalázó halálát. A méltóság, amit a világ ismer, ott 
feküdt a véráztatta csatatéren, ahol Kus fekete katonái a hazájukat 
és az isteneiket védték, és elhulltak a védekezésben. Őket védte 
valami a haláltól. De ezt a kicsi, rémült és magányos embert nem 
védte semmi. Bár próbált dicsekedni Mózesnak, mekkora 
győzelmet arattak, hogy alig ezer egyiptomi veszett oda, miközben 
az egész kusita sereg elpusztult, Mózes érezte, hogy a dicsekvés 
üres és szánalmas. Ott feküdt Széthikef, az ajkát rászorította Mózes 
kezére, és ebben a legutolsó gyöngéd érzésben, amit az egyiptomi 
hercegnek hitt férfi iránt érzett, próbálta megtalálni azt az értelmet 
és bölcsességet, a szeretetnek azt a végső ízét, ami egész életéből 
hiányzott. Olyan világba született, amelyet elhagyott az értelem és 
az ész, és ő megpróbált a maga fogalmai szerint értelmet találni 
benne, és érvényesíteni a józan észt, ahogy ő értette. A saját 
akaratából nyert elismerést, hatalmat és dicsőséget, amilyet talált, és 
most itt feküdt meztelenül és gyáván, itt feküdt és itt haldokolt Kus 
pusztaságában. 

Mózes megértette. Letérdelt az ágy mellé, és Széthikef odasúgta: 

- Nem láttalak, amióta az öreg király megérkezett az 

ajándékokkal. Elrémisztett az igazságszolgáltatás, fiam? 

- Nem volt az igazság, Széthikef - felelte Mózes. 

- Elfordítottad tőlem az arcod. Miután olyan lettél nekem, mintha a 
fiam volnál, az egyetlen fiam az életben. - A szeme könyörgően 
nézett Mózesra. 


- Most már ne hagyj el - arcán enyhe mosoly jelent meg -, félnevű 
Mózes. 

- Nem megyek el. 

- Egész végig? Már mindjárt itt van. Nem kell sokat várnod. 

- Nem hagylak el, Széthikef - suttogta Mózes, és az arcán csorogni 
kezdtek a könnyek. 

- Elmondták nekem, milyen bátran harcoltál. Mondtam, hogy 
tudtam én előre. Mindig is tudtam. Ismertelek, Mózes, fiam. - A 
hangja tompa suttogássá gyengült, Mózesnak egészen oda kellett 
hajolnia, hogy hallja. - Tudom, hogy nem vagy Ramszesz fia. Ki 
vagy hát? Mi a neved? Mondd meg, nem mondom el még az 
isteneknek sem. 

- Aton-Mózes. 

- Ó, mint a barátunknak, a doktornak. Az én szívem nyitva áll 
azelőtt, akit így neveznek. Úgy éltem, mint egy mészáros, és 
szentségtörően halok meg. Mondd, fiam, őszintén hiszel a te Aton 
istenedben? Most távol vagyunk Egyiptom isteneitől. Ki köszönt 
majd, ha lehunyom a szemem és elmegyek? Ki mondja majd: ez itt 
Széthikef, aki félt az alázatos élettől, és nem mert parasztként élni? 
Ki mondja? 

Mózes a fejét rázta, és Széthikef lehunyta a szemét. A teste 
megmerevedett, kisimult. Mózes felállt, és kilépett a sátorból, a 
tisztek nem szóltak egy szót sem. Arra gondolt, hogy lemegy a 
folyóhoz, és lemossa magáról a mocskot és a vért, és már ment is. 
Ott találta Nunt, aki az ivó lovakat csutakolta. Ott állt a beduin 
csupaszon és erősen, mint az élet törzse és oszlopa, eldobta magától 
a fájdalmat és a fáradtságot, ott állt ifjan és egészségesen, és 
mosolyogva köszöntötte Mózest. 

- Széthikef meghalt - mondta Mózes. 

- Nagy kapitány volt. 

- Megsirattam - felelte Mózes. Aztán lefeküdt a Nílus hűvös, 
rohanó vizébe, és hagyta, hadd mossa le a folyó a fájdalmat, az 
emléket és a mocskot. 


HARMADIK RÉSZ 


A vándor 


Nem három, hanem majdnem négy évbe telt, mire Mózes, 
Egyiptom hercege és Kus kapitánya visszatérhetett a Deltára, 
Ramszesz városába. A gyerekkor és az ifjúság már elhagyta, a 
férfikor megjelölte. Fekete hajába ősz szálak vegyültek: idő előtt 
őszült, ami korántsem volt független attól a szolgálattól, amit Kus 
földjén kapitányként ellátott - és a szeme körül a sivatagi nap elleni 
hunyorgás miatt apró ráncok jelentek meg. Sok más férfihoz 
hasonlóan neki is húszéves korára erősödött meg egészen a válla, 
magas, széles csontú alakját hatalmas erejéről és tiszteletet 
parancsoló tekintetéről ismerték. 

A távoli Egyiptomban már legendák születtek róla, mondtak róla 
ezt is, azt is, igazat és hamisat egyaránt. A legendák nőttek a maguk 
talaján: még hosszú idő múltán is emlékeztek rá, hogy Mózes Kus 
földjén egy fallal körülvett város nagy királya lett, és negyven évig 
uralkodott benne. Azt is mesélték, hogy miután Széthikef meghalt, 
ő lett Egyiptom minden seregének a kapitánya, és hogy számos 
diadalra vezette őket. 

De hogy a Seregek kapitánya legyen, az mások álma volt, nem 
Mózesé; és Kus városának mindössze hét méter magas, 
vályogtéglából épült fala volt. Ki védte volna meg, ha egyszer Kus 
férfijainak virága odaveszett a csatatéren? Az egyiptomiak 
elfoglalták hát Irgebain városát, faltörő kosaikkal ledöntötték a 
fakapukat, és ami ott történt, amit Szokar-Mózes emberei 
végrehajtottak, annak a részleteit senki nem szerette felidézni. 
Egyiptom istenei egy fél világgal arrébb voltak, és Kus isteneit 
ledöntötték és megalázták. 

Az egyiptomi harci kocsikat Kus templomaiban szállásolták el, 
és a kusita asszonyok sírtak. Volt az egyiptomi seregben egy írnok, 
aki megdalolta őket, bár a dal se túlzottan új nem volt, sem nagyon 
régi. , Sírjatok, Kus asszonyai - mondta a dal -, mert uratok eltűnt, 


isteneitek ledőltek. Sírjatok, mert odavan Kus diadala, mert Kus 
koldussá vált, és a térdén csúszik. Sírjatok, mert Kus minden 
vagyonát behányták Egyiptom zsákjaiba, és ti csak a száraz 
csontokat rághatjátok. Sírjatok, mert csak a könnyeitek folyója 
mossa le a vért Kus utcáiról." Közönséges dal volt, nem túl eredeti, 
de sokat kifejezett. 

Azt is elmondják a legendák, hogy Mózes fekete asszonyt vett 
nőül, és maga mellé emelte a trónjára - az igazság azonban az, hogy 
Kus asszonyait kiterelték a saját városuk piacterére, mint a marhát, 
ott álltak összetorlódva, próbálták magukhoz szorítani a 
csecsemőiket és nagyobb gyermekeiket, és a seregben minden 
embernek kiutalták a maga jussát, hogy tetszés szerint tartsa meg 
vagy adja el őket - természetesen az istenkirály is megkapta a maga 
részét, bármilyen távol volt is: ezer fekete nőt, csecsemőkkel és 
gyermekekkel együtt, akiket leutaztattak a Níluson, hogy Ramszesz 
rabszolgái legyenek. De ki mondja meg, melyik volt szerencsésebb: 
az-e, akit elvittek, vagy az, aki Kus romjai között otthon maradt? Az 
egyiptomi sereg hadiszállást csinált a városból, Mózes és Nun is 
megkapta a maga házát, akárcsak a többiek, és mivel Mózesnak 
isteni vér folyt az ereiben, neki Irgebain lányát, Irgát adták ágyasul. 

Irga tizennyolc éves volt, de ahogy Kus földjén - vagy a saját népe 
nyelvén Bainiában - számlálták az éveket, majdnem tizenkilenc 
évesnek számított, mert itt a fogantatás napját tekintették az életkor 
kezdetének. Irga öregkori gyermeke volt édesapjának, az utolsó 
gyermek, akinek a király ágyéka az élet szikráját ajándékozta. Kus 
földjén az emberek csak egyetlen asszonyt vettek el, így 
történhetett, hogy a hét gyerekből már csak Irga élt, a bátyjai és a 
nővérei mind meghaltak, és meghalt az anyja és az apja is. 
Egyiptomban a nők gyakran nem takarták el a mellüket - Kus 


földjén minden nő fedetlenül hagyta a mellét, hiszen ki ne nézne 
szívesen arra, ami szép? Irga szépsége Kus szépsége volt. Mózes az 
egyiptomi nők között nem ismert nála magasabbat, de persze Kus 
fiai 15 jóval magasabbak, csontosabbak és izmosabbak voltak, mint 
Egyiptom fiai, és a lány bőre olyan lilásfekete volt, mint az érett, 
édes szilva. Úgy tartotta a fejét, akár a hattyú, és járás közben az 
egész teste könnyed eleganciával ringott. Kicsi, keskeny orra, 
vastag, érzéki szája volt, erősen hullámos haját koronaként tűzte a 
fejére. A többi kusita nőhöz hasonlóan az ő öltözete is egyetlen 
térdig érő, élénken csíkozott gyapjúszoknyából állt, amelyet olyan 
finomra és puhára szőttek, mint a tiszta lenvásznat, és hűvösebb idő 
esetén a vállán köpenyt is viselt. Nem csoda, hogy a seregben 
minden ember irigykedve nézett Mózes zsákmányára. 

De Irga több is volt ennél - ahogy Mózes hamarosan megtudta. 
Hajdan Kus legnagyobb becsben tartott istenei nők voltak, és a 
kusita legendákban még ott élt az az idő, amikor az élet arany volt, 
az emberek testvérekként éltek - és akkoriban öt asszony uralkodott 
Kus földjén, akiket Mganáknak neveztek. A Mganák idején nem 
volt háború és gyűlölség, és egyetlen ember sem emelte a kezét a 
másikra. Aztán ezekben a szörnyűséges időkben újra feléledt a 
legenda: Kus asszonyai Irgát nevezték a Mganának, és letérdeltek 
előtte, ha az utcán járt. Szokar-Mózes ugyan megkorbácsolta őket, 
de akkor is csak letérdeltek, ha meglátták. 

Úgyhogy Szokar-Mózes figyelmeztette Mózest: - Ne engedd ki 
az utcára, hiszen Kus istenei meghaltak. Legközelebb majd még 
úgy döntenek, hogy szent, és erre végképp semmi szükségünk. 
Egyetlen egyiptomi isten sem jönne el ilyen irdatlan messzire, ahol 
még templomot, sőt oltárt sem emeltünk nekik, és ahol egyetlen 
papunk sincsen. A hettita katonák oltárt emelnek a maguk Baál 
istenének, bár bolondok, ha azt hiszik, hogy az égett hús szaga olyan 
messzire elszáll, hogy megérezze Kánaán földjének valamelyik 
Baálja, akikből annyi van, ahány domb azon a nyomorú kis földön. 
A tengeri népek azt suttogják, hogy Kus isten-anyja azonos az ő 


Demeterjükkel, és békét akarnak a két istenanya között. De én ebből 
nem kérek! Kus istenei meghaltak. Én az élőkkel tudok bánni, 
akiket látok, és akikhez szólhatok, de az istenekkel nem akarok 
kikezdeni. Egyedül vagyunk itt, majdnem egy év járóföldre a 
Deltától, és ha egyszer elpusztítottuk Kus isteneit, akkor 
maradjanak is elpusztítva. 

Szokar-Mózes nem hasonlított Széthikefre, sem az eszében, sem 
a képességeiben: nehézkes, döcögő módon közelített meg minden 
problémát. Marhabőr ostorát még mindig magával hordta egy 
bőrszíjon a jobb csuklóján, és soha nem átallt személyesen 
igazságot szolgáltatni. A katonák féltek tőle és tisztelték, de 
szeretetet vagy rajongást sohasem tudott kiváltani senkiből. A 
Seregek kapitánya tisztelte és csodálta Mózest, de kissé neheztelt is 
rá: a tisztelete az alacsony sorúak tisztelete volt a Nagy Ház hercege 
iránt, a csodálata nem annak szólt, ahogy Mózes a csatában küzdött, 
hanem ez is az írástudatlan csodálata volt az írni-olvasni tudó ember 
iránt. Neheztelni viszont azért a kevélységért neheztelt rá, amelyet 
Mózesban látni vélt - a maga részéről teljesen biztosra is vette, hogy 
Mózes lenézi őt. Mivel ő maga állandóan szükségét érezte, hogy 
anyagi biztonságban éljen, és a teljességgel bizonytalan jövőt 
mohóságával ellensúlyozta, megdöbbentette, mennyire nem érdekli 
Mózest a zsákmány és a préda. Mivel nem értette meg az olyan 
ember magatartását, aki világ életében gazdagabb volt, semhogy fel 
tudta volna mérni vagy át tudta volna gondolni, Mózesnak az anyagi 
világ iránti megvetését mint nyílt sértést önmagára vette. 

Mózes fáradtan hallgatta az istenekről szóló előadást, egyrészt 
kínosan is érezte magát, másrészt mindinkább eluralkodott rajta az 
undor ezek iránt a gyerekes babonák iránt. Ilyenkor mindig eszébe 
jutott Amontef, Nef és Aton-Mózes, és kétségbeesetten vágyódott 
olyan emberek társaságára, akik az elméjüket és a bölcsességüket 
használják. Szokar-Mózesnak ezt felelte: - Miért nem küldöd el a 
lányt az istenkirálynak, Szokar-Mózes? Akkor egyszerre meg is 


szabadulsz tőle, és az istenkirálynak is lesz új szórakozása egy 
éjszakára. 

De Szokar-Mózes nem merte volna megtenni, mert bármit 
beszélt Mózes, a Seregek kapitánya nem hitte el, hogy ne vívná ki a 
herceg haragját, ha elveszi tőle ezt a ragyogó nőt. Pedig Mózes nem 
nézett rá más lányra: lelki szemeivel csak egyetlenegyet látott. 
Egész lényével Meritatont szerette, aki olyan erősen hatott 
ifjúságára és reményeire - azt a legendát, hogy Irgát vette feleségül 
és tette királynőjévé, és vele uralkodott Kus trónján, ugyanolyan 
vékony anyagból szőtték, mint a legtöbb hasonló történetet. Kus 
királyának leánya naphosszat ült szó nélkül Mózes házában, és csak 
a szemével követte a férfit. Tekintetének néma vádja Mózest napról 
napra jobban zavarba hozta. A lány nem beszélt egyiptomiul, Kus 
fekete népének nyelve pedig olyan idegen volt az egyiptomi fülnek, 
olyan lehetetlen volt a ragozása, és hangzói olyan lágyak voltak - 
szöges ellentétben az egyiptomi nyelv pattogó mássalhangzóival -, 
hogy a seregből senki nem tudott néhány főnévnél többet megta- 
nulni Bainia nyelvén. Így hát Mózes és Irga semmilyen nyelven 
nem érintkezett. 

Nun félt a lánytól. - Fekete: a feketék mind gonoszak - mondta 
Mózesnak magabiztosan. Aztán amikor Mózes megkérdezte, 
honnan tud a feketéknek erről a tulajdonságáról, azt felelte: - 
Különben mért volnának feketék? - ami olyan nyomós érv volt, 
amely az ő számára egyszer és mindenkorra le is zárta a kérdést. 
Nun figyelmeztette Mózest, hogy a lány csak az alkalomra vár, de 
előbb vagy utóbb meg fogja ölni. 

Mózes csak a vállát vonogatta, noha különben egyre jobban 
kezdte becsülni Nun emberismeretét. Egyre jobban ismerték 
egymást, és Nun újra az a magabiztos, ironikus és módfelett ügyes 
ember lett, amilyennek Mózes a rabszolgapiacon megismerte. Most, 
hogy békét kötött önmagával, és elrendeződött ez a vérbosszúügye 
Mózessal, nem szolgája, inkább vezére volt a hercegnek és 
főudvarmestere a háznak: ő dirigálta a szolgálókat, ő vásárolta az 


ételt, és ő látta el a háztartás ügyes-bajos dolgait. A babiloniaktól 
beszerzett egy rojtos köpenyt, és nyírott szakállával, göndör, olajos, 
sűrű, hátul összefont hajával egészen úgy is nézett ki, mint egy 
babiloni. Az anyanyelve is hasonlított az övékhez, amellett kiváló 
érzéke volt a többi nyelvhez is, mivel hosszú útjuk során nemcsak a 
hettiták furcsa nyelvét tanulta meg egész rendesen, hanem a tengeri 
népek beszédéből is felszedett néhány foszlányt. 

Mózes jobban tette volna, ha figyel Nunra, mert eljött az az 
éjszaka, amikor a kusita lány végre becsúszott az ágyába. Mózes 
hosszú ideje nélkülözte már az asszonyi nemet, márpedig az ő 
korában egy fiatalember nem érheti be az álmaival. Már félig aludt, 
amikor a lány megérkezett, és forró testének érintése, bőrének illata, 
remegő kívánkozásának őszinte ereje - Mózes legalábbis így értette 
- megtörte a férfi minden ellenállását. A keze végigsiklott a lány 
hátán és tomporán, de ahogy csókolni kezdte, egyszer csak 
megérezte a vállán a kés élét. A lány rosszul célzott a sötétben, és 
Mózes dühös kiáltással el tudott ugrani. A szoba sötétjében csak a 
lány árnyát látta, ahogy rá akarja vetni magát, és a puszta 
szerencséjének köszönhette, hogy csuklón tudta ragadni. De a lány 
még akkor is úgy küzdött, mint a vadmacska, amikor Mózes 
szorításában el kellett engednie a kést, aztán mikor futva 
megérkezett Nun is, mindkettejük erejére szükség volt, hogy 
megfékezzék. 

Megkötözték, Nun meg elment lámpáért, hogy megvizsgálja 
Mózes vállát. Mély volt a vágás, de csak húst ért. Mikor Nun 
kiégette és bekötözte a sebet, megkérdezte: 

- Hát akkor, gazdám, mit csináljunk vele? Akarod, hogy vele 
háljak, aztán elvágjam a torkát? 

- Ne légy már megint olyan beduin, hadd gondolkozzam egy kicsit. 
- Mindig beduinnak nevezel, ha olyasmit csinálok vagy mondok, 
ami nem vág szépen egybe az egyiptomi úriember fogalmaival és a 
maatjával. 


- Akkor nevezlek beduinnak, ha úgy viselkedsz, mint egy beduin - 
felelte Mózes élesen. 

- Nem gondolod, gazdám, hogy a lány is beduin módra viselkedett 
itt az előbb? 

- Te hogy viselkednél, ha úgy éreznéd, hogy én öltem meg az 
apádat, és én gyilkoltam le a bátyáidat? Nun, néha olyan vagy, 
mintha nem volna több eszed, mint egy bogárnak. - Mózes elővette 
a tőrét, és elvágta a lány köteleit. Nun felcsattant: - Azt hittem, észre 
tértél, de hát... - Mózes nem figyelt. Irga felkelt, még remegett és 
vacogott, de keserűen és diadalmasan nézett Mózesra. Mózes az 
ajtóra mutatott. A lány egy pillanatig habozott, aztán eltűnt az 
éjszakában. 

- Szokar-Mózes nem fogja érteni az egészet - sóhajtotta Nun. 

- Akkor majd én elmagyarázom neki - felelte Mózes. - Csak ne 
mondd el senkinek, hogy mi történt. 

- Ne aggódj. Nem akarom, hogy az emberek azt higgyék, hogy a 
gazdám megőrült. 

Mózes és Nun között furcsa, összetett és szoros kapcsolat alakult ki. 
Nun nem szerethette Mózest, a gazdáját, hiszen a szolgának a 
gazdája iránti szeretete nem azonos a szeretet szó mély és igazi 
értelmével, hanem arra hasonlít, amit az állat érez, ha addig verték, 
amíg megtört a lelke, ami tehát inkább a függés, a gyűlölet és a 
félelem keverékére emlékeztet, és ha a mélyére nézünk, hiányzik 
belőle minden méltóság. Szeretet csak félelem nélkül létezhet, és ha 
az emberi lelket meg is lehet vásárolni és el is lehet adni futó 
szeszélyből, a félelmet soha sem lehet lecsillapítani. De Nun nem is 
félt Mózestól, hiszen békét kötöttek mint gazda és szolga, és ez a 
béke hosszú, nagyon hosszú maradt, ráadásul olyan kötés tartotta 
őket össze, amelyet a vér primitív rítusa pecsételt meg. 


Kapcsolatuknak nem volt erkölcsi tartalma. Nunnak sohasem 
jutott eszébe azon töprengeni, vajon a szolgaság helyes-e vagy 
helytelen: bizonyos emberek szolgák voltak, mások szabadok. 
Valójában inkább Mózes volt az - bár sohasem volt szolga -, akit 
jobban undorított ez a helyzet, mint Nunt. A szabad ember 
viszolygásával gondolt az övénél annyival rosszabb helyzetre, és 
mivel beleivódott a bölcs teremtő képzete, aki minden embert 
bölcsességében és jóságában teremtett, és mivel mindig is azt 
tanulta, hogy logikus kérdéseket tegyen föl, Mózes volt az, és nem 
Nun, aki megkérdezte önmagától: miért van az, hogy az egyik 
ember szolga, a másik szabad? 

Mózes mindenben különbözött Nuntól, és bizonyos értelemben 
meg is nyugtatta őket, hogy mindketten azt találták meg a 
másikban, ami belőlük - legnagyobb bánatukra - hiányzott. Ha Nun 
nem is szerette még Mózest, hatalmas tiszteletet érzett iránta. Amit 
Nun tudott, abban Mózes nagyrészt teljesen tájékozatlan volt, 
hiszen egyikük a sárban, másikuk a palotában nőtt föl. Mózes 
tudása viszont nem volt állandó természetű, inkább örökké 
mozgásban lévő - ami Nunt csodálattal töltötte el, és elég gyakran 
rémülettel is. Egyszer egy hegycsúcsra mutatott, amely Kus 
földjének déli határán látszott, és azt kérdezte Mózestól: - Mit látna 
az ember arról a magaslatról, gazdám? - A magaslatokon az istenek, 
a Baálok laknak, ahogy mindketten jól tudták, Mózes viszont azt 
javasolta, másszanak föl a hegyre, és akkor meglátják maguk is. 
Amire Nun rémülten könyörgőre fogta: nehogy ilyesmit tegyenek, 
nehogy Mózes ilyesmire kényszerítse őt - aztán látnia kellett, 
milyen jót mulat Mózes az ő aggodalmán. 

Nun tudatlan volt és babonás, mégis egyetlen nap alatt többet 
tudott meg a kusitákról és a városukról, mint Mózes valaha, és ahol 
Mózes éhezett volna, ott ő jóllakott. Ugyanakkor szentül hitte, hogy 
ha délben az ember felemelt bal karral a napra mutat, akkor férgek 
lepik el a beleit; elhitte, hogy a só szent, és egy csipetnyit mindig el 


kell belőle ásni, mielőtt az ember enni kezdene; elhitte, hogy az 
egyiptomiakat, akik körül vannak metélve, haláluk után egy 
óriáskígyó nyeli le; elhitte, hogy a kancsal nők mind boszorkányok; 
elhitte, hogy minden dombon és hegyen istenek laknak; elhitte, 
hogy ha megérinti egy másik férfi falloszát, akkor egész életében 
engedelmeskednie kell neki; elhitte, hogy minden istent kígyók 
szülnek, és minden kígyó szent, és amikor először látta, hogy 
Mózes levágja egy kígyó fejét, napokig remegett a félelemtől és a 
nehezteléstől; elhitte, hogy ha egy ház küszöbére kígyó vérét kenik, 
az megvédi a lakóját minden gonosz szellemtől; elhitte, hogy ha 
valaki megtudja egy másik ember titkos és tiltott nevét, akkor 
hatalma lesz a másik élete és halála fölött, és hitte, hogy csak 
Nehusztan tudja az emberek igazi nevét, ezért neki van hatalma élet 
és halál fölött. 

De ez hiedelmeinek csak egy része volt. Nun kizárólag 
Nehusztan isten előtt hajolt meg, és egyszer elmagyarázta 
Mózesnak, hogy Nehusztan minden kígyók ura, és minden Baálnak 
is, lévén maga is hatalmas kígyó. De abban már nem volt bizonyos, 
hogy a Baálok, akik a magaslatokon laknak, mind kígyók-e, mivel ő 
alacsony, sík földön született, ahonnan még látszani sem látszanak 
hegyek, és a Baálokról is csak mendemondákból hallott. Az volt az 
érzése, hogy a Baál részben kígyó, részben asszony, afféle szárnyas 
lény, akinek női arca és keble van, de kígyóalakja és kígyóbőre - 
amiben Mózes a szfinx elferdített alakjára ismert, Egyiptom ősi, 
félig már elfeledett isteneinek egyikére. 

Az már a kusita asszony esete után történt, hogy Mózes és Nun 
belemélyedt ezekbe a dolgokba. Irga hercegnőre a kusita templom 
romjainál, egy nagy urnában találtak rá, de Mózes nem akarta 
visszafogadni, és Szokar-Mózesnak eszében sem volt, hogy olyan 
nőt küldjön urának, az istenkirálynak, aki ilyen gyorsan a késhez 
nyúl. Odaadta inkább a tisztjeinek, akik kockadobással döntötték el, 
melyikükhöz kerüljön, és Hetepré nyerte el, akiről az a hír járta, 


hogy sokkal gyakrabban győz a kockán, mint ahogy a szerencse 
szokásai szerint győzhetne. Három nap múlva részegen halálra 
verte a lányt, mert dühítette, hogy nem akar a kedvére tenni - ami 
nem járult hozzá Hetepré jó híréhez sem a tiszttársak, sem 
Szokar-Mózes előtt. 

Az egyiptomiak titokban temették el Irgát, de az ügy kitudódott, 
mint minden ilyen dolog, és a kusita város őrjöngött a hódítók iránti 
haragtól és gyűlölettől. Éjszaka egyiptomiakat mérgeztek meg és 
gyilkoltak az utcán, és Szokar-Mózes viszonzásképpen büntetést és 
halált rótt ki rájuk, mert ismét szükségét érezte, hogy a hatalmával 
és az igazságszolgáltatásával nyűgözze le a népet. Hetepré ráadásul 
suttogva terjeszteni kezdte, hogy mindennek a háta mögött Mózes 
áll, mert szándékosan eresztette el a fekete hercegnőt, és bujtotta föl 
lázadásra, hogy aztán kettesben uralkodhassanak Kus földjének 
trónján. És még ennél is többet állított, mert Nun egy nap azt 
mondta Mózesnak: 

- Úgy hallom, Egyiptom hercege, hogy egy bizonyos kocsihajtó 
kapitány olyasmiket mond, amiket nem kellene mondania. 
- Valahányszor Egyiptom hercegének nevezel, azzal az édeskés 
beduin borízzel a hangodban - felelte Mózes -, tudom, hogy valami 
sértés vagy támadás következik. 
- Hát - vonta meg a vállát Nun -, még az is lehet. Te mindig a 
legrosszabbra gondolsz, ha egy nyomorult szolga kedvesen szól 
hozzád. De a helyzet az, hogy Hetepré azt állítja, mindenki jól 
járna, ha meghalnál. 
- Nem hiszem. 

- Nem, mert a beduin, az természetesen hazudik. Csak az 

egyiptomiak beszélnek igazat. 

- Hagyd abba, bolond! Egyszerűen nem merne ilyet mondani. 

- Nem? Akkor tudod-e, gazdám, hogy tegnap futár jött 
Egyiptomból, leveleket hozott, és Hetepré tudni véli, hogy bár már 
egy éve eljöttünk Egyiptomból, az istenkirály nem felejtett el téged, 


és kifejezte abbeli reményét, hogy talán vissza se térsz többé? És 
hogy Hetepré úgy gondolja, itt némi aranyra és előmenetelre 
számíthat, ha gondoskodik róla, hogy tényleg ne térj vissza? 

- Hol hallasz te ilyen dolgokat? 

- A szolgák beszélik. Ők még szóba állnak egymással. És a nők is 
beszélik. Neked én csak koszos beduin rabszolga vagyok - 
vigyorgott Nun -, de meglepődnél, ha tudnád, milyen jól kijövök az 
asszonyokkal. 

- Nem lepődnék meg. 

- Na mindegy - folytatta Nun -, énszerintem okosabban tennéd, ha 
megölnéd Heteprét, mielőtt ő öl meg téged. 

- Te aztán könnyen veszed a gyilkolást, ugye? 

- Csak úgy, mint más. Jócskán folyik itt a gyilkolás, ha az ember 
belegondol. Azt például nem szeretem, ha egy rabszolgát halálra 
vernek. Talán mert rabszolga vagyok. De azt hiszem, Hetepré után 
nem sírna senki. 

- Előttem ne beszélj így egy egyiptomi tisztről! 

Nun megvonta a vállát és elhallgatott, de elhatározta, hogy a 
maga kezébe veszi a dolgot. Lelkiismereti gondok nem kínozták - itt 
egyszerűen arról volt szó, hogy az egyik élet megmentéséhez egy 
másikat ki kell oltani. Az csak könnyített a dolgán, hogy amúgy is 
gyűlölte Heteprét - önmagáért is és mint egyiptomit is -, de a 
helyzeten az sem változtatott volna, ha nem gyűlöli. Mózes 
mostanra többet jelentett számára, mint az élete egyik részét: ő volt 
a rabszolga életének a középpontja. 

Ezért aztán mindent a legegyszerűbb és legnyíltabb módon 
végzett el. Feltűnés nélkül figyelte egy ideig a kapitány útjait, aztán 
egyik éjszaka megvárta. Mikor az egyiptomi elment mellette, Nun 
halkan mögé lépett, az egyik karját átkulcsolta a férfi nyakán, a 
másikkal megfogta a csuklóját, és a két karja satujába fogta Hetepré 
nyakát, mint valami nádszálat. Aztán hagyta, hadd essen le a földre - 
ott is találták meg másnap reggel. 


Nun csak attól félt, hogy Mózes megtudja, és kitölti rajta a 
haragját, vagy valami súlyosabbat tesz - de a gazdája semmi jelét 
nem mutatta, hogy tudna a dologról. Pedig bizonyos értelemben 
Mózes tudott is - csak a sejtés és a tudás közötti lépés, a bizonyíték 
hiányzott -, azt mindenesetre tudhatta, hogy a seregben nincs még 
egy olyan ember, aki ilyen iszonyú erővel meg tudna ölni valakit, 
mielőtt az áldozata küzdeni vagy tiltakozni tudna. És ez nem volt 
könnyű gondolat Mózes számára: érdekes módon az, hogy a 
csatában ő is ölt, egyáltalán nem csökkentette a gyilkosságtól való 
viszolygását, ám ezt a viszolygást ellensúlyozta Nun odaadása - ami 
persze egyszerre volt csodálatos és rettenetes érzés. 

De nem Mózes volt az egyetlen, aki gyanakodott és 
következtetéseket vont le. Nunt megóvta Mózes isteni öltözéke és 
fellépése, de ezután már nem élhettek úgy a városban, mint 
korábban. Így esett, hogy Szokar-Mózes hosszú és komoly 
beszélgetésbe merült az egyiptomi herceggel, és elmagyarázta neki, 
hogy amikor a viszálynak egy ilyen kicsi szikrája kipattan, nehéz 
elég vizet találni, ami elolthatná. Elgondolkodva nézett Mózesra, 
nehézkes arca elborult attól az eszét és érzékenységét egyaránt 
meghaladó, leküzdhetetlen feladattól, hogy egy személyben kell 
egy isteni származású herceggel és a saját alárendeltjével beszélnie. 
Kínos párosítás - ráadásul Szokar-Mózes jól tudta, hogy Ramszesz 
korántsem várja vissza Mózest a Deltára, de azt is tudhatta, hogy ha 
Mózes olyan körülmények között találna meghalni, amit ő mint a 
Seregek kapitánya megelőzhetett volna, az - az igazságszolgáltatás 
szimbolikus gesztusaként - az ő saját halálát vonná maga után. 
Úgyhogy - mondta - bár ő személy szerint nem hibáztathatja 
Mózest Hetepré meggyilkolásáért, mivel amúgy sem volt már jó 
semmire, azért a halott tisztnek vannak barátai. 

Mózes azt felelte, hogy nem szokása csak úgy embereket öldösni, 
és nem ő ölte meg Heteprét. Hogy viszolygott ezektől a kicsinyes 
cselvetésektől és ellencselvetésektől! Hiszen itt él ez a hatalmas 


sereg hódító egy vályogtéglából épült város romjai között, 
amelynek lesújtott népe bosszúra szomjazik, és akkor nekik az a 
legfőbb elfoglaltságuk, hogy a várost minden értékétől csupaszra 
rabolják, miközben csak az unalom és a rosszkedv nő bennük. 
Mózes jól érezte, hogy minden egyes nap újabb összeesküvéseket 
szül, további gyűlöletet, nyereségvágyat és korrupciót, míg végül 
Szokar-Mózes minden brutális fegyelmezőeszközét bevetheti, ha 
azt akarja, hogy a katonái ne öldössék egymást sorra. Naponta 
indultak portyázó csapatok, hogy a legkisebb környező falvat is 
kifosszák - bár a falvak többsége már lakatlan volt, az emberek 
elmenekültek, és magukkal vittek mindent, ami mozdítható, igen 
csekély zsákmánynak valót hagytak hátra. De az istenkirálynak nem 
jutott eszébe, hogy ha egy ekkora sereget ilyen távolságba irányít, 
ekkora költségen, akkor azok ne ragadnák meg a zsákmányszerzés 
legkisebb eszközét is. 

Mózes bölcsességét dicsérte, hogy növekvő megvetéssel figyelte 
fajtáját, és nem követte őket. Minél többet látott belőlük, annál 
kevésbé volt képes csodálni a társait. Mind zsugori volt, kéjvágyó, 
megbízhatatlan, szájhős, tudatlan és babonás, állat volt mind, de az 
állatok tiszta és egyszerű méltósága nélkül: csak a gyilkolás puszta 
borzongásáért gyilkoltak. A könyörület semmit nem jelentett 
számukra - na és a becsület: Mózes oda jutott, hogy a maat szótól 
egymagában felfordult a gyomra. 

Elfoglalták ezt a földet: a fiait lemészárolták, a várost 
rabszolgává és szajhává tették. Gyermekeket cipeltek az ágyukba, 
és a nőket olyan rutinból ölték meg, ahogy az ember egy bogarat 
eltapos. A beszédük mocskos volt és trágár, és ha már Egyiptom 
isteneinek szeme láttára is vadak lehettek, most, erőtlen isteneiktől 
távol még kevésbé tudtak ember módjára viselkedni. Az út szélén 
álltak meg vizelni, és Kus istenanyjának templomában ürítkeztek, 
hiszen a képét már lerángatták és összetörték, ahogy ledöntötték 
Kus minden más istenét 1s. 


Mózes még sohasem látta olyan tisztán az isteneket, mint most. 
Távol voltak, de a képük ott élt ezekben az emberekben és minden 
tettükben. Ha Mózes egyedül maradt, és nem hallotta senki, 
szembeszállt az istenekkel, hangosan káromolta és biztatta őket, 
tegyenek csak vele bármi rosszat. - Fizessetek meg az imádóitok 
tetteiért - kiáltotta. Az istenek ellensége vált belőle, lesbed - ahogy 
az egyiptomiak és szomszédaik mondanák, azaz őrült. Pedig Mózes 
korántsem volt őrült. És amikor elment Kus templomának fala 
mellett, és látta a rombolást, és érezte az emberi ürülék bűzét, nem 
Kus isteneit szánta, akik - úgy gondolta - se nem jobbak, se nem 
rosszabbak Egyiptom isteneinél, hanem azt gondolta magában: 
,, Várjatok csak, Egyiptom istenei, így bánnak majd veletek is." 

Hercegi távolságtartását láthatatlan köpenyként öltötte magára, 
és csak az álmai világában élt, Meritaton-nal, ám Szokar-Mózes a 
tőle telhető legkeményebb hangon megmondta neki, hogy a Nagy 
Háztól nagyon távol vannak. - Azt hiszem, te szeretnél visszamenni 
- állapította meg. 

Mózes vállat vont. Az ő szemei előtt egy fehér kis ház jelent meg 
a sivatag sziklafalában, amely a Nílus folyam távolba nyúló tükrére 
nézett. 

- Az istenkirály viszont nem akarja, hogy visszamenj: ő tudja, 
miért. De gondolom, erről te is hallottál. 
- Igen - bólintott Mózes. 

Szokar-Mózes a hadjáratról és az istenkirályról kezdett beszélni. 
Ramszesznek csalódást okozott a zsákmány, amelyet fölküldtek a 
Deltához, ahogy a katonák és a kapitányok is csalódtak a maguk 
jussában. Nem volna most hősies dolog visszatérni, Ramszesz nem 
is akarja visszahívni a sereget. A helyzet az, hogy itt kell maradni, 
mert az istenkirály aranyat akar. 

- Nem tudom, mit tehetnénk ez ügyben - jegyezte meg Mózes. - 
Aranyat nem tudunk csinálni. 


- De találni találhatunk - felelte Szokar-Mózes, aztán hosszasan 
fejtegetni kezdte, mennyire csodálja Mózesban a katonát, a harcost 
és a gyilkost. Emlékezetébe idézte, hogy abban az egy pillanatban, 
amennyit a nagy csatában látott belőle, ahol Kus fiai odavesztek, a 
gyűlölet és a harag igazi istenének látta. - Széthikef ismerte ezt az 
embert - mondta. - Bárcsak itt lenne most is velünk! 

A hadvezérnek el kellett mondania a mondandóját, és 
egyenesen, gondolkozás nélkül el is mondta, noha a szavak úgy 
hatoltak át a fiatal herceg igazságérzetből maga köré emelt 
palánkján, mint a kés. Szokar-Mózesnál érzékenyebb ember kellett 
volna, hogy felfogja Mózes bonyolult és mély zavarát; a parancsnok 
azonban csak az egyszerű erényeket értette meg és az egyszerű 
hibákat. Biztosította Mózest, hogy érti ő a honvágyát. Elég jól 
megérezte azt is, mennyire félhet Ramszesz ettől a fiától, aki ilyen 
magas és ilyen tiszteletet parancsoló megjelenésű, aki félelmetesen 
harcol, és csak látszólag magányos, valójában rejtett ambíciókat 
dédelget. Valaki, aki titkos kihívásként csak fél nevet visel. 

- Idejében haza is fogsz menni - nyugtatta Mózest a Seregek 
kapitánya. - Az istenkirály maga mondta, hogy csak három évre szól 
a száműzetésed, és ennek a fele már le is telt. Hidd el nekem, 
mindenki másnak is éppolyan nehéz, mint neked, hiszen isteni atyád 
épp elég dühös, hogy ilyen csekély ajándékot küldtünk neki. 
Mózes már nem fárasztotta magát azzal, hogy minden egyes 
alkalommal megcáfolja a származását, és most is csak annyit felelt, 
hogy Ramszesz a világ minden kincsével is elégedetlen és dühös 
lenne. 
- Én nem ítélkezem az istenek fölött - mondta Szokar-Mózes 
színtelenül. - Az istenkirály mindenesetre úgy véli, hogy Irgebain 
városa egyáltalán nem azonos legendáink Kus városával, ahol 
aranyból vannak a falak, és az istenanyának csupa aranyból meg 
ezüstből emeltek szobrot, ezer könyöknél magasabbat. És a többi - 
hiszen tudod. 


- Gyerekmese - mondta Mózes. - Hogy hiheted el te is? - Én csak 
az atyád szavait ismétlem. Úgy gondolja, hogy az a város a Nílus 
forrásánál van, ahol még ember nem járt, legalábbis a mi időnkben 
nem: túl azokon a délre elnyúló hegyeken. De ha el is visszük a 
sereget odáig azzal, hogy hátha mégis megtaláljuk a várost, hogyan 
fedezzük az utóvédeket? És ha délen nagyon sok embert elvesztünk, 
honnan tudhatjuk, hogy egyáltalán vissza tudunk-e térni? 

- Más szóval - mosolygott Mózes -, Ramszesz úr azt tanácsolja, 
küldj el engem délre, hátha megtalálom ezt a várost, amely sohasem 
létezett, és ha nem térnék vissza, akkor sem hullat könnyet senki. 

Szokar-Mózes egyenes ember volt, és a saját elvei szerint őszinte 
is. - Körülbelül - ismerte el. 

Ezért aztán Mózes és Nun hamarosan útra kelt, hogy megtalálja Kus 
legendás városát. Az emberek gondolatait ez idő tájt erősen 
foglalkoztatták az eltűnt városok, a legendás városok, a gyönyörű, 
békés és minden elképzelhetőnél gazdagabb városok. Mózes rájött, 
hogy ez nem is lehetne másként. Minden emberben, Nunban, 
Szokar-Mózesban és a hettita zsoldosokban is ott égett egy szikra, 
amely szeretetért, barátságért, megértésért könyörgött, és 
bármennyire elfedte is ezt a szikrát a brutalitás és az 
ellenségeskedés, kioltani nem lehetett. Amikor az emberek 
végignéztek városaikon és nyomornegyedeiken, a mocskon, a 
szenvedésen és az éhezésen, az lehetett az érzésük, hogy a saját 
sorsukat látják. Mózes eddig sohasem gondolta végig komolyan, 
hogy ezt a valóságot az emberek olyan álommal ellensúlyozzák, 
amelynek semmi esélye sincs rá, hogy valóra váljon. Most, hogy ezt 
átgondolta, szinte remélni kezdte, hogy valóban talál egy 
aranyvárost valahol délen. Mert ha az igazságosság - az 
egyiptomiak féltett maatja - teljességgel üresnek is bizonyult, 


Mózes azzal vigasztalhatta magát, hogy ezt a szót sem Amontef, 
sem Nef szájából sem hallotta soha. Ellenkezőleg: ezek az emberek 
olyan magától értetődő tényként fogadták el, hogy az ész 
emberének egy eszement világban kell élnie, mint azt, hogy vannak 
nappalok és éjszakák. Bár Mózes ifjúságának az élét többé-kevésbé 
tompára kalapálták, az optimizmusa és a nyitottsága megmaradt. A 
teljességet és a végtelen tudást azon az egy éjszakán megszerezte, 
amit Meritatonnal töltött szerelemben és varázsban, és a lelke 
mélyén hinni tudott benne, hogy létezik az ígéret földje, ahol az ész 
és az ésszerütlenség összefonódik, ahol az ember nem gyilkol, és 
ahol nincs mocsok és csalás. 

Így hát el lehet mondani, hogy amikor a kusiták városát elhagyta, 
és útra kelt dél felé, olyan keresésbe és vándorlásba kezdett, amely 
méltó kifejeződése lett az életének. Nem mintha innentől fogva az 
élete egyenes úton haladt volna. Még meg kellett ismernie a 
mélységet is, a magasságot is - meg kellett tapasztalnia a 
lealacsonyodást és az igazi nemességet. 

Mózes mégis megváltozott: már nem volt és soha többé nem lett 
újra a Nagy Ház csinos, arany gyermeke. Noha egész Egyiptom 
legmagasabb sorba született hercege volt, el kellett fogadnia, hogy 
egyáltalán nem herceg, hanem csak egy beduin lelenc, és ő, akinek 
az életét minden lehetséges módon óvták és védték, most már 
másfél éve itt élt ezek között a sötét szellemű és vérrel bemocskolt 
emberek között. Ész nélkül, a gyilkolás vér mámorában ölt, 
kifosztott egy várost, rabolt és rombolt és mintha maga is állat 
volna, részt vett ezeknek az állatias embereknek a társaságában és a 
gondolataiban. 

Bármennyire is kritizálta a Deltát, mégis az volt az otthona, és 
odakötötték az emlékei, úgyhogy egyáltalán nem volt könnyű az 
ellenkező irányba indulnia, hogy talán soha vissza se térjen. Most 
odaindul Nunnal, ahova eddig egyetlen egyiptomi sem tette be a 
lábát, legfeljebb a legendákban, és ha nevetett is Nunon, aki a világ 


végétől félt - ahol a gyehenna tüzei égnek, a fekete tüzek, amelyek 
hatvanszor olyan forróak, mint a földi tűz, és bárkit elégetnek és 
magukba szippantanak, aki csak a közelükbe ér - őt sem nyugtatta 
meg az a hite, hogy a föld gömbölyű. Az ismeretlentől való rettegés 
éppúgy elnyelte őt is, mint Nunt. 

Eddig úgy élt Nun mellett, mint a gyerek, és most hirtelen az apja 
lett. A saját magányos rettenetét alárendelte a parancsolás 
felelősségének, és ahogy a rettenete apadt, úgy vette át a helyét 
valami kemény, cinikus büszkeség. 

A harci kocsival indultak útnak dél felé, a Nílus mentén. - Milyen 
messze megyünk? - kérdezte Nun, és Mózes azt felelte: - Ahogy 
urunk, Szokar-Mózes, a Seregek kapitánya utasított: száz napig 
megyünk délnek, és aztán ha még mindig nem találtunk semmit, 
visszafordulunk. - És ha megtaláltuk, amit kerestünk? - Akkor 
visszatérünk, és odavisszük a sereget, hogy mindent elpusztítson, 
amit találtunk. - Tompa keserűsége nem volt túlzottan biztató, 
úgyhogy Nun nem is kérdezősködött tovább. Mózes fogta fekete 
kusita botját - ugyanazt, amellyel Ramszeszemszéthi ellen harcolt, 
és amelyet nem a helyről, hanem a színéről neveztek kusitának -, és 
egy vékony vonalat metszett rá. Ez jelezte az első napot, és ezután 


mindennap ugyanígy jelölte a napokat. 
kk 


Egy ideig találtak helyet a kocsi tengelyének, és olyan jól utaztak, 
ahogy csak a körülményekhez képest lehetett - követték a kék Nílus 
vonalát, amely délről keletre kanyarodott. Minden este a 
folyóparton ütöttek tábort, ropogó tüzet gyújtottak a felföld hűvöse 
ellen, és ha el tudtak ejteni egy madarat vagy egy antilopot, még 
friss húst is süthettek. Az ifjúság és a magány köteléke közel hozta 
őket egymáshoz, jobban megismerték egymást, mert sokat 
beszélgettek. Ezeken az estéken Nun apránként és szinte 
szándéktalanul elkezdte tanítgatni Mózesnak a kánaáni törzsek és 


állattartók nyelvét. A kusiták nyelve teljességgel ellenállt 
Mózesnak, de a sémiták sivatagi nyelve és az egyiptomi között 
kísérteties és sokat sejtető rokonság volt, mintha mindkettő egy rég 
elfeledett közös őstől származna. Hasonló típusú nyelvek voltak, 
ezért az igék ragozása sem okozott gondot. A két gyereknek, aki 
ebben a két fiatal emberben tovább élt, öröme telt benne, hogy 
idegen nyelven kiáltozhatnak és ugrathatják egymást, és bár senki 
sem volt a közelben, ez némi cinkosságot is jelentett kettejük között. 
A Hetepré megölését követő idegenség nem tarthatott túl sokáig. 
Ahogy teltek-múltak a napok, már kezdtek el-elmosolyodni, aztán 
hangosan nevettek. 

Ekkoriban ismerkedett meg Mózes Nun származásával. Akkor 
történt ez, amikor egy este Nun hosszas történetekbe fogott az 
istenekről és az ősökről, ugyanis minél délebbre jutottak a hegyek 
között, Nun annál jobban tartott a hegycsúcsokon lakozó furcsa 
istenektől - magyarázta Mózesnak, hogy minden egyes magaslaton 
egy-egy Baál lakik, és amikor Mózes ezen csak mosolygott és 
derült, Nun rémült haraggal figyelmeztette: 

- Jobban tennéd, ha félnél az istenektől. - Magában pedig 
elképzelte, micsoda veszteség és csapás érné őt, ha a furcsa, 
bosszúálló istenek lesújtanának az egyiptomi hercegre. Nem tudta 
volna elviselni a tudatot, hogy egyedül van. - Nem az a baj, hogy a 
Baálok gonoszak - magyarázta Mózesnak, mintha csak gazdája 
logikus érvelését utánozná. - De ravaszak és csalafinták is, és mind 
félnek Nehusztantól, azaz egy kivétellel: Jáva nem fél tőle, mert ő is 
gonosz és kegyetlen Baál. 

- És ki ez a Jáva? - kérdezte Mózes, mire Nun elmagyarázta, hogy 
Jáva az Midián hatalmas Baálja, bár ez a kiegészítés a semminél is 
kevesebbet jelentett Mózes számára, aki se Jáváról, se Midiánról 
nem hallott soha életében. 

Az világosan kiderült, hogy Nun fél Jávától, de hát még egy 
gonosz és kegyetlen istent is meggátol az a távolság, amely 


elválasztotta őket a Baál lakhelyétől. Nun körvonalazni kezdte az 
őseit. Kezdetben volt Ábrahám, vagy ahogy ő emlegette: Áv-Rám, a 
hatalmas sivatagi törzsfő, aki réges-régen érkezett a Kánaán 
földjére, olyan régen, hogy akkoriban talán még Egyiptom sem 
létezett. 

- De neki azért egyiptomi neve volt - jegyezte meg gúnyosan 
Mózes. - Áv-Rám. Hát lehet ez a név más, mint egyiptomi? 

Nun azzal vágott vissza, hogy az egyiptomiak a világon minden 
jóra és csodálatosra rámondják, hogy az övék - de aztán a 
neheztelését legyőzte az a vágya, hogy tovább terjessze a tudást. 
Mint minden beduin, Nun is szívesen beszélt a vallás dogmáiról és 
bonyolult felépítéséről, amelyhez hozzátartozik a nemzedékek 
leszármazása, hiszen mint a törzsi népeknél gyakori, a legtávolibb 
őst már nehezen lehetett elválasztani az istentől. Nun nem volt 
benne biztos, Ábrahám változott-e a szent Nehusztan kígyóvá, 
mindenesetre a következő törzsfő Izsák volt, vagy Jitsz-Hák, és 
Jitsz-Hák fia Nun szerint Já-Kob, vagy Jákob, akinek titkos, szent 
neve Izrael volt, azaz Nun kiejtése szerint Jisz-ro-él. 

Nun beszélt tovább, és Mózes lenyűgözve hallgatta ezeket a 
neveket, amelyek Nun anyanyelvének szavaihoz hasonlóan az 
egyiptomi nyelv peremén látszottak lebegni. Aztán a kígyó képe 
ragadta meg és kezdte izgatni képzeletét. Emlékezetében addig 
ásott, amíg rá nem talált arra, amit keresett - közben végig a tűz 
lángjait bámulta -, hirtelen erős nosztalgiát érzett a múlt iránt, és 
heves vágyat, hogy előtűnjenek a múlt emlékképei. Ahogy így 
emlékezett, egyszer csak meghallotta Amontef hangját, aki a 
dobozban fekvő kígyó történetét mondja: hiszen ez a kígyó 
Nehusztan volt! 

Mózes úgy bámult Nunra, mintha eddig sohasem látta volna. Nun 
Já-Kob fiairól beszélt, Jo-Szefről, ahogy Józsefet ejtette, és most 
már Mózes sem szakította félbe, hogy közbeszúrja, ez is újabb 


egyiptomi név - voltaképp nem is hallotta már a neveket, csak azt 
kérdezte Nuntól halkan és keservesen: 

- Barátom, te melyik törzshöz tartozol? 

A kérdésben rejlő mélységes és nyomatékos udvariasság 
meglepte Nunt: hirtelen rádöbbent, milyen elkínzott Mózes arca, 
ahogy a tűz megvilágította magas, csontos homlokát. - Én Lévi 
törzséből származom, aki Izrael gyermeke volt - felelte. 

Mózes bólintott. Az egész világ összeölelte őket, ahogy a 
vadonban a tűz előtt kuporogtak. - Hát csakugyan testvérek 
volnánk? - tünődött rémülten Mózes. 

Mózes kezdett arra gondolni, hogy valószínűleg kiértek az ember 
lakta világ végére, mert egyik nap telt a másik után, de sem 
embernek, sem a keze munkájának, sem a lakóhelyének nyomát 
sem látták. Nem sokkal azután, hogy elhagyták Kus földjét, ott 
kellett hagyniuk a kocsit is. A Nílus keskeny, szaladó hegyi patakká 
változott, fehér habját kövekre öntötte, apró vízesésekben kavargott 
egyik szintről a másikra bukdácsolva, és már sehogy sem lehetett 
helyet találni a kocsi széles tengelyének. Kifogták hát a lovakat, 
megrakták őket annyi tartalékkal, amennyit az állatok elbírtak, és 
folytatták útjukat. Miután Mózes megtanította Nunt egy-két 
egyszerű fogásra, hogyan maradjon nyeregben, a levita egész jól 
lovagolt, és lóháton is jó tempóban haladtak. Hatalmas, festői 
hegyvidékre értek, a hegyóriások végtelen hosszan sorakoztak dél 
felé - így folytatták útjukat a folyó mentén, számos gyönyörű zöld 
völgyön át. Az esős évszakot követő hónapban jártak, a hegyek még 
zöldelltek, és a növényzet olyan gazdagon borította őket, amilyet 
Mózes és Nun soha nem látott. A levegő éles volt és tiszta, a nappal 
kellemesen lágy, az éjszaka gyakran olyan hideg, hogy két tüzet 


kellett gyújtaniuk, és úgy aludtak a meleg közelében, a két tűz 
között. 

Sok állat lakta ezt a vidéket, és egyik sem tanulta meg, hogy 
féljen az embertől. A domboldalról páviáncsapatok ugattak rájuk és 
szegődtek a nyomukba kíváncsian. Oroszláncsordák figyelték őket 
félelem nélkül, és a sziklás meredélyekről pettyes, sütkérező 
leopárdok kémlelték, ahogy továbbhaladnak. Mindenféle majmok 
rohamozták meg őket a sziklák és bokrok közül hangos, őrült 
kiáltozással, és kiáltásukat átvette a hiénák furcsa nyafogása. A 
völgyön élénk tollazatú madarak szálltak keresztül, a domboldal 
tele volt vadakkal, az apró antiloptól kezdve - amelyek mintha a 
levegőben szálltak volna, ahogy a meredélyeken lezúdultak - 
egészen a ló nagyságú vadakig, amelyeknek egy méternél is 
nagyobb szarvuk volt. A csipkézett sziklákról fehér kecskék kém- 
leltek, és a távolban valami marhagulya látszott, de ez a vadfajta 
óvatosan távol maradt. 

Ha vadászni akartak, le sem kellett térniük az útról, csak úgy 
kiválaszthatták a prédát, amikor az állatok lejöttek reggel a folyóra 
inni. Az állatok annyira nem féltek tőlük, hogy egyszerűen gerellyel 
ledönthették őket, és mivel annyi friss húsuk gyűlt, a kincsként 
őrzött kenyérhez sem kellett hozzányúlniuk. Bogyókat is találtak 
bőven, a vízben pedig lándzsával tudtak halat fogni. 

Az egyik lovukat megölte egy oroszlán. A vad kutyák éjszaka 
odagyűltek a tűz köré, úgyhogy a lovakat a közelben kötötték meg, 
de egyik éjjel már aludtak, amikor a sötétből előugrott az oroszlán 
és lerántotta a lovat. A nyerítésre riadtak fel, és mindketten gerelyt 
ragadva el is találták a holdfénynél a célpontot: az oroszlánt 
egyetlen hajításuk erejével földhöz szögezték. A ló ugyan kimúlt, 
de az oroszlánvadászat büszkévé és elbizakodottá tette őket, és 
másnap fogták a megmaradt lovat - a gyönyörű sárgát, Karit, akit 
Mózes Butóban vásárolt -, megrakták minden terhükkel, és gyalog 
vágtak neki az útnak. Mózes fényes kedvében volt, a bátorság, a 


kockázat és a siker büszkeséggel töltötte el - Nun átvette és 
visszasugározta a jókedvét. Mindketten olyan tájon nőttek föl, ahol 
alig járt oroszlán, ezért királyi tulajdonságokkal övezték föl, az 
oroszlánvadászat tehát a királyok szórakozása és előjoga maradt. 

Két nap múlva egy kis kitérőt tettek, hogy becserkészhessenek 
egy oroszlánt, amelyet aztán gerellyel le is terítettek. De egy 
harmadik oroszlán meg sem roggyant a két döféstől, és megállás 
nélkül máris ledöntötte Nunt, Mózesnak alig maradt ideje 
összezúzni a gerincét a kardjával. Nun egy-két karomnyomtól 
eltekintve, amelyet haláláig viselt a mellkasán, nem sérült meg, és 
nagy szerencséjük volt, hogy az oroszlánok iránti megfelelő 
tiszteletet ilyen olcsón és fájdalom nélkül megtanulhatták. 

A sárga ló belelépett egy kígyólyukba, és a lábát törte: el kellett 
vágniuk a torkát. Mózesnak nehezére esett a feladat. Kari jelentette 
életében először a szabadságot, együtt kóstolták meg az ifjúság 
kalandjait, és annyira ragaszkodtak egymáshoz, amennyire ember 
és állat ragaszkodhat. A múlt halt meg vele, kétszeresen nehéz volt 
hát egy ilyen fontos lényt megölni. Mózes kusita botján 
negyvenkilenc rovás sorakozott már, amikor a lovat otthagyták, és 
ettől fogva a saját hátukon kellett cipelniük a terheket. A pajzsok 
cipelése szóba sem jöhetett, úgyhogy mindketten megragadtak 
egy-egy gerelyt, kardot és tőrt, a lemezelt íjakat és fejenként 
harminc nyilat, ezenkívül Mózes hozta a fekete botot, Nun pedig 
összekötötte és a hátára vette a maradék kenyeret. A többi holmit 
elásták, és egy kőhalmot emeltek fölé, hogy megtalálják. 

A Nílus elágazott: azt az ágát követték, amely délebbre vitte őket, 
de még mindig nem láttak embert, sem emberi kéz munkáját. 
Naponta egyre beljebb és följebb értek a zúgó hegyekbe, amelyek 
már nem is voltak olyan barátságosak: magas sziklaláncok, sziklás 
meredélyek és köves csúcsok kezdték egymást követni. A Nílus 
pedig mind keskenyebb lett, és mindennap egyre sekélyebb - Mózes 
és Nun ráeszmélt, hogy lassan megközelítik a folyó rejtelmes és 


legendás forrását, a félelmetes helyet, ahonnan nem tér meg utazó - 
ez a gondolat némileg le is törte széles kedvüket, akárcsak az a 
felismerés, hogy ennyit lehet a világban előrehaladni anélkül, hogy 
emberi hajlékkal találkoznának. Már akkora távolságot megtettek, 
hogy a visszatérés puszta gondolata is elrémítette őket. Nun 
könyörögni kezdett Mózesnak, mondván, hogy már eleget jöttek. 

- Gazdám, ez már a világ vége - mondta, és a barna, fenyegető 
csúcsokra mutatott, melyeknek tetejét lilás felhők rejtették. - Az ott 
a gyehenna tüze. Muszáj meghalnunk, csak mert az apád úgy akarja, 
hogy meghaljunk? Innen már minden ember visszafordulna, akibe 
egy csepp józan ész szorult. 

Mózes türelmetlen volt és ingerült, és mérgét Nunon töltötte ki, 
mivel máson nem tölthette. - Halálosan elegem van a 
nyavalygásodból és a nyomorult babonás siránkozásodból! Elegem 
van a gyehennádból és a rohadt sivatagi isteneidből is! Nem 
gondolod, hogy én is legszívesebben visszafordulnék? Te nem 
ismered Szokar-Mózest meg a hozzá hasonlókat. Egyiptom 
földjének istenkirálya azt mondta, száz napig kell utaznom, és ha 
kétszáz napnál hamarabb térek vissza, az a halál. Nem térhetünk 
vissza - és akkor tessék: itt vagyok megáldva ezzel a tudatlan, gyáva 
rabszolgával! 

Nun tudomásul vette a szavak vesszőcsapásait, és hogy gyávának 
bélyegzik, de aznap éjszaka, miközben a távoli hatalmas csúcsokon 
villámok cikáztak, és mennydörgés rázta a völgyeket, ott ült a 
tűznél, és nyíltan, szégyenkezés nélkül sírni kezdett. Mózes most 
már értette rettenetes és legyőzhetetlen félelmét, és szerette volna 
tiszta szívéből megvigasztalni, de a büszkesége nem engedte, hogy 
egy rabszolgának magyarázkodjon. Inkább hallgatott, és három 
napig így haladtak tovább. 

A Nílus itt már bővizű patak volt csupán, ott folydogált az őserdő 
dús aljnövényzetében annak a szakadéknak az alján, amelyben 
haladtak. Mózesnak fogalma sem volt, a Nílus forrásához 


közelednek-e, vagy valami kisebb ágéhoz. A legenda szerint a folyó 
forrása valami nagy és gyönyörűséges tó, ez a lassú folyócska 
azonban sehogy sem látszott egy nagy tó elvezetőjének. A harmadik 
hallgatással töltött nap délutánján Mózest megmarta egy kígyó, 
amelyet azonnal levágott a kardjával, amint a  vádlijába 
mélyesztette a fogát. Nun iszonyú kiáltást hallatott, kivonta a tőrét, 
és vadul ráordított Mózesra, hogy feküdjön le. Mózes szó nélkül 
engedelmeskedett: elkészült rá, hogy meghal, a szíve jegesen hideg 
lett, megült benne a rettegés. Hasra feküdt, és hunyorgott a 
fájdalomtól, amíg Nun bevágta a kígyómarás helyét. Mózes 
hátracsavarta a fejét, hogy lássa, mit csinál Nun: a beduin rá 
merőlegesen szintén lehasalt a földre, és szívni kezdte a nyílt sebet. 
Mózes másra nem is emlékezett, mert egy percen belül elvesztette 
az eszméletét. 

Később aztán megtudta, hogy ezután másfél napra delíriumos 
álomba merült, ami alatt időnként az egész teste tetőtől talpig 
görcsös rohamokban vonaglott, és gyakorlatilag a halál küszöbén 
járt. Jóval később tudta meg azt is, hogy Nun végig ott térdelt 
mellette, se nem aludt, se nem pihent egy percet sem, mert ismerte a 
kígyómarást, és amikor a roham elkezdődött, Mózes testét 
borogatással hűtötte, a fogait meg egy puha rongydarabbal 
választotta szét, nehogy elharapja a nyelvét. Közben folyton 
nyugtatta és hűsítette. Mózes a delírium alatt egyfolytában beszélt, 
és szinte semmit nem hagyott ki az élete legfontosabb dolgaiból. Így 
tudta meg Nun Mózes születésének titkát, hogy a leviták fel akarták 
áldozni, de egy egyiptomi pap megtalálta - és hogy ezek szerint ő és 
Mózes rokonok. Ezt tudta meg Nun, és még sokkal többet is, és 
aztán hosszú órákon át töprenghetett, milyen furcsa összjátéka ez a 
körülményeknek, hogy így egymásra találtak, bár ő rabszolga és 
Mózes egyiptomi herceg, és egyrészt annyira mások, másrészt 
mégis annyira hasonlítanak. 


Nun biztosra vette, hogy Mózes meg fog halni, ezért ezt a frissen 
szerzett felismerést a könnyein és a bánatán szűrte át. Sírt 
önmagáért is, de még inkább ezért a különös, magas, tűnődő és 
furcsán szomorú hercegért, aki egyszerre tudott olyan bölcs és olyan 
tudatlan lenni, olyan kifinomult és olyan ártatlan, olyan gyöngéd és 
olyan kemény, olyan erős és mégis annyira kiszolgáltatott. Nun 
egész életében senkit nem ismert meg ilyen mélységig, mint 
Mózest, és még a fájdalomban és delíriumban elmondott történetek 
sem tudták teljesen megfosztani attól a hitétől, hogy Mózes ereiben 
valóban isteni vér folyik. De azért is sírt, mert egész életének ez a 
Mózeshoz fűződő kapcsolat volt az egyetlen biztos pontja. 

És mindennek tetejében azért is sírt Nun, mert tudta, hogy neki is 
meg kell halnia, hiszen tudta, hogy maga Nehusztan volt az, aki a 
sárga ló lábát a kígyólyukba terelte, és tudta, hogy maga Nehusztan 
sújtott le Mózesra is. Mózesnak azért kell meghalnia, mert vétett 
Nehusztan szentsége ellen, amikor megölte a kígyót, neki, Nunnak 
viszont azért kell meghalnia, mert szembeszáll Nehusztan 
akaratával, és próbálja megmenteni Mózes életét. De a saját halálát 
nem is bánta annyira, hiszen Mózes nélkül nem is akart élni. 

De amíg Mózes életéért küzdött, azalatt is folyton ott érezte a 
gyomrában Nehusztan jéghideg fogát, a kígyóisten fogát, amelynek 
mérge halálos. Voltaképp Mózesért cserébe elkötelezte magát 
Nehusztannak, és Nun tudta, hogy csak és kizárólag a Nehusztantól 
való távolságának és a Mózes iránti szeretete nagyságának 
köszönheti, hogy a halál egyelőre elkerülte. 

Így ápolta Mózest, és közben látta, hogy a gazdája méreggel teli 
lába hatalmas méretűre dagad, és lila színt ölt. Várta tehát a halálát, 
de Mózes életben maradt, és másnap napszálltakor elmúlt a delírium 
is: Mózes elhaló hangon inni kért. Ahogy a vizet itta, miközben a 
keze annyira remegett, hogy nem tudta egyedül megtartani a 
poharat, és Nunnak kellett az ajkához tartania, Nun elmondta neki 
mindazt, amit megtudott, aztán búcsúzkodni kezdett tőle. 


- Most akarsz elhagyni, Nun? - suttogta Mózes hirtelen 
rémületében. 

Nun még Mózes jobbját szorongatta, a könnyei végig-ömlöttek 
az arcán, és fejét rázva kiáltotta: - Sohase hagylak el, gazdám, soha. 
Azt hittem, te mégy el először, és én követlek, de most már nekem 
kell mennem. Meg fogok halni. 

- Nun, drága testvérem, micsoda önző alak vagyok én! Nem 
tudtam, hogy téged is megmart a kígyó. 

- Engem nem olyan kígyó mart meg, mint téged - felelte Nun 
szomorúan -, hanem itt van a marás a gyomromban, Nehusztan isten 
maga mart meg. És most meg kell halnom. 

- Tessék? - Mózes fél könyékre emelkedett, hogy jobban lássa a 
levitát. 

- Elkötelezett az isten, és meg kell halnom. 

- És nekem nem vagy elkötelezve? - kiáltott Mózes. - Hát hol volt 
ez a te Nehusztanod, amikor azt a jó sok aranyat kifizettem érted, és 
megpecsételtük az alkut, és megvettelek, hogy engem szolgálj, vagy 
az én kezem által halj meg? - Nun arcának döbbent meglepetése 
elárulta Mózesnak, hogy jó ösvényen jár, úgyhogy folytatta: - El 
vagy kötelezve Nehusztannak? Köpök én Nehusztanra! Ez nem az ő 
földje, itt nem ő az isten. És különben is: milyen istennek van joga 
hozzá, hogy megtörje két ember alkuját és szövetségét, amikor 
arany cserél kezet? Erre felelj! Nun rémült zavarban rázta a fejét. 

- Megvettelek mint rabszolgát - folytatta fáradtan Mózes. - 
Nehusztannak velem kell tárgyalnia, ha az életedet akarja. Ez a 
törvény. Most hagyj egy kicsit. Aludni akarok. 

Mózes hanyatt fordult, és szinte azonnal mély, egészséges 
álomba merült. Nun, aki fáradt is volt, és nem is tudott mit kezdeni 
Mózes nyílt érvelésével, maga is lefeküdt Mózes mellé, és a 
köpenyt magukra terítette. Ott aludtak mélyen, amíg a kelő nap fel 
nem ébresztette őket. Mózes addigra farkaséhes volt, Nunt meg 
annyira elfoglalta a tűzrakás meg a kenyér beáztatása, hogy aztán a 


gazdájáéval vetekedő étvággyal enni kezdett, s Nehusztan ügyét 
elnapolta. Hatalmas mennyiséget ettek, elfogyasztották minden 
kenyerüket, aztán csak feküdtek a tűz mellett, és Mózes hosszan és 
meleg hangon beszélt Nunhoz. 

Elmondta neki, hogy a kígyó az csak kígyó, igen hitvány forma 
állat, aztán elismételte Amontef tanítását, hogy minden nép és 
nemzet életében van egy időszak, amikor valamilyen kígyót 
tisztelnek istenként. Ez nem valami nagy rejtély, magyarázta 
Nunnak, mert az ember nem tudta mindig, hogy a saját fallosza 
teremt életet a női méhben. A felismerés új és csodálatos érzés volt, 
és mivel a fallosz kígyó alakú, ha így akarjuk értelmezni, a kígyót 
tette istenévé. így volt ez valaha az egyiptomiakkal is, magyarázta 
Mózes, aztán azt kérdezte: 

- Mondd, Nun, hogy történik a te népednél, amikor fogadalmat 
tesznek, mondjuk a fiú az apjának? 

Nun a fejét rázta. - Az szégyenletes az egyiptomi fülnek. 

- Egyiptomi és egyiptomi között is nagy különbség lehet, amellett a 
papjaink tudnak erről a dologról, és mi is tanultunk róla az 
iskolában. Hiszen ezer évvel ezelőtt ugyanígy történt Egyiptomban 
is. 

- A kezüket a másik ágyékára teszik, és megfogják a falloszát - 
suttogta Nun. 

Mózes bólintott, aztán apránként ledöntötte Nun hitének 
oszlopát. Az életéért küzdött, ahogy korábban Nun az ő életéért - 
Mózes rájött, hogy ez másfajta, egyszerre fontosabb és 
bonyolultabb küzdelem, mint bármi, amiben eddig része volt. 
Hallotta, hogy a beduin törzseknek olyan varázslóik vannak, akik 
úgy megbabonázhatnak valakit, hogy a végzete biztos tudatában 
elenyészik és meg is hal, és hallott a beduin boszorkákról is, akik a 
halálba dalolják az áldozataikat. Nef elmondta neki, hogy a világon 
semmi sem olyan hatalmas, mint a meggyökeresedett hiedelmek, és 


Mózes most értette meg Nef szavait - annak idején csak odavetett 
megjegyzésnek vélte. 

Az elkövetkező napokban tehát megdolgozta Nun lelkét, érvelt és 
harcolt érte, és végül győzedelmeskedett. 

És miközben csodálta ezt az embert, ezt a rabszolgát és barátot, 
aki a mérgezett sebre tette az ajkát, hogy kiszívhassa a mérget, és 
akár az életét adja egy másik ember életéért, Mózes ki is tárta a 
szívét Nunnak: elmondta neki, amit a társa már tudott: a születése és 
a gyerekkora teljes történetét. Aztán megkérdezte, hátha Nun tudja: 
hogy akkor hát ki ő? 

- Ha csakugyan az a gyerek vagy, akit a pap megtalált, akkor 
tudom - mondta elgondolkodva Nun. - Kis nép vagyunk mi, leviták, 
és még kisebbek, amióta rabszolgák lettünk, úgyhogy mindannyian 
ismerjük egymást. A gyermek apja Amram volt, de ő már nem él, és 
a felesége Jokebed, azt nem tudom, ő él-e, hal-e. Két gyermekük él 
még: Áron, aki valaha erős embernek számított, jó munkás volt, és a 
nővére, Miriám, akinek elég éles a nyelve. Jokebed Szephir 
családjából jött, de Amram az én apám vérrokona, úgyhogy ha 
csakugyan te vagy az a gyermek, akkor kétszeresen is vérrokonok 
vagyunk... - De egészen, mélyen Nun maga sem hitte el, amit 
mondott, és Mózes is csak a vállát vonogatta: - Ki tudja! - A Delta 
más világ, nagyon, nagyon messze van. 


Öt nap telt bele, mire Mózes biztonságosan tudott újra járni, és 
akkor újra nekivágtak a dél felé vezető útnak. 

Elegük lett a dús aljnövényzetből, amely ott burjánzott a lassú 
folyócska körül, amely valaha a Nílus volt, vagy az egyik ága - 
inkább megtöltötték a vizestömlőket, és nekivágtak a meredélynek. 
Most aztán igazán kapaszkodniuk kellett, egyenesen a délnyugati 
irányban magasan elnyúló gerinc felé vették útjukat. Három 
napjukba telt, mire felértek a nyeregig, ahonnan már látták, hogy dél 
felé mindenütt ugyanilyen szörnyű hegyláncok vonulnak. Távol, a 


völgy aljában megpillantottak egy napfényben csillámló kis folyót, 
amely föntről olyannak tűnt, mint az olvadt ezüst. Egy nap alatt le is 
értek hozzá, és követték a folyással szemben délnek, ismét fölfelé 
kapaszkodva. Mózes tizennégy rovást vágott az ébenfa botra, míg a 
folyót egyik völgyből a másikba követték, és már úgy vélték, hogy a 
kavargó patakkal együtt a világ tetejéig kell emelkedniük. Akkor 
aztán a patak felfedte a forrását, a gyönyörű kis tavat, amely egy 
szikla öblében bújt meg, és legalább hatvan méter magasból 
zuhogott bele egy ezüst erecske. Erre a sziklára is fel kellett 
kapaszkodniuk: próbáltak mindenütt egy-egy talpalatnyi helyet 
találni a kőfal felszínén, és végül egy délután felértek a tetejére. 

Északra, maguk mögött, ahonnan jöttek, a hegyek vonulata a 
ködbe vesző látóhatárig ért - annyi hegycsúcs és völgy terült el 
előttük, hogy nem is értették, hogy tudtak rajtuk átkelni. Dél felé 
viszont valóságos paradicsomot találtak: végtelen, zöld ligetet, ahol 
derékig érő fű hullámzott előttük, melyet itt-ott egy-egy facsoport 
tarkított, mintha valami hatalmas kertész ültette volna oda őket 
azzal a céllal, hogy megfeleljen egy szeszélyes, de rokonszenves 
ízlésvilágnak. A folyócska átszelte a ligetet egészen a szikla 
pereméig, a távolban pedig feltűnt egy széles tó, a patak forrása. A 
ligetben mindenütt állatok legeltek: antilopok, nagy, szarvas állatok 
és hihetetlen, fekete-fehér csíkos kicsi lovak, aztán valami ökör- 
szerű, szarvas állat, a távolban pedig hatalmas szürke alakok 
látszottak, hosszú agyarral - Mózes felismerte, hogy ez a híres 
elefánt, amelyet festményeken már látott, de a valóságban soha. 

A liget végében, úgy egymérföldnyire tőlük egy csapat fekete 
ember haladt egyenes vonalban, a hosszú póznára kötözött 
zsákmányt cipelték haza. 

- Tehát elértünk a gyehennába - gondolta Mózes, de Nunhoz 
hasonlóan ő sem tudott megszólalni, hanem jó ideig csak állt és 
nézett maga elé. 

Mikor Nun és Mózes jóval később beszámolt az útról, Doogana 
falvát emlegették, ám ez nem a falu neve volt, sem Doogana maga 
nem volt uralkodó, se törzsfő vagy király, hanem csak a varázsló, 
egy ősöreg ember, olyan vén, mint a hegyek és a sziklák, ráncos és 
kicsi, a hasa a két lába között legördült a földig, ahogy a kunyhója 
előtt törökülésben ült a földön. Itt ült egész nap, süttette öreg 
csontjait a nappal, előtte pedig ott állt a varázsedénye, egy széles 
rézüst, tele az idők vizével - az egyik oldalán a mozsártörő és a 
mozsár, a másik oldalon meg agyagedényekben füvek és kenőcsök. 
Itt ült a kicsi, öreg, fekete ember egy szál ágyékkötőben - olyan 
fekete volt, mint Mózes kusita botja - és ide, Dooganához hozták el 
a vadászok Mózest és Nunt. 

Ezek a vadászok ugyanis nem voltak harcias, gyűlölködő 
emberek, hanem magas, könnyed, mosolygó feketék, bár nem 
hasonlítottak a kusitákra, és a nyelvük is más volt. Udvariasan 
mosolyogtak, és kézmozdulataikkal pótolták, amit szavak híján nem 
tudtak elmondani. Lelkes örömük, amivel Mózest és Nunt fogadták, 
elárulta, hogy ez a nép nemigen látott idegeneket, ezért okuk sem 
volt tartani tőlük. Finoman megmunkált, dobásra való lándzsáik 
hosszú, vékony bronzhegyben végződtek, pajzsot nem hordtak, de 
valamiféle sárga fából gyönyörű íjakat csiszoltak. Mezítláb álltak, 
durva szövetű ágyékkötőiket fűből fonták. Egyikük-másikuk réz 
karkötőt is viselt, mások állatkarmokkal díszített nyakláncot. 
Bronzkéseikhez elefántcsont nyelet faragtak, bár nem volt 
mindegyiküknél kés, és nem ismerték a kardot és a vastárgyakat. 

A feketék tele voltak vendégszeretettel: a vendégeket 
gyümölccsel kínálták a zsákjaikból, és inniuk valami gyümölcsízű 
bort adtak, amit agyagüvegben tartottak. Aztán a csodaszép ligeten 
át elvezették őket a faluba, úgy kétórányi járásra. 


A falut nem vette körül fal, nem védte más sem, a hullámzó 
gabonatáblák közül kaptár alakú vályogkunyhók emelkedtek ki, és 
ahogy a vendégek közeledtek, asszonyok és gyerekek szaladtak 
eléjük, hogy kik ezek az idegenek. De mindannyian szélesen 
mosolyogtak és kíváncsian nevettek, a felnőttek tisztelettel 
figyeltek, a gyerekek viszont egészen közel jöttek hozzájuk, és 
megtapogatták az utazók koszos, tépett köpenyét, megbámulták 
Mózes arany nyakékét, amely a torkát körülvette, és megfogdosták 
hosszú vaskardjukat. El voltak ragadtatva Nun hosszú, fekete 
szakállától is, mert az ő népük nem viselt szakállt, aztán magukban 
mindenféléket csacsogtak - nyilván meglehetősen személyes 
megjegyzéseket tettek, mert nagyokat nevettek a mondásaikon - de 
mindezt olyan nyílt jóérzéssel tették, hogy lehetetlen volt sértésnek 
venni. 

Elhozták tehát Nunt és Mózest Dooganához, aki tűnődve és 
fürkészően figyelte, ahogy közelednek, aztán intett, hogy üljenek le 
a földre maga elé. Le is ültek, kaptak vizet, hogy megmossák a 
lábukat, gyümölcsöt hoztak nekik, bort is, és lapos, frissen sült 
kenyérféleséget tettek eléjük. 

Az emberek közül sokan ott maradtak nézelődni, felnőttek is, 
gyerekek is, de legalább tíz-tizenkét lépés távolságra, úgyhogy 
világos volt, hogy Dooganát nagy tisztelet övezi. Aztán Mózes - és 
részben Nun is - beszélni kezdett Dooganával. Jó hosszan beszéltek 
most is, és még néhány alkalommal, mert Mózes és Nun 
nyolcvankét napot töltött ezek között az emberek között, de 
Doogana volt az egyetlen, akivel megértették magukat. És aztán 
sem volt semmi kedvük továbbmenni, mert ez a boldog és elégedett 
nép a világ legszebb táján lakott, amit Mózes és Nun valaha látott. 

És a következő beszélgetés folyt le közöttük - Doogana ugyanis 
idegen kiejtéssel bár, de egyiptomi nyelven szólt hozzájuk, és az 
együtt töltött idő alatt egyre könnyebben találta meg a szavakat. 

Doogana a beszélgetés elején a nyelvről szólt néhány szót, stílusa 
már-már ironikus volt, úgyhogy Mózes gyakran zavarba is jött, 
hogyan értse az öreg egy-egy megjegyzését. Doogana rámutatott, 
hogy az emberek közötti kapcsolat fontossága ilyenkor válik igazán 
nyilvánvalóvá, ha ekkora, szinte áthághatatlan nyelvi korlát választ 
el két népet, mint az ő törzsét és az egyiptomiakat. Itt ő az egyetlen, 
aki beszél egyiptomiul: akkor tanulta meg, amikor sok évvel ezelőtt 
rabszolga volt Egyiptomban. Itt kissé elmosolyodott, de hogy 
azért-e, , hogy mutassa: nem Mózest teszi felelőssé a 
rabszolgaságáért, vagy hogy jelezze: észrevette, hogy Nun 
rabszolga, azt nem tudták eldönteni. Az öreg szeretett kétértelmű és 
rejtélyes célzásokat tenni. Most például, mondta, azért beszél velük, 
hogy egy kicsit jobban otthon érezzék magukat, hiszen a népe 
vendégszerető, és az idegenek iránt hagyományosan mindenféle 
kötelességeik vannak. Persze nagy szerencséjük, magyarázta ismét 
mosolyogva, hogy olyan kevés idegennel volt dolguk - és itt sokat 
tudóan megborzongott. Aztán a saját rangjáról kezdett nekik 
mesélni: hogy ő egyáltalán nem törzsfőnök, hanem csak orvos. 
Pontosabban kuruzsló vagy varázsló, ahogy az egyiptomiak 
mondanák, tette hozzá szerényen; aztán mentegetőzve sorolni 
kezdte a tudományát, és elmagyarázta a gyógyhatású szerek és a 
füvek célját. A rézüstöt, mondta kajánul vigyorogva, az idők vize 
tölti meg, amely segítségével a múltban, a jövőben és a jelenben is 
olvasni tud olyasmiről, ami vagy nagyon távol van, vagy el akarják 
rejteni az emberek. 

És mintha csak igazolni akarná a szavait, hozzátette: - Most, 
hogy ezt mind elmondtam, üdvözöllek és köszöntelek benneteket, 
hiszen ritka dolog, hogy két utas ekkora távolságra eljut, mint ti 
ketten. Először téged köszöntelek, Egyiptom hercege, félnevű 


Mózes; és mint olyan nép fia, akiknek nincsenek urai, béresei vagy 
rabszolgái, köszöntöm a társadat is, Nunt, a beduint. 

Amikor látta a két fiatal ember elkerekedett száját és döbbent 
meglepetését, tenyerével vékony combjaira csapott, és rázni kezdte 
a nevetés. Az emberek közelebb húzódtak - nem tudták persze, 
miről volt szó, de megértették, hogy Doogana célba talált, úgyhogy 
vele nevettek. Nun odasúgta Mózesnak: - Gazdám, honnan ismerhet 
minket? Ő talán ezeknek az embereknek az istene? - Mózes, aki 
maga is összezavarodott és megdöbbent, némán nézett a varázslóra, 
aki a nevetésén át folytatta: 

- Mondd, Egyiptom hercege, aki itt állsz minden tudásoddal és 
kultúráddal és racionális észjárásoddal: olvassak a szívedben? Itt, az 
idők vizében úgy megnyílik előttem az elméd, hogy könyvként 
olvashatom: és elmondom neked, hogy ebben a pillanatban kezded 
azt hinni, hogy én annak a szegény öreg királynak, Irgebainnak 
vagyok a szelleme - a tója, ahogy a papjaitok mondanák -, akit az 
egyiptomiak olyan aljas módon meggyilkoltak. 

Az öreg rázkódott a nevetéstől, ahogy Mózesról Nunra pillantott, 
aztán kinyújtotta karomra emlékeztető kezeit. - Na jó, bocsássatok 
meg az öregembernek, aki a saját unalmát a vendégei zavarával 
fűszerezi. - Ujjával vonalat húzott a rézüst fölött. - Nem itt olvasom 
a dolgokat, hanem itt - mutatott a homlokára. Az idők vize iható, 
tiszta kútvíz, és hogy is beszélhetnénk nyitott szívvel, ha azt 
gondoljátok, hogy varázsló vagyok? Márpedig ha beszélünk, úgy 
kell beszélnünk, máshogy nincs értelme: nekem az evés mellett - 
hiszen réges-rég túl vagyok azon a koron, amikor az asszonyok 
érdekeltek - a beszélgetés az igazi kenyerem. Látjátok, barátaim, 
egyetlen nép sem él egymaga, és ha ritka is az utazó, azért ide, 
Afrika mélyére is eljutnak a hírek. Aki erre jár, felkeres: meg 
lennétek lepve, ha tudnátok, milyen kevés dolog történik a világban, 
amiről én ne tudnék. Járt itt néhány ember, akiket ti kusitának 
neveztek, mi meg Bainia népének, itt időztek, és ők meséltek Mózes 


hercegről és Nun nevű rabszolgájáról. A dolgok leegyszerűsödnek, 
ha megmagyarázzák őket, nem igaz? - gúnyolta csöndesen Nunt, 
aki megkönnyebbülten vigyorgott. - A félnevű Mózesról, anyjáról, 
Enekhaszamonról, Amontefről, a papról, aki elvesztette a fejét és 
vele együtt az álmait, róluk már a múltban hallottam ezt-azt, mert 
hiú és fölösleges dolog volna azt hinnetek, hogy ti vagytok az elsők, 
akik ilyen messzire  eljutottatok Egyiptomból. Meg is 
téveszthettelek volna titeket ezzel a tudással, de hát végül is 
gyerekjáték az egész. Mózes: terajtad ott van a királyi nyakék, és 
ahogy a közönséges embernek nehezére esik, hogy úgy járjon, mint 
egy herceg, a herceg sem tud hirtelen úgy járni, mint más. Úgyhogy 
egyszerűen összeillesztettem ezeket a kicsi dolgokat, ti meg 
varázslónak hittetek. Nincs igazam? 

Mózes bólintott. - De, igazad van. De hogy tudtál a 
gondolataimban olvasni? 
- Ó, szóval minden titkomat tudni szeretnéd! De hát mi más a 
varázsló, mint olyan ember, aki megsejti az igazságot, aztán 
bebugyolálja mindenféle babonás mázba, hogy a tudatlanok le 
tudják nyelni? Az igazság veszélyes dolog, Egyiptom hercege, és 
még ez a te Nunod is megijed tőled, ha az igazság egészével kínálod 
meg. Nincs igazam, Nun? - Nun csak bámult, Doogana pedig a 
kezét dörzsölte és kuncogott. - Ezt te is meg fogod tanulni, Mózes, 
és ha eljegyzed magad az igazsággal, te is varázsló leszel, légy 
egészen nyugodt. Ami meg a gondolataid olvasását illeti: egy 
szörnyű bűn mindig fölébe kerekedik a jó ember gondolatainak. 
Nektek, fehéreknek a fekete ember mind egyforma, mert úgy 
gondoljátok, hogy kevesebbek vagyunk nálatok, és amit az ember 
lekicsinyel, azt megfosztja egyedi vonásaitól. Én is öreg vagyok, 
Irgebain is öreg volt. Talán varázslatra van szükségem, hogy a 
többit kiolvassam? 
- És miért mondod, hogy jó ember vagyok? - kérdezte Mózes. 


- Ó, fecsegek én összevissza, az igaz, de azért nem fogok most jóról 
és rosszról értekezni. Fogadd el, hogy az arcodon látom, vagy 
fogadd el, hogy a szolgád, Nun szeretetéből, hiszen ahányszor 
megriad, mindig rád pillog, ahogy a gyerek pillog az apjára. A 
rabszolgák nem így szoktak viselkedni: én észreveszem. De elég 
ebből. Most mondd el, miért jöttetek ilyen messzeségbe? 

- Mert Ramszesz az aranyvárosról álmodozik, amelyről az ősi 
legendák szólnak. 

- És azért küldött, hogy megtaláld? 

- Vagy hogy odavesszek, és ne térjek vissza soha hozzá a 
gyűlöletemmel, amiért megölte az anyámat. 

Az öregember bólintott, véreres, sárga szemeit fürkészően 
Mózesra függesztette. - Furcsa szerzet vagyunk mi, emberek - 
tűnődött. - Az anya a gyermekéről álmodik, az ifjú a kedveséről, de 
a királynak aranyról kell álmodnia. Fél tőled az istenkirály? 

- Egy napon megölöm, és azt hiszem, ezt ő is tudja - felelte Mózes. 
- Azt hiszem, nem fogod. Azt hiszem, eleged van a gyilkolásból, 
Egyiptom hercege, és nem akarsz belőle többet. És mondd csak, 
megtaláltátok ezt az aranyvárost? 

- Nem is létezik. Akkor is tudtam, amikor elindultunk. Legenda az 
egész, semmi több. 

- És a legendák talán hazudnak, Mózes? 

Mózes zavartan válaszolta: - Nem értelek, Doogana. A hazugság 
és az álmodozás ugyanaz volna? 

- Nem, persze hogy nem. Én tudom, hol van ez az aranyváros, 
Mózes... 

Nun közbevágott: - Akkor tartsd meg magadnak, öreg! Nekünk 
már halálosan elegünk van a vándorlásból! És elátkozod a várost, ha 
megnevezed. 

- Te mit mondasz, Egyiptom hercege? 
- Én nem akarom, hogy több vér szennyezze a kezemet, és 
Ramszesz már épp elég aranyat kapott. 


- A kegyeibe fogadna... 

- Köpök a kegyeire! 

- És nem is kellene tovább vándorolnotok - mosolygott az öreg, 
felfedve sötét ínyét és négy sárga fogát. 

A kunyhókra mutatott, amelyeknek fűből font teteje aranylott a 
délutáni napban. - Itt vagytok benne. Ez az aranyváros, az arany 
városa, az álmok és legendák városa. 

Nun megvetően nézett a vályogkunyhókra, és nyomban el is 
döntötte, hogy a legtöbb öregemberhez hasonlóan ez is úgy 
tréfálkozik, mint a gyerekek - de Mózes felfogta, hogy a varázsló 
halálosan komolyan beszél, ezért érdeklődve és tisztelettel nézett rá. 
Megértették egymást. Ismét létrejött az a különös testvériség, akár 
Amontef, Nef, Széthikef, a sziklára épült fehér házban élő doktor és 
Meritaton társaságában - akit mostanra távoli, csodás álomként zárt 
magába a szíve. Ez az ember is a hogyanok és miértek kérdezője, 
mítoszromboló ez a csúnya, fekete öregember is - de vajon ő is 
észrevette-e, hogy Mózes a társasághoz tartozik? Hiszen semmiféle 
megkülönböztető jegyet nem viselünk, gondolta Mózes, se jelvényt, 
se más jelet. Akkor honnan ismerjük fel egymást? 

- Az aranyváros - ismételte meg az öregember. 

- És hova rejtitek az aranyat? - kérdezte merészen Nun; de az öreg 
nem vette zokon, és azt felelte: - Itt-ott találunk egy-egy rögöt, 
néhanap, és aki megtalálta, elhozza nekem. Egy év alatt találunk 
annyit, amennyi nagyjából megtölti ezt az üstöt. Akkor az egészet 
elküldöm tíz erős emberrel Bainia földjére, ők meg cserébe adnak 
nekünk bronz lándzsahegyet, bronz nyílhegyet és néha bronzkést is. 
Nekünk ugyan van némi rezünk itt, de ónunk nincs, úgyhogy nem 
tudunk bronzot önteni; de mégsem a bronz miatt csináljuk, látod, 
Nun, akinek még sokat kell tanulnod, hanem hogy 
megszabaduljunk az aranytól. Mert akkor elmondják, hogy a mi 
aranyvárosunkban nincs annyi, hogy bárkinek érdemes volna 
velünk háborúba szállnia, úgyhogy épp csak egy kicsivel vagyunk 


bölcsebbek, mint Bainia népe, akik arany karkötőt, arany ékszereket 
viselnek, és az isteneiket aranylemezekkel bontják. Érted már? 

Nun vállat vont, és Mózes szólalt meg: - Azt hiszem, én értem, de 
nem vagyok benne egészen biztos. Amikor azt mondtad, ez az 
aranyváros, közben nevettél. 

- Az igazat mondtam - csattant föl az öreg. 

- Miért? 

- Ó, csak kérdezd meg a tisztelet hangján, miért. A bolond nevet. A 
bölcs tudni akarja, miért. A gyáva fél a miértektől, és azt mondja: 
add ide a kardom, hadd vágom el a tudás gyökerét. Gyilkolni 
akarok, mondja, és nicsak, máris itt a katona! Gyilkoltál-e, félnevű 
Mózes? És te, Nun, fekete szakállú sivatagi ember? Büszke vagy rá, 
hogy gyilkoltál? 

Nun nem felelt: megijedt az öregember hangjában vibráló 
haragtól, és arra gondolt, hogy mégiscsak hatalmas varázsló lehet. 
De Mózes, akinek a szíve hirtelen olyan nehéz lett, mint az ólom, 
helyette is válaszolt a kérdésre: 

- Nem, nem vagyok büszke. 

- Akkor miért gyilkoltál, egyiptomi? 

- Ők voltak az ellenségeink: ha én nem ölök, engem ölnek meg - 
felelte Mózes lassan. - Nem én akartam a háborút. Harcban álltunk 
Kus földjével, és ha én nem ölöm meg a kusitát, akkor a kusita öl 
meg engem. 

- És miért álltatok háborúban Kus földjével? 

- Mert az istenkirály úgy akarta - motyogta Mózes. 

- És az istenkirály most egy aranyvárost akar, hogy még több vér 
folyjon. Ó, hogy micsoda bolond vagy! 

Egy fekete szájából ez már sok volt Nunnak, még a félelméhez 
képest is sok. - Vigyázz magadra, öreg - figyelmeztette. - Egyiptom 
hercegével beszélsz. 

- Úgy? És Egyiptom hercege talán visszatér egy hadsereg élén, 
hogy kardélre hányjon minket? Azt hiszem, nem tér vissza. 


- Hogy betegyem a lábam erre a gyönyörű tájra? - kérdezte Mózes. 
- Nem, előbb halnék meg. Már azelőtt meghalnék, hogy idehoznám 
őket. 

A varázsló felkiáltott, és összeütötte csontos tenyerét, mire a 
körülöttük sereglő felnőttek és gyerekek, akik eddig szótlanul 
figyelték a társalgást, bár egy szót sem értettek belőle, szintén 
tapsolni kezdtek. 

- Akkor hát hat a tudományom - mondta Doogana. - Belül még 
véreznek a sebeid, Mózes, de begyógyulnak. Gondolkozz: csak a 
fémet nevezzük aranynak? Hát a napfényt? 

- A tanítóm azt mondta, hogy az arany nap az isten - suttogta 
Mózes. 

- Istenek! Hogy nektek, egyiptomiaknak mekkora szükségetek van 
folyton az istenekre, bármilyen istenverte és istentől elhagyott nép 
vagytok is! A búzatábla is arany lesz aratásra, és halat is láttam 
olyat, amelyik úgy villogott, mint a legtisztább arany. De tudod-e, 
mi aranyabb minden aranynál? 

- Micsoda, Doogana? - kérdezte Mózes, mint a gyerek a tanítóját. 

- Az ártatlanság tudata. A mi gyerekkori emlékeinket 
aranyszálakkal szőtték. Amikor egy egész nép próbálja felidézni 
azokat a ködös időket, amelyek azelőtt zajlottak, hogy megtanultak 
gyilkolni és rabolni és hazudni és egymás vérét kifacsarni, azt a kort 
szokás aranykornak nevezni, és a hozzá fűződő legendát benépesítik 
aranyvárosokkal. Honnan tudom? Hát gondolod, hogy én csak 
afféle tudatlan öregember vagyok, Mózes, egy babonákkal és 
varázslattal teli öregember? 

- Szerintem bölcsebb vagy, mint én valaha leszek - felelte lassan, 
akadozva Mózes. 

- Azt én nem tudhatom, mivel nekem sohasem volt tanítóm, és jól 
jegyezd meg, Nun, hogy egy tanítót nem lehet kigúnyolni, soha. Én 
olyasmire tanítom az egyiptomi herceget, amit te nem érthetsz, de ő 
majd megtanítja neked. Nekem is így tanította egy öreg orvos 


Gízában, amikor királyi atyád még meg sem pillantotta a napot. 
Igen, engem, Dooganát, aki szegény, fekete rabszolga voltam 
akkor, akit megvásárolt egy kusita, aztán három sékel ezüstért 
eladott egy egyiptominak - de ez az ember aztán tanítani kezdett, 
mert megízlelte a tanítás édes örömét, amely semmilyen más 
örömhöz nem fogható. Sok mindenre tanított, orvostudományra, 
gyógyító szerekre, arra, hogyan kell a törött csontot sínbe tenni, 
hogyan kell a húst összevarrni, hogyan kell a sebet úgy bekötözni, 
hogy tisztán és szépen gyógyuljon. Megtanította nekem az emberi 
test szerveit, és hogy miért hal meg az egyik ember fiatalon, míg a 
másik hajlott koráig él. De ami a legnagyobb kincs volt: megtanított 
a hieroglifáitok olvasására, és sohasem akadályozta meg, ha ezer 
óráig görnyedtem a könyvtárában az ősrégi tekercsek és az ősi 
bölcsesség fölött. Akkor tanultam meg, hogy minden nép 
mondáiban megvan az aranykor és az aranyváros, az a kor, 
amelyben senki nem vetette kezét arra, ami a másé. 

Nun félbeszakította: - Na és a te népedben, Doogana úr, senki 
nem lop, gyilkol vagy hazudik? 

Doogana Mózesra nevetett és megjegyezte: - Ha te álmodozó 
vagy is, félnevű Mózes, a szolgád mindenesetre gyakorlati ember. 
Mit is mondanak a beduinokról: hogy elvágnák a torkod, hogy a 
véred eladhassák moslékért? Nem, Nun, nem akarlak megsérteni, de 
tudatlanságodban elhamarkodott vagy. A népemnek nevezed őket, 
holott meg lennél lepve, ha tudnád, hogy hét asszony uralkodik 
fölöttük, és hogy e hét asszony szava szigorúbb és nyomatékosabb, 
mint Ramszesz szava. Ők az anyák, márpedig ki más mondhatna 
nagyobb joggal igent és nemet, mint az anyák? Ami a lopást illeti, 
ez a szó az én anyanyelvemen nem létezik. Igen, gyilkosság 
előfordul néha, de a gyilkosnak el kell hagynia a vidékünket, és 
soha nem térhet vissza - mi nem ismerünk ennél súlyosabb 
büntetést. A hazugság? Nincs rá szükségünk, mivel nem vagyunk 
annyira civilizáltak, hogy hasznot húzzunk a rosszból és a csalásból. 


Nem az erényeinket akarom fitogtatni: mi így élünk, mivel még 
csak épp megsejtettük a civilizációt. Nem vagyunk mindig 
elégedettek, de őszintébben vagyunk elégedettek a mi kis falunkkal, 
mint a hatalmas Egyiptom a maga kincseivel. Az aranyváros pontos 
elnevezés. Félsz, ugye? Ez a bolond fekete öregember miket beszél 
össze. De csak maradjatok itt egy kicsit, és talán ti is másképp 
fogtok gondolkozni. 

Mózes elfáradt. Túl messzire vándorolt, túlzottan régóta van 
úton, de az öregnek igaza van: ez a hely valóban a béke hazája. 
Beszívta a mezők édes illatát, figyelte, hogyan gyűjtik a méhek a 
virágport a kunyhók között virító vadvirágokról. Szinte álomban 
kérdezte Dooganától: - És milyen isteneknek áldoztok ti, hogy az 
egész földetek ilyen édes? Jó és barátságos istenek lehetnek. 

Doogana elmosolyodott, és megkérdezte, Mózes valóban hisz-e 
az istenekben. Furcsa kérdés volt, egyiptomi ember sose kérdezett 
volna ilyesmit. 

- Azt hiszem, igen, de gyűlölöm őket, és amelyiket nem gyűlölöm, 
azt 15 megvetem. 

- Egy napon majd megtanulod - mondta az öreg begörbített ujjal -, 
hogy meg kell fékezned a nyelved, ifjú herceg, mert különben úgy 

megnő, hogy megfojt. 

- Én nem félek az istenektől - vonta meg a vállát Mózes. 

- Ez hencegés. Persze hogy félsz tőlük. Minden egyiptomi fél az 
istenektől. De megfojtani az ember fojtja meg a másikat, nem az 
istenek. Nekünk még nincsenek isteneink; mondom: még. Ha le kell 
döntenünk az antilopot, bűvös táncot lejtünk, és a tánccal arra 
kérjük az antilopot, bocsásson meg nekünk, ne féljen tőlünk, hiszen 
ha nem ad nekünk húst, éhen halunk. Az antilop-törzs magához 
veszi, oltalmazza és szereti, hogy jóvátegye szükségszerű 
kegyetlenségünket. Ugyanez a helyzet az elefánttal és az 
elefánttörzzsel. És minden más vaddal és madárral. Ha eljön az 
aszály, vizet hozunk a tóból, a földre öntjük, és esőtáncot járunk, 


hogy az ég megkönyörüljön rajtunk, lássa, hogy szükséget szenve- 
dünk, és küldjön nekünk esőt. Persze, Egyiptom hercege, ez mind 
varázslás, és bár hallottam, hogy a taniszi Nagy Házban manapság 
nyüzsögnek a varázslók és mindenfajta vajákosok, azt is tudom, 
hogy a művelt egyiptomi, amilyen te is vagy, megveti a varázslást. 
De ha az istenek és a varázslat között kell választanom, akkor én a 
varázslást választom, és hálás vagyok. 

- És ezt... ezt a szépséget - mormolta Mózes álmosan -, ezt ki 
teremtette és miért? 

- Talán az istenek? - horkant föl a varázsló. - A féltékeny és 
kicsinyes, civakodó lények, akik se egy kosarat, se egy edényt, se 
semmi mást sem tudnának teremteni, ami az embernek hasznára 
válik? El tudod egy pillanatig is képzelni, hogy ezt az egész csodát 
és teljességet, ezt a rejtélyt azok a szerencsétlen lények teremtették - 
ahol egyetlen fűszál is meghaladja a legbölcsebb ember 
felfogóképességét? 

Mózes elálmosodott: édes álmosság szállt rá, és csodás módon 
teljesen megbékélt önmagával. Életében még soha nem érzett ilyen 
nyugalmat, ilyen könnyűséget, hogy semmi nem riasztotta vagy 
zaklatta volna föl. Az öregember szarkazmusa olyan szelíd volt, 
mint a délutáni szellő. Mózes azon kapta magát, hogy bólogat. 

- És most itt vagy, távol a múmiáktól és az őrült síremlékektől, a 
halál és a népirtás hőstetteitől. A halál, fiam, olyan, mint az álom - 
ha majd olyan öreg leszel, mint én vagyok, nem fogsz félni az 
alvástól. Amilyen most vagy, az élet elején, olyannak kell lenned a 
végén is: nem szabad félned a hosszú álomtól és a pihenéstől. Most 
menj, majd aztán beszélünk megint. 

Aztán az anyanyelvén mondott valamit a körülöttük álló 
embereknek, akik elvezették Mózest és Nunt a falu túlsó végére, 
egy üres vályogkunyhóba. A kunyhó tiszta volt, az ajtaja ki volt 
tárva a szélnek, a két ágy száraz, édes fűvel kitömött 
bőrvánkosokból állt. Mózes hálásan leoldotta magáról a szíjakat és 


a fegyvereket, amelyeket olyan régóta hordozott már, de Nun 
aggodalmasan dünnyögött valami babonáról meg bűbájról, és 
győzködte Mózest, hogy minden bizonnyal megölik őket 
álmukban. Mózes azonban Nun zsémbelésének hangjára mély 
álomba merült, és az igazak álmát aludta másnap hajnalig. 

Amikor Nun megkérdezte: - Gazdám, mikor megyünk el innen? - 
Mózes azt felelte: holnap vagy holnapután; mindig volt még idő, bár 
itt az idő máshogyan telt. Ez a nép nem volt pontosan tudatában az 
időnek, nem jelölték az órákat, a napokat, a heteket, az éveket: a 
naptár rejtély volt a számukra; az egyiptomiakkal ellentétben nem 
osztották föl napjaikat végtelen és előre megszabott 
rutinfeladatokra. Az egyik óra beleolvadt a másikba, az egyik nap a 
következőbe, az idő észrevétlenül és barátságosan telt, és úgy 
nyugtatta Mózes lelkét, mint a balzsam. Néha órákig feküdt a hátán 
a napon, és csak nézte a gyapjas fehér felhőket, ahogy szállnak és 
kavarognak az égen át. Egyiptom egén sohasem szálltak felhők, 
sem olyan hűvös eső nem hullott, mint errefelé. Mózes kedvét nem 
húzta többé ólomsúly, arcáról eltűntek a szigorú vonások, és 
visszatért rá az ifjúság. Itt maradt és álmodozott; az egyetlen 
húzóerő a fehér ház volt, fönt a sziklán, a katarakta fölött. De arra 
még ott volt mindig a holnap. 

- Megígértem nekik, hogy elmegyek velük elefántra vadászni - 
mondta Nunnak. Oroszlánt is ejtettek a héten, egy hímet és két 
nőstényt. Az oroszlán halála nagy örömünnep volt mindig. Nun is 
hagyta magát meggyőzni. Kiváló nyelvérzékével máris felszedett 
egy-két szót, és a lányokat elbűvölte fekete szakállával és fonott 
hajával. Elvégre ahol Mózesnak jó, ott neki is jó, és bár időnként 
elfogta az aggodalom, hogy olyan helyen jár, ahol az isteneknek 
nincs hatalmuk, másfelől nagy könnyebbség is volt, hogy távol 


vannak, és nem kell arra gondolnia, hogy elárulta Nehusztant, a 
kígyót. 

Ez a nép minden idegent szentségként tisztelt volna, de Mózes és 
Nun azzal nyerte meg a szívüket, hogy nyíltan viselkedtek, és 
őszinte örömüket lelték a fekete emberek életmódjában. Mózes 
csakis ezek között az emberek között érezhette, hogy egyetlen 
ízében sem herceg többé, hiszen ez a nép sem elképzelni, sem 
megérteni nem tudta a hercegség és a királyi vér fogalmait. Amikor 
elbeszélgetett Dooganával, az öregember elismerően göcögött, és 
megállapította, hogy Mózes rég nem az az ember már, aki közéjük 
érkezett. Az élet varázsa - állapította meg - nem a leggyengébb 
varázslat. Ezen a földön a születés és a jó modor keveset ér, itt 
mindenkit önmagáért szeretnek. - Maradjatok velünk - unszolta őket 
Doogana. - Az asszonyaink elég erősek, hogy gyermeket szüljenek, 
a földünk jó föld. Én magam pedig megtanítalak benneteket minden 
titokra, amit az orvostudományból ismerek, és minden hamisságra, 
amit a boszorkánytanból tudok. Aztán megbeszéljük az élet minden 
rejtelmét. - De Mózes azt felelte, hogy másnap vagy legkésőbb 
harmadnap mindenképp indulniuk kell. Ugyanezt válaszolta a hét 
anyának, a kedves, fogatlan öregasszonyoknak is, akik a törzs 
egyetlen kormányzatát alkották. Az állatok megszaporodtak, amióta 
ő és Nun megérkezett. Milyen törzshöz, milyen totemhez tartoznak, 
hogy ilyen szerencsét hoztak magukkal? Doogana fordított, és 
elmagyarázta Mózesnak, hogy ezeket az egyszerű embereket 
leginkább az foglalkoztatja, hogy a törzsnek van-e elegendő 
tápláléka. Most a bőség idejét élik, de néha hiányt is szenvednek. 

- Holnap aztán csakugyan indulnunk kell - mondta Mózes. 

Elment Nunnal együtt az elefántvadászatra, és mindketten 
eltalálták gerelyükkel a célt. Amikor a hatalmas agyaras ledőlt, az 
idegenek gerelyét úgy kellett kivágni belőle mészárosmunkával, 
mert teljesen belefúródott a húsba. Mózes és Nun hősnek és 
hatalmas harcosnak számított, és aznap este, az elefánttánc során 


oda kellett tartaniuk a hátukat a jelképes ostornak, amellyel az 
elefántálarcos táncos feléjük suhintott. Mindkettejüknek tíz könnyű 
csapást kellett elviselniük, ami a vadászat méltó elismerését 
jelentette, az elefántölő szimbolikus bűnbánatát. 
- Nagyon sokáig időztünk - kezdte újra Mózes. 

Kusita botján a rovások már végigértek, nem is egyszer. 
Vendégeskedésüket nyolcvankét rovás jelezte, és amikor végül 
elindultak,  vendéglátóik elfordultak, hogy ne láthassák a 
könnyeiket. De Mózes és Nun szeme sem volt száraz, hiszen tudták, 
hogy a búcsú örökre szól. 

Doogana átölelte Mózest, az öregember szemét is elborították a 
könnyek. - Azt hiszem - mondta -, azért éltem ilyen sokáig, fiam, 
mert rád vártam, és most, hogy elmégy, már nem fogok sokáig élni 
ezen a földön. Legyenek hozzád kedvesek a te kegyetlen isteneid, és 
könyörüljenek meg rajtad, mert bölcsességet és emberséget fogsz 
gyűjteni az eljövendő évek során, és ezt nálatok sem a királyok, sem 
az istenek nem tűrhetik. - Nunnak átadott egy kis csomag port, és 
elmagyarázta, hogy ha az útjuk során kígyó marná meg őket, a port 
kevés vízben fel kell oldani és azonnal meg kell inni. - Ami az utat 
illeti: kövessétek a patakot, ahol a tavacskából a magas sziklán 
lezuhog, és bár kanyarog erre is, arra is, soha ne térjetek el tőle, mert 
idővel elvisz benneteket a Nílus folyóhoz, aztán Kus földjére. A 
gazdádról csak annyit mondok: hogy figyelj rá, és legyen az ő élete 
a tiéd, mert kevés az olyan ember, mint ő. Tele van fájdalommal és 
reménnyel, és egész életében ez a kettő fog csatázni benne. Értsd 
meg ezt! Mert akármilyen csúnya, szőrös, vad beduin vagy, azért 
azt hiszem, nem vagy bolond. Tiszteld a gazdád erejét és 
bölcsességét, de ne hagyd, hogy becsapjanak. Azért ő is csak ember. 
- Nem tetszel nekem, öreg - bólintott Nun -, mert mindvégig féltem 
a varázsodtól és a bűbájodtól, de azt hiszem, ez az érzés el fog 
múlni, ha már nem érhet utol a bűbáj. Valahogy megsejtetted, hogy 


a vértestvére vagyok ennek az egyiptomi hercegnek, és előbb adom 
oda a magam életét, mint hogy neki bántódása essék. 

Így hagyták el Dooganát és népét, és a gyönyörűséges felföldet, 
ahol egy ideig éltek, aztán újra a pusztaság szakadékai felé vették 
útjukat. Mózes továbbra is megjelölte az eltelt időt a boton, és 
amikor a  háromszáz-tizenegyedik rovást is  bevéste, újra 
megpillantották Kus városának falait. 

Mózes már rég túljutott azon a ponton, hogy higgadtan vagy 
türelemmel várja hazaindulásának pillanatát. Amikor Nunnal 
visszaérkeztek, mintha a halottaikból támadtak volna föl, 
Szokar-Mózes épp távol járt: néhány hónapja Taniszba indult, és 
vagy hatvan napig nem is várták vissza. Mózes senkivel sem 
beszélte meg felfedezéseik történetét, de Nunnak eljárt a szája, és 
hamarosan az egész sereg tele volt a kalandjaikkal. Mózes minden 
egyes napra ellenségeként tekintett, és amíg a Seregek kapitányának 
visszatértére várakoztak, az az egyhangú idő Mózes életének egyik 
legnehezebben elviselhető időszaka lett. 

Amíg a háború és a száműzetés három hosszú éve választotta el 
Meritatontól, a szerelem csak a bizonytalan jövőről szőtt álom 
formájában élt benne, de most, hogy elmúlt huszonegy éves, és a 
hároméves száműzetés csaknem letelt, úgy érezte, csak ki kellene 
nyújtania a karját, és megérinthetné. Ez alatt az idő alatt egyetlen 
nővel sem feküdt ágyba, az álma annyira tiszta és teljes volt, de a 
vágy most már úgy égette, mint a tűz, és el is határozta, hogy hatvan 
napot még vár Szokar-Mózesra, de többet nem - akkor próbálja 
aztán bárki megállítani. 

Szokar-Mózes az ígért hatvan napnál még két nappal hamarabb is 
érkezett - merev, pontos ember volt mindig is -, és bár meglepte, 
hogy élve látja viszont Mózest, olyan kimódolt könnyedséggel 


siklott át ezen a tényen, mint aki egy ilyen utazást rutinnak tart. Még 
az sem izgatta különösebben, hogy Nun és Mózes a Nílusnak két 
külön forrásáig eljutott, és figyelmeztette Mózest, hogy bizonyára 
elkerülték azt a bizonyos legendás forrást, azt a tavat, amelyik olyan 
széles, mint az óceán, és amely állítólag a Nílus forrása. Olyan 
pökhendi módon beszélt vele, hogy Mózes fel tudott volna robbanni 
a haragtól, ha nem koncentrál egyetlen dologra: a hazaútra. De ettől 
aztán nem lehetett eltéríteni. 

- Ha megtaláltad volna az aranyvárost, és elvihetnéd a hírét az 
istenkirálynak... 

- Nincs aranyváros, te is éppolyan jól tudod, mint én - jelentette ki 
Mózes egyenesen. Ha Szokar-Mózes megváltozott ez alatt az idő 
alatt, hát megváltozott az egyiptomi herceg is, a Seregek kapitánya 
egyáltalán nem volt olyan biztos önmagában, ahogy ezt a magas, 
száraz és rátermett férfit elnézte. Mert az istenkirály könnyen jelzi, 
hogy jobban szeretné, ha a herceg Kus földjén maradna, az már más 
lapra tartozik, hogyan lehetne ott tartani. Szokar-Mózes jól ismerte 
a kitartó híresztelést, amely szerint Ramszesz saját magja fogant 
meg húgában, Enekhaszamonban, és ha lehet hinni a szóbeszédnek, 
akkor Mózes a trón legközelebbi örököse. Ramszesz nem élhet 
örökké, és ő, Szokar-Mózes még éppen elég fiatal ahhoz, hogy a 
jövőre is gondoljon. A Seregek kapitánya el is döntötte, hogy egy 
bizonyos pontnál tovább nem fogja feszegetni az ügyet, ezért a 
szolgálati ideje felől kezdte faggatni Mózest. 

- Íme a szolgálatom ideje - felelte Mózes, és elé tartotta a botot, 
amelyen ott volt bevésve utazásuk háromszáztizenegy rovása. - 
Mire a Deltához érek, a három évem bőven letelik. Vagy talán 
láncra akarsz veretni, hogy erővel itt tarthass? 

- És ha igen? - kérdezte a határait próbálgatva Szokar-Mózes. 

- Akkor Nun szolgámmal együtt kardot rántunk, és nagy árat kell 
fizetned. Ráadásul lenne mit magyaráznod Ramszesznak, mert a 
Nagy Ház vérét nem szokás ok nélkül kiontani. 


Szokar-Mózes megnyugodva elmosolyodott, és kijelentette, 
hogy a tréfa az tréfa. Azt akarta, hogy Mózes a lehető legjobb 
szívvel emlékezzen a kapcsolatukra, úgyhogy amikor a herceg 
kijelentette, hogy másnap indulni akar, meg sem próbálta 
lebeszélni. A Mózes előtt álló hosszú útról beszélgettek, és arról is, 
milyen most a helyzet a Deltán. Otthon semmi sem változott igazán, 
mesélte Szokar-Mózes. A béke és a bőség ideje ez, Nef építész 
éppen egy hatalmas kőszobrot készül állítani Ramszesznak, amely 
egykor bizonyosan a világ egyik csodája lesz. Egész Egyiptom erről 
beszél. A szobor felér majd a Szfinxszel, és ha megépül, 
örökkön-örökké állni fog. Nef ebben a pillanatban maga is az 
Abüdosz körüli falvakat kutatja, mert valami speciális mészkövet 
keres, amely nélkülözhetetlen a munkához. Mi történt még? Nos, 
egy rabszolga-kereskedő három vágott szemű, sárga bőrű nőt hozott 
Ramszesznak a világ rejtélyes végéről, ahol a selymet is szövik. Az 
istenkirályt elbűvölték ezek az új asszonyok, akik mindenféle 
ajzószereket kapnak, és éjszakánként egyes-egyedül látogatják az 
ágyát. Szokar-Mózes a maga részéről látta ugyan ezeket a nőket egy 
fogadáson, de eléggé soványnak találta őket, ráadásul a mellük is 
kicsi. 

Mózes nosztalgiával hallgatta a szavait, különösen amikor 
meghallotta Nef nevét. Jól el tudta képzelni, milyen megvetéssel lát 
neki Nef egy olyan óriás kőszobornak, amelynek a világ végezetéig 
ki kell tartania. Menynyivel hálásabb munka lehetett, amikor 
Aton-Mózes számára építette a fehér házat - úgyhogy meg is 
kérdezte Szokar-Mózest, megállt-e a doktornál jövet vagy menet. A 
Seregek kapitánya a fejét rázta, elhárította a kérdést, amiből Mózes 
megértette, hogy Széthikef oltalma nélkül a katona nem keresett 
további kapcsolatot az orvossal. De hallott-e azért valamit 
Aton-Mózes családjáról? Újabb csönd következett. 

Másnap Mózes és Nun útnak indult Egyiptomba. Mivel most a 
Nílus folyásának irányában haladtak, úgy döntöttek, hogy egy 


fatörzsből vájt kusita kenuval mennek, mert igaz ugyan, hogy ettől 
nem jutnak gyorsabban előbbre - a kataraktáknál például 
mindenképpen ki kell majd emelniük a csónakot -, maga az utazás 
egyszerűbb lesz, és hosszabb biztosan nem. Mózes a csomagjai és 
ruhái nagy részét hátrahagyta: szétosztogatta a katonák között, csak 
egy tartalék köpenyt és a hercegi ékszereit és díszeit tartotta meg - 
ajándékképpen Meritatonnak. A kenut megrakták kenyérrel és 
fegyverekkel, aztán ellökték magukat a parttól, és sodródtak lefelé, 
Kus földjét végképp maguk mögött hagyták. 

Mindkettejüknek igen jó kedve támadt, úgy nevettek, akár két 

kiránduló fiú - vagy tízszer majdnem beborultak a vízbe, mire 
megtanulták az egyensúlyozás művészetét és a lapát forgatását. Nun 
örömében olyan lett, mint egy gyerek: megállapította, hogy 
sohasem hitte volna, hogy egyszer még ennyire vágyik a Delta után. 
Mózes meg végre megszabadult a kétség és a bizonytalanság 
terhétől, és órákon át beszélt Meritatonról, a családjáról és jövendő 
életükről. 
Így sodródtak lefelé a folyón, és hosszú napokra olyan öröm és 
szabadság szállta meg őket, amelyet egyikük sem ismert korábban. 
Most, hogy hazafelé utaztak, és Mózes már nem számlálta a 
napokat, az idő versenyt futott velük. Szinte maguk is meglepődtek, 
amikor egy szép nap megpillantották a fehér házat a sziklán, a folyó 
felett, ahogy a felkelő nap fényében ragyogott. 

Ahogy a folyó szélének sekély, gyors sodrású vizében állva 
egymást csutakolták és tisztították, találgatni kezdték, mennyi idő 


telhetett el, amióta elindultak Egyiptomból - de bárhogy találgatták 
is, harminc napnál pontosabban nem tudták meghatározni az időt. 
Tudták, hogy három évnél mindenképp több telt el, mert a folyó 
lejjebb apadt, mint ahol idefelé jövet állt, de ha valamilyen mércét 
mégis akartak találni, akkor a változás jobban megfelelt, mint az 
idő. 

Mostanra teljesen ledőltek közöttük a korlátok, már szavak 
nélkül is ismerték egymás minden mozdulatát és gesztusát. A 
gazda-szolga kapcsolat megmaradt, de a távolságot Nun szabta 
meg, aki Mózes minden egyes hangulatára és érzelmére ügyelt. Így 
aztán most, hogy a gazdának herceghez méltóan és tisztán kellett 
megjelennie, el lehetett várni, hogy a szolga is megfelelően 
öltözzön fel. Miután Nun kikefélte és átfésülte Mózes hajának 
fekete zuhatagát, Mózes is befonta a beduin vaskos fürtjeit. Mózes 
mozdulatlanul elterült a homokban, hogy Nun olyan simára 
borotválhassa, amilyen a gyerek bőre, aztán ő is hasonló gonddal 
fésülte ki Nun szakállát. Ez volt ismeretségük alatt az első alkalom, 
amelynek tiszteletére ilyen körültekintően megtisztálkodtak és 
kiöltözködtek, és még Nunt is elkapta a helyzet izgalma, ő is 
megtelt várakozással. 

A rajtuk esett változást nem gondolták át tudatosan, de azt sem 
lehetne mondani, hogy elkerülte volna a figyelmüket. A férfikor a 
csata, a vadon és a száműzetés különféle szigetei során a maga 
teljességében utolérte a herceget és a szolgát is, és most érett 
lényüket készültek visszavinni a civilizációba. Mózes hagyta, hogy 
Nun feldíszítse. Nun órákig tisztogatott minden egyes arany- és 
ezüsttárgyat valami hamuból és zsírból kevert kenőcscsel. A 
hatalmas arany nyakék magasan feszült Mózes erős mellkasán, és 
szorosan vette körül a nyakát - Mózes visszagondolt arra az időre, 
amikor a palota tróntermében először kellett viselnie, és még 
egészen beborította a vállát, mintha a végzet előjele nehezedett 
volna rá. Ma reggel az ékszer könnyedén simult a csata fehér 


sebhelyeire. Bár Mózesnak természetes volt a sok gyűrű és karkötő, 
Nun úgy érezte, fal választja el őket. Csak az a rubintokkal kirakott 
és a királyi család kicsi, jelképes kalapácsával ékesített aranyöv elég 
lett volna Mózes derekán, hogy az árán ezer Nunhoz hasonló életet 
lehessen vásárolni. A beduin csíkos babiloni köpenyt viselt, amely 
puha gyapjúból készült - Mózes még azelőtt vette, hogy elindultak 
Kusból; és bár szolga lévén Nun királyi aranyat nem vehetett 
magára, a Mózestól kapott ezüstövnél értékesebb holmi még 
életében nem díszelgett rajta. De ez is inkább kiemelte, mint 
csökkentette a közöttük lévő különbséget. 

Még nem is volt dél, és már elkészültek. A kenut elrejtették a 
parton. Mózes fegyvertelenül indult el, mert ezen a napon még egy 
tőr is rontotta volna az összhatást, és Nun is csak az övén viselt 
fegyvert: egy kardot és egy tőrt. Így indultak el a fehér házhoz, 
amely a sziklán magasodott föléjük, jókora távolságban onnan, ahol 
álltak. 

Ahogy a sziklafalon kanyarogtak, elvesztették szem elől a házat, 
és nem is pillantották meg egészen addig, amíg majdnem oda nem 
értek, de előbb azt a kicsi templomot látták meg, ahol Meritaton 
édesanyja imádkozott az istenekhez. De itt már nem imádkozott 
többé. A templom minden egyes kövét meggyalázták, romba 
döntötte a düh és az erőszak. Mózes és Nun lassan közelített, 
egyikük sem szólt egy szót sem, de Nun úgy érezte, Kus istenei 
jártak erre. A templom előtt két gyerek tetemére bukkantak: a házi 
szolgák gyerekei lehettek, valószínűleg ide menekültek védelemért 
- de a kis testeken már keményre száradt a hús. 

Mózes vadul, szótlanul nézett Nunra, a tekintete megtelt 
rémülettel, és Nun sem mert megszólalni. A ház távolabb állt, de 
ahogy közeledtek, látták, hogy itt is minden romba dőlt. A 
növények öntözés híján mind kiszáradtak, a falak mentén 
kőtörmelék, az egyik falat lerombolták, és hátul a kisebb 
épületekben tűz pusztított. A verandát szintén kötörmelék és 


mocsok borította, eső pedig nem esett, hogy a vér feketére száradt 
nyomait eltüntesse. 

- Gazdám, maradj itt, majd én körülnézek - könyörgött Nun, de 
Mózes nem hallgatott rá. Először az orvost találták meg, azaz csak a 
testét: a fejét elhurcolták, hogy ne lehessen bebalzsamozni. A 
nőkkel más volt a helyzet. Meritaton az arcára borulva feküdt a 
földön, a hátából még most is kiállt a hosszú kusita lándzsa, amely 
testének homok- és napszárította maradványát a földhöz szögezte, 
mintha rajta állna a felirat: , Ti is így tettetek a kusita 
asszonyokkal!" Így feküdt ott, akárcsak anyjának összeaszott váza a 
verandán. 

Nun ásta ki a homokban a sírt, ő temette el a tetemeket. Mózes 
mozdulatlanul és szótlanul állt a verandán, Nunnak végül úgy 
kellett elvezetnie kézen fogva. - A homokban nem változnak 
tovább, gazdám - magyarázta -, úgyhogy Karnakban majd 
intézkedhetsz a balzsamozásról. Úgy nézem, már legalább két éve 
halottak. Engedd szabadjára a bánatodat, gazdám, engedd ki. - De 
Mózes se nem látott, se nem hallott. 

Jóval később, bölcsességétől és részvététől vezetve Nef, a mérnök 
kérdezte meg Mózest: - Végül is te pusztítottad el a lányt? Mert az 
élet és a halál jön és megy, soha nem vagyunk tőle távol, és csak aki 
a halállal is szembe tud nézni, az nézhet szembe az élettel is. - Igen, 
elpusztítottam - felelte Mózes, mire Nef röviden elmondta, hogy 
Aton-Mózest és a családját Kus népe ölte meg. Kus halálos sebeket 
szenvedett. - így hát ami az egyiptomi nevet viselte, az azonnal 
célpont lett a számukra; hiszen úgy forgatjuk a háború kerekét, 
mintha szörnyűséges, őrült gyerekek volnánk. - De ez a beszélgetés 
legalább egy hónappal később történt, amikor Mózes újra 
találkozott Neffel. 


Ahogy ereszkedtek le a Níluson Karnak felé, Mózes egy szót sem 
szólt, de Nun látta, hogyan dagad és terjed benne a fájdalom és a 
bűntudat. Ő is csak egy-két szót szólt, amikor nem tudta elkerülni, 
de az utat némán tették meg, minden örömüktől megfosztva. 

Ahogy Karnakba megérkeztek, Mózes átadta néhány ékszerét 
Nunnak, hogy az árán megszervezhessék a temetési szertartásokat. 
De Nun egy másik küldetést is végrehajtott. Ragaszkodott hozzá, és 
azt ií5 tudta, hogy a gazdáját most nemigen érdekelné a szolgája 
hirtelen szándéka, úgyhogy csak akkor tért vissza a 
balzsamozókkal, amikor már biztos volt a dolgában. 

Mózes nem is igen tudta, mi készteti rá, hogy bebalzsamoztassa a 
testeket. Úgy érezte, rég elvesztette minden hitét a síremlékek, a 
holttest, a ka és a túlvilági élet körüli hókuszpókuszban - de 
gyermekkora rituális emlékei mégis megmaradtak. Még az is eszébe 
jutott, hogy ha végre Nun a balzsamozókkal együtt távozik, talán 
lesz egy kis békéje, de elméjét béke helyett a bánat, a szorongás és a 
bűntudat töltötte meg. 

A folyóparti fogadóban, ahol megszálltak, elkezdte borba fojtani 
a keserűségét. Leült a padra a koszos fa-asztalhoz, és egyik korsóval 
itta a másik után a savanyú, déli italt. A fogadós és a kocsmában 
megforduló halászok, hajósok és rakodómunkások annyit tudtak 
róla, hogy a hazatérő kocsihajtó kapitányok egyike, útban Kus 
legyőzött és elfoglalt földjéről Taniszba - de a termete és a 
megjelenése miatt senki nem merte zavarni. Fehér harci sebhelyei, 
borostás arca, hatalmas, széles válla senkit nem bátorított se 
barátkozásra, se kötekedésre. A borát azokkal az aranylemezkékkel 
fizette meg, amelyeket a királyi nyakékről tördelt le - a maradékot 
az övére akasztott tarsolyban tartotta -, de hát az arany mind Kusból 
érkezett, és ahol aranyról van szó, ott az emberek nyitottak és 
megértőek. 

A vízparti kocsmákban üzletelő szajhák hamar rájöttek, hogy ezt 
az embert nem lehet megközelíteni, csak ha már elég sok bort ivott - 


de akkor kellőképpen barátságos és gazdagon bánik az 
aranylemezkékkel. Láthatták, hogy néha gyöngéd és figyelmes, 
máskor meg vad és rettenetes. Egyszer egy tagbaszakadt folyó 
menti ember kést ragadott rá, mert megelégelte, hogy a feleségének 
annyira tetszik. Aztán az egész terem hallhatta, amikor Mózes 
kicsavarta a férfi kezét - még a csontjai is ropogtak -, és elhajította, 
mint egy zsák búzát. Ettől fogva óvatosabban bántak vele. Mózes 
úri módon beszélt, de öltözete mocskos volt és gyűrött, márpedig a 
kosz szentségtörésnek számított ezen a tájon, amely annyira híres 
volt rituális tisztaságáról, ráadásul Mózes arca csupa borosta volt, 
összegubancolódott, lompos fekete haját meg ellepték a vízparton 
szerzett tetvek és a mocsok. 

Nun már több mint három hete elutazott, és ezalatt a három hét 
alatt Mózes szinte semmit nem evett, csak itta a vidék savanyú 
borát, bár a gyomra háborgott tőle, ki is hányta, de újra csak azt itta, 
aztán a folyópart iszapjában ébredt, örömtanyákon, koszos 
menhelyeken, ahol a gyilkosok, tolvajok és más aljanépek 
tanyáztak. Szakállasán, saját mocskától és részegségétől bűzösen, 
aranyától és fegyvereitől megfosztva itt talált rá végül Nun a 
vízparti kocsmák sora alatt, ahol a szállásuk volt: ott feküdt Mózes 
az alkoholtól és a kimerültségtől eszméletlenül. 

Nun nem jött egyedül. Elhozta magával Nefet is, ez volt ugyanis 
az a bizonyos terve. Nun emlékezett Szokar-Mózes szavaira, hogy 
Nef az Abüdosz körüli falvakban keresi a megfelelő kőzetet, futárt 
küldött hát a mérnökhöz, megüzente neki, mi történt a fehér házzal a 
szikla fölött, Nef pedig a saját bárkájába szállt, és alig néhány órával 
Nun után megérkezett a házhoz. 

Nun később elmesélte Mózesnak, hogy mindenképpen ráismert 
volna Nefre, hiszen Mózes élete annyira azonossá vált a sajátjával. 
Nefnek pedig beszámolt róla, hogyan végződött három évvel ezelőtt 
Mózes látogatása a fehér házban, hogyan szeretett bele azonnal 
Egyiptom hercege Meritatonba. Nef érdeklődve és csodálattal 


hallgatta a történetet, aztán ezzel a keménykötésű beduinnal, aki 
Mózes életének olyan meghitt részévé vált, véghezvitte, amit 
eltervezett: a házat befalazta a család sírhelyéül, és aztán együtt 
tértek vissza Karnakba. 

Így történt, hogy Nun könnyedén a karjaiba emelte Mózes 
hatalmas testét, és olyan gyöngéden, ahogy az ember egy alvó 
gyereket cipel, elvitte Nef bárkájára, amely a közelben volt kikötve. 
A tatban lefektették egy szalmazsákra, és miután a bárka elindult, a 
testét lemosták előbb egy olívaolajból, hamuból és zsírkőből kevert 
lágy kenőccsel és végül a Nílus tiszta vizével. Mózes az egészet 
átaludta, csak néha moccant meg, és időnként beszélt valamit 
álmában. Nun megborotválta, megmosta és kikefélte a haját, de ő 
még mindig aludt, és aludt egész nap és egész éjjel. 

A bárka ott úszott egész éjjel a folyó ezüst-fekete színén. Amikor 
leszállt az éj, a rabszolgák bevonták az evezőiket és vacsorázni 
kezdtek: kenyeret, olajbogyót, fügét kaptak, és hozzá vizet, egy 
darabig még suttogtak egymás közt, aztán lefeküdtek a fedélzet 
deszkáira aludni. Ugyanígy aludt az egész legénység és amunkások 
is, akiket Nef Ramszesz városából hozott magával. Nef maga fogta 
meg a kormánylapátot, és ott állt a kormánynál Nunnal, aki beduin 
létére megérezte Egyiptom földjének - és ennek a végtelen, becsben 
tartott folyónak - a meleget és biztonságot nyújtó ölelését, ahol 
minden rendben, békében és biztonságban folyik. Az éjszakai 
őrködés első néhány órájában alig váltottak egy-két szót, Nun csak 
akkor szólalt meg, ha Nef a gazdájáról kérdezett valamit: 

- Miért mondod akkor, hogy , a gazdád", ha egyszer vérszerződést 
kötöttetek a csatatéren, és vértestvérek lettetek? 

Nun nem válaszolt könnyen erre a kérdésre. Hosszasan 
gondolkozott, és csak aztán szólalt meg: - Mindketten erős emberek 
vagyunk. - Elmondta Nefnek a kígyómarás történetét is, amely a 
folyóvölgyben esett. - Az életünket akartuk adni egymásért. Én 
visszaadtam az ő életét, ő visszaadta az enyémet. Nehusztant 


káromolta, az atyáim istenét, de megmutatta, hogyan legyek 
erősebb, mint Nehusztan. Hát el lehetne szakadni egy ilyen 
embertől? De testvérek mégsem lehetünk, ahhoz mindketten 
túlzottan nyakasak vagyunk. Én az önfejűségemnek köszönhetem, 
hogy elűztek a Gosen földjén dolgozó munkacsoportból. Meg 
akartak ölni, de ahhoz túl erős voltam, kettétörték a hátamon a 
botjaikat és a korbácsukat, de én csak nevettem rajtuk. Ezt az 
embert viszont szeretem, és a szolgája maradok, mivel másként nem 
maradhatnánk együtt. Ő herceg, én levita beduin, a sötétség és a 
babona gyermeke, ahogy gyakran az orrom alá is dörgöli. De hát 
igaza van. 

Nef várt egy ideig, de Nun nem akart mást elmagyarázni, 
úgyhogy megkérdezte: - És mit keresett ott lent délen? Azt csak 
tudta ő is, hogy nincs semmiféle aranyváros azon a vadregényes 
tájon. 

Nun meglepő módon gondolkodás nélkül válaszolt. Azt hiszem, 
egyiptomi, hogy isteneket keresett. Ti, egyiptomiak részegek 
vagytok az isteneitektől, vagy szeretitek, vagy gyűlölitek őket. Ami 
engem illet, nekem Nehusztan volt az istenem, de megtagadtam és 
eltoltam magamtól. Nem volt könnyű dolog, de megtettem, hát 
megtettem, és most már vígan élek istenek nélkül. De ti nem: láttam 
az egyiptomiakat Kus földjén, távol Egyiptom isteneitől. Úgy 
viselkedtek, mint az állatok. De ennek az embernek, a gazdámnak 
minden isten egyformán gyűlöletes, az arcát az istenek ellen 
fordítja. 

- Olyan isteneket keresett, akiket gyűlölhet? 
- Azt nem tudom - felelte Nun lassan. - Lehet hogy olyat, akit 
szerethet. 

A Nílus mellett élő népek úgy tartották ekkoriban, hogy ha valaki 
elhozza a folyóhoz a gondjait, a Nílus anya elmossa őket, ha a 


félelmeit hozza el, elcsitítja, ha a fájdalmait hozza el, meggyógyítja 
őket. A Deltához vezető hosszú, csendes és eseménytelen utazásra 
Mózesnak nagy szüksége volt, mert lassan begyógyulhattak a lelke 
sebei, és jókora bűntudatának fájdalmas élei is tompulhattak 
némiképp. Számtalan órát töltött azzal, hogy elterült a forró 
deszkán, figyelte, ahogy a zöld part elúszik, nézte, ahogy a reggeli 
és esti fények megszínezik a sivatag sziklafalát, elnézte a mellettük 
úszó tehergályákat és papiruszcsónakokat, és végre magába is 
nézhetett, megpróbálta megérteni lénye rejtett mélyét, hogy itt áll 
egy szál maga szemben a világ végtelenségével, hogy az ember útjai 
milyen céltalanok, és hogy az emberi élet milyen véletlenszerűen 
kegyetlen és értelmetlen. 

Máskor meg Neffel beszélgetett, miközben gyakran Nun is ott 
hasalt a fedélzeten, bár nem szólt egy szót sem. Mindhármukban 
valami változás zajlott, de talán legerőteljesebben éppen Nunban, 
aki mindannyiuk közül a legkevesebbet szólt. Mózes többször is 
elmesélte Nefnek azt a szörnyűséges csatát, ahol Kus seregét szét- 
verték, mintha Nef megmagyarázhatná, miért van az, hogy az 
emberek tönkreteszik egymást. Aztán Mózes egyszer felkapott egy 
bogarat, amely a fedélzeten próbált átmászni, és az ujjaival 
szétmorzsolta. - Ennyit számítunk mi is az isteneknek - mondta 
elgondolkozva. - Tudom talán, vagy érdekel, hogy milyen reményei 
és álmai voltak ennek a foltnak itt az ujjaim között? 

- Az ember nem bogár. 

- Az istenek előtt? Honnan tudod, Nef? 

- Mert minket nem a bogarak teremtettek. Az isteneket mi 
teremtettük, Mózes. 

- A papok máshogy mondják. Az istenek teremtették az embert. 

- Nehusztan megette egy teknőc tojásait - szólt közbe Nun -, és 
aztán lehányta a teknőc páncélját. Aztán a hányásában kicsi 
lényeket látott mozogni és evickélni, ezek voltak az emberek. Nekik 
adta a teknőcpáncélt, abból lett a világ, aztán megölte a teknőcöt, 


tüzet rakott a húsából, és ez a tűz azóta is ég a teknőcpáncél 
mindegyik végén, és ez a gyehenna. És ha a gyehenna tüze eléggé 
megpuhította már a páncélt, Nehusztan az egészet le fogja nyelni, és 
az lesz az emberiség és a világ vége. 

Nef elmosolyodott, Mózes meg azt mondta: - Az istenek nem 
ilyen kegyetlenek, mert ha lesz elég idő, az ember szépen kiirtja 
önmagát, és megkíméli Nehusztant ettől a feladattól. 

- Már egy ideje megvagyunk - vonta meg a vállát Nef -, és egy 
darabig fenn is maradunk talán. Az istenek ellenére, Nun. Hallottam 
egyszer egy történetet a tengeri népektől, akiknek az istenei között 
él egy Pro-Mé-Tusz nevű, vagy valami hasonló. Rengeteg istenük 
van, de ő volt köztük az egyetlen, aki megszánta az embert, és 
megtanulta szeretni is. Tudod, a tengeri népek nyílt és szókimondó 
népség, ahogy illik is azokhoz, akik kereskedéssel keresik a 
kenyerüket, ha nem lophatnak, és lopással, ha nem tudnak 
kereskedni - ezért aztán könnyen be is ismerik, hogy az istenek 
megvetik az emberiséget. Az ember játékszer az istenek kezében, és 
minél jobban megkínozzák és feldühítik, annál boldogabbak. Ez a 
legfőbb szórakozásuk, legalábbis így mondják a tengeri népek. De 
valamiért ez a Pro-Mé-Tusz nevű isten csodálni és szeretni kezdte 
az embert, és ellopta neki a szent tüzet arról a szent hegyről, ahol az 
istenek élnek, és odaadta az embernek, és vele együtt persze 
odaadta a meleget, a tudást és a fémöntés tudományát Is. 

- Ha jól sejtem, az istenek nem nagyon örültek Pro-Mé-Tusznak - 
jegyezte meg Mózes. 

- Nem, nem is örültek neki - felelte elgondolkozva Nef. - A tenger 
népei szerint Pro-Mé-Tuszt örök életére egy sziklához láncolták, 
ahol a madarak tépkedik a húsát, és a nap égeti és gyógyítja a sebeit. 
Érdekes egy történet, hiszen mi, egyiptomiak is éppen ezt tesszük 
mindenkivel, aki - hogy így fejezzem ki magam - tüzet ad a 
társainak. És mégis úgy gondolom, hogy közel sem vagyunk olyan 


rosszak és megátalkodottak, mint az isteneink, akiket magunknak 
teremtünk. 

- De még az én jó Nef barátom, aki bölcs és gyakorlatias, még ő is 
hisz az istenekben - mosolygott Mózes. Meleg és sugárzó mosolyát 
Nef ezen az egész hosszú úton most látta először. Nef vállat vont és 
visszamosolygott. - Válaszd szét, Egyiptom hercege, a bölcsességet 
a bölcsesség vágyától. De vegyük sorra a dolgokat. Még mindig 
nem árultad el nekem, hogy miféle bölcsességet kerestél azon a 
hosszú déli úton, és milyen bölcsességet találtál. 

- Igen keveset, ha eltekintek egy Doogana nevű öreg varázsló 
hókuszpókuszától. 

- Akit szerencsére utoljára láttam - szólt közbe Nun. 

- Nem szeretem én a varázslást, és nem szeretem az olyan 
öregeket, akik szabadon olvasnak az ember gondolataiban. Elég 
bajom van, ha csak a saját nem túl sok gondolatomat meg akarom 
érteni, nemhogy még azon kelljen aggodalmaskodnom, hogy valaki 
más is vájkál bennük. De azt elmondhatom, egyiptomi, hogy ez a te 
Pro-Me-Tuszodról szóló történeted nem ismeretlen. Az én 
népemnek is van egy meséje, amely arról szól, hogy az ember 
valaha meztelen volt és boldog, talán mert nem tudott eleget a 
boldogtalansághoz. A fák gyümölcsét ette, és nem ismerte a 
szégyent. Volt ugyan egy igen zamatos gyümölcs, a tudás 
gyümölcse, de Nehusztan megtiltotta, hogy megkóstolja. Aztán 
Nehusztan mégis odajött, és megkísértette, hogy egyen a tiltott 
gyümölcsből, és amikor az ember megette a gyümölcsöt, Nehusztan 
azzal büntette, hogy kiűzte a jó földről a sivatagba, így lettünk mi, 
Izrael gyermekei sivataglakók... 

- Nehusztan - bólintott Mózes - éppolyan értelmetlen és balgán 
bosszúálló isten, mint a többi. Látod, Nef, őt sem kedvelem jobban, 
mint mondjuk Oziriszt, bár azt hiszem, jobban tenném. De 
mostanáig igazat beszéltünk, és semmit sem hallgattunk el. Ha 
mindenki más előtt csaló vagyok is, téged nem csaphatlak be. Én 


levita vagyok, akárcsak Nun, és volt olyan jó vagy balszerencsém, 
ahogy akarod, hogy éppen akkor akartak ennek a fent említett 
Nehusztannak feláldozni, amikor Enekhaszamon kétségbeesetten 
szeretett volna gyermeket. Úgyhogy tessék, ennyit a te egyiptomi 
hercegedről, egyszer s mindenkorra. 

- Ezt már nagyon régóta tudom - bólintott Nef. - Amontef elmondta 
nekem. Ő kért meg rá, hogy elvigyelek és megmutassam neked a 
rabszolga levitákat, hogy sohase irigyeld azokat az embereket, 
akiknek a vére az ereidben folyik. Ők voltak annak a népnek a fiai, 
akiket a szigeten láttál, akik a magtárat építették. - Elhallgatott, és 
figyelte Mózes rémült zavarát. Aztán azt mondta: - Nem tudom, 
igaza volt-e vagy sem, félnevűü Mózes. Azt álmodta anyáddal 
együtt, hogy egy szép nap majd te leszel az istenkirály, és 
visszaállítod Atont a trónjára, minden más isten fölé. - Megrázta a 
fejét, és az arcán hirtelen bánat suhant át. - Nem, neked nem 
Egyiptom vagy Aton a sorsod. Most már felnőtt férfi vagy, Mózes, 
nem az a fiú, aki elindult. Láttad a háborút, megismerted a 
szerelmet, a magányt és a bűntudatot. Egy nap majd megismered a 
haragot is... 

- És akkor? - suttogta Mózes. 
Nef megvonta a vállát. - Akkor majd meglátjuk. 

Bármilyen hosszú, lassú és csöndes volt is az utazás lefelé a 
Níluson, azért véget ért, Nef bárkája bevonta az evezőit, amely az 
ősi Taniszban, azaz Ramszesz városában hozzákoccant a 
rakodópart kövének. A kikötő munkásai, a tengerészek, a 
kötélverők, a szállítók és a kereskedők jól ismerték Nef szikár, ősz 
hajú alakját, de senki nem látta meg Egyiptom hercegét abban a 
magas, széles vállú, sebhelyes katonában, aki vele érkezett; Nun 
pedig már egyáltalán nem úgy mozgott, mint egy rabszolga: ápolt 


szakálláról és fonott hajáról, csíkos kötényéről és keménykötésű 
alkatáról sokkal inkább gondolták volna babiloninak vagy 
kánaánitának, mint valami sivatagi törzs tagjának. 

Ahogy Mózes a kusita botra támaszkodva átengedte magát a 
hazatérés élményének és érzéseinek, a hely mintha összement 
volna: hiányzott belőle a méret és a pompa, amire emlékezett. 
Semmi nem volt olyan hatalmas, olyan fényes, olyan lenyűgöző. - 
Mózes döbbenten vette észre a bűzt és a mocskot. Emlékeiből 
kitörlődött a halfejek és pikkelyek látványa a kikötőben, akárcsak a 
környék vad áramlata, ordítozása és émelyítő szaga. Még Ramszesz 
Nagy Háza és a folyó mentén néhány száz méter hosszan magasodó 
falai sem voltak olyan gigantikusak, mint az emlékeiben, és amikor 
ezt az élményét megosztotta Neffel, a mérnök bólintott, és 
bevallotta, hogy ő is jól ismeri ezt a jelenséget. Nem is annyira 
fizikai, mint lelki dolog ez, hiszen még a legnagyobb palotában is 
szük és tompa a látóhatár, délen viszont minden határtalan, a hegyek 
szinte az égig érnek. Az a tény, hogy újra itthon van, magában is 
felnagyította és félelmetessé változtatta Mózes emlékeiben a tereket 
és a távolságokat, és sehogy sem tudta elhessegetni magától azt a 
gondolatot, hogy lényének egy része ottmaradt azok között a 
hegyláncok között, ahol a Nílus ered. Milyen jól fel tudta idézni 
Doogana mosolygó képét, ahogy olyan mindent tudóan nézett rá. - 
Mi történik a vándorral? - kérdezte Neftől. - Haza tud egyáltalán 
térni? - Mire Nef bánatosan annyit felelt: a vándor az, aki keresi a 
hazáját, nem aki elhagyja. A tömör célzás nem vesztette el a hatását, 
úgyhogy amikor Nef megkérdezte, hogy érzi magát, Mózes csak 
annyit felelt: - Idegen vagyok itt. - Nef azon tűnődött, hol nem volna 
Mózes idegen. Igaz, létezett egy hely, ahova hazatérhetett volna: a 
fehér ház a katarakta fölött, de az már elveszett. 

A hosszú hajóúton Mózes sok mindent megtudott Neffről. 
Hallotta annak a lánynak a történetét, aki valaha Nef felsége lett, de 
meghalt gyerekágyban. - Nef a maga bánatával akarta enyhíteni 


Mózes kínját. - Az ember nem birtokol semmit - mondta később 
Mózesnak. - A mi számunkra, mint minden ember számára csak a 
változás marad, és már az is elég, ha találunk valami jót és szépet, és 
akár csak rövid ideig nézhetjük és érezhetjük magunk körül. - 
Mózes keserűen kérdezte vissza: - Akár csak egy napig? - Akár csak 
egy napig, fiam - felelte Nef. 

Nef a felesége halála után évekig a Nagy Házban élt a 
műhelyében. Alig volt szüksége valamire. A palota személyzetének 
kosztját ette a közös asztalnál, a szalmazsákját pedig egyszerűen 
leterítette a földre. Az éjszakáit általában valamilyen munka töltötte 
ki. De amikor Mózes elutazott, és Amontef után Aton többi papját is 
sorra megölték, a Nagy Ház elviselhetetlenné vált, és Nef vásárolt 
magának egy házat a folyó mellett, a palota fölött. 

Ide vitte magával Mózest és Nunt, mikor a bárkáról kiszálltak. 
Egyszerű, fehérre meszelt vályogtégla ház volt, öt szoba és egy 
tornác - amely egyben étkező is volt - és tartozott a házhoz egy hátsó 
konyha is. A tetőtérnek, amelyhez külső lépcső vezetett, illatos 
cédrusfa padlója volt, nyáron kellemesen lehetett benne aludni, és a 
ház mögötti kerten kívül, ahol olaj- és fügefák álltak, ez a tetőtér 
volt a ház egyetlen büszkesége. - Azt hihetnéd - jegyezte meg Nef-, 
hogy miután annyi házat felépítettem másoknak, fogom a 
tudományom, és ennél valamivel elegánsabb épületet tervezek 
magamnak. De ahogy neked is, nekem is meg kell még érkeznem, 
és a céljaimnak ez is megfelel. - Azt is hozzátette: reméli, hogy 
egyszer még együtt lakhatnak a házban, ahol legalábbis van annyi 
szoba, hogy mindannyiuknak külön teret nyújthat. Nef személyzete 
kicsi volt, de megfelelt: egy szakács, egy házvezető és egy kertész. 
Mózes azt sem ítélte volna el, ha Nef tart egy-két rabszolgalányt 
ágyasul, hiszen ez gyakori volt a nőtlenek között, sőt még a nős 
emberek között sem szokatlan, de azért örült, hogy nem így van. 

Miután berendezkedtek a házban, másnap Nef visszaindult a 
sivatagba, mert az emberei ott dolgoztak Ramszesz kolosszusán. 


Bár Nef meghagyta Mózesnak, hogy mindent tekintsen a sajátjának 
a házban, a herceget Nunnal együtt kellemetlen helyzetbe hozta az 
átmeneti szegénység. Mózes nem viselhette Nef ruháit, de mialatt a 
fogadóban élt, mindent elveszített, amivel elindultak, aranyat, 
ékszereket és fegyvereket egyaránt. Még egy tőre sem maradt, 
egyetlen pár szandálja sem, hogy levethesse a lábán levőt, amely 
már kezdett szétszakadni. Nef borotváját kellett használnia, és 
hacsak nem akart meztelenül járni-kelni, Nef kötényeit kellett 
felvennie, amikor a sajátját kimosatta. Annak, akiben soha életében 
nem merült föl, hogy a vagyonát ne vehetné bármikor igénybe, és 
akinek mindig megvolt rá a lehetősége, hogy kielégítse minden 
szükségét, amit arannyal megvásárolhat, érdekes volt ugyan ez a 
helyzet, de eléggé idegesítő is. 

Mindenesetre elszórakozott azzal a gondolattal, hogy úgy élhetne 
itt Ramszesz városában, hogy nem is kell feltárnia kilétét, de miután 
két napig tétlenkedett a kertben, nem akarván szegényes 
helyzetében az utcán mutatkozni, mégis úgy döntött, hogy bemegy 
a palotába, és beszél  Széthi-Mózessal, a Nagy Ház 
főudvarmesterével és fél Egyiptom vagyonának házőrzőjével. 
Egyedül ment, Nun nélkül, és ahogy a hatalmas épület kapuihoz 
közeledett, a lelke megtelt gyerekkori emlékei minden édességével 
és keserűségével. Egyszerre mulatott és bosszankodott az őrség 
parancsnokának szavain, aki végül felismerte: - Olyan, mintha nem 
is magad járnál itt, Egyiptom hercege - mondta tűnődve a 
parancsnok -, hanem valaki, aki hasonlít rád, és rád emlékeztet. 

Az őrség parancsnoka - Mózes jól tudta - az istenkirály egyik el 
nem ismert fattya volt, így egy fokkal alacsonyabb rangot kapott, 
mint az elismert fattyak, akik ott nevelkedtek és hemzsegtek a 
palotában. A parancsnok istenekhez illő stílusába alázatosság 
vegyült, de azért gyanakvó kíváncsisággal figyelte a legendás 
félnevű herceget, aki állítólag az egyetlen igazi fia Ramszesz atyja, 
I. Széthi gyermekeinek, és a szóbeszéd szerint királyi atyja gyűlöli 


is és fél is tőle hatalmas ereje, ördögi harcmodora és démoni 
természete miatt. Bár Mózes mit sem sejtett róla, távolléte évei alatt 
valóságos legendává vált. A rabszolga Nun megszelídítésének és 
megtörésének történetét a felismerhetetlenségig átköltötték, a szent 
kötény megszentségtelenítését viszont az istenek elleni, veszélyes 
lázadásnak tartották. A pletyka szerint Mózes három testvére halt 
meg a kezétől, és számtalan királyi húga szült neki fattyakat. 

Fizikai valója semmivel sem kisebbítette a legendát. A Királyi 
Őrség tagjait Egyiptom nemesi házainak legifjabb fiaiból 
válogatták, akik között valamilyen oknál fogva elterjedt a 
homoszexualitás. Az elkényeztetett, pirospozsgás és túltáplált 
fiatalemberek — páváskodása már-már hagyománnyá vált: 
páncéljukat és pajzsukat arany borította, és aranysisakjuk alatt az 
arcukat pirosítani a szájukat festeni kezdték. Az ifjak megvetéssel 
és tisztelettel figyelték ezt a széles csontú, izmos embert, ahogy 
föléjük magasodik. Az aranyak és ékszerek hiánya ugyanolyan 
kihívó viselkedésnek számított, mintha Mózes meztelenül jelent 
volna meg. Rongyos köténye és széteső szandálja gúnyt űzött az ő 
eleganciájukból, fekete hajának ősz szálakkal kevert zuhataga pedig 
- amelyet ugyan nagyjából egyformára vágtak, de látszott, hogy 
évek óta nem járt rajta igazi borbély keze - valósággal vad és 
fenyegető külsőt kölcsönzött neki, ami teljesen egybevágott a róla 
szóló történetekkel. 

Mózes nem törődött velük, sem az őrség parancsnokával. 
Elmondta, — hogy Széthi-Mózessal kíván beszélni, a 
főudvarmesterrel, és ott fogja várni a teraszon, ahova el is indult 
minden további magyarázkodás nélkül. Talán itt is idegen? - 
tűnődött. Megállt a teraszon, letekintett az udvarba, ahol a királyi 
utódok között annyi évig tanulta a fegyverforgatást. A téren a 
gyerekek újabb nemzedéke állt merev és remegő karral, nyilakat 
lőttek célba. Valami fiatalabb ember oktatta őket, Mózes azon 
tűnődött, vajon az öreg Széthihop meghalt-e. Az emlékek különálló 


foszlányok formájában tértek vissza, mintha valaki más mesélte 
volna el a történetüket, mintha nem is olyan események emlékei 
volnának, amelyekben ő maga vett részt - Mózes azon kapta magát, 
hogy bosszantja ez a homályosság. Hol van Amontef? Hol van az 
anyja? Megpróbálta életre kelteni Enekhaszamon képét, de az arc, a 
hang és a test elmosódott. 

Hirtelen észrevette, hogy a kertből bámulni kezdik az emberek, 
mutogatnak felé: a hír úgy terjedt, mint a kiáltás. Mózest egyszerre 
intenzív, magányos nosztalgia kerítette hatalmába. Bár a napon állt, 
a gyerekkor napsütése örökre elmúlt: Mózes hirtelen kínzó vágyat 
érzett, hogy bárcsak olyan lehetne, mint más. Nef könnyen beszél, 
hiszen egyiptomi, tartozik valahova, otthon van az igazság és az 
igazságtalanság, a lázadás és az elfogadás világában. Mózes viszont 
képmutató, idegen, levita, aki a hontalan beduin vándor siralmas 
büszkeségével azt állítja magáról, hogy valami Izrael nevű sivatagi 
pásztor ivadéka. A származását szégyen borítja, és szégyen is fogja 
árnyékolni és zavarni mindig. Amontef arra kérte Nefet, hogy vigye 
el Mózest a  rabszolganéphez. Hadd lássa a mocskos, 
megnyomorított emberi roncsokat, akik életet adtak neki, hogy soha 
ne bánhassa, hogy elszakították tőlük. Mekkora megvetés volt 
Amontefben és Nefben, és mégis milyen nehéz elítélni őket! Hiszen 
hol van olyan nép, amely a beduin szót ne szitokként köpködné. A 
beduinok jönnek-mennek, hazájuk nincs sehol, magukon hordozzák 
a sivatag porát. Valaha, réges-régen élelmet koldultak, aztán itt 
maradtak szolgáknak. Mi a levita? Olyan ember, aki kést nyom a 
hátadba, tudatlan, de ügyes és ravasz, mindenestül babonás és 
műveletlen, ráadásul egy kígyóban tiszteli az istenét. Nehusztan 
ráokádott egy teknőc hátára, és tessék, ebből kelt ki az ember. Hát 
ez ő, igen, ő, Mózes, és az egészben az a legszebb, hogy ezek után 
nemcsak hercegként nevelték fel, hanem egész Egyiptom azt 
suttogja róla, hogy az összes herceg között ő a legkiváltságosabb, 
hiszen az ősi szokás szerint a királyi testvérpár gyermeke. 


Ahogy ott állt gondolataiba merülve, alig vette észre, hogy 
Széthi-Mózes már jön is felé a teraszon. A főudvarmester nem sokat 
változott az idők során, csak még kövérebb lett, a hasa jobban 
kidagadt, mint valaha, a lábán a kövérség hurkái sorakoztak, és a 
karján is mindenütt rengett a háj. Lassabban járt és többet 
szuszogott, mint régen, de apró malacszemeiből nem tűnt el az éles 
tekintet, most is bizalmatlan, fürkész kifejezéssel méregette Mózest. 
Az egyiptomi herceg éles vonásaiban, magas homlokában és 
mélyen ülő szemében, íves orrában, amely minden korábbinál 
inkább sólyomra emlékeztetett, az előreugró járomcsontban, 
amelyre olyan szorosan feszült a barna bőr, a széles, dús ajkakban 
és az éles állban Széthi-Mózes semmit nem talált sem az istenkirály, 
Ramszesz, sem a húga, Enekhaszamon vonásaiból, és ezért még 
biztosabb volt benne, mint valaha, hogy Ramszesz téved: az 
égvilágon semmi oka nincs azt hinni, hogy ez itt a saját fia. A Nagy 
Házban nemigen történt olyasmi, amiről Széthi-Mózes ne tudott 
volna, hallotta a szóbeszédet, hogy ezt az embert csecsemőkorában 
a Nílusból fogták ki, ahova a rabszolganép vetette. De a többiekhez 
hasonlóan Széthi-Mózes is a saját előítélete foglya maradt, mert ő is 
megvetette a goseni beduin törzseket, a nyomorult, alsóbbrendű 
lényeket, akik Ramszesznak dolgoznak. Sokkal valószínűbbnek 
tartotta, hogy ez a magas, kevély félnevű herceg Karnak 
környékéről származik, és voltaképp Ehnaton vérét hordozza, a 
gyűlölt istenét. Mert bár Mózes nem hasonlított Ehnatonra, az arca 
karnaki arc volt. 

Akárhogy volt is, Széthi-Mózes most egy híres ellenséghez 
közelített, aki még hatalmas lehet, de magányos, és nem is sejti a 
hatalmát - az udvarmester arra gondolt, mennyivel egyszerűbb 
lenne minden, ha a herceg odaveszett volna Kus földjén. Mózes 
viszont tökéletesen tudatában volt a helyzetének, és Széthi-Mózesra 
ugyanolyan távolságtartással tekintett, mint sok más egyiptomira. 
Saját testének kemény és szikár voltát kiemelte a másik férfi 


kövérsége, Mózes alig tudta elrejteni megvetését, amelybe erősen 
belejátszott az a háborúban és a vadászatban kialakult szokása, 
hogy az ellenfelét fizikai tulajdonságai alapján ítélte meg. 

Széthi-Mózes hivatalos és precíz volt. - Egyiptom hercege - 

kezdte -, üdvözöllek és köszöntelek, a Nagy Házat megtiszteli a 
jelenléted.  Visszatérésed híre örömet és boldogságot hoz 
mindenkinek, aki Egyiptomot szereti; hallottuk, hogy elindultál Kus 
földjéről, és már hetek óta vártunk rád. Ezért, uram, az istenkirály 
úgy utasított, hogy azonnal vezesselek elé, amint megérkezel, hogy 
szemét kedvére legeltethesse rajtad. 
- Mindez nagyon megható és szívmelengető - bólintott Mózes -, de 
én most nem Ramszeszhez jöttem audienciára. Nézz csak rám! 
Azért jöttem, mert szükségem van aranyra, ruhára és lábbelire. A 
Kus földjén töltött időszak költségeit nem rovom föl, de a Nagy Ház 
hercege mégsem járkálhat rongyokban Tanisz utcáin. 

A főudvarmester széttárta karjait, és mézesmázos hangon szólalt 
meg. Volt benne kellő tapintat és lélekjelenlét, és igazán 
megnyugtató hangon közölte: - Légy te egészen nyugodt, Egyiptom 
hercege, a vagyonod egyetlen sékelt nem csökkent. Sőt még 
növekedett is, úgyhogy nem is lehet elszámlálni a javaidat. Ami a 
tiéd, mind a rendelkezésedre áll. Az anyád termeit nem háborgatta 
senki, és annyi aranyad van, hogy minden szükségletedet kielégíti. 
De először atyádat kell látnod, mert ez a parancsa. 

- Így, ahogy vagyok? - kérdezte Mózes, a kötényére és a 
szandáljára mutatva. 

- Így, ahogy vagy. Gondolod, hogy az istenkirályt a cicoma és az 
illatszerek érdeklik? Katona vagy, a csatából érkezel. Velem kell 
jönnöd, Egyiptom hercege. 

Mózes vállat vont és bólintott. - Helyes. - Azzal elindult 
Széthi-Mózes nyomában a Nagy Házba. 

Akárhányszor közelített az istenkirály, Ramszesz trónjához, mindig 
egészen más érzés volt - és mégis ugyanaz, mert a fényes, ragyogó 
trónteremben ott jöttek mellette a kísértetek: az anyja, bátran, 
gyönyörűen és büszkén, önmaga fiatalon, aztán önmaga mint 
gyerek - mintha életének minden szakaszát ez határozta volna és 
határozná meg még mindig, ahogy idejárul ehhez a hatalmas 
emberhez, a világ legnagyobb és legerősebb uralkodójához. 
Mózesnak érzéketlennek kellett volna lennie, ha nem veszi észre, 
hogy a verseny most már önmaga és a trónon ülő ember között 
zajlik. Királyi fontossága érzetét az a tudat sem csökkentette, hogy 
egyáltalán nem herceg - ez csak később tudatosult benne, de addigra 
sokkal többet elszenvedett már. Mint minden egyiptomi, eleget 
tapasztalt az istenek befolyásából ahhoz, hogy eljátsszon a 
gondolattal: a sorsnál és a körülményeknél többre volt szükség, 
hogy ez a találkozás létrejöjjön. Mózest már egyáltalán nem zavarta, 
hogy a hatalmas Egyiptom uralkodója még mindig a fiának vallja - 
és ezt el is hiszi -, az egészet inkább kegyetlen, de élvezetes 
komédiának tartotta, hiszen Ramszeszt se nem szerette, se nem 
szánta, csak az ügyét akarta rendezni vele. És nem is volt semmi 
kétsége afelől, hogy egy nap rendezni is fogja. 

De mostanra megismerte a türelem erényét: messze volt már tőle 
az a gyermeki érzés, hogy a holnap nem számít. Bár magányában, 
fájdalmában és keserűségében megtanulta, hogy egyetlen ember 
sincs teljesen egyedül, azt is megtanulta, hogy az élet láncát 
láncszemek kapcsolják össze. A csapás, amelyet a trónon ülő férfi - 
a hatalom és a gazdagság iránti kéjes vágyából - Kus földjére mért, 
már örökké visszhangozni fog. Ahogy Mózes az istenség trónusa 
elé lépdelt, ezt gondolta: , A tét megkétszereződött, Ramszesz, mert 
ate kezed által lelte halálát az a két nő, akit ezen a világon legjobban 
szerettem. Sokat nem tanultam, de azt megtanultam, hogy ne Kus 
népét vádoljam azért a gyűlöletért, amelyet a gyűlölet szított." 


Ő maga azonban nem gyűlölt már. Megfogalmazódott benne egy 
új gondolat: hogy az igazságérzet nem az egyiptomiak lelkének 
képlékeny és szándékolt maat-jában lakozik, hanem különálló 
valami, amit az emberből és az ember szenvedéséből lehet leszűrni, 
és ami hatalmasabb, mint hinni lehetne. Kell hozzá némi türelem, és 
egyelőre várnia kell a sorára, de idővel készen fogja várni az 
embert, aki tisztelni és félni tudja. Mózesnak nem jutott eszébe, és 
még sokáig nem is juthatott, hogy új istent talált, akit imádhat, de 
egyre erősebben érzett egy botot, amelyre támaszkodhat, és amely 
erősebb és magasabb, mint a fekete kusita ébenfa bot - amelyet 
minden fegyvere közül egyedül hozott vissza Egyiptomba. 

Ahogy most a királyhoz közelített, nem csekély büszkeséggel 
vette észre, hogy egyáltalán nem fél. Mózes, a kisfiú, 
Enekhaszamon bepúderezett, felékesített, ékszerekkel teleaggatott 
kisfia, aki annyira rettegett ettől a hatalmas isteni személyiségtől, 
ott kapaszkodott izmos lábaiba és megnyugodott - mert Kus 
kapitánya kevély magabiztossággal lépkedett végig a tróntermen, 
mint egy barbár, aki nem tanulta meg a hatalom rítusait, és soha nem 
hajolt meg előtte. Mózes gondolatban ezt mondta nekik: , Csak 
nézzetek meg, Egyiptom kövér, elkényeztetett írnokai, papjai és 
tisztviselői. Én vagyok itt, Mózes, a levita, Amramnak, a levitának 
gyermeke, ilyennek akartatok, hát ilyen lettem!" 

És a teremben valóban csodálattal, bár némileg megütközve 
néztek rajta végig, mert túlzottan hosszúakat lépett, túlzottan széles 
volt a válla, és egész, nagyon is fizikai és fenyegető lényéből 
hiányzott a tisztelet. Az emberek nem tudtak felidézni egyetlen 
olyan alkalmat sem, hogy az istenkirály előtt valaki ne teljes 
díszben és pompában jelent volna meg audienciára. Ahogy ez az 
egyiptomi herceg egy szál foszlott ágyékkötőben és szakadt 
szandálban, gyakorlatilag meztelenül belépett, az felért a 
szentségtöréssel. A teremben álló udvari tisztviselők zöme jól 


emlékezett a félnevű hercegre, de az emlék nem illett ehhez a 
napbarnította, sebhelyes és büszke emberre. 

Ramszesz talán másként gondolta, mert ő a fiát látta ebben a 
férfiban, aki már rég nem volt fiú, és ha rossz előérzettél figyelte is, 
azért a büszkeség 1s eltöltötte, hogy ilyen keménykötésű vetélytársat 
nevelt. Nem csoda, hogy ez a Mózes olyan távoli tájakról is 
visszatért, amely a nála jelentéktelenebbeket elnyelte! 

Az istenkirály biccentett Mózesnak, keskeny mosolyra húzta a 
száját, és intett, hogy lépjen föl az emelvényre, jöjjön hozzá 
közelebb. 

Ramszesz maga kevesebbet változott ez alatt az idő alatt, mint 
Mózes. Ötvenötödik évében járt, már harmincnyolc éve ült 
Egyiptom trónusán, de az arca puha volt és fiatalos, medveszerű, 
erős alkata megőrizte a fiatalság minden életkedvét és erejét. Arra 
az időre már csak az idősebb nemzedék emlékezett, amikor az apja, 
Széthi uralkodott, a többiek számára Ramszesz ugyanolyan 
örökkévaló volt, mint a Nílus folyam, és a papoknak eszük ágában 
sem volt, hogy cáfolják a halhatatlanság legendáját, amely 
Ramszeszt övezte. Az uralkodó olyan határtalan birodalmat 
alkotott, amilyet előtte nem ismert a világ, és kőépületei 
újjáformálták Egyiptom arculatát. 

Mivel visszaállította Egyiptom teljes, elsöprő hatalmát és 
dicsőségét, az emberek szemet hunytak a föld gondjai fölött: a 
kimerült és elszegényedett parasztság, a hanyatló népesség, 
Felső-Egyiptom kihalt és elhagyatott városai fölött - és a tömeges 
rabszolgaság betegsége fölött is, amely úgy hízott a föld testén, mint 
a vérszívó férgek hada. Ramszeszé volt a hatalom, a dicsőség és az 
arany csillogása, úgyhogy most, amikor Mózeshoz fordult, 
hangjában az istenkirály, minden más királyok ura szólalt meg: 

- Visszatért tehát Kus kapitánya. Mondd, igaz, amit híresztelnek, 
hogy megtaláltad a Nílus forrását? 


- Üdvözöllek, Egyiptom ura - válaszolta Mózes szenvtelenül és 
hivatalosan. 

- Örömmel látom, hogy a modorodat megőrizted, noha az 
ékszereidet nem sikerült. Igaz, Széthi-Mózesnak már megmondtam, 
hogy engem nem a pompa érdekel, sőt jobban is látszik maga az 
ember, ha nem borítja mindenütt arany. Férfi lettél, félnevű Mózes, 
a tekinteted is olyan, mint ahogy Kus kapitányához illik, vagy mint 
egyik-másik kevély karnaki úrhoz. A kérdésemre viszont nem 
feleltél. 

- A papok úgy tartják, hogy a Nílus forrása az istenek kútjaiban van 
- mondta Mózes óvatosan. 

- A fenét érdekli, mit mondanak a papok! Én téged kérdezlek, nem 
őket! 

Mózes bólintott, majd elgondolkozva felelte: - Elindultunk dél 
felé az egyik ág mellett, amely aztán egyre kisebb lett, végül csak 
egy patak maradt, aztán egy másik ág mellett haladtunk északra, de 
egyik sem volt elég széles ahhoz, hogy az igazi forrás lehetett volna. 
- Tehát? És hogyhogy haladtunk? 

- A beduin szolgámmal, Nunnal. Együtt tettük meg az utat. 

- Arról a baromról beszélsz, akit a rabszolgapiacon törtél be? 

- Igen, Egyiptom királya. 

- De aranyvárost nem találtál? 

- Semmilyen várost sem találtunk, csak néhány vadembert, akik 
szalmakunyhóban laknak és a mezőkön vadásznak. 

Egész Egyiptom istenkirálya megnézte Mózest, végigmérte, 
mérlegre tette, de elég nehéznek találta - még ebben a hatalmas és 
színes teremben is. Három éve egy íjász dél felé szálló gólyát lőtt, 
aztán elvitte a madárjóshoz, hogy fejtse meg a jelenést. A madár 
begyében fekete követ találtak, amellyel az istenek akarták 
figyelmeztetni híveiket, úgyhogy a papok azt tanácsolták 
Ramszesznak, ölje meg azt az embert, akitől fél. Most meg kellett 
magától tudnia, valóban fél-e Mózestól. Ramszesznak több fia volt, 


semhogy akár a nevüket megjegyezhette volna, de egyik sem ért fel 
ezzel a különös, magas emberrel, aki most előtte állt. Az ő 
szemében Mózes vad volt és szokatlan; de ha ilyen fiút nemzett, 
akkor igazi örököst nemzett a trónra, bár az efféle ember aztán nem 
vár rá, amíg a halál megadja neki a részét, gondolta Ramszesz. A 
gyűlölet és a félelem fala ereszkedett közéjük - a király tanácsadói 
mindannyian  irtózatuk tárgyát, az istenek ellenségét és 
szentségtörőt látták Mózesban, aki ráadásul a gyűlölt istent, Atont 
imádja. 

És Széthi-Mózes is azt kérdezte: - Mit várhat Egyiptom egy ilyen 
embertől, aki gyűlöli az isteneket? 

Ramszesz csak ült a trónon, széles, húsos állát a tenyerébe 
temette, és figyelte Mózest. A hatalmas teremben minden követ és 
pap, írnok és udvarmester, kapitány és herceg néma csendben, 
tisztelettel állt, szemüket Egyiptom urára és a fiára függesztették, 
hiszen Mózes lázadását csakis úgy tudták értelmezni, mint aki isteni 
származása, vére és előjogai alapján lázad. Végül Ramszesz 
felsóhajtott, és harag nélkül megjegyezte: 

- Ha szerettél és tiszteltél volna, minden máshogyan történt volna. 
- Szerettem és tiszteltem az anyámat - felelte Mózes. 

- És most úgy ülsz a testemen, mint egy pióca, amely a szívemet 
akarja kiszívni. 

Mózes megrázta a fejét. 

- Akkor mi hozott ide a Nagy Házba? 

- Csak az aranyamat akarom, hogy kenyeret és ruhát 
vásárolhassak. Vagy talán így kellene járkálnom a városodban, 
ahogy vagyok? 

- Én nem rabolom el, ami a gyerekeimet illeti! - emelte föl a 
hangját Ramszesz. - Az arany a tiéd, Széthi-Mózes ki fogja adni, 
amire szükséged van. 

- Köszönöm, uram és királyom. 


- Nem kérek köszönetet a hangodtól, amikor a szívedben 
gyilkosság lakik. 

- Nem lakik gyilkosság a szívemben - felelte Mózes halkan. - Az 
öldöklésből eleget láttam Kus földjén, ahova azért ment a sereged, 
hogy igazságra tanítsa a népet, ehelyett vérben és összetiporva 
hagyta ott, úgyhogy én soha életemben nem akarok többé kezet 
emelni senkire, rád a legkevésbé. Az igazságszolgáltatásnak vannak 
más módjai is, és ha van is olyan ügyem, amelyet el akarok veled 
rendezni, megtanultam, hogy türelmesen várjak. 

- És van merszed ezt a képembe mondani! - kiáltotta Ramszesz. 

- Igen. 

Ramszesz előrehajolt, és remegő hangon suttogta: - Milyen 

istenek állnak mögötted? 

- Én nem kérek semmit az istenektől. 

- Pedig kérhetnél, mert most már az a kérdés, hogy elhagyod-e élve 
ezt a termet. 

- Azt akarod, hogy Egyiptom és a világ megtudja: ahogy a húgodat 
megölted, megölöd a fiát is? 

Ramszesz visszadőlt a székben, lassan és nehezen szedte a 
levegőt. Hamar feldühödött, de hamar le is tudott csillapodni. 
Megvárta, amíg elszáll a dühe és teljesen visszanyeri önuralmát, és 
csak akkor szólalt meg. - Miért szeretnek téged az emberek, félnevű 
Mózes? Ha mellettem volnál, nem ellenem, azt hiszem, az egész 
világ a lábunk előtt heverne. Ez olyan rossz álom? 

- Nekem igen. 

- Vakmerően és vadul beszélsz, fiam - mondta Ramszesz keserűen. 
- Próbára teszed a türelmemet. A papok azt tanácsolják, öljelek 
meg, te pedig provokálsz, úgy beszélsz velem, ahogy eddig a 
Földön még senki sem mert. Hogy mersz így viselkedni? 

- Mert félsz tőlem - felelte egyszerűen Mózes. - Nem tudom ugyan, 
miért, de félsz. 


- Mégis, meddig fogsz elmenni? - tűnődött Ramszesz. - Tudod, 
hogy biztonságban vagy. Soha többé nem tudnék aludni, ha a véred 
szennyezné a kezem. Belevetnélek egy útvesztőbe, hogy ott rohadj 
meg, aztán fekhetnék ébren, és arra gondolhatnék, amit Széthikef írt 
nekem, hogy a legszegényebb paraszttal cserélne, ha olyan fia 
lehetne, amilyen te vagy. És ott van Nef, a mérnököm, aki talán a 
világ legnagyobb mérnöke: fogja és kockára teszi az életét, hogy 
elrejtsen, és segítsen neked. Ha tőlük elfogadod, tőlem miért nem? 
- Ők nem az istenkirály - felelte Mózes, és először érzett szánalmat 
a vele szemben álló ember iránt. 

Ramszesz a fejét rázta és elmosolyodott; most már mindenestől 
uralkodott magán, és neheztelés nélkül mondta: - Férfinak látszol, 
de a nyelved és a lobbanékonyságod a bolondos gyereké. Mit tudsz 
te a trónról, hogy olyan könnyedén félrelököd? Tudod te, mit jelent, 
hogy a két kezedben tarthatod az egész világ minden hatalmát? - 
Tömpe ujjú, erős és széles kezeit a tenyerével fölfelé tartva 
előrenyújtotta, az ujjait begörbítette. - Itt a hatalom! Van-e a 
világon, aki tagadni merészelné, vagy nemet merne mondani 
nekem? Amit akarok, azt megkapom, és ha a fejembe veszek 
valamit, azt megteszem, és a világon minden úr, fejedelem és lovag 
letérdel előttem és megcsókolja a lábam. Tudod te, mit jelent ez? 
Tudod te, mi a hatalom? Hogy az milyen édes? Nincs az a bor, nincs 
az a nő, nincs az az ékszer... Figyelj! - Felkelt, tapsolt egyet, és 
felkiáltott: 

- Ürítsétek ki a termet! 

Még a királyi követek is felbuktak a köpenyük szélében, úgy 
siettek, hogy eltűnjenek, és a hatalmas terem pillanatokon belül üres 
volt. - Látod - bólintott Ramszesz -, ugyanígy kiüríttethetném egész 
Egyiptomot, vagy be is népesíthetném. Nagyon könnyen siratod 
Kus népét. Pedig más népek is meghaltak, és meg is fognak, mert 
Egyiptom csak egy van, és a trónusán csak egyetlen istenkirály ül. 
Egyiptom ereje mások fájdalma. Ez így volt mindig, és így 15 marad, 


ameddig a piramisok állnak Gízában. És te ezt akarod ellökni 
magadtól! 

- Sohasem volt az enyém, hogy megtartsam vagy ellökjem. 

- De a tiéd lehetne - mondta szinte már könyörögve Ramszesz. 

- Nem, sohasem lehetne az enyém. 

Mózes csak most eszmélt rá a kihallgatás céljára, amikor véget 
ért, és őszintén szégyellte magát, bolondnak és szenvelgőnek érezte 
ezt az egész dicsekvő és vadul dacos magatartást. Alkalma adódott, 
hogy belessen a magány függönye mögé, amely Egyiptom 
legmagányosabb emberét vette körül, és a király, aki minden 
királyok ura, kért tőle valamit, a végén már szinte könyörgött. 
Milyen elvakult és bolond volt, hogy azzal vádolta Ramszeszt, hogy 
tőle fél! Az igazság az - és erre a gondolatra éles, kegyetlen 
fájdalom járta át Mózest -, hogy ez az ember, akinek a gyermekei 
önmagukban is külön nemzetséget alkotnak, keservesen szerette 
volna, ha van egy igazi fia, olyan fia, amilyenről az ősi legendák 
szólnak: erős támasz, pajzs és védelem. Még ha semmi oka nem volt 
is, hogy elhiggye: Mózes a saját fia, akit a húga szült neki, akkor is 
kitalált volna valami megfelelő indokot. Utolsó kérdése is szinte 
panaszosan hangzott: 

- Ott voltál Széthikeffel, amikor meghalt? 

- Igen, uram és királyom. 

- És hogyan halt meg? 

- Ahogy mindenki más, gondolom. 

- Na és mondd: félt? 

- Félt - felelte Mózes halkan és rosszkedvűen. - Rettenetesen félt. 

Mózes élete csöndes volt, mint a mocsarak nyugodt felszíne 
alkonyatkor. Az egyik nap átnyúlt a másikba, és bár amióta 
visszatértek Taniszba, az életüknek nem volt különösebb célja, azért 


nem éltek tétlenül. Mózes mindig is szerette a Delta vad és messze 
nyúló mocsarait, a szél sós ízét, a mindig más naplementét és a 
reggel vastag, fehér ködét. Vásárolt magának egy kicsi, kétszemé- 
lyes csónakot, amelyet szorosan kötözött papiruszkötegekből 
alkottak, a víz felőli oldalán kátránnyal kentek ki, és illatos 
cédrusfával béleltek. Ezzel a csónakkal indultak naponta Nunnal, 
hogy felfedezzék a mocsarak világát, vízimadárra vadásszanak, 
vagy ha úgy hozta kedvük, kisodródjanak a nyílt tengerre, aztán 
főzzenek maguknak valamit egy homokpadon, vagy csak úgy 
feküdjenek az egyiptomi nap alatt órákig, és beszélgessenek egy 
keveset, vagy nagyon is sokat, vagy hallgassanak. Sok mindent meg 
is tanítottak egymásnak. Mózes egyre folyékonyabban tudott már a 
leviták nyelvén beszélni, Nun pedig megtanulta, hogyan kell 
könnyen és jól leírni a hieroglifákat. De ha egyszer-egyszer közel 
értek is Gosen földjéhez, Nun sohasem erőltette, hogy tovább 
menjenek, és mindig Mózes volt az, aki visszafordult. 

Történt egyszer, hogy kimentek Neffel a sivatagba, hogy 
megnézzék Ramszesz épülő kolosszusát, amely a legmagasabb 
kőszobor volt a világon, és azzal a céllal készült, hogy örökké 
megmaradjon. Bár Mózes a puszta gondolatát sem szerette, hogy 
megörökítik ezt a magányos és gonosz embert, aki a Nagy Házban 
uralkodik, azért még őt is lenyűgözte a terv nagysága és tündöklése. 
Mint bármikor, ha Nef munkáit látta, most is az ész, a tudomány és a 
logika nyugodt világát érezte meg: a mértékek, eszközök és szögek 
szabályait, a tisztán áttekintett és jól elvégzett munka áhítatát. A 
hatalmas kőtömbök - amelyek közül némelyik háromszor olyan 
magas volt, mint egy ember, és széltében még nagyobb - a sivatag 
különböző részein hevertek, és egy egész sereg ember vágta, 
formálta, csiszolta és tisztította őket, akiket a főszobrász irányított, 
bizonyos Septet. A modell, amelyről a kolosszust mintázták - mint 
Mózes később megtudta, Septet szobrainak a tizenegyedik 
változata, amellyel végre Nef is megelégedett - két és fél méter 


magas volt, és Ramszeszt az egyiptomi istenkirályokról készült 
kőszobrok hagyományos pózában ábrázolta, ahogy a trónján ül, 
ölében a hatalom szent jelképeivel. A modellt egy fából készült 
szánra emelték, amelyet hat ló húzott mindig éppen oda, ahol a 
kolosszus egyes különálló elemeivel össze kellett vetni. 

Tökéletes, félelemkeltő, bár hagyományos munka volt, és Septet, 
az apró, egyszerű arcú, fáradt mester - felső-egyiptomi parasztok fia 
- ragyogott a büszkeségtől, ahogy Nef a szobrát dicsérte Mózes 
előtt. - Mert látod - magyarázta Nef -, itt nemcsak egy különálló 
szoborról van szó. A legnagyobb és legnehezebb köőszobrot 
készítjük a világon, de habarcsról szó sem lehet. Az illesztékeknek a 
felület és az egyensúly tökéletes egységében kell egymásba 
csúszniuk és eltünniük, abszolút tökéletesen, úgyhogy nemcsak 
művészi feladattal állunk szemben, hanem matematikaival is. De 
azért ez a kettő nem áll olyan távol egymástól, mint gondolnád, és 
szerencsére Septet barátom kiváló matematikus is, nem csak nagy 
művész. 

- Hidd el, eltúlozza a dicséretemet, Egyiptom hercege - szólt 
közbe a kicsi ember zavarában -, de nem tagadhatom, hogy édes a 
dicséret, különösen Nef szájából. Azt persze nem mondaná el, hogy 
bármit beszél is az én matematikai ismereteimről, én sohasem 
tudtam volna megoldani, hogy a végső méretre nagyítsam a szobrot. 
Ezt már ő tervezte meg, márpedig ha olyan ember dicsér valakit, aki 
a legbölcsebb építész, akit Egyiptom valaha ismert... - A szobrász 
hirtelen irtózatos zavarba jött, elfogta a félelem, és könyörgött, hogy 
Mózes bocsásson meg neki, hiszen bizonyára Egyiptom hercege is 
megérti, hogy Egyiptom minden új csodájának igazi építésze 
természetesen maga az istenkirály, a Nagy Ház ura... 

Mózes észrevette Nun arcán a megvetést és a szánakozást, és mivel 
félt, hogy a végén Septet még a lábai elé veti magát, élesen, szinte 
keményen rászólt: 


- Hagyd abba ezt a szöveget, Septet! Nem vagyok én pap vagy 
hivatalnok, Nef olyan nekem, mintha a testvérem volna, és legalább 
annyira a tanárom is, amennyire a testvérem. Tudom én, mit ér egy 
művész vagy egy mérnök, az a tenyészbika meg, akinek az alakját 
megformáztad, és olyan méltóságot és szépséget kölcsönöztél neki, 
amilyennel sohasem rendelkezett, egyedül még egy rőzsekunyhót 
sem tudna összeeszkábálni az erdőben. Ne ijedj meg, mert ezt a 
képébe is elmondanám. Egyszerűen nem tűrhetem, hogy egy nagy 
művész hason csússzon és megalázkodjon! Mi más maradt meg 
Egyiptom dicsőségéből, mint a hozzátok hasonló emberek? 

Septet zavara teljes lett, vissza is vonult, mondván, hogy várja a 
munka. Nef legalább annyira aggódott, és meg is mondta 
Mózesnak, hogy ez a beszéd őrültség volt, nem bátorság, de Mózes 
csak a vállát vonogatta, és keserűen megjegyezte: 

- Van egy betegségem, Egyiptom a neve: vagy belehalok, vagy 
kigyógyítom belőle magamat. Ez az ember egy percen belül a hasán 
csúszott volna előttem. 

- Azt még túlélte volna. 

- És én? - Mózes bánatosan mosolygott, és a fejét rázta. - Nef, Nef, 
komolyan próbára teszlek, igaz? De beszéljünk inkább a 
munkádról. Ez az egyetlen egészséges dolog, amit manapság 
Egyiptomban látok. 

Nef bólintott, de a sötét árnyék ottmaradt az arcán. - Remélem, 
más nem hallotta, amit mondtál. 

- Ez már így marad. De mondd: hogy fogod azokat a hatalmas 
kőtömböket felemelni? Nem látok semmi állványt, se köteleket. 
Iszonyatosan nagy emelvények kellenek majd hozzá, nem? 

Mózes a megfelelő kérdést tette föl, néhány percen belül Nef már 
elmerülten magyarázta, hogyan akarja felemelni a kolosszust a 
sivatagi homokra. Elvezette Mózest és Nunt arra a helyre, ahol az 
alapokat kiásták, a sivatag homokján át le a felszín alatti kőzetig. A 
kemény gránáttalapzatot olyanra formálták, hogy pontosan 


illeszkedjék az alatta lévő szikla domborulataihoz. - Mivel ekkora 
súlyú köőtömbökhöz nem használhatunk kötőanyagot, például 
habarcsot, ehelyett magukat kell összetartaniuk: az egyik felületnek 
a másikat, azt hiszem, nincs ennél jobb megoldás ilyen hatalmas 
méretű kőmonumentumok esetén. A két felületnek elég simának 
kell lennie, hogy egymásba illeszkedjék, méghozzá olyan pontosan, 
hogy végül már egy hajszálat se lehessen elhúzni közöttük sehol. Ha 
ezt megfelelően elvégezzük, a kövek örökre összetapadnak, 
legalábbis abban az értelemben örökre, ahogy egy ember el tudja 
gondolni - feltéve, hogy nem döntik le, és feltéve, hogy az alap nem 
süllyed. Az első kérdést bízzuk az időre, de a másodikról magunk is 
tudunk gondoskodni. - Aztán még elmesélte, milyen teraszok, 
sétautak és kertek épülnek majd a kolosszus köré, ha végre állni fog. 
- Ha fel tudod állítani, Nef építész - szúrta közbe Nun -, mert én a 
magam részéről nem ismerek olyan erőt a világon, amely azokat a 
kőhegyeket a levegőbe tudná emelni, és egymás tetejébe tudná 
rakni. 

- Nem-e? Akkor tiszta szerencse, hogy nem a te feladatod, hanem 
az enyém, Nun, mert ha szeretném, hogy a fejem továbbra is a 
nyakamon maradjon, akkor a kolosszusnak mától számítva 
kilencven napon belül egy darabban kell állnia. De hogy 
megnyugtassalak, a felállítás már a legegyszerűbb része a dolognak. 
Ahogy őseink is tudták már, akik a gízai piramisokat építették, mert 
mi is pontosan úgy fogjuk felemelni ezeket a köveket, ahogy ők 
építették a piramist. Nem tudnánk mi olyan kötélzetet vagy darut 
építeni, amely ekkora súlyt fel tudna emelni. Ehelyett görgőkön 
fogjuk elvinni az első réteg követ az alapra. Ha azok már a helyükre 
kerülnek, egyszerűen feljebb emeljük a sivatag szintjét az első réteg 
tetejéig. Ha eljön az ideje, itt van háromezer rabszolga, akik 
körülbelül négy óra alatt felemelik a homok szintjét. Aztán 
ugyanezekkel az emberekkel a második réteg követ is a helyére 
görgetem, és újra csak megemeljük a sivatag szintjét. Mindent 


összevetve az egész szobor felállítása nem vehet igénybe többet, 
mint hat napot, és további négy napra lesz szükség a homok 
eltávolításához. Aztán évszázadokon át töprenghetnek majd a 
hozzád hasonló emberek, hogy hogyan bírtuk a helyükre illeszteni a 
köveket. 

- Hát ez igazán egyszerű - bólintott Nun. 

- Mint minden a világon, ha egyszer megértetted... 

Még kétszer mentek ki a sivatagba, hogy nyomon kövessék a 
munkálatokat. Máskor a piacon kóboroltak, bár csak ritkán 
vásároltak valamit, hiszen alig valamire volt szükségük. Egy este az 
egész város összegyűlt Izisz istennő és a bátyja, Ozirisz ünnepére. 
Kevesen tudtak ellenállni a gyűlés vad és szilaj, karneváli 
örömének, Nef és Nun is úgy érezte, hogy Mózesnak végre el kell 
fordulnia a halottak emlékétől, úgyhogy elvonszolták magukkal. Az 
utcai árusoktól vettek fáklyát és papiruszmaszkokat, belekóstoltak a 
minden sarkon kínált forró csemegékbe, sült halba, vajban főtt 
rákba, sajtba, friss kenyérbe, mézesmandulás és mézes-mazsolás 
süteménybe, kecskehúsból főtt levesbe, és legalább ilyen gyakran 
emelték a szájuk elé a bőrtömlőket, hogy lecsorgassák a torkukon a 
bort. 

Ahogy Mózes evett, ivott és a többiekkel énekelte a fejhangú 
himnuszokat, lassan leomlottak a maga köré emelt falak. 
Visszatértek az egyiptomi gyerekkor napsütötte emlékei, felidézte, 
ahogy ott állt a Nagy Ház falán, és vágyakozva nézte az utcákon 
kavarogó gyülekezetet, hogy bárcsak hozzájuk tartozhatna, ehhez a 
végtelen és formátlan tömeghez, amely a füstölgő fáklyák tengere 
alatt egyszerre volt közösségi és egyedi is. Most örült csak igazán, 
hogy még a házban levetette a rangja minden jelképét. Ma éjjel ő is 
ugyanolyan kutah, mint a szegény, föld nélküli nép ezer meg ezer 
tagja, akik Tanisz óvárosának sötét zugaiban laknak, és ő is 
ugyanúgy ihat, nevethet és dalolhat, mint bármely kutah. De a 


magas, széles csontú alak mégiscsak kilógott a tömegből, és mire a 
menet elért a templomhoz, már mindkét karjára jutott egy-egy lány. 

Nun és Nef valahol elveszett útközben, de Mózes nem is bánta, 
már olyan régóta volt részese a nyomornak, hogy szinte kötelezőnek 
érezte. Mostanra mindenki berúgott kicsit, a menet énekelve vonult 
a templom felé, és elkezdődött a szerelem. Azt mondják, a feleség 
nem ismerte meg a férjét a tömegben, viszont megismert másokat a 
rítus előrehaladtával; az ősi termékenységi szertartások szépen 
összeolvadtak az új Egyiptom kiművelt politeizmusával, és az élet 
terhei és sivársága alól felszabadult tömeg kezdett hisztérikussá 
válni. Itt már a nemes és a szegény, a hercegnő és a paraszt is 
összekeveredett, hiszen a papiruszmaszkok mindenkit egyenlővé 
tettek és visszavittek a homályosan felidézett, közös törzsi múltba. 
Mózes ismerte már a nők gyors, múló szerelmét, amelyet nem 
egyetlen férfi, hanem bármely férfi felkelt, és ők is hasonlóan 
válogatás nélkül részesültek az ő szenvedélyében. 

Az éjszaka a szerelemtelen szerelem jegyében telt, és senki nem 
bánt meg semmit. 

Aztán végül Nun mégis kimondta - hiszen a kíváncsiság végtére is 
nagyobb, mint a tisztelet, a honvágy pedig olyan érzés, amely alól 
még egy rabszolga sem kivétel. Sokszor jártak már annak a füves 
rétségnek a peremén, amelyet Gosen földjének neveznek - aztán egy 
nap, ahogy a csónakjuk a papiruszfalú csatornákon sodródott, Nun 
azt mondta: 
- Szeretném még egyszer meglátni a szülőföldemet, gazdám, 
hiszen nemcsak te, én is túlzottan egyiptomi kezdek lenni, holott 
nem vagyok az. 

, És az én szülőföldemet is" - gondolta Mózes, de nem felelt 
Nunnak, aki keserűen jegyezte meg, hogy mostanában egyetlen szót 
sem szólhat soron kívül, mert Mózes azonnal megbántódik. 


- Nem bántódtam meg, ne légy már bolond! Nem gondolod, hogy 
én is ugyanarra gondoltam? 

- Én a te helyedben nem gondolnék rá. 

- Nem? 

- Kiverném a fejemből, ha neked volnék. 

- Igen? És miért? - kérdezte Mózes. 

- Csak jobb hercegnek lenni, mint rabszolgának - vonta meg a 
vállát Nun. Jobb egyiptominak lenni, mint levitának. 

- Szerintem az ember legyen az, ami - mondta ki lassan Mózes. 

- De miért, gazdám? Tőle függ talán, hogy mi lesz belőle? Én 
Nehusztannak köszönhetem, hogy a leviták között, rabszolgának 
születtem. És talán te is neki köszönheted, hogy kihalásztak a 
folyóból, és herceg lett belőled. Vagy talán tőled és tőlem függött? 
Te Nehusztan ellen fordítottál, és lehet, hogy egy szép napon megöl 
érte, de addig több bosszúságot fogok neki okozni, mint amennyit 
kért. 

Mózes elnevette magát, ahogy a csónak orrában hasalt és 
figyelte, milyen ügyesen navigál Nun a szűk csatornán egyetlen, 
hosszú mozdulattal. - Mindennek megvan a maga sora - bólintott 
Nun bölcsen. - Az istenek is érzékenyek, tudja mindenki. Ha csak 
megsérti őket az ember, máris rosszul érzi magát. 

- Nem tudom, lehet-e isten egy kígyó - felelte Mózes lustán. - A 
kígyó állat, amelyik a hasán csúszik. Ha elég gyors vagy, a 
kardoddal levágod a fejét, és vége is a kígyónak. Ha meg nem vagy 
elég gyors, akkor a kígyó mar meg, és könnyen lehet, hogy véged is 
van, mint ahogy nekem is majdnem végem lett ott abban a déli 
rengetegben. De nem Nehusztan okozta, csak egy kígyó. Na 
mindegy, kezd halálosan elegem lenni az istenekből. Nem 
beszélhetnénk valami másról? 

- Például Gosen földjéről? Épp arrafelé tartunk. 

- Menjünk, ha akarod - bólintott Mózes. 


- Akkor gazdám - mondta Nun -, légy szíves, vedd le az 
ékszereidet, karkötőidet, aranyaidat, és vedd le a szent kötényt is. 
Csak az ágyékkötőt hagyd meg, hogy ha egyszer egy egyiptomi 
érkezik közéjük, ne legyen rögtön herceg. 

Mózes szó nélkül leoldotta magáról hercegi jelképeit. Hirtelen 
gyengeség és rémület fogta el, és örült, hogy Nun vele van. Az 
ékszereket és az aranyakat bebugyolálta a lenköténybe, és az 
egészet az ételeskosárba gyömöszölte. Aztán amíg Gosenba nem 
értek, egy órán át csak ült és hallgatott, a gondolatai helyén furcsa 
érzések kavarogtak. Úgy érezte, Nun erős karjai a sorsot és a 
végzetet jelentik, de persze azt is tudta, hogy ez merő képzelgés, 
hiszen csak egyetlen szót kellene szólnia, és a papiruszcsónak már 
fordulna is vissza, és indulna Taniszba. Ha nem mondja ki azt a 
szót, az már az ő felelőssége, nem Nuné. Most már akár a 
kíváncsiságának tulajdonítja az egészet, akár annak az elkeseredett 
vágyának, hogy szervesen és magától értetődően tartozhasson 
egyetlen néphez, helyhez, időhöz és történelemhez, így is, úgy is 
mindez szükségszerűvé vált, és ezt jól látta. Nem tudta, mi történne, 
ha a szülőhelyétől sivatagok, hegyek és hatalmas távolságok 
választanák el - mint hogyha például babiloninak születik -, de itt 
nem volt ilyen akadály. Egész életét Gosentől nem messze élte le, 
mondhatni karnyújtásnyira ettől a szegény, nyomorult néptől, 
akiknek a mocsokban, tudatlanságukban és nyomorukban a maguk 
primitív áldozásaik hoznak megnyugvást. Úgy is lehetne mondani, 
hogy toronyban élt, onnan tekintett le az ő siralomvölgyükre. 

Nem táplált illúziókat erről a népről. Amontef a maga tudós, 
művelt és bölcs módján mesélt róluk és a szokásaikról - civilizált 
emberhez méltóan próbálta visszafogni a megvetést a hangjából és 
az ítéletéből. De Mózes maga is látta, ahogy Nef felvigyázóinak 
korbácsütései alatt dolgoznak - a jó és kedves Nef számára, aki 
egyszerre volt bátyja és atyja is -, de sem ő, sem Nef nem talált 
semmi különösebb rosszat abban, ahogy a marhabőrből sodort 


korbács a szakállas beduinok sárral borított bőrébe tép. Mert hiába 
születtek a rabszolgák is embernek: ahogy itt a napon Egyiptom 
hatalmas építményein dolgoztak, hamarosan levetközték emberi 
mivoltukat. 

A világban még nem született meg az a gondolat, hogy az istenek 
szemében, a nap és a csillagos ég alatt egyenlőek az emberek. 
Úgyhogy Mózes ismerte őket, és ezerszer is ott érezte sima és 
egészséges bőrén az ő szégyenük és nyomoruk képzeletbeli 
bélyegét. Talán ha az egész élete máshogy alakul, ha megtanulja, 
hogyan kell az arany színét és az ékszerek csillogását imádni, ha 
megízleli a hatalmat, a parancsolás kéjes vágyát; ha megvetéssel és 
haraggal tud gondolni Enekhaszamonra, a hiú és törtető asszonyra, 
akin kívül más anyát nem ismert; ha soha nem igézi meg abban a 
magas toronyban Amontef és a többi öreg pap, ha nem téved be egy 
nap abba a terembe, ahol egy mérnök épp az emberi civilizáció 
dicsőségét tervezte - ha tehát mindez nem történik meg vele, talán 
képes lett volna kitörölni emlékezetéből annak a képét, hogy hova 
tartozik és honnan jött. 

De ha sikerült volna kitörölnie a képet, már nem ő volna a 
félnevű Mózes. Erre gondolt leginkább, ahogy ott merengett, 
miközben a csónak kanyargott a papiruszlabirintusban, és Mózes 
újra csak azon tűnődött, milyen erők irányíthatják és rajzolják meg 
az ember életének ösvényét. Életének meghatározó éveiben épp 
elég mélyen megmerítkezett az egyiptomi teológiában és az istenek 
és az emberek közti dualizmusban, semhogy óvatlanul szimbolikus 
magyarázatokat keressen. A papirusznád vízi útjai olyan 
rejtélyesek, hogy az ember hetekre elveszhetett közöttük, Nun 
mégis tudta, merre járnak, mintha a csatornák minden 
kanyarulatáról lenyomatot őrzött volna az agyában. Bármennyit 
csalinkázott is látszólag, a célja szilárdan és változatlanul lebegett 
előtte. 


Úgyhogy Mózes végül arra gondolt, éppen a vándorlása vezette 
ide, és nem haza, mert Neffel együtt most már ő is úgy gondolta, 
hogy a hozzá hasonló ember számára csak a keresés adatott meg, és 
nem az igazi cél elérése. Mózes a maga módján, korának szűkös 
korlátai között racionalista lett, ám ezt a racionalitást az istenek 
engesztelhetetlen világa szigorú keretek közé szorította, úgyhogy 
Mózes most már nemcsak az istenek ellenségét látta önmagában, 
hanem az istenek foglyát is. 

Rájött, hogy minden másként alakulhatott volna, ha Kus 
földjének emberei nem pusztítják el gyűlölettel és keserűséggel telt 
szívvel a fehér házat ott a sziklafalon. Ha elveheti Meritatont, 
Egyiptomot vette volna el, a Felső-Nílus ősi, büszke Egyiptomit, de 
akkor se lenne immár a félnevű Mózes. 

Ám bánatot a drága nő miatt érzett és nem az elveszett 
lehetőségek miatt. Egyáltalán nem bánta, hogy a csónak Gosen 
földje felé vette az útját, hiszen az utak előre ki vannak jelölve, és 
sem az evezős, sem a csónak nem követ mást - gondolta Mózes -, 
mint az áramlatot. 

, Úgy legyen - mondta magának szinte megkönnyebbülten, szinte 
békésen. - Elegem van a tettetésből, a majomkodásból, abból, hogy 
idegen vagyok az idegen földön. Legyen úgy, ahogy lennie kell." 

Ugyanakkor persze azt is tudta, hogy Gosen földjén is idegen 
lesz. 

Belelépett a vízbe Nun mellé, hogy segítsen kihúzni a könnyű 
papiruszcsónakot a füves partra. Amikor a folyamon levonult az ár, 
Gosen és a többi Delta környéki föld éppolyan zöld és csodálatos 
volt, mint Egyiptom. Csakhogy ezeken a tájakon nem épültek 
csatornák, és nem volt öntözés sem, úgyhogy nem tudták a vizet 
hosszú időre tárolni, és ahogy a folyó tovább apadt, a talaj felszíne 
megkeményedett és kiszáradt, a fű elsárgult és kipusztult, és a 


legkisebb szélfuvallatra mindenütt szállt a porfelhő. A föld forró 
volt, fölötte a mocsár bűzét hordta a levegő. Csak a vízpart maradt 
mindenütt zöld és buja. 

Itt indultak el: az ágyékkötős egyiptomi, vadászfegyverekkel, 
mellette meg a szakállas, vastag copfba font hajú, medvetermetű 
férfi. Hallgatag földön jártak, szomorú és forró földön, és lábuk 
nyomán szállt a por. 

- Messze van még a leviták városa? - kérdezte Mózes. Nun 
gunyorosan horkantott. - Városa? Hát városlakó nép vagyunk? És a 
vályogkalyibáink volnának a házak? Hiszen épp csak a fejünket 
dugjuk el az időjárás elől, akár az állatok. - Nun megváltozott: a 
hely bűzös levegője megmérgezte a lelkét: megtelt nehezteléssel és 
haraggal, ha nem is Mózes iránt, de megnevezhetetlen dolgok és 
önmaga iránt Is. 

- Íme a rabszolganép egyik városa - nevetett, és egy halom szerte 
hagyott kőtörmelékre és vályogtéglára mutatott, ahol legfeljebb 
egy-két gyik siklott a szemét között. - Ezt keressük? - kérdezte 
Mózes, de Nun csak a fejét rázta, és keserűen újra felnevetett. - 
Gosenban más rabszolgák is élnek, nemcsak a leviták. - Folytatták 
útjukat. Egyszer csak néhány kecskét láttak a sárga fűben legelni. 
Girhes, beteg állatoknak látszottak, de Nun elmagyarázta, hogy ha a 
kecskék kövérek és egészségesek, az egyiptomiak azonnal 
elragadják őket. Mózes hovatartozása bizonytalan volt: 
egyiptomiként érkezett-e, vagy mint levita, maga sem tudta, csak 
úgy maga elé dünnyögte: - Tehát Egyiptom lop a rabszolgáktól. - Ha 
az életüket igen, a kecskéiket miért ne? - Mondd, Nun: ha te 
uralkodnál valahol, ott nem volnának rabszolgák? -A beduin 
elhallgatott, nem ismerte a választ erre a kérdésre, mert még sosem 
tette föl magának. 

Egyszer csak egy öreg kúthoz érkeztek, amely körül néhány 
pálmafa nőtt, itt telepedtek le egy kicsit, hogy megpihenjenek és a 
nap elől árnyékba húzódhassanak. Az árnyékban három meztelen, 


nagyon apró és sovány, hat-hét éves forma gyerek játszott, akik 
felpillantva először Nunt vették észre, csak utána a másik embert. 
Nun a leviták nyelvén szólt hozzájuk, erre elkerekedett a szemük, 
mert meglátták az ezüst karkötőket a két könyöke fölött. A gyerekek 
nem válaszoltak, csak néztek tágra nyílt szemekkel, mozdulatlanul, 
mint mikor egy gyerekben a kíváncsiság és a félszegség küzd. 
Aztán megpillantották Nun mögött Mózes magas alakját, borotvált 
arcát és nyakig érő, nyírott haját, úgyhogy a kíváncsiságuk 
rémületbe csapott, és sírva futottak el páni félelemben, ahogy cingár 
lábuk bírta. 

- Izrael gyermekei - vonta meg a vállát Nun, ahogy a borongó 
hangulat súlya ránehezedett a vállára. - Miért is jöttünk ide, 
gazdám? - kérdezte Mózest. Mózes élesen, bár nem barátságtalanul 
újra megkérdezte: - Hol van a leviták városa? - Nun a pálmák mögé 
mutatott, egy csapat vályogkalyibára. Ide futottak be a gyerekek, és 
ide követte őket Mózes és Nun. Bár Nun is lassan és tétován 
lépkedett, Mózest még az is elbizonytalanította, hogy ezek az 
emberek valószínűleg félni fognak tőle, és előre könyörgött nekik 
képzeletben: , Tekintsetek rám kedvesen, mert nekem is megvan a 
magam bánata." De túlzottan meglátszott rajta, hogy egyiptomi: 
látszott egyenes tartásán és büszke léptein, arcának borotvált, barna 
bőrén, hajának fekete zuhatagán, szép izmai egészséges formáján. 
Egészen biztosan félni fognak tőle, éppúgy, mint a gyerekek, 
úgyhogy kicsit lemaradt Nun mögött, lassan emelgette a lábát. 
Hirtelen megbánta, hogy magán tartotta a hosszú vadászkést, amely 
az övéről lógott, a tegezt, amelyben éles nyilait tartotta, és a hírhedt 
és hatalmas lemezeit hettita harci íjat. így érkezik meg Egyiptom: a 
halál fegyverei nehezednek rá - amelyek most valóban olyan 
súlyosak voltak, akár Mózes gondolatai, amelyek így könyörögtek: 
,, Tekintsetek inkább csak erre a kusita botomra, amelyen 
megszámlálhatatlan rovás jelzi Egyiptomból való száműzetésem 


napjait - és ez csak egy része annak, amit Egyiptom ellenem, 
akárcsak ellenetek elkövetett." 

Itt is állt egy kút a vályogkalyibák előtt, rajta papirusztető, hogy a 
naptól védje a vizet. Egy nő épp merített a kútból, hozzá rohant a 
három gyerek, hogy megrettent arcukat elrejtsék rongyos, formátlan 
gyapjúruhája ráncaiba. Egy másik nő is ült ott törökülésben a 
kútnál, de most felállt, aztán a kalyibákból és a környékükről 
további asszonyok és gyerekek kerültek elő, hogy megnézzék a két 
idegent. 

A kút mellett álló asszony riadtan nézett föl, egész arcára és 
alakjára félelem ült ki, semmi öröm vagy várakozás - sovány, 
beesett arca volt, sötét szeme és elnyűtt ábrázata -, a tekintetét 
Nunra függesztette, aki a béke jeleként kiterjesztette a karját, és a 
leviták szavaival köszöntötte őket. 

- Ne félj tőlem, Jábed leánya, Sára. Nun vagyok, Efala és Zilpa fia, 
te pedig rokonom vagy anyai ágon, és Efrel unokatestvéremen 
keresztül is, úgyhogy nem is kellene így nézned rám, mintha idegen 
volna tőlem minden, ami a tiétek. 

- Nem lehetsz Nun, Efala fia, akit elvittek innen és halálra 
korbácsoltak, mert büszke volt és nem hajtotta meg a hátát - 
válaszolta az asszony igazsága biztos tudatában, kevély 
büszkeséggel. 

- Akkor nézz meg még egyszer, asszony, és szólj a többieknek is, 
hogy jöjjenek és nézzenek meg. 

- Nun meghalt. A halottak nem járnak ezüst jelképekkel, és a 
tagjaik nem kövérek. És ki ez a magas egyiptomi mögötted? 

- A gazdám, aki megengedte, hogy visszatérjek, és megnézzem azt 
a helyet, ahol születtem. 

- Vagy úgy! Erre a látványra vágyik egy egyiptomi úr! És mit 
akartok itt tőlünk? Nincs nekünk aranyunk, se bronzunk, se 
ennivalónk, amit elvihetnétek. Hagyjatok minket békén, bárkik 
vagytok is. 


Közben előjöttek más asszonyok is, bár a gyerekeiket 
visszazavarták, és a napfényben hunyorogva néztek Nunra. Néhány 
sovány férfi is eléjük furakodott, és tekintélyesen szónokoltak. 
Mózes húszlépésnyire megállt, hagyta, hogy Nun eléjük menjen. Az 
előbb egy darabig követni tudta Nun és a Sára nevű asszony 
beszélgetését, de aztán a gyors szóváltás alatt elvesztette a fonalat. 
Most, hogy már nem csak morfondírozott a vérrokonairól, hanem itt 
állt velük szemtől szemben, szinte megkönnyebbült: megtört valami 
feszültség, amely benne élt, amióta az eszét tudta. Mózes ráhajolt a 
botjára, fülelt és nézelődött, de egy tapodtat sem mozdult, egy szót 
sem szólt. , Majd Nun elintézi" - gondolta. Nun tudni fogja, mit 
tegyen, és a leghelyesebb utat választja, ő maga meg úgy érezte, 
nem róla van szó. Már sem az egyik, sem a másik világhoz nem 
tartozott: sem Egyiptom hercege nem volt, sem levita. Ebben a 
korban, amikor még a klánok, törzsek és családok hálózata jelentett 
egy-egy népet, az az ember, aki kivált a sajátjai közül, a káoszba 
lépett. Mózes tehát egyedül volt, de miközben önmagával 
vitatkozott, úgy érezte, közömbös a saját magánya iránt. 

Közben előresántikált egy öregember, és Nun arcát kémlelte. 
Vizenyős, vörös szemével fájdalmasan hunyorgott az éles 
napsütésben, de azért alaposan megvizsgálta Nunt, aztán megvetően 
vetette oda az asszonyoknak: - Mit tudtok ki, kotkodácsoló 
bolondok? Vén tyúkok! Hiszen ez Nun, Efala fia. Zilpa, az anyja 
Pasur lánya volt, aki a férjén keresztül az én tulajdon anyám nővére 
lett. Az apja meg a midianita Husur volt, akit az egyiptomiak 
metéltek körül, amikor megvásárolták a beduin kereskedőktől. Ő 
mindig azt vallotta, hogy a dédapja Jákob sejk, áldott legyen a neve, 
akinek olyan nagy hatalma volt Kánaán földjén, de hát a midianiták 
mind hazudnak, ki hinne nekik? Az igazság az, hogy Jákob sejknek 
több fia volt, mint ameddig el tudtok számlálni, mert férfiasságának 
ugyanannyira teljében volt, mint amilyen ez a kutya, aki most 
Egyiptom trónusán ül, úgyhogy minden nyomorult beduin törzs 


Izrael gyermekeinek tekinti magát. Nem elég, hogy a midianiták 
szerint Midián Ábrahámtól és Keturahtól született, és nemzette 
Efert és Hanochot és a többieket, de még Reubent és Gádot is 
muszáj belevenniük a sokaságba, hogy ők is Izrael gyermekei 
lehessenek, sőt még az amelekiták is, a kutyák, akik Midiánhoz 
csatlakoztak, és tagadják Nehusztant, még ők is azt vallják, hogy 
Ábrahám rokona volt Zefrának, akinek csak egyetlen szeme volt, de 
azzal az egy szemével körbe tudta fogni a tárgyakat, ami... 

Mózes nagy nehezen fel tudta venni a szavak fonalát, és 
észrevette, hogy az öreg régen elfelejtette, mit akart bebizonyítani, 
és azt is látta, hogy erről az elképesztő családfáról egészen addig 
tudna hadarni az öreg, ameddig reszelős hangja el nem apad. 
Meglepetten figyelte, hogy Nun, aki máskor mindig annyira 
türelmetlen, és annyira idegesíti a fölösleges beszéd, most milyen 
nyugodtan hallgat, és eszébe sincs félbeszakítani az öreget; ám ez 
esetben a türelme nagyobb volt, mint az asszonyoké, Az egyikük, 
aki talán fiatalabb volt, mint ahány évesnek látszott, sőt bájos is 
volt, nyersen közbeszólt: 

- Elég legyen már, vén bolond! Ez itt Nun, Efala fia. Rendben van, 
mi is látjuk. Jóra fordult a sorsa, jó időket látott. Mit akarsz tőlünk, 
Nun? 

- Csak nevezz vén bolondnak! - csattant fel az öreg, és a hangja 
egész magasan reszketett. - Olyan öreg vagyok, hogy nyugodtan 
lehetnék a nagyapád. Az ölemben tartottalak, és bepiszkítottál. 
Rácsaptam a csupasz fenekedre, te tiszteletlen kis poronty! 
Nehusztan átka legyen rajtad! Borítson el a nyalkája, és rohassza le 
a húsod! 

- Hagyd már, Miriám - szólt közbe fáradtan egy másik asszony. - A 
vén bolond teljesen megőrült. Most miattad megint átkozódni 
kezdett. Egész nap átkozódni fog. 

- Volt még idő, amikor az emberekben élt tisztelet - nyafogta az 
öregember. - Tisztelték az öregeket, megbecsülték őket a fiatalok. 


Mielőtt rabszolgák lettünk Egyiptomban. Mert mi a rabszolga? A 
rabszolga piszkos. A rabszolga mocskos. A rabszolga állat, amilyen 
a szamár a mezőn. Mit tud egy állat a megbecsülésről meg a 
tiszteletről? Míg szolgák nem lettünk Egyiptomban, minden más 
volt. Igen, én mondom, más volt. Akkor az asszony nem nyithatta ki 
a száját... 

- Te fogd be végre a szádat, öreg - kiáltott rá egy asszony. 

- Menj vissza a vackodra, öreg - mondta csípősen a Míriámnak 
nevezett asszony. - Megsütötte a fejedet a nap. Még bolondabb 
leszel, mint voltál. 

Mózes látta, hogy őróla már teljesen el is feledkeztek, csak a 
gyerekek nem, akik felbátorodva kezdtek közelebb oldalazni hozzá, 
a szemüket hatalmas harci íjára és vadászkése csillogó ezüstnyelére 
függesztették. Azt is észrevette, hogy furcsa módon ezek az 
emberek némi izgalmat és változatosságot találtak ebben a 
látogatásban, amely megtörte sivár és reménytelen életük 
egyhangúságát. A szitokszavak, vádak és átkok oda-vissza 
repkedtek, de nem volt semmi jelentőségük: sem félelmet, sem 
dühöt nem fejeztek ki, Nehusztan nevét is minden tisztelet és 
félelem nélkül emlegették - időnként kifejezetten megvetően. 
Mózes rájött, hogy Nun önmagát akarta igazolni, amikor a vallásra 
hivatkozott, itt azonban - olyan értelemben, ahogy ő megszokta - 
szó sem volt vallásról, inkább olyasféle varázslatot látott, amit 
Doogana gyakorolt, és amelyet teljesen elkorcsosított a mindent 
meghatározó rabszolgaság. 

Most egy másik öregember furakodott át az asszonyok sorfalán, 
hogy megnézze Nunt, és elismerése jeleként sovány karjaival 
átölelte. Nefi volt, Nun apjának, Efalának a bátyja. Elmondta 
Nunnak, hogy Efala két éve meghalt. Egy építkezésen dolgozott, és 
megcsúszott az állványon, vagy csak a puszta kimerültségtől esett le 
róla téglahordás közben. Efala volt a kisöccse, anyjuk öregségének 
gyöngye, ahogy ő maga, Nefi az asszony ifjúságának gyöngye. 


Átölelte Nunt, aki egyedül maradt a családjából, mert az anyját 
néhány hónappal az apja után bélférgek ölték meg, a húga meghalt 
gyermekágyban, a bátyját elvitte valami láz, amely egy éve az egész 
közösségen végigsöpört. - Teher az élet és nyomorúság - siránkozott 
az öreg, és az asszonyok mind sírva fakadtak. Siratták Nunt, hogy 
megárvult, és mert az ő szeme száraz és tűnődő maradt, a felszakadó 
bánat szenvedélyével siratták saját rettenetes sorsukat. Nunt sorra 
megcsókolták, magukhoz hívták kalyibáik árnyékba, Mózest pedig 
úgy elfelejtették, mintha soha nem is létezett volna. 

De a gyerekek ottmaradtak körülötte, és mivel a rabszolgát már 
befogadták és átölelték, végül a gazda jelenlétét is tudomásul 
vették. Köré gyűltek, ahogy ballagott a falu felé, aztán amikor leült 
az egyik kalyiba árnyékába, hátát a vályogfalnak vetette, és nézte a 
kicsi kerteket, ahol a leviták minden öntözés nélkül próbáltak va- 
lami növényeket termeszteni, a gyerekek is félretették a félelmüket. 
Soványak voltak és szurtosak, de szépek: barna szemük ragyogott, 
és csillogott selymes, fekete hajuk. A legidősebb sem volt több 
tíz-tizenegy évesnél, talán csak a lányok lehettek idősebbek - Mózes 
látta, hogy a gyerekkoruk bánatban telik el. Az ennél idősebb 
gyerekeket már elhurcolták robotolni. Hol vannak most a törzs 
férfiai? - kérdezte Mózes, de a gyerekeknek csak homályos 
fogalmaik voltak a munkáról és az irányításról, a férfiak majd 
estefelé jönnek, mondták - de sokkal inkább érdekelte őket Mózes 
csillogó vadászkése, és amikor megmutatta nekik, hogy a kés 
csiszolt vaspengéje olyan éles, hogy még egy hajszálat is el tud 
vágni vele, úgy néztek rá, mint valami varázslóra. Vasat még éle- 
tükben nem láttak. 

A gyerekek maguk között az anyanyelvüket használták, de 
Mózessal egyiptomi nyelven beszéltek, ugyanolyan élesen 
hangsúlyozva a szavakat, ahogy Nun szokta, és Mózes kifejezetten 
élvezte a beszélgetést. Igazság szerint még sosem került ilyen 
helyzetbe, hogy egyszerre egy egész csoport gyerek vette körül. 


Bosszankodott, miért is hallgatott Nunra, hogy vesse le minden 
díszét és ékszerét: most odaajándékozhatná őket ezeknek a 
gyerekeknek; egy kislánynak meg is ígérte, hogy hoz majd neki 
gyöngysort, amit a nyakára tehet. A gyerek nem értette a gyöngy 
szót, aztán amikor Mózes megmagyarázta, mind egy szálig azt 
hitték, hogy tréfál. Mózes felhúzta hatalmas harci íját, és a gyerekek 
egyenként megpróbálták meghúzni, aztán elismerően mormogtak, 
ahogy Mózes az állához feszítette az íjat. A kislány, akinek a 
nyakláncot ígérte, belemászott az ölébe, és megkérdezte, hogy 
hívják. 

- Mózesnak - felelte ő. 

Kacarászni kezdtek. - Te egyiptomi - mondta a kislány. Egy 
kisfiú még bátrabb volt, és megjegyezte: - Ilyen neve senkinek sem 
lehet. 

Egy másik azt mondta: - A Mózes az még csak egy fél név. Mi a 
másik fele? 

- Csak ebből áll az egész - nevetett Mózes. 
- Akkor hogy szólítsunk? 
- Most már a barátaim vagytok? 

Erre mindannyian komolyan bólintottak, kivéve egy fiút, aki 
szerette volna tudni, barátkozhatnak-e egy egyiptomival. Mózes 
úgy gondolta, hogy igen, hiszen ő másfajta egyiptomi. - Ezért van 
neked csak fél neved? - Bólintott, erre megkérdezték, hogy akkor 
miféle egyiptomi ő, Mózes pedig elmondta nekik, hogy a Nagy Ház 
egyik hercege. Ez aztán igazán tetszett nekik, a gyerekek a hasukat 
fogták nevettükben, csak úgy reszkettek, mert egyetlen embert sem 
láttak még, aki ilyen dolgokat mondott és így megnevettette őket. 
De továbbra is szerették volna tudni, hogyan szólítsák, mire azt 
felelte: - Nevezzetek félnevű Mózesnak, mert aki nem fél tőlem, az 
mind így szólít... 

Így aztán Nun hiánya fel sem tűnt nekik, telt az idő, és a délutáni 
árnyak egyre jobban nyúltak. Mikor Mózes meghallotta Nun 


hangját, felállt, és mivel Nunnal néhány asszony is odajött, a 
gyerekek riadtan szaladtak szét, mintha valami rosszat csináltak 
volna. Nun kissé eltúlzott alázatossággal szólalt meg. 
- Sokáig maradtam, gazdám. Bocsáss meg a te rabszolgádnak. 
Mózes bólintott, aztán elindultak. Mikor már elég messzire értek, 
megkérdezte Nunt: 
- Mit mondtál nekik rólam? 
- Azt mondtam, kocsihajtó kapitány vagy, most éppen a mocsárban 
vadásztál pihenésképpen, szórakozásból. Azt mondtam, rendes 
gazda vagy, és mivel derekasan harcoltam a csatában, megígérted, 
hogy eljöhetek meglátogatni a népemet. 
- Csak ennyi levita van a világon? 
- Van még egy falu kicsivel arrébb, de én itt születtem. Valaha nagy 
törzs voltunk, a származásunkra még a mai napig büszkék vagyunk, 
de hát hányan maradtunk meg? Legfeljebb ezer-ezerkétszáz ember, 
és gyorsan hullunk, ahogy általában a rabszolgák. - A hangjában jól 
érződött a neheztelés, úgyhogy Mózes szinte mentegetőzve 
kérdezte: 
- És mit mondtál nekik: mi a nevem? 
- Annak az öreg papnak a nevét adtam neked, akiről annyit 
beszélsz: azt mondtam, Amontef vagy. 
- Én megmondtam a gyerekeknek, hogy Mózes a nevem. 
- Igen? 
- Hogy érted ezt? 
- Úgy értem, hogy néha a bölcs ember is bolond - tört ki Nunból, de 
Mózest hirtelen elöntötte a harag: 
- Elfelejted, hogy rabszolga vagy, beduin! 
- Elfelejtettem - suttogta Nun. - Bocsáss meg. 
Nem is szóltak többet, amíg a csónakjuk oda nem ért Nef házának 
közelébe, Taniszban. Akkor Nun kissé bizonytalanul elárulta, hogy 
a Miriám nevű nő Mózes testvére volt. Mózes vállat vont. Semmit 


sem jelentett a dolog: a csípős nyelvű, keserű és ellenséges asszonyt 
sehogy sem tudta magához kapcsolni. 

Elmesélte Nefnek goseni utazását, és megállapította: - Úgy érzem, 
valaminek a végéhez érkeztem. Remélem, nem az életemnek. - Nef 
pedig megkérdezte: 

- Mennyi idős is vagy, Mózes? 

- Nemsokára huszonhárom. 

- Az ifjúság végpontja, nem igaz? - Nef mosolygott. - Most érkeztél 
ahhoz a pillanathoz, hogy idáig örökké éltél, meg kell becsülnöd, 
mert többé nem tér vissza ez az érzés. Mostantól fogva a napok és az 
évek egyre gyorsabban és gyorsabban telnek majd, hamarosan azt 
fogod kérdezni, hol a tegnap, miközben a ma észrevétlenül kisiklik 
az ujjaid közül, és végül megérted, amit olyan nehezen értünk meg 
mi, egyiptomiak, hogy mindennek vége van egyszer, és valami 
mindig elkezdődik. Ne ragaszkodj nagyon erősen, fiú, és ne sajnáld 
magad. 

- Nem sajnálom én magamat - tiltakozott Mózes. 

- De azt hiszem, igen - ellenkezett Nef, és mosolyával vette el a 
szaval élét. - Sohasem gondolod, hogy már mindent láttál, amit látni 
lehet, és mindent elszenvedtél, amit el lehet szenvedni? Szerettél, és 
elvesztetted, akit szerettél, láttad a háborút, a mészárlást és egy 
nagy nemzet halálát. Láttad, hogy egy gonosz ember meggyilkolja 
az anyádat és a tanítóidat, láttad az emberiség legnemesebb és 
legelnyomottabb tagjait. Eljutottál odáig, ahova talán egyetlen 
egyiptomi sem jutott el előtted, láttad azt a helyet, ahol a szent Nílus 
anya egy száraz érben csörgedezik. Sok ez, Mózes, de nem minden 
- de azt a nagy és szörnyűséges fájdalmat, amire az élet ítél 
bennünket, még nem ízlelted meg. Ha ez valaminek a vége, akkor 
valaminek az eleje is - így van ez a mi vénséges vén 


Egyiptomunkkal is, amelyet a tudatlanok öröktől fogva létezőnek 
gondolnak, és eszükbe sem jut, hogy hányszor pusztult el és támadt 
föl a hamvaiból. De mondd: mikor ott jártál a leviták között, nem 
érezted a szívedben, hogy vissza kell hozzájuk térned? 
- Ez zavart a legjobban - mondta Mózes. 
- Hogy? 

- Ott álltam. Figyeltem, és nem érdekelt. Azt hittem, nagyon le fog 
sújtani, és hogy valami titkos áramlat megérint, de nem így történt. 
Meséltem neked, amikor Széthikef elvitt Aton-Mózes házába, abba 
a fehér házba, amelyet te építettél a sziklafalra. Amikor megláttam - 
csak megláttam, semmi több -, a szívemet olyan öröm járta át, és 
olyan várakozás, hogy sírni szerettem volna. Úgy éreztem, végre 
hazaértem. Gosen földjén semmi hasonlót nem éreztem. 

- Az első alkalommal - felelte Nef kedvesen - alig voltál 
tizenkilenc éves, most meg huszonhárom vagy. Ami az emberrel 
tizenkilenc évesen történik, az nem tér vissza többet, te is tudod, 
Mózes. És jusson eszedbe, hogy Aton-Mózes háza megtestesítette 
mindazt, ami Egyiptomban a legjobb, Aton tiszta dicsőségét, azaz 
nem csupán a napistenét, hanem minden élet és szépség forrásáét. 
Aton-Mózes házában az édes ész uralkodott, de mindent megtöltött 
a szkepszis és a kétely nehéz bora, ráadásul találtál egy bájos nőt is, 
akire öröm volt ránézni is, nemhogy beszélni vele, vele lenni. De ez 
nem a világ volt, Mózes: álomkép volt, visszavonult lét, amely úgy 
tett, mintha Egyiptom múltja nem volna a múlté, mintha Egyiptom 
halottai nem haltak volna meg. Nem: az efféle képek és álmok nem 
valók neked, se nekem. Mi egyszerű emberek vagyunk, a lábunk a 
Nílus anya kövér sarától piszkos, és ha találtunk is egy ilyen fehér 
házat a sziklán, azért nem lennénk ott boldogok. Aton-Mózes eleget 
korholt, hogy olyan könnyen meghajtom a tudásomat Ramszesz 
minden értelmetlen és nagyképű álma előtt, hogy emlékműveket, 
síremlékeket és templomokat építek a kövér papoknak, hogy 
felhalmozzák, amit a néptől elraboltak, miközben az én álmomat, 


hogy völgyzáró gátat építsek a Nílusra és megszabályozzam, 
félresöpörték mint ostobaságot. De ez azért volt így, mert 
Aton-Mózes minden bölcsessége ellenére sohasem értette meg, 
hogy ha az ember nem része az emberek világának, akkor az 
életének a teljesség szempontjából nincs értelme, sem igazolása. Én 
építő vagyok, építenem kell - ez a lényeg. 

- De én mi vagyok? - tűnődött Mózes fennhangon. - Te már 
gyerekkorodban a mesterségedet tanultad. 

- Azt hiszem, neked más a mesterséged, félnevű Mózes - bólintott 
Nef, és megviselt, barna arcán halványan tűnődő mosoly jelent 
meg. Mózes szinte maga is meglepődött, amikor észrevette Nef 
sötét szeme körül a szarkalábakat, arcának mélyen futó ráncait és 
rövidre nyírt hajában a fehér színt. Mennyi idős is lehet most Nef? - 
tűnődött. Sosem zavarta különösebben a köztük levő korkülönbség. 
Most megpróbálta felidézni első találkozásukat, azt a napot az üres, 
fényborított műhelyben, amikor Nef ott állt a tervrajzai fölött - hány 
éve is? Kilenc vagy tíz? Akkor Nef már az ötvenedik éve közelében 
járhat, ami az idő tájt Egyiptomban idős kornak számított ezek 
szerint minden bölcsessége és okossága ellenére a végső tudás 
elkerülte. Őtőle nem érkezhet végső válasz, semmilyen rejtélyt nem 
fog megvilágítani... 

- Más a mesterséged - folytatta Nef. - Mi nagyon különbözőek 
vagyunk, félnevű Mózes, mert én azt hiszem, mindig olyan voltam, 
mint most, de benned valami változik, valami más. Te ugrasz és 
szökellsz, és néha olyan oktalannak, vadnak és kiszámíthatatlannak 
látszol, mint a Nagy Házban bármelyik másik ifjú. Aztán a követ- 
kező pillanatban előragyog egy másik tulajdonságod, amely miatt 
az emberek megszeretnek, hozzád fordulnak. Olyan korban élünk a 
földön, hogy rossz pillanataimban, mikor nagyon levert vagyok, azt 
gondolom, hogy minden véget ért, ami jó, amiben reménykedni 
lehet -mert Egyiptom a kövei és az aranya alatt haldoklik, és nem 
valami ellenség fogja legyőzni, hogy újra felállhasson, akár a 


múltban, nem a polgárháború fogja kettétépni, hogy a sebei 
tisztábban és jobban gyógyulhassanak be, akár a múltban, hanem 
ezek a Széthi házából jött disznók fogják kiszívni minden vérét és 
erejét, akik majd csak egy üres vázat hagynak maguk után, és 
mindannak az emlékét, ami egykor voltunk. Úgyhogy ez egy 
időszak vége, egy korszak, egy világ vége, és talán éppen így 
rendeltetett, így kell lennie. Amontef és Enekhaszamon úgy nevelt, 
hogy király legyen belőled, és ki tudja, talán nem is tévedtek 
akkorát. 

- Én tudom, Nef - nevetett Mózes. - Megmondhatom neked, hogy 
előbb döfném a szívembe a tőrömet, mint hogy felüljek Ramszesz 
trónjára a Nagy Házban. Túlságosan jól ismerem én a Nagy Házat. 
Ramszesz jelezte, hogy mindez az enyém lehetne; azzal hízelgett, 
hogy a fiaival hasonlított össze; de bármelyik szerencsétlenre is fog 
végül sor kerülni, legalább száz testvére várja majd az alkalmat, 
hogy a kését a bordái közé nyomhassa. Csak hadd arassa le a 
termését Ramszesz! Ha Egyiptomnak egy névtelen beduinhoz kell 
fordulnia, egy rabszolgasorba született levitához, akkor, ha vannak 
istenei, csak sirassák Egyiptomot. 

- Igen kevesen vagyunk, akik Egyiptomot siratjuk, Mózes: nem 
az istenek, akiknek nincs szívük, hanem egyszerű emberek, akiknek 
szeme van a látásra és füle a hallásra. De Egyiptom nem az egész 
világ: vannak más trónok, más földeken. Figyelj most rám: furcsa 
dolgokról beszélünk most, olyasmiről, amit az emberek ritkán 
beszélnek meg egymással. Több mint huszonhárom évvel vagyok 
nálad idősebb, legalább annyira a fiam vagy, mintha valóban az 
lennél. Ezért tartottalak magam mellett, ahogy tudtalak, ezért 
viseltem el kicsinyes makacsságodat, meggondolatlanságodat, ami 
annyira nem méltó hozzád, vad vérmérsékletedet, küzdelmeidet és 
vitáidat, gyerekes büszkeségedet és dicsekvésedet, amelyet hamis 
alázattal takartál; a felsőbbséged tudatát, isteni születésedet, 
amelyet szavakkal ugyan mindig tagadtál, de azért aszerint éltél, azt 


gyakoroltad, amikor Egyiptom egyszerű, szegény, keményen 
dolgozó emberei közé mentél, mintha ők csak por volnának előtted, 
aztán néha leereszkedtél hozzájuk és egy-két mozdulatnyit 
meghajtottad merev nyakadat. Nem: figyelj rám, mert ezt eddig 
sohasem mondtam ki, és soha többé nem is fogom. Emlékezz, hogy 
találtál rá Nunra, ezt a történetet egész Egyiptom ismeri, ahogy a 
herceg megküzd a láncra vert rabszolgával - csak képzeld magad 
Nun helyébe. Te talán annyira könnyen meg tudtál volna bocsátani 
és tudtad volna szeretni? De ő megtette, mert ez a lényednek csak az 
egyik része. De mikor fogod már levetkőzni? Elmentél, hogy 
megnézd a leviták lakóhelyét, de a szíved hideg maradt, mint a jég. 
Ki tette oda a jeget? Kinek a szíve: a tiéd vagy másé? A leviták 
nekem rabszolgáim. Én munkát adok nekik, kővel és téglával kell 
dolgozniuk, és látom, ahogy az őrök naponta ösztökélik őket a 
marhabőr korbáccsal. így folynak a dolgok, nem tudom, hogyan 
folyhatnának máshogy, de azért a szívem nem zárom be előttük. A 
lényem egyik része megsiratja ezeket az embereket, akiknek ilyen 
reménytelenül kell nyűglődniük, mert ha elzárnám ezt a részemet, 
akkor nem lennék többé ember. Hát semmit sem láttál Gosen 
földjén? Nem jelent semmit az sem, hogy a te véred az ő vérük? Te 
olyan erős, magas, csinos és szerencsés vagy, amilyen Egyiptomban 
csak lehetsz - hát egyetlen csepp könnyet sem tudtál ejteni a 
testvéreidért? Gondolod, hogy valamilyen isten téged megáldott, 
őket megátkozta? Hát nem tudnál rájuk nézni, és azt mondani: Itt 
vagyok én, Mózes, de csak mert szerencsém volt? 

Mózes megtörten kiáltotta: - Elég: most már tudom! Most már 
tudom, hogy miket gondolsz rólam! Hitványnak, hidegnek, 
szívtelennek tartasz, igen, Nef, ez az ítéleted. Jó is az, ha két barát 
mindent tisztáz és kimond! De miért hagytad, hogy elhiggyem... 

- Hagyd abba! - csattant föl Nef. - Huszonhárom éves vagy, nem 
tizenhárom. Férfi vagy, úgyhogy férfihoz méltó módon hallgass 
végig! Mit gondolsz, miért tartottalak magam mellett, miért 


dolgoztam rajtad, beszéltem veled, miért lettem a tanárod, miért 
küzdöttem érted, amennyire a képességeimtől és a bölcsességemtől 
tellett, hogy tisztán és nyitott szemmel lásd a világot? Mit gondolsz, 
Amontef miért imádott téged annyira? Vagy nem tudtad, hogy a 
földet is megáldotta, ahol jártál? Vagy neked ő csak kövér 
öregember volt? Gondolod, azzal áltatta magát, hogy az anyád 
nyúlagyú tervei sikerhez vezethetnek? Hát tudd meg: nem áltatta 
magát! Saját magadért szeretett, ahogy Aton papjai is mind 
szerettek és féltettek, és elnézték minden esztelen és felelőtlen 
lépésedet. A legszentebb dolgot adták neked a világon: a tudásukat 
és tanításukat, az egek és a csillagok, az idő és a naptár titkait, és 
mindenekfelett , egyetlen isten, a meleg, gyöngéd és 
megismerhetetlen isten fogalmát, aki a fiát küldte el a földre, hogy 
megváltson minket. Atont adták neked, aki olyan keveset jelentett 
számodra, mert annyira el voltál foglalva azzal, hogy gyűlölöd 
Egyiptom isteneit és hadban állsz velük. Aztán amikor az életükkel 
fizettek ezért, és lefejezett testüket a disznóknak vetették, egyetlen 
könnycseppet sem tudtál hullatni értük. De ezt még megértem - 
talán többet is megértek rólad, mint gondolnád. Elgondolkodtál 
valaha azon, hogy mit jelent ez az Aton-legenda? Amikor Aton a 
fiát küldte le a földre, azt üzente nekünk, hogy az embert csak az 
ember válthatja meg. Ezért szerettek téged a papok, mert mást is 
megláttak benned: az igazságérzetet, a helyes döntés és az igazság 
iránti szomjat, a maatot, amely valaha Egyiptom dicsőségét 
jelentette, de már nem létezik; láttak egy kicsi lángot, és úgy 
képzelték, hogy nagy tűzzé lehet szítani. Ezt látták meg, ahogy én is 
megláttam, és látja Nun is... 

- De ez hazugság, csalás - suttogta megtörten Mózes. 

- Igen? Nem tudom, Mózes. Majd az idő eldönti. 

Mózes és Nun másodszor is elment a leviták falujába, Mózes 
megmondta a szolgájának, hogy szeretne beszélni a nővérével, a 
Miriám nevű asszonnyal. 

A gyerekek odaszaladtak Mózeshoz: emlékeztek rá. Ez 
alkalommal Nun nem merte újra figyelmeztetni Mózest, hogy vesse 
le rangja és istensége szimbólumait, és Mózes egyszerűen azt 
mondta, hogy itt sem veti le azt, amit Tanisz utcáin visel. Ha 
Ramszesz döntése szerint herceg, magyarázta Nunnak, mert fél 
levenni kötényét és ékszereit, ahol Ramszesz papjai és hivatalnokai 
megláthatják, miért jönne a saját népéhez meztelenül és szé- 
gyenben? Nun is érvelt és óvatos bölcsességre próbálta inteni 
Mózest, de a gazdájához hasonlóan ő is érezte, hogy új, különös 
szelek viszik őket valamerre a saját szándékaik szerint. 

Nefnek látnia kellett volna Mózest a gyerekekkel. Ezek nem a 
szeretet és az ígéret gyermekei voltak: ha az apa és az anya is 
rabszolga, akkor a gyerek csak ütéseket és szitkokat kaphat, és 
örökségül a nyomort, amely megvan és amely várható - hol fért 
volna hát el a szeretet iránti éhség és a remény, hogy viszonzásra 
találnak? A magas egyiptomi most más volt, mint legutóbb. Finom, 
fehér lenvászonból varrt, rakott kötényt viselt, és még a szandált is 
arannyal és ezüsttel díszítették a lábán. A haját vékony aranypánt 
fogta össze, a mellén hatalmas nyakék függött, gyönyörűen 
megmunkált aranycsattal és aranylemezekkel, amelyet egymástól 
egy-egy fehér gyöngy vagy egy zöld jadekő választott el. Most nem 
volt nála fegyver, csak az elefántcsont nyelű tőr függött a derekáról 
aranyhüvelyében. De a gyerekek a különbség ellenére sem féltek 
tőle. 

- Itt van a félnevű Mózes! - kiáltozták egymásnak. 

Mózes leült közéjük, megmutatta nekik ékszereit és karpereceit, 
nevetett velük, közben az asszonyok és az öregek gondterhelt 


csendben gyűltek egybe, és Nuntól kérdezték fojtott hangon: Mit 
hazudtál te nekünk? A gyerekek elárulták: ez itt a félnevű Mózes, 
aki egy napon, azt mondják, Egyiptom trónusán fog ülni. - Miért 
hoztad ide, hogy kinevesse a nyomorúságunkat? - Mi közünk van 
nekünk a Nagy Ház hercegeihez? - Mit akar ez itt tőlünk, 
rabszolgáktól, akik por vagyunk az apja lába alatt? - Nem vagyunk 
mi teltek és kívánatosak, hogy az apja kurvái legyünk. Miért 
nézeget minket annyira? 

Amire Nun nem tudott mit válaszolni, legfeljebb annyit: - 
Miriámmal kíván beszélni, Amram leányával. 

Miriám odalépett Nunhoz, aki első ránézésre megállapította, 
hogy valóban azonos a teste és a vére Mózeséval, mert az 
asszonynak is ugyanolyan büszke, szúrós tekintete van, mint az 
öccsének, ugyanaz a magas ívű orra, ugyanolyan hosszú tagjai. De 
ha a szépség meglátogatta, csak rövid ideig vendégeskedett nála. 
Idősebb volt Mózesnál, a hasa megereszkedett a szülésektől, a melle 
lógott az éhezéstől és a betegségtől, az arcát felpuffasztotta valami 
kór, megcsípte az éhezés, elnyújtotta a reménytelenség. Keskeny 
ajkát szorosra zárta a bánat és az elveszett remény, fésületlen és 
fénytelen haját egy szál elnyűtt szövetdarabbal kötözte meg. 

Most ráadásul félt is. - Mit akar tőlem? 

- Csak beszélni akar veled. Miért félsz tőle? Ő a gazdám, én igazán 
ismerem. Nézd, hogy köré gyűltek a gyerekek! Talán egy rossz 
emberhez odamennének? 

- Nem csináltam én semmit. Mondom neked, nem csináltam 
semmit. Mit akar tőlem? - Hirtelen eszébe jutott valami, és 
felkiáltott: - Hol van a lányom? Rejtsétek el! - A lánya tizenöt év 
körüli, vékony gyerek volt, néhány lépésnyire állt tőle. Most 
előrelépett, szerette volna a mosolyával megnyugtatni az anyját, de 
az pofon vágta, és rákiabált: - Te szajha! Elmennél a király ágyába, 
az egész világ kurvapecérének az ágyába! Előbb lássam, hogy 


Nehusztan élve elnyel! - A gyerek sírva futott be egy 
vályogkalyibába, és Nun szólalt meg: 

- Miriám, Amram leánya: higgy nekem, mert megesküszöm 
Nehusztanra és a Szent bárkára, amely a lényét tartalmazza, hogy 
ez az egyiptomi herceg csak jót hoz, semmi rosszat. Nem akarja ő a 
mi asszonyainkat, se a gyermekeinket. Egyáltalán nem kell tőle 
félned. 

- Akkor miért jött ide? 

- Mert a szíve megesett a népünk sorsán és szenvedésén - mondta 
Nun. - Mert látta a könnyeinket és hallotta fájdalmas kiáltásainkat. 
Mert látta, hogyan dolgozunk és hogyan halunk meg. 

- Mit számít az neki? 

- Ezt csak ő mondhatja meg. Hadd hozzam ide hozzád, Miriám, 
Amram leánya. 

Az asszony követte Nunt, a vállát behúzta a sors elkerülhetetlen 

csapása előtt, és Nun odavezette a kúthoz, a pálmafák alá. Mózes 
otthagyta a gyerekeket és odalépett Miriámhoz és Nunhoz, de 
amikor már közel járt, Miriám hasra vetette magát a porban, és ott 
fekve könyörgött neki: 
- Egyiptom hercege, mi rabszolgák vagyunk, senkik vagyunk, a 
föld pora vagyunk. Könyörülj meg rajtunk. Nekem csak egyetlen 
lányom van, őt szorítom a keblemre, ő az én életem. A férjem, Efer 
az istenkirály dicsőségére dolgozik, de már semmi ereje nincs az 
ágyékában. Két fiam volt, akiket még gyermekágyban elvesztettem, 
és meghalt az apám és az anyám is. Volt egy öcsém, akit 
gyerekkorában elvitt áldozatul az isten, és még mennyit kell 
elszenvednem! Hagyd meg nekem a lányomat, és leteszem eléd az 
életemet. A rabszolgád leszek. Elmegyek Tanisz utcáira, és 
összefekszem a férfiakkal, hogy pénzt hozzak neked. Csak a 
lányomat hagyd meg nekem. 


Mózes nem jutott szóhoz, a torka és a szíve összeszorult aztán, 
ahogy lábra állította az asszonyt, Nun nem kevéssé ingerülten azt 
mondta: 

- Asszony, szedd össze magad: megmondtam neked, hogy nem 
akarja a lányodat, és neked sem akar semmi rosszat! 

A nő megállt Mózes előtt, nyers, zsákszerű ruháját belepte a por, 
az arcára 15 por tapadt és a könnyei helyén összemaszatolódott, az 
ajka remegett, és Mózes csak annyit tudott mondani: 

- Ne félj tőlem, Miriám, kérlek, ne félj tőlem. 
- A rabszolgád vagyok, Egyiptom hercege. 

- . Mózes vagyok - válaszolta ő gyengéden -, akit Jokebed szült, 
Amram, a levita felesége. Én vagyok az a gyermek, akit a bárkába 
tettek és a folyóba vetettek. Enekhaszamon, az egyiptomi hercegnő 
megkönyörült rajtam, kiemelt, és elvitt Taniszba, a Nagy Házba, 
hogy a fia legyek. Te, nővérem, rabszolga vagy, és a szolgaság 
keserű kenyerét eszed, de a sors általam felfoghatatlan kegyelméből 
én az istenkirály kosztján élek, és Egyiptom kelméit viselem 
magamon. Azért jöttem el ide, mert az az ember, aki elszakad a 
népétől és az emlékeitől, vagy visszatalál hozzájuk, vagy hontalan 
vándor lesz egész életére. Úgyhogy ne félj tőlem. Testvérek 
vagyunk... 

De ahogy beszélt és figyelte az asszony arcát, érezte, hogy semmi 
kapcsolat nem jött létre közöttük, se a szavait nem fogta föl a nő, 
talán mert olyan abszurd és hihetetlen volt a történet, hogy csak 
valami furcsa, kegyetlen gúnyolódást jelentett a számára, aminek a 
jelentése éppolyan rejtélyes, mint Egyiptom szörnyű és gyönyörű, 
kegyetlen és hatalmas földjének ezer más misztériuma. 

Mózes szíve megesett ezen az egyszerű, porral borított és 
munkában meggyötört asszonyon, ahogy eddig még senkin olyan 
szeretet és részvét támadt benne iránta, hogy egyszerre átlátta és a 
lelkére vette az itt élő emberek életének szörnyűségét, sötét és 
meddő  tudatlanságukat, — gonosz  babonáikat, — megcsúfolt 


reményeiket és elzárt látóhatárukat, a kapzsiságot, az önzést, a 
rabszolgaság és a megnyomorított lét gyalázatos keverékét. Az sem 
könnyített az elkeseredésén, hogy ő és Nun is egy vérből valók és 
csak az gátolta meg az agyán átsuhanó gondolatot, hogy lehajoljon 
és megcsókolja ezt az asszonyt, hogy tudta: ezzel csak halálra 
rémisztené, és a rejtélyt még megoldhatatlanabbá tenné számára. 

Veresége és elkeseredése beismeréséül levette egyik arany 
karkötőjét, és átnyújtotta neki. A nő remegő kezébe fogta az ékszert, 
és suttogva kérdezte: 

- Akkor most elviszed a lányom, Egyiptom hercege? 
- Menjünk, gyorsan - mondta Mózes Nunnak. 

Nun evezni kezdett a papiruszcsónakban, és közben látta, hogy a 
gazdája sír. A Kus földjén zajlott csata tetőpontja óta nem látta 
könnyezni, de most bőven ömlöttek a könnyei, az egyiptomi herceg 
teste rázkódott a zokogástól, az ember mélyen gyökerező bánatától. 

Mostanában Nef az építkezés közelében élt, ott evett, ott aludt - 
Mózes többször is látta, hogy az éjszaka közepén gyakran felébred 
és elmegy megnézni a művét a sivatagi holdfényben. Mózes nem 
értette meg egykönnyen, miért nyűgözi le ennyire Nefet a 
kolosszus, mert csak homályos sejtelmei voltak róla, milyen szoros 
kapcsolat fűzi az építészt a munkájához. Tudta, hogy Nef talán még 
nála is jobban megveti és gyűlöli Ramszeszt - csak most kezdte 
megérteni, milyen erős barátság kötötte Nefet Amontefhez -, azt is 
tudta, hogy Nef már azt a személyiséget is elítéli, amely így akarja 
megörökíttetni magát, ebben a hatalmas kőtömegben. 

De Nef ettől függetlenül el tudott tekinteni a mű jelentőségétől és 
céljától, és bele tudott merülni a feladatba. A cél is számított, de a 
feladat volt minden: Mózesnak meg kellett értenie, hogy ebben a 
komor, aszketikus emberben vad, olthatatlan szenvedély ég, hogy 


akár csak egy új szeletet megismerjen, felfedezzen, feltárjon az 
igazságból, bebizonyítsa a mechanika, a tömeg valamely újabb 
törvényét, valami új módszert a lehetetlen legyűrésére. Egyszer azt 
is volt alkalma megfigyelni, amikor Nef olyan problémát oldott 
meg, amelyen egész Egyiptomban egyetlen mérnök sem tudott úrrá 
lenni. Ramszesz egyszer elhatározta, hogy obeliszket építtet egy 
sziklacsúcsra, amelyet az időjárás és az évszázadok leválasztottak a 
Nílus sziklafaláról. A sziklacsúcs két méterrel alacsonyabb volt a 
sziklafal pereménél, körülbelül tíz méterre állt tőle, de ahhoz nem 
volt elég széles, hogy hidat lehessen hozzá vezetni, amely elbírta 
volna a hatalmas kőtömböket, amelyekből az obeliszket akarták 
faragni - ugyanis Ramszesz eldöntötte, hogy a sziklacsúcsnak és az 
obeliszknek szerves egészet kell alkotnia. A mérnökök hónapokig 
vizsgálták a feladatot, míg végül a türelmetlen Ramszesz 
odarendelte Nefet a magtáraktól, amelyeket akkoriban épített. 
Mózes elkísérte Nefet, és figyelte, ahogy a mérnök egy kis darab 
papiruszra számtalan feljegyzést és táblázatot készít - és mire 
odaértek, már elő is állt a megoldással. 

Nef elrendelte, hogy hozzanak a Níluson egy hatalmas cédrusrudat 
a sziklafalhoz, ahol a rudat ráemelték egy kőből készült 
forgógyűrűre. Az egyik végét az obeliszk aljához rögzítették, a 
másikra hatalmas kötélből font zsákokat kötöttek. A zsákokat 
megrakták kővel, amíg a súlyuk egyensúlyba nem került az 
alapkővel. Akkor a cédrusrudat óvatosan megmozdították, és a 
forgócsap körül elforgatták. Amikor az alapkő már a sziklacsúcsra 
ért, a zsákok súlyát csökkenteni kezdték, míg a jókora mészkődarab 
a helyére nem illeszkedett. 

Olyan egyszerű volt az egész, hogy senki sem tartotta Nefet nagy 
újítónak, sem nagy hősnek, de ő maga mámoros volt a sikertől és 
attól a tudattól, hogy új feladatot oldott meg, és ezzel olyasmit ért 
el, amit előtte soha senki. így történt ez a kolosszussal is a 


sivatagban, mert ez is magasabb és hatalmasabb kőtömeg volt, mint 
amit bárki a világon el tudott képzelni. 

Nef üzent Mózesért, hogy jöjjön és nézze meg: már el is kezdték 
egymásra emelni a szinteket; Mózes pedig felismerte a gesztusban 
az üdvözlést, a kézfogást, amellyel Nef azt mondja neki: , Gyere, 
nézd meg az én büszkeségemet, hiszen mindannyian hivalkodunk és 
hiún mutogatjuk magunkat a világnak. Szűnjön a haragod." De 
Mózes haragja már régen elszállt: amióta másodszor is visszatért 
Gosen földjéről, hiányzott neki Nef jelenléte és bátorítása, józan 
ítélete és az a képessége, amellyel egyetlen pillanatot az idő 
egészébe ki tud vetíteni. Nun is megkönnyebbült, amikor az üzenet 
megérkezett, mert a Miriámmal való találkozás óta Mózes ki sem 
tette a lábát Nef házából, csak beburkolózott a nyomorúságába, 
komoran és hallgatagon könyökölt ki az ablakból, ahonnan a Nílust 
és a Delta mocsárvidékét láthatta. 

Vásároltak egy új kocsit, Nun már alig várta, hogy 
kipróbálhassa, vettek két szép, erős lovat is a filiszteusok földjéről - 
de a lovak az istállóban ácsorogtak, a kocsi kint porosodott a napon. 
Nun tehát boldogan mosolygott és emlékezett, és miközben a 
tengelyt zsírozta és a kocsi bronzkorlátját fényesítette, levita 
dallamokat énekelt. A lovak felágaskodtak és ugrálni kezdtek, 
amikor Nun befogta őket, ő meg odakiáltott Mózesnak: 

- Mondd, gazdám: hát nem olyan ez, mint régen? Csak be kell 
hunynom a szemem, és már hallom is, ahogy ébred körülöttünk a 
tábor, az emberek morognak, káromkodnak, verekedés tör ki a 
tengeri népek fiai között, akiknek addig is verekedniük kell, amíg 
nincs ott az ellenség, hallom a kapitányok kiáltásait, egyik 
hangosabb, mint a másik, és ott van a bikatermetű Szokar-Mózes is 
a marhabőr korbácsával. Én mondom, gazdám: nem hiszem, hogy 
volna ember a világon, akivel ne merném összemérni az erőmet, de 
azt . kétszer, sőt háromszor is meggondolnám, hogy 
Szokar-Mózessal dulakodásba keveredjek. Na mi legyen? Mondd: 


feldobjak néhány gerelyt erre a szép kis szekérre, és induljunk Kus 
földjére? 

- Magadat dobd a Nílusba - nevetett Mózes napok óta először. - 
Gyümölcsre és vízre van szükségünk, nem gerelyre, ezenkívül kell 
nekem három új kötény is. Meglehetősen ünnepélyes lesz a dolog, 
mert mostanra az istenkirály már nyilván meggyőződött róla, hogy 
most már kőhegy formájában örökké él, még ha lesz is valakinek 
olyan szerencséje, hogy kirabolja a síremlékét. 

A hajnali hűvösben indultak útnak, és hamarosan felébredt 
bennük az ifjúság, ahogy felváltva hajtották a lovakat, és a kocsit a 
harci gyakorlatnak megfelelő száguldó lendületbe fogták. A kútnál, 
ahol megálltak inni, tágra nyílt szemű parasztlányok csodálták meg 
őket - Nun készen is állt volna a szerelemre, de Mózes hívta. 
Indultak tovább - a gondtalan, csinos herceg a Nagy Házból, és 
beduin rabszolgája, a kocsihajtó... 

Kicsit el is késtek, mert a kolosszus első két szintjét már a helyére 
emelték, a sivatagban hatalmas domb emelkedett: lapos, csonka 
teteje mutatta, meddig ér maga a műemlék. Körülötte valóságos 
város épült, szemlátomást egyetlen éjszaka alatt: hajlék a több ezer 
rabszolgának, konyhák, víztartályok, sátrak a látogatóba érkező 
tisztségviselők számára, akiket Ramszesz hívott meg, hogy 
megtekintsék a csodával határos építmény utolsó simításait - és egy 
ragyogó cédrusfából és festett lenvászonból készült emelvény is 
Ramszesz személyének, ha az istenkirály maga is úgy döntene, 
hogy egy adott pillanatban eljön, mivel a kolosszus már igazán a 
betetőzéshez közeledett. 

Nun ellátta a lovakat és a kocsit, Mózes az építményt járta körül. 
Eletében nem látott még ennyi rabszolgát, akik mind ugyanazon az 
egy terven dolgoztak volna - most értette meg, miért magyarázta 
Nef, hogy a munkának ezt a szakaszát a lehető leggyorsabban el kell 
végezni: hiszen az étel és a víz magában is kimondhatatlan 
problémát jelentett ekkora hőség és szárazság esetén. A rabszolgák 


hosszú sorban cipelték a  homokoskosarakat, építették és 
tapasztották az ember halmozta hegyet, amelynek olyan magasra 
kellett felérnie, mint maga a kolosszus - az egyik oldalon rámpát 
alakítottak ki, és miközben ők ezzel voltak elfoglalva, másik száz 
rabszolga a következő szintet alkotó jókora kőtömbbel birkózott 
éppen. A követ kötelekkel rögzítették, és minden egyes kötél végét 
legalább húsz ember húzta, miközben a felvigyázók ostora sürgette 
őket. Más rabszolgák épp a vállukat vetették egymás mellett a 
hatalmas kőnek, megint mások a görgőket irányították, amelyeken a 
kő araszolt lassú tempóban. Ahogy felfelé emelkedett a rámpán, 
gránitlapokat terítettek az útjába, hogy a görgők szilárd talajra 
nehezedjenek, mivel az alapkövek is legalább egy tonnát nyomtak, 
de az a több száz rabszolga, aki a rámpán felfelé vonszolta a kötelet, 
nem tudta másban megvetni a lábát, mint a homokban, amelyben 
bokáig süllyedt, miközben más rabszolgák újabb kosárra való 
homokot öntöttek a lábuk elé, hogy a rámpa megtartsa az alakját és 
a felületét. És közben szünet és pihenés nélkül dolgoztak, és a 
felvigyázók ostora csípte a bőrüket és hajszolta őket tovább. 

Olyan hatalmas, olyan döbbenetes volt a látvány, annyira 
megtöltötte az egészet az elviselhetetlen, megfeszített munka 
lélegzetének hangja, kiáltása, robbanása, annyira betöltötte a teret a 
túlhajszolt erő, a megtört erő nyögése, a düh, a megadás, a munka és 
a büntetés keveréke, hogy Mózes először nem is látta az embereket, 
az egyéneket, csak egyetlen vonagló, nyöszörgő tömeget, amelynek 
ezer meg ezer része van, mind ugyanabból az egy szörnyűséges, 
érzéketlen gránitkőből ágazik ki, amelyet a hegyre kell felvontatni 
és elhelyezni a legtetején. A rabszolgák egyetlen igásállattá álltak 
össze. Mózes izzadva állt a tikkasztó napsütésben, és úgy érezte, 
mintha egyetlen pókszörnyeteget látna, amelynek testét Ramszesz 
kőből faragott dereka alkotja, és amely lassú, fájdalmas lépésekkel 
gázol át az emberiség törött lábán. 


Csak ezután látta meg az embereket egyenként. Ezért kellett hát 
kiüríteni a Delta vidékét. Nem csoda, hogy Ramszesz felkutatja a 
világot rabszolgákért, újabb és újabb rabszolgákért, népeket igáz le, 
városokat éget föl, kiküldi felvásárlóit a világ minden sarkába, 
hiszen ezek a rabszolgák rövid életű állatok, halállal vannak tele, 
amely bármikor kifakadhat belőlük - ahogy Mózes nézte őket, ott 
haltak meg a szeme láttára, félrerúgták őket, oldalt vonszolták a 
testüket, legördültek az ember építette homokhegyről, aztán be is 
temette őket a homokba a hegyet hordó többi rabszolga, akikből 
régen kiölték emberi mivoltukat, akiknek a lelke kiégett és érzéket- 
lenné vált, akiknek a szíve megkeményedett, és csak aztán repedt 
meg, és akik odáig jutottak már, hogy a halál nem számított nekik 
semmit, hiszen az élet összehasonlíthatatlanul rosszabb volt. 

Itt volt az egész világ rabszolgasorban. Mózes látott feketéket 
Kus földjéről, szőke líbiaiakat, hettitákat, babiloniakat, beduinokat, 
egyiptomiakat, akiket adósságuk fejében adtak el, vagy mert a 
lehetséges ezer mód egyikén megsértették az istenek nyugalmát és 
méltóságát - amit pontosan meghatároztak a papi törvények, Széthi 
házának újabb hozadékai -, és látott másokat is, akiknek a hazáját 
legalább olyan kevéssé lehetett megállapítani, mint az életkorát, 
mert a kosz és a szakáll olyan egyformává tette ezeket a 
nyomorultakat, hogy az rácáfolt a származásra és a naptárra. 

Mózes azon tanakodott: , Hogy lehet az, hogy egész életemben 
rabszolgák között éltem, és most látom őket először? Mi történt 
velem?" 

Megtalálta Nefet, akinek legfeljebb köszönésre volt ideje, de 
Mózes agyában tovább lüktettek a kérdések. , Hát vak lenne? Nef, 
az apám, Nef, a bátyám. Hát vak lenne?" 

- Beteg vagy? - kérdezte Nef, és az arcát vizsgálta, de Mózes csak 
a fejét rázta, mert ez olyan betegség, amiről senki nem beszélt, és 
semmilyen orvos nem tudott rá gyógyírt. 


Továbbsétált, Nun ment vele. De Nun nem volt vak: maga is 
rabszolga lévén odasúgta Mózesnak: - Gazdám, ha én ezek közé 
tartoznék, akik itt küszködnek a kővel, inkább elvágnám a torkom 
és meghalnék. 

- Pedig közéjük tartozunk - felelte Mózes. - Beduinok vagyunk a 
sivatagból. Azonosak vagyunk velük. Nincs különbség. 

Továbbmentek. Nun szerette volna, ha elhagyják ezt a helyet, de 
Mózes csak a fejét rázta. , Hogy menne el, aki rabszolga?" - 
kérdezte önmagától. 

Nun megérintette a karját. A homokhalom széléhez értek, és a 
lejtőn előttük, húsz-egynéhány lépéssel följebb ott küszködött 
néhány rabszolga a hosszú kötéllel, amely a gránitkőhöz volt 
rögzítve. - Ezek a leviták - mondta Nun halkan. 

- Honnan tudod? 

- Tudom. 

- Nem látszanak másnak, mint a többiek. 

- Nekem igen - mondta fojtott hangon Nun. - Ismerem őket. 

Mózes előrelépett, a lába belemélyedt a rámpa laza homokjába, 
és ahogy odaért, az egyik kötélhúzó éppen térdre rogyott, mire a 
társai rekedt hangon kiáltozni kezdtek neki az anyanyelvükön: 

- Föl! Föl! 

Az ember megpróbált fölkelni, de az ereje elfogyott, térden állva 
belekapaszkodott a kötélbe, mocskos, szakállas feje jobbról balra 
billent - így látta meg a felvigyázó, és már jött is tempósan az 
ostorával. A marhabőr ostor csapására a rabszolga elengedte a 
kötelet, és a felvigyázó lerúgta földön fekvő testét, úgy, hogy a 
rabszolga kettőt-hármat gördült a lejtőn, és Mózes lábánál 
állapodott meg. Mózes lenézett a mozdulatlan alakra, aki annyira 
apró volt a lába előtt, annyira megdöbbentően apró, a térde és a 
bokája kiállt csontsovány lábából aztán Mózes két hosszú lépéssel 
ott termett, kitépte a felvigyázó kezéből az ostort és elhajította. A 
felvigyázó kezdte volna mondani: - Egyiptom hercege... - de Mózes 


belefojtotta a szót, ökölbe szorított kézzel arcba vágta - ekkora ütés 
egy ökröt leterített volna, olyan súlyos volt, hogy az ember feje éles, 
reccsenő hangot hallatva hátrabicsaklott, úgyhogy amikor a lába 
összecsuklott és az ember teljes hosszában arccal a homokba esett, 
Mózes is tudta, mint bárki, aki látta, hogy meghalt. 

Mózes egyszerre megdermedt, és úgy állt ott, mint egy szobor. 
Nun megfordította a felvigyázót, akinek oldalt billent a feje. - 
Meghalt - mondta félve, mert arra gondolt, hogy látott már néhány 
ütést, de ilyen vadat és szörnyűségeset még soha. Mózes úgy érezte, 
először ölt embert életében. Hát Kus nem is létezett? - kérdezte 
magától. - Hát nem harcolt és gyilkolt a csatában? Akkor miért 
kiáltja most a lelke: , Embert öltem! A puszta kezemmel öltem! 
Gyilkoltam!" 

A mozgás megszűnt, csend lett. A kötélhúzó rabszolgák 
megálltak, már nem húzták tovább, hanem mélyen ülő, véreres 
szemüket Mózesra emelték. A felvigyázók futva közeledtek, és 
messziről kiáltozták: - Ki ölte meg ezt az embert? - Ám amikor a 
rabszolgák az egyiptomi hercegre mutattak, ők is megálltak és 
elhallgattak. Katonák jöttek, jött ez, jött az, míg Mózes és Nun ott 
találta magát két halott fölött, az élők gyűrűjében, és akkor 
megérkezett Nef is, átvágva magát a tömegen. 

Látta, amit láthatott, aztán a felvigyázóra mutatva megkérdezte 
Mózestól: - Te ölted meg ezt az embert, Egyiptom hercege? 

Mózes bólintott. 

- Hogyan? Hisz nincs is fegyvered. 

- Leütöttem a puszta kezemmel - felelte Mózes lassan. - Kegyetlen 
volt a rabszolgával, halálra verte. Ezért aztán én is kegyetlen voltam 
vele. Nef közel lépett hozzá, és odasúgta: - Rosszul tetted. 

- Tudom. 

- Megj vissza Taniszba - mondta Nef rekedten, dühösen kereste a 
szavakat. 

- Bocsáss meg nekem, Nef. 


- Menj vissza Taniszba. 

Mózes meghajtotta a fejét, és Nunnal a nyomában átvágott a 
körülötte állók gyűrűjén, és elment. Egyiptomi herceg. 
Félrehúzódnak előle, egy szót sem szólnak, mert egyiptomi herceg. 
Most értette meg, és azt is megértette, miért nem fog Nef soha többé 
örömmel, büszkén, szeretettel nézni rá. Mert ezt az embert nem 
mint levita ölte meg, nem úgy vette el az életét egy másik életért 
cserébe, nem a szenvedésből és a megaláztatásból fakadó vak 
dühében, hanem mint egyiptomi herceg: haragjában hóhérrá vált, 
meggyilkolt egy embert. 

Nef házában ült Nunnal és várt. Ott ült gondolataiba, álmaiba 
merülve, a szellemei között. Csak ült, és arra gondolt: , Én vagyok a 
félnevű Mózes, az istenek ellensége, akit megvetnek, akit elátkoztak 
az istenek. Én vagyok a félnevű Mózes, aki mindent tönkretesz, 
amihez hozzáér. Vándor vagyok, akinek nincs otthona, nincs 
hazája. Az vagyok, akinek nincs sem országa, sem istene." 

- Gazdám, mire várunk? - kérdezte Nun. 

- Menj innen, Nun - felelte. - Fuss el tőlem. Amihez én hozzáérek, 
annak vége. 

- Nahát, így kell beszélni? A szíved egy levita szíve, gazdám, de a 
fejed tele van ezzel a halál körüli egyiptomi badarsággal. Az 
egyiptomiaknak nem elég, hogy a halál eljön, amikor eljön: a 
születésük napjától meg kell vele tölteniük a házaikat. Én úgy 
látom, hogy ezek helyett a vad gondolatok helyett, amelyek akkor 
szállják meg az embert, ha nincs mit csinálnia, egyszerűen be 
kellene fognunk a lovainkat és megnézni Gízában a piramisokat, 
vagy valami hasonlót, és távol maradni, amíg a felvigyázó esete le 
nem cseng. A felvigyázók minden becsületes ember szerint 
bűzlenek, és nem látom be, mit számít, hogy eggyel több vagy 


kevesebb él belőlük. Úgy ülsz itt a bánatoddal, mintha ízisz főpapját 
ölted volna meg. 

- Megöltem egy embert. 

- Nem embert, disznót. Kus földjén jobbakat gyilkoltunk le. 

- De az más volt. Kus földjén lemostuk a vért, de most megmarad a 
folt. - Ránézett a kezére, Nun pedig rémülten rázta a fejét... 

Aztán a várakozás ideje is véget ért, mert eljött Széthi-Mózes, a 
Nagy Ház főudvarmestere, méghozzá nem is egyedül, hanem 
néhány testőrrel, és saját kimerült zihálása is megmutatta, milyen 
jelentőségteljes az az alkalom, amely miatt neki át kellett vágnia a 
város utcáin és eljönnie egészen Nef mérnök házáig. 

- Velem kell jönnöd, Egyiptom hercege - mondta Mózesnak -, az 
istenkirály hívat. 

Mózes felállt, de előbb odaszólt Nunnak. - Menj el most már. - 
Mire Nun elmosolyodott és a fejét rázta. Akkor Mózes megkérdezte 
Széthi-Mózestól, válthat-e egy szót a szolgájával négyszemközt. 

- Igen, de röviden. Nem jó, ha az istenkirályt megvárakoztatjuk. - 
Magukra hagyta őket, Mózes szemben állt Nunnal, a szolgájával és 
a barátjával, és azt mondta neki: 

- Most már minden ember közül te állsz hozzám a legközelebb. 
Visszaadom neked a szabadságodat, megesküszöm mindenre, amit 
a maat jelentett, amikor még egyiptomi voltam. Én nem vagyok 
többé egyiptomi. Azt akarom, hogy vidd el ebből a házból az 
aranyam és az ékszereim felét, vidd el a fegyvereidet, az ezüstnyelű 
vaskésemet, és menj oda, ahol jó életet teremthetsz magadnak, ahol 
házat építhetsz, elvehetsz egy lányt, aki csak a tiéd, és saját 
gyermekeid lehetnek. Azt akarom, hogy Babilonba menj, vagy 
Kánaán földjének valamelyik városába, ahol soha nem talál meg és 
nem bánthat ennek a földnek az átkozott királya, és ott élj, és légy 
olyan boldog, amilyen az ember ebben az életben csak lehet. 


- Elfelejted, hogy a testvéred vagyok, a vérünk összekeveredett, és 
most már ugyanaz a vér, félnevű Mózes - felelte Nun 
bensőségesebben, mint valaha. 

Mózes hangsúlyosan hivatalos hangon állapította meg: - A 

nevemen szólítasz, Nun, Efala fia - szólította ő is a leviták módjára. 
- Ez tehát azt jelenti, hogy elfogadtad a szabadságodat? 
- Mindig is az enyém volt, Mózes, testvérem, mert még a 
rabszolgatelepen megesküdtem, hogy inkább meghalok, de nem 
leszek senki tulajdona. Én döntöttem úgy, hogy a szolgád leszek. 
Valaha a leviták közt szokás volt, hogy ha egy gyönyörű, 
egészséges gyermek született, megkenték olívaolajjal és illatos 
szerekkel. Úgyhogy látván, hogy valószínűleg téged is megkentek, 
megesküdtem, hogy soha el nem hagylak, ameddig a testedben és az 
enyémben élet van. 

- Erősen megesküdtél? - kérdezte Mózes könnyes szemmel. - Ha 
Nehusztanra esküdtél, akkor nem érdekel. Se nem szolgálom, se 
nem tisztelem a sötétség isteneit, akik az emberiség félelmeiből és 
gyötrelmetből születtek. 

- Nem isten előtt esküdtem, hanem önmagamnak - felelte Nun. 

- Akkor tiszteletben kell tartanom. 

- Itt fogok ülni, míg vissza nem térsz. 

- És ha nem térek vissza? 

- Akkor fogom a harci kocsidat, felszerelem fegyverekkel, és a 
Nagy Ház ellen fordulok, aztán vagy rendet vágok köztük, vagy 
meghalok. 

- Most aztán olyan vadul beszélsz, Nun, ahogy én szoktam, 
márpedig tudod, hogy én elfordultam ezektől a háborús ügyektől és 
a gyilkolástól. Várj meg itt, ha gondolod: vissza fogok jönni. 

- Tudom, testvérem - felelte Nun. Akkor Mózes odament 
Széthi-Mózeshoz, közölte vele, hogy a maga részéről készen áll, 
aztán a testőrökkel elindultak a Nagy Házba, Ramszesznak, 
Egyiptom istenkirályának csillogó trónusa elé. 


A sivatagban Ramszesz kőszobra már ott ült a homokon, a nyakat és 
a fejet még nem illesztették rá a törzsre, várták a sorukat, hogy a 
hatalmas kolosszust megkoronázzák, ha majd a rabszolgák által 
hordott homokhegy végre felér odáig - az istenkirály igazi arca most 
épp ilyen volt, mint a sivatagban nyugvó köfej: nyugodt és 
rettenetes, távolságot tartott Mózestől, sőt önmagától is, de azért 
nyugodt volt és rettenetes. 
- Ürítsétek ki a termet - mondta Ramszesz, mikor Mózes belépett. 
A hangja olyan hideg és keserű volt, hogy mind észvesztve 
távoztak, aztán a festett lenvászon függönyök között, a rikító 
mozaikok és a fényes márványok között ott maradtak ők ketten, 
egyedül az egész hatalmas teremben, és mikor Ramszesz végre 
megszólalt, a hangja furcsán visszhangzott: 
- Gyere ide, Mózes! 

Mózes az emelvényhez lépett, de nem alázkodott meg. 
- Nem vagyok már a királyod, hogy ilyen vakmerően közelítesz? - 
kérdezte Ramszesz. 

Mózes hallgatott. 
- Talán a halálra vársz? Vagy gondolod, hogy van olyan hely, ahol 
az én kezem nem ér utol? 
- Hívattál, hát itt vagyok - mondta Mózes. 
- Katonákat küldtem, hogy vonszoljanak ide! 
- Ott még nem tartunk, hogy vonszolnod kelljen. Úgy jöttem, ahogy 
különben jöttem volna, a katonáktól függetlenül. 
- Engem akartál próbára tenni, vagy örömödben ölted meg azt az 
embert? 
- Van más fiad is, aki ölt már embert. Nem új szokás ez a Nagy 
Ház örökösei között. 
- Egy fiam sincsen, aki olyan nevet szerzett, mint te. 
Szentségtörően viseltettél az istenekkel szemben, szent dolgokat és 
szent helyeket sértettél meg. Nevetség és gúny tárgyává tetted 


magad Egyiptomban. De egyetlen ember sem csak önmaga 
tulajdona, te sem, és az a felvigyázó sem, akit megöltél. Családja 
van, magas körökben barátai vannak, papok és írnokok, akik nem 
nyugszanak, amíg téged a sírodban nem tudnak. Mindenki másnál 
nagyobb gúnyt űztél belőlem, megsértettél, és akkor képes vagy 
tisztelet és megbecsülés nélkül közeledni hozzám. Egyiptom 
koronája a világ legszentebb és legtiszteletreméltóbb koronája, de te 
elrúgtad és nevettél rajta - ahogy elrúgtad a házamat, a véremet, és 
inkább élsz egy hitvány paraszti sorból származó mérnök nyo- 
morúságos viskójában, valami Nef nevűében, akit mindketten jól 
ismerünk. Terveket szőttél ellenem, megátkoztad az őseim isteneit, 
kéjesen imádtad az átkozott karnaki Atont. És most, hogy mindent 
betetőzz, fogod és megölsz egy embert, méghozzá éppolyan 
oktalanul, ahogyan egész életedben éltél. Hogy ezt kapjam a 
fiamtól! 

- Nem a fiadtól, Egyiptom királya - mondta Mózes félelem nélkül, 
szenvtelenül, semmit sem érezve, mivel teljesen magával ragadta az 
elkerülhetetlen végjáték lendülete: már nem rejtőzködött, végképp 
megszabadult a hercegségtől, végképp megszabadult a szégyen és a 
képmutatás terhétől és az egész hazugságtól, amelyben az élete telt, 
végre életében először szabadon az lehetett, aki volt: a leviták fia, 
akit ők Mózes ben Amramnak szólítottak volna, a sivatagban 
vándorló rabszolgatörzs fia lehetett - nem volt lelkes, sem 
elkeseredett, csak testben és lélekben furcsán és békésen szabad, 
mint az az ember, aki szabadon meghalhat szégyen nélkül, rejtélyek 
nélkül, és mégsem kell félnie. 

- Hogy érted ezt? - kérdezte Ramszesz. 

- Hát még senki nem mondta el neked? Sosem gyanítottad 
magadtól? - kérdezte vissza Mózes őszintén hitetlenül, és közben 
világosan érezte, hogy ez a legkegyetlenebb büntetés, amellyel ezt 
az embert sújthatja, mégsem lelte az ítélkezésben örömét. - Igazán 
elszigetelt a trónus, ha a király még azt sem tudja, amit az utolsó pa- 


lotabeli szajha is beszél. Vagy talán neked volt rá szükséged, hogy 
ne tudd elhinni, amit tudsz? 

- Mit tudok? 

- Hogy nem vagyok a fiad, és nem vagyok Enekhaszamon fia sem, 
akit anyámként szerettem. De nem volt az anyám. Én beduin 
vagyok, Lévi törzséből, és amikor megszülettem, áldozatul 
ajánlották az életemet az istenüknek, és a folyó hátára tettek. Akkor 
látott meg Enekhaszamon a bárkájáról, és ő küldte oda Amontefet, a 
papot, hogy emeljen ki. A hercegnő magához ölelt, az ő hazugsága 
volt, és később az enyém lett, hogy én a Nagy Ház véréből 
származom. 

Ramszesz egy hosszú-hosszú percig nem jutott szóhoz, de 
hallgatás közben a teste reszketett, bikanyaka kidagadt, és a vér 
sötétre színezte a fejét. Aztán felcsattant: 

- Hazudsz! Nem elég, hogy magadat lealacsonyítod, de olyan 
pimasz vagy, hogy engem is lealacsonyítasz! Tudod egyáltalán, 
hogy mit tettél? 

- Tudom - bólintott Mózes. 

- Az életedbe kerülnek ezek a szavak. 

- Tudom. 

- De azért csak hazudsz! 

- Nézz rám, Ramszesz - mondta Mózes. - Nézz rám, és mondd meg, 
hogy hazudok-e vagy sem. 

Ramszesz dühét lelohasztotta a vele szemben álló ember 
közönye: rámeredt Mózesra, aztán a percek teltek, és még mindig 
csak bámult rá, próbálta megérteni ennek az idegennek a lelkét és a 
gondolatait. Végül megkérdezte: 

- Miért mondtad el? 

- A fiadnak neveztél, azért mondtam el. Nem bosszúból: nem 
érdekel a bosszú. Csak belefáradtam, hogy mindig idegen legyek. 
Egész életemben idegen voltam. Azért kerestem az isteneket, mert 
nem volt egyetlen nép sem, akit a magaménak nevezhettem volna, 


és tegnap odamentem mint idegen, és megöltem egy embert, mert 
megkorbácsolt egy levitát, akik közül származom. De amikor aztán 
rám szegezték a tekintetüket, a szemeik idegen szemek voltak, és 
azt mondták a szemükkel: Ki hatalmazott föl rá, te Egyiptom 
hercege, hogy ítéletet hozz rólunk és a gazdáinkról? Mit tudsz te 
rólunk és a gyötrelmünkről, a sóról, amely belepi a sebeinket? Talán 
csökkentetted a terheinket? Reményt és örömöt hoztál? Mit akarsz 
tőlünk, Egyiptom hercege? Ezt mondta a szemük, és ez végre 
megfosztott önmagamtól, és most már nem vagyok többé egyiptomi 
herceg. Gyilkoltam, vér szennyezi a kezemet. Nem kérek 
kegyelmet. 

Ramszesz összehúzott szemöldökkel, zavartan, döbbenten 
figyelt: próbálta megérteni a furcsa vallomás célját és jelentését, 
aztán megkérdezte: 

- Meg akarsz halni? 

- Élni akarok - felelte Mózes. 

- Pedig meg kell halnod - jelentette ki Ramszesz, és a hangjában 
nem harag, hanem szomorúság és veszteség csengett. 

- Tudom. Hogy senki ne nevethessen Ramszeszon, hogy a 
bolondját járatta vele ez az ember, ez a félnevű Mózes. 

- Lehet. De az is lehet, hogy azért, mert nem lesz békém, amíg 
életben vagy. Ki tud még erről a dologról? 

Mózes vállat vont. - Anyám, Amontef, Aton papjai, de ők már 
halottak. 

- Az előbb azt mondtad, sokan tudják. 

- Találgattam. Hiszen még a fiaid is célozgattak rá, hogy a vízben 
születtem. 

- . Hazudsz. Nef tudja? 

- . Nem. 

Hazudsz! 

Becsületemre. 


- Eladtad a becsületedet, beduin! - kiáltotta Ramszesz. - Takarodj a 
szemem elől. Menj vissza Nef mérnök fedele alá, mert nem 
tűrhetem, hogy tovább sértsed a Nagy Ház szentségét. Ezt az 
éjszakát még neked ajándékozom, hogy elkészülj, és holnap talán 
egy egyiptomi méltóságával és bátorságával indulhatsz a halálba. 
Mást nem kérek, csak ennyit. 
- Nincs jogod hozzá, hogy bármit kérj tőlem, Ramszesz. 
- Csak ezt az egyet - mondta szinte könyörögve -, hiszen nemcsak 
ezt a szent trónt, hanem egész Egyiptomot megcsaltad! Egyiptomot 
csaltad meg, mert én azt hittem, fiút és királyt adok neki, és ehelyett 
egy mocskos beduin merénylőt adtam. - Hirtelen felállt a trónról és 
pofon ütötte Mózest. - Átkozzanak meg az istenek mindörökre! 
Mózes mereven állt, az ütés éles fájdalma mintha álmából 
ébresztette volna, de Ramszesz már ordított: - Őrség! Őrség! 
Vigyétek innen ezt az embert, ne is lássam! - És mikor a katonák, a 
papok, az írnokok és a nemesek beáradtak a terembe, az istenkirály 
letépte "Mózesról az arany nyakéket, és az aranyból és 
drágakövekből álló ékszert messzire hajította a csiszolt 
márványpadlón. 

Nunt nem lepte meg, hogy valaki úgy várja a halált, hogy nem is 
gondolkozik más lehetőségen - és ha nem is vették volna körül 
katonák Nef házát, ahol Mózessal ültek, a menekülés lehetősége 
akkor is bonyolult lett volna, kínzó gondolat, amely 
megnevezhetetlen rémülettel járt, a lehetetlent kísértette. Amikor 
azt mondta, nekihajt a Nagy Háznak a harci kocsival, azt csak az 
érzelmei sugallták: a Nagy Ház kövei már magukban is akadályt 
jelentettek volna, ráadásul más dolog egy egyiptomi herceget 
szolgálni, akinek arany jelképei előtt minden kapu megnyílik, és 
megint más a halálra ítélt levitát szolgálni. Nem mintha most már 


kevésbé szerette volna Mózest, vagy kevésbé tisztelte volna, de egy 
szolga elméjét hosszú idő alakítja ki, és ha Mózes nem mehetett el 
szabadon, Nun legalább olyan keservesen meg volt kötve. 

Így hát a katonák elállták az ajtót, a két férfi meg külön-külön 

gondjaiba merült: saját elveszett álmaiba, saját furcsa, gyarló és 
értelmetlen, életnek nevezett élményének rejtélyébe. Így ültek ott, 
míg le nem szállt a nap a sivatag fölött, és a ház rá nem vetette 
sötétzöld árnyékát a lassan hömpölygő Nílusra így ültek ott 
magukban - mivel a ház körüli szolgák mind elszéledtek -, amikor 
egyszer csak kinyílt az ajtó, és a katonák egy testet dobtak a 
szobába, ahogy egy zsák szemetet lök ki az ember. A test Nef teste 
volt, a mérnöké, akit gyors és brutális módon öltek meg nyers 
ütésekkel: mindenütt vér borította, és merev tagokkal esett a földre; 
nem volt benne több gondolat, sem élet, nem gondolkozott, nem 
tervezett és nem tépelődött többé, nem értette és szánta már az 
emberi butaságot, nem hívta ki maga ellen az isteneket az 
értelmével és a szenvedélyével, nem hívta ki a természetet a 
tudományával és az eszével, nem tanított, nem irányított, nem értett 
meg, nem épített többé - és nem dacolt többé az idővel és az 
elemekkel hatalmas kőépítményeiben, amelyeket a nemzedékek 
elképzelhetetlen sora fog csodálni és dicsérni. 
Mózes most értette meg, hogy a zsarnokok által elkövetett 
gyilkosságok éppolyan értelmetlenek és gonoszak, mint a 
zsarnokok uralma, és ahogy ott térdelt a test mellett és a kezébe 
fogta és megcsókolta Nef véres, összezúzott fejét, megértette, hogy 
végzett Egyiptommal. 

Felállt, de még ebben a félhomályban is érződött valami a 
mozdulatában, ami Nunt félelemmel töltötte el. - Átkozott legyen 
Egyiptom - ordította Mózes -, és átkozott legyen Ramszesz, Széthi 
fia! - A hangja zengve áradt ziháló melléből, mély volt és riasztó, 
mint a kusiták dobszava. - Átkozott legyen ez a föld, amely az 
emberek vérén hízik! Átkozottak legyenek örökre Egyiptom istenei, 


felejtsék el őket mindörökre az emberek! És jöjjön el a nap, amikor 
az emberek semmi másra nem fognak emlékezni Ramszeszből, 
mint arra a kőre, amit ez a halott emelt a sivatagban! 

Aztán fölállt csöndben, még mindig zihált, kint elhallgattak a 
katonák, és még sokáig álltak ott hallgatagon, mire újra nevetni és 
gúnyolódni tudtak a halálraítélten. De a nevetésükből és a 
gúnyolódásukból világosan kiérzett a rettenetes átok okozta 
félelem. 

Mózesról lehullott Egyiptom leple. A föld minden ragyogása és 
csodája, tudománya és műveltsége, nemes művészete és ősi 
irodalma, sötét és bosszúálló isteneinek panteonja, halhatatlan 
síremlékei, csodálatos városai és magas templomai, gazdagsága és 
ereje, seregei és hatalma - egyszerre mindez elveszett, és Mózest 
már egyetlen szál sem kötötte ide, hogy ne vállalhassa: idegen egy 
idegen földön, a sivatag vándora, levita, bár rabszolga sohasem volt, 
és nem hajtott fejet az ostorcsapásoknak. Már nem ő volt a félnevű 
Mózes. Mintha elpusztult és újjászületett volna: úgy telt meg 
hirtelen élettel, az elméjét meggyötörték, a lelkét bánattal és 
veszteséggel sújtották, de az emlékei fényesen és tisztán ragyogtak 
haragjában is, tisztábban, mint maga a harag. Már nem volt a Nagy 
Ház hercege, és amikor Nunhoz fordult, sem ellenkezni nem 
lehetett vele, sem kételkedni a szavaiban: 

- Elmegyünk erről a helyről, örökre elhagyjuk. Fiatalok vagyunk, 
életerősek, és nem Ramszesz, Széthi fia fogja megmondani, hogy 
melyik pillanatban haljunk meg. 

És Nun azt mondta: - Igen, gazdám. 

- Menj hát, és vedd magadhoz az összes aranyunkat és 
ékszerünket. Kenyeret kell vennünk, és másra is lesz szükségünk, 
mert ha ezt elköltöttük, több nem lesz belőle. Oszd az egészet ketté, 
és tedd a vadásztarsolyunkba, és ha van még kenyér, olajbogyó és 
száraz gyümölcs, abból is vegyél magadhoz annyit, amennyi elfér a 
tarsolyban, és a víz számára hozz tömlőt. 


- Igen, gazdám. 
- Halkan járj. Kint hallgatóznak. 
- Igen, gazdám. 

Mózes maga fegyvereket válogatott: egy hettita vaskardot, a harci 
íjakat, a vadászkéseiket, két tegez nyilat és a hosszú kusita botot. A 
fegyvereket egy darab lenvászonnal összekötötte és átvetette a 
vállán, aztán ledobta a kötényét, és egy szál ágyékkötőben maradt, 
akár Nun. Nun is megérkezett a zsákokkal, amelyeket összekötözött 
és a nyakába akasztott. Aztán Mózes egy szó nélkül a hátsó 
ablakhoz vezette, ahhoz a falhoz, amelyik a víz felé esett. Intett 
Nunnak, hogy lépjen ki a párkányra, aztán a csuklójánál fogva 
óvatosan beleeresztette a vízbe. Ő maga is leereszkedett a 
párkányról, és ott függeszkedett, amíg Nun meg nem fogta lentről a 
lábát, és halkan a vízbe nem emelte. Így haladtak csendben, lassan, 
lépésről lépésre, a talpuk belesüllyedt az iszapba, mentek lefelé a 
ház sötétebbik oldalán, amíg oda nem értek a papiruszcsónakhoz, 
amely egy a kis kőparthoz volt kikötve, még Nef építette. Ahogy a 
köteleket eloldották, látták, hogy alig néhány lépésre vannak a 
katonáktól, de az egyiptomiak a ház felé néztek, nem a folyóra, 
aztán Mózes és Nun hangtalanul a sodrásra irányította a csónakot, 
belekapaszkodva egy-egy oldalába. 

Úgy százlépésnyire a folyóparton, a romos parti házak sötétjében, 
az éjszaka sötétségében újra meg tudták vetni a lábukat, bedobták a 
csomagokat a csónakba, és maguk is felkapaszkodtak. Gyorsan és 
hangtalanul eveztek a hosszú evezőkkel, és hamarosan már a folyó 
közepén jártak, elérték a keleti part vadvilágát és a csatornákat. 
Csak akkor néztek vissza: Tanisz sötét tömegére, amelyet Ramszesz 
városának neveztek, a fények vibrálására, amely Ramszesz, Széthi 
fia Nagy Házának körvonalát jelentette és egész Egyiptom földjére. 
- Most már biztonságban vagyunk - állapította meg Mózes, és Nun 
csak annyit felelt: 

- A levegő édes. 


Mózes hagyta Nunt evezni, a levita érzéssel és ösztönösen 
evezett, ahogy valaha Nef kormányosa irányította a bárkát a 
mocsárban. A magasra nőtt papirusznád palástja alatt egyik 
csatornából a másikba fordultak, először lassan, aztán egyre 
nagyobb sebességgel, ahogy a hold felkelt és utat mutatott nekik. 
Nun kelet helyett, amerre Gosen földje volt, dél felé vágott a 
csatornák útvesztőjében, és néha olyan sekély helyeken jártak, hogy 
a csónak feneke leért, de mindig találtak utat, hogy továbbjussanak. 

Egyikük sem érzett semmi vágyat az alvásra, éberek voltak és 
életerősek, az élet ígérete és szabadulásuk izgalma boldogsággal 
töltötte el a lelküket. A hosszú, elnyújtott evezőcsapások órákon át 
sem fárasztották el a tagjaikat, és amikor az égen derengeni kezdett 
a hajnal, az egyre satnyább nádak között kiértek a széles, bozótos 
mocsárvidékre. 

- Ez itt - mondta Nun - a Vörös-tenger legészakibb része, itt már 
nincs több őrség. Itt ér véget Egyiptom. 

- De nem Ramszesz hatalma. 

- Nem, gazdám, az ő karja hosszú. 

A nap már feljött, égette az arcukat, mire elérték a túlsó partot. Itt 
széttörték a csónakot, és a deszkáit a tóba dobták. A csomagokat 
elosztották, Nun magához vette a hettita vaskardot, Mózes meg a 
hosszú, fekete kusita botját. 

- Keletre - mondta Mózes - az emberek városai vannak, a 
civilizáció, Hatti földje, a Kánaán földje, hűs víz és bor, és ízletes 
ételek. De minden városban ott lesznek Ramszesz emberei, hogy 
felkutassanak és megöljenek, mert ha egy kicsit is ismerem, aranyat 
tűz ki vérdíjul a fejünkre, és nem nyugszik, amíg meg nem talál. 

- És délre? 

Dél felé fordultak, ahol a messzeségben ki tudták venni a hegyek 
szürke tömegét, a sötétlő, csupasz sivatagi hegyeket, amelyek még 
így a reggeli nap fényében is ijesztően magasodtak eléjük. 


- Azok ott Sínai hegyei, ahol nincs város, nincsenek utak, és nincs 
semmi, ami odacsábítaná Ramszesz seregét, mert semmit nem lehet 
bevenni, sem elrabolni. 

Az arcukat dél felé fordították. 
- Élni jó, jó belélegezni a reggeli levegőt és a holnapra gondolni - 
mondta Mózes. 
Nun a társára pillantott, és látta, hogy amióta egymást ismerik, 
Mózes először békélt meg önmagával. Mert az egyiptomi herceg 
már nem mart a szívébe. A két levita vállvetve indult el Sínai 
vadona felé. 

